
Prolog 


Pământul ars de soare se ridica la cea mai mică 
adiere de vânt în norişori de praf de o parte a 
şoselei ce se răsucea în jurul ținutului muntos şi 
arid. Pe marginea din afară a şoselei, o bucată de 
piatră căzu şi se prăvăli în ravina de dedesubt cu 
toată multitudinea de culori - verde precum 
smaraldul, verdele-gălbui al porumbului şi roşul- 
ruginiu al pământului însetat în aşteptarea ploilor 
ce aveau să vină. Câteodată copiii mexicani 
apăreau pe marginea drumului iviţi parcă de 
nicăieri, fie singuri, fie câte doi-trei deodată, cu 
ochii aceia negri şi opaci privind la maşinile şi la 
camioanele care se străduiau din greu să urce 
drumul povârnit şi plin de cotituri. Chiar şi după- 
amiaza târziu soarele ardea la fel de nemilos 
pământul crăpat. 

O maşină huruitoare trecu de curba drumului 
căutând să urce mai departe pe banda exterioară. 
Atunci se auzi o voce stridentă de femeie ţipând: 

— Atenţie! 

Urmă  scrâşnetul frânei, ţipătul motorului şi 
urletul cauciucurilor pe beton. Maşina viră, se 
cutremură, se întoarse iarăşi pe două roţi înainte 
să sfărâme bornele indicatoare de pe marginea 
exterioară a drumului şi să se rostogolească în 
ravina de dedesubt. Uşile se deschiseră la primul 
impact cu pământul prăfos. Apoi maşina se 
întoarse pe o parte şi se opri. 


Pe şoseaua de deasupra rămăsese întins pe jos 
trupul unei fetiţe. 


Partea întâi 
Capitolul 1 


Zoe potrivi două oglinzi în aşa fel, încât să 
izbutească să-şi facă o codiţă franţuzească mai 
reuşită. Işi muşcă buzele imediat ce începu să 
împletească părul cu o panglică lată aurie din 
vârful capului în jos. In acel moment de maximă 
concentrare sună şi telefonul. La naiba! Acum 
trebuia s-o ia iarăşi de la capăt. 

— Te-am prins într-un moment nepotrivit? 

— Păi, da, dacă tot ai întrebat. Încerc să mă fac 
să arăt şi bine şi inteligentă în acelaşi timp. 

— Dar n-ar trebui să fie prea greu. Unde te duci? 

— La Ambasada Engleză. Un dineu pentru scule 
mari de tot, inclusiv şeful meu, dacă vrei să ştii. Şi 
acum o să întârzii pentru că trebuie s-o iau de la 
capăt cu părul. 

— Şi de ce nu mi-ai zis c-o să mergi şi tu acolo? 
Şi eu merg. Ne vedem curând. 

Niciodată până atunci nu mai fuseseră la acelaşi 
dineu sau petrecere. Dar, desigur, cu această 
ocazia deosebită o să fie şi nevastă-sa cu el, iar 
acest gând o s-o facă să fie şi mai nervoasă, mai 
ales acum, când se chinuia să-şi împletească iarăşi 
părul. Aruncă o privire spre ceasul de pe noptieră. 
Doamne! 

Nu era ca şi cum ar fi mers la dineurile 

magnaţilor cinci seri pe săptămână. La numai 
douăzeci şi opt de ani, îşi făcuse deja un nume ca 
Ziarist de viitor la Washington Express, şi mai 
fusese invitată la o petrecere în aer liber la 
Ambasada Engleză. Dar era ceva neobişnuit să fie 
prezentă şi ea la un asemenea dineu important. 
Fusese invitată, şi asta o ştia foarte bine, din cauza 
prieteniei dintre ea şi soţia ambasadorului englez. 

lată unde ajunsese, ea, Zoe Hare, pregătită să 
avanseze serios, dacă izbutea, în cele din urmă, 
să-şi termine coafura. 


Miles Brewster îşi ridică bărbia ca să-şi ajusteze 
cravata neagră. Inalt, solid, cu umeri laţi, era 
arătos în felul acela tipic al americanilor de pe 
coasta de Est, faţă de frumuseţile masculine 
englezeşti - cu păr nisipiu, piele plină de pistrui şi 
ochi ieşiţi ca la broscoi. Lăsându-şi în jos marginile 
gulerului, nici măcar nu se vedea în oglindă. 
Mintea lui părea să încerce să vadă dacă putea sau 
nu să prindă unul dintre cele două faimoase ziare 
britanice. 

Acum, în vârstă de patruzeci şi doi de ani, îşi 
petrecuse douăzeci de ani clădindu-şi un adevărat 
imperiu al mass-mediei. Ultima sa achiziţie, 
Washington Express, era bijuteria. Numai că acum 
îşi dorea o alta, de cealaltă parte a Atlanticului. 

De fiecare dată când mergea la câte un 
asemenea eveniment social, căuta să evite 
telefoanele de afaceri. 

Numai că, în seara aceea, tocmai îi spusese 
secretarei să-l sune la ambasada britanicilor dacă 

informaţia de care avea nevoie pentru a merge 
mai departe sosea cumva. 


Lui Marigold Brewster îi trebui ceva mai mult 
timp decât soţului ei pentru a se pregăti pentru 
dineu. Fata frumoasă şi amuzantă a unui avocat 
din Surrey avea acum treizeci şi şapte de ani, o 
strălucire pur englezească, un păr auriu-roşcat, 
ochi verzi şi sâni obraznici pe care-i arăta pe cât de 
mult îi permitea bunul gust. 

Atunci când îl întâlnise prima dată pe Miles, la o 
petrecere dintr-o casă din Long Island, era o 
văduvă proaspătă. Contele avusese şaptezeci de 
ani atunci când se căsătorise cu el. Miles nu fusese 
deloc unul dintre cei mai comozi oaspeţi. Atâta 
vreme cât conversaţia îl interesa în mod direct, 
totul era bine şi frumos, dar, dacă pălăvrăgeala 
celor din jur îl plictisea, atunci părea să se retragă 
în sine, absent pentru toţi oamenii de lângă el. Insă 
Marigold simţise de la bun început cum să-i 
capteze atenţia şi apoi îl ţinuse tot timpul numai 
lângă ea. 

Pe la finele acelei veri, din urmă cu cinci ani, nu 
mai era contesă. Dar obținuse în schimb ceva cu 
mult mai valoros pentru ea decât un titlu nobiliar - 
un paşaport pentru a putea merge oriunde în lume 
ca soţie a faimosului magnat al mass-mediei 
americane. 


Senatorul Peter Stainsley şi soţia sa se uitau cu 
plăcere la imaginea pe care o ofereau în oglinda de 
la măsuţa ei de toaletă. Ea tocmai îşi pusese la 

rochia de seară broşa cu safire şi piatra de lună. 
Fusese un dar din partea lui şi o primise cam cu 
şase luni în urmă. Mereu ştia când Peter terminase 
o mică aventură amoroasă pentru că, din senin, îi 
aducea câte o bijuterie aleasă cu grijă. 

Se căsătoriseră de tineri, iar el nu avusese nici 
treizeci de ani când reuşise să cucerească scaunul 
de senator. Acum, în vârstă de treizeci şi opt de 
ani, era un membru competent şi bine cotat al 
Comisiei Serviciilor Armate a Senatului. 

Amândoi erau siguri că seara aceea avea să fie o 
afacere pur socială şi nimic mai mult. Majoritatea 
dineurilor din Washington la care participau nu 
erau altceva decât reţele de trafic de influenţă 
pentru brookerii puterii. 


Periindu-şi pe spate părul drept şi roşcat, fără să- 
| despartă cu vreo cărare, lordul Scrope părea 
foarte satisfăcut de bărbatul pe care-l zărea în 
oglindă. La patruzeci şi şase de ani, trupul i se 
împlinise, fără însă ca muşchii să se fleşcăie. Fizic, 
sau într-o competiţie de voinţă, prea puţini ar fi 
fost capabili să-l înfrângă. 

Se întorsese în apartamentul său de la Willard 
Hotel cu numai douăzeci de minute înainte să 
trebuiască s-o pornească spre ambasadă. Deşi se 
ridicase la a fi un adevărat baron al mass-mediei, 
pornind de la un lanţ de garaje auto, lui Gerald 
Scrope nu-i plăcea să rămână într-un loc prea 
multă vreme. Zburase de la Londra la New York ca 
să verifice nişte sucursale ale lui  Scrope 
Opportunities Ltd. li plăcea să pice pe capul 

angajaţilor săi fără să-i avertizeze din vreme. 

Până şi ambasadorul britanic aflase de intenţia 
lordului Scrope de a veni la Washington şi de a 
rămâne acolo peste noapte, în acea dimineaţă. Şi, 
desigur, lordul Scrope fusese introdus în grabă pe 
listele invitaţilor la marele dineu. Intenţia lui este şi 
fusese să fie invitat pentru că ştia cu siguranţă că 
la petrecere avea să fie şi rivalul său. 

Începu să zâmbească fioros în momentul în care 
se întoarse cu spatele la oglindă. De abia aştepta 
să vadă chipul lui Miles Brewster când avea să 
descopere ce mare surpriză avea pentru el Gerald 
Scrope. 


La ora 7.25 fix, ambasadorul Marii Britanii, James 
Wharton, îşi îndreptă cravata neagră, îşi aranjă 
gulerul scrobit în jurul gâtului de dedesubtul 
chipului pistruiat şi copilăresc, şi-şi puse haina de 
seară făcută de croitorul său din Savile Row din 
Londra. Era împiedicat de efortul pe care-l făcea de 
a-şi lua mintea de la scrisoarea pe care o primise 
în dimineaţa aceea cu poşta de seară de la Londra; 
pe colţul plicului sta înfipt antetul primului 
ministru. 

Privindu-şi automat ceasul de mână - 7.27 - 
ciocăni discret la uşa camerei soţiei sale. Linişte. 
Deschizând uşa, observă imediat că zăcea întinsă 
în cada imensă din sala de baie din cealaltă parte a 
încăperii, cu picioarele întinse pe marginea ei, în 
vreme ce spuma fină plutea la suprafaţa apei, iar 
sânii frumoşi i se întrezăreau ispititori. Probabil 
visa cu ochii deschişi la amantul ei. 

Cârlionţii de culoarea castanei coapte i se 
răsuceau grațios în vârful capului susținuți fiind de 
o clamă sub formă de fluture. Părul ei era ondulat 
de la natură şi i-ar fi căzut până la umeri, dacă şi- 
ar fi scos drăcia aceea de clamă din el. 

— Sper că o să fii gata la timp, Jancie, nu? Ştii 
foarte bine cât de mult ţin oaspeţii noştri la treaba 
asta, rosti ambasadorul. 

— la mai dă-i dracului de oaspeţi, îi răspunse pe 
un ton calm şi măsurat Jancie Wharton, împrăştiind 
apa cu spumă pe jos atunci când îşi retrase 
picioarele de pe marginea căzii. 


În exact acelaşi moment, Zoe tocmai se pregătea 
să coboare cele patru etaje ale clădirii în care-şi 
avea apartamentul, ca nu cumva să întârzie. 


Capitolul 2 


Ambasada Britanică din Washington era cea mai 
impunătoare din toate clădirile de acest fel ce se 
aliniau de-a lungul bulevardului Massachusetts 
cunoscut şi ca Strada Ambasadelor. Creată de 
către cel mai mare arhitect englez al reşedinţelor 
de ţară, sir Edwin Lutyens, era perfect simetrică, 
având ziduri de cărămidă şi coloane albe în faţă. 

James Wharton îşi privi ceasul. Nu pomenise 
nimănui de scrisoarea primului ministru. Dar pe el 
îl atrăgea precum un magnet. Închise, ca atare, 
uşile bibliotecii în spatele său şi descuie un sertar 
al biroului. După câteva momente, împături la loc 
scrisoarea şi o puse înapoi în sertarul a ceea ce 

acum devenise mai repede ascunzătoarea lui şi nu 
biroul impunător al ambasadorului. Işi îndreptă 
umerii. În seara aceea nu va permite nimănui să 
bănuiască faptul că tocmai suferise cea mai 
serioasă lovitură din viaţă. La exact 7.45 se 
îndrepta spre salonul mare de primiri ca să-şi 
aştepte oaspeţii. 

Cam la trei minute după aceea au fost anunţaţi 
Miles şi Marigold Brewster. Imediat ce intră, Miles 
observă că nu părea să fie în regulă ceva. Ajunsese 
să-l cunoască destul de bine pe James după ce se 
întâlniseră de nenumărate ori prin Washington. 
James se mândrea cu zvelteţea trupului său ajuns 
la patruzeci de ani, muncind zilnic în sala de 
gimnastică a ambasadei şi  testându-se la 
sfârşiturile de săptămână în spatele cârmei iahtului 
său de patruzeci şi patru de metri. In seara aceea 
însă arăta ca un om învins. Oricât de mult încerca 
james să nu arate, faţa lui pătrăţoasă arăta 
nesiguranţă. Şi, cu toate astea, Miles nu întrebă 
dacă era ceva în neregulă. Ştia că el personal n-ar 
fi putut suporta dacă altcineva i-ar fi pus această 
întrebare. 

— Unde-i Jancie? întrebă Marigold atunci când ea 
şi James îşi atinseră obrajii. Sper din suflet să nu 
aibă vreo migrenă cumva. 

— Numai un simţ dezastruos al timpului, i se 
răspunse cu răceală. 

Adevărul era că James se simţise destul de 
stânjenit atunci când părul ei îi atinsese obrajii. | se 
părea că Marigold avea acea piele englezească de- 
a dreptul unică, care nu avea pori, ceea ce dădea 

impresia de porțelan. Smaraldele i se potriveau 
perfect cu ochii şi cu părul roşcat. Pietrele de-a 
dreptul spectaculoase din colier - de acelaşi verde 
ca şi rochia de seară de mătase cu un decolteu 
generos - străluceau aparte pe pielea de culoarea 
şi chiar de consistenţa laptelui. Majoritatea 
oamenilor rămâneau ca  trăsniţi  văzându-i 
frumuseţea. Numai că James găsea ceva nu tocmai 
potrivit sub aparenţa de perfecţiune în care, de 
regulă, se prezenta. 

Se întoarse spre Miles. 

— Nu sunt tocmai sigur cum o să-l priveşti pe 
unul dintre oaspeţii mei din această seară, i se 
adresă în vreme ce un servitor tocmai îi servea cu 
pahare de şampanie de pe o tavă extravagant 
împodobită. 

— Atunci poate că ar fi mai bine dacă acum aş 
lua un pahar ţeapăn de whisky, răspunse cu bună 
dispoziţie Miles, luând de la un chelner un pahar de 
cristal frumos tăiat în romburi, plin pe trei sferturi 
cu un scotch de excepţie şi numai cu foarte puţin 
sifon. Avea o voce foarte deosebită - răguşită la 
modul plăcut şi foarte joasă. Oamenii care-l 
auziseră vorbind fie şi o singură dată îi 
recunoşteau vocea imediat la telefon, înainte chiar 
ca el să apuce să se prezinte. Bărbat sau femeie? 

— Bărbat şi foarte viril, sau aşa se consideră el, îi 
răspunse James. E vorba de Gerald Scrope, sau 
mai cunoscut în ultima vreme drept lordul Scrope. 
A venit ieri de la Londra. Vrea să arunce un ochi 
asupra publicaţiilor americane care or să i se pară 
mai de soi. Bănuiesc că voi doi vă cunoaşteţi, nu? 

— Mai mult după reputaţie, zâmbi Miles cu 
amărăciune. Lordul Scrope n-are decât să caşte 
ochii cât o vrea la publicaţiile mele - în fond asta e 
o ţară liberă, însă n-o să agate niciuna dintre ele. 

— Senatorul Peter Stainsley şi doamna Stainsley, 
anunţă majordomul. 

Bărbatul şi femeia care-şi făcură apariţia în 
încăpere dădeau impresia unui cuplu solid. Miles se 
bucura sincer că erau şi ei acolo. li plăcea pe 
amândoi, îi plăcea şi aerul lor de încredere şi felul 
în care vorbea Peter spunând interlocutorului 
„dragă” la fiecare două propoziţii. 

Până la ora opt fuseseră anunţaţi peste 
şaisprezece oaspeţi, iar ambasadorul trecea de la 
un grup la altul pentru a se asigura că toată lumea 
se simţea bine şi că nu se iscaseră cumva 
conversații neplăcute. Tocmai discuta cu Peter 
Stainsley când văzu cum faţa senatorului se înroşi 
violent atunci când privi spre uşă. |n acelaşi 
moment, majordomul anunţă cu emfază: 

— Domnişoara Zoe Hare. 

Părea să iasă tare mult în evidenţă într-o 
încăpere plină cu oameni care parcă se cunoşteau 
unul pe celălalt şi care veniseră însoţiţi de cineva. 
Părul negru, bine tras pe spate, de pe fruntea 
înaltă, şi pomeţii proeminenţi îi scoteau bine în 
evidenţă ovalul feţei. Rochia de mătase gălbuie, 
încinsă la mijloc cu un fel de meşă aurie, părea să 
fie simplitatea însăşi. Cu siguranţă că reuşise să 
producă un efect dramatic. Şi încerca din răsputeri 
să arate sigură de sine şi foarte degajată, în vreme 
ce cu privirea o căuta de zor pe Jancie. 

James se grăbi s-o întâmpine cu căldură. 

— ÎI cunoşti pe secretarul de stat? Sau pe 
Marigold Brewster? o întrebă într-o suflare. Dă-mi 
voie atunci să te prezint. Punându-şi braţul pe 
după braţul ei, se porni s-o conducă printre invitaţi. 

Când Miles ieşi din grupul său ca s-o salute, 
James îi zise cu fermitate şi râzând: 

— Va trebui să ai răbdare şi să aştepţi până la 
cină. V-am aşezat unul lângă celălalt. Atunci când 
trecură pe lângă grupul senatorului Stainsley, Peter 
şi cu Zoe schimbară un zâmbet formal plăcut. 

Sub portretul lui lady Anstruther de Reynolds, 
secretarul de stat stătea impozant cu un pahar 
mare de bourbon în mână, în vreme ce alături de 
el îşi sorbea cu delicateţe şampania Marigold, 
părând cu mult mai impetuoasă decât doamna din 
portretul de deasupra. Când James făcu 
prezentările, Marigold îi zâmbi cordial şi îi zise cu 
vocea sa plăcută care-şi păstrase accentul de 
peste ocean. 

— Nu am prea des plăcerea să cunosc fetele care 
lucrează pentru Miles. 

Zoe simţi cum obrajii îi iau foc. 

James ridică nemulţumit din sprâncene. 

— Domnule secretar de stat, aceasta este Zoe 
Hare, care, după cum probabil deja ştii, este o 
distinsă reporteră la Express, zise apăsat. 

— Bună seara, îl salută Zoe. Şi vă rog să mă 
scuzaţi, dar femeia mea favorită în Washington 
tocmai şi-a făcut apariţia, adăugă repede, pornind 
cu viteză spre locul în care apăruse doamna 
ambasador. 

Chiar în acel moment, Zoe simţi cum la un picior, 
în spate, tocmai i se dusese un fir de la ciorap. La 
naiba, îşi spuse în gând, sigură că doamna 
Brewster cea imaculată avea să observe imediat 
micul accident, mai ales că gaura avea să se 
lărgească tot mai mult pe piciorul uneia dintre 
„fetele lui Miles”. 

James îşi privi ceasul. 

Când Zoe şi  Jancie îşi atinseră obrajii, 
ceremonialul respectiv se vedea de la o poştă că 
era ceva bazat pe afecţiune şi nu doar pe 
formalitate. Se plăcuseră una pe cealaltă încă din 
momentul în care se întâlniseră prima dată, la 
scurt timp după ce cei doi Wharton preluaseră 
postul de la Washington. Când Zoe venise la 
ambasadă ca să-i ia un interviu soției 
ambasadorului nou numit, descoperise foarte 
repede că Jancie era isteaţă şi  neafectată, 
pricepând foarte bine slăbiciunile şi puterea 
politicienilor şi la mass-mediei, şi care nu era deloc 
impresionată de rolul ei cel nou, de „doamnă 
ambasador”. Fiecăreia îi plăcuse felul direct al 
celeilalte. Nu mult după aceea, Zoe îi transmisese 
lui Jancie că voia s-o invite să ia prânzul împreună, 
de această dată în mod neoficial, doar de dragul 
distracţiei. La puţină vreme deveniseră prietene 
bune. 

— Tocmai am fost pusă la punct de către nevasta 
şefului, îi zise Zoe cu acreală. Dacă te hotărai în 
seara asta să ai o migrenă, cred că aş fi venit sus 
la tine. O privi mai bine pe Jancie. Ce s-a 
întâmplat? 

Pentru ceilalți oaspeți,  întârziata doamnă 
ambasador părea fermecătoare. Numai Zoe şi 
James puteau observa încăpăţânarea înscrisă pe 
linia buzelor atunci când zâmbea cuceritor. 

— Parcă e şi mai rău, murmură Jancie, după care 
erupse într-un adevărat torent de cuvinte în 
urechea lui Zoe: Ştiu că asta mă face să arăt ca o 
răsfăţată dată naibii, ceea ce nu sunt, dar pur şi 
simplu nu mai pot să suport să-l aud pe James 
spunând (încercă să imite cât mai bine vocea lui 
educată): „O să fii gata la timp, Jancie, nu? Ştii 
foarte bine că treaba asta contează foarte mult 
pentru oaspeţii noştri”. Nu că eu aş avea ceva 
împotriva acestor blestemaţi de oaspeţi. In seara 
asta îi consider ca şi oaspeţii mei. Câţiva chiar îmi 
sunt prieteni. Mă deranjează faptul că trebuie să 
mă aştept să fiu grijulie, fermecătoare, gazdă 
perfectă ca pe un fel de datorie. Dacă mi-ar fi spus 
măcar „Ştiu că treaba asta o să fie ca o durere în 
cot, dar vrei să le faci pe toate măcar din dragoste 
pentru mine?”, atunci aş fi făcut-o bucuroasă. Doar 
ştii că-l iubesc foarte mult. Chestia asta cu datoria 
mă face să-mi doresc să mă dau cu capul de 
pereţi. 

Întreaga tiradă fusese rostită cu mare viteză pe o 
voce scăzută. Acum, că se uşurase în faţa unei 
prietene care o şi înţelesese, Jancie se apucă să 
privească în jur, sâcâiala dispărându-i din privire. 

— Gata, putem începe. Imediat după aceea, plină 
de graţie şi eleganţă, se apucă să facă turul 
grupurilor de invitaţi. 

Imediat după plecarea ei, majordomul anunţă 

plin de stil: 

— Lordul Scrope. 

Fiecare jurnalist american ştia cum de ajunsese 
Gerald Scrope să deţină atâta putere şi influenţă. 
Zoe îl privi pe James cum se grăbea să traverseze 
încăperea ca să-l întâmpine pe cel din urmă invitat, 
doamna lui mergând deja un pas mult mai domol, 
în vreme ce ultimul sosit încremenise pe poziţii 
privind cu atenţie în jur. Parcă ar fi măsurat şi 
cântărit din privire consiliul bancherilor sau nişte 
vite în târg. Ochii acestuia, aşa de albaştri încât 
păreau neverosimili, păreau să cunoască preţul 
fiecăruia, deşi altceva nu se mai putea citi în 
adâncurile lor. 

Privindu-i cum îşi strângeau mâinile, Zoe fu 
uimită de faptul că lordul Scrope părea să-l domine 
fizic pe bietul James, deşi acesta din urmă era mai 
înalt. Însă capul colţuros al lordului Scrope şi 
atitudinea bătăioasă păreau teribil de agresive. 
Vitalitatea brutală ce emana din el îi dădea 
înfăţişarea unui boxer de categorie mijlocie. Rămas 
cu picioarele puţin depărtate, cu greutatea 
sprijinită pe vârfuri mai degrabă, parcă se 
pregătise de o bătaie bună. Zoe îşi dorea să poată 
să-l cunoască mai bine. 

De altfel nici măcar nu era singură. Marigold 
Brewster era în ultimul grup atunci când 
ambasadorul făcu prezentările de rigoare. Pentru 
un scurt moment, lordul Scrope privi cu 
îndrăzneală la părul Tizian, la colierul de smaralde 
şi la sânii pe jumătate dezgoliţi, înainte să 
analizeze cu duritate chipul lui Marigold Brewster. 

Atunci de abia înclină uşor din cap, gest care putea 
fi interpretat fie ca un scurt salut dezinteresat, fie 
că luase deja act de prezenţa ei senzuală şi în 
acest caz era o adevărată promisiune pentru ceea 
ce avea să se mai întâmple mai târziu. Surescitată, 
simțindu-se stânjenită, Marigold recunoscu fiorul 
care o străbătu în acel scurt moment. El însă îi 
întoarse spatele cu bruscheţe. 

Toţi invitaţii se porniră încet spre terasa pe care 
avea să se servească cina. 


Capitolul 3 


Terasa dădea spre grădina de trandafiri, cu două 
mese, fiecare pregătită pentru zece oameni, 
înveselite cu cristaluri Stourbridge şi argintărie 
georgiană pe feţe albe de damasc. In vreme ce 
oamenii îşi căutau locurile, Zoe se pomeni cu Peter 
Stainsley lângă ea. 

— Ce bine-mi pare să te văd din nou, Zoe, îi zise 
acesta afabil. 

— Mereu plăcerea e de partea mea, domnule 
senator, îi răspunse ea cu ochi strălucitori. 

— Pe soţia mea ai cunoscut-o? o întrebă el. 
Sunteţi aşezate la aceeaşi masă... 

Femeia care tocmai se aşeza îşi ridică privirea 
încrezătoare şi îi zâmbi cu căldură lui Zoe în vreme 
ce Peter se grăbea să le prezinte. Zoe o simpatiză 
în acelaşi moment. 

— Mi-a plăcut foarte mult reportajul pe care l-ai 
făcut despre Peter, îi zise lui Zoe. Eşti primul ziarist 
care a reuşit să-i capteze aşa de bine 

personalitatea. 

În mod normal, la începutul lui iunie era destul 
de rece ca să stai să iei cina afară, pe terasă, dar, 
în anul acela, în mod excepţional, vara venise mult 
mai devreme. Lui James Wharton îi plăcea foarte 
mult ideea de a aduna la un loc figuri celebre ale 
vremii şi de a-i aşeza pe toţi într-un cadru care să 
cuprindă chintesenţa mediului englezesc - totul 
plănuit cu minuţiozitate şi totuşi să fie o atmosferă 
relaxată, destinsă. 

Nu era un diplomat de carieră: era doar un ziarist 
britanic eminent care devenise expert în Apărare. 
Multă lume fusese surprinsă atunci când fusese 
trimis în acel post la Washington, alegerea 
personală a primului ministru. Numai că James se 
dovedise a fi un ambasador de-a dreptul minunat. 
El însuşi se vedea ca un nou om al renaşterii, omul 
plăcut şi degajat căruia îi plăcea să se prezinte fără 
formalitate. Seara aceea ar fi trebuit să fie 
perfectă. Dar, ori de câte ori secretul acela cumplit 
revenea la suprafaţa minţii, stomacul i se strângea 
dureros. 

— Nu-ţi lipseşte jurnalismul? îl întrebă deodată 
Marigold. 

Parcă îi înfipsese cuțitul în rană. James parcă 
vedea iarăşi în faţa ochilor literele acelea negre de 
pe plic. 

— Câtă vreme am stat în postul ăsta nu i-am 
simţit lipsa nici măcar un singur minut, îi răspunse 
cu grijă. Dar, când voi termina cu treaba de aici, 
cred c-o să-mi placă să mă mut la o altă carieră - 
să trec de pe o pistă deja învechită la o alta. De 

această dată chipul lui nu arăta nici urmă de 
nelinişte. Nu degeaba fusese James la Eton. 

— Lui Miles îi place la nebunie să facă treaba 
asta - adică să treacă de la ziare la staţii de 
televiziune sau la ce-i mai captează atenţia, îi 
răspunse Marigold. Ştii foarte bine cât de mult îi 
place să lucreze cu televiziunile, mai ales să le 
conducă din punct de vedere managerial, dar 
inima i-a rămas totuşi la ziare. De acolo îi poţi 
influenţa pe oameni cu adevărat. Dar, bineînţeles, 
nimeni nu pricepe mai bine ca tine treaba asta. 

Avea mare dreptate. Dar James nu spuse nimic. 

— Pun pariu că nu acorzi nici măcar un minut 
reporterilor de la televiziune, poate aşa, la 
petreceri, continuă ea neabătută, dar ore în şir 
informându-i pe reporterii de la ziare. Nu? 

James rămase pe mai departe jenant de tăcut. 

— Sper ca Miles să cumpere de acum înainte şi 
un ziar londonez, continuă Marigold, fără să ţină 
seama de tăcerea partenerului de conversaţie. De 
abia aştept să-mi pot petrece ceva mai multă 
vreme la Londra, tu nu? 

În acel moment, James îşi dădu seama că o ura. 
Oricât de nevinovat, tot ce-i spunea în acel 
moment parcă presăra sare pe rană. Atunci când 
clinchetul porţelanului se făcu auzit în vreme ce 
chelnerii strângeau farfuriile de supă - cât de mult 
îi plăceau lui James desenele de pe fundul 
farfuriilor din serviciul Minton! - se întoarse uşurat 
spre soţia secretarului de stat, fără să-i mai pese 
că avea reputaţia unei femei plictisitoare şi anoste. 

Miles putea să şi parieze că James avea să aibă 

grijă şi să-l aşeze între două femei cu care se 
înţelegea de minune; Jancie era într-o parte şi Zoe 
în cealaltă. 

Îşi petrecu primul fel conversând liniştit cu 
Jancie. Întotdeauna îi plăcuse mintea ei ascuţită. În 
acelaşi timp nu se putu împiedica însă să nu vadă 
că nu prea era potrivită pentru rolul de soţie a 
ambasadorului, mai ales de când devenise de-a 
dreptul obsedată de Simon Fleet. 

Atunci când Miles preluare Washington Express, 
britanicul Fleet era deja redactorul şef acolo, un 
adevărat copoi al ziariştilor cu nasul în căutare de 
noi ştiri de senzaţie. Lui Miles îi plăcea ceea ce 
făcea Fleet, deşi individul în sine nu prea îl încânta. 

De trei ori în decursul scurtei conversații, Jancie 
adusese la suprafaţă numele lui Simon Fleet. Miles 
observase că-l savura pur şi simplu şi simţi o undă 
de durere în suflet pentru menajul soţilor Wharton. 
Nu-i venea prea greu să presupună că Fleet era 
probabil un mare ticălos în relaţiile cu femeile. 

Când la masă fu adus şi cel de-al doilea fel şi 
Miles se întoarse spre Zoe, aceasta era deja 
hotărâtă să-şi astâmpere curiozitatea care o rodea 
cu privire la noul ei patron. De abia dacă-l zărise la 
redacţie, când marea majoritate a timpului şi-o 
petrecea în biroul de sus al direcţiei. Camera 
redactorilor era cu două etaje mai jos. Redactorul- 
şef se ocupa de problemele de zi cu zi, dar, în 
fiecare seară, mergea sus ca să discute cu Miles 
apariţia ziarului de a doua zi. În rarele ocazii în 
care Miles cobora prin redacţie, un adevărat frison 
îi trecea pe toţi ziariştii prezenţi acolo. Dar, în rest, 

contactul lor cu el era destul de superficial. 

Părea să aibă aceeaşi culoare peste tot, cugetă 
Zoe, privindu-l mai cu luare aminte, păr, pistrui, 
ochi. 

Toată lumea auzise că nu era prea interesat de 
pălăvrăgeala de salon, aşa că Zoe se apucă să 
vorbească direct despre cum se descurcau ziarele 
şi cum prezentau actuala criză ivită la Casa Albă. 

— Spune-mi, îi zise deodată după ce o ascultase 
vreo două minute, după cum trăim într-o epocă de- 
a dreptul schizofrenică în legătură cu sexualitatea, 
găseşti că este avantajos sau neplăcut să fii femeie 
atunci când iei interviuri politicienilor? 

Zoe fusese luată pe nepregătite, nu se aşteptase 
ca el să-i pună o asemenea întrebare personală, 
încât fu obligată să-şi ia ceva timp de gândire. 

Poate, gândi Miles, că şi ea era la fel de 
necomunicativă ca şi el, sau aşa cum îl considerau 
ceilalţi oameni. 

Abia atunci ea îşi ridică privirea spre el şi îi dărui 
un zâmbet măreț. El observă imediat ochii verzi cu 
gene prelungi şi curbura buzelor pline. 

— Ei bine, cu siguranţă nu este un handicap 
major, îi răspunse. 

El aştepta şi continuarea. 

— Eu pot să-i întreb pe unii politicieni treburi 
care, dacă ar fi venit din partea unui bărbat, nu ar 
fi fost tocmai bine primite, continuă Zoe. Chimia 
parcă e alta. lar aceasta joacă un rol major în 
aceste interviuri. 

Atunci când ea se întoarse spre farfuria cu 
friptură Wellington, el rămase să-i admire profilul. 

Îi plăcea linia nasului care părea ceva mai 
protuberant. Se întrebă în fugă dacă nu cumva îşi 
spărsese nasul, probabil pe când era numai o 
copilă. Indepărtându-şi privirea - nu-i plăcea să 
stea locului şi să fixeze pe cineva - rămase la 
rându-i tăcut pentru vreun minut. După care zise 
pe neaşteptate: 

— Oare politicienii pe care-i intervievezi, mă 
refer la bărbaţi, încearcă să-ţi facă avansuri? 

Zoe izbucni în râs. Tipul de lângă ea avea 
reputaţia de om reticent. 

— Este destul de neobişnuit, îi răspunse. De 
regulă sunt mult prea preocupaţi să-şi proiecteze 
imaginea pe care doresc s-o perceapă publicul. Şi, 
desigur, în climatul ce domneşte zilele astea şi-ar 
asuma un risc mult prea mare; dacă m-aş decide 
să menţionez fie şi în treacăt că congresmanul 
cutare a îndrăznit să mă mângâie pe genunchi, 
cariera lui s-ar duce de râpă imediat. Făcu o pauză 
mică înainte să adauge: Dar, câteodată, după ce 
interviul e terminat şi reportajul apare în ziar, 
respectivele persoane se întâmplă să mă mai 
caute ca să mă invite la câte o întâlnire discretă - 
deşi trebuie să recunosc că treaba asta nu s-a 
întâmplat niciodată cu persoanele care n-au apărut 
tocmai bine în articolele mele. 

Miles zâmbi încântat. 

— Sunt sigur. Cum a fost cu interviul ăla cu 
senatorul de Ohio care se crede şi acum purtătorul 
de cuvânt al Domnului? Ştii că m-a sunat imediat 
ce prima ediţie a apărut pe străzi? Mi-a zis că 
reportajul trebuia retras imediat, înainte să apară 

şi cea de-a doua ediţie, pentru că tu ai denaturat 
deliberat spusele lui. 

Tonul vocii lui semănase destul de bine cu 
zgomotul făcut de coaja zdrobită a unei nuci, 
cugetă Zoe. 

Lui îi plăcea felul aproape miraculos în care faţa 
ei se lumina atunci când râdea. 

— Redactorul-şef mi-a spus că a fost ceva ceartă 
în legătură cu articolul ăla, recunoscu ea, dar n-a 
menţionat faptul că şi tu erai implicat. Dar, dacă se 
gândea mai bine, ca orice redactor-şef care se 
respectă, preferase să tacă şi să nu spună nimic că 
senatorul se dăduse peste cap să discute direct cu 
proprietarul ziarului. 

— l-am spus senatorului că va trebui să înghită 
găluşca, îi zise Miles. Ca să fiu mai precis, i-am zis 
că-mi pare sincer rău dacă el găsea articolul 
nedrept, dar că tu aveai în faţa mea o reputaţie 
bună de corectitudine şi că nu voiam să-i cer 
redactorului-şef să retragă povestea. 

Zoe zâmbi în sinea ei la felul în care el îşi alesese 
cuvintele. Toată lumea de la ziar ştia că atunci 
când Miles cerea ceva, această cerere a lui în 
genere echivala cu un ordin. 

La masa lui James, Marigold se întorsese deja 
spre celălalt partener de conversaţie. Privind în jos 
spre colier, văzu că acesta se deplasase puţin 
lateral. Întinzând un deget îngrijit, îl întoarse uşor 
în aşa fel încât pandantivul să stea chiar la mijlocul 
curbei dintre sâni, după care se întoarse liniştită în 
scaun. 

Ochii lordului Scrope erau  aţintiţi asupra 

pandantivului, iar buzele i se strâmbaseră de un 
zâmbet sardonic. Marigold ştia că o văzuse cum se 
pregătea pentru el. Işi simţi faţa încingându-i-se 
din cauza stânjenelii. Privirea lui alunecă şi mai jos. 
Ea observă în acest fel cum părul roşcat al lordului 
creştea drept de pe frunte, bine pieptănat pe spate 
fără să se despartă în vreo cărare şi cum 
sprâncenele arămii, ţepoase, îi acopereau privirea 
şi îi scoteau în evidenţă nasul scurt şi drept. Fără 
grabă, el îşi ridică încetişor ochii spre smaralde şi 
de abia după aceea spre chipul lui Marigold. 

— Trebuie neapărat să ne cunoaştem mai bine, 
doamnă Brewster, îi zise. 

Cuvintele fuseseră rostite pe un ton destul de 
formal, deşi accentul mecanicilor auto din sudul 
Londrei rămăsese acelaşi, neputând fi schimbat cu 
nimic. 

Pentru un moment ea se mulţumi să-l privească 
fără să răspundă în vreun fel. Observă că fața lui 
avea contururile unui om bine hrănit care-şi 
permite oricând să ia o masă îmbelşugată şi chiar 
o făcea deseori, dar gura mare, cu buzele parcă 
desenate cu un creion bine ascuţit, o făcea pe 
Marigold să-l asemuiască instinctiv cu un lup. Deşi 
bine bărbierită, faţa lui avea acea umbră albăstrie 
întunecată a bărbatului cu mult păr. lar ea avusese 
din păcate o adevărată slăbiciune pentru tipii mai 
duri. 

— Mă surprinde faptul că nu ne-am mai întâlnit 
până acum, îi zise pe un glas cântat. Tu şi cu Miles 
se pare că aveţi multe interese comune. 

— Interesele în comun nu te ajută să-ţi faci 

prieteni, îi răspunse cu duritate Gerald Scrope. 
Soţul tău şi cu mine am ajuns până aici pe căi 
diferite. Şi este ceva ce-mi spune că el se 
consideră mult mai bun decât mine. 

li spusese totul fără urmă de ranchiună. Parcă ar 
fi vorbit despre doi bărbaţi cu totul necunoscuţi lui 
sau lui Marigold. 

Ea începu să râdă. 

— Şi tu nu te simţi superior lui? îl întrebă. 

Numai că Gerald se concentrase asupra felului 
principal. Era lacom, mai ales când venea vorba de 
mâncare. Şi dacă supa nu-i reţinuse prea mult 
atenţia, friptura Wellington era felul său favorit, şi, 
când chelnerul întinsese platoul, văzuse imediat că 
reputaţia bucătarului ambasadei era bine meritată, 
aşa că se servise dintr-un foc cu două porţii. Se 
apucă să mestece cu plăcere înainte să se întoarcă 
spre Marigold şi să-i răspundă la întrebare: 

— Dacă eu şi soţul tău ne-am întâlni pe un 
teritoriu neutru, l-aş bate de i-ar merge fulgii. 

Imediat dispoziţia lui Marigold se schimbă. 

— Nu e o declaraţie prea impresionantă, mai ales 
că rivalul are un picior pe care nu se poate baza. 
Sau poate că n-ai ştiut, îi zise cu răceală. 

— Gândeşti mult prea îngust, doamnă Brewster, 
îi zise Gerald cu ironie. N-am crezut c-o să-mi 
interpretezi spusele la modul concret. 

Marigold se înfuriase de-a binelea şi, cum răsufla 
acum mai agitat, ochii lui coborâră iarăşi asupra 
pandantivului care sărea deasupra sânilor plini ce 
se ridicau şi coborau în ritm susţinut. Insolenţa lui 
era intolerabilă, dar, dacă s-ar apuca şi ar muşca 

din momeală, ar adăuga ceva în plus la orgoliul 
acelui maniac, cu ochii ăia afurisiţi care n-o mai 
slăbeau. 

Încă meditând la efectul spuselor sale, Gerald 
continuă: 

— O persoană mai puţin convenţională şi-ar fi 
dat seama că nu vorbeam de o bătaie în toată 
regula. 

Îşi ridică iarăşi privirea spre chipul ei umbrit de 
supărare. 

— Şi mi se pare mie că dumneavoastră credeţi 
că nici măcar nu ştiu să citesc, doamnă Brewster. 

Îi dărui un zâmbet din cale afară de ciudat. 

— Fiecare reportaj în parte care s-a scris despre 
Miles Brewster pare să menţioneze piciorul în 
cauză. Oamenii spun că de acolo i se trage această 
poftă de putere. Eu personal găsesc treaba asta 
psihologică un balon cu aer uşor de înţepat. Nu ai 
nevoie de vreun motiv special ca să-ţi doreşti 
puterea. Pur şi simplu ţi-o doreşti şi gata. Şi trebuie 
numai să fii pregătit ca să laşi această dorinţă să 
fie mereu pe lista de preferinţe. Mereu. 

Privindu-l, expresia de pe faţa lui Marigold părea 
una de concentrare maximă. 

— Mă simt superior soţului tău pentru că atunci 
când se va ivi şansa unei înfruntări - şi se va ivi 
sigur - eu voi câştiga. Sunt mai deştept decât el. 

— Asta-i un punct de vedere pe care va trebui 
să-l mai ajustezi puţin, îi zise înţepată Marigold 
simțind cum atracţia pentru acel bărbat dispărea 
ca un fum. Nimeni nu îndrăznise până atunci să 
insulte inteligenţa lui Miles, fără s-o mai şi facă faţă 

de ea. 

— Luaţi totul la modul personal, o mustră Gerald. 
Asta-i o mare greşeală. Te face să pierzi esenţialul. 
N-am spus că n-ar fi ceva în regulă cu coeficientul 
de inteligenţă al soţului dumitale. Am spus doar că 
eu sunt mai deştept. Trebuie. Incă din prima zi, 
dacă n-ar fi mers bine ceva în viaţa lui Miles 
Brewster, îl avea pe tăticul în spate. 

Gerald pronunţase cuvântul „tăticul” cu un 
accent educat de bătaie de joc. 

— Poate că de fapt niciodată nu i-a cerut tăticului 
lui ajutor. Toată lumea ştie că Miles are curaj. Dar 
mereu a ştiut că acest tătic al lui îi era la dispoziţie 
oricând, dacă ar fi avut nevoie. Şi în asta constă 
mare diferenţă în viaţă. Inseamnă că, măcar din 
când în când, poţi să-ţi iei privirile de la minge. 
Dacă eşti obligat să câştigi fiecare centimetru în 
parte de unul singur, în cazul ăsta trebuie să 
păzeşti mingea asta afurisită câte douăzeci şi cinci 
de ore zi - chiar şi atunci când dormi. Şi n-aş fi 
purtat această conversaţie cu dumneavoastră, 
scumpă doamnă, dacă n-aş fi vrut ceva anume. 

Gerald se mulţumi să-şi continue ospăţul cu 
friptura. Când îşi ridică din nou privirea din farfurie, 
atenţia îi fu atrasă de chelnerul care se oprise la 
cealaltă masă şi care-i şoptea ceva lui Miles. Atunci 
când acesta îşi împinse scaunul în spate ca să se 
ridice, mişcarea fu cumva stângace până când fu 
dusă până la capăt, de parcă s-ar fi împiedicat de 
ceva invizibil. Dar Gerald observă mai apoi că 
şchiopătatul era de abia perceptibil, aşa cum Miles 
străbătea terasa şi apoi sala de bal din spate cu 

paşi lungi şi graţioşi, dispărând mai apoi din 
vedere. Chiar şi după ce acesta se făcu nevăzut, 
Gerald continuă să privească atent uşa deschisă. 
Cinci minute mai târziu, Miles apăru în prag. 
Întorcându-se la masă, aruncă o privire spre ceilalţi 
invitaţi şi în cele din urmă privirea sa se întâlni cu a 
lui Gerald. A lordului Scrope era de nedescifrat, în 
vreme ce a lui Miles era rece din cauza neplăcerii. 
Când toţi se mutară iarăşi în imensul salon, ceva 
o făcu pe Zoe să privească spre şemineul lângă 
care şedea Gerald, cu bolul de coniac într-o mână 
şi cu un trabuc în cealaltă. Il privise cu atenţie pe 
Miles care şontâcăia în direcţia lui. Chiar şi de la 
distanţa la care se afla, Zoe simţi violenţa crudă 
din atitudinea lui Gerald. Orice urmă de amabilitate 
din comportamentul lui Miles dispăruse atunci 
când se opri la trei paşi distanţă, fiecare bărbat 
rămânând să-l studieze cu luare aminte pe celălalt. 
— Măi să fie, ce coincidenţă stranie, lord Scrope, 
rosti Miles pe un ton încordat. Tu şi cu mine ne 
întâlnim pentru prima dată în această seară. 
Înainte să se termine cina redactorul meu şef m-a 
sunat ca să-mi spună că cei de la AP vor un 
comentariu din partea mea pe un buletin de abia 
sosit. Ca să vezi ce întâmplare. Mi se pare că ai 
putea avea pretenţia clară că-mi poţi citi gândurile. 
Ţinându-şi trabucul între arătător şi mijlociu, 
Gerald trase din el fără grabă, exalând un fir de 
fum printre buzele strânse. 
— Ai anunţat, continuă Miles, că am de gând să 
preiau London Dispatch. Vocea lui se asprise în aşa 
măsură, încât reuşi să atragă atenţia celorlalţi 

invitaţi. 

Conversaţiile încetară în încăpere. Stând pe o 
canapea, Marigold încetă să mai discute cu 
directorul Galeriei Naționale şi amândoi se 
aplecară puţin în faţă, nerăbdători a urmări ce 
avea să se mai întâmple. Zoe era uluită de această 
ostilitate deschisă. 

— Dacă mă iau după acest buletin, lord Scrope, 
vei încerca să preiei şi tu London Dispatch - oare 
cum te-ai exprimat aşa de bine? - „Pentru a opri 
ceea ce ar fi nesănătos pentru britanici”. Rogu-te, 
luminează-mă şi pe mine, ce anume ţi se pare 
nesănătos la influenţa mea? 

Insolenţa studiată cu care Gerald mai pufăi din 
trabuc în faţa lui îl făcu pe Miles să-şi dorească să-l 
pocnească. 

În cele din urmă Gerald îi răspunse: 

— Ziarele tale continuă să cânte pe aceeaşi 
strofă învechită, spunând că valorile la bursă nu 
sunt suficiente - cei tari trebuie să-i ajute pe cei 
mai slabi. Mai demult, această atitudine de sir 
Galahad avea destul farmec. Dar cei slabi au ştiut 
dintotdeauna că era o prostie. Ceea ce şi-au dorit 
cei slabi dintotdeauna, domnule Brewster, a fost să 
fie destul de puternici ca să-i dea la o parte pe 
ceilalţi. Puterea, despre ea este vorba, nimic 
altceva. Şi dacă britanicii vor să fie puternici, 
inimile şi florile n-au ce căuta în această afacere. 
Nu-l vrem pe sir Galahad să galopeze pe lângă noi. 
Asta-i primul punct. 

— Hai să-l auzim atunci şi pe cel de-al doilea, îl 
îmboldi Miles. 

— Punctul doi. Tu ai chestia asta cu mâinile 
întinse peste ocean. Dacă reuşesc să fac aşa cum 
vreau - şi o să reuşesc, domnule Brewster - 
britanicii vor avea atunci un prim-ministru care să 
dea naibii politica unită anglo-americană, dacă 
treaba asta nu avantajează cât mai bine Anglia. Aş 
ridica embargoul britanic asupra arabilor şi mâine, 
şi dacă Frumoasa America spune că nu-i frumos, 
atunci foarte rău pentru ea. Pe mine nu mă 
interesează această dreptate falsă. În schimb, 
comerţul este cel care contează cu adevărat, iar 
afacerile engleze ar trebui să fie numai în favoarea 
englezilor, nu a altcuiva. Asta-i ce încearcă ziarele 
mele din Anglia să scoată în evidenţă în fiecare zi. 
Dacă ai prelua Dispatch ar însemna să predici în el 
tot rahatul ăsta aşa-zis moral. 

Zâmbi strâmb în direcţia lui Miles. 

— Nu-i nimic personal în asta. Aş simţi acelaşi 
lucru pentru oricine încearcă să profite de biata 
Anglie. 

Işi ridică trabucul spre buze şi trase din el cu un 
calm studiat. 

Peter Stainsley, stând la câţiva paşi depărtare, 
vru să deschidă gura ca să dezamorseze acea 
situaţie încordată, dar, dacă se gândea mai bine, 
nu era cazul să se bage tocmai el. In tăcerea lăsată 
în cameră, se auzi zgomotul unei tăvi răsturnate în 
altă parte. 

Miles zâmbi destul de slab. 

— Dacă vrei să preiei London Dispatch, lord 
Scrope - şi dacă o să ai probleme cu Monopolul şi 
cu Comisia Cenzorilor - bănuiala mea este c-o să-l 

aduci în stadiul de fiţuică prost cotată, băgându-ţi 
mesajele politice printre sfârcuri şi funduri. Eu unul 
n-am nimic împotriva sânilor şi a feselor, dar nu 
într-un ziar sau o revistă - şi aşa standurile de 
reviste britanice dau pe dinafară de aşa ceva. 
Unde mai pui că există multe neajunsuri în 
mesajele politice pe care vrei să le introduci acolo. 

Gerald înclină încet din cap de parcă şi-ar fi 
cântărit cu mare atenţie adversarul. 

— O să-ţi mai spun ceva, lord Scrope, continuă 
Miles. Când am sosit aici în seara asta, nu eram 
încă decis dacă voiam sau nu să cumpăr Dispatch. 
Oricum nu prea e momentul ideal să faci investiţii 
în Anglia. Dar ştii ce-i mai amuzant? Incepu să râdă 
sec. Ai reuşit să-mi deschizi apetitul pentru o 
asemenea investiţie. 

Ochii lui Marigold străluceau precum colierul de 
la gât, în vreme ce-i urmărea pe soţul ei şi pe 
lordul Scrope cum îşi aruncau mănuşa provocării în 
public. Jancie se străduia să înregistreze scena în 
memorie ca să i-o poată descrie în amănunt lui 
Simon Fleet. Chipul lui Zoe era înmărmurit, îi 
plăcea foarte mult să-i privească pe cei doi 
adversari bine antrenați cum se provocau cu 
îndrăzneală unul pe celălalt. Şi, în plus, era 
intrigată de contrastul dintre ei - Miles Brewster cu 
siguranţa dată de mediul în care crescuse, iar 
lordul Scrope cu siguranţa unui luptător de stradă. 

Miles încheie acea confruntare la fel de brusc pe 
cât o începuse. Întorcându-i spatele lui Gerald, îi 
zise curtenitor ambasadorului: 

— James, ai de gând să-mi arăţi noul Stubbs de 

care eşti aşa de mândru? 

Ambasadorului Marii Britanii la Washington îi 
plăcea să colecţioneze tablouri pentru beneficiul 
guvernului britanic. Numai cu o săptămână înainte, 
James îi spusese lui Miles de bucuria şi mândria lui 
de a avea calul lui Stubbs între pereţii locuinţei 
sale. 

Când ajunseră în altă încăpere, James îşi adună 
curajul şi zise: 

— Miles, ascultă, s-a ivit ceva pentru mine 
personal. Crezi că ne-am putea întâlni cândva, pe 
parcursul zilei de mâine? 

— Spune-i secretarei tale s-o sune pe a mea 
mâine dimineaţă la prima oră. O să-ţi fixeze o 
întâlnire. 

Miles reuşise să-şi alunge furia. Aşa că îşi 
întoarse întreaga atenţie asupra tabloului. James 
încerca să simuleze un interes pe care nu-l simţea 
deloc. 

Când se întoarseră în salon, invitaţii începuseră 
deja să se pregătească de plecare. Miles privi în 
jur, dorind să-şi ia la revedere de la Zoe înainte ca 
el şi cu Marigold să plece. l-a fost uşor s-o 
găsească în mulţime: stătea cu spatele la el, codiţa 
franţuzească împletită cu panglica aurie 
mângâindu-i uşor ceafa delicată. 

Imediat după aceea îşi dădu seama că privea 
chiar spre chipul bărbatului cu care stătea de 
vorbă. Era Gerald Scrope. Erau singuri şi ceva din 
atitudinea lui Zoe sugera că părea foarte 
concentrată asupra a ceea ce discutau. Miles îşi 
simţi faţa înroşindu-i-se de neplăcerea provocată 

de acest lucru. 

Avertizat parcă de un al şaselea simţ, Gerald 
aruncă o privire peste umărul lui Zoe şi întâlni ochii 
lui Miles. Pentru un minut încheiat, cei doi bărbaţi 
se priviră ca împietriţi, în ochi strălucindu-le o ură 
neîmpăcată. 


Capitolul 4 


Îi putea simţi pulsul care revenea la normal. Câte 
mile ar fi trebuit un bărbat să alerge ca să 
echivaleze presiunea depusă asupra inimii într-un 
singur act de dragoste? Trei? Treizeci? Multe, 
oricum. Zoe era sincer bucuroasă că nu era bărbat. 
Cu ochii încă aburiţi, aruncă o privire peste 
marginea patului spre fereastra care arăta un cer 
palid de după-amiază. 

Apartamentul ei era la cel de-al patrulea etaj al 
unei mici clădiri din unul dintre centrele nou- 
construite în partea Virginiei dincolo de râul 
Potomac. O costa mare parte din salariu, dar ţinea 
enorm de mult la el. Şi cel mai mult îi plăcea 
intimitatea pe care o oferea. Tot asta îi plăcea şi lui 
Peter Stainsley. Washington-ul rămăsese în multe 
privinţe un mic orăşel: nu erau decât prea puţine 
locuri în care un senator de marcă să nu fie 
recunoscut cu uşurinţă. 

— Cuplul perfect, zise el. 

— Dacă te referi la interesul nostru comun în ale 
politicii, nici nu mai încape îndoială, îi răspunse ea 
râzând. 

— Ceea ce-mi aminteşte de ceva, oftă el, 

proptindu-se într-un cot. Te superi dacă dau un 
telefon, Zoe? 

— Serveşte-te. 

El se aplecă pe deasupra ei ca să ia aparatul de 
pe noptieră, privind mai apoi firul spiralat şi negru 
care trecea peste sânii ei încă umezi de sudoare, în 
vreme ce el se lăsă iarăşi pe pernă ţinând aparatul 
deasupra ca să formeze numărul de la birou. 

— O să întârzii la sesiunea Comitetului, rosti în 
receptor. Mai e ceva ce artrebui să ştiu? 

Când Peter termină de vorbit, Zoe îi luă telefonul 
din mână. 

— Dar dă-mi voie, îi zise pe un ton formal, în 
vreme ce punea aparatul la loc şi se întindea în 
pat, cu capul pe umărul lui şi cu un braţ petrecut 
peste pieptul ud de transpiraţie. 

Descoperise că statul în pat şi discuţiile după 
partidele de amor era una dintre cele mai plăcute 
etape ale unei întâlniri de acest gen. 

La fel şi Peter. În afară de faptul că era mereu în 
ochii publicului şi că trebuia să stea necontenit cu 
garda ridicată, numai la Zoe acasă descoperise că 
se putea relaxa efectiv. Vorbeau mereu de 
speranţele lor separate şi de dezamăgirile suferite. 
Se apucau şi îi bârfeau pe cunoscuţi până îi 
terfeleau de tot. Mai schimbau chiar şi confidenţe 
ale unor legături din trecut. El deja observase cum 
Zoe, atunci când menţiona câte un flirt nevinovat 
sau o încercare destul de nereușită din partea altor 
bărbaţi, avea obiceiul să menţioneze şi numele 
bărbatului dacă-i era cunoscut lui Peter; iar lui îi 
plăcea la nebunie să audă cum se comportau alţi 

politicieni atunci când urmăreau o femeie. Numai 
că era foarte discretă în privinţa celorlalte 
experienţe avute în pat cu alţi bărbaţi. 

Legătura ei cu Peter începuse cu şase luni în 
urmă. Fiecare legătură în parte avea combinaţia ei 
unică de pasiune şi intimitate, dar trebuia să 
găsească bărbatul potrivit pentru aşa ceva. 

— i s-a întâmplat vreodată, în mijlocul nopţii, să 
ai momente în care să te simţi cumplit de singură? 
întrebă Peter, întorcând capul pe pernă ca s-o 
poată vedea. 

— Nu mai spune aşa ceva, îl mustră cu asprime. 
Nu pot să suport să-mi fie aplicat acest cuvânt. 
Sugerează că trebuie să par foarte singură tuturor 
cunoscuţilor mei. Compania cuiva care mă 
plictiseşte de moarte, asta găsesc eu de 
nesuportat; atunci mă simt într-adevăr foarte 
singură. 

Priviră câteva momente în linişte norii ca nişte 
ghemotoace de bumbac cum pluteau pe 
dreptunghiul ferestrei de cer albastru palid. Dacă 
ar fi stat la fereastră ar fi putut privi în jos la 
Potomac şi la capitala care s-ar fi întins de cealaltă 
parte, pierzându-se la orizont în ţinutul Maryland. 
Mai spre stânga erau obiectivele obişnuite - domul 
strălucitor al Capitoliului ŞI monumentul 
Washington, până şi Lincoln Memorial, favoritul lui 
Zoe, putând fi zărit înainte ca râul să facă un cot. 

— Într-un fel, rosti pe neaşteptate, mi-aş dori să 
n-o fi cunoscut pe soţia ta. 

El întoarse iarăşi capul ca s-o privească. 

— Îmi place. Singura dată când am vorbit a fost 

atunci când ne-ai făcut cunoştinţă. Dar, cum stătea 
aproape în faţa mea la masă, am privit-o de câteva 
ori în cursul dineului. Are un chip bun. Dacă ar fi 
fost nesuferită sau numai plictisitoare, mi-aş fi 
putut spune că trebuie să fie cumplit să ai o 
asemenea nevastă. 

Peter preferă să tacă. 

Zoe nu mai avusese până atunci o legătură cu un 
bărbat însurat. Ştia că aceasta nu era prima 
infidelitate a lui Peter şi de regulă treaba asta o 
împiedica să se simtă vinovată. Amândoi luaseră 
măsuri drastice ca nu cumva să se afle ceva 
despre prietenia lor. Zoe cunoştea pe cineva de la 
Express care nici măcar nu mai îndrăznea să ridice 
capul în faţa nevestei pentru că aceasta aflase de 
amanta lui, dar Zoe credea că era ceva oribil şi 
sadic. Ea vizionase relaţia ei cu Peter ca un 
interludiu închis în vieţile lor. Dacă, în pofida ei 
înseşi, se imaginase vreodată ca soţie a lui, 
alungase imediat acest gând: nu va încerca 
niciodată să-i strice căsnicia. 

— Desigur, am fost curioasă în privinţa ei. Ori de 
câte ori văd o fotografie cu voi amândoi, mereu îi 
cercetez faţă, felul în care e îmbrăcată, cum te 
priveşte. Numai că este o persoană care n-are 
absolut nimic de-a face cu mine. Ea are legătură 
numai cu tine. Dacă tu ai hotărât să-i fii 
necredincios, asta-i treaba ta, nu a mea - atâta 
vreme cât nu pătimeşte această femeie. 

Ochii ei urmăriră doi norişori care puteau fi 
gemeni cum traversau dreptunghiul ferestrei dintr- 
o parte în alta. 

— Dar faptul că am întâlnit-o a devenit deja şi 
treaba mea - nu în mare măsură, dar tot treaba 
mea se cheamă că este, termină ea de vorbit. 

— Nu e deloc adevărat, o contrazise Peter. 
Căsnicia mea mă priveşte numai pe mine. Nu are 
absolut nimic de-a face cu tine. lar vina este numai 
a mea. Categoric nu şi ata. 

Imediat după căsătorie, Peter se convinsese 
singur că o infidelitate, atâta vreme cât era 
păstrată cu discreţie, nu numai că nu-i vătăma 
mariajul, dar probabil îl făcea să devină chiar şi 
mai bun. Aşa s-a dezvoltat un adevărat moaus 
vivendi, fără discuţii prealabile: el nu vorbea 
niciodată de legăturile extraconjugale; soţia lui nu 
întreba niciodată. Aşa prefera ea. In multe privinţe 
era o căsnicie fericită şi amândoi se străduiau s-o 
menţină şi pe mai departe tot aşa. 

El şi cu Zoe erau împreună cel mult o dată pe 
săptămână. El nu rămânea niciodată până târziu. 
Câteodată, cum se întâmplase şi în ziua aceea, se 
întâlneau la vreun restaurant ca să ia prânzul 
împreună, ceva uşor de explicat oricui, pentru că 
prânzul luat cu ziariştii era ceva obişnuit în 
programul oricărui politician. Altă dată Zoe era cea 
care mai târguia câte ceva pe drumul de întoarcere 
acasă de la lucru şi mâncau liniştiţi totul cu o sticlă 
de vin alături, pe măsuţa din salonul ei cochet 
privind la apele râului Potomac. Sau aducea Peter 
plăcintă de crabi de la un magazin pescăresc din 
apropiere. Cei care stăteau în clădire intrau pe uşa 
principală cu chei speciale, în vreme ce oaspeţii 
erau lăsaţi să intre după ce mai întâi sunau la 

interfonul instalat lângă uşă. O dată Peter se 
văzuse nevoit să urce în ascensor cu altcineva, aşa 
încât coborâse la nimereală la un alt etaj şi apoi 
urcase pe scări până la patru. După această 
întâmplare se mulţumise să urce pe scări de 
fiecare dată. Motto-ul lui devenise: „Atunci când îţi 
asumi un risc mai mare, ai grijă să reduci cât mai 
mult din riscurile mici care-l însoțesc”. 

— Dar ce anume s-a întâmplat cu piciorul lui 
Miles Brewster? întrebă Zoe pe nepusă masă. 

— Ceea ce ştie toată lumea este că a avut loc un 
accident de maşină în Mexico. Cam pe când el 
avea vreo douăzeci de ani. Se pare că a fost 
implicată şi băutura. A fost omorât şi un copil. Fata 
mexicană care era cu Miles a rămas paralizată pe 
viaţă. Asta-i lucrul rău din viaţa lui. 

Ea rămase tăcută, gândindu-se. 

— Pentru un tip aşa de drastic este ceva greu de 
acceptat, continuă Peter. 

— Ce vrei să spui? 

— Un om drastic îşi aşază standardele ceva mai 
sus decât ceilalţi ca noi. Şi se ţine de ele - 
indiferent de ce s-ar întâmpla. Şi atunci când 
eşuează, regretele sunt teribile. Miles nu vorbeşte 
niciodată despre treaba asta. Deşi poate că ar fi 
mai bine dacă ar face-o. Tăcerea lui îi sileşte pe 
oameni să creadă că felul în care s-a comportat a 
fost mult mai rău decât în realitate. 

Se întoarse iarăşi s-o privească şi, cu mâna 
liberă, încercă s-o prindă pe a ei. 

Însă Zoe îşi eliberă mâna şi, depărtându-se de el, 
se răsuci să poată vedea ceasul de pe noptieră. 

Întâlnirea ei de pe dealul Capitoliului era în mai 
puţin de o oră. Se întoarse iarăşi ca să poată 
mângâia faţa lui Peter. Asta era partea dureroasă, 
regretul că nu putea să mai rămână puţin unul 
alături de celălalt. 

Peter se apucă să-şi strângă hainele din locul în 
care le lăsase să cadă. Dacă găsea imediat un taxi 
nu avea să întârzie deloc la şedinţa Comitetului în 
legătură cu arabii şi cu embargoul armelor impus 
asupra lor. 

Din baie Zoe îi strigă: 

— Să nu uiţi să-mi spui la revedere atunci când 
pleci. 

El bănuia că ea deja se gândea la interviul care o 
aştepta. 

Numai că de această dată se înşela. Ea se 
gândea la lucrul cel rău din trecutul lui Miles. Se 
gândea şi la părinţii ei. Care muriseră într-un 
accident de maşină. 


Ceilalţi probabil că-şi imaginau că Zoe fusese un 
copil singuratic şi asta pentru că trăise alături de 
bunicii ei la ferma aceea izolată de lângă lacul 
Champlain, unde se lăţea deodată întinzându-se 
până în nordul Montrealului. Două mile de apă se 
aflau între ţărmul stâncos de la ferma Hare din 
Vermont şi oraşul prin care trecea calea ferată de 
la poalele munţilor Adirondack din statul New York. 
Cu siguranţă că în copilărie îşi dezvoltase gustul 
pentru solitudine. Dar niciodată nu se gândise la 
treaba asta ca la singurătate sau pustietate. Era ca 
şi cum fusese azvârlită pe un tărâm fermecat. 

Casa fusese construită pe la finele secolului al 
nouăsprezecelea şi ţinuse piept destul de bine şi la 
cel care urmase, iar pământul plătit şi îngrijit cu 
dragoste. Poate că era din cauză că domnul Hare 
fusese, aşa cum zisese mereu nevastă-sa, un poet 
al naturii şi lăsase să se scorojească, toată 
vopseaua aceea de culoarea oului de rață atârnând 
în fâşii mici pe bătrâna casă pe vremea când Zoe 
era copil încă. Adevărul era că pe la finele celui de- 
al treilea ei an petrecut la Express reuşise să 
economisească destui bani ca să poată zugrăvi 
totul iarăşi. Şi cu toate astea casa păstrase acelaşi 
aer liniştit şi sigur, cupola ridicându-se măreaţă 
deasupra ei. 

In padocul plin din copilăria lui Zoe, rămăseseră 
doar doi cai graşi şi maronii şi o vacă Jersey pe 
nume Fern. Pielea maronie a lui Fern, botul ca de 
catifea şi ochii mari, umbriţi de gene lungi, 
avuseseră atâta farmec pentru mica Zoe, încât 
pentru ea practic pe lume nu mai existau şi alte 
vaci asemenea. La un moment dat, pe când un văr 
venise s-o viziteze, băiatul se urcase pe gardul 
padocului şi de acolo se cocoţase pe spinarea lată 
a vacii, iar când Fern încercase stângace să se 
descotorosească de călăreţul nepoftit, Zoe sărise 
în ajutorul ei şi-l trăsese jos pe neastâmpărat, 
furioasă din cauza afrontului adus demnităţii lui 
Fern. 

Imediat după ce împlinise doisprezece ani se 
apucase să înoate mai departe în lac, la început 
numai până la butoiul roşu ancorat pe fund şi care 
însemna că apa era foarte adâncă, mai apoi şi mai 

departe, lăsându-se să facă pluta ca să se 
odihnească, atunci scoţându-şi şi sutienul de la 
costumul de baie ca soarele să-i încălzească sânii 
de abia înmuguriţi, mai apoi apucându-se iarăşi să 
străbată vastitatea lacului. 

In lungile seri de vară, bunica obişnuia să facă un 
coş mare de picnic şi toţi trei porneau încet pe 
poteca veche şi aproape acoperită, până când 
ajungeau pe malul apei. Acolo îi aştepta Emmy, 
barca mult credincioasă cu frânghia prinsă de un 
stejar bătrân şi îndoit de pe mal, care iarnă de 
iarnă părea să se încovoaie şi mai mult. Câteodată 
Zoe se apuca să vâslească iar, când apa era calmă, 
ştia cum să mânuiască vâslele în aşa fel, încât să 
nu facă nici cel mai mic zgomot, singurul sunet 
prezent fiind doar clămpănitul trenului din partea 
îndepărtată a iacului. De multe ori în astfel de 
momente simţise un fior tainic, un fel de entuziasm 
curios pe care nu şi-l putuse explica în niciun fel. 

Găteau pe un grătar de piatră pe care ea şi cu 
bunicul îl clădeau în fiecare primăvară. In astfel de 
seri obişnuiau să mănânce cufundaţi în tăcere, 
stând aşezaţi pe stâncile bătrâne, fiecare adâncit 
în propriul lui vis cu ochii deschişi, admirând 
soarele la apus cum se transforma din galben în 
roşu şi apoi în purpuriu şi reflexia lui în undele 
lacului. 

Dar cel mai mult dintre toate îi plăcuseră orele 
petrecute în camera de muzică, cea cu tavan înalt, 
unde erau adăpostite toate artefactele ce făceau 
celebră colecţia bunicului adusă din India. Ceea ce 
mai rămăsese din acea cameră în care se asculta 

muzică era vechiul fonograf - numit Victrola - cu 
un difuzor ca un trombon şi cu plăcile vechi. Acolo, 
visele ei cu ochii deschişi se desăvârşiseră. In anii 
de  preadolescenţă, favoritele ei dintre cele 
douăsprezece plăci fuseseră Cântecul marinarilor 
de pe Volga, marşurile militare ale lui Sousa, 
marşul triumfal din Aida; visele se întrerupeau 
scurtă vreme cât învârtea manivela vechiului 
patefon. Cam pe la vârsta de doisprezece ani, 
preferinţele ei se îndreptaseră deja spre duetul de 
dragoste din Tristan şi Isolda care îi răscolea 
sufletul, cântecele nemuritoare ale Ellei Fitzgerald 
şi cântecele de dragoste ale formaţiei Beatles. 

De multe ori stătuse şi privise fotografiile de 
familie aşezate pe o măsuţă îmbrăcată în piele şi 
care trona în centrul camerei. Ani de zile o studiase 
pe cea cu o fetiţă mică mergând de mână cu o 
femeie care râdea într-o parte şi cu un tânăr 
degajat şi surâzător, îmbrăcat în cămaşă cu 
mâneci scurte şi pantaloni uşori de bumbac, care o 
ţinea de cealaltă mână. Bunica îi spusese că fusese 
făcută în New York, mai precis în Central Park cu 
numai câteva zile înainte ca amândoi să moară în 
acel accident de maşină. El fusese numit şeful 
sucursalei londoneze a ziarului New York Times. 
Muriseră tocmai pe când se întorceau de la dineul 
dat în cinstea lor cu o seară înainte de plecarea 
programată la Londra împreună cu mica Zoe. 
Părinţii lăsaseră copilul la ferma retrasă din 
Vermont. Încă de când se ţinea minte, Zoe ştiuse 
fotografia ca şi povestea ei. Câteodată, chiar 
credea că îşi amintea cum se plimba prin parc de 

mână cu mama şi tatăl său. 
Capitolul 5 


Din toate camerele pe care le îndrăgea la 
Ambasada Engleză, pe aceasta în care tocmai 
intraseră o iubea cel mai tare. James închise uşa în 
urma lui. Se aşeză în spatele mesei de lucru 
neaglomerată, acoperită cu o mapă nouă din piele 
şi cu creioane şi pixuri frumoase aşezate toate la 
locul lor, într-un fel de penar din piele încrustată 
elegant.  Narcise în plină floare  înveseleau 
atmosfera, aşezate într-o vază Staffordshire pe o 
mică măsuţă de alături. Strălucirea aurie a 
dimineţii se filtra prin perdelele de dantelă din 
fereastra aşezată chiar în spatele său, 
înveşmântându-l parcă într-o aură. 

Era un bărbat plăcut, corect, foarte inteligent, 
ajuns la patruzeci de ani, de înălţime medie, 
musculos, cu trăsături plăcute, şi care atunci când 
îşi ţuguia buzele ca semn de dezaprobare în faţa 
faptelor necugetate ale altor persoane, nevastă-sa 
se gândea imediat că semăna cu un şcolar 
eminent descumpănit de nebunia oamenilor mari 
din jur. Fusese comandant la şcoală, fiind unul 
dintre cei mai buni elevi, aşa că păstrase din epoca 
aceea sensul responsabilităţii şi al onoarei şi o 
oarecare răceală faţă de semenii săi mai puţin 
înzestrați. Weekend-urile sale ideale erau cele 
petrecute la cârma iahtului său, străbătând în 
viteză apele golfului Chesapeake, cu încă un 
bărbat în echipaj, fiecare ştiind bine că viaţa sa 

depindea în mare măsură de celălalt, exultând de 
fericire atunci când se luptau cu marea şi cu 
vântul. Până şi starea fizică bună a lui James o 
călca pe nervi pe Jancie. 

Descuind un sertar, scoase un plic la care 
rămase să privească ca vrăjit, mai ales la literele 
din colţ: Primul ministru. După un minut scoase 
scrisoarea şi o întinse în faţa lui. Cu bărbia 
sprijinită în pumni o citi pentru a opta oară de când 
o primise cu o zi în urmă. Fusese scrisă chiar de 
mâna primului ministru. 


Dragul meu James, 


Îți scriu toate astea cu inima grea. O să ai veşti 
de la secretarul de externe mâine. În ultimii doi ani 
ai fost cel mai bun ambasador al nostru - tot ce am 
sperat atunci când ti-am oferit acest post. Dar 
probabil că deja ştii că şovăiala cu care Jancie are 
grijă de obligațiile care vin odată cu acest post a 
devenit o jenă mult prea mare pentru noi toți ca să 
mai poată continua la fel şi pe mai departe. M-am 
decis să trimit un diplomat de carieră în postul pe 
care-l ocupi tu acum. Deputatul care este secretar 
permanent la Ministerul de Externe a fost de acord 
să preia postul din Washington de azi în şase 
săptămâni. 

Nu va exista nicio declarație oficială până ce noi 
doi nu vom cădea la întelegere asupra uneia. Mi-ar 
plăcea ca tu să fii acela care să aleagă cele mai 
potrivite cuvinte, pentru că, aşa cum sunt de 
mândru de realizările tale de la Washington, vreau 

ca şi plecarea ta din acest post să fie la fel de 
demnă şi de mânară. 

Al tău pentru totdeauna, 

Martin. 


Lacrimile care-i şiroiau pe faţă ajunseră în cele 
din urmă la pumnii de sub bărbie. James îşi 
îndreptă spatele şi scoase din buzunar batista albă 
şi riguros împăturită. Nu se făcea să-şi ude 
manşetele! Miles Brewster trebuia să sosească în 
cel mult o jumătate de oră. Desfăcând bine batista, 
şi-o aşeză pe faţă. Intregul trup i se cutremură şi 
un singur suspin gâtuit îi ieşi de pe buze, deşi 
altminteri rămase nemişcat, lăsând pătratul de in 
să-i absoarbă lacrimile. 

Când dădu la o parte batista umedă de pe faţă 
ca să poată privi la ceas, era deja 11.20. Puse 
scrisoarea la loc în sertar şi închise bine 
ascunzătoarea. În micuța cameră din spatele 
încăperii cu paneluri de lemn avu grijă iarăşi să nu- 
şi ude manşetele în timp ce-şi clătea faţa cu apă 
rece. Grăbit, îşi frecă faţa cu un prosop şi, atunci 
când se privi în oglindă, îşi dădu seama că numai 
linia gurii mai trăda durerea. Îşi ridică bărbia. Apoi 
îşi luă o batistă curată din scrinul stil Queen Anne, 
îi împături cu grijă colţurile şi o vâri în buzunarul de 
la piept, după care îşi mai aruncă o ultimă privire 
în oglindă. Acolo văzu un bărbat isteţ cu înfăţişare 
băieţească, îmbrăcat impecabil, un ambasador 
britanic perfect pentru Washington. 


Născută şi crescută în Colorado, Jancie Wharton, 

când l-a cunoscut prima dată pe James, de abia era 
o reporteră de mâna a doua de la o televiziune 
măruntă ce lucra la departamentul de ştiri, 
căutând să-şi croiască drumul. El venise la 
Princeton pentru un trimestru ca să ţină prelegeri 
pe marginea Apărării. 

După ce s-au căsătorit, ea s-a mutat la Londra şi 
a reuşit să se strecoare la BBC ca americancă şi 
reporter de nădejde. Carierele celor doi Wharton se 
împăcau de minune. Deşi ea îşi dăduse seama că 
dragostea care o nutrea pentru James nu avea pe 
undeva, înăuntru, focul mistuitor despre care tot 
citise, totuşi parteneriatul lor era mai mult decât 
mulţumitor. Apoi a rămas gravidă şi, pentru primii 
cinci ani ai gemenilor, a renunţat la carieră pentru 
a putea avea mai bine grijă de ei. Chiar când 
tocmai se întorsese la BBC, James obținuse postul 
de ambasador. 

La început Jancie îşi asumase rolul de „doamna 
ambasadoare” cu bunăvoință şi farmec şi 
încântare. Din nefericire nu avusese habar de 
constrângerile vieţii diplomatice. După primele trei 
sute şaizeci şi cinci de zile în care ţinuse socoteala 
lui X, y şi z şi a întâlnirilor pe care le aveau cu 
aceştia la tot felul de mese protocolare, se trezise 
într-o dimineaţă dându-şi seama că, oricât de 
strălucitoare putea să pară viaţa pe care o ducea, 
să fie soţie de ambasador britanic nu însemna 
altceva decât să fie un fel de apendice alături de 
James. 

Rebeliunea ei a fost destul de mică la început: 
brusc începuse să sufere de migrene (de care 

înainte nici măcar nu avusese parte vreodată în 
viaţă), cerându-i soţiei numărului doi din ambasadă 
să devină ea ghidul ultimilor sosiți la Washington 
dintre britanicii de seamă în vreme ce nevestele lor 
încercau din răsputeri să-şi mai reducă din 
kilogramele în plus ce le împovărau. 

Dar după aceea se îndrăgostise de Simon Fleet, 
iar mica ei rebeliune se transformase într-o revoltă 
în toată legea. Pentru prima dată Jancie 
experimenta nebunia unei iubiri pline de pasiune. 
Simon era spontan, sfidător, nu dădea atenţie 
îndatoririlor nici chiar pentru propriul său bine, era 
tot ce nu avea să fie niciodată James. Şi tot Simon 
o introdusese într-o sexualitate pe care înainte n-o 
cunoscuse. Pasiunea ei pentru el se preschimbase 
în adoraţie. 

La balurile de caritate, rămânea pe ringul de 
dans cu Simon indiferentă la flash-urile blitz-urilor 
şi la fotografiile care aveau să apară mai apoi prin 
ziare. Dacă el o suna aproape de prânz ca să-i 
spună să se întâlnească într-o jumătate de oră, ea 
imediat îşi punea secretara s-o sune pe gazda cu 
care ar fi trebuit să ia masa şi s-o scuze spunând 
că migrena o împiedicase să-şi ţină promisiunea. 
Când el apărea la vreo recepţie a guvernului, ea 
imediat o abandona pe nevasta demnitarului de 
care ar fi trebuit să se îngrijească pentru a se 
agăța de braţul lui. Din nefericire, această legătură 
a ei nu numai că rănise inima soţului şi îi terfelise 
mândria; bietul om era incapabil s-o mai înţeleagă. 


Lincoln-ul lui Miles trase în faţa ambasadei pe 

alee în mai puţin de douăsprezece ore după ce el şi 
Marigold părăsiseră aceeaşi clădire după dineu. Să 
trebuiască să se sustragă de la îndatoririle 
dimineţii în felul ăsta era pentru Miles o mare 
problemă. Pe holul pustiu al ambasadei, secretara 
particulară a ambasadorului îl aştepta ca să-l 
conducă în sus pe scările gemene pe sub arcada 
decorată cu gust. Intrând în bibliotecă, îl găsiră pe 
ambasador stând cu spatele la ei, privind pe 
fereastră la frunzele copacilor de un verde închis. 
Când se întoarse, tristeţea de pe faţa lui îl luă cu 
totul pe nepregătite pe Miles. 

— Nu vreau să fiu deranjat câtă vreme este 
domnul Brewster aici, îi zise secretarei. 

Se aşezară pe două canapele, iar James îşi feri 
tăcut privirea. Când în cele din urmă ochii li se 
întâlniră, James reuşi cu mare greutate un zâmbet 
strâmb. Ferindu-şi iarăşi ochii, privi văzând doar pe 
jumătate panelurile de lemn întunecat frumos 
cioplit ce simbolizau puterea, înţelepciunea şi 
bogăţia. Ca de atâtea ori în ultimii doi ani, ochii i se 
mutară asupra nişelor circulare care rămăseseră 
goale - niciun obiect de niciun fel nu era adăpostit 
de ele. Arhitectului îi plăcuse în mod evident 
simplitatea, iar nişele acelea vacante îi dăduseră 
lui james mereu un sentiment de pustietate, de 
nimicnicie, de abia acum îşi dădu seama. 

Începu să vorbească pe un ton monoton, foarte 
diferit de fluenta lui obişnuită: 

— Am fost rechemat. Am primit scrisoarea 
primului ministru ieri dimineaţă. Cu poşta de cu o 
noapte înainte, adăugă, de parcă fiecare detaliu în 

parte ar fi contat. Îi dădu scrisoarea lui Miles. 

După ce o citi cu atenţie, Miles o puse pe măsuţa 
dintre ei. 

— Nu mai puteam s-o ascund la nesfârşit, 
continuă James. Părea disperat. Până la urmă 
zvonul tot se răspândeşte. Şi mi-e foarte greu să 
mă gândesc la o formulare care să mă scoată 
măcar în parte basma-curată şi să-mi permit să mă 
retrag cu demnitate. Mi se pare evident că orice aş 
spune totul va fi perceput ca o mare umilinţă 
pentru mine. 

Se întrerupse şi-şi aţinti iar ochii asupra nişelor 
goale. 

— Dacă ai vreo idee, Miles, pentru o formulare 
care să-mi mai spele din ruşine, aş fi fericit s-o 
aud. Deşi părul îi era perfect pieptănat şi costumul 
impecabil, părea hăituit şi lipsit cu totul de 
eleganţă. 

— Jancie ştie de treaba asta? întrebă Miles. 

— l-am spus şi ei aseară - după ce au plecat toţi. 
S-a pus pe plâns. Vorbea pe acelaşi ton monoton. 
Nici măcar nu putea să vorbească. Suspina de 
parcă i se frânsese inima. Pentru că m-au costat 
acţiunile ei? Probabil. Dar în principal mai degrabă 
pentru că această rechemare a mea la Londra 
înseamnă că va trebui să se despartă de iubiţelul 
ei. 

Reuşi să scoată un hohot de râs uscat care 
semăna primejdios de mult cu un hohot de plâns. 

— James, ascultă-mă, îi zise repede Miles, lasă- 
mi puţină vreme să mă gândesc la treaba asta. O 
să încerc să găsesc o formulare cât de cât în 


52 


maşină în vreme ce mă întorc la Express. Mai 
încolo o să te sun şi o să şlefuim împreună 
declaraţia. Imediat ce tu şi cu primul ministru aţi 
stabilit forma finală, Express va tipări povestea. O 
să încerc să dau clar de înţeles că, odată cu 
plecarea ta, cei care pierd enorm vor fi oamenii 
politici atât de la Londra cât şi din Washington. 

Se ridică să plece. In vreme ce se apropiau de 
uşa bibliotecii, Miles îi zise deodată: 

— După ce ai fost jefuit, nu-ţi prea vine să 
priveşti să vezi ce te aşteaptă în viitor. Dar chiar şi 
aşa, te-ai gândit la ce-ai vrea să faci mai departe? 

— Ei bine, mi se pare că întoarcerea la ziaristică 
este cea mai clară posibilitate, dar mi se pare mai 
degrabă o treabă de rând după postul ăsta. Aici e 
şi marea problemă. 

— Mă rog, tu gândeşte-te la câteva posibilităţi. O 
să am grijă să însoţească declaraţia ta şi a primului 
ministru atunci când o să apară în Express. 

Miles nu era nevoie să mai spună că fiecare 
cuvânt din declaraţie şi din reportajul care aveau 
să urmeze vor fi atent cercetate de el înainte să 
intre în tipografie. 


Jaguar-ul folosit de doamna ambasador a Marii 
Britanii trecu de curba făcută de bulevardul 
Pennsylvania, oprindu-se sub cupola de sticlă din 
faţa hotelului Willard. Portarul se repezi imediat să 
deschidă portiera, iar Jancie se grăbi să intre în 
holul grandios. Cârlionţii îi săltau deasupra taiorului 
de in rozaliu, cambrat pe talie ca să-i scoată în 
evidenţă silueta perfectă. 

Expresia de pe faţă însă îi trăda neliniştea atunci 
când privi prin holul mare cu coloane de marmură 
şi cu covoare roşii întinse pe pardoseala de mozaic. 
Numai câteva din scaunele englezeşti căptuşite cu 
piele şi făcute din stejar şi  canapelele 
asemănătoare erau ocupate, dar persoana pe care 
o căuta ea nu era acolo. Se îndreptă imediat spre 
recepţia din marmură aşa de lungă, încât o făcea 
pe Jancie să se gândească la ea ca la un pachebot. 

— A întrebat cineva de doamna Wharton? 
Trebuia să mă întâlnesc cu domnul Simon Fleet 
aici, la ora trei. Am întârziat câteva minute. 

— Nu, doamnă, domnul Fleet n-a venit aici în 
după-amiaza asta. Nu vreţi să luaţi loc şi să 
aşteptaţi? 

— Mai întâi vreau să arunc o privire şi prin bar, îi 
răspunse ea. 

O privire rapidă aruncată prin barul Round Robin 
cu semiobscuritatea lui veşnică îi spuse că locul 
preferat de întâlnire al politicienilor era gol, 
exceptându-l pe barmanul care lustruia paharele. 
La acea oră, ziariştii şi lobby-iştii trebuiau să se 
deplaseze pe Colina Capitoliului, dacă voiau să 
vadă vreun politician. 

Intorcându-se în hol, Jancie se aşeză pe o 
canapea circulară care avea la mijloc un imens 
aranjament floral. Cu faţa spre uşă ca Simon s-o 
observe imediat, îşi puse picior peste picior şi 
încercă să-şi recompună expresia feţei. Numai 
bunul Dumnezeu mai ştia că avea la ce să se 
gândească. Niciodată n-avea să se ierte pentru 
ceea ce-i făcuse lui James. Oare cum se putea 

revanşa faţă de el? În şase săptămâni trebuia să-i 
spună adio lui Simon. Pentru totdeauna? Nu. Nu şi 
nu. Poate că mai putea rămâne în Washington încă 
puţin, după ce James avea să plece. Poate că şi lui 
avea să-i convină să fie puţin singur ca să-şi vadă 
în linişte de viitor. Dar unde putea să stea? Cu 
Simon? Inima îi săltă deodată: venise. 

Bărbatul care-şi făcu apariţia pe uşa hotelului 
Willard avea o înălţime medie, puţin supraponderal 
şi părea mai tânăr decât cei treizeci şi cinci de ani 
pe care-i avea, cu o masă de păr cârlionţat de un 
blond palid, tuns scurt. Faţa îi era plină, iar buzele 
groase şi bine conturate, ceea ce-i dădea un aer cu 
totul special pe care femeile îl considerau intrigant. 

— Îmi pâre rău c-am întârziat, dragostea mea, îi 
zise. Accentul englezesc i se modificase puţin după 
cei şase ani petrecuţi la Washington. Prânzul luat 
cu afurisitul ăla de secretar la Ministerul Energiei a 
ţinut mai mult decât m-aş fi aşteptat. Unde vrei să 
mergem? Desigur, trebuie să mă întorc cât mai 
repede la ziar, dar mi-ai spus că e ceva urgent. 

— Trebuie să vorbesc cu tine undeva unde nu 
putem fi auziţi, îi zise Jancie. Era deja în picioare şi 
stătea aşa de aproape de el, încât numai că nu se 
atingeau. 

— Hai să aruncăm o privire în „cuib”, preluă el 
iniţiativa, luând-o cu un aer de proprietar de braţ. 
Dacă nu-i nimeni pe acolo, îl putem considera 
cuibuşorul nostru personal. 

Nu mai era nimeni în camera drăguță şi intimă, 
aşa că se aşezară la o masă în colţ lângă şemineul 
venețian delicat sculptat. Pereţii îmbrăcaţi în 

oglinzi îi ajutau să vadă dacă intra cineva, dar de 
venit nu veni decât chelnerul ca să le ia comanda. 
Simon ceru un coniac, iar Jancie se abţinu de la 
orice. 

— S-a întâmplat ceva oribil. James a primit ieri o 
scrisoare de la primul ministru. Trebuie să ne 
întoarcem. 

— Pentru câtă vreme? întrebă Simon. 

— Pentru totdeauna, îi răspunse. 

— Ce s-a întâmplat, scumpetea mea? întrebă el 
mai departe, punându-şi o mână pe sub masă pe 
coapsa ei. 

Ea se apucă să-i relateze cu ură, în vreme ce 
căuta să se stăpânească şi să nu izbucnească 
iarăşi în lacrimi: 

— Primul ministru a spus că am eşuat în 
îndeplinirea obligaţiilor care vin odată cu acest 
post. A mai scris că sunt o ruşine pentru ţară. 
Lacrimile se porniră să-i curgă pe faţă. Simon 
scoase din buzunar o batistă, dar ea avea deja una 
pregătită. 

— Biata fetiţă, încercă el s-o aline cu sinceritate, 
deşi nasul deja i se încreţea de încântare că găsise 
o poveste incitantă pentru ziar. Ce prim-ministru 
tâmpit, vorbi mai departe cu tandreţe, mângâindu-i 
coapsa. Bănuiesc că nu ai luat cu tine şi scrisoarea 
aia, nu? 

— James mi-a arătat-o după care a încuiat-o în 
biroul lui. Dar pot să mi-o amintesc. Fiecare cuvânt 
în parte. Cum aş putea s-o uit? Buzele începură să-i 
tremure iarăşi. 

— Hai spune-mi ce a scris ticălosul de prim- 


56 


ministru. Simon îşi ridică mâna de sub masă ca să 
mângâie cu delicateţe obrazul lui Jancie. Doamne, 
ce mult îi urăsc pe politicieni, adăugă, ultima sa 
remarcă fiind pe jumătate sinceră, pe jumătate 
falsă. James e supărat? 

— Devastat. Am avut un dineu aseară. A fost şi 
Zoe acolo. Şi aşa tensiunea a fost mare din cauza 
lui Miles Brewster şi a lui Gerald Scrope. Am crezut 
că până la urmă or să se ia la bătaie. Eu pe atunci 
nu ştiam nimic de scrisoare, dar James ştia şi a 
trebuit să treacă prin tot calvarul ăla de dineu 
ştiind că va fi dat afară. Mi-a zis că asta a fost cea 
mai rea seară din viaţa lui. 

— Şi când o să fie anunţat totul oficial? 

— Numai după ce James şi primul ministru se 
învoiesc asupra a ceea ce trebuie spus. Deputatul 
care este secretar permanent la Ministerul de 
Externe a fost anunţat că trebuie să preia postul de 
aici în şase săptămâni. Cred că-ţi dai seama ce 
mult înseamnă pentru James acest anunţ. Vai de 
capul lui sărăcuţul. 

— Şi ce vrea să spună? 

— E aşa de zguduit de treaba asta, încât nici să 
gândească cum trebuie nu mai poate. L-a rugat pe 
Miles să vină la el azi şi să-i dea nişte sfaturi. 

— Băga-mi-aş picioarele în ea de treabă. 

— Cum? 

— Trebuie să mă întorc la ziar, Jancie. 

— Dar eu ce mă fac? întrebă Jancie pe un ton 
plângăreţ. Oare trebuie să te părăsesc pentru 
totdeauna, aşa, pur şi simplu? 

— Ascultă-mă, scumpetea mea, îi zise repede 

Simon, aplecându-se spre ea. Nu cred că e ceva ce 
să-mi doresc mai mult în clipa asta decât să te duc 
în pat şi să te ţin în braţe. Numai că trebuie 
neapărat să mă întorc la Express. Nu ne ajută cu 
nimic dacă mă concediază şi pe mine. 

Jancie păru să vadă în asta ceva luminos. 

— Dar dacă te dă afară ai putea atunci să vii şi tu 
în Anglia. Orice editor din Anglia şi-ar da şi o mână 
să te aibă în echipa lui. 

— Trebuie să plec, scumpo. Tu rămâi aici până te 
mai linişteşti puţin. Te sun ceva mai târziu. 

— Când? 

— Imediat ce-o să pot. 

Se aplecă puţin şi cu un deget şterse o lacrimă 
proaspătă de pe obrazul ei. Ajuns la uşa clubului, îi 
trimise un sărut în fugă. 

În vreme ce străbătea holul, expresia lui deja se 
înăsprise din cauza concentrării. Oare era în stare 
să scrie un articol în aşa fel, încât să nu fie retras 
de marele şef? Până în acel moment, prietenia 
dintre Miles Brewster şi cei doi Wharton produsese 
numai bijuterii pentru Simon Fleet, bijuterii de 
informaţii din interior oferite de bunăvoie de Jancie 
iubitului ei. Numai că acum această prietenie îl 
putea costa foarte scump. Şi, cu toate astea, 
niciodată nu puteai să ştii dinainte. Aşa cum 
spunea de obicei, ca să-şi scuze lipsurile: „Trăim cu 
toţii într-o lume nesigură”. 

Când taximetrul plecă din faţa hotelului, el deja 
îşi scosese carneţelul şi pixul ca să treacă pe hârtie 
ceea ce-i spusese Jancie despre căderea din 
grațiile primului ministru a familiei Wharton. Ici şi 

colo Simon adăugă fraze şi comentarii de-ale lui. 

Nici prin cap nu-i trecea că în felul acesta îşi 
trăda iubita. El vedea acest reportaj exclusiv în 
termeni de Londra-Washington drept bomba zilei, 
iar când maşina intră pe strada M şi opri, în cele 
din urmă, în faţa clădirii de zece etaje care 
adăpostea Express-ul, un gând poetic îi aduse un 
zâmbet plăcut pe buze. Era ceva romantic, 
aproape ticluit anume ca el să fie cel care să 
anunţe  veştile despre ambasadorul britanic 
destituit din cauză că soția lui se sustrăsese de la 
îndatoririle sale. 


Capitolul 6 


Simon avea dreptul la o cămăruţă cu pereţi de 
sticlă, vizibilă din redacție şi totuşi despărțită de 
ea. Însărcinat cu corespondenţii din străinătate 
scria şi el articolele lui. Trecând pe lângă secretara 
mult prea muncită ce îşi avea biroul în faţa 
cămăruţei lui, îi dădu un pupic pe vârful capului. 

— Au sunat cumva cei de pe Downing Street? 

— Încă nu, îi răspunse ea nesigură dacă Simon 
încerca s-o necăjească sau chiar aştepta un telefon 
din partea primului ministru britanic. 

— Dacă nu e vorba de Downing Street sau de 
Bagdad, sau de Quai d'Orsay, nu vreau să fiu 
deranjat până când nu-mi termin bucata de scris, 
mai zise, după care trânti uşa după el şi-şi aruncă 
haina pe canapea. 

Ca şi omul, mediul din birou părea mai 
dezordonat decât era în realitate. Canapeaua era 

plină de cel puţin o jumătate de duzină de ziare 
internaţionale de limbă engleză. Când venea vorba 
de ştiri europene, diferenţa de fus orar lucra în 
favoarea jurnaliştilor din Washington, deşi era tare 
rău atunci când veştile veneau de pe Coasta de 
Vest tocmai când cei din capitală se pregăteau de 
culcare. 

Citindu-şi însemnările, Simon sublinie cu roşu 
unele pasaje. Pentru câteva momente, Simon 
rămase cu coatele sprijinite de masa de lucru şi, cu 
bărbia prinsă în pumni, privind orbeşte spre 
ecranul alb al calculatorului. De abia atunci când 
degetele i se întinseră spre taste simţi cum 
adrenalina i se revarsă în sânge. Textul se scrise 
aproape de la sine. 

„Washington-ul va fi poate şocat să afle că 
ambasadorul britanic, domnul James Wharton, 
tocmai a primit o scrisoare din partea primului 
ministru, Martin Mather, care-l recheamă deodată 
din cel mai prestigios post de ambasador al 
Angliei. Succesorul lui va fi prezentul deputat 
secretar permanent la Ministerul de Externe. Este 
de înțeles deci că actualul ambasador este 
devastat de această ştire. 

După zece ani în care a fost un distins 
corespondent de apărare la ziarul londonez Times, 
James Wharton a fost ales special chiar de primul 
ministru pentru postul de ambasador la 
Washington. Nu numai că în cei doi ani în care a 
stat aici a devenit o figură populară, dar, ca expert 
în apărare, a avut legături foarte strânse cu 
Pentagonul, mai strânse decât oricare alt diplomat 

în funcţie de până acum. 

Este de la sine înţeles deci că primul ministru a 
scris această scrisoare cu inima grea. Pentru că are 
cea mai mare admiraţie pentru domnul Wharton. 
Dar se pare totuşi că primul-ministru consideră că 
doamna Jancie Wharton petrece nepermis de multă 
vreme având grijă de proprii-i ei afaceri, în loc să 
joace rolul doamnei ambasador în maniera în care 
o cer vechile tradiţii. 

Acest verdict îi va întrista pe mulţi dintre cei 
născuţi în Colorado şi care acum stau la 
Washington şi care sunt buni prieteni ai doamnei în 
cauză. [Inainte de naşterea copiilor gemeni, 
doamna Wharton a fost un reporter de televiziune 
de succes, mai întâi în America şi apoi în Anglia. Ca 
şi soţul ei este o figură cunoscută şi admirată la 
Washington. 

Insă, spre deosebire de soţul ei, ea are un stil 
mai neconvențional şi o înfăţişare pe măsură şi 
tocmai acest  neconvenţionalism a dus la 
terminarea prematură a carierei diplomatice a 
soţilor Wharton. Doamna avea contacte foarte 
strânse cu unii din cei mai buni ziarişti din capitală, 
iar plecarea actualului ambasador va însemna o 
pierdere de două ori mai grea pentru importantele 
legături dintre Ambasada britanică şi presa din 
Washington”. 

Apăsă pe o tastă şi reluă textul de la capăt ca să- 
| poată citi în întregime, zâmbind singur şi 
felicitându-se pentru tactul său, atunci când 
amintise de „afacerile ei proprii” şi de „legăturile 
strânse cu ziariştii”. Folosirea pluralului ar fi trebuit 

să-l ferească să fie acuzat că trâmbiţa tuturor fără 
ruşine legătura amoroasă pe care o avea cu Jancie. 
Asta ar fi trebuit să meargă cu marele şef alb care 
lucra deasupra. 

Aşteptând ca articolul să fie scos pe imprimantă 
- redactorului-şef îi plăcea să citească copia pe o 
foaie şi nu pe ecranul calculatorului - deschise 
sertarul de jos al mesei de lucru de unde scoase un 
dosar pe care scria Amigas. Simon reuşise să 
prindă o spoială de spaniolă de la populaţia 
hispanică din Washington în continuă creştere - 
chicanos - care venea dinspre est ca să se 
angajeze în posturi de servitori, portoricani şi 
cubanezi şi peruvieni care veneau dinspre nord, o 
parte dintre ei nefiind decât nişte imigranţi ilegali, 
cei mai norocoşi dintre ei calificându-se pentru 
slujbe la stat. Din dosarul notat cu Amigas scoase o 
fotografie de-a lui Jancie. 

Era îmbrăcată destul de sumar, într-un costum 
de baie, şi stătea cocoţată pe şaua motocicletei 
sale. Simon o folosea uneori ca să apară pe la 
gazdele pe care le frecventa în general în 
weekend-uri - asta atâta vreme cât nu stăteau la o 
distanţă mai mare de o sută de kilometri de 
capitală, ce depăşea această măsură devenind 
prea greu de ajuns, oricât de mult îi plăcea să se 
arate pe neaşteptate. In poză, Jancie râdea, cu o 
mână făcând un gest de mulţumire cu degetul 
mare ridicat în sus. Scrise imediat numele ei pe 
spate împreună cu data aproximativă când 
fuseseră pe motocicletă pe malul estic din 
Maryland. Avea de gând s-o pună în dosarul cu 

poze gata de dat la tipar imediat ce primea OK-ul 
redactorului-şef cu privire la articol. Numai cei 
avizaţi aveau să-şi dea seama că Jancie stătea 
cocoţată tocmai pe motocicleta lui. li plăcea la 
nebunie să prezinte un articol pe două nivele - 
unul pentru public, în general, celălalt pentru 
politicienii şi ziariştii şi gazdele, deja avizate. 

— Sunt la redactorul-şef, îi aruncă în trecere 
secretarei. 

Prin pereţii de sticlă ai biroului observă imediat 
ca Bob Short era singur. Simon ridică mâna în care 
ţinea foaia cu articolul. Short îşi ridică privirea 
după care îi făcu semn cu capul să intre. 

— Am o pleaşcă cât toate zilele pentru tine, îi 
zise Simon în loc de introducere. 

Automat, Short aruncă o privire spre ceasul de 
pe perete: 5.15. Destulă vreme pentru prima 
ediţie. Se apucă să citească materialul, în vreme 
ce Simon se instala confortabil pe canapea. 

— Sfinte Sisoe! exclamă Short după ce citi prima 
frază. Cum mama naibii ai reuşit să afli aşa ceva? 
întrebă plin de admiraţie. Dar imediat ce 
întrebarea îi ieşi din gură, îşi dădu seama că ştia 
perfect de bine răspunsul. Toată lumea din reţeaua 
de ştiri a capitalei ştia deja de aventura lui Jancie 
Wharton cu Simon Fleet. Ochii lui Short prinseră a 
străluci tot mai tare pe măsură ce continua lectura. 
Şi, cu toate astea, sprâncenele i se adunară la 
rădăcina nasului în vreme ce buzele ajunseră să fie 
numai o linie subţire. Terminând articolul, aşeză 
coala de hârtie pe birou, după care îşi ridică 
privirea spre Simon. 

— Există o serie de probleme, oftă. 

— Ce vrei să spui cu asta? se repezi Simon. 

— Sunt probleme, repetă Short. Trebuie să mă 
gândesc foarte bine. Ai de gând să te mai învârţi 
pe aici? 

— Hai, Bob, pentru numele lui Cristos. Ai pe birou 
un articol care va face ca toţi ceilalţi redactori-şefi 
de pe alte ziare să vomite pur şi simplu de invidie. 
Şi tu vii şi-mi spui mie că - vezi Doamne - sunt 
probleme? Ce draci de probleme? 

Short nu se mai obosi să-i răspundă. Ştiau 
amândoi care erau acele probleme: prietenia ce-l 
lega pe Miles Brewster de James şi de Jancie 
Wharton. Oricine care era cât de cât cineva putea 
citi fără probleme printre rândurile articolului lui 
Simon. Miles nu avea să-i dea drumul niciodată la 
tipar. Dar care redactor-şef ar fi fost gata să 
admită că trebuia să cenzureze un material 
fierbinte şi de interes doar pentru că ştia că 
proprietarul ziarului n-ar fi fost de acord cu el sub 
nicio formă? Short îşi strânse iarăşi buzele. Şi la 
naiba, majoritatea ziariştilor ar fi avut măcar atâta 
tact - sau isteţime, cum voiau alţii să-i spună - să 
nu încerce să bage cu de-a sila un articol pe sub 
nasul redactorului şef, cugetă Short cu 
amărăciune. 

În vreme ce Simon avea partea lui mărişoară de 
isteţime, mai avea şi orgoliul nemăsurat al unui 
ziarist care ştia să miroasă un articol 
nemaipomenit care putea să-i asigure orice slujbă 
la orice alt ziar de oarecare renume. Şi nu se ştia 
niciodată: dacă îl împingea pe redactorul şef cea 

mai tare, atunci Short ar fi putut - era numai o 
mică posibilitate - să nu rezolve problema asta 
spinoasă a articolului cu marele şef. Sau poate că 
marele şef alb avea alte belele pe cap, sau poate 
că rămânea înţepenit în vreun lift fără ca toţi 
ceilalţi să ştie pe unde să-l găsească până ce prima 
ediţie nu ieşea pe stradă. Simon ar fi putut suporta 
ca Miles să-i retragă articolul după ce ar fi apărut 
în prima ediţie, pentru că alte ziare ar fi tratat 
materialul la justa lui valoare, şi, cu cât numele lui 
se întindea mai mult, cu atât mai bine pentru el. 

— Ascultă, Bob, îi zise deodată. Ştiu că tu ştii 
despre, hm, prietenia mea cu Jancie Wharton. Dar 
am lăsat eu vreodată vreo prietenie să mă facă să 
uit de meserie? Nu. Tocmai ţi-am adus ceva după 
care plânge orice editorialist: un articol în 
exclusivitate. Şi această exclusivitate ar putea să 
aducă încă o mie de noi cititori ziarului nostru. De 
ce să opreşti bijuteria asta? 

Faţa lui Short se înroşi deodată. 

— Ţi-am zis. O să mă gândesc la treaba asta. Dar 
în clipa asta cară-te naibii de aici şi lasă-mă pe 
mine să termin afurisitul ăsta de editorial despre 
situaţia arabă şi embargoul asupra armelor. 

Un sfert de oră mai târziu, Short îşi puse haina 
pe el, împături articolul lui Simon şi-l vâri în 
buzunar, după care intră în biroul secretarei ca să-i 
spună că mergea sus, la etajele rezervate 
conducerii. 


De cele două părţi ale străzii Massachusetts, 
clădirile cu birouri se ridicau până la maximumul 

înălţimii permise. În mijlocul lor, sfidând cu calmul 
ei dezlănţuirea investitorilor şi a constructorilor 
stătea o casă din secolul al nouăsprezecelea, 
vopsită în albastru, cu trei etaje, sub un acoperiş 
plat şi obloanele verzi, nepăsătoare, în faţa trecerii 
nemăsurate a timpului. Ceea ce cu un secol şi un 
sfert înainte fuseseră acri întregi de grădini, cu 
padoc şi chioşcuri, se redusese acum la o fâşie 
îngustă de iarbă, azalee şi o străveche magnolie cu 
frunze late şi lucioase ce umbrea uşa din faţa 
casei. 

De la fereastra biroului său de la ultimul etaj, 
Miles privea deseori la relicva senină din alt secol. 
Era genul de casă în care probabil că trăiseră şi 
strămoşii săi. Câteodată chiar mai cocheta cu 
ideea de a le cere actualilor proprietari să i-o 
vândă lui. La finele zilei, ar fi putut pleca de la 
Express, traversând strada ca să ajungă sub 
acoperişul plat al casei rămase dintr-o altă epocă. 
Nu că Miles ar fi lăsat deoparte munca la finele 
vreunei zile; munca făcea parte din el la fel de mult 
ca şi plămânii. Nici nu-şi făcea iluzii că lui Marigold 
i-ar fi plăcut fantezia lui de a lăsa deoparte luminile 
rampei ca să se scufunde într-un calm rămas dintr- 
o lume de multă vreme dispărută. 

Când sosi Bob Short, soarele tocmai dispăruse pe 
după coloşii de beton, deşi după numai un moment 
apăru iarăşi în mica spărtură dintre clădiri, 
deasupra căsuţei cu acoperiş plat, pereţii încăperii 
în care lucra Miles fiind cufundaţi într-o lumină 
stacojie. Mobila - mahon închis la culoare, piele 
moale ca pielea unui bebeluş - era frumoasă, 

confortabilă, scumpă. Şi, cu toate astea, efectul 
general era de interior spartan. Mai presus de 
toate era impersonal - asta până când observai 
tablourile pe pereţii altfel golaşi: un peisaj de iarnă 
de Winslow Homer şi un autoportret senzual copiat 
după o icoană mexicană ce reprezenta o femeie de 
Frida Kahlo. Era ca şi cum Miles se hotărâse ca 
nimic, în afara acelor tablouri, să nu-i demaşte 
adevărata personalitate. 

Plecă de lângă masa de lucru ca să se aşeze pe 
una dintre canapelele gemene aşezate de o parte 
şi de alta a unei măsuţe de cafea din marmură. 
Bob Short se aşeză în faţa lui. Şi merse drept la 
ţintă. 

— Fleet a venit cu un articol în exclusivitate de 
prima mână. Oricare alt editor şi-ar vinde şi mama 
ca să pună mâna pe aşa ceva. Se opri pentru un 
moment. Ambasadorul Marii Britanii a fost 
concediat. 

Short avu impresia că un licăr rubiniu fulgerase 
pentru o fracțiune de secundă în ochii lui Miles, dar 
impresia fusese aşa de fugitivă, că o puse pe 
seama luminii venite din partea soarelui ce tocmai 
scăpăta. 

— ŞI l-ai adus cu tine? 

Miles citi articolul de două ori. După care îi 
înapoie foaia de hârtie. Expresia de pe chipul său 
era impenetrabilă. 

— Noi nu putem tipări aşa ceva. Spusese cu 
subinţeles „noi” de parcă hotărârea lui ar fi fost 
aceeaşi cu cea a redactorului-şef. 

Short rămase tăcut. 

— Uite ce-i, amândoi ştim care a fost sursa lui 
Fleet pentru articolul ăsta, rosti Miles cu un ton mai 
blând. Nu am de gând să sar pe confidenţele 
făcute de o femeie îndrăgostită până peste urechi 
ca să apăs pe trăgaci anunțând în felul ăsta 
concedierea lui Wharton şi să-i stric şi mai mult 
viaţa. 

In acel moment realiză Short că Miles ştia deja că 
ambasadorul fusese concediat. Ceea ce nu ştia 
însă era că Miles deja îl sunase pe James cu o 
formulă bună de anunţ care să minimalizeze 
umilirea lui publică şi să-i mărească şansele să 
obţină alte slujbe mai bune. Şi Miles Brewster nu 
se obosi să-i mai spună redactorului său şef - asta 
pentru că nu avea nevoie de aşa ceva - că atunci 
când Express va tipări vestea, Miles Brewster şi nu 
Simon Fleet avea să determine tonul articolului. 

Short luă coala de hârtie şi o băgă la loc în 
buzunar. 

— Nu cred că Fleet o să suporte prea bine acest 
refuz al nostru. 

Miles se ridică în picioare. 

— Asta e deja problema lui Fleet. 

Până să ajungă în redacţia zgomotoasă, 
redactorul şef aproape că reuşise să se convingă 
că fusese hotărârea lui ca articolul lui Fleet să nu 
apară în ziar. 

În afară de mica izbucnire de furie din cauza 
felului în care Fleet o exploatase pe Jancie, Miles 
nu avusese niciun fel de emoţii sau sentimente 
atunci când condamnase articolul. Chiar dacă Fleet 
ar fi obţinut informaţiile dintr-o sursă mai 

compatibilă, Miles tot n-ar fi publicat articolul. 
Ambasadorul englez fusese concediat din motive 
pur personale. Nu din cauza vreunei greşeli sau 
pentru că guvernul avea mize mai mari. Care naiba 
mai era rostul acelui stres şi risc dacă nu le putea 
spune  redactorilor săi cum să manevreze o 
problemă personală spinoasă? 

Inainte ca Short să apuce să ajungă în redacţie, 
Miles era deja absorbit de căutarea pe piaţa 
engleză a unui ziar. Subliniat cu roşu se zărea de la 
distanţă London Dispatch. 


Zoe scoase pe imprimantă articolul, după care 
închise calculatorul. Cei care de abia veniseră la 
redacţie cu ştiri proaspete stăteau concentrați în 
faţa ecranelor. Ceilalţi îi aşteptau pe redactorii 
adjuncţi să le spună câte rânduri trebuiau să 
scoată sau câte rânduri trebuiau să mai adauge şi 
o priveau pe Zoe cum străbătea redacţia cu pas 
vioi şi cu părul strâns într-o coadă de cal 
îndreptându-se spre biroul secretarului general de 
redacţie. Era îmbrăcată într-un costum negru şi 
cambrat, cu haina lungă lăsată descheiată şi dând 
la iveală o bluză de un alb strălucitor care-i făcea 
pe ceilalţi să se întrebe ce anume se ascundea pe 
dedesubtul ei. 

Simon stătea lângă biroul de ştiri de ultimă oră 
atunci când trecu ea şi avea un chip posomorât 
atunci când îi zise cu jumătate de gură: 

— Tipul ăla de sus a uitat cum se conduce un 
ziar. Va trebui să te foloseşti de toate trucurile 
feminine pe care le ai ca să fii sigură că-ţi vezi 

articolul în ediţia de mâine. Corectitudinea din 
politica unei redacţii nu era tocmai punctul forte al 
lui Simon. 

— Pa, Simon, îi răspunse ea fără să se oprească. 
În general era destul de nevătămător, numai că ea 
îi purta pică pentru influenţa pe care putea s-o aibă 
asupra lui Jancie: toată lumea în afara lui Jancie 
ştia că doar se folosea de ea, dar până şi ea 
trebuia să-şi mai dea seama din când în când într-o 
fulgerare de intuiţie feminină, cugetă Zoe. Se opri 
pentru un moment să stea de vorbă cu secretara 
secretarului general de redacţie, înainte să intre în 
biroul acestuia şi să-i predea articolul. 

El luă foaia de hârtie, iar ea rămase să-l aştepte 
să citească. 

— Foarte bun. Bagă-l în sistem. Mai rămâi pe aici 
pentru cazul în care cenzorii izbucnesc în lacrimi, 
nu? 

Întoarsă la biroul său, Zoe tocmai introducea 
articolul în sistem când simţi o prezenţă în spate. 
Se întoarse şi dădu peste Simon care rânjea cu 
gura până la urechi. 

— Aveai ceva roşu pe un umăr, îi zise el. Te 
descurci tare bine să ticluieşti cuvintele şi frazele, 
domnişoară Hare. Înclină uşor capul. Sau poate 
preferi să-ţi spună doamnă? Niciodată nu-mi 
amintesc cum e mai bine. 

Zoe termină cu introducerea în sistem şi stinse 
ecranul. Prezenţa lui Simon o stânjenea. 

— Vreau să ies pentru vreo oră pentru ceva de 
băut şi un sandviş, insistă. Nu vrei să-mi faci 
onoarea şi să mi te alături? 

— Nu pot, Simon. Trebuie să-i aştept pe cenzori 
să-mi ciugulească articolul. 

— Oare să-ţi spun, frumoasa mea, ce parte din 
tine mi-ar plăcea mie să ciugulesc? 

Zoe se întoarse spre masa de lucru. 

— Zoe, ascultă-mă puţin. Trebuie neapărat să 
stăm de vorbă. Ştiu ceva despre Jancie şi James ce 
ar trebui să ştii şi tu. 

Zoe se întoarse iarăşi cu faţa spre el cam în silă. 

— Nu vreau să discut cu tine despre Jancie. 

În vreme ce rostea acele cuvinte, pe chipul ei 
dispăruse orice fel de expresie. Asta îl făcu pe 
Simon să se gândească la tablourile lui Marie 
Laurencin - ochii migdalaţi şi buzele pline, cârlionţii 
de pe tâmple cu grijă delimitaţi de pielea fină, 
restul ovalului fără să mai fie conturat. 

— Bine. Nu discuta despre ea. Nu spune niciun 
cuvânt. Dar eu o să-ţi spun acum că un lucru tare 
neplăcut s-a întâmplat amicilor tăi, familia 
Wharton. O să aştept până când primeşti lumina 
verde din partea cenzorilor. Trebuie neapărat să 
bem ceva. Se îndepărtă foarte sigur de el, 
închizându-se în biroul de sticlă. 

Puțin după ora şapte au plecat de la redacţie 
împreună. Chiar şi atunci când era iritată de 
Simon, lui Zoe tot îi plăceau serile în Washington, 
când aglomeraţia deja trecuse, iar trotuarele erau 
aproape goale. Atunci când ajunseră la un bar de 
pe colţul lui 14th Street, privi de cealaltă parte 
spre căsuţa cu acoperiş plat şi zâmbi. 

Îşi luară băuturile într-un separeu. Lumina 
portocalie din bar făcea ca buzele lui Simon să 

pară mai roşii şi mai pline decât de obicei. 

— James Wharton a fost rechemat la Londra, 
începu el. 

— Cum? 

— Din cauza comportamentului lui Jancie. 

Zoe îşi sprijini coatele pe masă şi privi în jos spre 
paharul cu băutură în linişte. Simon nu se putea 
abţine să nu se simtă satisfăcut de efectul pe care- 
| obținuse. 

În cele din urmă, Zoe întrebă fără vlagă: 

— Jancie ţi-a spus chestia asta? 

— Cine altcineva? Şi redactorului şef i s-a spus să 
nu tipărească articolul. 

— Vrei să spui că te-ai şi apucat să scrii un 
articol? 

— Păi pentru ce altceva am fost angajat? Să 
prind bomba anului la Washington şi s-o bag într-o 
batistă de dantele ca s-o ţin bine sub pernă? 

— Dar ea ştia că ai de gând să scrii un articol? 

— Dar ce-şi închipuia că putea să facă un 
jurnalist cu informaţiile primite? 

Zoe nu se mai obosi să-i răspundă. Să încerce să 
dezbată cu Simon chestiuni legate de etică ar fi 
fost o risipă zadarnică de energie. Mai ales că avea 
alte lucruri la care să se gândească. 

— lată un articol în exclusivitate pentru care 
întregul Washington ar sări să-l aibă, continuă el 
să-i dea înainte cu ceea ce-l frământa, şi 
nenorocitul ăla de redactor şef îl îngroapă. Incercă 
să scoată vreo două hohote sinistre de râs. Sau, 
mai degrabă, ticălosul ăla cu ochi ca de broscoi pe 
care niciodată nu am reuşit să-l înghit îi ordonă 

redactorului şef să-l îngroape. 

Îi aruncă o privire furibundă. 

— Spune-mi, Zoe, ai observat vreodată ca, atunci 
când intervine o belea ca asta, adevărata 
aristocrație americană să-i protejeze mereu pe 
aristocrații asemenea lor din alte ţări - deşi el este 
proprietarul ziarului şi ar trebui să se gândească 
mai întâi la el? Simon credea mereu că era cazul să 
aducă în discuţie problemele de etică ale celorlalţi 
atunci când era în interesul lui. 

— Şi Jancie cum suportă lovitura? 

— Plină de lacrimi. Bănuiesc că foarte curând o 
să-ţi spună şi ţie. 

Se opri pentru o fracțiune de secundă înainte să 
continue: 

— Apropo, am auzit că ai fost şi tu la dineul de la 
Ambasada Engleză din seara trecută. Jancie a 
menţionat în treacăt că şeful nostru numai că nu s- 
a luat la bătaie cu lordul Scrope. Ce naiba i-a 
apucat deodată pe amândoi? 

Zoe se apucă să-i povestească. Oricât de mult îi 
displăcea ceea ce Simon îi făcea lui Jancie, 
rămăsese totuşi plăcerea ziaristului de a trăncăni 
cu un coleg de breaslă. Şi, în afară de asta, n-o 
supăra deloc să se împăuneze niţel că fusese 
invitată la acel dineu important. 

— În Miles Brewster al nostru ostilitatea faţă de 
lordul Scrope a pornit de la faptul că lordul a aflat 
de intenţiile şefului nostru de a achiziţiona London 
Dispatch, şi ca atare a încercat să-l blocheze 
ofertând şi el pentru acelaşi lucru. Dar şi dacă n-ar 
fi fost treaba asta, tot ar fi găsit ei vreun motiv 

pentru care să pornească un adevărat război. 
Ridică din umeri. Oamenii întâlnesc pe câte cineva 
pe care fie îl plac de la prima vedere, fie îl 
antipatizează cu furie. Este ceva chimic. De abia 
după aceea trece şi creierul la treabă. lar reacţia 
chimică dintre ăştia doi ar fi putut arunca întreaga 
ambasadă în aer. 

Simon comandă încă un pahar cu whisky. Zoe se 
mulţumi să soarbă mai departe din cel pe care-l 
avea încă în faţă. 

— A menţionat cumva acest lord Scrope unde 
anume a tras? întrebă. 

— Mie nu mi-a spus nimic de felul ăsta. Îşi privi 
ceasul de la mână. Trebuia să se vadă cu o 
prietenă ca să ia cina cu ea la un restaurant 
pescăresc de cealaltă parte a râului Potomac. 
lartă-mă, Simon, dar chiar trebuie să plec. 

— Şi eu trebuie să mă întorc la redacţie, îi 
răspunse el, sorbind ce mai rămăsese în pahar. 

Odată ajunşi pe trotuar, o luară în direcţii 
diferite. Tot jeluind în sine nenorocirea care se 
abătuse pe capul familiei Wharton, Zoe şi-l scoase 
cu totul din minte pe Simon cu interesele lui 
imediate. 


Capitolul 7 


Lordul Scrope era aşezat comod la biroul său de 
la ultimul etaj al faimosului ziar englezesc Javelin. 
Încăperea enormă era de un roşu rubiniu, trei 
pereţi fiind tapetaţi cu un soi de mochetă de un 
roşu de Burgundia, al patrulea fiind din sticlă. El 

era aşezat într-un scaun sculptat, foarte greu, din 
epoca iacobină. Era cufundat cu totul în dosarul 
întins în faţa lui. 

Atunci când Gerald Scrope preluase Javelin, 
balanţa puterii din media englezească se înclinase 
şi mai mult spre dreapta. Ridicat singur fără ajutor, 
nici nu mai punea întrebarea dacă fiecare om 
trebuia să lupte doar pentru el - i se părea de la 
sine înţeles. Din prima zi văzuse în Javelin 
arsenalul său particular cu care-l putea ataca pe 
inamic - fie că era vorba de restricţia americană de 
a limita importurile de produse electronice, fie de 
aripa stângă britanică de opoziţie, sau de vreun 
individ neajutorat care se întâmplase să stea în 
calea dezlănţuirii sale. Suportul consistent pe care 
îl dăduse partidului Tory şi guvernului de aceeaşi 
culoare fusese răsplătit de fostul prim-ministru cu 
un titlu pe viaţă. 

În America flamura sa era New York Mail. Tocmai 
când americanii gândiseră că acest ziar se liniştise 
- lordul ciudat care împingea numai egoismul şi 
interesele personale la suprafaţă - a cumpărat şi 
The Monocle, una dintre revistele săptămânale 
cele mai prestigioase din America şi una dintre 
instituţiile cele mai îndrăgite de naţiune. Spre 
marea uimire şi  uşurare a americanilor, 
năzdrăvanul lord nu s-a apucat să schimbe ceva 
din revistă. Nimeni nu putea să fie absolut sigur de 
următoarea mişcare a lui Gerald Scrope. 

Cheia de boltă a firmei Scrope Opportunities Ltd 
era imperiul său electronic. Deşi acum un 
conglomerat multimilionar, începuse cu o afacere 

cu garaje auto. Lanţul său de presă venise mult 
mai târziu. Vreme de ani de zile îşi condusese 
imperiul dintr-o clădire de birouri foarte 
costisitoare care se numea Scrope Tower, aşezată 
pe malul nordic al râului Tamisa. 

Apoi îl atrăsese ideea de a-şi muta cartierul 
general de cealaltă parte a râului în clădirea 
ziarului Javelin, pe malul sudic. Fusese născut şi 
crescut în partea sudică a râului, în Wandsworth. 
Scrope Tower continua să adăpostească zecile de 
birouri ale imperiului său, dar Gerald îl conducea 
deja din apartamentul său de sus, din clădirea 
Ziarului Javelin. 

— Domnule preşedinte, oaspetele 
dumneavoastră. 

Fu introdus un american degajat cu un chip 
deschis. Aceasta era prima vizită a lui Speers 
Jackson în biroul londonez al lui Gerald. Evident, se 
mai întâlniseră şi la fabrica lui Scrope din Texas, 
Scrope Southwestern, nu prea departe de graniţa 
cu Mexicul. 

Gerald dădu scurt din cap în semn de salut, după 
care se ridică şi ocoli biroul ca să-i strângă mâna 
oaspetelui său. 

— Am lăsat ordine să nu fim deranjaţi, îi zise, şi, 
rotindu-se pe călcâie, o porni înainte fără a face 
eforturi de a fi ceva mai ospitalier sau mai 
politicos. 

Sufrageria avea aceeaşi culoare rubinie. Trofee 
de argint străluceau stins pe un bufet masiv de 
stejar întunecat. Perioada iacobină i se potrivea 
perfect lui Gerald; mobila georgiană ar fi fost prea 

elegantă, prea delicată pentru forţa electrică care 
încărca încăperea imediat ce intrară. 

Se opri lângă bufet, arătând spre un trofeu ce 

avea forma de cravaşă. 
__— Acesta a fost primul, înainte de toate celelalte. 
Intinse mâna cu un gest de proprietar asupra zonei 
plină de onoruri primite de la guvern sau de la 
diverse asociaţii în schimbul serviciilor aduse. Dacă 
alte servicii aduse ar fi fost cunoscute de public, 
atunci s-ar fi stârnit un adevărat scandal 
internaţional. 

Sucindu-se iarăşi pe călcâie, Gerald se îndreptă 
spre o masă la care ar fi încăput cu uşurinţă cel 
puţin paisprezece persoane. Numai un singur 
scaun aşezat în capul mesei avea braţe, iar lângă 
el se şi postase majordomul preşedintelui. Gerald 
se lăsă să cadă pe scaun, iar Jackson se aşeză la 
dreapta lui. 

Fără alte preliminarii, Gerald îi zise: 

— Am de gând să-mi încep campania de înlocuire 
a primului ministru cu un om care vede lumea aşa 
cum e ea şi nu ca un şcolar care visează la cai 
verzi pe pereţi: secretarul de la Ministerul Apărării, 
imediat ce scăpăm de molâul ăla care stă acum pe 
Downing Street nr. 10 şi îl punem în locul lui pe 
Alan Rawlston, o să vezi că embargoul Angliei 
pentru livrarea de arme arabilor se va ridica în mai 
puţin de o lună. Ştii câţi bani pierde compania mea 
de electronică din Anglia numai din cauza 
embargoului ăstuia împuţit? 

Speers Jackson se feri să comenteze. 

— Dacă englezii ar avea un tip cu curaj care să 

conducă întregul spectacol, n-ai mai auzi tâmpenii 
d-astea pompoase şi preţioase, domnu' Jackson 
despre cum - aici Gerald începu să maimuţărească 
declaraţia primului ministru făcută pe treptele de 
la clădirea cu numărul zece - „istoria ne va judeca 
cu asprime dacă permitem ca componentele 
armelor nucleare să cadă în mâinile dictatorului 
arab”. Măreaţa cuvântare a onorabilului Martin 
Mather de pe trepte, lisuse! 

Jackson chicoti cu amabilitate. 

— Domnu’ Jackson, am stat de vorbă cu mulţi 
oameni de la Washington. La fel şi dumneata. Ai 
impresia că preşedintele are de gând să ridice 
embargoul armelor impus arabilor, indiferent de 
părerea primului ministru britanic? 

— Nu. 

Gerald se porni să blesteme. 

— Lord Scrope, ascultă-mă. Toată lumea ştie că 
dictatorul arab este cel mai bun zid de apărare 
împotriva fundamentaliştilor islamişti, numai că nu- 
i putem trimite arme în mod deschis. Congresul 
american n-ar cumpăra aşa ceva. Americanii ar fi 
din cale afară de scandalizaţi. In fiecare seară văd 
soldaţi arabi mânând familii întregi în lagăre cu 
garduri de sârmă ghimpată, în vreme ce dictatorul 
nostru scoate limba în direcţia Marelui Satan din 
Vest. La naiba, ne aflăm la distanţă de un fir de păr 
cu un război cu arabii. Cum ar putea preşedintele 
să justifice ridicarea acestui embargo? 

— Foarte uşor. Fă ce fac şi broaştele. Francezii 
nu fac atâta caz de sentimentalismul ăsta de 
operetă. Ştiu foarte bine că dacă nu fac comerţ cu 

inamicii lor, atunci cu siguranţă s-ar găsi altcineva 
care s-o facă. Fiecare soldat francez ştie foarte 
bine că va trebui, să înfrunte focul armelor făcute 
tocmai în Franţa. Aşa erau şi britanicii înainte - 
foarte practici. Numai în ultima vreme au început şi 
ei cu tâmpenia asta cu moralitatea. Probabil c-au 
luat acest virus de la americani. Americanii mereu 
au avut ce-au avut cu tâmpenia asta de moralitate, 
etică şi tot restul - chiar şi atunci când îşi înfigeau 
baionetele în călugărițele din Vietnam. 

Deodată ridică un braţ şi pocni din degete. Doi 
chelneri apărură imediat cu platouri cu friptură de 
miel şi legume proaspete sau gătite. Majordomul 
se îndreptă spre un bufet unde fusese lăsată o 
sticlă de vin de Bordeaux să se decanteze şi-i oferi 
pe fundul unui pahar preşedintelui să guste. 
Refuzând acel ritual scuturând din cap, Gerald 
spuse pe un ton de magistrat: 

— Sunt câteva lucruri pe care le iau de bune din 
start, domnu' Jackson, şi unul dintre ele este şi 
acest Cos d'Estournel 1961 - un dar din partea 
ministrului de externe francez. 

Făcu semn cu mâna şi majordomul se apucă să 
toarne vinul în pahare. 

— Te rog să bei, domnu’ Jackson. Bucură-te de o 
asemenea minunăţie. Când un ministru de externe 
îi trimite vin lui Gerald Scrope, niciodată nu e mai 
puţin de o ladă. Se opri şi printr-un gest vag îi dădu 
de înțeles celuilalt că următoarele lui cuvinte se 
cuveneau a fi studiate şi reţinute: Fructele viilor 
ajung la cei care se întind după ele şi le înhaţă. 

Jackson chicoti încântat, după care se întinse 

după sosul de mentă. 

Gerald mâncă în linişte până când îşi goli 
farfuria, după care o împinse deoparte. 

— Mai doreşti şi altceva? întrebă politicos. 

— Nu m-ar deranja să beau o cafea, îi răspunse 
Jackson. 

Se mutară înapoi în biroul lui Gerald ca să-şi bea 
acolo cafeaua, aşezaţi confortabil pe fotolii şi să 
discute despre problemele pe care le avea Jackson 
la Scrope Southwestern de lângă Austin, Texas. 

Imediat după aceea, un asistent personal teribil 
de nervos apăru în uşă. 

— Am simţit că e mai bine să vă deranjez, 
domnule preşedinte. La telefon este redactorul de 
la ştirile externe de la Washington Express. Spune 
că trebuie neapărat să discute cu dumneavoastră 
de urgenţă. Şi mi-a mai spus să vă transmit că este 
ceva în legătură cu Miles Brewster. 

— O să vorbesc cu el chiar acum. Cum spuneai 
că-l cheamă? 

— Simon Fleet. 

O lumină roşie începu să strălucească pe unul 
dintre multele telefoane ce-i împânzeau masa de 
lucru. Gerald ridică receptorul. 

— Mda? 

— Este Simon Fleet. Sunt redactorul de la ştiri 
externe de la Washington Express. 

— Şi? 

La celălalt capăt al firului, Simon se încordă tot 
auzind acea monosilabă arogantă. 

— Îmi pare rău că n-am reuşit să vă întâlnesc în 
Washington când aţi trecut pe aici mai devreme 

săptămâna asta, lord Scrope. Am să vă propun o 
afacere. 

Gerald nu-i răspunse. În acel moment era 
preocupat să-şi aprindă un trabuc. 

— Lord Scrope? Mai sunteţi la aparat? 

— O mulţime de oameni îmi propun o mulţime de 
afaceri, domnule Fleet. Şi numai foarte puţine 
dintre acestea aş putea spune că mă atrag. Ce vrei 
să vinzi? 

— Conversaţia asta e strict particulară, nu ne 
mai ascultă nimeni? 

— Am ajuns unde am ajuns tocmai pentru că am 
discutat numai confidenţial cu toţi, domnule Fleet. 

Ochii albaştri ai lui Jackson se încreţiră pe la 
colţuri. 

— AŞ putea spune că tocmai mă pregătesc să-l 
vând pe Miles Brewster, zise Simon deodată. 

Suflând încet fumul, Gerald îl privi încolăcindu-se 
în aer până când dispăru. 

— Lord Scrope? Mai sunteţi acolo? 

— Şi cam pe unde crezi că aş putea să fiu, 
pentru numele lui Cristos? Ce ai despre Miles 
Brewster ce m-ar putea interesa pe mine? 

— Am reuşit să pun mâna pe o poveste care o să 
fie fierbinte şi la Washington şi la Londra. Miles 
Brewster a anulat reportajul pentru că acesta este 
în directă legătură cu un prieten de-al lui. 

— Şi ca atare, ce ai de gând, domnule Fleet? 

— Dacă vă vând dumneavoastră articolul - şi 
puteţi să mă credeţi pe cuvânt, o să-l vreţi - toată 
lumea o să ştie că este făcut de mine. Nu avea 
cine altcineva să-l scrie. Imediat ce-o să apară, o 

să fiu nevoit să eliberez biroul de la Express în mai 
puţin de o oră. lar eu sunt unul dintre ziariştii lor 
cei mai bine plătiţi. 

Gerald se întinse să-şi scuture scrumul de la 
trabuc într-un bol de cristal Lalique. 

— Lord Scrope? 

— Da? 

— Articolul pe care îl vând are două părţi. 
Povestea în sine. Şi felul în care Miles Brewster a 
încercat s-o îngroape. 

— Am deja imaginea de ansamblu, domnule 
Fleet. Şi, în schimb, dumneata doreşti o altă slujbă 
la Javelin. Dacă îmi place destul de mult articolul 
cu amândouă părţile lui, pot să-ţi dau o slujbă cu 
un salariu cu zece la sută mai mare decât ceea ce 
primeşti în prezent. Nu cred că e cazul să ne 
agităm de pe acum cu detaliile astea. Dar nu 
cumva să crezi c-o să poţi să mă păcăleşti în vreun 
fel. Numai un dobitoc ar încerca să mă convingă că 
primeşte cine ştie ce salariu nemaipomenit la 
Washington Express. Şi sunt sigur că nu eşti un 
dobitoc, domnule Fleet. 

— Lord Scrope, cu două seri în urmă ai luat parte 
la un dineu la Ambasada britanică. Nimeni de acolo 
nu a avut habar, exceptându-l pe ambasador, 
desigur, că a fost dat la o parte de chiar prietenul 
său, primul ministru. Acum este posibil să apară 
cât de curând un anunţ din partea guvernului şi ca 
atare trebuie să fim primii cu anunţul nostru. 

— Am de gând să-l introduc în conversaţia 
noastră şi pe asistentul meu personal, domnule 
Fleet. 

Gerald apăsă pe un buton şi asistentul său intră 
pe fir. 

Apoi Gerald îi zise lui Simon: 

— Acum pe linia aceasta este şi asistentul meu 
personal şi când termin eu de vorbit te vei apuca 
să-i dictezi articolul şi cum Miles Brewster a 
încercat să-l înfunde. După care te apuci să mai 
scrii încă un articol - de vreo trei sute de cuvinte - 
despre motivul pentru care Brewster a încercat să-l 
înfunde. După care o să te apuci să-l dictezi şi pe 
acesta asistentului meu. După care noi doi vom 
mai sta de vorbă. Acum te las pe seama 
asistentului meu personal. 

Puse receptorul la loc în furcă. 

Pentru câteva minute rămase sprijinit comod în 
fotoliu privind la fumul ce se ridica din trabuc. 
După care se ridică şi se aplecă iarăşi uşor în faţă. 

— Deci, despre ce vorbeam? i se adresă lui 
Speers Jackson. 


Capitolul 8 


Primul subiect al ştirilor de dimineaţă a fost 
declaraţia atentă a preşedintelui despre ultima 
ameninţare a dictatorului arab. Zoe era aplecată în 
faţă, periindu-şi părul din spate spre faţă înainte de 
a-l prinde în coadă de cal, când începu al doilea 
subiect: 

„S-a raportat în ziarul londonez Javelin că 
ambasadorul englez de la Washington, domnul 
James Wharton, a fost rechemat din post de către 
primul ministru Martin Mather şi trebuie să se 

întoarcă la Londra în decurs de şase săptămâni, 
când succesorul său va veni în locul lui, acesta 
fiind prezentul deputat permanent, secretar la 
Ministerul de Externe”. 

Zoe încremeni în poziţia în care era, cu peria 
ţinută în aer. 

„După cele scrise în Javelin, motivul concedierii 
domnului Wharton din postul diplomatic numărul 
unu este comportarea neconvenţională a soţiei 
sale, doamna Jancie Wharton. Biroul primului 
ministru din Downing Street, la fel ca şi Ministerul 
de Externe sau Ambasada britanică de la 
Washington au refuzat să facă vreun fel de 
comentariu pe marginea acestui articol. 

Tot în Javelin domnul Miles Brewster, 
preşedintele de la Brewster Media Corporation şi 
proprietarul ziarului Washington Express, a 
intervenit personal ca în ziarul său să nu apară 
niciun fel de ştire despre rechemarea domnului 
Wharton. Domnul Brewster de asemenea ne-a 
declarat că nu are niciun comentariu de făcut”. 

Când începu al treilea subiect al ştirilor, Zoe se 
îndreptă de spate, dându-şi părul peste cap şi 
privind furioasă în oglindă, părul rămas tapat 
făcând-o să arate ca un misterios animal exotic. 

O jumătate de oră mai târziu intra în redacţia 
ziarului şi se îndrepta direct spre biroul 
redactorului cu ştirile externe. Prin pereţii de sticlă 
văzu tălpile pantofilor lui Simon deasupra biroului 
şi vârful capului deasupra unui ziar în vreme ce el 
citea lejer, lungit în scaun. Intrând în bârlogul lui, 
zări un exemplar din Javelin deasupra teancului de 

ziare europene înghesuite pe canapea. ÎI luă 
grăbită şi-l scutură pentru a putea citi mai bine. 

Articolul şi pozele acopereau cam o jumătate din 
prima pagină. O fotografie îi înfăţişa pe cei doi 
Wharton în haine de seară alături de preşedintele 
Americii şi de prima doamnă. Cealaltă o înfăţişa 
numai pe Jancie în costum de baie pe o 
motocicletă, iar dedesubtul ei scria: „Soția 
ambasadorului britanic din America într-un 
weekend neoficial”. 

Simon o privea pe deasupra ziarului său pe Zoe 
cum citea cu chipul înnegurat. 

Scheletul articolului rămăsese cam acelaşi cu 
originalul - mult mai lărgit însă cu anecdote despre 
zilele de şcoală la Eton ale lui James şi începutul 
carierei lui jJancie ca reporter de ştiri la televiziune. 
Dar cineva de la Javelin dăduse o cu totul altă 
semnificaţie întregii poveşti. Fusese folosită ca un 
băț pentru a lovi direct în primul ministru britanic. 


„Aceasta este o acţiune nesăbuită şi total 
nejustificată a prim-ministrului care va adânci şi 
mai mult îngrijorarea celor ce lucrează aproape de 
el. Unul dintre colegii dânsului ne-a declarat: 
această demitere a familiei Wharton este un alt 
exemplu de schimbare ciudată de dispoziţie a 
primului ministru care pare a se fi rătăcit cu totul. 
Cu cât demisionează mai curând Martin Mather, cu 
atât va fi mai bine pentru englezi”. 

Zoe zâmbi cu amărăciune. Ziariştii respectaţi de 
multe ori citau o sursă anonimă aşa de bine şi cu 
atâta acuratețe, încât cititorii avizaţi puteau lesne 

ghici despre cine anume era vorba. Ziariştii fără pic 
de ruşine nu se sfiau să numească „o sursă 
necunoscută” ca să inventeze cine ştie ce citat 
care să se potrivească, cât mai bine cu dorinţele 
redactorilor lor sau cu cele ale proprietarului 
ziarului (din păcate slujbele lor nu aveau o viaţă 
prea lungă, pentru că nimeni nu mai avea 
încredere în ei, mai ales cei care se folosiseră de 
lipsa lor de scrupule). Toată lumea ştia că Javelin 
folosea amândouă tacticile. 

Continuă să citească: 

„O altă sursă din apropierea primului ministru 
ne-a spus: Decizia lui Martin Mather de a-l numi pe 
James Wharton în importantul post de la 
Washington a stârnit multă uimire şi neîncredere 
dovedindu-se a fi în cele din urmă uluitor de 
inspirată. Experienţa de apărare a lui Wharton l-a 
făcut să fie persoana potrivită la momentul potrivit 
ca să definească politica defensivă a Angliei în faţa 
singurei super-puteri a lumii. Acum a fost rechemat 
destul de brusc - pe baza scuzei străvezii că 
doamna Jancie Wharton nu petrece destule după- 
amiezi servind ceai şi pâine prăjită cu unt soțiilor 
politicienilor. Această decizie capricioasă venită din 
partea domnului Martin Mather nu poate decât să 
stârnească îndoieli cu privire la sănătatea mintală 
a primului ministru”. 

După aceea urma atacul asupra lui Miles. 

„Un alt factor de-a dreptul ciudat a fost rolul 
jucat de preşedintele lui Brewster Media 
Corporation, domnul Miles Brewster, proprietarul 
ziarului Washington Express. Când redactorul său 

de la ştirile externe a aflat despre concedierea 
domnului Wharton, care trebuia efectuată în numai 
şase săptămâni, a scris un articol în exclusivitate 
despre acest lucru pentru ziarul său. Domnul 
Brewster a ordonat ca acest articol să rămână 
numai la stadiul de intenţie şi să nu apară în ediţia 
de a doua zi. A refuzat categoric să dea vreo 
explicaţie pentru comportarea sa.” 

Simon lăsă deoparte ziarul şi rămase cu braţele 
încrucişate, privind cu amuzament cum expresia 
de cinism de pe faţa lui Zoe se adâncea tot mai 
mult. 

Imediat sub articol era un singur paragraf tipărit 
cu litere îngroşate, o metodă pe care cei de la 
Javelin o foloseau uneori pentru a sublinia părerea 
editorului asupra vreunui eveniment sau fapt. 

„Miles Brewster este cunoscut pentru faptul că a 
tras vălurile asupra trecutului său. Numai că de 
această dată metodele sale de a ascunde ceea ce 
nu-i place au fost scoase la iveală. Britanicii trebuie 
să ştie dacă această metodă a proprietarului de a 
se lega de libertatea presei şi a o împiedica trebuie 
sau nu combătută cu asprime mai ales că se pare 
că domnul Brewster va încerca să-şi exercite 
acţiunea nefastă asupra presei englezeşti. Se pare 
că dânsul are de gând să preia London Dispatch”. 

Zoe se strâmbă atunci când citi treaba cu 
acţiunea nefastă. Ce parte din acoperirea aruncată 
asupra articolului de bază a lui Simon fusese 
regizată direct de către Gerald Scrope? Şi cum 
venea chestia aceea cu valuri trase peste trecut şi 
metode de ascundere? Era oare asta o referire la 

acel accident de maşină petrecut în Mexico? Îşi 
dădu seama cât de silă îi era de acel atac la adresa 
lui Miles. 

Când Simon observă că terminase de citit, zâmbi 
prefăcut şi-i zise: 

— N-ai niciun pic de încredere, nu? În articolul 
ăla nu e nimic răuvoitor la adresa lui Jancie. Plus că 
e o adevărată laudă publică adusă lui James. Mă 
întreb cum de au reuşit cei de la Javelin să afle 
totul. 

— Nu crezusem că ştii ceva despre încredere, 
Simon. lar amprentele tale se văd bine peste tot pe 
articolul de bază, pe scheletul povestirii. 

Zoe rămăsese în picioare cu o mână în şold. 

— Dar, sunt de acord, Jancie iese din treaba asta 
cu faţa relativ curată, exceptând insinuarea aia de 
sub poză în care ea e în costum de baie pe 
motocicleta ta. lar ţapii ispăşitori evident sunt 
primul ministru şi Miles Brewster. Eficace, nu 
glumă. 

Intorcându-se să plece, adăugă cu venin: 

— Mă întreb cum de-au reuşit cei de la Javelin să 
obţină o fotografie cu Jancie pe motocicleta ta. Ai 
vreo idee, Simon? 

Până la amiază întreaga redacţie era deja 
aglomerată, iar Zoe stătea lângă fişierul lat şi înalt 
în care erau depozitate ediţiile ziarului în dosare 
îngrijit datate. In vreme ce trecea peste ele, un alt 
ziarist care era în apropiere îi dădu cu cotul în 
coaste. Privi în jur. Jumătate de redacţie îl privea 
pe Simon cum mergea nonşalant spre biroul 
redactorului-şef. Până atunci marea lor majoritate 

citiseră deja exemplarul tot mai jerpelit al lui 
Javelin. 

Zece minute mai târziu, Simon intră în biroul său 
şi se apucă să-şi strângă lucrurile de pe birou. Din 
când în când mai ieşea să trăncănească puţin cu 
colegii săi, zâmbind de parcă n-ar fi avut nicio grijă 
pe lume. Când se opri în faţa biroului lui Zoe, îi 
zise: 

— Nu pot să dovedească că articolul ăla a venit 
de la mine. lar eu n-am nici timp şi nici chef să port 
un proces lung şi costisitor împotriva concedierii 
abuzive. Aşa că ne-am târguit pentru plata 
salariului pe un an şi încheierea contractului pe 
termen nedefinit. 

Deodată expresia de pe chip i se schimbă, 
devenind una de amărăciune încruntată. 

— Lui Miles Brewster o să-i pară rău că s-a 
descotorosit de cel mai bun redactor de ştiri 
externe pe care l-a avut şi o să-l mai aibă vreodată 
ziarul ăsta. Oftă. Toată lumea ştie că eu pot 
dezgropa orice informaţie de care cititorii noştri 
sunt realmente interesaţi. Dacă îmi pun mintea, 
pot scoate adevărul la lumină din trecutul lui Miles 
Brewster - cât ai clipi! Pocni şi din degete ca să-şi 
sublinieze mai bine cuvintele. Te sun săptămâna 
viitoare. Trebuie neapărat să luăm cina împreună. 
Hasta mañana, amiga. 

Intors în biroul său, se apucă să strângă dosarele 
pe care voia să le păstreze. 


Acolo unde munţii se înălţau deasupra lui Saltillo, 
caprele slăbănoage - cabrito - păşteau iarba tare 

şi puţină de pe pantele superioare. Ceva mai jos 
creştea iarba deasă şi moale cu care se hrăneau 
vitele. O potecă dură făcea o cotitură şi intra pe un 
drum prăfuit şi roşcat care dispărea în cele din 
urmă pe după munte. Cam la o jumătate de milă 
distanţă în spatele acelui drum se zăreau două 
clădiri joase cu acoperiş de tablă. In spatele lor era 
casă, vopsită în alb, cu acoperiş de ţiglă roşie. 
Inghesuite în jurul uşii şi pe lângă ferestre se aflau 
nenumărate ghivece de boungainville de un roşu 
purpuriu. 

Casa Lopez fusese construită în stilul tradiţional, 
cu o curte interioară unde umbra muntelui ţinea la 
respect soarele fierbinte al amiezii. O femeie în 
rochie deschisă la culoare din in subţire stătea 
întinsă într-un balansoar. Pernele de pe spetează 
erau de culoarea cerului senin. Alte perne 
asemănătoare erau aşezat la capătul balansoarului 
ca s-o susţină pe cea care citea. Părul îi era 
împletit şi răsucit în jurul capului ca o coroană, iar 
chipul delicat sugera mai repede inocenţa unei fete 
de la mănăstire decât o femeie ajunsă aproape de 
patruzeci de ani. Probabil din cauza absenței 
semnelor care să indice scurgerea timpului chipul 
ei indica clar că femeia ducea o viaţă interioară 
deosebită. intinse o mână spre pavajul curţii ca să 
împingă balansoarul să se legene mai departe. 

Din casă apăru o femeie ce ducea o tavă cu 
ciocolată fierbinte şi bizcochos presăraţi cu zahăr 
pudră şi aşezaţi pe o tavă ca o piramidă. Punând 
tava alături de balansoar, o ajută pe femeia întinsă 
în el să se ridice ceva mai sus pe perne. 

Lângă ele apăru şi o maimuţică, maronie toată, 
cu ochi de culoarea mierii şi un botic drăguţ pe sub 
sprâncenele stufoase. Cu o săritură plină de graţie, 
se aşeză alături de femeia din balansoar. Aceasta, 
lăsând de-o parte cartea, rupse un bizcocho în 
sferturi, iar maimuța se servi cu ele imediat, luând 
lacomă din farfurie, ronţăind cu atenţie şi apoi 
servindu-se iar, în vreme ce femeia de lângă ea se 
şi apucase iarăşi de citit. 

Nu multă vreme după aceea, un bărbat bine 
clădit intra în curte. Acoperitoarele de piele de 
deasupra pantalonilor deveniseră moi din cauza 
folosinţei îndelungate, iar individul avea mersul 
legănat al cuiva care cea mai mare parte din viaţă 
şi-o petrecuse călare. Faţa dură se strâmbă de 
durere aşa cum se întâmpla de altfel în fiecare zi 
atunci când îşi vedea prima dată fiica zăcând 
neajutorată. 

Nu era prima dată când Pedro Lopez îşi dădea 
seama - mai ales faţă de sine - că, dacă fata nu ar 
fi rămas oloagă, atunci ei n-ar fi trăit într-o casă 
aşa de frumoasă, ci în vreo magherniţă nenorocită. 
Vedea în fiecare lună cum banii se adunau într-o 
bancă din Monterrey, aşa cum fusese învoiala, dar 
ura lui pentru acel gringo care avea grijă să-i 
depună cu regularitate era la fel de pustiitoare ca 
şi atunci când îl văzuse prima dată în spital, cu 
cincisprezece ani în urmă. 


Capitolul 9 


Încercase să dea de el de cel puţin douăzeci de 

ori. 

— Blestematul ăla de robot telefonic e mereu în 
funcţiune. Vocea lui Jancie părea încordată din 
cauză că încerca din răsputeri să-şi înfrângă 
panica. Ea personal, nu-i putea suferi pe isterici. l- 
am lăsat nenumărate mesaje să mă sune. ŞI, 
nimic. Am fost chiar şi pe lângă clădirea în care-şi 
are apartamentul. Nu e acolo. 

Soarele de după-amiază care intra în valuri pe 
ferestre îi scotea şi mai mult în evidenţă chipul 
răvăşit, pielea care de obicei arăta aşa de 
proaspătă aproape că se şifonase din cauza 
stresului şi a plânsului, iar ochii îi luceau stins pe 
sub pleoapele umflate. 

— Trebuie să fie tare necăjit de toată povestea 
asta, continuă Jancie. 

Aruncă o privire rapidă spre Zoe care părea 
deranjată de ceva, dar în rest imperturbabilă 
pentru toţi ceilalţi oameni. 

— Da, ştiu. Tu ai fost mereu sceptică, Zoe, în 
privinţa nădejdii pe care ţi-o poţi pune în Simon, 
mai ales atunci când vine vorba de femeie. Dar el 
mi-a spus că eu sunt altceva. Mi-a spus că eu îl fac 
să vrea altceva de la viaţă. 

Zoe împinse cafetiera mai aproape de Jancie, 
însă prietena ei o ignora. 

— Stau şi mă uit la telefon şi încerc să-i impun să 
sune, mărturisi, calmul artificial cedând. Şi când se 
întâmplă şi minunea asta, îl urăsc pe cel care mă 
cheamă pentru că nu e Simon. Crezi cumva că nu 
mă sună pentru că îşi închipuie că sunt supărată 
pentru că a dat informaţiile primite de la mine 

celor de la Javelin? 

Zoe preferă să nu răspundă. Fără expresie, 
privea la ciucurii şi la pernele aşezate pe 
canapeaua din salonul de dimineaţă al ambasadei. 
In alte dăţi îi plăcuseră, numai că în acel moment 
păreau să-şi bată joc de conversaţia aceea lipsită 
de orice urmă de veselie. 

— Şi, oricum, povestea poate că nici n-a venit din 
partea lui, continuă Jancie cu disperare, trăgând de 
un cârlionţ. Poate că a spus treaba asta cuiva în 
secret şi acel cineva a vândut informaţiile celor de 
la Javelin. 

— Mai e ceva cafea în cafetiera aia? întrebă Zoe. 

Jancie o împinse spre ea. 

— ŞI, oricum, articolul a fost foarte amabil la 
adresa mea şi a lui James. Primul ministru a fost 
prins în vizor pentru că l-a concediat pe James. Ah, 
cât îl urăsc pe Martin Mather! De ce să încerce şi 
să vrea să se descotorosească de James din cauza 
greşelilor mele? 

Scoase o batistă din buzunar şi se apucă să-şi 
frece faţa. Zoe puse o mână pe genunchiul lui 
Jancie. In liniştea aceea parfumul delicat al 
trandafirilor părea ceva mai puternic. 

— Crezi că există ceva de băut prin locul ăsta? 
întrebă Zoe. 

Jancie dădu încet din cap, indicând cu o mână un 
bufet. 

— Crezi tu că atunci când englezii jelesc după 
ceva, stau ca de piatră sau ca una din florile astea 
brodate? murmură nemulțumită Zoe în vreme ce 
deschidea bufetul cu pricina şi privea înăuntru. 

Bourbon sau coniac? 

— Coniac. 

Zoe turnă într-un bol mărişor o porţie bună, după 
care îi duse paharul lui Jancie. 

— Tu nu vrei o porţie? 

— Ştii afurisit de bine că aş vrea şi eu, răspunse 
Zoe. Dar de aici mă duc direct să îi iau un interviu 
soţiei scumpului nostru vicepreşedinte şi nu vreau 
să simtă damful de băutură de cum intru pe uşă. 
James cum se simte? 

— Doamne sfinte, Zoe. E ceva de groază. 
Niciodată în viaţă nu m-am simţit mai prost pentru 
o faptă de-a mea. Niciodată nu am crezut că se 
poate întâmpla aşa ceva. l-am tot spus lui James că 
aş fi făcut altfel lucrurile dacă aş fi crezut că se va 
ajunge la o asemenea nenorocire. Numai, că el nu 
îmi spune nimic. Incerc să-l îmbrăţişez şi el e 
țeapăn ca un lemn. Doar îl cunoşti şi tu pe James. 
Ar fi fost cu mult mai bine dacă ar fi tunat şi-ar fi 
fulgerat că din cauza mea el a fost demis. Măcar să 
mă fi blestemat. Să mă urască. Orice, numai 
înţepeneala asta nu. Numai când îl văzu cum toată 
durerea şi supărarea o ţine în el îmi vine să mă 
omor. 

Reuşi să zâmbească trist. 

— Ştii, el îşi dă drumul la tot năduful numai 
atunci când e la cârma iahtului şi e în largul mării. 
„Joaca lui de şcolar” cum îi spuneam. Mi-aş dori 
acum să nu-l fi necăjit în privinţa asta. Ar fi trebuit 
să fiu mulţumită că măcar atâta satisfacţie avea şi 
el fără să vină din partea mea, fără să fie nevoit 
să-mi cerşească ascultare sau favoruri. lahtul era 

mulţumirea lui, pasiunea lui şi numai a lui. 

Işi suflă nasul. Deodată se înfurie iarăşi. 

— Doamne, cât de mult pot să-l urăsc pe Martin 
Mather, strigă. Şi mi se pare de-a dreptul 
dezgustător din partea lui Miles să-l concedieze în 
felul ăsta pe Simon, adăugă cu ranchiună. 

— De fapt, cel care l-a concediat a fost 
redactorul-şef, murmură Zoe, fără a reuşi să se 
facă ascultată. O spusese numai în speranţa ca nu 
cumva să apară lucruri nedorite în conversaţie, 
lucruri dureroase. 

— Aiurea, toată lumea ştie că redactorul şef este 
marioneta lui Miles, o contrazise Jancie furioasă. ÎI 
urăsc. 

— Pe cine? 

— Pe Miles. 

Zoe întinse mâna din nou ca s-o aşeze de 
această dată pe braţul lui Jancie. 

Nu multă vreme după aceea ieşi din salon şi se 
opri în capul scărilor cât să admire preţ de o 
secundă portretul tinerei regine Victoria. Odată 
ajunsă afară aruncă o privire spre ceas. Casa 
vicepreşedintelui era la distanţă de câteva minute. 
Poate că verificarea de la poartă va decurge ceva 
mai rapid. Tocmai voia să sară în taximetrul care o 
aştepta când o altă maşină trase în faţa uşii. Miles 
Brewster ieşi din ea. 

— Nu se poate să ne întâlnim tot mereu la 
ambasada englezilor, o necăji el amuzat de uluirea 
ei. 

— Ce cauţi pe aici? îl întrebă ea, sperând ca faţa 
să nu i se înroşească vizibil aşa cum i se întâmpla 

mereu atunci când era surescitată. 

El îşi privi ceasul cu o ridicare a sprâncenelor, 
după care o cercetă întrebător. 

— Aş putea să-ţi pun aceeaşi întrebare, tânără 
doamnă, îi răspunse. Era primul lui moment în care 
se simţea cu inima cea mai uşoară, într-o 
dimineaţă tare posomorâtă. 

Zoe îi zâmbi. 

— De fapt, dacă chiar te interesează, mă grăbesc 
să-i iau un interviu soţiei vicepreşedintelui. Dar am 
vrut s-o văd pe Jancie mai întâi. Faţa îi deveni 
sobră. Menajul lor nu-i tocmai fericit în clipele 
astea. 

— E o afurisită de încurcătură. Cineva ar face 
mai bine să pună cumva lucrurile la punct. Şi eu 
vreau să mă duc acum să-l văd pe James. 

Rămaseră pe marginea aleii, amândoi şovăitori. 

— Mda, trebuie să plec, rupse Zoe tăcerea. Nu 
vreau ca şeful meu să-şi închipuie cumva că nu-mi 
iau treaba în serios, adăugă zâmbindu-i iar. 

Ea sări în taxi, iar el rămase să privească maşina 
îndepărtându-se, înainte să-i facă semn cu capul 
portarului. 

De această dată secretara ambasadorului îşi 
dădu pe faţă nerăbdarea atunci când deschise uşa 
bibliotecii şi-l văzu pe ambasador stând cu spatele 
la ei, privind afară în grădină, exact aşa cum 
făcuse şi cu o zi sau două în urmă. De această dată 
Miles fusese cel care propusese acea întâlnire. 

— Ascultă, James, îi zise, după ce se aşezară, zău 
că ar trebui să te gândeşti la ce ai vrea să faci. 

James se mulţumi să rămână tăcut în continuare. 

Faţa lui, în mod normal uşor bronzată după ce 
ieşea pe mare, era acum palidă, iar gura avea 
colţurile lăsate în jos - ca a unui şcolar ale cărui 
năzdrăvănii au fost descoperite şi consideră că 
este pedepsit mult prea nedrept pentru ceea ce 
făcuse. 

— Sunt o grămadă de oameni care se vor 
înghesui să pună mâna pe tine, nu trebuie să te 
temi din cauza asta, continuă Miles. Experienţa ta 
în materie de apărare şi faptul că ai fost 
ambasador britanic la Washington îţi dă un start 
mai bun decât altora cu care ai putea intra în 
competiţie. Poţi să-ţi spui preferinţele fără 
probleme.  Ziaristică. Televiziune. Un post de 
preşedinte al unei companii majore. Ce-ţi trăsneşte 
prin minte. Dar nu lăsa să treacă prea multă vreme 
pentru a alege ceva. Memoria oamenilor este 
scurtă. 

Fără să-şi ridice privirea, James se plânse pe un 
glas monoton: 

— Am patruzeci de ani. Niciodată n-am fost 
concediat din postul pe care-l deţineam într-un 
moment sau altul. Până acum. 

Pentru câteva clipe fu rândul lui Miles să rămână 
tăcut. Avusese şi el în viaţa lui momente grele, dar 
nu fusese niciodată concediat. Putea numai să 
ghicească cât de deprimant putea să fie. 

— James, ştiu că n-ai vrut ca ştirile să apară chiar 
acum, dar adevărul este că tu şi cu Jancie aţi ieşit 
destul de bine în articolul din Javelin. Aşa cum scrie 
şi acolo, probabil primul ministru s-a scrântit de tot 
de te-a chemat din post - şi el ar trebui să fie acela 


97 


care să plece. Toate celelalte ziare vor urma ceea 
ce s-a scris în Javelin, poţi să fii sigur. Aşa că nu 
trebuie să-ți faci probleme că adevărul s-a 
descoperit ceva mai devreme decât plănuiau. Hei, 
tu mă asculţi sau nu? 

— Jancie. James rostise numele soţiei sale într-un 
fel de şoaptă fără viaţă. Când a devenit prima oară 
evidentă pasiunea ei pentru Simon Fleet, m-a 
întrebat dacă m-aş fi supărat mai puţin dacă ar fi 
fost ceva mai discretă. 

Un zâmbet dureros, mai degrabă un rictus păru 
să-i despice faţa în două. 

— Nu cunosc răspunsul la această întrebare, 
continuă el acelaşi monolog monoton. Ceea ce însă 
ştiu foarte bine este faptul că mă tem cumplit să 
mă întorc la Londra. Am plecat de acolo aşa de 
încrezători în această aventură nouă - era un 
adevărat parteneriat, indiferent de pretenţiile ei că 
rolul de soţie a ambasadorului este doar periferic. 
Şi ca să mă întorc cu coada între picioare - 
indiferent de câte laude au apărut în Javelin - mă 
îngrozesc pur şi simplu. Poate că sună prosteşte. 
Îmi pare rău în acest caz. 

— Ei, haide, nu sună deloc prosteşte. Vorbeşti ca 
un om care tocmai a primit o lovitură zdravănă în 
boaşe. Imediat ce-ţi găseşti suflul şi te aduni, vei 
vedea câte ocazii se ivesc, aşteptând doar să 
profiţi de ele. 

Încet, James îşi ridică privirea. 

— Ştii, ceva ciudat mi s-a întâmplat la petrecerea 
ta, continuă Miles să vorbească aşezându-se mai 
bine pe canapea. Am cercetat cu atenţie piaţa 

ziarelor din Europa - mai ales din Marea Britanie - 
cu două gânduri în minte: piaţa şi mesajul. Piaţa 
este cu totul impersonală. Mesajul însă îmi 
aparţine. 

Îşi întinse picioarele. 

— Până acum preşedintele meu şi prim-ministrul 
tău a reuşit să menţină în viaţă relaţiile speciale 
dintre ţările noastre - cu mare greutate totuşi. 
Numai că nimeni nu ştie mai bine decât tine că în 
anul care a trecut politica noastră comună în 
legătură cu Orientul Mijlociu a fost cât pe ce să 
explodeze. Ziarele lordului Scrope şi de aici şi din 
Anglia au promovat o aprigă dispută în care 
susțineau un divorţ cât mai rapid - fiecare ţară să 
caute să-şi satisfacă propriile-i interese. Şi nu 
trebuie deloc să trecem cu vederea faptul că o 
mulţime afurisită de americani şi englezi au fost 
atinşi la coarda sensibilă de aceste declaraţii 
fulminante. 

Pentru prima dată expresia de pe chipul lui 
James părea să exprime interesul. 

— Ziarele mele americane, merse mai departe 
Miles, trâmbiţează cât pot de tare că avem mare 
nevoie de o astfel de relaţie specială. Vreau să 
transmit acelaşi mesaj şi în Marea Britanie. Dar 
există motive foarte bune pentru care n-ar trebui 
să licitez pe piaţă pentru London Dispatch în acest 
moment. 

Miles începu să chicotească încetişor. 

— Dar, mai apoi, la dineul tău, am descoperit că 
în ecuaţie intrase încă un factor. Înălţimea sa, 
lordul. Simplul fapt că Gerald Scrope vrea să mă 

oprească să intru în mass-media britanică m-a 
făcut pe mine al naibii de doritor să-mi exercit 
influenţa nesănătoasă acolo. Copilăresc, desigur. 
Dar cine nu e aşa câteodată? Am de gând să-mi 
fac oferta pentru Dispatch luni. 

Zâmbi mai mult ca pentru sine. 

— Dacă reuşesc, continuă să vorbească, va 
trebui să-mi mut baza de operaţiuni la Londra. O să 
fiu un publicist şi mai ocupat acolo decât am fost 
aici. 

Un zâmbet încântat apăru pe chipul lui James. 

— Mi-a plăcut acel „şi mai ocupat”. Toată lumea 
ştie că stai cu ochii şi cu gândul la Express în 
fiecare zi. Mai ales de când ai îngropat articolul lui 
Simon Fleet. 

Miles ridică din umeri. 

— Dacă pun mâna pe Dispatch, continuă el, tu ai 
fi de nepreţuit ca director, James. Dacă-ţi place 
gândul, putem stabili detaliile ceva mai încolo. 
Vreau pe cineva care să-mi fie mâna dreaptă şi 
care are o mare experienţă pe amândouă malurile 
Atlanticului. Ei, ce părere ai? 

În general, educaţia lui James îl menținea imun la 
sentimente şi emoţii nelăsându-le să se arate la 
suprafaţă, dar se părea că ultimele câteva zile îi 
cam erodaseră acest sistem de apărare. Mai întâi 
pe chipul lui apăru uşurarea. Apoi silueta prăbuşită 
de pe canapeaua din faţa lui Miles se transformă 
dintr-odată, iar atleticul şi veselul James îşi făcu 
iarăşi apariţia. 

— Este evident că lordul Scrope va trage toate 
sforile pe care le are la îndemână ca să mă 

oprească, îl preveni Miles. Aşa că, până să fie ceva 
sigur cu Dispatch, nu-ţi pot face o ofertă clară. 
Dacă până atunci însă îţi găseşti ceva şi mai 
convenabil, ăsta e ghinionul meu. 


— Soţia mea este acasă? o întrebă James pe 
secretară. 

Imediat ce îşi făcu apariţia în salonul de 
dimineaţă unde Jancie scria o scrisoare, văzu 
imediat schimbarea petrecută cu el. 

— Lucrurile par să se schimbe în bine, îi zise. 
Chipul îi devenise iarăşi băieţesc. Miles mi-a făcut 
o ofertă provizorie. Îi povesti totul de-a fir a păr. 
Desigur, s-ar putea să nu câştige licitaţia pentru 
Dispatch. Dar pare destul de sigur că voi avea 
numeroase alte oferte. 

Ea se ridică şi-şi lăsă mâinile pe umerii lui. 
Lacrimi de uşurare îi umplură ochii. li trase capul 
mai jos şi-şi lipi obrazul de al lui. 

— Gata. Gata. Vocea lui semăna cu a unui tată 
care-şi alina copilul. 

După câteva momente se îndepărtară. Ea 
recunoscu imediat jena din expresia de pe faţa lui. 
Mereu arăta la fel atunci când simţea că emoţiile îl 
copleşeau şi păreau gata să-i scape de sub control. 
Atunci îi zâmbi strălucitor şi părăsi camera. 

Întorcându-se la birou, Jancie rupse scrisoarea pe 
care o începuse şi o luă de la capăt. 

Oricât de mult te-ai pregăti înainte de un 

interviu, niciodată nu te simţi mai liniştit ca atunci 
când se termină. Peter îi spusese cam care era 
punctul vulnerabil al politicienilor abili, iar în 
dimineaţa aceea Zoe se apucase să-i aplice 
sfaturile şi învăţăturile. Apoi, când cel pe care-l 
intervieva credea că totul mergea bine şi se 
relaxase, ea l-a întrebat pe nepusă masă de ce nu 
încercase să se opună mai categoric retragerii 
trupelor din Arabia fără să încerce mai întâi să-l 
răstoarne pe dictator. Asta l-a făcut să-şi piardă 
controlul. Atunci a obţinut ea ceea ce voia. 

Mai apoi, pe drumul spre redacţie, avea 
satisfacția ziaristului care are carneţelul şi o casetă 
audio ce conţineau ce avea nevoie pentru un 
articol bun. La câteva minute după aceea, îi veni în 
minte că, dacă i-ar fi pus încă o întrebare, atunci 
articolul ar fi fost şi mai bun. 

Odată ajunsă la redacţie se îndreptă spre birou 
ca să-şi transcrie notițele. Un mesaj aştepta lângă 
tastatura calculatorului. „Zoe, sună-l pe 
ambasadorul Wharton. Urgent”. 

Se întinse după telefon. 

— E cu scârnăvia aia. 

Vocea ambasadorului părea încărcată de 
resentimente. 

— Mi-a lăsat o scrisoare. A aranjat în aşa fel, 
încât să-mi fie predată ieri după-amiază, după ce a 
plecat. 

Vorbea parcă în dodii. 

— Mi-a scris că mereu va regreta neajunsurile pe 
care mi le-a provocat. Şi că o să încerce să fie o 
nevastă mai bună. Dar cum lucrurile au început să 

se mai aranjeze pentru mine crede că este cât se 
poate de normal să aibă o zi sau două şi pentru ea, 
vezi Doamne ca să-şi limpezească gândurile. 

Zoe apăsă receptorul de ureche, încercând să 
urmărească spusele lui. 

— Scrisoarea mi-a fost predată cu două ore 
înainte să trebuiască să mergem la o petrecere 
dată în onoarea noastră. 

Lui Zoe îi trecu prin minte că el era supărat mai 
ales din cauza stânjenelii şi a jenei sociale decât de 
dispariţia nevestei sale. 

— A adăugat chiar şi un post scriptum. Şi a fost 
scris cu un alt stilou. Spune c-o să se întoarcă în 
două zile. Am sunat la numărul lui Fleet. Mi-a 
răspuns numai robotul. Ba chiar m-am dus şi am 
dat un ocol cu maşina blocului în care stă. L-am 
pus pe şofer să meargă să afle dacă domnul Fleet 
e acasă. Cât de abject poate să fie cineva? 

Întrebarea fusese pur retorică. 

— Portarul a spus că Fleet a părăsit clădirea mai 
demult şi că nimeni nu ştie când anume o să se 
întoarcă. Numai Dumnezeu ştie pe unde s-au dus. 

— Şi ce te face să fii aşa de sigur că este şi 
Jancie cu el? 

— Păi, unde altundeva să fie? Şi este un dineu la 
care trebuie să mergem diseară. Oamenii au 
probleme serioase ca să organizeze aşa ceva. 
Jancie parcă nu era aşa de iresponsabilă. Dacă auzi 
ceva despre ea, Zoe, te rog, spune-mi şi mie. 

— În regulă, James. Dar cel puţin ştii că e bine. 

El scoase un sunet care semăna cumplit de tare 
cu un lătrat jalnic. 

— Dacă vreodată voi fi în poziţia avantajoasă de 
a avea puteri asupra lui Simon Fleet, îi zise, atunci 
aş fi un om cu adevărat fericit. 


Ar fi putut s-o facă şi-n somn, îşi zise Simon. Nici 
nu-şi mai amintea când îşi dăduse seama pentru 
prima dată că tehnica sa de amant seamănă izbitor 
de bine cu priceperea unui torţionar. lar el credea 
cu sinceritate că ea merita să fie pedepsită pentru 
că îi stricase bunătatea de weekend. Nu că ar fi 
avut ceva planuri mari, dar cu siguranţă n-ar fi ales 
să fie îngropat pentru două nopţi în gaura aceea la 
Crabshell Inn, de pe coasta estică a Marylandului. 
Asta mergea în zilele de început, numai că ea 
trebuie neapărat să priceapă că lucrurile nu mai 
puteau continua la fel pentru totdeauna. 

Când soneria de la uşă se făcuse auzită cu o zi în 
urmă, el deschisese pentru că-l aştepta pe 
electrician ca să fixeze un fir desprins din 
bucătărie. Numai că în locul lui dăduse peste 
Jancie. 

Prins în cursă ca un şobolan, cugetă cu 
amărăciune. |n cele din urmă ea apelase la 
bunătatea lui. Lui îi plăcea să mulţumească, aşa că 
spunea ceea ce dorea celălalt să audă într-un 
moment sau altul. De exemplu: „Te iubesc la 
nebunie”. „Sigur c-o să te sun mâine”. „Nici caii 
sălbatici nu m-ar putea ţine departe de tine”. De 
regulă, în momentul în care cuvintele îi ieşeau din 
gură, asta şi credea. Faptul că nu erau adevărate 
în cele din urmă şi că deseori încălca acele 
promisiuni nu i se părea a fi un păcat. Trebuia să 

vrei să răneşti pe cineva ca să te consideri un 
rahat. Cam aşa vedea Simon lucrurile. 

Aşa că acum erau la Crabshell Inn pentru un 
ultim weekend, în micuțul port. Ea îi spusese că 
avea să-şi amintească de el tot restul vieţii. Pentru 
el părea să nu se mai sfârşească. Într-adevăr, 
prinsese câteva informaţii interesante - cum ar fi 
aceea că Miles Brewster îi oferise lui James un post 
de mare răspundere dacă reuşea să câştige 
licitaţia pentru London Dispatch. Când va ajunge la 
Washington avea să-i paseze toate noile informaţii 
lordului Scrope. Dacă avea să se mai întoarcă 
vreodată la Washington. 

— Atâtea plânsete în timpul prânzului, mormăi, 
încercând s-o tachineze. Ce ai face de ai avea 
nevoie de o răsplată? Se ridică din pat. 

Ajuns la fereastră se uită la o ambarcaţiune cu 
pânze care tocmai părăsea locul de ancorare ca să 
taie valurile mici ce străluceau în soarele amiezii. O 
femeie tânără se apucă să umble la nişte frânghii 
în vreme ce cealaltă desfăşură pânza principală. 
Un tânăr bronzat stătea la provă ca un tânăr zeu. 

— Le-a antrenat bine, nu glumă, murmură 
Simon. 

Vântul umflă pânza principală, iar aceasta deveni 
de un alb strălucitor până când băiatul întoarse 
cârma şi pânza se transformă într-un albastru 
palid. Deasupra ei pescăruşii ţipau şi se ciorovăiau, 
întinzându-şi aripile albe ca pânza de sub ei. In 
inimă, îşi zise Simon, era poet. 

Se întoarse de la fereastră ca să privească iarăşi 
în cameră. Oftatul care-i scăpă era atât de 

plictiseală, cât şi de uşurare. Se îndreptă spre pat 
ca să-şi concentreze atenţia spre femeia care-l 
aştepta întinsă. 


Traficul aglomerat de duminică seara încă nu se 
pornise atunci când ei începură călătoria de 
întoarcere de-a lungul lui Chesapeake Bay Brodge, 
având în faţa lor câteva mile de ascensiune 
blândă. Când maşina ajunse pe coama dealului şi 
pământul se întindea în faţa lor, ochii lui Jancie se 
umplură de lacrimi. Cârlionţii pleoştiţi îi dădeau 
aerul unei şcolăriţe întoarsă din vacanţă care 
trebuia să intre la internatul plictisitor al şcolii. 
Simon luă o mână de pe volan ca s-o mângâie uşor 
pe o coapsă. 

— Când o să te hotărăşti ce-o să faci mai 
departe? îl întrebă pentru a şasea oară. 

— Nu-i nicio grabă, îi răspunse el nepăsător. 
Prietenul tău, domnul Brewster, a fost obligat să 
scuipe salariul pe un an întreg ca să scape de 
mine. 

— Mi-aş dori să vii şi tu în Anglia. 

El îşi mişcă mâna ceva mai sus pe coapsă. Până 
când cecul final nu avea să intre în contul lui din 
bancă şi nu avea să fie acceptat ca sumă lichidă, 
nu avea de gând să spună nimănui că deja îşi 
găsise o altă slujbă. Şi aşa Jancie avea să 
descopere destul de repede odată ajunsă la Londra 
când avea să deschidă primul exemplar din Javelin 
care avea să-i cadă în mână. Dar, desigur, îi putea 
spune că voise numai să-i facă o surpriză - sau că 
voise numai să-i dea vreme destulă ca să se 

acomodeze iarăşi cu Anglia - sau altceva de acest 
gen. Viaţa, ca afacere ciudată. Simon îşi umezi 
buzele. Dacă Brewster punea laba pe London 
Dispatch, i-ar fi fost de mare folos să aibă o 
adoratoare în tabăra inamică. Nimeni nu putea 
spune că Jancie nu era o femeie atrăgătoare. Când 
o simţi că răspundea la presiunea exercitată de 
mâna lui, şi-o retrase imediat, aşezând-o pe volan. 
Dar nu era decât un joc; sigur că avea de gând să 
termine ceea ce începuse înainte să ajungă la 
Washington. 

Străzile capitalei erau aproape goale. Opri 
maşina la curba în care Massachusetts Avenue tăia 
Columbus Circle şi taximetrele veneau regulat spre 
Union Station. 

— O să ne spunem la revedere aici, Jancie. O să 
ajungi la ambasadă cam în zece minute. 

— Deja nu mai contează dacă mă conduci chiar 
tu până acolo, se repezi ea să-i spună. Ochii ei îl 
făceau pe Simon să se gândească la un câine de 
pripas. Insă nu se lăsă impresionat de asta şi îi 
desfăcu centura de siguranţă, după care se întinse 
spre bancheta din spate ca să-i ia geanta de voiaj. 

— Aşa este cu mult mai dramatic, îi zise, şi vreau 
să-ţi aminteşti de asta ca de drama vieţii tale - şi a 
vieţii mele. Tu mi-ai dăruit cea mai mare fericire pe 
care am cunoscut-o vreodată. La revedere, 
bellissima. 

Ridică mâna pe care o presase între coapsele ei 
şi duse palma la buze, după care o întinse iarăşi ca 
într-un gest de binecuvântare spre Jancie, care 
rămăsese pe trotuar cu geanta de voiaj alături. 

Atunci chemă Jancie un taxi. 

Nerăbdător să-l sune pe lordul Scrope ca să-i 
spună noutăţile, Simon porni mai departe înainte 
ca ea să fi apucat să se urce în taxi. 


Capitolul 11 


Gerald îşi strivi mucul trabucului în scrumiera 
care avea emblema Camerei Comunelor pe ea. 

— A spus ceva primul ministru de atacul lansat 
de /avelin asupra lui? întrebă fără curiozitate. 

Secretarul Ministerului de Apărare, onorabilul 
Alan Rawlston, se foi puţin în fotoliu, strălucind de 
mulţumire. 

— La şedinţa de cabinet ţinută azi-dimineaţă, îi 
răspunse, primul ministru ne-a ţinut una dintre 
micile lui prelegeri: „Dragii mei colegi, am citit că 
aceia care sunt mai aproape de mine sunt 
îngrijoraţi de echilibrul meu emoţional. Ar fi mare 
păcat - nu-i aşa? - dacă cineva aproape de mine ar 
fi responsabil pentru acel citat din Javelin”. Ha-ha! 

— S-a referit cumva la vreun ministru aşezat pe 
lângă el la masa de întrunire? întrebă Gerald. 

— Doar îl cunoşti pe primul ministru. Îi cam place 
să se joace cu cuvintele. Se putea referi la oricare 
dintre noi. Alan Rawlston strălucea iarăşi de 
încântare. Cred c-o să fii încântat să afli, Gerald, că 
secretarul de la Ministerul de Externe dădea aşa de 
feroce din sprâncene la orice aluzie că ar putea 
cumva conspira împotriva primului ministru, că, în 
cele din urmă, acest gând le-a trecut tuturor prin 
minte. Cât despre mine, păream la fel de inocent 

ca şi mielul proverbial. 

Se lovi cu palma peste o coapsă. 

Se aşezaseră pe fotoliile îmbrăcate în piele 
verzuie, aşa cum erau de fapt toate obiectele în 
biroul secretarului de la Apărare din Camera 
Comunelor. Secretarul tocmai se întorsese de la 
votul de la ora zece când sosise Gerald în 
anticameră, condus de un detectiv de la divizia 
specială. 

— Bună seara, excelenţă, îl salutase Gerald cu 
respect. 

Alan  Rawlston îşi purta cele mai intime 
conversații în biroul său unde, atât de deosebit de 
biroul ministrului de la Apărare, nu mişunau tot 
felul de angajaţi civili. 

Pe măsuţa de cafea erau două pahare 
pântecoase de whisky cu sifon scoase dintr-un 
bufet de stejar comandat special ca să se asorteze 
cu panelurile de lemn pe care le preconizase Pugin. 
Marele arhitect ajutase la reconstruirea Camerei 
Comunelor după focul din 1834. După stricăciunile 
pricinuite de cel de-al doilea război mondial, 
sculpturile bogate pe care le proiectase Pugin 
fuseseră restaurate cu mare dragoste şi migală. În 
seara aceea perdelele secretarului de la Apărare 
erau trase lăsând vederii cerul rozaliu al Londrei, 
siluetele clădirilor în stil neo-gotic profilându-se pe 
lângă el. Big Ben bătu sfertul de ceas. 

Secretarul de la Ministerul Apărării părea obosit 
mort, dar aşa arăta el mereu. Era un bărbat 
îndesat, cu un fizic dezagreabil, dar genial, iar cine 
îndrăznea să-l confunde cu un ursulet îşi schimba 

repede părerea dacă avea cumva de-a face cu el. 
Lentile mici şi rotunde îi măreau ochii şi, deşi 
aceştia erau destul de mici, nu părea să aibă vreo 
culoare anume, în schimb străluceau intens. Alan 
Rawlston era un politician de marcă. Nu trecea nici 
măcar o singură oră pe zi fără să se gândească la 
cum să-l submineze pe Martin Mather ca să apuce 
postul acestuia pentru el însuşi. 

— Care crezi că sunt şansele mele să iau London 
Dispatch, Alan? 

Alan oftă. 

— Încă din momentul în care mi-ai spus că vrei 
să preiei Dispatch, dragă Gerald, ţi-am zis că precis 
Comisia Monopolurilor n-o să prea înghită treaba 
asta. Ar mai fi mers dacă ai fi avut numai lanţul de 
ziare din provincie, din ţara asta. Dar, dacă nu 
cumva vinzi Javelin - şi ştiu sigur că nu ai de gând 
să faci aşa ceva - este aproape sigur că nu poţi 
avea şi Dispatch. 

— Cine spune asta? 

— Colegul meu de la Industrie mi-a spus astăzi. 
Şi el este cel care a numit membrii Comisiei de 
Monopol. 

— Spune-i atunci să se descotorosească de 
amărâtul ăla de vicar pe care l-a numit şef. 

Prăvălit în fotoliu, trupul rotofei al lui Alan începu 
să se scuture de râs. 

— Nu văd niciun motiv de veselie, îi zise Gerald 
cu răceală. 

Alan redeveni serios. 

— Gerald, cred că-ți dai şi singur seama că nu-i 
poate demite tocmai pe cei pe care chiar el i-a ales 

în posturile respective, nu fără un motiv al naibii 
de bun. 

— Atunci dă-i tu lui un motiv bun cu care să-i 
facă să-şi schimbe părerea, îi zise Gerald, bagă-i 
sub nas faptul că eu sunt totuşi britanic şi Miles 
Brewster nu e altceva decât un împuţit de 
american. Ce naiba s-a întâmplat cu patriotismul? 

Alan se foi neliniştit în fotoliu, căutându-şi o 
poziţie mai comodă. 

— O să mai stau de vorbă cu el. Dar nu sunt 
deloc optimist în privinţa asta, Gerald dragă. 

Fără să se obosească să facă măcar o legătură 
între două subiecte diferite, Gerald întrebă pe 
şleau: 

— Ce poţi să-mi spui atunci despre afacerea 
Cheetah, Alan? 

Alan se mişcă iarăşi în fotoliu. 

— Încă nu-ți pot da niciun fel de răspuns. După 
cum bine ştii, experţii mei pentru contractele de 
apărare sunt împotrivă ca acest contract Cheetah 
să fie făcut cu Scrope E/ectronics. 

— AŞ fi jurat că tu eşti secretarul Ministerului de 
Apărare, se posomori şi mai tare Gerald. Dacă 
secretarul de la Apărare nu-şi poate conduce 
singur spectacolul, probabil că nici n-ar fi un aşa 
bun prim-ministru cum crezusem. Poate că ar 
trebui să mă gândesc să pariez pe altcineva. 

Faţa lui Alan se înroşi. 

— Poate că nu eşti de acord cu principiile 
democratice, Gerald, dar ţara asta după acest 
principiu solid se conduce. Dacă mă port cu 
duritate şi nu iau în seamă sfaturile experţilor mei 

civili, va trebui să răspund pentru treaba asta în 
Camera Comunelor. 

— De unde ţi-a venit ideea că sunt împotriva 
principiilor democratice, Alan? rosti Gerald pe un 
ton calm şi măsurat. Găseşte un exemplu mai bun 
decât un băiat care apare de nicăieri şi, pornind de 
la o afacere cu garaje îşi construieşte un adevărat 
imperiu, ca să ajungă în cele din urmă pair în 
Camera Lorzilor. Dacă îi aduci lui  Scorpe 
Electronics contractul Cheetah cu MoD, Javelin va 
publica în paginile lui oricâte imnuri închinate 
democraţiei vrei tu. 

Toate acele promisiuni spuse pe un ton sec 
acţionară ca un bici asupra nervilor secretarului. 
Luă o înghiţitură bună de whisky. 

— Va trebui să ai răbdare, Gerald. 

— Nu-mi place să stau şi să am răbdare, Alan. 
Ochii lui Gerald îl făceau pe Alan să se gândească 
la răceala cumplită dintr-un tunel subteran. Poate 
că ar trebui să-ţi reamintesc de câteva lucruri pe 
care le-am făcut împreună nu cu aşa de multă 
vreme în urmă. 

— Ne-am ajutat doar unul pe celălalt, îi răspunse 
Alan băţos. 

— Mada. Mă rog, eu vreau contractul Cheetah şi 
vreau să-l am cât mai curând. Băiatul care a reuşit 
să se ridice atât de sus a făcut-o tocmai pentru că 
n-a avut răbdare şi e la fel de sigur ca iadul că n-o 
să mă apuc să am răbdare tocmai acum. 


Alţi pairi pe viaţă din Camera Lorzilor regretau că 
titlurile lor, primite ca nişte recompense personale, 

nu puteau fi date mai departe copiilor, precum 
titlurile nobiliare ale vechii aristocrații. Lui Gerald 
Scrope însă puţin îi păsa. Ştia că mulţi bărbaţi 
ţineau neapărat să aibă copii care să le ducă mai 
departe numele, genele, ca un fel de imortalitate. 
Insă, în ceea ce-l privea pe Gerald, când viaţa avea 
să i se sfârşească, atunci se termina şi povestea. 
Fără continuări. 

Se căsătorise pe când avusese douăzeci şi patru 
de ani, mireasa lui fiind fiica unui mecanic auto din 
Wandsworth, care construise un lanţ de garaje în 
sudul Londrei. Oricât de dură şi de murdară putea 
fi partea de sud a Londrei pe străzile ei era mai 
puţină ceartă şi duşmănie între familii decât putea 
să fie în East End, unde, dacă te certai cu unul 
dintr-o familie, atunci îţi săreau în cap cel puţin 
încă patru fraţi sau surori. Wandsworth includea şi 
străduţe cu căsuțe frumoase cu terasă, ocupate de 
funcţionari de la bănci, profesori, ca şi de muncitori 
calificaţi care transformaseră meseriile în afaceri 
înfloritoare, şi ale căror neveste nu puteau suporta 
prostituatele care se vindeau în jurul lui 
Wandsworth Common. Socrii lui Gerald locuiau în 
una dintre acele căsuțe frumoase. 

El deja începuse o afacere cu garaje înainte de 
căsătorie. Socrul său, un om generos, era ataşat în 
mod deosebit de fiica lui, iar zestrea miresei a fost 
de trei garaje pentru Gerald, de adăugat lanţului 
său în faza de embrion. In numai cinci ani avea cel 
mai mare lanţ din tot sudul Londrei, iar tatăl 
nevestei lui rămăsese numai cu trei garaje. 

— Tu mi-ai dat trei ca zestre. Şi pentru tine, la 

vârsta pe care o ai, trei garaje sunt mai mult decât 
suficiente, îi explicase Gerald. 

Cineva spusese la televizor că fiinţele umane se 
deosebesc de animale prin capacitatea lor de a 
face schimburi şi de a se înţelege unele cu altele, 
dar Gerald socotise totul o nebunie. Pentru el, 
fiinţele umane existau doar pentru a fi exploatate 
de cei mai deştepţi. 

După ce-şi dezvoltase lanţul de garaje reuşise să 
pună mâna pe o companie care aproviziona cu 
produse electronice lanţurile existente. Proprietarul 
firmei nu fusese de acord să vândă. Insă avionul 
său micuţ se prăbuşise într-o noapte după câteva 
minute de la decolare, în acest accident murind şi 
el şi pilotul. („Mare păcat şi cu accidentul ăsta”, îi 
spusese Gerald ceva mai târziu lui Alan Rawlston). 
Examinarea avionului a scos la iveală faptul că 
două sârme fuseseră lipite invers inversând 
levierele ascendente. Asupra morţii celor doi, 
verdictul a rămas deschis. Scurt timp după aceea 
Gerald a cumpărat compania de produse 
electronice de la văduva fostului proprietar la un 
preţ scăzut. 

După aceea şi-a pensionat şi soţia. Ea s-a ales cu 
o înţelegere de divorţ favorabilă plus o sumă mare 
de bani care să-i fie plătită lunar. El nu arătase nici 
cel mai mărunt interes pentru a afla dacă de vină 
era sterilitatea ei sau a lui de nu reuşiseră să facă 
în toţi anii de căsnicie niciun copil. Din punctul lui 
de vedere, natura îl înzestrase cu penis doar ca să 
aibă parte şi de plăcere în viaţă. 

Atunci când a primit titlul, nedorind nici pe 

departe să copieze vechea nobilime englezească, 
Gerald s-a lăudat că reuşise să izbândească doar 
de unul singur, arătându-se drept ceea ce era în 
realitate, un baron al afacerilor neguroase. Ceea ce 
nu dăduse însă la iveală fuseseră detaliile despre 
copilăria şi adolescenţa lui. Şcoala de stat la care 
fusese se  închisese de multă vreme, iar 
conducerea ei fusese aşa de neglijentă, încât 
dosarele elevilor trecuţi pe acolo se pierduseră. 
Când Gerald devenise deja o figură publică, iar 
ziariştii au căutat să descopere misterele trecutului 
lui, nu au ştiut unde anume să caute. Cercetările 
întreprinse pentru a descoperi unde anume se 
născuse, trecând prin toate certificatele perioadei 
respective, nu dăduseră la iveală niciun fel de 
Gerald Scrope. Auzind că fusese căsătorit, un ziar 
trimisese trei reporteri să scotocească prin toate 
mahalalele din sudul Londrei, iar aceştia în cele din 
urmă reuşiseră să-i dea de urmă fostei doamne 
Scrope. 

Ea rămăsese în pragul uşii, blocând privirile 
curioase spre interior, şi, cu o figură lipsită de orice 
expresie, le spusese: 

— Nu a vorbit niciodată despre o familie a lui. Nu 
avea de gând să-şi pună în pericol alocaţia lunară 
mai mult decât generoasă pentru că stătuse de 
vorbă cu cei de la presă. Şi în fond era chiar 
adevărat, din câte ştia ea, Gerald n-avea nicio 
familie. 

Ziariştii destul de cutezători să-l întrebe direct pe 
lordul Scrope despre trecutul său nu obţinuseră 
nici ei nicio informaţie pentru atâta bătaie de cap. 

El doar le râsese în nas: 
— Sunt numai un băiat apărut de niciunde. 


Altcineva probabil că s-ar fi posomorât şi s-ar fi 
cătrănit ştiind că rivalul este pe cale să-l bată, 
cumpărând London Dispatch în locul lui. Dar Gerald 
de abia părăsi biroul lui Alan că se şi apucă să 
făurească alte planuri. Ştia de la Simon de 
interesul pe care Miles Brewster îl avea pentru 
James Wharton, motiv suficient pentru Gerald să 
dorească să-l ia el pe ambasador. 

Dar mai erau şi alte motive bune, practice pentru 
a-şi dori să-l câştige pe James de partea lui. Să-l 
aibă pe fostul ambasador de la Washington printre 
angajaţi, asta ar fi dat lui Scrope Opportunities Ltd 
o respectabilitate de care ducea lipsă în ochii 
multora. Datorită unora dintre activităţile sale mai 
puţin cunoscute tuturor, Gerald recunoştea că era 
posibil ca să aibă nevoie cândva de o figură publică 
stimată de oameni. Până atunci însă, intrarea 
liberă de care se bucura Wharton la Pentagon l-ar 
fi putut ajuta să obţină contracte cu armata 
americană. 

Şi mai era ceva. Să-l aibă pe acest onorabil 
etonian la mila sa i-ar fi adus o aură de bunătate şi 
de înţelegere faţă de semenii săi. lar lui Gerald i-ar 
fi plăcut să aibă faima de om fin şi de bun gust. 


Capitolul 12 


Apa limpede se scurgea cu un uşor plescăit peste 
patul de stânci imense, unele lustruite, iar altele 

colţuroase, de parcă tocmai se prăvăliseră din 
canion. Lui Zoe îi plăcuse întotdeauna această 
privelişte şi rămase s-o admire până când 
taximetrul întoarse pe Rock Creek Park, cu plopii şi 
pinii lui şi unde oameni pe biciclete străbăteau 
aleile parcului cu hainele de serviciu îndesate pe 
sub şei. 

Ajunseră aproape de ieşirea spre Georgetown. 
Casa Leilei Sherman, o adevărată reşedinţă de pe 
la începutul secolului nouăsprezece, era aşezată în 
spatele unei grădini impozante în care dominau 
castanii bătrâni. In faţa ei o limuzină tocmai se 
pregătea să plece după ce-şi debarcase pasagerii, 
iar Zoe recunoscu imediat cuplul care tocmai se 
pregătea să intre pe poartă. 

Să vină de una singură la o petrecere de o 
asemenea factură era destul de neobişnuit. În 
vreme ce ei plătea şoferului, cu un ochi era atentă 
la consilierul de securitate naţională al 
preşedintelui şi la soţia sa care tocmai se 
pregăteau să urce scările în evantai ale casei. Dacă 
mergea cu paşi mari - nu voia să pară că alerga 
după ei - putea să-i ajungă la uşa din faţă, unde, în 
mod firesc, s-ar fi prezentat şi ar fi intrat la 
petrecere cunoscând măcar pe cineva. Numai că ei 
deja intraseră când ajunse ea în faţa uşii. 

Petrecerea se presupunea că era foarte mare; 
altfel n-ar fi fost invitată şi ea. Leila Sherman îi 
lăudase munca atunci când se întâlniseră, dar Zoe 
nu-şi făcea iluzii că în felul acesta aveau să devină 
vreodată prietene. Văduva bogată a unui senator 
sudist distins, Leila Sherman îşi transformase casa 

în locul de întâlnire al oamenilor ce deţineau 
putere şi unde se puteau vedea şi puteau fi văzuţi. 
Făcuse tot posibilul pentru Frank Lambert pe când 
încă mai candida la preşedinţie, finanţându-i 
campania electorală şi ţinând petreceri de adunare 
a fondurilor necesare în casa sa opulentă. Nu ştiai 
niciodată dacă la aceste petreceri nu avea să vină 
şi preşedintele sau prima doamnă. 

Zoe trase de lanţul clopotului din alamă 
lucitoare. 

Primul lucru de care fu conştientă imediat după 
deschiderea uşii a fost seninătatea şi liniştea 
holului central. Pe o masă de mahon, care 
devenise aurie din cauza soarelui şi a trecerii 
vremii, stăteau o pereche de glastre art nouveau, 
din sticlă de culoarea ambrei împodobite cu 
palmieri şi elefanţi. Deasupra lor atârna pe perete 
un Monet ce reprezenta nişte nuferi pe un lac 
liniştit. Pentru un moment de nebunie, Zoe se 
gândi dacă nu putea pur şi simplu să se aşeze pe 
un scaun în holul liniştit decât să se ducă în 
înghesuiala petrecerii. 

— Pe aici, domnişoară, îi zise valetul. 

Şaizeci, sau şaptezeci de persoane erau deja 
acolo, deşi nu trecuse încă de şase şi jumătate - 
politicieni şi vedete pe care Zoe îi vedea zilnic prin 
paginile ziarelor. Ei bine, iată-mă, cugetă încercând 
să-şi dea curaj. 

O femeie cu o osatură frumoasă, de o vârstă 
incertă, ieşi dintr-un grup pentru a veni s-o 
întâmpine. 

— Zoe Hare. Ce drăguţ din partea ta că ai venit, 

îi zise Leila, de parcă nimic pe lume nu i-ar fi putut 


aduce mai multă bucurie. ÎI cunoşti cumva pe 
senatorul O'Connell? Nu? Atunci dă-mi voie să vă 
prezint. 


O conduse până la grupul micuţ adunat în jurul 
senatorului, un membru senior al Comitetului 
Serviciilor Armate. 

— Patrick, aceasta este Zoe Hare de la Express. 
Sunt sigură că i-ai citit articolele. Face poate cele 
mai bune interviuri din Washington, mai zise Leila 
înainte de a dispărea în grămadă. 

Imediat senatorul se separă de cei care-l 
înconjuraseră. 

— Nu ai nimic de băut, tânără doamnă, îi zise cu 
bunătate, într-o mână ţinând paharul cu gin şi apă 
tonică în vreme ce cu cealaltă făcu semn unui 
chelner încărcat cu o tavă cu băuturi. 

Senatorul se complăcea de minune în compania 
tinerelor şi, dacă una ca Zoe era şi frumoasă, cu 
mare greutate reuşea să-şi ţină mâinile la locul lor. 
Numai că trebuia să se străduiască, mai ales atunci 
când nevastă-sa era în aceeaşi încăpere. In 
principiu era un bărbat drăguţ şi politicos, iar Zoe îl 
asculta cu atenţie exact aşa cum îl ascultaseră şi 
ceilalţi. În orice caz se simţea uşurată că avea cu 
cine să stea de vorbă. El tocmai se lansase în 
povestirea unui episod petrecut în biroul oval 
pentru discutarea ultimelor ameninţări din partea 
arabilor. 

— Şi atunci preşedintele m-a privit cu ochii ăia 
sinceri, continuă el când o femeie veni pe 
neaşteptate şi se aşeză alături. 

Când senatorul îşi prezentă soţia, ea se mulţumi 
doar s-o salute pe Zoe dând uşor din cap. 

— Patrick, i-am promis secretarului de stat că te 
voi găsi. Vrea să-ţi vorbească despre problema 
arabă. 

Senatorul îi zâmbi a scuză lui Zoe. 

— A fost o mare plăcere să te cunosc. Nevastă- 
sa, fără să-i mai spună un singur cuvânt lui Zoe, îşi 
vâri mâna pe sub braţul lui şi-l trase de lângă ea. 

Zoe sorbi din pahar. Acel gen de tratament din 
partea nevestelor nu îi era necunoscut, o mai 
păţise şi altă dată. Şi cu toate astea tot trebuia să 
stea de vorbă cu cineva de la petrecere, pentru 
numele Domnului! 

— Zoe. Ce mai faci? O femeie autoritară se ivi ca 
din senin lângă ea. 

Era avocat, căsătorită cu un congresman, iar Zoe 
o intervievase cu câteva luni în urmă. Avocata era 
genul de femeie pe care Zoe o admira - îşi avea 
ţelurile ei şi cariera ei şi în plus era soţie. Cele 
două tocmai se adânciseră în conversaţie când o 
foială neobişnuită la uşă le făcu să-şi întoarcă 
atenţia într-acolo. Leila Sherman tocmai o escorta 
pe prima doamnă în cameră. 

— Oh, oftă Zoe. In pofida reputației Nonei 
Lambert de nonconformism, aerul de autoritate pe 
care-l împrăştia în jur era intimidant. 

Instinctiv, oaspeţii din apropiere se dădură la o 
parte ca să-i facă loc. Apoi, cei care o cunoşteau se 
apropiară ca să aibă ocazia să schimbe măcar 
câteva cuvinte cu ea. Leila se pierdu în înghesuială 
încercând să selecteze alţi câţiva pe care să-i 

prezinte. 

— O cunoşti? o întrebă Zoe pe avocată. 

— Am fost împreună la facultatea de drept, îi 
răspunse. Vrei s-o cunoşti? 

— Mi-ar plăcea foarte mult. 

Se apropiară de punctul de interes al tuturor 
celor prezenţi la petrecere şi, când se ivi ocazia, 
avocata profită din plin, laolaltă cu Zoe. 

— Nona, ai nimerit drept la ţintă cu discursul ăla 
pe care l-ai ţinut deunăzi. Aceasta este Zoe Hare. 
Sunt sigură că ai dat peste interviurile ei din 
Express. 

Când îşi strânseră mâinile, prima doamnă fu 
simultan şi prietenoasă şi interesată, dar şi 
distantă. Dar ăsta era un lucru destul de obişnuit 
printre politicieni, îşi aminti Zoe. Cel puţin atunci 
când Nona Lambert te saluta, ochii ei rămâneau 
aţintiţi asupra ta şi nu asupra următoarei persoane 
cu care trebuia să vorbească. Un moment mai 
târziu, Leila reapăru ca să-i prezinte un distins 
profesor de etnologie. 

Simţindu-se cu mult mai încrezătoare decât 
atunci când sosise şi întărită de un al doilea pahar 
de băutură, Zoe petrecu următoarea oră simţindu- 
se bine, discutând cu persoane pe care deja le 
cunoştea, prezentându-se singură unor oameni 
faimoşi, căutând să înregistreze cât mai multe 
date. De abia atunci când petrecerea era pe 
terminate îl observă şi pe Peter. 

Stătea aproape de uşă, supraveghind încăperea. 
Zoe se întrebă dacă venise atunci sau mult mai 
devreme. Atunci când privirile li se întâlniră, el îi 

zâmbi cu subiînţeles. 

Zoe o căută pe Leila ca să-i spună la revedere, 
aşa că trecu foarte aproape de Peter. El tocmai 
discuta cu şeful de birou de la New York Times. 

— Zoe, bună. 

— Bună seara, domnule senator, îi răspunse ea, 
înclinându-şi puţin capul. Mult mai naturală îi 
salută pe şeful de birou: Bună, Johnny. După care- 
şi văzu mai departe de drum. 


— Unde rămăseserăm? întrebă, când, pentru a 
doua oară în seara aceea, se aşezaseră în faţa 
mesei de lângă fereastră de deasupra Potomac- 
ului. O sticlă de Sauvignon dintr-o frapieră era deja 
pe jumătate golită. Alături se afla un castron mare 
de salată încă neatinsă. 

Ceva mai devreme dăduseră gata plăcinta cu 
crabi pe care o luase ea imediat după ce plecase, 
de la petrecere. Tocmai se pregătise să se 
servească din salată când Peter îi propusese să 
facă o scurtă pauză în dormitor. Când se 
întorseseră în sufragerie, părul negru al lui Zoe era 
răvăşit şi cădea pe umeri, iar ea purta un fel de 
chimono de mătase. Peter pusese pe el o parte din 
haine, iar cămaşa îi rămăsese descheiată pe piept. 

— Asta-i una din părţile mele preferate, îi zise ea, 
întinzându-se peste masă şi punând un deget pe 
pielea netedă care curând avea să fie ascunsă de 
cămaşă şi de cravată. 

— Tocmai discutam despre senator şi despre 
doamna O'Connell, îi răspunse Peter la întrebare. 

— Aha, da. Ceea ce găsesc eu supărător la o 

nevastă care străbate o încăpere plină de oameni 
şi-şi ia soţul de braţ cu  subînţeles este 
presupunerea ei că îl vreau pentru mine. 

— Se numeşte boala cuplurilor, îi zise Peter, 
deseori descoperită la cuplurile în care cei doi nu 
se plac prea tare. 

Zoe începu să râdă. 

— Nu cred c-aş suporta o astfel de căsnicie. 
Sistemul meu de compartimentare e cu mult mai 
bun. L-am inventat imediat ce am venit la 
Washington, pe când stăteam pe o bancă în 
Lafayette Square. Vrei să-ţi spun cum 
funcţionează? 

El îşi aşeză o palmă peste mâna ei. 

— Cum nu era nimeni în centrul vieţii mele, rosti 
Zoe, era evident că nu puteam integra totul într-o 
singură relaţie. Şi majoritatea bărbaţilor pe care-i 
cunoşteam la Washington erau deja căsătoriţi - 
astă presupunând că-i interesau femeile în primul 
rând. 

Peter se apucă să toarne vin în pahare. 

— Aşa că, în loc să-l caut pe Domnul Potrivit şi să 
fiu în mod constant dezamăgită, continuă Zoe, m- 
am gândit că aş putea avea întreaga gamă de 
emoţii dacă m-aş compartimenta. Diferite genuri 
de prietenie cu diferiţi oameni. 

El îşi aşeză iarăşi palma peste mâna ei, dar 
numai pentru un moment. 

— Cariera, vacanţele pe Coasta de Est, toate 
aveau compartimentul lor, bunicii mei şi ferma într- 
unul cu totul special. Şi gândeşte-te că nu trebuie 
să dau socoteală nimănui, îi zise încântată. Chipul 

ei păru un moment să se încordeze o clipă înainte 
să izbucnească în râs. Exceptându-l pe redactorul 
şef, desigur. 

— Şi eu în ce compartiment intru? întrebă Peter. 

— Asta-i mai greu de definit, îi răspunse ea, 
întinzându-se iarăşi să atingă ceea ce numea locul 
tandru, acolo unde cămaşa era desfăcută. După un 
minut continuă: Dar indiferent care este, faptul că 
te am aici nu e numai o fericire. Este de asemenea 
un fel de primă care face ca toate celelalte 
compartimente să pară şi mai grozave. 

Nu multă vreme după aceea, Peter se înapoie în 
dormitor ca să-şi ia haina şi cravata. 

— Armura ta, îi zise Zoe zâmbind. În acelaşi timp 
însă se simţea şi tristă. Se mai simţise şi înainte, 
când el se pregătea să plece la el acasă. 


Capitolul 13 


De cele mai multe ori directorii de la 
întreprinderile Scrope erau folosiţi de Gerald drept 
cărători de bagaje. Dar în această călătorie rapidă 
la Washington, vânătorul singuratic se urcase de 
unul singur în Concorde. 

Când şoferul trecu pe Pennsylvania Avenue, 
Gerald aruncă o privire impasibilă de cealaltă parte 
a străzii, spre Casa Albă. 

— Ne pare bine să vă avem din nou ca oaspete, 
excelenţă, îi zise portarul de sub baldachinul 
frumos ornat de la intrarea în hotelul Willard. 

înăuntru, în holul spaţios, directorul îl întâmpină 
cu solemnitate: 

— V-am pregătit apartamentul obişnuit, 
excelență. Imi pare rău doar că veţi sta aşa de 
puțin la noi. 

— Mda. 

Uşile ascensorului aproape că se închiseră când 
Gerald întinse mâna pe lângă nasul liftierului şi 
apăsă pe butonul ce comanda deschiderea 
imediată a acestora. Uşile se deschiseră iarăşi, iar 
el ieşi din lift. 

— Domnişoară Hare, strigă. 

O văzuse atunci când traversase holul. 

_ Ajunsă aproape de uşă, Zoe se întoarse şi-l văzu. 
In vreme ce se apropiau unul de celălalt, se simţea 
roasă de curiozitate. 

— Ei, dar ce faceţi aici? întrebă. 

— De abia am sosit, veni răspunsul. Însă sunt 
mult prea domn, continuă el cu un surâs ironic, ca 
să vă întreb pe dumneavoastră, domnişoară Hare, 
ce căutaţi aici la patru şi jumătate după-amiaza. 

Zoe izbucni în râs. Nu se aşteptase deloc ca 
fiorosul lord Scrope să ştie să flirteze. 

— Nimic cu adevărat rău, îi răspunse ea. Am 
făcut un interviu în timpul ceaiului. În club, adăugă. 
Ce poate să fie mai conservator de atât? 

— In seara asta mă întorc în Anglia, îi zise el. De 
ce să nu bei ceva cu mine înainte să plec? O să fiu 
iarăşi aici cel mai târziu la şapte. 

— Mi-ar face plăcere. 

— AŞ putea să te invit să iei băutura în 
apartamentul meu. Ce ar putea să fie mai 
conservator de atât? Îi zâmbi. Însă este ceva ce-mi 
spune că ai prefera totuşi să ne vedem la bar. Ne 

întâlnim acolo la şapte şi un sfert, domnişoară 
Hare. 

Se întoarse şi o porni iarăşi spre ascensor. 

Apartamentul avea  priveliştea asupra lui 
Pennsylvania Avenue şi 14th Street, şi de acolo 
putea vedea foarte bine complexul comercial ale 
cărui reclame luminoase pierduseră bătălia cu 
strălucirea soarelui ce tocmai asfințea, Capitoliul 
fiind inundat efectiv de lumină la celălalt capăt 
îndepărtat. După o privire aruncată în grabă 
domului maiestuos, Gerald se lăsă să cadă într-un 
fotoliu. Unul din telefoanele de lângă el nu avea 
niciun fel de număr. Cei de la hotel aveau mare 
grijă de clienţii a căror intimitate trebuia asigurată 
cu străşnicie. 

Vreme de o oră făcu nenumărate convorbiri. De 
câteva ori formă acelaşi număr din Austin, Texas. 


Englezii erau pe locul doi după japonezi ca 
proprietari în America. Şase fabrici de produse 
electronice ce-i aparţineau lui Scrope erau întinse 
prin toată America. Fabrica Southwestern se afla 
cam la douăzeci de mile mai la sud de Austin, 
aproape de Mendoza, la patru ore distanţă cu 
maşina de graniţa cu Mexicul, şi la mai puţin de o 
oră cu avionul. O mulţime de fabrici electronice 
erau construite în Austin şi era neobişnuit ca 
vreuna dintre ele să fie ridicată aşa de departe de 
oraş, acolo unde începeau fermele cele mari, atât 
de mari de fapt, încât proprietarii lor nici măcar nu 
ştiau că mulţi străini se foloseau de pământul lor. 
Erau prea puţine semne de viaţă umană în ţinutul 

acela arid ce se întindea străin sub cerul albastru. 

Mare parte din terenul de douăzeci de acri cât 
fusese luat pentru a se ridica fabrica nu era decât 
pământ arid unde creşteau numai tufişuri, iarbă 
rară şi ţepoasă şi cactuşi care înfloreau vara 
devreme, toate închise de un gard mare, 
electrificat. Dintre toate fabricile pe care le avea 
Gerald, numai asta nu îi striga numele cu litere 
imense pe frontispiciu. Chiar şi atunci când te 
apropiai de poarta electrificată, puteai citi doar 
sigla fabricii. Southwestern, aşa de mic scria 
dedesubtul ei Scrope Opportunities Ltd. 

Pe terenul golaş fusese construită o mică pistă 
de aterizare. De o parte a ei se afla un hangar. De 
cealaltă parte o mână de clădiri industriale cu două 
etaje. Uşile închise ale unui depozit de încărcare 
proiectau un pătrat de metal în peretele de beton. 
Antene de satelit imense se aflau câte două sau 
trei pe fiecare acoperiş. De la ele se auzea un 
zumzet surd care semăna cu acela emis de un 
cablu de mare putere. 

Era încă după-amiaza devreme în Texas când un 
Cesna 337 cobori cu repeziciune de pe cerul fără 
nori. Plecase de la o mică fermă din nordul 
Mexicului cu mai puţin de două ore în urmă, luând 
combustibil de la Nuovo Laredo înainte să treacă 
graniţa. Băgând avionul în hangar, pilotul şi 
călătorul său aşteptară în linişte ca uşile masive 
ale acestuia să se închidă în urma avionului. 
Avionul se făcu nevăzut. Uşa imensă de metal 
închise intrarea spațioasă, lăsând totul în beznă. 

La numai câteva minute după aceea se deschise 

o uşă mică, laterală. Speers Jackson şi pasagerul 
său ieşiră la lumină. Amândoi aveau apărătoare de 
piele pe deasupra pantalonilor şi, atunci când 
traversară terenul spre complexul industrial, Pedro 
Lopes îşi trase sombrero-ul mai în jos peste 
sprâncene încruntându-se. 

Cei doi bărbaţi erau prieteni în felul în care un 
american şi un mexican puteau fi în afaceri. Pedro 
Lopez îşi concentrase întregul resentiment faţă de 
gringos asupra celui care-i lăsase fata paralizată - 
şi care credea că dacă îi trimitea bani în fiecare 
lună putea să-şi cumpere iertarea. Când Speers 
Jackson îl acroşase întâia oară, mexicanul sperase 
să poată obţine destui bani ca să poată ordona 
celor de la bancă să trimită înapoi cecurile lui Miles 
Brewster. De multe ori se imaginase ieşind 
triumfător din clădirea băncii din Monterrey. Incă 
nu se întâmplase aşa ceva. Pedro Lopez era lacom. 

Încruntarea i se adânci şi mai mult atunci când 
se apropiară de prima clădire şi zumzăitul deveni 
mai puternic. Întotdeauna îi displăcuse profund 
zgomotul acela. Îl făcea să se simtă ciudat. Avea 
impresia că un zeu necunoscut îşi făcea cunoscută 
nemulţumirea. 


Când telefonul fără număr de pe masă începu să 
sune, Gerald întrerupse abrupt cealaltă convorbire 
pe care o avea în acel moment. Cinci minute după 
aceea încheie şi noua conversaţie: aflase ceea ce 
voia să ştie de la Speers Jackson. Imediat însă îşi 
mută gândurile la întâlnirea care-l aştepta. 

James era mai mult decât curios să descopere 
motivul acelei vizite pe care o făcea tocmai în 
ultimele săptămâni ca ambasador britanic. 

— Vreau să vă spun, lord Scrope, că, în vreme ce 
mi-aş fi dorit ca plecarea mea pripită din acest post 
- cam aşa descria James acum concedierea lui - să 
nu fi intervenit aşa de repede, soţia mea şi cu mine 
am apreciat foarte mult tonul pe care l-a adoptat 
Javelin în ceea ce ne privea. 

— Nu s-a scris decât adevărul, îi zise Gerald, cu o 
mână alungând mulţumirile lui James, de parcă 
asistenţa acordată celor doi Wharton în 
nenorocirea care-i lovise s-ar fi făcut oricum, cu 
sau fără voia proprietarului. O să trec direct la 
motivul venirii mele, aici, domnule ambasador. Ce 
aveţi de gând să faceţi după întoarcerea la Londra? 

James ar fi preferat o abordare mai înceată, ca el 
să poată testa puţin apele. 

— Am unul sau două lucruri în minte, răspunse. 
Dar de ce mă întrebaţi? 

— Dumneata şi cu mine ne-am putea ajuta unul 
pe celălalt, îi zise Gerald aplecându-se puţin în 
faţă. Desigur, probabil că deja aţi primit oferte 
atrăgătoare din partea altor firme sau companii. 
Dar hai să luăm în considerare câteva posibilităţi. 
Ai putea să te întorci ca să devii iarăşi 
corespondent de apărare. 

Se lăsă pe spate şi trase din trabuc. 

james se simţea destul de neconfortabil din 
cauza acestei abordări lipsite de subtilitate venite 
din partea unui om de o duritate notorie, dar pe 
care el îl cunoştea doar prea puţin. După un 

moment de gândire, se hotări să răspundă foarte 
sincer: 

— Problema cu acest scenariu este că deja am 
mai făcut treaba asta. Aş avea impresia că amo 
carieră care a luat-o înapoi. 

Gerald se aplecă iarăşi în faţă, cu ochii fixaţi 
asupra lui James. 

— Ai putea deveni preşedintele vreunei case 
financiare. Cei de acolo mereu sunt în căutarea 
unor nume sonore cum e ăl tău. 

James nu comentă. Deja descoperise că posturile 
de director nu se găseau când avea el chef, 
aşteptându-l pur şi simplu. lar cele două oferte pe 
care le primise nu erau tocmai ceea ce avusese el 
în gând. 

— Am să-ţi spun eu ce e în neregulă cu toate 
aceste oferte, domnule ambasador. Cu siguranţă 
că ai primi un salariu imens. 

Niciodată nu-l lăsa pe celălalt să ştie că tu ştii că 
de fapt nu i se oferise un salariu aşa de grozav - 
asta dacă nu ţii cu orice chip să-l jigneşti - asta era 
una dintre tacticile lui Gerald. 

— Problema este că te-ai plictisi. Aceşti 
preşedinţi şi directori de la oraş au o aură de 
oameni ai lumii - contacte cu şefii de stat şi tot 
restul. În mare parte e doar protocol şi nimic mai 
mult. Tu probabil că vrei să fii acolo unde este 
acţiunea, domnule ambasador. 

jena lui James din cauza acelui interogatoriu 
dispăru făcând loc mândriei şi plăcerii de a fi flatat. 

— Şi unde ai putea găsi mai multă acţiune dacă 
nu la un influent ziar britanic? întrebă Gerald. 

Părerea ta este că dacă te întorci la ziaristică ai 
impresia că dai înapoi în carieră. Numai că eu 
vorbesc acum de vârful piramidei, domnule 
ambasador. Şi, crede-mă, este o mare diferenţă 
între a lucra pentru o firmă şi a o conduce. 

Pe când era doar un băieţel, lui Gerald îi plăcuse 
foarte mult pescuitul. În acel moment tocmai îi 
veni în minte cum arunca firul undiţei şi cum juca 
momeala prin faţa peştelui, încât acesta nici măcar 
nu-şi dădea seama că înghiţea cârligul. 

— M-am gândit şi la asta, răspunse James. De 
fapt, chiar - am primit o asemenea ofertă - dar nu 
sigură, şi acest lucru nu-l mai spuse - dar n-am de 
gând să hotărăsc nimic în privinţa asta până când 
nu mă voi întoarce la Londra. 

Gerald se aplecă şi mai mult în faţă. 

— lată ce vă propun eu, îi zise tranşant. Directorii 
întreprinderilor Scrope sunt cu toţii în Scrope 
Tower. Eu conduc întregul spectacol de pe celălalt 
mal al Tamisei - de la Javelin. Îmi convine mai mult 
să am numai câţiva membri cheie ai echipei alături 
de mine. Pot traversa râul oricând am chef ca să-i 
văd pe ceilalţi directori şi şefi, neaşteptat şi 
neanunţat - o umbră de zâmbet îi apăruse în 
colţurile gurii - sau, pot să-i chem pe ei la Javelin. 
Nu am decât două mâini, continuă el să vorbească 
privind la mâinile albe care stăteau încleştate pe 
genunchi. Ceea ce am eu nevoie în momentul ăsta, 
domnule ambasador, este o a treia mână. 

Chiar în momentul acela lui James acel fel de 
exprimare i se păru teribil de ciudat. Alţii ar fi spus 
că ar fi avut nevoie de o mână dreaptă. Şi, într- 

adevăr, Miles exact aşa şi spusese. 

Gerald îl lăsă două secunde să cugete după care 
continuă: 

— Sunt plecat foarte mult. Am nevoie de cineva 
în care să am încredere să hotărască ce decizii 
trebuie luate în absenţa mea, ce poate să mai 
aştepte, ce trebuie să mi se aducă la cunoştinţă 
imediat, indiferent de locul în care mă aflu. Se opri. 
Şi ăsta nu-i decât începutul. 

James aştepta, intrigat. 

— Am nevoie de cineva cu experienţa ta care să 
supravegheze departamentul de apărare de la 
Javelin. Dar vreau cu mult mai mult decât atât, 
domnule ambasador. Scrope Electronics face o 
grămadă de componente pentru armele astea noi 
şi deştepte. Vreau un expert în apărare care de 
asemenea are şi o mulţime de contacte 
internaţionale. Vreau ca dumneata să fii consilierul 
meu personal în apărare, domnule ambasador. 

Terminase ce avea de spus, aşa că îşi permise să 
se lase comod pe spate. 

După un moment, James rosti: 

— Hai să lămurim odată treaba asta. Vrei ca eu 
să-ţi fiu secund şi să am grijă de ceilalţi din echipă. 
Oare asta înseamnă că odată ce m-am instalat în 
post, voi fi numărul doi în luarea deciziilor care să 
afecteze toate părţile de la Scrope Opportunities - 
media, electronică toată gama? 

— Tu o să fii numărul doi după mine, îi răspunse 
Gerald. Toţi ceilalţi oameni ai mei vor fi practic cu 
un rang mai jos decât tine. Presa va fi informată că 
ai devenit şeful meu de cabinet. Chipul lui nu vădi 

nici urmă din sila pe care o simţi atunci când 
adăugă titlul pompos la momeala pregătită. Era 
genul de lucru după care se dădeau în vânt snobii. 

— Inteleg, rosti James în maniera unui aristocrat 
englez care este interesat, dar nu promite nimic. ŞI 
o să conduc şi tot ce ţine de apărare la Javelin? 
Intreaga secţie? 

— Cu siguranţă vei fi deasupra redactorului de la 
secţia asta, îi răspunse Gerald cu grijă. 

James fusese rănit rău de tot în amorul propriu, 
iar acum, gândindu-se la rangul care i se oferea, 
nu înregistra ambiguitatea răspunsului la 
întrebarea sa. 

— Şi o să vrei să mă folosesc de contactele pe 
care le am ca să te ajut să obţii contracte pentru 
Scrope Electronics. 

— Spus cât mai pe şleau, mi-ar plăcea foarte 
mult. In pofida mediilor diferite din care provenim, 
domnule ambasador, cred că dumneata şi cu mine 
ne vom înţelege destul de bine. Pentru prima dată 
de la începutul întâlnirii, Gerald zâmbi destins. 
Ceea ce doreşti dumneata, domnule ambasador, 
este un post în care să-ţi poţi folosi talentul şi 
experienţa. Eu îţi pot oferi influenţă, acţiune, 
prestigiu şi bani pe măsură. 

După un moment de gândire, James îndrăzni să-l 
întrebe: 

— Şi cam despre ce sumă de bani vorbim noi 
acum? 

— Asta-i partea cea mai uşoară, îi răspunse 
Gerald, zâmbetul apărând din nou. Dublul salariului 
de ambasador. Prima opţiune pentru cumpărarea 

acţiunilor de la Scrope Opportunities la preţ minim. 
In plus şi bonificaţiile obişnuite - maşină cu şofer 
etc. - care să se potrivească rangului de şef de 
cabinet. 

james se simţea puţin ruşinat că pentru el 
contau aşa de mult bonificaţiile menţionate. Dar, 
odată ce le-ai avut, începeai să-ţi dezvolţi gustul 
pentru aşa ceva. 

In plus găsea că era ceva dinamic în imaginea lui 
ca secund la comanda lui Gerald Scrope; practic 
două capete ale spectrului social, londonezul 
necioplit care se realizase prin propriile-i puteri, şi 
gentlemanul spilcuit şi educat. Un duo perfect în 
felul său. 

— Este o ofertă foarte atrăgătoare, îi zise. Dar 
voi avea nevoie de câteva zile de gândire. Am o 
problemă personală. Am menţionat ceva mai 
devreme o ofertă din partea unui alt ziar. Pentru 
motive despre care nu pot să discut, oferta nu este 
fermă. Dar deja mi-am exprimat interesul pentru 
ea. 

Gerald îşi cobori pleoapele la timp ca să 
eclipseze lumina ce-i licărea în privire, ochii săi 
devenind astfel întunecaţi. 

— A ta e decizia, domnule ambasador. Am venit 
special de la Londra ca să-ţi pot face această 
ofertă. Care este foarte fermă. Poţi s-o accepţi sau 
să renunţi. Şi, ar fi bine să te gândeşti foarte bine, 
dar să am răspunsul înainte să plec din camera 
asta. 

După un moment, James sări în picioare şi se 
porni să străbată încăperea cu paşi nervoși. 

Zoe veni direct de la muncă. Trecuse binişor de 
şapte şi un sfert când cobori din taximetru. Câţiva 
oameni care o priviră traversând holul zâmbiră 
văzând-o în costum de afaceri şi cu coada de cal 
care se bălăngănea la spate în vreme ce făcea paşi 
cât mai mari ca să poată merge mai repede fără să 
rişte să-şi rupă vreunul din tocurile înalte. 

Semiobscuritatea ce domnea în bar o obligase să 
aştepte aproape un minut până să-şi ajusteze 
vederea la lumina slabă. Apoi reuşi să-l vadă pe o 
banchetă dintr-un colţ. Când ajunse la masă, 
Gerald nu se obosi măcar să schiţeze gestul de a 
se ridica politicos. 

— Ţi-ai făcut un adevărat obicei, din a întârzia, 
domnişoară Hare? o întrebă el. 

— O să-ţi răspund imediat ce-mi recapăt suflul, îi 
ripostă Zoe. Adevărul este că n-am reuşit să scap 
mai devreme de la lucru. Imi pare rău că te-am 
făcut să aştepţi. 

Cu o mână, Gerald păru să dea deoparte 
subiectul. 

— Ce-ai vrea să bei? 

— Mi-ar plăcea un scotch. 

— Un Famous Grouse pentru tânăra doamnă, îi 
spuse unui chelner care tocmai trecea pe lângă 
masă, care se apropie şi-şi permise s-o întrebe 
chiar el dacă nu cumva prefera o marcă de scotch 
care era în vogă în America în acea perioadă. 

Pe un ton calm şi măsurat, Gerald rosti în direcţia 
lui: 

— Acustica din barul ăsta e foarte proastă, 

prietene. Am spus că vreau un Famous Grouse 
mare pentru doamna. 

Chelnerul înţepeni, după care se îndepărtă cu 
viteză. 

— De câtă vreme lucrezi pentru Express, 
domnişoară Hare? întrebă Gerald. 

— De cinci ani. Imediat după colegiu mi-am găsit 
o slujbă la Philadelphia Enquirer. Apoi am venit la 
Express ca reporter. lar curând după asta am 
primit şi rubrica mea. 

Chelnerul se întoarse cu scotch-ul ei. Gerald o 
privi sorbind. 

— Şi unde ai făcut colegiul? 

— Vassar. 

— Ai o familie bogată, domnişoară Hare? 

Zoe începu să râdă. 

— Nu trebuie neapărat să fii bogat ca să mergi la 
Vassar. Am câştigat o bursă. Se hotări să ia o 
înghiţitură ceva mai mare din pahar. 

— Şi înainte de asta unde ai mers la şcoală? 

— Ar fi trebuit să iau cu mine şi c.v.-ul, îi 
răspunse, deconcertată şi aţâţată în acelaşi timp 
de ciudata formă de conversaţie a lordului Scrope. 
Am fost la o şcoală publică din Vermont. Publică în 
sensul american al cuvântului. Dacă te interesează 
să ştii şi cum ajungeam până acolo, pot să-ţi spun 
şi treaba asta. Trăiam la o fermă destul de izolată, 
aşa că venea să mă ia autobuzul şcolii. 

Gerald zâmbi. 

— Ai fost vreodată căsătorită, domnişoară Hare? 

Asta era deja prea mult pentru Zoe. Nu se mai 
putu stăpâni şi izbucni în râs. 

— Nu. Vrei să-ţi spun şi de ce, lord Scrope? 
Pentru că sunt una cam din zece americani care a 
avut parte de o copilărie fericită. Jumătate de 
oamenii pe care-i ştiu sunt convinşi că sunt 
urmăriţi de nenorociri din cauza copilăriei 
nefericite. 

Se opri ca să mai ia o înghiţitură bună din pahar. 

— Asta pentru că părinţii lor s-au despărţit, 
continuă. Sau nu mai discutau unul cu celălalt. Sau 
ceva cumplit pentru o familie s-a întâmplat în viaţa 
lor. Aşa că acolo unde n-a fost niciun exemplu bun 
pentru copii, teoria se confirmă. Ca atare - 
începuse să bea prea repede şi prea mult pe un 
stomac aproape gol - propriile lor căsnicii au fost 
ratate chiar din start. Situaţia mea este tocmai 
contrariul, lord Scrope. 

Era contagioasă, cugetă ea, folosirea numelui de 
familie a celuilalt. 

— Bunicii, cei care m-au crescut, au avut parte 
de o căsnicie excepţională. Dacă nu pot avea şi eu 
un asemenea mariaj - iar în Washington dacă am 
văzut câteva perechi care să se bucure de aşa 
ceva - atunci e preferabil să rămân singură. Aşa că 
asta e, lord Scrope, rosti visătoare. Dar ce monolog 
lung. Se opri din vorbit. 

— Dar mă interesează, domnişoară Hare. N-am 
citit în viaţa mea un c.v. Nu-ţi spune de fapt nimic 
despre persoana în cauză. 

— Credeţi că ar fi o impertinenţă din partea mea 
dacă aş pune o întrebare? întrebă Zoe. 

— Aici e o ţară liberă, domnişoară Hare, sau cel 
puţin aşa se spune. 

— De ce aţi venit iarăşi la Washington? 

— Afaceri. Cât mai multe afaceri. Am şi vorbit cu 
vreo doi editori de când am venit. Şi-mi ţin ochii 
bine deschişi în căutarea de noi talente, 
domnişoară Hare. 

Urmă o pauză de o fracțiune de secundă. 

Apoi el o întrebă: 

— Cum e să lucrezi pentru Miles Brewster? 

— Dacă eşti ziarist, poţi spune că nu prea apuci 
să-l vezi la faţă, îi răspunse. Dacă se întâmplă să 
coboare în redacţie, în general se duce în biroul 
redactorului şef. Dar cu siguranţă eşti conştient că 
se află la etajele de deasupra ta. Chiar dacă nu se 
prea vede, toată lumea ştie că el conduce întregul 
spectacol. 

— Precum un Dumnezeu, mormăi Gerald. 

Ceva din tonul lui o făcu pe Zoe să ezite. Era mai 
bine să aibă grijă ce vorbea cu Gerald despre 
Miles. 

— Şi ce s-a întâmplat cu piciorul lui? întrebă în 
cele din urmă. 

— Nu ştiu, răspunse Zoe, exceptând faptul că a 
avut un accident de maşină. 

— Nu ţi se pare neobişnuit, domnişoară Hare, că 
atunci când un om este bine cunoscut, aşa ca Miles 
Brewster, nu ar trebui să plutească un asemenea 
secret despre ceva care alţii ar discuta fără pic de 
reţineri? 

Zoe începu să se foiască neliniştită. 

— Mă pot gândi la anumite aspecte şi lucruri din 
viaţa mea despre care nu mi-ar plăcea să vorbesc, 
îi zise. Dumneavoastră nu? 

— În clipa asta nu discutăm despre mine, 
domnişoară Hare. Aruncă o privire spre ceasul de 
la mână, după care îi făcu semn chelnerului să-i 
aducă nota de plată. Atunci când se ridică în 
picioare îi şi zise: Ne vom mai întâlni şi altă dată, 
domnişoară Hare. 

însă, chiar în vreme ce părăseau, barul 
împreună, Zoe îşi dădu seama că acel contact 
ciudat dintre ei se terminase pentru totdeauna. In 
hol el o salută tăcut cu capul, fără nicio expresie 
pe chip. 


Capitolul 14 


Trebuiau să fie numai ei patru, un adio intim la 
finele misiunii de ambasador. Familia Wharton se 
întorcea la Londra săptămâna care urma. Marigold 
aruncă o privire spre ceasul străvechi aşezat pe 
placa şemineului. Miles era în întârziere. Apoi 
recunoscu scrâşnetul cauciucurilor lui atunci când 
maşina frână în faţa casei. Imediat ce intră în 
cameră îi şi spuse noutatea: 

— Ghici ce s-a întâmplat - am reuşit să pun 
mâna pe Dispatch! Comisia Monopolurilor a refuzat 
să-mi ia în considerare oferta pentru licitaţie. O să 
se anunţe în câteva zile. 

— Doamne, Miles. Şi asta înseamnă c-o să ne 
mutăm la Londra? 

— Da. 

Marigold sări de pe scaunul din faţa măsuţei de 
toaletă ca să se apropie de el cu ochii strălucind de 
fericire. Nu-şi pusese încă rochia, iar ochii lui fură 

imediat atraşi de sânii care se revărsau pe 
deasupra sutienului de dantelă delicată. 

— Îmi place la nebunie parfumul cu care te-ai 
dat, o complimentă. 

Cu arătătorul se apucă să traseze curba de 
deasupra unui sân, apoi şi pe celălalt. 

Ea se aplecă peste mâna lui ca să-şi lipească 
obrazul de faţa lui, lăsându-şi capul pe spate ca să 
nu-şi deranjeze coafura. După care se retrase şi-i 
ridică mâna, examinând-o câteva secunde înainte 
să-i proptească arătătorul de curba sânului. Ceea 
ce  simţise atunci când se confruntase cu 
agresiunea sălbatică a lui Gerald Scrope era încuiat 
undeva în străfundul minţii. Nu avea nimic de-a 
face cu dragostea ei pentru Miles şi cu mândria pe 
care o simţea pentru el. 

Râse uşurel auzind cum susura printre dinţi aşa 
cum se întâmpla câteodată când îi plăceau 
mângâierile lui, dându-i impresia unui tors de 
pisică. 

— Dacă nu vrei s-o iei de la capăt cu machiatul, îi 
zise cu o voce îngroşată de dorinţă, atunci ar fi mai 
bine dacă ţi-ai pune naibii o dată rochia aia. 


Miles se simţea mişcat de contrastul dintre 
siguranţa pe care Marigold o arăta în public, care 
se putea numi chiar tupeu câteodată şi 
nesiguranţele care o măcinau în intimitate şi pe 
care el le putea vedea foarte bine. Pe sub aerul 
seducător de suprafaţă se simţea nevoia acută de 
a deţine o înaltă poziţie în societate - şi să fie 
admirată de ceilalţi pentru acest lucru, fapt care, 

câteodată, îl irita la culme. Dar, imediat ce ea îi 
simţea iritarea, reuşea s-o alunge arătându-i cât de 
mult îl aprecia şi treaba asta avea un farmec 
aparte, semăna cu o fetiţă de şcoală care îşi 
văzuse visul împlinit. 

Il întâlnise pe tatăl ei numai de două ori şi nu 
putea spune că dorea să-l cunoască mai bine. Un 
avocat de succes în Surrey, părea să-i placă 
aproape să-şi umilească constant soţia fluturându-i 
pe la nas ultimele cuceriri. Marigold îi spusese că şi 
pe amante le trata aproape la fel de rău, la început 
făcându-le curte şi apoi descotorosindu-se de ele 
după câte un scandal cumplit atunci când punea 
ochii pe o alta mai atrăgătoare. 

Incă de la o vârstă fragedă învățase lecţia oferită 
constant de comportamentul lui: dacă bărbaţii nu 
erau de încredere şi totuşi o femeie depindea de 
ei, în cazul ăsta trebuia să se împartă cumva la cel 
puţin doi ca să supravieţuiască, deşi această parte 
a filosofiei ei de viaţă nu i-o dezvăluise niciodată lui 
Miles. 

Folosindu-se de tehnicile învăţate încă din 
adolescenţă pentru a i se face pe voie devenise 
aşa de mult un fel de a doua natură încât Marigold 
nici măcar nu mai putea să-şi dea seama care 
răspuns era adevărat, sincer, şi care prefăcut. La 
fel şi gratitudinea ei pentru viaţa pe care el i-o 
oferise; şi aceasta era la fel de sinceră. 

Intr-una din rarele seri în care luaseră cina 
singuri acasă, în linişte, prezenţa lui dăduse sens 
orelor care altminteri ar fi fost doar un vacuum 
dacă ar fi fost nevoită să rămână singură. Avea 

nevoie de el alături ca să dea un anume sens 
frumuseţii ei fizice, irosită altfel dacă ar fi fost 
singură. De asemenea, isteţimea pe care o 
moştenise de la natură avea nevoie de atenţia lui. 
De una singură s-ar fi simţit neîmplinită. 

Când maşina lor întoarse pe Massachusetts 
Avenue, cu ochii minţii ea deja vedea Londra. Avea 
de gând să aleagă pentru început unul dintre 
apartamentele acelea spaţioase din St. James 
Place, în blocul acela modern şi mult lăudat 
proiectat de Denys Lasdun, cu privelişte spre 
Green Park. Dacă Miles oferea mai mult decât 
cerea piaţa, poate că cineva de acolo ar fi fost 
dispus să vândă. 

Marigold avea aşa de puţine ocazii în care să-şi 
amintească de primul ei soţ de multă vreme mort, 
încât aproape că nu mai putea să-i reconstituie 
chipul. In schimb avea amintiri încă vii despre 
locurile şi oamenii cu care se întâlnise în acea 
perioadă cât fusese cu el. Un prieten de-al lui, care 
era moştenitorul unuia dintre cele mai mari 
ducate, locuia în blocul Lasdun şi, de câte ori 
bătrânul lord şi cu Marigold cinaseră acolo, de 
fiecare dată îşi promisese că avea să dea şi ea 
petreceri acolo într-un apartament decorat uluitor 
şi care să fie doar al ei. Intr-adevăr, casa din 
Georgetown avea nişte camere superbe pentru 
astfel de ocazii, iar casa din cărămidă maronie din 
Upper East Side din New York era invidiată de 
toată lumea, dar blocul Lasdun intra într-o altă 
categorie. De acolo, oaspeţii ei ar fi putut admira în 
linişte copacii seculari din Green Park. 

Vocea lui Miles îi alungă visul cu ochii deschişi. 

— Am ajuns. De abia aştept să-i spun lui James 
despre Dispatch. 

— Ai de gând să-i faci o ofertă fermă în seara 
asta? 

— Sigur că da. Asta o să-i mai liniştească puţin 
mintea zbuciumată şi nu poate decât să-i facă 
bine. 


James îi întâmpină într-un fel pe care numai 
oamenii jenaţi îl adoptau. 

— Marigold, te deranjează dacă Miles şi cu mine 
venim la tine şi la Jancie în zece minute? Trebuie 
să discut cu Miles despre ceva. 

Perfect, cugetă Miles. O să-i spun lui James 
acum. 

— M-am gândit că am putea ieşi în grădină cu 
băutura. Trebuie să fie destul de răcoare la umbră, 
îi zise James. 

Vara caniculară şi umedă se revărsase peste 
Washington ca un fel de răzbunare. 

— Am observat şi înainte. Voi, englezii, aveţi o 
imunitate de-a dreptul ciudată la căldură. Parcă vă 
faceţi vacanţele la porţile iadului, remarcă Miles în 
vreme ce coborau treptele de beton în grădina 
care semăna cu o baie turcească. Şi eu am să-ți 
spun ceva, adăugă. Şi cred c-o să te mulţumească. 

Tufişuri înalte de trandafiri englezeşti îi 
înconjurară. Calul de bronz al lui Elizabeth Frink 
părea să doarmă pe peluză. 

Imediat ce se aşezară pe o bancă de piatră de 
sub un uriaş arțar, James se grăbi să vorbească 

primul. 

— Înainte să-mi spui tu ce anume vrei, o să-ți 
spun eu ceva. De când mi-ai spus că vrei să-mi 
oferi un post parcă a trecut o viaţă. N-am să uit 
niciodată gestul tău. 

Ezită câteva momente. 

— Şi mi-ai mai spus că, dacă între timp găsesc 
ceva atrăgător, atunci o să înţelegi. 

Pentru un moment îşi dori să dea întreaga vină 
pe Miles pentru că îl lăsase în poziţia în care 
putuse accepta şi alte oferte. Dar ar fi fost mult 
prea dezonorant. Aşa că alungă imediat acea 
pornire. 

— Mi s-a făcut o altă ofertă de calibru cu vreo 
două zile în urmă. Şi avea două puncte atrăgătoare 
distinctive. Una la mână este o slujbă cu un 
spectru de acţiune mai larg: aş fi al doilea la 
comanda nu numai a unui ziar cu mare influenţă, ci 
al doilea la comandă într-un adevărat conglomerat. 

O licărire de curiozitate se aprinse pentru un 
moment în privirea lui Miles. 

— Celălalt motiv... James cântărise cu grijă 
fiecare cuvânt care-i mai putea spăla ceva din 
jenă... Cum ar fi putut să fie mai „sănătos” să 
accepte un post oferit de un om relativ necunoscut 
care probabil nu o făcuse din simpatie. Numai că 
Miles îi curmă gândurile. 

— Ai acceptat această altă ofertă? 

— Da. 

— Bine, şi atunci, în cazul ăsta, pot să te întreb 
cine ţi-a făcut oferta pe care se pare că tu ai găsit- 
o atât de atrăgătoare? 


144 


— Lordul Scrope, răspunse James, sperând ca 
jena lui să nu fie prea evidentă. Dacă reuşea să-şi 
ascundă sentimentul că-l dezamăgise pe Miles, 
probabil că acesta avea să privească totul ca pe o 
hotărâre de afaceri - ceea ce de altfel şi era - 
decât, un fel de dezertare în tabăra inamicului. Nu 
vrei să cunoşti şi celălalt motiv al hotărârii mele, 
Miles? 

— Nu. 

Miles se ridică. 

— O să se anunţe de azi în două zile că am 
câştigat licitaţia pentru Dispatch. Tocmai voiam să- 
ţi fac în seara asta o ofertă fermă, rosti pe un ton 
impersonal. La fel de bine ar fi putut discuta şi 
despre vreme. Niciodată n-am reuşit să privesc 
mai bine calul ăla al lui Frank. O să fac o mică 
plimbare înainte să ne întâlnim cu toţii. 

Nu avea nici umbră de dubiu că Scrope avusese 
un motiv întemeiat să i-l sufle pe James de sub 
nas. Asta era sigur. Dar de unde naiba ştiuse 
ticălosul acela de intenţiile lui Miles? Deodată îşi 
dădu seama că ştia răspunsul: Jancie îi spusese 
nenorocitului ăluia de Fleet. 

Întinse o mână ca să mângâie grumazul calului 
de bronz ce stătea întinse placid în iarbă. Era de-a 
dreptul ridicol să aibă resentimente pentru că 
James acceptase oferta perfidă a lui Scrope şi nici 
nu trebuia s-o considere ca o trădare la adresa 
persoanei lui. De ce mama naibii n-ar fi acceptat- 
o? Miles scutură din cap. Cu un efort susţinut de 
voinţă, reuşi să ridice din umeri: să stea şi să se 
posomorască însemna o adevărată irosire de timp 

şi de energie. Din nefericire, chestia asta continua 
să-l râcâie. 

înăuntrul clădirii, un hol de marmură pardosit cu 
gresie multicoloră ducea chiar în una din camerele 
de recepţie. Avea impresia că mergea pe o 
afurisită de tablă de şah, cugetă cu amărăciune. Le 
găsi pe femei stând de vorbă şi sorbind din 
şampanie. Jancie sări în picioare ca să-l întâmpine. 
Zâmbetul luminos pe care-l afişa nu-i putea 
ascunde ochii roşii de lacrimi. Nimeni nu părea să 
se simtă în largul lui. 

Imediat ce se ridicară de la masă, Miles se scuză: 

— Mâine avem cu toţii o zi grea. 

— Ce naiba s-a întâmplat în seara asta? îl întrebă 
Marigold imediat ce se urcară în maşină. Cu toţii 
ştim că Jancie suferă de o cădere nervoasă. Dar ce 
s-a întâmplat cu tine şi cu James? Am crezut că 
aveai de gând să-i spui veştile cele bune. 

Miles privea la ambasadele pe lângă care 
treceau, fiecare ţară expunând ceva din cultura ei. 
Domurile şi minaretele din Centrul Islamic păreau 
nişte jucării. 

— Miles? 

Fără să-şi întoarcă faţa de la geam, îi răspunse la 
întrebare: 

— Am fost puţin tensionaţi din cauză că James a 
acceptat deja o ofertă din partea lordului Scrope. 
Lumea este condusă de oportunişti şi de astrologi, 
iar acum şi de lordul Scrope. James o să fie al 
doilea la comanda asupra întregului conglomerat 
Scrope - sau aşa a fost sedus să creadă. Şi va fi al 
doilea la comandă şi la ziarul care va fi principalul 

rival al lui Dispatch. Poţi să înghiţi una ca asta? 
Minunate veşti! Superb. Fir-ar al dracului de 
nemernic. 

Niciunul nu mai vorbi o perioadă până când 
Marigold se hotărî să rupă liniştea tensionată. 

— Nu prea cred că lordul Scrope are de gând să 
lase pe cineva să fie al doilea la comandă. 

— Ştii, este foarte intuitiv ce ai spus, scumpa 
mea. 

Puse o mână pe mâna ei, pentru un moment, ca 
pentru a se scuza că fusese aşa de nervos. 

— El ştiuse că-l voiai pe James? 

— Putem presupune destul de uşor una ca asta. 

— Păi, ăsta ar fi un motiv arhisuficient, îi zise ea. 
Amândoi înţeleg foarte bine mentalitatea rivalilor şi 
normele rivalităţii. 

Atunci când maşina traversă podul peste Rock 
Creek Park, Marigold observă că acum cerul era de 
un albastru închis fără pată, şi atunci îi veni în 
minte şi chipul lui Gerald Scrope. Părea să-şi 
exercite asupra ei fascinația inamicului. 


Capitolul 15 


Zoe nu mai fusese chemată niciodată înainte în 
biroul lui Miles. Imediat ce fusese condusă 
înăuntru, telefonul de pe biroul lui începuse să 
sune, aşa că el i-a făcut doar un semn cu mâna să 
ia loc pe canapea. Ea însă a preferat să se posteze 
în faţa ferestrelor. 

— De fiecare dată când plec de la Express şi 
străbat Messachussetts, mă uit la căsuţa albastră 

cu acoperiş plat, îi zise Zoe, atunci când Miles 
termină de vorbit la telefon şi veni la fereastră în 
spatele ei. 

— Eu mă tot visez locuind în casa aia, îi mărturisi 
el. 

Imediat se depărtară amândoi de geam. 

Hainele ei satirizau costumul bărbătesc, cu fusta 
croită destul de strâmt, cu haina descheiată 
deasupra unui tricou alb. De această dată codiţa 
stufoasă fusese împletită la un loc cu o panglică 
neagră - folosită la serviciu, presupuse el. Zoe se 
aşeză pe canapea destul de încordată, cu un picior 
petrecut elegant deasupra celuilalt. Miles se apucă 
să cântărească limbajul trupului ei - sigur, rapid, 
feminin. Se aşeză în faţa ei, relaxat, cu picioarele 
întinse confortabil. 

— Ţi-am cerut să vii aici pentru că vreau să-ţi fac 
o propunere. Cât de legată sufleteşte eşti de 
Washington? 

— Îmi place să lucrez aici. Vreau să spun la 
Washington. E o mare diferenţă între locul ăsta şi 
cel în care am crescut. Şi pe acela îl iubesc, dar 
într-un alt fel. 

— În Vermont, îi zise el. Ştiu. 

Faptul că fusese crescută la ferma bunicilor ei de 
lângă lacul Champlain nu era un secret, dar era 
uimită că şi el ştie de asta. 

— Mai multe decât ai fi putut bănui, adăugă el. 

Oare ce voise să spună cu asta? Ştie mai multe 
despre Vermont sau despre ea? 

El observă imediat roşeaţa uşoară care-i apăruse 
în obraji. 

Zoe se apucă să răspundă la întrebarea lui 
originală. 

— Nu sunt legată de Washington pentru 
frumuseţea sau pentru viaţa de aici. Slujba pe care 
o am o iubesc cu pasiune. 

Niciun fel de referire la viaţa ei personală, 
reflectă Miles. 

Ea îşi feri privirea un moment, concentrându-se 
asupra tabloului din spatele lui. Era ceva ciudat şi 
sexy în felul în care fiecare fir din sprâncenele 
negre ale Fridei Kahlo era delimitat de întreg. Îşi 
întoarse privirea asupra lui Miles, contrarul femeii 
mexicane pe care o agăţase pe perete. Oare fata 
aceea paralizată arăta precum Kahlo? Ce bărbat 
ciudat. 

— Te-ai gândit vreodată să lucrezi de cealaltă 
parte a Atlanticului? o întrebă deodată. La Londra? 

Ea rămase tăcută, încordată pe dinăuntru, dorind 
ca el să-şi exprime propunerea înainte să-i 
răspundă ea la întrebare. 

El rămase în aşteptare, dorind să vadă cum avea 
ea să rezolve conflictul din interior. 

— Vorbim cumva acum despre biroul londonez 
de la Express? întrebă precaută. 

— Poate, îi răspunse el în doi peri. 

Nu mai exista zăgaz pentru a opri sentimentele 
să i se arate pe chip. 

— Mereu mi-am dorit să lucrez la Londra, 
mărturisi. 

— Bine. 

Din nou Zoe rămase în aşteptare. Oare era 
posibil ca el să-i ceară să fie şeful de birou din 

Londra? Acel post de regulă era ocupat de unul din 
ziariştii mai vechi cu mare experienţă. Mai degrabă 
Miles voia să mărească numărul personalului de la 
birou. 

— Am de gând să-mi mut baza de operaţiuni la 
Londra, îi dezvălui Miles. 

— Cum? 

— Am reuşit să cumpăr London Dispatch. O să se 
anunţe în curând. 

Zoe era aşa de surprinsă, încât toată reținerea şi 
rezerva ei dispărură deodată; chipul îi era la fel de 
deschis ca al unui copil. 

— Desigur, mi-a plăcut foarte mult să fiu 
proprietarul lui Express, continuă el, dar e cam 
greu de condus aşa cum trebuie aici, în sediul 
corporației. Vreau ceva mai intim. 

Pe ea o uluia intensitatea din privirea lui. 

— Am de gând să fiu redactorul şef al lui London 
Dispatch - unul vizibil cu un birou în incinta 
redacţiei. 

— Şi cum, Doamne, iartă-mă, ai de gând să 
conduci ditamai corporaţia şi să fii şi redactor-şef 
în acelaşi timp? întrebă Zoe. Tonul uluit exprima 
cât se poate de clar că, din punctul ei de vedere, 
ideea era nebunească. 

Miles începu să chicotească. 

— ţi închipui că am căzut pradă megalomaniei. 
S-ar putea să ai dreptate, desigur, dar nu-i chiar 
aşa de rău cum crezi. Dispatch va fi un ziar de 
campanie. În loc să regizez campaniile din spatele 
scenei, am de gând să ies clar în faţă. Şi cred că 
ştii deja că nu-i prima dată când proprietarul unui 

ziar s-a făcut singur redactor şef. 

Expresiile de pe chipul lui Zoe - intrigată, 
îndoielnică - îl amuzau. 

— Ascultă. Mă gândesc foarte mult la partea de 
televiziune din Brewster Media Corporation, dar 
cablul este elementul viitorului. Insă şi atunci va fi 
doar pentru distracţie sau pentru informaţii de 
ultimă oră şi atât. Ceea ce mă atrage pe mine este 
jurnalismul pe hârtie. Influenţa ziarelor. 

Observă imediat că ea părea să se mai îndoiască 
de ceva anume. 

— Nu spun că am de gând să respir şi să mănânc 
în redacţia ziarului zi şi noapte, îi spuse mai 
departe, constatând că voia s-o convingă că planul 
lui nu era în întregime nebunesc. Am o echipă 
puternică şi bine legată care conduce fiecare 
secţie a ziarului. Dar problema este: eu nu voi mai 
fi invizibil ca până acum. Ziariştii vor putea să 
răspundă direct în faţa mea. Eu aş avea un contact 
permanent cu ei. 

— Şi asta e ceea ce vrei? Un contact mai 
îndelungat şi mai strâns cu ziariştii? Majoritatea 
oamenilor ar fi în stare să alerge o milă numai ca 
să ne evite, îi zise Zoe. 

El îi zâmbi destul de palid. 

— Depinde la ce anume ziarist faci tu referire 
acum. 

O nouă stare de tensiune îi încordă interiorul. 
Pentru un moment amândoi păstrară liniştea. 

Apoi el continuă: 

— De fapt, nu despre biroul de la Londra de la 
Express este vorba. Eu vreau să-ţi propun să vii să 


151 


lucrezi la London Dispatch. 

Ea chicoti încetişor de parcă ar fi expirat ceva 
mai tare. 

— Majoritatea hotărârilor legate de personal vor 
trebui să mai aştepte până când mă voi instala 
efectiv la Dispatch, continuă Miles. Dar redactorul 
de la secţia politice şi interviuri este aşa de idiot şi 
de marcat de inerție, încât m-am hotărât să-l 
înlocuiesc. Aşa că m-am gândit la tine. Tu ai un 
simţ al naibii de bun în legătură cu ce subiect 
anume ar fi o poveste grozavă cu priză la public, 
ce personalitate are rata mai mare în faţa 
admiratorilor şi mai ales în rândurile cititorilor. 

Zoe nu îndrăznea nici să clipească. 

— Când m-am gândit mai bine, mi-am dat seama 
că te pot exploata mai cu folos dacă te las să faci 
în continuare interviuri. Ar fi mai bine pentru 
Dispatch. Mai bine poate şi pentru tine. Dacă o să 
devii la fel de cunoscută şi în Anglia atunci ai avea 
o poziţie forte de ambele maluri ale Atlanticului. Un 
licăr de anxietate trecu prin ochii lui. Ei bine, ce 
zici? 

Fără urmă de ezitare, Zoe îi răspunse: 

— Eu prefer cel de-al doilea gând al tău. 
Bănuiesc că m-aş descurca cu partea 
administrativă care se presupune că trebuie s-o 
faci atunci când conduci o secţie. Dar îmi place mai 
mult să scriu. 

— Traiul în Londra este cu mult mai scump. 
Costurile mutării la Londra îi erau aduse la 
cunoştinţă zilnic: agentul lui încerca să facă o 
tranzacţie costisitoare pentru a obţine 

apartamentul la care rămăsese inima nevesti-sii de 
multă vreme. O să-ţi ofer o mărire bună de salariu, 
spuse el. 

Îi spuse o cifră pe care cu greu ar fi putut s-o 
refuze, decât dacă oricum n-ar fi vrut să se mute la 
Londra. Din câte îşi dădea el seama, poate că fata 
avea o viaţă personală la care nu era dispusă să 
renunţe. 

— Este o ofertă teribil de tentantă, îi zise ea. Pot 
să mă gândesc o vreme la ea? 

El îşi privi ceasul. 

— E de abia trecut de amiază. 

Ea izbucni în râs. 

— S-a făcut. O să-ţi dau răspunsul până la finele 
zilei. 


Imediat ce se întoarse la biroul ei sună la biroul 
lui Peter. Nu era acolo. Da, avea să-şi ia în cazul 
ăsta un sandviş şi avea să se ducă în Lafayette 
Square. Făcea şi o plimbare de zece minute. Valul 
de arşiţă care se năpustise asupra oraşului fusese 
în parte alungat de furtuna ce avusese loc cu mare 
putere cu o noapte în urmă, aşa că ziua era destul 
de răcoroasă, încât să-ţi permită să te simţi bine în 
parcul cel mai frumos al capitalei. 

Numai câteva bănci erau ocupate. O fetiţă 
ciolănoasă sugea de zor dintr-un pai vârât într-o 
sticlă de Pepsi în vreme ce femeia cu broboadă de 
lângă ea, probabil ceva mai tânără decât arăta, 
scotocea ceva într-o pungă de plastic. Un bărbat 
ponosit şi cu barbă, care probabil petrecuse 
noaptea pe bancă, încerca de zor să-şi înnoade 

şiretul de la un pantof. Doi tineri spilcuiţi, în 
costume uşoare - puteau fi funcţionari la bancă - 
vorbeau animat în vreme ce-şi despachetau 
pizzele. Poliţia era aşa de atentă la Lafayette 
Square, care se întindea în zona cea mai 
prestigioasă a Washington-ului, încât nici cel mai 
obraznic traficant nu îndrăznea să se arate acolo 
ca să încerce să-şi vândă marfa. O bancă aşezată 
cu faţa spre Casa Albă era goală, dar Zoe alese 
una care dădea spre Casa Decatur. 

De nenumărate ori în copilăria sa îl implorase pe 
bunicul său să-i mai povestească iarăşi istoria lui 
Stephen Decatur. 

De fiecare dată auzise şi finalul teribil. 

Lui Zoe i se păruse cel mai strălucitor dintre eroi, 
aşa cum se răfuise cu piraţii barbari, alungându-i 
pe englezi în războiul din 1812: „Ţara noastră! În 
relaţiile pe care le are cu naţiunile străine, fie că 
dreptatea să fie de partea ei; dar rămâne ţara 
noastră fie că are dreptate sau nu”. 

Chiar şi atunci când povestea ajungea la partea 
mai liniştită, când Decatur şi nevastă-sa locuiau în 
casa proiectată pentru el de unul dintre cei mai 
străluciți arhitecţi ai Washington-ului, fiind gazda 
ospeţelor nenumărate, Zoe tot rămânea încordată, 
aşteptând să audă istorisirea duelului care avea 


să-l răpună. 
Acum însă scoase un carnet şi trasă două 
coloane - una pentru Washington Express şi 


cealaltă pentru London Dispatch. Bunicul ei o 
învățase această metodă de a lua o hotărâre mai 
grea. In acele coloane trebuia să listeze motivele 

cele mai bune, fiecare evaluate de la unul la zece. 
(Chiar şi moralitatea - „Un cuvânt cam mare 
pentru ceea ce consideri tu că e bine sau rău”, îi 
spusese - era trecută din când în când.) 

După care trebuia să adune punctele din fiecare 
coloană. O dată izbucnise în lacrimi când rezultatul 
îi arătase foarte clar că nu era ceea ce voia ea. Dar 
bunicul ei îi spusese că mai putea trişa puţin, 
pentru că sistemul nu era chiar verificat pentru 
toată lumea. 

Stând acolo, pe bancă, tocmai era pe cale să 
scrie „Peter” în capul listei cu motive, dar se hotărî 
în cele din urmă să încerce mai bine cu cariera. 

Deci, reuşise să-şi facă un oarecare nume în 
Washington. Îi venea mult mai uşor acum să facă 
un VIP să cadă de acord să-i ia un interviu. O 
treabă destul de sigură, dar care nu spunea prea 
multe în ziaristică. (10 puncte în coloana de la 
Express.) 

În Marea Britanie nimeni nu auzise de ea. Asta 
însemna s-o ia de la capăt ca să-şi facă un nume şi 
o reputaţie. lar concurenţa din presa britanică se 
ştia că era aprigă, cu toate acele ziare mari din 
oraş şi cu întrecerea acerbă dintre ele. (2 puncte în 
coloana cu Dispatch.) 

Peter. În şase luni deveniseră mai legaţi unul de 
celălalt, aşa cum nu se aşteptaseră să se întâmple. 
El era singurul ei confident. El era punctul focal al 
vieţii ei emoţionale. Amândoi ştiau că relaţia lor 
„Nu avea să-i ducă nicăieri”. Cel mult avea să ţină 
câtă vreme avea să le convină amândurora. Şi asta 
dădea o savoare specială fiecărei întâlniri. Poate că 

dacă Peter n-ar fi fost însurat ar fi dorit ca el să 
facă parte mai mult din viaţa ei. Poate că deja 
făcea parte din viaţa ei mai mult decât era dispusă 
să admită. Şi ar fi fost dezastruos. Poate că el era 
adevăratul motiv pentru care ea ezita să-şi încerce 
norocul la Londra. În orice caz, era posibil să 
încerce. (Câte 7 puneţi în fiecare coloană.) 

Ferma bunicului. De la Washington era uşor - mă 
rog, destul de uşor - să ajungă până la lacul 
Champlain. (10 puncte) Londra era la o depărtare 
de un ocean. (1 punct). 

Se părea că acea coloană pentru Express avea 
câştig de cauză. 

Atunci adăugă ea provocarea. Dacă şeful ei 
credea că putea reuşi la Londra, ei de ce să-i fie 
frică să încerce măcar? În fond, nici la Washington 
nu auzise nimeni de ea cu câţiva ani în urmă. Dacă 
avea să rămână pe acela şi drum tot restul vieţii, în 
cele din urmă avea să-i dea de capăt. Dacă sărea 
într-un alt tren, atunci putea avea parte de o nouă 
aventură. (Express 3. Dispatch 10.) 

Deci cum rămânea cu aventura? Fusese în 
Europa numai de vreo două ori ca turistă. Acum 
avea douăzeci şi opt de ani şi era independentă. 
(Express 1, Dispatch 10). 

Deodată o imagine mai veche ieşi la suprafaţă - 
fotografia din camera de muzică ce reprezenta o 
fetiţă de doi ani plimbându-se de mână cu părinţii 
ei. 

Ce ciudat, cugetă Zoe; dacă mergea la Londra, 
ar fi făcut mişcarea pe care soarta i-o refuzase 
tatălui ei. Putea trece ea pragul acela în locul lui. 

Adăugă un ultim motiv al listei. Soarta. 


Imediat ce intră în biroul lui, Miles se ridică de pe 
scaun şi făcu un gest cu mâna în direcţia 
canapelelor. În loc să se aşeze, Zoe se îndreptă 
spre fereastră ca să poată privi strada. Deodată îşi 
dădu seama că hotărârea pe care o luase avea să-i 
schimbe viaţa. Se gândi apoi la pâinea albă tăiată 
felii şi băgată în pungă, bună de mâncat, dar fără 
să poţi strânge toată pâinea ca pe o armonică ca s- 
o duci la gură şi s-o muşti dintr-odată. Oare viaţa ei 
de până atunci - cu toate compartimentele pe care 
le crease - semănase cumva cu pâinea din 
exemplu? Se întoarse şi se îndreptă spre canapea. 

— Mi-ai spus deja ce salariu îmi oferi. Care sunt 
celelalte condiţii? întrebă. 

El se apucă să-i înşire totul de-a fir a păr. Şi, în 
fine, îi zise despre contract care, deşi era 
renegociabil, avea să meargă pentru un an. 

— In regulă, îi răspunse ea. Accept. 

Chipul lui se destinse dintr-odată printr-un 
zâmbet de încântare nemascată. Zoe nu-l mai 
văzuse arătând aşa vreodată, precum un şcolar 
care a luat premiul întâi. Miles era şi el uluit de 
uşurarea pe care o simţea. Nici măcar nu-şi dăduse 
seama că-şi încordase muşchii abdominali de 
parcă toată vremea se aşteptase la o lovitură. 
Atunci încercă să-i relaxeze şi-şi întinse şi 
picioarele. 

Flatată şi  surescitată după ce-i observase 
reacţia, Zoe nu se putu stăpâni să nu izbucnească 
în râs. Miles era persoana care o făcuse să accepte 


157 


riscul şi noutatea, el o ajutase să ia hotărârea. 
Deodată comportarea lui se schimbă. Foarte la 
obiect, îi expuse orarul pe care-l făcuse şi restul 


planurilor. 
Aproape imediat după aceea se ridică şi ea. Nu 
era numai din cauza schimbării lui de 


comportament care o făcea să dorească să plece 
mai repede acum, că detaliile fuseseră aranjate, ci 
şi sentimentul ciudat de timiditate. Nu, nu chiar 
timiditate, un sentiment ciudat care o copleşise 
parcă deodată. Tocmai se hotărâse să treacă pe 
calea pe care intenționase şi tatăl ei s-o parcurgă. 

Miles se ridică şi el şi, atunci când ea îi întinse 
mâna într-un gest formal, îi zâmbi iarăşi (nu tot aşa 
de larg, se asigurase dinainte), ci atât spre Zoe cât 
mai ales spre sine. 

Atunci când Zoe închise uşa în urma ei, era acut 
conştientă de prezenţa bărbatului de cealaltă 
parte. 


Partea a doua 
Capitolul 16 


Când norii se mai răriră, pământul era de un 
verde crud, iar ea privea drept spre un castel de 
jucărie, cu turn rotund, ziduri crenelate şi un steag 
fluturând în vânt. Zoe îşi dădu seama că era 
castelul Windsor. Citise parcă undeva că steagul 
era ridicat să fluture în vânt numai atunci când 
regina stătea în el. Un turn pătrat şi o aripă a 
castelului erau încă înnegrite de fum, dar restul 

arăta parcă prea perfect ca să fie adevărat. Îşi lipi 
fruntea de sticla hubloului până când castelul 
dispăru de sub avion. 

leşi din înghesuiala aeroportului ca să constate 
că afară bura. 

— lar plouă, mormăi hamalul nemulţumit. 

Asta însă se adăuga surescitării sale: Anglia era 
exact aşa cum te aşteptai să fie. O californiană îi 
spusese că atunci când ieşise pentru prima dată 
din aeroport în aerul Angliei, pielea parcă-i oftase 
şi se întinsese, sugând umezeală, deşi nici măcar 
nu ploua. 

— Poate că din cauza asta englezii n-au nevoie 
de pori normali, mormăi Zoe, gândindu-se la 
Marigold Brewster. 

Hamalul îi aruncă o privire ciudată: altă 
americancă trăsnită. 

— O să mergem în linie dreaptă spre hotel, îi zise 
şoferul taximetrului. Aveţi o vacanţă mai lungă? 
Fusese obligat să-i aranjeze valizele şi genţile de 
voiaj de două ori ca să încapă totul înăuntru. 

— Nu. Am venit să lucrez aici. Trebuie să-mi 
găsesc un apartament. 

— Pe aici noi le spunem locuinţe, îi zise el, 
privind-o prin oglinda retrovizoare, întorcând cheia 
în contact. O să vă placă hotelul. Are stil. 

Acesta era cadoul din partea lui Peter - primele 
două nopţi în Anglia. 

— Ceva care să-ţi amintească de mine, îi spusese 
el când aflase că agentul de turism îi rezervase o 
cameră undeva prin Earl's Court. Este la doi paşi 
de Piccadilly, retras, elegant. Aşa o să simţi că eşti 

cu adevărat la Londra. Poţi să mergi la Earl's Court 
în cea de-a treia zi. Şi aşa o să-ţi aminteşti de 
prietenul tău rămas singur la Washington cel puţin 
o dată în fiecare seară cât o să fii la Dukes. 

Când lăsară în urmă înghesuiala şi traficul intens 
din preajma aeroportului, strada se lăţi în faţa lor, 
trecând printre clădiri înalte din secolul al 
nouăsprezecelea, din când în când văzându-se şi 
copacii, senini în bura delicată, străjuind străzile 
mai mici. Se simţi cuprinsă de o încântare fără 
margini amintindu-şi pe unde anume se afla de la 
vizita sa anterioară prin Anglia. Traficul semăna 
mai mult cu cel din New York decât cu cel din 
Washington, dar nici urmă de pâclă. Când şoferul 
depăşi un autobuz roşu cu etaj, maşinile de pe 
celălalt culoar îl lăsară să treacă fără să claxoneze 
cu furie. 

— Muzeul de istorie naturală la dreapta, îi zise 
şoferul. Işi amintea foarte bine cât de ciudat i se 
păruse îmbrăcat tot în mozaic albastru. Următorul 
este Victoria şi Albert. Un moment mai târziu: Ştiţi 
ce e cu domul acela din faţă? Ştia, dar i se părea 
urât să nu-l lase pe ghidul ei improvizat să 
continue: Harrods, o anunţă el, de parcă tocmai l- 
ar fi scos din pălărie. 

Intrară printr-un tunel şi ieşiră pe cealaltă parte. 

— Green Park la dreapta. larna poţi vedea până 
la Buckingham Palace. 

Copacii de acolo erau cu mult mai înalţi decât cei 
din Lafayette Square şi, deşi era iulie, rămăseseră 
de un verde crud, la fel ca şi iarba. 

— Hotelul Ritz. Al dumneavoastră este chiar 

lângă el, dar trebuie să ocolim. 

Întoarse pe Piccadilly pe o străduţă mărginaşă, 
după care făcu mai multe curbe. 

— St. James Palace. Asta-i locul în care prinţul 
Charles îşi atârnă pălăria atunci când e în Londra. 
Prinţesa Di mai stă câteodată la Kensington Palace. 

Străduţa pe care tocmai intraseră era aşa de 
strâmtă, încât Zoe se întrebă dacă nu cumva 
şoferul se rătăcise, căci era mărginită de case mici 
de prin secolul al optsprezecelea, iar drept în faţă 
se ridica o clădire imensă din beton şi sticlă. 

— Ce-i cu imensitatea aia din faţă? întrebă. 

— Urâtă, nu? Cel mai faimos bloc de locuinţe din 
West End. St. James Place nr. 26. Copilul minţii 
unui Sir Cineva Cutare. 

Înainte ca ea să poată vedea mai multe, el 
întoarse într-o curte aşa de mică, încât trebui să 
facă manevre migăloase ca să lase un Bent/ey să 
se strecoare afară. 

— Am ajuns. 

Dukes Hotel era aşa cum îi spusese Peter - de 
parcă ar fi păşit într-o altă lume unde nimeni nu se 
grăbea: mahon întunecat, alămuri strălucitoare, uşi 
batante. Privi în grabă într-o sufragerie retrasă, 
apoi cu mai multă îndrăzneală într-un bar superb 
care o făcea să se gândească la un club bărbătesc. 
Sus, în dormitorul ei, admiră perdelele dantelate şi 
patul mare cu baldachin şi ventilatorul din tavan cu 
braţe de lemn ce aştepta placid să fie pus în 
funcţiune. Făcu o mică piruetă de plăcere, căci 
aerul era aşa de bun după ce petrecuse atâta 
vreme în avion. Era prima dată când era în fine 

singură după ce începuse călătoria cu o zi în urmă. 

ignorând oboseala, îşi petrecu după-amiaza 
vizitând împrejurimile, plină de încântare. Stând pe 
o bancă din St. James Park, zâmbea fericită văzând 
mersul legănat al rațelor care traversau iarba ca să 
plonjeze în lac. Doi tineri îmbrăcaţi în costume 
zâmbiră atunci când ea râse tare în vreme ce 
continua să admire rațele. 

În seara aceea, după o baie lungă, plecă de la 
hotel ca să-şi caute un loc în care să mănânce. li 
plăcea să privească prin ferestrele restaurantelor 
ciudate şi să citească meniul înrămat de pe uşă. 
Ceea ce dorea era un pahar de vin şi un fel de 
mâncare care să fie englezesc get-beget. 

Părăsind curtea hotelului, o porni hai-hui pe 
străduţele strâmte care se deschideau într-un loc 
mai larg unde se afla blocul acela modern pe care 
şoferul de taxi îl considera aşa de urât. Mă rog, nu- 
şi dădea seama dacă era chiar urât sau nu, dar cu 
siguranţă părea formidabil. Se întoarse pe unde 
venise. 

Zece minute mai târziu, pe o altă străduţă 
întunecată - de unde putea vedea luminile 
strălucitoare din Piccadilly la câteva minute 
depărtare - o firmă verzuie de neon o anunţa: 
„Gree restaurant şi bar cu scoici”. Lui Zoe îi 
plăceau la nebunie scoicile. Ce păcat că trebuia să 
le mănânci numai atunci când luna avea litera R în 
ea. Citi meniul: o mulţime de alte mâncăruri 
ispititoare. Şi îi plăcea şi numele. Înăuntru era 
extrem de elegant. Trecu pe lângă separeurile 
întunecate, doar câţiva oameni urmărind cu 

privirile femeia tânără şi frumoasă şi sigură de 
sine, cu părul strâns într-o coadă de cal, ca să vadă 
cu cine anume urma să se întâlnească. 

— Aveţi cumva şi mese pentru o singură 
persoană? îl întrebă pe şeful de sală. 

— Mesele sunt toate rezervate, doamnă. Dar, 
dacă doriţi, puteţi sta la bar. 

Părea să se curbeze într-un colţ al sălii, aşa că 
Zoe se cocoţă fericită pe un scaun. Lumina era 
foarte blândă. Conversaţiile de la mesele care din 
unghiul ei nu se mai vedeau ajungeau până la ea 
ca un fel de murmur înăbuşit. În peretele cu oglinzi 
din spatele barului, îşi observă chipul zâmbitor pe 
deasupra sticlelor înşirate. 

Era foarte amuzant: într-un loc cum era 
Washington-ul, unde toată lumea te cunoştea, te 
simţeai tare ciudat să mergi la un mare restaurant 
şi să cinezi de una singură. Poate pentru că îţi 
dădeai seama că toţi ceilalţi oaspeţi de acolo, în 
cupluri sau grupuri, îşi închipuiau că erai singură. 
Zoe nu putea suporta gândul să fie considerată 
singură, mai ales când de fapt nu era. Dar atunci 
când te aflai într-un oraş unde erai un simplu 
anonim, atunci lucrurile se schimbau. Acolo puteai 
avea încrederea de sine specifică străinilor. 

În vreme ce studia iarăşi meniul, comandă un 
pahar cu şampania casei şi se gândi la Peter, 
închinându-i un mic toast în oglinda din spatele 
barului. 

— De unde vin racii ăştia imenşi? îl întrebă pe 
unul dintre bărbaţii din spatele barului, subţire şi 
agil, îmbrăcat cu o cămaşă albă, papion şi 

pantaloni negri şi strâmţi. 

— Din golful Dublin. Au fost prinşi în dimineaţa 
asta. 

Nu chiar englezeşti, dar pe aproape. Se întoarse 
ca să privească un moment pe la mese. Toţi 
bărbaţii erau îmbrăcaţi în costume, iar femeile 
coafate cu grijă. Se întoarse tocmai în momentul în 
care farfuria cu raci - care erau efectiv enormi - i 
se aşeză în faţă. 

— Mă bucur să te văd pe aici. 

Se întoarse şi se trezi privind drept în ochii lui 
Miles. El nu se mai putu abţine şi izbucni în râs 
văzându-i uluirea. Zoe se înroşi toată. 

— Adevărul este că de abia acum am ajuns, îi 
zise. In Anglia vreau să spun. Se simţea roşie la 
faţă doar pentru că întorsese capul şi-l zărise în 
spatele ei. Atunci aruncă o privire peste umărul lui. 
Păr roşu-auriu, piele lipsită parcă de pori, ochi 
verzi. Doamne, ce frumoasă era Marigold! 

— Cred că-ţi aminteşti de Zoe Hare, rosti Miles 
spre soţia sa. S-a alăturat bandei vesele de la 
Dispatch. 

— Imi pare bine să te revăd, o salută Marigold cu 
răceală. 

— Unde anume stai? întrebă Miles. 

— Pentru început la Dukes, răspunse Zoe. 

Marigold ridică o sprânceană. 

— După care o să mă mut la un hotel ceva mai 
ieftin în vreme ce-mi caut un apartament. O 
locuinţă, se corectă în bătaie de joc. 

— Şi noi stăm prin apropiere, zise Miles, în vreme 
ce Marigold pregăteşte noul nostru cămin. Poţi să 

vezi clădirea la capătul străduţei ăsteia în vreme 
ce te întorci la Dukes. Majoritatea oamenilor nu pot 
să-i sufere exteriorul, dar, imediat ce eşti înăuntru 
şi priveşti în afară e foarte bine. 

— Proiectată de cel mai faimos arhitect al Marii 
Britanii afLat în viaţă, interveni cu veselie Marigold. 
Faptul că acum stăm la Ritz este o mare bucurie 
pentru că pot supraveghea îndeaproape munca 
decoratorilor. Eu o iau înainte spre masa noastră, 
Miles. Mi-a părut bine să te revăd, se despărţi ea 
de Zoe. 

Foarte amuzant, şopti Zoe în barbă. 

— O să fiu la Dispatch în două săptămâni, îi zise 
cu seninătate lui Miles. 

Miles păru să ezite o secundă. 

— Sper că nu îţi pare rău, nu? o întrebă sincer 
îngrijorat. 

— Pentru că am venit la Dispatch? Nu, nici vorbă. 

Urmă un alt moment de ezitări din partea lui. 

— Sunt foarte fericit că ai venit. 

Şchiopătatul lui păru pronunţat atunci când se 
întoarse, dar mai apoi se transformă mai degrabă 
într-o mişcare uşor înţepenită atunci când traversă 
începerea. Zoe se întoarse cu faţa spre farfuria cu 
raci privindu-l în oglindă până când dispăru cu totul 
din vedere. Sorbi din şampanie. Işi simţea faţa 
încinsă. Mai luă o înghiţitură. 

— Aţi mai dori un pahar cu şampanie? o întrebă 
barmanul. 

— Ar fi foarte plăcut. Plăcut? Aş putea să dau pe 
gât toată sticla, amice. 

Curând după ce-şi termină racii cobori de pe 

scaunul înalt sperând să arate ca o persoană 
mulţumită de sine şi de singurătatea ei în vreme ce 
traversă sala fără să privească nici la stânga şi nici 
la dreapta. 

În timpul următoarelor două zile pe care Zoe le 
petrecu la Dukes, fu fericită că n-a dat peste 
Marigold prin St. James Place. Cât despre Marigold, 
nu avu timp să-i mai acorde lui Zoe vreun alt gând. 


Nu era bolnavă de dor de casă, era sigură de 
asta. Şi, oricum, acasă însemna cămăruţa din 
mizeria aceea din Earl's Court, unde începea 
Londra de vest, şi căsuțe mici şi ponosite erau 
aşezate una lângă alta pe lângă trotuarele de 
beton, iar ploaia curgea din cerul ca de plumb fără 
întrerupere. Vara britanică trecea printr-o fază mai 
proastă. 

De fapt, hotelul la care trăsese Zoe nu era o 
mizerie, dar aşa îi spunea ea după o zi întreagă de 
căutări zadarnice după un apartament - nu unul 
spaţios, pentru numele Domnului, ci unul care să 
nu fie cu ferestrele spre nord sau care să dea spre 
un zid înalt de cărămidă. Când în fine găsise unul 
de unde chiar zărise soarele vreo două minute 
înainte să fie înghiţit iarăşi de nori, ferestrele 
prinseseră să se zguduie din cauza camioanelor 
grele care treceau chiar prin faţa lor. lar până 
găsea ceva potrivit era obligată să rămână în 
hotelul curăţel care asigura un pat şi micul dejun şi 
care era în apropiere de staţia de metrou din Earl's 
Court. 

Problema iniţială o reprezentase locul în care se 

găsea baia. Deşi locul acela era în pragul unei 
modernizări, aflase că trebuia să fie o baie pe 
undeva pe la etajul patru. Cutreierase coridoarele 
până când, la capătul unui hol întunecat, zărise 
verdele deschis al băii. Ţara aceea trebuie să aibă 
o adevărată obsesie cu băile zugrăvite în verde- 
deschis, cugetase atunci încă furioasă de atâta 
căutare. Cam trei sferturi din apartamentele pe 
care le văzuse aveau băile zugrăvite în verde- 
deschis şi, în plus, faţă de setul obişnuit aveau şi 
câte un bideu. Dar cel puţin acolo nu erau trei 
etaje de străbătut ca să poată ajunge până la baie. 
Şi cum probabil în tot hotelul nu mai era niciun 
oaspete, atunci va avea baia doar pentru ea. 

Nici acum nu era mai aproape de găsirea unei 
locuinţe bune decât fusese la începutul căutărilor, 
deşi începuse să cunoască deja cartierele din acea 
metropolă vastă, fiecare semănând oarecum cu 
câte un sat, unele elegante, altele destul de 
ponosite, dar fiecare cu propriul magazin de 
mâncare şi agenţie de difuzare a presei şi chiar şi 
cu câte un mic magazin de pariuri (se părea că în 
Anglia tuturor le plăcea să-şi „încerce norocul”). 
Imediat ce avea să înceapă lucrul nu va mai avea 
timp de alergat după o locuinţă convenabilă şi în 
faţa ochilor zărea deja un viitor nu tocmai strălucit, 
fiind obligată să urce şi să coboare de nenumărate 
ori ca să poată ajunge până la baie şi înapoi în 
cameră. Banii păreau să dispară într-un ritm 
afurisit de iute. 

Fiecare zi pe care o începea i se părea o nouă 
aventură. Şi cu toate astea nu era numai 

încântarea ei cu privire la locurile şi la obiectele 
care îi apăreau cu o claritate uluitoare; culorile, 
erau într-adevăr mult mai intense acolo decât în 
State. Probabil că aerul încărcat de umiditate le 
făcea să arate astfel. Florile de geranium din 
ferestre păreau mai strălucitoare decât suratele lor 
din America. Era ceva de-a dreptul mişcător, 
cugetă ea, cu pasiunea englezilor pentru florile de 
la ferestre, minunat întreţinute şi îngrijite, fără 
trecători care să vină şi să-ţi rupă petuniile. 
Hibiscuşii păreau chiar mai albaştri decât cei din 
Washington. 

„Niciodată n-am mai văzut atâtea flori şi tufişuri 
albastre ca aici!” le scrise bunicilor săi. „Ceea ce 
mi se pare un semn bun”. Albastrul era culoarea ei 
preferată. 

Sentimentul că era plină de viaţă până-n vârful 
unghiilor se accentua atunci când lua metroul până 
la Opera Regală ca să asculte Tristan şi Isolda, încă 
opera ei favorită din Wagner. Indreptându-se spre 
staţia de metrou după aceea, fredona încetişor 
melodia ce caracteriza contrastele dintre lumină şi 
întuneric, viaţă şi moarte. De ce oamenii simțeau 
fiorul cunoscutului atunci când venea vorba de 
muzică, se întreba, şi cu toate astea nu mai simt 
deloc acelaşi lucru când vine vorba de sexualitatea 
din viaţa adevărată? De ce să nu rămână şi acest 
lucru înălţător, fremătător, deosebit, de ce să nu 
simtă fiorul, mai ales dacă era susţinut de 
dragostea adevărată? 

Pe lângă staţia de metrou din Earl's Court, un 
chioşc în care se vindeau ziarele expunea mereu 

plăcuţe prin care se susţinea clar şi scris citeţ că 
rata criminalităţii crescuse îngrijorător - într-un fel 
era încurajator felul în care oamenii păreau să 
cumpere ziare de dimineaţa până seara - numai că 
ea nu avea deloc un sentiment de teamă pentru că 
mergea de una singură pe străduţele întunecate. 
Londra părea să fie sigură în acelaşi fel în care New 
York-ul parcă îţi confirma nesiguranța. Asta se 
adăuga parcă noului sentiment pe care-l avea - şi 
pe care nu-l putea descrie - de parcă s-ar fi întregit 
deodată. 

Majoritatea serilor le petrecea în camera de 
hotel, când sentimentul de surescitare pentru că se 
afla într-un oraş străin dispărea. In Washington nu- 
şi dorise niciodată să-şi petreacă fiecare seară în 
parte cu prietenii. Dar acum, că nu avea prieteni, 
serile de linişte parcă nu mai însemnau mare lucru. 
Măcar dacă Peter ar fi fost acolo ca să-i ţină de 
urât o singură seară pe săptămână, lucrurile ar fi 
stat cu totul altfel. Atunci s-ar fi bucurat să se culce 
devreme ca să citească liniştită în pat. 

Descoperi în acest fel că era ceva deosebit să-ţi 
doreşti tu singur singurătatea. Şi alta era problema 
atunci când nu aveai de ales. Tristeţea începu s-o 
copleşească. 

De două ori îşi sună bunicii doar ca să le audă 
vocile. Şi aproape că sări în tavan de bucurie 
atunci când Peter o sună de la birou doar ca să se 
convingă „că nu căpătase accent englezesc”. 

Tot cam pe atunci găsi locul potrivit în Wor/a's 
End, două camere însorite cu o bucătărie şi o baie 
(şi, deşi cada era cam veche, era însă albă şi 

enormă - una dintre acele căzi englezeşti solide 
care făceau căzile americane să pară chiuvete de 
spălat câinii). 

Numele adăuga parcă un plus de farmec acelei 
fâşii de la capătul cartierului Chelsea, acolo unde 
se termina King's Road şi câteva străduţe mai 
încolo devenea Fulham. De fiecare dată când 
trecea pe lângă cârciuma victoriană care cu firma 
de neon proclama că acolo era The World's Ene, 
încerca să-şi imagineze cum odinioară acela era 
capătul vestic al Londrei. La două străzi depărtare 
de cârciumă se afla apartamentul ei, la ultimul etaj 
al unei case cu terasă construită în stil victorian şi 
pe lângă care nu treceau niciun fel de camioane. 
Închirie apartamentul pentru un an, chiria putând fi 
reînnoită pentru o altă perioadă de timp după 
expirarea acelui termen. 

Fericită, se mută în noua ei casă cu o zi înainte 
să înceapă lucrul la Dispatch. Tristeţea i se 
evaporase. 


Capitolul 17 


— Pentru numele lui Christos, nu care cumva să 
uiţi să i te adresezi cu „domnule preşedinte”. 

— Şi el de unde naiba a ştiut că am venit? 
întrebă Simon nedumerit. Era prima zi la Javelin ca 
redactor al ştirilor externe. Nici măcar nu apucase 
să se ducă la micul lui birou înghesuit, ci doar se 
prezentase la redactorul-şef când fusese chemat. 

— Ai zice că e Argus. Indiferent unde anume stai, 

unul din ochii lui tot te vede. 

Când uşa ascensorului se deschise la ultimul 
etaj, constată că o secretară îl şi aştepta deja, gata 
să-l conducă. Trecură prin două camere de 
secretariat, apoi pe un hol destul de scurt pe lângă 
o încăpere mare cu un perete de sticlă. Camera nu 
părea să fie ocupată. Era frumos mobilată, totul 
indicând că aparţinea cuiva cu rang foarte mare. 

— A cui e încăperea asta? îndrăzni să întrebe. 

— Este pentru şeful de cabinet, îi răspunse 
secretara înainte să deschidă uşa de la biroul 
lordului Scrope. 

Gerald era aşezat în spatele marelui birou 
iacobin. Până când nu rămaseră singuri nu dădu 
uşor din cap indicând fotoliul din faţă. Totul se 
petrecea aşa de încet, încât Simon avea impresia 
că era un umil sclav ce aştepta îndurarea 
stăpânului. Speranţele nebuneşti pe care şi le 
făcuse, închipuindu-şi că Gerald măcar avea să-i 
ureze bun venit la ziar se spulberară imediat. 

— Spune-mi tot ce ştii despre accidentul lui Miles 
Brewster, domnule Fleet. 

— S-a petrecut în Mexico şi a fost o adevărată 
nenorocire. S-a petrecut cu cincisprezece ani în 
urmă. El era cel care conducea. 

— Domnule Fleet şi eu ştiu să citesc. 

Simon roşi. Oare toate chemările lordului Scrope 
în biroul său aveau să fie preludiul unor crize de 
ulcer? 

— Niciunul dintre articolele scrise despre 
accident nu dădeau mai multe detalii. De ce aşa 
ceva, domnule Fleet? 

— Mexico poate să fie chiar alături de tine pe 
hartă, dar este totuşi al naibii de departe. Brewster 
nu era cunoscut atunci când s-a întâmplat 
nenorocirea. Aşa că sigur că nu am găsit mai nimic 
prin tăieturile şi ediţiile vechi din bibliotecă, 
domnule preşedinte. Dar vorba care circulă prin 
Washington este că accidentul s-a produs din 
cauză că s-a urcat băut la volan. 

— Şi se îmbată deseori, domnule Fleet? 

Simon habar nu avea. lzbuti să scoată un hohot 
uscat de râs. Gerald însă rămăsese la fel de 
impasibil. 

— Nu din câte ştiu eu, domnule preşedinte. 
Oamenii care-l cunosc încă de dinainte de accident 
spun că s-a schimbat foarte tare. 

— De exemplu? 

— Nu mai e aşa de exuberant. A devenit mult 
mai reticent. 

— Nu mai spune, domnule Fleet! Ai întâlnit 
vreodată un om reticent care să nu aibă şi ceva de 
ascuns? 

Fără să se ridice de pe scaun, Gerald dădu clar 
de înţeles că audiența se încheiase. 

Când Simon tocmai ajunsese la uşă, vocea aceea 
lipsită de intonaţii stridente îi ajunse din nou la 
urechi: 

— Mai e ceva, domnule Fleet. Începând de 
săptămâna viitoare, biroul acela elegant de lângă 
uşa mea va fi ocupat de şeful meu de cabinet. 

Ultimele cuvinte fuseseră spuse cu atâta 
aroganță, încât ajunseseră să aibă un dublu sens: 
fie exprimau un rang, fie puteau fi o ameninţare la 

adresa lui. 

— Cred că dumneata şi cu el vă cunoaşteţi destul 
de bine, domnule Fleet. Dar i te vei adresa de 
acum încolo cu formula „domnule ambasador”. O 
să fie foarte uimit să descopere că şi dumneata 
lucrezi tot pentru mine. 

Simon clipi, simțindu-se descurajat. 

— Bănuiesc că ai mai auzit până acum de 
„tensiune creatoare” domnule Fleet. Eu am mare 
încredere în ea. O parte din angajaţi cred că pot 
produce lucruri de calitate atunci când au 
siguranţa zilei de mâine. Nu sunt deloc de acord cu 
aşa ceva. Eu cred că pot obţine tot ce-i mai bun de 
la aceşti amărâţi atunci când îi ţin sub tensiune. 
Bună ziua, domnule Fleet. 


Noul proprietar şi redactor şef de la Dispatch îşi 
împărțea lungile ore de muncă între birourile 
direcţiei de sus şi redacţia ziarului. 

Clădirea impozantă era aşezată pe malul sudic al 
Tamisei, la o jumătate de oră distanţă de Javelin 
dacă erai cioară şi mult mai departe dacă mergeai 
cu maşina, din cauza cotiturilor râului. Clădirea 
fusese construită după ce Rupert Murdoch plecase 
de pe Fleet Street - iar ceilalţi baroni ai presei au 
văzut cum premisele lui ieftine şi noile tehnologii 
făcuseră ziarul să devină cunoscut. După asta, nu 
a trecut multă vreme până să plece cu toţii, lăsând 
Fleet Street o stradă fantomă. Dar, deşi acum erau 
dispersate prin toată Londra, cele douăzeci de 
ziare naţionale încă se mai gândeau la ele ca la 
nişte produse din Fleet Street. Ziariştii au o coardă 

sentimentală foarte puternică. 

Când Miles îşi juca rolul de redactor-şef, de sala 
redacţiei nu-l despărţea decât un perete de sticlă. 
In timpul săptămânilor de iniţiere, redactorul 
adjunct putea fi văzut mereu stând alături de el. 

Zoe stătea alături de ceilalţi redactori în labirintul 
redacţional. Biroul ei şi dulapul cu dosare erau 
asemenea celorlalte din încăperea aglomerată, dar 
toată lumea aflase deja că se descurcase de 
minune la Washington Express şi că Miles Brewster 
o angajase personal şi o convinsese să vină la 
Dispatch. Desigur, apăruseră resentimentele şi 
nesiguranța obişnuite într-o echipă care primeşte 
un om nou. 

— Tu şi Zoe Hare vă veţi consulta desigur asupra 
a ceea ce scrie ea, îi spusese Miles şefului de 
secţie. O să aibă nevoie de îndrumarea ta până 
când îşi găseşte rostul mai bine la Londra. lar eu 
voi discuta despre munca ei în mod regulat. 

Atunci redactorul pricepu mesajul: Zoe îi fusese 
încredinţată sub conducere numai în mod formal. 
Se aştepta să fie o adevărată pacoste, dar trebuia 
să admită că o găsea foarte stăpână pe sine şi 
plină de temperament. Până în acel moment nu 
dăduse vreun semn că n-ar fi lucrat sub directa lui 
conducere. 

Deşi stătea între alte douăzeci de birouri, masa 
de lucru a lui Zoe era în linie directă cu biroul lui 
Miles. De câteva ori avu un sentiment puternic că 
era observată cu atenţie. O dată ridicase privirea şi 
observase că o privea, iar el şi coborâse ochii spre 
hârtiile de pe birou. La începutul celei de a doua 

săptămâni de lucru, rugase un ziarist s-o ajute să- 
şi întoarcă masa de lucru. In după-amiaza aceea, 
când Miles coborâse din birourile direcţiei şi îşi 
ocupase scaunul de redactor-şef, când privise pe 
geam nu mai văzuse faţa ovală: în locul ei apăruse 
codiţa de cal. După ce scăpase de momentul de 
jenă, începuse să chicotească încântat. 


La câteva minute după ce Marigold plecă de la 
Ritz, intră pe St. James Place. Atunci când ajunse la 
numărul 26 - țelul ei de atâta vreme - aruncă o 
privire spre casa din secolul al optsprezecelea de 
vizavi, Spencer House. Ştia că îi fusese dată 
lordului Rothschild de către familia prinţesei 
Daiana în schimbul unui împrumut de şaisprezece 
milioane de lire. Cei doi Brewster fuseseră deja la o 
petrecere selectă dată acolo. Dar pentru ea şi 
pentru Miles, prefera forţa dominantă a numărului 
26. 

Ca marea majoritate a oamenilor care-şi 
plănuiau un anume interior pentru casa lor, ea îşi 
imagina un oaspete anume. Când îl găsise pe cel 
mai bun decorator al Londrei cu toată pleiada de 
instalatori, zugravi, electricieni şi dulgheri, fusese 
cea mai bună zi a ei, iar acum intra în zona 
principală de primiri foarte mulţumită. Stând de 
una singură lângă peretele cu ferestre cu rame de 
bronz ce aveau vedere spre Green Park, îşi închipui 
cum ar fi fost să-i arate priveliştea lordului Scrope. 

Imediat simţi şi o undă de ruşine. Nici nu se 
punea problema, ştia doar foarte bine, ca el să le 
fie vreodată oaspete. Dar de ce-şi dorea să-l 

distreze pe omul acela îngrozitor care era inamicul 
soţului ei? Nu ştia de ce, dar ştia sigur că voia. 


— Nu vreau să iau totul de la început numai cu 
capul, îi spuse Jancie lui James. Şi cu toată inima 
vreau să încerc şi să mă revanşez în vreun fel 
pentru tot ce ţi-am făcut. Crezi c-o să mă poţi ierta 
vreodată? 

Tocmai luau un pahar de băutură singuri, în 
biroul lui ce avea priveliştea spre grădină. El îşi 
strânse buzele pentru un moment. După care îi 
răspunse: 

— Deja am făcut-o. 

Ochii lui Jancie se umplură de lacrimi. James îi 
dărui un zâmbet strâmb după care sorbi din pahar. 

— Chiar şi atunci când lucrurile stăteau cel mai 
prost - mereu evita să se refere direct la Simon - 
niciodată n-am luat în considerare vreo separare 
formală, fără să mai punem la socoteală vreun 
eventual divorţ. 

jJancie rămase să privească la expresia lui de 
şcolar onorabil. 

— Căsătoria este un contract. lar cineva trebuie 
să respecte contractele, îi zise. 

Jancie luă o înghiţitură bună din băutura pe care 
o avea în pahar (Dacă te-ai putea gândi la el ca la 
un om mişcător, poate că atunci n-ai mai lua-o 
razna de câte ori vorbeşte în felul ăsta, îi spusese 
Zoe.) 

Pentru Jancie reînnoirea căsniciei cerea hotărâre 
zilnică şi puţină bătaie de cap. Frumoasa casă din 
Kensington, în care fusese aşa de fericită înainte să 

plece la Washington, părea acum incompletă. 
Desigur putea să-şi mai treacă vremea cu Danny şi 
Nell care deja erau la şcoală în clasele primare. Dar 
existau momente destul de multe în care, nici cu 
cel mai cumplit efort nu şi-l mai putea alunga pe 
Simon din minte. 


— Mă culc seara gândindu-mă la el. Mă trezesc 
dimineaţa gândindu-mă la el, îi spuse lui Zoe cu 
amărăciune. 

Luau masa de prânz la o mică cârciumă din 
apropiere de Dispatch. 

— Când am intrat aici, am privit bine în jur cu 
speranţa nebună să-l găsesc. E ca o boală de care 
nu mai pot scăpa. 

Rămaseră amândouă tăcute. 

— N-ai nicio şmecherie ascunsă în mânecă de 
cum poate cineva să scape de o dragoste 
nedorită? întrebă Jancie. 

— Te-ai gândit să te întorci la BBC ca să lucrezi 
iarăşi? Toată lumea din Londra spune că erai o 
prezentatoare de ştiri extraordinară. 

— S-au schimbat afurisit de multe lucruri în şase 
ani de când am plecat eu de acolo, oftă Jancie. 

— Şi tu la fel. Trebuie să fi tras nişte învăţăminte 
din toată nenorocirea prin care ai trecut. Trebuie 
să transformi astea în ceva bun pentru tine. Şi nu 
uita că ai un mare atu în faptul că ai experienţă - 
plus legături - ţinând cont că ai fost „doamna 
ambasador” la Washington. Scrie cui este la 
conducerea departamentului de ştiri şi cere o 
întâlnire de parcă tu ai fi cea care le face o mare 

favoare. 

Chipul lui Jancie deveni gânditor. 

— Mă rog, cu siguranţă că ar fi ceva care să mă 
distragă de la gânduri, mormăi, deşi cu salariul lui 
James, nu mai avem practic nevoie de bani. Incepe 
treaba la Javelin luni dimineaţă. De abia aşteaptă 
să se îngroape în muncă, bietul de el. Ştiu că lui 
Miles nu i-a plăcut deloc că James a optat pentru 
oferta lordului Scrope. Dar are tot ce-i trebuie ca 
să-şi mai ridice puţin moralul lui terfelit. 


Capitolul 18 


Un Jaguar nou trase încet în faţa casei familiei 
Wharton. Douăzeci de minute după aceea, James 
intra în holul clădirii ziarului Javelin şi privi în jur la 
ambianța decorată în stil art-deco cu satisfacția 
unui om care fusese pe cale să se înece şi ieşise ca 
prin minune iarăşi la suprafaţa apei. 

— Sunt James Wharton, îi spuse portarului. 
Lordul Scrope mă aşteaptă. 

În vreme ce urca cu ascensorul făcut din sticlă 
care era folosit numai de preşedinte şi de membrii 
seniori ai echipei apropiate lui, James se simţea 
copleşit de exuberanţa unui ziarist întors după o 
absenţă îndelungată în redacţia ziarului său. Privi 
la atriumul care părea desprins din Războiul 
Stelelor; de acolo plecau o mulţime de coridoare 
spre birourile celor din conducere, redacţie, 
biblioteca în care se găsea arhiva, biblioteca de 
fotografii, birourile celor de la contabilitate. El avea 
să fie al doilea la comandă asupra celor de acolo şi 

asupra celor din Scrope Tower. Când ascensorul 
ajunse la ultimul etaj, simţi cum adrenalina i se 
revărsă în sânge cu cât se apropia mai mult de 
locul în care se afla puterea. 

Uşile se deschiseră. Tânărul care-l întâmpină 
părea încordat, deşi extrem de politicos, atunci 
când îi zise: 

— Bun venit, domnule ambasador. Sunt Roy 
Matthews. Eu voi fi asistentul dumneavoastră 
personal. Daţi-mi voie să vă arăt biroul. 

In prima cameră în care intrară, toţi angajaţii se 
ridicară în picioare. In cea de-a doua, Roy 
Matthews îi zise cu acelaşi respect: 

— Acesta este locul în care lucrez eu, după care 
i-i prezentă pe cei prezenţi pe la birouri. 

Când ajunseră în biroul rezervat lui James, acesta 
observă dintr-o ochire mărimea impresionantă şi 
mobila costisitoare. 

— Inainte să  începeţi să încercaţi să vă 
acomodaţi cu locul, îi zise iarăşi Roy, o să vă duc 
mai întâi la domnul preşedinte. 

Numai după câţiva paşi pe coridorul scurt, 
deschise o uşă care părea ceva mai grea decât 
celelalte. Pentru o secundă James se simţi luat pe 
nepregătite. Propriul lui birou, prin aşezarea pe 
care o avea, putea fi luat drept anticameră a 
apartamentului în care-şi avea biroul lordul Scrope. 

— Domnule preşedinte, a sosit domnul 
ambasador, îl anunţă Roy. 

Gerald îşi ridică privirea fără grabă. Apoi se ridică 
de la birou şi ieşi înainte ca să dea mâna cu James. 

— Sper să-ţi placă şederea la noi, domnule 


179 


ambasador, îi zise. 

Sintagma „să-ţi placă şederea” i se păru lui 
james cam neaşteptată şi cam nepotrivită. Dar 
ceea ce găsea cel mai nesatisfăcător era felul plin 
de emfază în care Gerald îi pronunţa titlul, dându-i 
un sens ambiguu. 

Gerald îi făcu semn spre un fotoliu în vreme ce el 
se aşeză pe celălalt. 

Dacă James fusese încântat la început că toţi 
angajaţii îi folosiseră titlul, în acelaşi timp se 
bucura că foarte curând, mai ales în redacţie, cu 
toţii îşi vor spune simplu pe nume. 

— Sper să-mi spuneţi simplu James. 

Gerald îl privi ţintă câteva momente înainte să 
răspundă. 

— Mie îmi place să menţin distanţa între angajaţi 
şi persoana mea. Şi cred că şi dumneata, domnule 
ambasador, vei prefera să procedezi exact la fel. 

Făcu o mică pauză. 

— Cu toţii avem de jucat un anumit rol, domnule 
ambasador. 

Mai făcu o pauză plină de semnificaţii. 

— Mi-am informat toţi angajaţii că trebuie să ţi se 
adreseze cu formula „domnule ambasador”. Dacă 
ţii morţiş să te adresezi subordonaţilor pe numele 
de botez, asta e deja treaba dumitale. Mie însă mi 
te vei adresa cu „domnule preşedinte”. 

Pe James puse stăpânire un val de stânjeneală 
rece ca gheaţa. 

În acel moment Gerald îşi modifică tonul. 
Răceala dispăru. 

— Niciun alt birou de ziar nu poate spune că are 

ca şef de cabinet un fost ministru britanic la 
Washington. Noi ne mândrim, cei de la Javelin 
vreau să spun, că ne putem adresa cu titlul pe care 
l-ai câştigat - şi vei simţi aceeaşi mândrie şi la cei 
din Scrope Tower când vei merge acolo. 

Urmară câteva momente de tăcere. 

Apoi James sparse gheaţa: 

— Am înţeles că vom merge împreună acolo 
ceva mai târziu pe ziua de azi. 

— O să descoperi că în general prefer acţiunile 
spontane în locul programărilor riguroase, domnule 
ambasador, îi răspunse Gerald. O să-ţi aminteşti 
din propria experienţă acumulată la Washington: 
evenimente care scapă de sub controlul nostru au 
loc cam douăzeci şi patru de ore pe zi peste tot în 
lume. Cam trei pătrimi din viaţă mi-am petrecut-o 
răspunzând unor asemenea evenimente. Este 
posibil ca mai încolo să traversez râul şi să dau o 
raită prin Scrope Tower. Dar la fel de bine este 
posibil să n-am chef să trec pe acolo. 

Alte momente de tăcere. 

— Nu cred c-ar trebui să amânăm prea mult 
înainte să fiu prezentat angajaţilor asupra cărora 
voi veghea, rosti James. 

— Vei veghea? întrebă Gerald cu un chip lipsit de 
expresie. Dumneata vei fi a treia mea mână. Dar 
veghea nu e tocmai cuvântul pe care l-aş folosi eu, 
domnule ambasador. Prefer să mă gândesc la tine 
ca la consilierul meu de încredere. La timpul 
potrivit voi prezenta întregii corporaţii pe cea de-a 
treia mea mână. Pentru început însă vreau să te 
concentrezi asupra felului în care Javelin acoperă 

pagina de apărare şi problemele externe. Cred că 
şi dumneata vrei să le arăţi tuturor că eşti asul 
experţilor britanici în apărare înainte să-ţi întorci 
mintea spre alte probleme. 

Ridică receptorul unui telefon din mulţimea celor 
aşezate pe birou. 

— Preşedintele la telefon, rosti de parcă exista 
vreun angajat care să nu recunoască vocea aceea. 
Ambasadorul Wharton este la mine. Vei face un tur 
cu dumnealui prin redacţia ziarului şi prin clădire. 
Ceva mai târziu te vei consulta cu el pentru ce se 
plănuieşte să intre la tipar în ziarul de mâine. Te 
vei prezenta la el în zece minute. Îl vei găsi în 
biroul şefului de cabinet. 

Puse receptorul la loc în furcă. 

— Duncan McCawy este redactorul secţiei de 
apărare a ziarului. Tot ce va face, toate planurile 
pe care le are trebuie să ţi le raporteze, domnule 
ambasador. Urmă o pauză de o secundă. Şi mi le 
va raporta şi mie. 

— In prezent, cine scrie editorialele - articolele 
de bază - la secţia de apărare şi afaceri externe? 
întrebă James. 

— Mă aştept să le scrii chiar tu, domnule 
ambasador, atunci când o să fii pregătit. În mod 
particular îţi apreciez cunoştinţele şi înţelegerea pe 
care o ai faţă de apărarea internaţională. Imediat 
ce te acomodezi în biroul şefului de cabinet, o să 
descoperi că mă bazez pe tine pentru foarte multe 
lucruri. 

Gerald se ridică şi, ca întotdeauna, mişcarea îi fu 
foarte agilă, neaşteptat de iute pentru un om de 

corpolenţa lui. 

— Nu cred că e cazul să te rețin mai mult de 
atât, domnule ambasador. 

James se ridică şi el, încă nedumerit. 

— Şi care sunt angajaţii mei? întrebă. 

— Oare Roy Matthews nu te-a informat că el este 
asistentul dumitale particular? întrebă Gerald. 
Atunci trebuie să-i spun să-şi mai lustruiască 
afurisitele alea de maniere. 

— Nu, nu, se repezi James să-l apere, măcar 
atâta lucru mi-a spus. Dar cine o să mai facă parte 
din personalul meu? 

Gerald îşi ridică mâinile ca un pontif. 

— Parcă ţi-am spus, domnule ambasador, că vei 
fi a treia mea mână. In camera în care lucrează 
Matthews, fiecare persoană este la dispoziţia ta 
aşa cum este şi la dispoziţia mea. 

— Mai bine hai să ne lămurim o dată pentru 
totdeauna, oftă James. Roy Matthews este 
asistentul meu personal sau al dumitale? 

— Este al dumitale, domnule ambasador, exact 
aşa cum şi secretarul cabinetului unui ministru 
este secretarul personal al acestuia. 

Analogia îi deveni foarte clară lui James. 
Secretarul particular din cabinetul unui ministru 
este un servitor civil cu doi stăpâni. Unul dintre ei 
este ministrul său care este vremelnic. Celălalt 
este căpetenia serviciului civil, cel numit secretar 
permanent. James era cel vremelnic, Gerald, 
stăpânul permanent. Când implicaţiile cuvintelor 
sale fură pe deplin asimilate apăsă pe un buton de 
pe masa de lucru. Câteva secunde după aceea uşa 

se deschise şi în prag apăru Roy Matthews. 

— li vei arăta domnului ambasador tot ce vrea să 
afle în prima lui zi la Javelin, mormăi Gerald. 

După atmosfera apăsătoare din camera 
preşedintelui, James descoperi că acum biroul lui 
părea ciudat de lipsit de substanță. 

— Dați-mi voie să vă explic sistemul de 
telefoane, domnul ambasador, îi zise Roy. 

Câteva minute mai târziu îşi făcu apariţia Duncan 
McCawy. 

— Mă bucur să vă cunosc, domnule ambasador. 
Daţi-mi voie să vă conduc până jos şi să vă arăt 
împrejurimile. 

In vreme ce ascensorul cobora şi James putu 
admira iarăşi coridoarele ce porneau din atriumul 
gen Războiul Stelelor, sentimentul de dezechilibru 
care-l stăpânea era într-un fel normal. Oricum, găsi 
necesar să se îmbărbăteze spunându-şi că, chiar şi 
un şef de cabinet se simţea ca un nou venit în 
prima sa zi de lucru. 

— Incântat să vă cunosc, domnule ambasador, îl 
întâmpină redactorul şef. Mi-e teamă că trebuie să 
plec la o întâlnire cu agentul de presă al primului 
ministru, dar vom apuca să stăm mai mult de 
vorbă ceva mai încolo. 

— Acum o să vă duc să-i cunoaşteţi pe 
locotenenţii redactorului şef, îi zise McCawy, 
conducându-l pe James spre prima cămăruţă din 
mulţimea care se înşira de-a lungul sălii redacţiei. 
Acesta este domnul ambasador Wharton, nou şef 
de cabinet al preşedintelui, îl prezentă McCawy 
redactorului de la ştiri. 

În vreme ce se îndreptau spre a doua cămăruţă, 
James îndrăzni să spună: 

— Aş prefera să mă prezinţi drept James 
Wharton. 

McCawy rămase nemişcat pentru o secundă. 
Apoi, prieteneşte, îi spuse confidential: 

— Preşedintele mi-a dat instrucţiuni foarte clare. 
Angajaţii trebuie să vă spună „domnule 
ambasador” şi nu altfel. Se întoarse şi o porni spre 
cămăruţa redactorului care se ocupa de interviuri: 
Acesta este domnul ambasador Wharton. 

Pe când se apropiau de cel de-al treilea birou, 
McCawy îi zise: 

— Cred că deja îl cunoaşteţi pe redactorul nostru 
de externe. A fost la Washington Express pe când 
eraţi şi dumneavoastră la Washington. 

Prin peretele de sticlă, James văzu picioarele 
redactorului de la externe proptite de birou plin de 
Ziare. Pe deasupra ziarului Herald Tribune pe care 
redactorul îl citea cu atenţie nu se zărea decât 
vârful capului cu bucle blonde. Antrenamentul lui 
James încă de mic copil, experienţa căpătată în 
diplomaţie, mândria, toate ieşiră la suprafaţă în 
acel moment ca să-l ajute să se stăpânească. Fără 
să piardă un singur pas şi fără să şovăie, îl urmă pe 
McCawy înăuntru. 

— Cred că îl cunoşti pe ambasadorul Wharton, 
rosti McCawy. 

Simon lăsă ziarul să cadă pe masă şi se ridică în 
picioare zâmbind. 

— Auzisem că trebuia să veniţi, îi spuse, dar n- 
am crezut că aşa de repede. Intinse mâna. 

După o ezitare de numai un moment, James 
acceptă să-i strângă mâna. In vreme ce o strângea 
cu vigoare fu nevoit să încerce să alunge imaginea 
acelor degete moi care păreau să pipăie chiar în 
faţa lui sânii lui Jancie. Cât despre celelalte părţi 
ale corpului lui Jancie pe care degetele în cauză le- 
or fi explorat, James nu permise imaginaţiei să lase 
scenele să i se întrupeze în faţa ochilor. 

Cu răceală reuşi să-i spună: 

— Nici nu mi-am dat seama că te voi avea aşa de 
repede sub conducerea mea. 

Simon scoase vârful limbii afară ca să-şi 
umezească buzele care se uscaseră deodată. 
Aruncă o privire spre McCawy care rămăsese în 
loc, ţeapăn ca un lemn, surd şi orb la cele ce se 
petreceau între cei doi bărbaţi. James se întoarse 
scurt şi părăsi cămăruţa. 

După ce efectuară întregul tur, McCawy îi zise: 

— Probabil că vreţi să mergeţi sus şi să vă 
odihniţi şi să vă gândiţi la toate noutăţile asimilate 
până acum. După masa de prânz putem discuta de 
ce anume se prevede pentru a se tipări în ziarele 
din următoarele două zile. 

Singur în ascensorul care urca, James rămase să 
se gândească. Indignarea fierbinte parcă îi frigea 
măruntaiele. Ţapul ăla neruşinat. Oare Fleet ceruse 
această slujbă nouă ca un fel de recompensă 
pentru ce făcuse? Şi dacă era aşa, atunci ce naiba 
mai putea să spună despre lordul Scrope? 

Ajuns în biroul său, se duse la fereastra unde 
rămase să privească spre Tamisa care curgea 
liniştită spre mare. Tulburarea care îi domnea în 

suflet părea să crească până dincolo de hotarele în 
care încă o mai putea stăpâni. Trebuia neapărat să 
se calmeze. Nu trebuia deloc să stea şi să 
analizeze intenţiile lui Gerald Scrope. Era prea 
devreme pentru aşa ceva. Preşedintele. Nu trebuia 
să uite să-i spună „domnule preşedinte”. 

Cu un efort de voinţă, James îşi întoarse 
gândurile de la preşedinte la ticălosul ăla cu părul 
ca fânul uscat. Trebuia să gândească în mod 
constructiv. Dacă s-ar fi aflat la cârma vasului său 
şi vântul ar fi avut forţa 8 atunci ar fi trebuit să-şi 
păstreze calmul şi să gândească la cum să nu se 
scufunde. El, James Wharton, era al doilea la 
comandă după lordul Scrope. Simon Fleet nu era 
decât un oarecare. James îşi aminti atunci de ceva 
ce-i spusese lui Zoe: „Dacă vreodată se va 
întâmpla să mă găsesc în poziţia de a avea putere 
asupra lui Simon Fleet, voi fi un om tare fericit”. 
Aşa trebuia să gândească. 

Se aşeză la masa de lucru elegantă, cu o mapă 
nouă şi un pahar de cristal în care să-şi ţină 
pixurile. Îşi privi ceasul. Nu era încă amiază. 
Deschise primul dintre sertarele din partea dreaptă 
şi luă prima hârtie din teancul ordonat aşezat cu 
grijă acolo. „/avel/in” scria în partea de sus cu litere 
roşii foarte elegante. Dedesubt stătea scris: „Din 
partea ambasadorului James Wharton, şeful de 
cabinet al lordului Scrope”. 

Rămase să privească fascinat la cele scrise. 
Păreau nişte cuvinte aşa de pompoase. Dar nu mai 
exista vreo altă foaie de hârtie simplă în tot biroul. 
Niciun fel de dosare de citit şi de digerat cu privire 

la principalele probleme de la ziar. Nicio listă de 
întâlniri urgente. Nimic. Pentru prima dată de când 
fusese copil, James nu avea nimic de făcut. 

Băgându-şi o mână în buzunarul de la piept, 
scoase la iveală o batistă frumos împăturită şi-şi 
şterse sudoarea care i se adunase broboane pe 
frunte şi pe ceafă, deşi afară vremea era destul de 
răcoroasă. 


Capitolul 19 


— Trage-ţi genunchii cât mai în spate atunci 
când o să intri pe uşă, o sfătui Zoe. Are un efect 
de-a dreptul uimitor asupra psihicului. O să te facă 
să te simţi încrezătoare şi s-o şi arăţi. 

— Cum naiba să-mi trag genunchii cât mai în 
spate şi să şi merg în acelaşi timp? 

— Parcă-l aud pe Gerald Ford. Jancie - mă rog, 
pe LBJ descriindu-l pe Ford. 

— Mda, sigur. Nu pot să merg şi să mestec gumă 
în acelaşi timp, deşi mestec gumă e un eufemism 
pentru ceea pe a spus cu adevărat Johnson. 

— În clipa asta stai în picioare? 

Vorbeau la telefon. 

— Impinge-ţi genunchii în spate, cât de mult poţi 
tu, o instrui Zoe mai departe. 

— Cred c-am mai crescut cu vreun centimetru, 
izbucni Jancie în râs. Acum aş putea chiar să 
conduc întreaga lume. 

O oră mai târziu, paznicul de la BBC ridica 
bariera, iar ea începu să urce prin tubul de ciment 
plin de curbe înguste. Ultima dată când maşina ei 

gemuse pe rampele destul de strâmte, ea era 
gravidă în cinci luni. 

Holul televiziunii îşi păstrase importanţa ca de 
catedrală. Mâna dreaptă a mâinii drepte a 
Domnului i se spusese, atunci când ea dorise să se 
oprească puţin acolo înainte de întâlnirea care o 
aştepta. Îşi trase cât putu mai în spate genunchii. 

Cel cu care trebuia să se întâlnească ieşi de după 
birou cu un zâmbet larg pe chip. 

— Ultima dată ne-am întâlnit la ambasadă când 
tu şi cu James aţi dat un dineu în cinstea prinţului 
Charles, îi zise mieros. 

Nu putea fi mai cordial de atât şi, cu toate astea, 
ea era scuturată de fiori de groază. Intr-un loc ca 
BBC-ul prea multă amabilitate deodată însemna că 
se şi hotărâseră în privinţa ta şi că nu vei căpăta 
slujba. 

Femeia de la personal a fost chiar şi mai 
succintă. 

— Şase ani de absenţă este o perioadă foarte 
lungă în viaţa unei prezentatoare, îi spuse foarte la 
obiect. 

Ţin-te bine, îşi zise Jancie în gând, căutând să se 
îmbărbăteze. 

— Nu mă gândeam să devin din nou 
prezentatoare de ştiri, rosti voioasă, stând foarte 
dreaptă în scaun. Mai există şi alte domenii unde 
experienţa căpătată în Washington - şi toate 
legăturile necesare ce decurg de aici - pot fi de 
valoare pentru BBC. Nu sunt mulţi oameni care să 
înţeleagă cum este munca la televiziune şi în 
acelaşi timp să aibă legături cu oamenii pe care 

BBC-ul să-i vrea de partea lui. 

Urmă un scurt moment de tăcere. 

— Te-ai gândit vreodată să lucrezi la protocol? 

— Da, minţi Jancie. Aş fi foarte bună la aşa ceva. 

O săptămână mai târziu primi o scrisoare de la 
directorul departamentului de publicitate în care i 
se cerea să dea un telefon la biroul acestuia şi să 
stabilească o întâlnire. 

Două săptămâni după interviu, mai primi o 
scrisoare. Asistent la departamentul de publicitate. 
Un salariu aşa-şi-aşa. Contract pe un an ce putea fi 
reînnoit. Cu alte cuvinte, o slujbă. 

Ceva mai târziu în seara aceea, când James se 
întoarse acasă de la Javelin cam cenuşiu la faţă, 
Jancie alergă pe scări în jos ca să-l întâmpine. i 

— Cei de la BBC mi-au oferit o slujbă. In 
publicitate. Nu e prea grozav, dar măcar ştiu că am 
pus un picior în uşă. 

El îi înconjură talia cu un braţ şi-şi lipi obrazul de 
obrazul ei. Aceea avea să fie o seară în care nu-i va 
spune cum decursese ziua lui la serviciu. 


În unele zile erau chemări neaşteptate, după 
care se urcau în Rolls-ul lui Gerald şi traversau 
Tamisa până la Scrope Tower, unde Gerald se 
putea întoarce spre James pentru confirmarea unor 
puncte, sau îl putea alunga cu o mână ca pe o 
muscă atunci când acesta încerca să-şi exprime 
punctul de vedere asupra vreunei probleme. 

Alte dăţi era chemat ca să i se spună cu 
grandomanie: 

— În această clădire cât e de mare, numai 

dumneata, domnule ambasador şi cu mine suntem 
capabili să pricepem ceea ce se întâmplă în 
Orientul Mijlociu. Scrie-mi un articol de fond de 
care să fiu mândru când o să-l citesc în ziarul de 
mâine. 

Într-o altă zi Gerald dăduse buzna în biroul lui 
urlând din uşă. 

— lIdiot descreierat ce eşti. Javelin are două 
milioane şi jumătate de cititori, începând cu primul 
ministru şi terminând cu ultimul muncitor şi şofer 
de taxi. Nu cred că vor să alerge la dicţionarul ăla 
afurisit al limbii engleze de câte ori ai tu chef să 
arăţi că ştii să scrii cuvinte de douăzeci de litere. 

La un moment dat chiar se îndreptase spre 
fereastră, o deschisese şi aruncase paginile 
articolului. 

Numai în anumite ocazii comportamentul lui 
Gerald era previzibil. Atunci când curta vreun 
ministru sau vreun industriaş sau vreun senator 
american şi-i servea în sufrageria aceea de 
culoarea vinului roşu, invariabil arătând respect şi 
consideraţie pentru James, lăsându-l pe el să 
dirijeze conversațiile. Cei care aveau puterea în 
lume erau impresionați de agresivitatea lui Gerald 
şi de spiritul eficace în care-şi conducea afacerile, 
dar aveau încredere numai în James. 

De ce, se întrebase de nenumărate ori după câte 
o zi cumplită, trebuia să-i tolereze tratamentul 
cumplit? Răspunsul la care ajungea în cele din 
urmă era că Gerald Scrope era un soi de geniu 
care se ridicase singur, iar brutalitatea de care 
dădea dovadă trebuia trecută cu vederea şi 

gândită doar ca o altă parte a unei personalităţi 
deosebite. James avea snobismul inversat al 
oamenilor născuţi în clasele privilegiate ale Angliei: 
înţelegea mitocănia ca pe inerent unui om care se 
ridicase prin propriile-i puteri dar, ceva ce n-ar fi 
tolerat sub nicio formă la o persoană din acelaşi 
mediu ca al lui. 

In ziua aceea Gerald începuse destul de politicos 
atunci când sunase şi spusese: 

— Mă duc spre Scrope Tower pe la douăsprezece 
şi jumătate, domnule ambasador. 

— Bine. Pot să termin articolul despre problema 
arabă până atunci. O să vin la dumneavoastră la 
douăsprezece şi douăzeci şi cinci, răspunse James. 

— De data aceasta voi merge de unul singur, 
domnule ambasador. 

James tresări. 

— Dar numai cu o oră în urmă ne-am înţeles că 
vom merge împreună, îi zise. Putea să audă 
tensiunea care i se acumulase în glas. 

— Am hotărât cu un minut în urmă că e 
preferabil să rămâi aici. Oare ai uitat termenii 
înţelegerii noastre, domnule ambasador? Am spus 
că am nevoie de cineva în care să mă pot încrede 
să ia deciziile necesare în absenţa mea. Vrei să 
spui că nu pot avea încredere în tine, domnule 
ambasador? 

— Pentru numele lui Christos, domnule 
preşedinte, când am discutat prima dată despre 
slujba asta, vorbeam parcă de absenţa ta de 
cealaltă parte a lumii, nu doar de cealaltă parte a 
Tamisei. 

— Cretin nenorocit stil Eton, poate că tu ai visat 
să mă vezi de cealaltă parte a lumii. Eu n-am 
precizat unde anume voi fi. 


Deşi munca lui Jancie de la public-relations era 
foarte departe de zilele strălucitoare în care fusese 
prezentator de ştiri, descoperi că îi plăcea şi că era 
şi bună. James era de nepreţuit cu sfaturile şi cu 
legăturile pe care le avea. lar slujba era o bună 
distragere de la gândurile legate de Simon. Când 
James îi spusese prima dată că Simon era noul 
redactor de ştiri externe de la Javelin, la fel de bine 
ar fi putut să-i vorbească de starea vremii. De 
atunci nici că mai făcuse vreo referire la adresa lui. 
Într-o zi dorul o cuprinsese aşa de tare, încât se 
apucase şi sunase la Javelin. 

După numai un moment de ezitare el îi spusese: 

— Doamne, tu eşti. Tocmai voiam şi eu să te 
caut. A trecut mult prea multă vreme de când nu 
ne-am mai văzut. 

Ea încercase să-şi păstreze calmul, deşi se 
simţise cuprinsă de o bucurie smintită. Simon 
păruse realmente bucuros s-o audă. 

— Până una-alta sunt cotropit de treabă aici, îi 
zisese, dar o să te sun săptămâna viitoare şi fixăm 
o întâlnire. Până atunci gândeşte-te unde anume ai 
vrea să mergi. 

De atunci trecuseră trei săptămâni. 

Acum, singură în birou, strânse pumnii şi-i flutură 
prin faţa telefonului. 

— Sună, fir-ai afurisit să fii, şi vezi să fie el. 

Câteva momente mai târziu sună. Jancie ridică 

receptorul cu o mână tremurândă. O altă voce. O 
oră mai târziu voinţa i se făcu ţăndări. 

— İmi pare rău, dar este într-o şedinţă. O să-i 
spun că l-aţi căutat, îi zise secretara. În secunda 
dinaintea  întreruperii convorbirii, auzi mârâitul 
dezgustat al secretarei. 


Clădirea televiziunii se afla la numai 
cincisprezece minute distanţă de Kensington, iar 
Jancie ajungea acasă de regulă pe la şase şi 
jumătate. Ajutorul mamei pregătise deja cina 
gemenilor, aşa că Jancie se aşeză la masa din 
bucătărie să bea o cafea şi să asculte noutăţile 
copiilor. Atunci când ei ieşiră să se joace în 
înserarea caldă din grădină, ea urcă la etaj ca să se 
schimbe în ceva mai confortabil şi mai moale care 
să-i pună în evidenţă curbele plăcute ale trupului. 
Dacă trecea prin tot ritualul de seară lucrurile 
parcă mergeau cu mai multă uşurinţă. Şi nu era o 
păcăleală; trei săptămâni în care jucase rolul soţiei 
iubitoare şi devotate redeşteptaseră o adâncă 
afecţiune pentru James. 

Când James intră în casă, auzi vocile subţirele ale 
copiilor venind din grădina din spate. Era una din 
acele seri de septembrie când aerul era cald şi 
nemişcat. Se duse până la uşa din spate ca să-şi 
vadă copiii împreună cu vreo doi vecini mânuind 
crosele de criquet precum cele de golf. Cele două 
capete blonde ale gemenilor puteau fi recunoscute 
de celelalte doar prin lungimea părului. 

— Bună seara, le strigă, dar copiii doar ridicară 
capetele şi-l priviră puţin înainte să se întoarcă la 

joaca lor. 

Adevărul era că se simţea uşurat că erau ocupați 
până la ora culcării. Chiar şi o mică şuetă de 
cincisprezece minute cu ei - obişnuită în serile 
destul de rare în care reuşea să scape ceva mai 
devreme de la Javelin, înainte ca ei să meargă la 
culcare - ar fi fost un mare efort de voinţă, mai 
ales după o zi aşa de zbuciumată ca aceea care 
tocmai se încheiase. 

Când ajunse în biroul de la etaj, Jancie tocmai 
aranjase pahare curate şi o frapieră cu cuburi de 
gheaţă lângă tava cu băuturi. li fu de ajuns să 
arunce o singură privire fugară spre chipul lui ca 
să-şi dea seama în ce dispoziţie era. 

— O altă zi minunată cu lordul Scrope? îl întrebă, 
ridicându-şi faţa ca să-l sărute. 

james turnă în două pahare câte o porţie 
generoasă de whisky. 

Când se aşezară pe cele două fotolii din faţa 
şemineului, îi zise: 

— Nu sunt sigur dacă pot continua în felul ăsta, 
Jancie. Mi se pare că individul ăsta e hotărât să mă 
demoralizeze. 

— Dar de ce să vrea aşa ceva? întrebă ea. Ce 
sens ar avea? 

— Habar n-am. 

James luă o înghiţitură bună de băutură, după 
care rămaseră amândoi tăcuţi. 

Apoi nu se mai putu stăpâni şi continuă: 

— Când suntem împreună cu cineva de rang care 
nu face parte din lumea Scrope, adică nu-i e nici 
angajat, nici asociat, preşedintele mă tratează cu 

cel mai adânc respect. 

— Nu-i mai spune în felul ăsta când eşti acasă! îl 
repezi Jancie. 

EI îşi trecu o mână peste frunte. 

— Între pereţii imperiului său se ştie foarte bine 
că Gerald Scrope se transformă în mâţa care se 
joacă tot timpul cu şoarecele. Într-un moment îmi 
zice: Bine, foarte bine, domnule ambasador, numai 
un creier de primă mână ar fi ştiut să comenteze 
aşa de minunat problema arabă. lar în următorul 
sunt numai cretin bun de nimic - pe un ton de 
batjocură se apucă să imite glasul lipsit de intonaţii 
al lui Gerald - care merită luat în râs pentru 
nenorocita aia de educaţie etoniană bună de nimic. 

— Da, Gerald Scrope mereu s-a lăudat c-a reuşit 
să ajungă în vârf de unul singur, fără educaţie 
aleasă sau fără ajutorul cuiva. 

— Ştiu, oftă James. 

Se lăsase pe spate în fotoliu, privind aproape 
fără să vadă cornişa din colţul tavanului de 
culoarea oului de rață. Pentru un moment văzu 
simbolurile bogat dăltuite - putere, bogăţie şi 
cunoştinţe - săpate chiar în josul cornişei din 
bibliotecile ambasadei de la Washington. Încercă 
să alunge vedenia. 

— Nici nu mai ştiu ce să fac, Jancie. 

Nu gemuse şi nici nu oftase atunci când spusese 
ce spusese; totul fusese o simplă declaraţie de 
disperare. 

— Dacă pleci şi mâine de la Javelin, îi zise ea, 
cred că ne putem descurca foarte bine până când 
o să-ţi găseşti o altă slujbă. Cu siguranţă vei primi 

oferte atrăgătoare de la celelalte ziare, chiar dacă 
nu vor avea şi titluri graţioase cu ele. 

James îşi strânse buzele. Cuvintele „şef de 
cabinet” îl făceau aproape să verse. 

— Te-ai măritat cu un afurisit de tâmpit, Jancie. 
Ştii de ce m-am grăbit aşa de tare să accept oferta 
lordului Scrope? Titulatura şi rangul cu tot ce 
aduce acesta. In pofida melancoliei pe care o 
resimțea, zâmbi. „De ce mama naibii nu poţi să 
foloseşti cuvintele afurisite pe care să le înţeleagă 
oricine?” Îl imită iarăşi pe Gerald. Mândria. Mândria 
prostească şi afurisită. 

Hohoti uscat. 

— Când Gerald Scrope a venit până la 
Washington să încerce să mă convingă, m-am 
simţit flatat. Am fost flatat pentru titlul pe care mi-l 
oferea şi pentru statutul pe care mi-l imaginam c-o 
să vină odată cu el. Să fiu ambasador britanic a 
fost mai seducător decât mi-am închipuit. M-am 
obişnuit cu toată acea măreție. Nu puteam suporta 
s-o pierd aşa, dintr-odată. Şi ceea ce-mi flutura 
Gerald Scrope pe la nas mi s-a părut un bun 
substitut. Titlu nenorocit. Ce dobitoc am fost. 

Privindu-l în acele momente, Jancie se simţea 
mişcată de inocenţa ce se vedea pe lângă felul 
serios în care soţul ei îşi strânsese buzele, ceea ce 
înainte, pe când mai erau la Washington şi se purta 
rău o făcea să strângă din dinţi pentru că nu mai 
suporta să vadă. Ea îl aruncase pe James în tot 
acest rahat. 

— Niciodată nu m-ai învinovăţit, îi zise, pentru că 
te-am făcut să-ţi pierzi postul la care ţineai aşa de 


197 


mult. Aş da orice să fiu în stare să corectez 
trecutul. 

El îi dărui mai mult o fantomă de zâmbet. 

— Ceea ce-i mai ciudat este faptul că, după tot 
ce s-a întâmplat, continuă ea, mă simt parcă mult 
mai aproape de tine decât înainte. E ca şi cum am 
avea o legătură cum nu s-a mai întâmplat vreodată 
înainte. Tu îmi povesteşti acum lucruri de care 
înainte nici măcar nu pomeneai. 

Se ridică din fotoliul ei ca să se posteze în 
spatele lui şi să-şi lase capul în jos, lipit de obrazul 
lui James. Îi plăcea tare mult felul în care îi simţea 
pielea, bronzată şi puţin asprită din cauza 
navigaţiei. 

Când se întoarse la locul ei, James deschise iarăşi 
vorba. 

— Poate că dacă încerc să abordez lucrurile mai 
altfel cu Gerald Scrope tot aş putea să fac ceva din 
slujba pe care o am. Parte din problema mea este 
că încă n-am mai cunoscut pe cineva care să-i 
semene măcar pe departe. Nici măcar nu ştiu cu 
ce soi de animal am de-a face. 

Imediat după ce termină de vorbit, telefonul 
începu să sune. 

Întoarseră amândoi privirile spre el. Era unul 
dintre cele două telefoane - mai precis cel roşu - 
aşezat pe masa de lângă James. Oricine lucra 
pentru Gerald Scrope trebuia să fie disponibil 
douăzeci şi patru de ore pe zi. 

— Nu răspunde, îl sfătui Jancie. 

După cel de-al zecelea apel, ţârâitul încetă. După 
care o luă iarăşi de la capăt. James îi aruncă o 

privire poznaşă lui Jancie. Jancie zâmbea cu gura 
până la urechi. 

Se ridică mai apoi şi conectă robotul la telefonul 
obişnuit. 

— Ticălosul ăla o să încerce după aceea, mormăi 
aşezându-se la loc în fotoliu. Ea şi cu James se 
porniră să chicotească ca nişte copii când telefonul 
casei începu să sune şi fu întrerupt la mijlocul unui 
tril de robotul telefonic, în vreme ce se aprindea 
lumina roşie care avertiza că se înregistra apelul. 

— Mai bine cobor şi pregătesc ceva pentru cină, 
îi zise Jancie în cele din urmă. Pot să aleg eu vinul? 

— Am totală încredere în gustul tău, îi răspunse 
James zâmbind. Îşi mai turnă o porţie de whisky, se 
făcu lejer, dădu robotul telefonic înapoi după care 
îi reduse volumul. 

— După cum arată programul, răsună vocea 
funcţionarului principal, ambasadorul Wharton 
trebuie să fie acasă în seara asta. Nu primim niciun 
fel de răspuns pe linia specială. Preşedintele 
doreşte ca ambasadorul Wharton să sune imediat 
la Javelin. 

În vreme ce James zâmbea în barbă, telefonul 
începu să sune iarăşi, lumina roşie se aprinse la 
robotul telefonic, iar el rămase să asculte vocea 
încordată care spunea: 

— Preşedintele se află în biroul de la Javelin. Este 
urgent ca ambasadorul Wharton să-l caute imediat. 

Câteva minute mai târziu veni şi cel de-al treilea 
mesaj. 

— Acesta este un telefon urgent din partea 
preşedintelui. Vrea ambasadorul Wharton să sune 

imediat la Javelin? 

James mârâi. A treia dată cererea fusese făcută 
aproape politicos, deşi aroganţa era încă evidentă. 
Sorbi din băutură. 

Nu mult după aceea Jancie se postă la picioarele 
scărilor strigând că cina era pregătită. Se încălzise 
şi era fericită ştiind că, în fine reuşiseră să facă 
primul pas spre libertate. Atunci se auzi soneria de 
la uşă. 

— Fir-ar să fie, murmură supărată, îndreptându- 
se spre măsuţa din hol unde ţinea un portofel plin 
de mărunţiş, gata pregătit pentru nenumăratele 
asociaţii de strângere de fonduri pentru operele de 
caritate. Când deschise uşa, dădu nas în nas cu un 
poliţist. 

— Doamna Wharton? Îmi pare rău că vă 
deranjez. Am primit un telefon la circa de poliţie 
din Notting Hill din partea biroului lordului Scrope. 
Ne-au spus că au motive să creadă că aici a avut 
loc vreun fel de accident. Este acasă domnul 
Wharton? 

Jancie începu să râdă ca o dementă, fără să se 
poată stăpâni. 

— Nu a avut loc niciun fel de accident aici, reuşi 
în cele din urmă să-i spună poliţistului uluit. 
Exceptând accidentul prin care soţul meu a 
acceptat să lucreze pentru un nebun. 

Imediat ce polițistul fu mulţumit să afle că nimic 
ciudat nu se petrecuse cu menajul soţilor Wharton, 
James îl sună pe funcţionarul de la recepţie şi fu 
imediat pus în legătură directă cu lordul Scrope. 

— Imi pare rău că ţi-am întrerupt seara plăcută 

de acasă, domnule ambasador. S-a întâmplat însă 
ceva cu unul dintre contractele noastre de apărare 
cu americanii. La Washington este acum patru 
după-amiaza. Este urgent să stăm de vorbă cu cei 
de la Pentagon. Am nevoie de tine ca de cea de-a 
treia mea mână. 

Douăzeci de minute mai târziu, şoferul lui Gerald 
era în pragul casei familiei Wharton. 

— Preşedintele m-a trimis să vin să-l iau pe 
ambasador, doamnă. 

Zece minute după aceea, James era în Rolls, 
întorcându-se în mare grabă la Javelin. 


Capitolul 20 


— Mă simt cam neajutorată, mărturisi Zoe. 

li plăcea la nebunie când o suna Peter seara, 
după ce se băga deja în pat şi se putea lăsa pe 
pernele moi ca să discute comod. 

— Deşi parlamentul nu s-a reunit încă, toţi cei din 
guvern s-au întors. Şi nu pot să obţin nici măcar un 
interviu - chiar şi o dată oarecare, provizorie 
pentru unul - cu un ministru sau vreo altă mărime 
de la Westminster. Metodele pe care le-am folosit 
cu politicienii din Washington nu dau niciun fel de 
randament aici. 

— Are balta destul peşte, încercă Peter s-o 
consoleze. 

Găsise destul de uşor să realizeze câteva 
interviuri cu regizorii de filme, cu câţiva actori, un 
ministru adjunct şi vreo două căpetenii din 
primărie, deşi câţiva regretaseră amarnic că o 

lăsaseră să-i intervieveze şi să le expună 
deşertăciunea. 

Adevăratele mărimi preferau să meargă la 
televiziune şi la radio ca să se adreseze direct 
publicului, păstrând controlul situaţiei - or, la tipar, 
un ziarist putea atrage atenţia asupra unor scăpări 
sau evitări, sau le putea răstălmăci în mod 
neplăcut vorbele. Fiţuicile şi ziarele de scandal de 
pe Fleet Street, toate erau foarte dure. Cu 
unsprezece ziare de primă mărime livrate zilnic 
cititorilor englezi, şi cam tot atâtea apărând şi 
duminicile, era de înţeles de ce redactorii şefi erau 
neînduplecaţi. Politicienii de marcă aveau motive 
întemeiate să nu-şi expună reputaţiile unui ziarist 
pe care n-aveau cum să-l cântărească bine. 

— Mâine o să iau prânzul cu Miles Brewster, zise 
în receptor. Până acum nu m-a mai invitat şi am 
sentimentul cumplit că are de gând să-mi spună că 
ar fi cazul să-mi îmbunătăţesc puţin stilul - în cel 
mai politicos mod, desigur, adăugă cu amărăciune. 

— Păi, în cazul ăsta, poate c-ar fi indicat să i-o iei 
înainte, o sfătui Peter. Ridică singură problema 
cum se iveşte ocazia. 


Miles îi spusese să-l întâlnească la uşa din faţă a 
clădirii. Zoe era încordată toată atunci când se 
urcară împreună în maşină. Niciunul dintre ei nu 
avu multe de spus. Zoe se mulţumi fie să privească 
lateral pe fereastra ei, fie drept înainte. O dată sau 
de două ori deveni conştientă că el îi studia profilul 
cu asiduitate. Adevărul era că se simţea uşurată 
ştiind că restaurantul era pe aproape. 

Le Mijanou era restaurantul favorit al ziariştilor şi 
al politicienilor. Câţiva oameni îi salutară pe Miles 
de pe la mesele la care se aflau, după care se 
întoarseră să speculeze pe tema  brunetei 
frumoase care-l însoțea. 

Zoe plănuise să dea la iveală problema care o 
frământa aşa de mult după ce aveau să se aşeze la 
masă şi avea să dea comanda. Dar chelnerul de 
abia dacă-şi întorsese spatele când Miles i-o luă 
înainte, spunându-i: 

— Ţi-ai spart cumva nasul? 

Chipul ei putea fi folosit ca studiu al uluirii pentru 
elevii vreunui pictor celebru. 

— Nu asta era problema la care tocmai mă 
gândeam, zise ea şi începu să râdă. 

El lăsă afirmaţia ei să treacă. Voia să audă mai 
întâi răspunsul la întrebarea lui. 

— L-am spart pe când eram la şcoală, îi zise Zoe. 
L-am bătut pe un băiat la squash în vreme ce 
prietenii lui ne priveau. Şi doar ştii foarte bine cât 
de copilăroşi pot fi băieţii, adăugă cu ironie. 

Miles zâmbi în barbă. 

— M-a făcut Annie orfana şi mi-a zis: „Cum e să 
fii aruncată la o fermă pe care a luat-o naiba de 
mult, în compania unui ramolit şi a unei hoaţe 
bătrâne şi urâte?” Aşa că i-am tras un pumn în 
gură. 

— Şi? 

— Nu prea i-a plăcut. Tocmai ne rostogoleam 
prin curte când mi s-a spart nasul. 

Zoe rămase să-l privească gustând din vin. 

Apoi el îşi întoarse întreaga atenţie asupra ei. 

— Îmi place rezultatul, îi zise. Şi cum te mai 
înţelegi cu ceilalţi ziarişti? 

— Ei bine, este mai puţină camaraderie în 
general faţă de cum era la Washington Express, 
răspunse Zoe. Ziariştii britanici se ajută mai puţin 
unul pe celălalt. 

— Ştiu că sunt într-o afacere în care oricând riscă 
să-şi rupă gâtul. 

Oare ăsta era un indiciu a ceea ce avea să vină? 

— Dar, după ce se împrietenesc cu tine, continuă 
ea, atunci totul pare să fie în regulă. Nu cred că 
englezii sunt chiar aşa de rezervaţi odată ce ai 
reuşit să le captezi interesul şi să le câştigi 
simpatia. Ba, câteodată dimpotrivă. 

— Vrei să spui că nu sunt cu toţii crescuţi ca 
James Wharton. 

Zoe luă o înghiţitură bună din paharul cu vin. 

— Este ceva ce aş vrea să discut cu tine, încercă 
ea apa cu degetul. Nu m-am aşteptat să fie chiar 
aşa de greu să fac rost de interviuri cu starurile 
politice de la Westminster. Mă simt de parcă m-aş 
fi întors la primele zile de ziarist. 

— Şi nu ţi-ai dat seama că trebuie să-ţi sapi un 
nou drum în Anglia? o întrebă Miles uimit. 

— In teorie. Dar cu toate astea tot te blochezi 
atunci când ţi se întâmplă să fii mereu refuzat. 
Mâinile i se încleştaseră de faţa de masă în vreme 
ce aştepta să-i audă ameninţarea. 

— Ţi-e dor de oamenii din Washington? o întrebă 
el în schimb. 

Ea se înroşi. Oare bănuia ceva în legătură cu 
Peter? 


204 


— Îmi place felul în care ai totul la nas în Londra, 
îi răspunse. Guvernul, muzeele, opera, râul. Orice 
vrei şi este aici. 

— Sunt perfect de acord cu tine, deşi nu asta te- 
am întrebat. 

O privea cu atenţie peste buza paharului. 

— Până şi culorile sunt mai strălucitoare aici, 
continuă Zoe să bată câmpii mai departe. Bănuiesc 
că are ceva de-a face cu aerul mult mai umed. 

— Ce culori? o întrebă el amuzat. 

— Toate. Chiar n-ai observat? N-ai văzut bobocii 
de prin grădini? Purpuriul este mult mai viu decât 
acasă. Niciodată n-am mai văzut ceva aşa de 
strălucitor precum câmpurile acelea galbene pe 
lângă care am trecut sâmbăta trecută când am 
fost cu autobuzul la Oxford. 

De fapt, avea mare dreptate: observase şi el 
extraordinara claritate a culorilor, fără însă să mai 
stea să se gândească la asta. Pentru o secundă se 
întrebă dacă Marigold observase cumva că, în 
Anglia, culorile erau mai vii decât în alte părţi, dar 
mai apoi alungă gândul, ruşinat că se apucase să 
facă astfel de comparații. 

— Şi poţi face tot ce vrei în viaţa personală 
atunci când te afli la Londra, continuă Zoe. Poate 
dacă ar continua să trâncănească pe acelaşi ton, 
Miles avea să uite să-i mai spună să facă bine şi să 
vină naibii cu un interviu trăsnet cu unul dintre mai 
marii zilei din Marea Britanie. În Washington, chiar 
dacă nu cunoşti pe toată lumea, ştii în schimb cine 
este fiecare, bombăni mai departe. In Londra 
exista atâtea feluri de lumi, încât te poţi simţi 

anonim. 

— Sunt unii oameni care nu pot suferi să se ştie 
anonimi, o contrazise el. Asta îi face să se simtă 
singuri. 

— Da, ştiu. 

— Dar tu? 

— Dacă mă simt singură? Ezită înainte de a-i 
răspunde. Bănuiesc că da câteodată, deşi eu nu-i 
spun aşa. 

— Şi cum anume îi spui? 

Îi zâmbi, deşi era nedumerită dându-şi seama că 
mai degrabă îi venea să plângă. Incercă să se 
adune. 

— Mă gândesc la treaba asta ca la melancolie. 
Nu e un sentiment chiar aşa de rău. Oricum, serile 
mai ies în oraş cu câţiva dintre colegii de redacţie. 
Şi am reuşit să-mi fac câţiva prieteni şi în lumea 
reală. 

El zâmbi  auzindu-i spusele: numai bunul 
Dumnezeu mai ştie că mediul ziariştilor nu era 
ancorat în realitate - obsesii frenetice cu privire la 
ultimele zvonuri, şi mai apoi asupra următorului 
articol, fără o privire aruncată în spate. 

— De treaba asta au avut grijă Jancie şi James, 
adăugă. Şi, odată ce britanicii se hotărăsc că te 
plac, devin teribil de generoşi; prietenii lor te 
adoptă imediat, ca să spun aşa. Faptul că i-am 
avut aici pe cei doi Wharton a însemnat un pas 
enorm înainte. 

— Ce voiai să spui cu melancolia aia? o întrebă el 
deodată. 

Poate că individul nu era foarte grozav la 


206 


conversaţie de salon, dar cu siguranţă ştia să pună 
o mulţime de întrebări cu caracter personal, îşi zise 
Zoe puţin supărată. 

— E destul de greu de descris, îi răspunse. Este 
un fel de sentiment cald şi oarecum trist. 
Câteodată îl am atunci când ascult Wagner sau 
înot până departe în mare. De regulă îl aveam 
acolo unde am fost crescută, în Vermont. Deşi 
iubeam singurătatea şi pustietatea de la ferma 
bunicilor. Dar, în acelaşi timp, aveam şi 
sentimentul ăsta ciudat - că un lucru important se 
petrecea undeva afară şi că eu voiam să aflu ce 
anume era, aş fi vrut să-l pot simţi. 

— Să-l simţi ca şi cum l-ai fi atins - din afară? 
Sau să-l simţi undeva în interior? 

Zoe începu să râdă nervos. 

— Credeam că eu am slujba prin care caut să 
captez şi să înţeleg sentimentele oamenilor, îi zise 
în glumă. 

Observă imediat după aceea cum faţa lui Miles 
devenea tot mai roşie. 

— Cât de departe ai ajuns până la stabilirea unui 
interviu cu un ministru? o întrebă el cu bruscheţe. 

Zoe îşi dorea să-şi poată retrage cuvintele 
pripite. Reuşise să-i urnească sentimentele. Dar nu 
putea să exprime gândul cu voce tare. Asta ar fi 
înrăutățit şi mai al naibii lucrurile. 

— Avusesem o întâlnire gata fixată cu secretarul 
de la transporturi, dar a fost anulată, îi răspunse. 

— Inainte sau după ce a apărut articolul cu 
preşedintele lui British Airways? Pe care, trebuie să 
recunosc, l-am savurat pur şi simplu. 

Părea iarăşi O.K., cugetă Zoe. 

— După, îi răspunse. 

Miles mormăi ceva nedesluşit. 

— Există mereu pericolul ăsta după ce scarmeni 
câte o sculă de-asta mare. Toate celelalte scule la 
fel de mari se bucură de necazul altuia - ia uită-te 
ce-a păţit ăla - dar nu şi-ar dori ca şi lor să li se 
întâmple cumva. Dar nu-ţi face griji. Imediat ce 
numele tău va fi cunoscut aici, or să vină ei la tine. 
Or să privească un interviu cu tine ca pe o 
adevărată provocare. Nu care cumva să 
subestimezi vanitatea umană. 

Atenţia îi fu atrasă în momentul următor de o 
siluetă îndesată ce se proţăpise în prag, ce părea 
să-şi dea multă importanţă aşa cum examina 
interiorul. 

— Până şi Alan Rawlston, dacă-şi pune mintea, te 
poate fermeca să-l prezinţi în felul în care se vede 
el însuşi. 

— Bună, Miles. 

Ministrul Apărării privi cu subînţeles spre Zoe. 

— Sper că eşti mult mai politicos cu micuța ta 
prietenă, Miles, decât a fost ziarul tău cu mine, se 
burzului. 

Miles zâmbi încordat. 

— Dânsa este Zoe Hare - una dintre cele mai 
bune ziariste din echipa mea care se ocupă de 
interviuri. Special importată din America pentru a-i 
vedea pe britanici aşa cum ei singuri nu sunt în 
stare să se observe. 

Alan chicoti în barbă. 

— Tu şi cu mine trebuie neapărat să luăm 

prânzul împreună într-o bună zi, îi zise lui Miles. 
Cine naiba a scris editorialul din D/spatch-ul de ieri 
a înţeles poziţia mea alături de embargoul impus 
arabilor pentru arme cu totul greşit. 

— Eu sunt cel care l-a scris, recunoscu Miles cu 
un zâmbet. Şi aş fi putut jura că am prins totul 
foarte clar. 

Urmă un alt chicotit înfundat din partea 
ministrului. 

— Dar ce-ai zice să faci un interviu cu Zoe Hare? 
întrebă Miles. Atunci ţi-ai putea expune şi mai clar 
părerile. 

Alan o privi din nou, cântărind-o. 

— Te rog să suni la biroul meu, domnişoară Hare. 
ÎI salută cu capul pe Miles, după care o porni spre 
masa rezervată lui. 

— AŞ putea ajunge chiar să-l iubesc, mormăi 
Zoe. 

— Încearcă numai să-i stai în cale şi pe urmă vezi 
dacă-l mai poţi iubi sau nu. 

Miles îi aruncă o privire ascuţită, după care 
izbucni în râs. 

— Dacă Alan îşi face socoteala că îşi mai poate 
îmbunătăţi cumva relaţiile cu Dispatch, atunci o să- 
ţi obţii interviul. Şi imediat după aceea, o să-ți 
pună piciorul în uşa celor de la Westminster. 

Se simțeau amândoi în largul lor atunci când 
plecară de la restaurant. Dar, imediat ce se urcară 
în maşină, Zoe simţi cum stânjeneala de început se 
reinstala între ei. Trebuia să aibă vreo legătură 
ascunsă, decise în cele din urmă, cu faptul că doi 
oameni erau înghesuiți împreună pe bancheta din 

spate a unei maşini, mereu într-o atmosferă mult 
mai intimă decât te-ai aştepta, ţinând cont că era o 
formulă comună de transport. Din nou, niciunul 
dintre ei nu avu prea multe de spus. De câteva ori 
Zoe îl simţi privind-o. 

Tensiunea se risipi atunci când maşina opri în 
faţa clădirii în care se adăpostea ziarul Dispatch, 
iar ea se înapoie în redacţie şi el în biroul 
redactorului-şef. 


Capitolul 21 


Rămăsese lângă ferestre, privind în jos. O parte 
din frunzele copacilor deveniseră ruginii. Cei doi 
soţi Brewster se mutaseră în noul apartament cu 
câteva săptămâni în urmă. Redecorarea era tot ce- 
şi imaginase ea că trebuia şi voia să fie: dramatică, 
elegantă, atmosferă perfectă pentru a ţine 
petreceri şi adunări pretenţioase. Şi, cu toate 
astea, Marigold se simţea nesatisfăcută. 

Ştia că nu era vorba de nemulţumirea 
materialistului, care vede terasa cea mare a 
vecinului, îşi face una la fel şi tot se simte iritat şi 
nesatisfăcut pe deplin. Marigold avea ochiul educat 
pentru bunul-gust şi o interesau sincer obiectele de 
artă frumoase pe care banii le puteau cumpăra. 

ÎI întâlnise pe Gerald de două ori de când ea şi cu 
Miles veniseră în Anglia. Prima dată se întâmplase 
în restaurantul hotelului Ritz. Violonistul orchestrei 
tocmai se pregătise şi începuse să-şi facă 
obişnuitul tur prin sală şi era la jumătatea drumului 
spre masa lor când observase cum chipul lui Miles 

se înăsprise deodată. Apoi dăduse rece din cap. 
Privise peste umăr. ca să-l vadă pe Gerald Scrope 
salutând la rândul lui în aceeaşi manieră şi trecând 
mai departe fără să se oprească. Observase că mai 
era încă un bărbat împreună cu el. Din câte ştia, 
bănuia că Gerald avea un întreg harem la 
dispoziţie, dar nu credea că avea timpul necesar 
pentru aşa ceva. 

A doua oară când îl văzuse fusese la banchetul 
organizat de regină în cinstea soţilor Lambert, cu 
două seri în urmă. Ţinând cont că urmau să fie 
prezentaţi preşedintele şi prima doamnă a 
Americii, Marigold se întrebase dacă nu avea să ia 
parte şi el la solemnitatea de la Buckingham 
Palace. Imediat ce ea şi cu Miles fuseseră conduşi 
în enorma sală de recepţie cu tablouri scumpe pe 
pereţii tapetaţi cu mătase verde, începuse să-l 
caute din priviri pe Gerald. Pe sub decorul bogat 
ornat stăteau în picioare cel puţin cincizeci de 
persoane - uniforme decorate cu şiruri lungi de 
medalii, cravate albe, cozi de fracuri, rochii de 
seară din satin ţeapăn şi diademe, niciuna însă mai 
frumoasă decât a ei, un trofeu rămas din căsnicia 
ei cu bătrânul lord. Însă nu-l putuse vedea. 
Probabil se afla într-o altă încăpere. Un valet îi 
spusese lui Miles că erau peste două sute de 
invitaţi. 

În vreme ce ea îşi sorbise în linişte şampania şi 
Miles discutase cu un secretar de stat american, 
încercase să-l caute din priviri inutil. Apoi un 
murmur a străbătut încăperea: regina împreună cu 
familia regală îşi făceau intrarea însoţiţi de 

preşedintele Americii şi de prima doamnă. 

Numai la câteva minute după aceea, un valet se 
materializase lângă Marigold. 

— Doamnă Brewster, domnule Brewster, mi s-a 
cerut să vă prezint prinţului de Wales. 

Inima îi sărise din piept de încântare. In vreme ce 
valetul îi conducea, avusese răgazul necesar să-i 
privească pe ceilalţi membri ai familiei regale - 
regina, prinţul Philip, prinţul Andrew - aşezaţi la 
vreo doi metri unii de ceilalţi, în aşa fel încât să 
poată onora oaspeţii aşa cum se cuvenea. Nimeni 
nu era mai atent decât un membru al familiei 
regale la persoana cu care discuta. Şi nu exista 
niciun om mai rapid decât un valet care se repezea 
să-l tragă deoparte pe cel care interpreta greşit 
manierele mai degajate ale prinților sau prinţeselor 
care căutau să fie prietenoşi şi se apucau să-i 
trateze pe aceştia în acelaşi fel. Dacă prinţul 
Charles urma să-i pună vreo întrebare, ştia foarte 
bine că nu era deloc cazul să-i pună şi ea vreuna 
cu caracter personal. 

Când a fost prezentată a făcut o reverență aşa 
de graţioasă de parcă în fiecare săptămână 
întâlnea un viitor rege. Alesese cu mare grijă o 
rochie cu croiala fustei mai largă, tocmai pentru a- 
şi putea demonstra graţia în acel ritual deloc 
simplu. 

— Excelenţă, murmurase în vreme ce se ridicase, 
iar el îi zâmbise plăcut, expresia din ochi 
potrivindu-se foarte bine zâmbetului. 

Ca american sadea ce era, Miles se mulţumise 
să-şi încline numai capul înainte ca să dea mâna cu 


212 


prinţul. În vreme ce toţi trei rămăseseră să 
converseze, Miles îi studiase faţa îngustă şi liniile 
râsului săpate în colţul ochilor. Uimitor, cugetase 
Miles atunci, ţinând cont de toate necazurile prin 
care trecuse cu prinţesa Diana. 

Prinţul deschisese conversaţia cu glasul său 
neaşteptat de melodios. Probabil că vocea aceea 
înaltă şi ţipătoare era contagioasă numai printre 
femeile ce făceau parte din familia regală, 
presupuse el. 

— Cum vi se pare traiul în faimoasa operă a lui 
sir Denys Lasdun, doamnă Brewster? întrebă 
prinţul cu ochi strălucitori. 

Trebuia să recunoşti că avusese grijă să se 
informeze la vreme, cugetă Marigold auzind 
întrebarea. 

— Cred, sir, că ne place mai mult decât v-ar 
plăcea dumneavoastră, îi răspunse. 

Era de notorietate faptul că prinţul Charles 
detesta arhitectura modernă. 

— Mereu mi-am dorit să am un apartament 
acolo, continuă Marigold. lar priveliştea spre Green 
Park este minunată. 

Ar fi putut s-o descrie ca fiind spectaculară, dar, 
ţinând cont de priveliştile de la palatul regal, se 
gândise să vorbească despre priveliştea ei cu ceva 
mai multă modestie. 

— Atâta vreme cât eşti în interiorul capodoperei 
lui sir Denys şi priveşti în afară, îndrăznesc să 
afirm că arhitectura pare destul de plăcută, rosti 
prinţul. 

Miles începu să chicotească. 

Prinţul, a cărui faţă fusese practic despicată de 
un zâmbet larg, se întoarse spre el. Atunci augusta 
faţă deveni serioasă. 

— Ţi-ai asumat o mare responsabilitate, domnule 
Brewster, alegând să devii proprietarul şi 
redactorul şef al unui ziar britanic. Dacă Dispatch 
face o gafă cu unul dintre articolele apărute, 
proprietarul nu va putea da vina pe redactorul şef 
şi redactorul pe proprietar. 

Pentru că Miles devenise centrul atenţiei 
prinţului, Marigold îl putuse studia în linişte pe 
moştenitorul tronului. Liniile  râsului păruseră 
deodată şterse atunci când făcuse remarca aceea 
amară despre presa britanică. Ultimele articole 
despre telefoanele înregistrate probabil că 
fuseseră un adevărat coşmar pentru el. 

— Adevărul este că îmi place acest rol dualist, 
sir. Cineva trebuie să ia imediat deciziile asupra a 
ceea ce va apărea şi ce nu în ziar. Şi în acest caz 
prefer să fiu eu acela. 

— Da. Urmă o pauză de o fracțiune de secundă. 

Nu fusese cel mai plin de tact lucru pe care Miles 
l-ar fi putut spune cu o asemenea ocazie, cugetase 
Marigold. Toată lumea ştia cât de frustrat era 
prinţul pentru că ajunsese la vârsta mijlocie şi încă 
nu avea dreptul de a lua hotărâri în vreo problemă. 

— M-a interesat foarte mult editorialul în care 
spuneaţi că relaţiile anglo-americane ar avea 
nevoie să fie recimentate, continuă prinţul. Foarte 
la obiect acum, mai ales cu vizita preşedintelui 
Lambert. 

Apoi prinţul se întoarse spre alte persoane. 

Următoarea dată când încăperea se umpluse de 
murmur fusese din cauză că toată lumea se 
îndrepta spre încăperea unde se servea cina. Din 
celelalte saloane, toţi ceilalţi invitaţi o porniseră 
deja spre sufrageria oficială unde îi aştepta o masă 
enormă de banchet - fiecare loc în parte fiind 
măsurat cu o linie de un valet, în vreme ce ceilalţi 
repartizau scaunele în aşa fel, încât să încapă toţi 
invitaţii fără să fie prea înghesuiți. Chiar regina 
inspectase totul cu câteva ore înainte - faţa de 
masă din damasc, farfuriile de aur, cristalurile 
Stoubridge, totul strălucitor în lumina zecilor de 
candelabre. 

Marigold fusese aşezată între amiralul flotei şi 
directorul galeriei Tate. Amiralul fusese extrem de 
vorbăreţ şi de amuzant, dar asta însemnase să fie 
atentă la el mai toată vremea. De-abia când venise 
peştele putuse să se întoarcă spre directorul 
galeriei şi tot atunci îl văzuse şi pe Gerald stând 
ceva mai departe, vizavi de ea. În lumina 
candelabrelor, părul de culoarea frunzelor ruginii îi 
lucea. Ce mult îşi dorise atunci să-l poată atinge. 

El se întoarse atunci şi, pentru un minut, se 
priviseră unul pe celălalt ca mai apoi el s-o salute 
încet cu capul şi să se întoarcă spre celălalt 
partener de la masă. 

Pentru tot restul serii, indiferent de persoana cu 
care discutase, atenţia ei fusese împărţită. Privise 
mereu de cealaltă parte a mesei spre spatele lui 
Gerald. II căutase din priviri şi după cină, atunci 
când oamenii o porniseră spre uşă. Degeaba însă. 

In scurta călătorie înapoi spre St. James Palace, 

Marigold îl întrebase pe Miles. 

— Ai vorbit cumva cu cei doi Lambert? 

— Am schimbat numai câteva vorbe cu Frank, îi 
răspunsese. 

— Mă aşteptam ca măcar unul dintre ei să mă 
salute şi pe mine, se supărase Marigold. 

— Mă rog, erau un mare număr de oameni care 
au vrut acelaşi lucru de la ei, nu eşti singura. 

Ea îşi întoarse atunci privirea spre fereastră, 
gândindu-se la o anume persoană. Dorinţa care 
urmase fusese aşa de intensă, încât o speriase. 
Nu-şi dorise decât să poată explora corpul lui 
Gerald cu mâinile. 


Capitolul 22 


Muşcându-şi buzele, Zoe privea ecranul 
monitorului, încercând să vadă dacă mai putea 
îmbunătăţi cu ceva scrisoarea pe care voia să i-o 
trimită primei doamne. Cei doi Lambert se 
întorseseră la Washington în urmă cu o 
săptămână. Îi amintise Nonei Lambert că se 
întâlniseră şi făcuseră cunoştinţă la Leila Sherman, 
la petrecerea dată de aceasta în casa din 
Georgetown. Nu uitase să menţioneze şi câteva 
personalităţi pe care le intervievase câtă vreme 
lucrase la Express. Aşa, gata. O tipări pe cea mai 
bună hârtie care exista la Dispatch. 

Apoi urmaşe o lungă perioadă de linişte din 
partea Casei Albe. 

Se apucă să bombardeze aripa vestică insistent, 
cu nenumărate telefoane. 

— Vă vom contacta noi, i se spunea de fiecare 
dată. 

Nu se întâmpla nimic. 

Apoi, în cele din urmă, veni şi telefonul mult 
aşteptat. Prima doamnă fusese de acord. Se stabili 
şi data pentru următoarea lună. Zoe de-abia 
aștepta să-i spună şi lui Miles. 

Faţa lui se lumină deodată de zâmbet atunci 
când o văzu intrând în birou. Surescitată, Zoe îi 
povesti despre reuşita ei. Atunci chipul lui Miles se 
întunecă. 

— Felicitări, îi zise cu răceală. 

Era prima dată când Zoe era cea care primea 
drept în faţă tratamentul rece ca gheaţa al lui 
Miles, despre care auzise atâtea. 

— O să fie primul interviu pe care ea l-a acordat 
vreodată ziarelor englezeşti, îi zise, amar 
dezamăgită, simțindu-se descumpănită. A refuzat 
să accepte să se lase intervievată de cineva câtă 
vreme a fost aici. 

— Sunt conştient de treaba asta, îi răspunse 
Miles. 

Dezumflată, cu obrajii în flăcări, Zoe se întoarse 
să plece. La uşă însă se opri. De ce mama naibii 
trebuia s-o trateze în halul ăsta când un alt 
redactor-şef ar fi dansat pe masă de bucurie, nu? 

— Cum se pare că tu îi cunoşti de multă vreme - 
am citit pe undeva că aţi fost prieteni apropiaţi în 
timpul colegiului - aş vrea să mă laşi să-ţi pigulesc 
puţin amintirile înainte să plec, îndrăzni în cele din 
urmă. 

Pentru câteva momente niciunul dintre ei nu mai 

scoase un sunet în vreme ce se priveau încruntaţi. 

Apoi Miles îi răspunse impersonal: 

— Adu-mi aminte când se apropie vremea să 
pleci. Nu sunt prea multe de adăugat faţă de ceea 
ce poţi descoperi şi din alte surse. Au trecut ani de 
zile de când n-am mai luat legătura cu cei doi 
Lambert, în afară de ocaziile întâmplătoare, 
desigur. 


— Nu pot să-mi dau seama ce-i cu tipul ăsta, îi 
mărturisi lui Peter. Luau cina la restaurantul Green. 
De această dată nu mai era cocoţată pe un scaun 
de la bar, luna avea şi litera R şi ca atare se 
desfătau cu stridii Colchester servite jumătăţi. 

— Nu eşti singura, îi răspunse el. Miles şi cei doi 
Lambert îşi făceau vacantele împreună. Ziarele lui 
Miles au atras atenţia asupra lui Frank încă din 
primele lui zile de congresman. Şi cu toate astea, 
ani de zile Miles n-a scos niciun cuvânt că îi 
cunoaşte foarte bine pe amândoi soţii Lambert. 

— Cu siguranţă că lor nu le-a plăcut că ziarele lui 
au iscat un adevărat scandal despre aşa-zisa 
politică externă a preşedintelui, cugetă Zoe cu 
voce tare. 

— Desigur, nimănui nu-i place să fie luat în vizor. 
Dar asta nu înseamnă că se fac că nu-l cunosc 
atunci când se întâlnesc. În orice caz, criticile lui 
Miles sunt acelea ale unui om care crede cu 
sinceritate că Frank este potrivit să aducă 
schimbările de care ţara are nevoie. Când reuşeşti 
să afli ce anume nu-i în regulă cu Miles Brewster, 
dă-mi şi mie de ştire. Până atunci însă... 

Mâna ei se odihnea pe marginea mesei şi Peter i- 
o acoperi cu a lui. Se plimbară mână-n mână până 
la hotelul la care trăsese el, în vreme ce poşeta i se 
legăna pe umăr, destul de încăpătoare să-i 
cuprindă şi schimburile pentru a doua zi. Aveau o 
zi şi jumătate înainte, până când el era nevoit să se 
întoarcă la Washington. 

— Libertatea anonimatului, îi spusese ea râzând. 
Nu aveau cum să dea peste cineva care să-l 
cunoască pe Peter pe străduţele acelea întunecate, 
deşi era preferabil să fie cât mai atenţi când 
ajungeau la Dukes Hotel. Când intrară pe St. James 
Place, ea îi dădu drumul la mână. 

— Ştiai că familia Brewster locuieşte în 
monstruozitatea aia din faţă? îl întrebă chiar 
înainte să intre în curtea hotelului. 

Avea acelaşi sentiment pe care-l avusese şi 
atunci când petrecuse primele două nopţi la 
Londra - că păşea într-o altă lume unde nimeni nu 
se grăbea. Numai că în seara aceasta era 
surescitată şi fericită şi altfel. Avea să fie prima 
dată când Peter nu mai pleca acasă la finele serii. 
Când el închise uşa dormitorului în spate, ea i se 
aruncă literalmente în braţe. 


Mereu e aşa în jurnalism, îşi zise Zoe în vreme 
ce-şi strângea notițele de pe birou, cu un ochi fixat 
asupra ceasului. Totul se petrece în acelaşi timp. 
Desigur, nu ar fi trebuit să stea cu Peter până când 
acesta plecase spre aeroport. In fond şi la urma 
urmei, el n-o legase de pat. Dar, pentru numele 
Domnului, fusese prima dată când se putuseră 

vedea după luni întregi de aşteptare. Se grăbi să 
ajungă la toaletă. Doamne, ia uite ce avea în cap. 
Un adevărat snop de fire rebele, Sfinte Sisoe! 

Când taximetrul se îndepărtă de Dispatch, 
scoase din poşetă câteva foi de hârtie pe care le 
împături în două. 

In partea dreaptă avea să-şi ia notițe despre 
ceea ce avea să-i spună Alan Rawlston. In stânga 
avea să-şi noteze impresii despre limbajul chipului 
şi al trupului - lucruri care rămâneau nevăzute 
casetofonului cu care urma să înregistreze 
conversaţia. Casetofoanele erau foarte folositoare 
- mai ales dacă mai târziu se ivea vreo 
neînțelegere - dar conversaţia înregistrată părea 
ciudat de moartă atunci când o ascultai la birou. 
Niciodată nu reuşea să scoată la iveală tensiunile. 
Pe acestea trebuia să ţi le notezi la timpul potrivit. 

Slavă Domnului că-şi făcuse cercetarea înainte 
de sosirea lui Peter. Vorbise cu aproape douăzeci 
de persoane care-l cunoşteau pe Alan Rawlston. Şi, 
desigur, James fusese de  nepreţuit - cu 
promisiunea fermă, desigur, că nu avea să 
dezvăluie nimănui că el fusese cel care o ajutase. 

Işi verifică casetofonul pentru sunet. Ce bine că 
îşi făcuse lista cu întrebări de dimineaţă, în 
dormitorul lui Peter, aranjându-le într-o anumită 
ordine, în aşa fel încât cele mai tăioase să vină în 
momentul în care Rawlston avea să se simtă ceva 
mai relaxat, mulţumit că lucrurile mergeau cum 
voia el. Desigur, putea să treacă peste jumătate 
din întrebări şi să atace un alt punct nevralgic; nu 
se ştia niciodată ce putea să apară. Nu văzu 

parlamentul atunci când taximetrul în care se afla 
traversă podul Westminster. li fusese acordată o 
oră în biroul lui de la Ministerul Apărării. 

Se prezentase ca fiind un om care avea tot 
timpul de pe lume, dar în acelaşi timp aerul de 
autoritate îi spusese că era preferabil să treacă 
rapid la treabă. Nu se îndoia că secretul particular 
avea să apară în clipa în care ora avea să se 
evapore. 

— Putem sta undeva unde-mi pot pune 
casetofonul şi-mi pot întinde notițele? întrebă 
imediat ce intră la el. 

Alan  chicotise cu amabilitate după care o 
condusese la masa lungă de conferinţe, aşezată 
mai într-o parte a camerei. In vreme ce treceau pe 
lângă raftul cu cărţi făcut din mahon întunecat, îi 
arătă stricăciunea făcută de Churchill pe când 
fusese Primul Lord. Secretarul particular apăru din 
nou ca să plaseze casetofonul ministrului alături de 
al ei, după care dispăru pe o uşă care dădea spre 
domeniul lui particular. 

Trecuse deja o jumătate de oră de interviu, iar 
Alan stătea relaxat pe scaun când Zoe întrebă: 

— Primul ministru şi ministrul de Externe 
continuă să spună că nu se poate ridica embargoul 
armelor asupra arabilor în vreme ce măcelul 
continuă. 

În spatele ochelarilor, ochii lui Alan se 
înnegurară. 

— Se spune, continuă Zoe, că aveţi sentimente 
amestecate faţă de reuniunea anglo-americană 
care continuă să susţină acest embargo. 

James nu sugerase nicicum că sentimentele lui 
Alan ar fi fost cumva amestecate; în particular, 
ministrul Apărării voia ca embargoul să fie ridicat 
cât mai repede, dacă era posibil chiar şi în acel 
moment. Dar puţin tact putea să aducă un răspuns 
cu mult mai mulţumitor. 

— Cum aţi răspunde argumentului moral adus 
pentru continuarea embargoului? întrebă. 

Alan zâmbi. 

— Chiar dacă ţi-ai însuşit accentul englezesc, 
domnişoară Hare, oricine şi-ar da seama că eşti 
americancă, îi răspunse. Americanii au visuri 
idealiste despre cum ar trebui să fie lumea, unde 
bunul şi răul sunt perfect separate şi fiecare 
problemă are şi o soluţie. Orice ministru de 
Apărare care-şi merită porţia de sare în bucate ştie 
foarte bine că nu există ceva numit soluţie, fără să 
mai punem la socoteală o soluţie morală simplă. 
Cel mult se poate ameliora puţin problema. Istoria 
este plină de orori cauzate de oamenii care au 
acţionat în numele moralei. 

— Cum sunt o americancă - râse uşor - lăsaţi-mă 
să mă lămuresc. Vreţi să spuneţi că moralitatea nu 
ar trebui adusă în chestiunea ridicării - sau 
neridicării - embargoului armelor impus arabilor? 

— Nu trebuie să crezi tot ce auzi, domnişoară 
Hare. Nu mi-am exprimat punctul de vedere, moral 
sau altfel, în privinţa ridicării embargoului impus 
arabilor. O asemenea decizie ar putea fi luată 
numai de Cabinet. Tot ce am vrut eu să subliniez a 
fost faptul că aceste decizii nu sunt nici aşa de albe 
şi nici aşa de negre precum stau lucrurile prin 

poveşti. 

Fusese un răspuns măiestrit de politician hârşâit. 

El rămase s-o privească luându-şi notițe, în 
vreme ce casetofoanele înregistrau convorbirea. 
Ziaristele atrăgătoare nu erau aşa de blânde cum 
poate le credeau ceilalţi, ba dimpotrivă. 

Când Zoe îşi ridică privirea îl şi întrebă: 

— Ce simţiţi acum despre scandalul care a avut 
loc cu câţiva ani în urmă când s-a dat la iveală că 
un membru al guvernului efectiv a ajutat fabricile 
britanice să încalce embargoul armelor? 

Alan îi aruncă o privire indignată, subliniind astfel 
afrontul adus. 

— Pe vremea aceea eraţi încă ministrul 
Comerţului şi persoana în cauză subsecretar de 
stat la Ministerul Comerţului. 

Orice urmă de amabilitate de pe chipul lui Alan 
dispăru. 

— Dacă ţi-ai fi făcut temele cum se cuvine, 
domnişoară Hare, îi zise pe un ton pompos, ai fi 
ştiut că am cerut demisia acestui nemernic imediat 
ce am aflat ce învârteli făcea. Niciodată nu va mai 
servi în vreun guvern din care să fac şi eu parte. 
Niciun membru al acestui guvern nu va încălca 
embargoul impus. 

Cu înţeles, îşi privi îndelung ceasul. 

Fără tranziţie, Zoe îl atacă mai departe: 

— Javelin continuă să susţină că ar trebui să-l 
înlocuiţi pe Martin Mather în postul de prim- 
ministru. Ce părere aveţi despre asta? 

Alan încercă să străbată câmpul minat cu mare 
grijă - oferind un răspuns în care el să pară liniştit 

şi neîngrijorat de întrebare, şi căutând să evite 
orice capcană. 

— Politicienii care susţin că niciodată n-au visat 
să devină prim-miniştri sunt mari mincinoşi, 
domnişoară Hare. Orice politician care-şi merită 
sarea din bucate - lui Alan îi plăcea tare mult acea 
zicală; denota parcă putere şi înţelepciune - va 
vrea să ajungă în poziţia în care să poată pune în 
practică ceea ce consideră el c-ar fi mai bine 
pentru ţară. Aceasta este însă o problemă separată 
de a vrea să-ţi subminezi conducătorul. Loialitatea 
trebuie să rămână pe primul loc. 

Aruncând o privire spre uşa care tocmai se 
deschidea pentru a permite intrarea secretarului 
particular, Alan se ridică imediat în picioare. 

— O singură oră petrecută împreună s-a dus 
parcă mult prea repede, rosti privind-o pe Zoe cum 
îşi strângea lucrurile şi apoi conducând-o până la 
uşă. Sper că acum ai tot ce-ţi trebuie. L-am văzut 
pe şeful tău mai deunăzi la Numărul Zece - la 
dineul dat în cinstea preşedintelui Lambert. La 
revedere, domnişoară Hare. 


Capitolul 23 


Ziarul Dispatch stătea întins pe birou. Gerald 
încercui cu roşu două pasaje din interviul pe care 
Zoe i-l luase lui Alan Rawlston. După care băgă 
mâna în buzunar după cuțitul Stanley pe care-l 
purta mereu cu sine - un obicei rămas încă de la 
vârsta de paisprezece ani - şi tăie cu atenţie în 
pagină. 

Aceea era ziua în care primul ministru răspundea 
la întrebările parlamentului. La două scaune 
depărtare de Martin Mather stătea silueta îndesată 
a ministrului Apărării. Imediat ce termină 
interpelarea şi după ce primul ministru plecă, Alan 
se întoarse la biroul său din Camera Comunelor. 

Numai câteva minute mai târziu, detectivul de la 
Secţia Specială îl salută pe Gerald. 

— Bună ziua, excelenţă. 

Imediat ce se aşeză, Gerald îşi vâri mâna în 
buzunar. Despături mai apoi tacticos bucata de 
ziar decupată. 

— M-a interesat foarte tare ce i-ai spus 
domnişoarei Hare, cum nici prin cap nu ţi-a trecut 
să încerci să-l dai jos pe primul ministru. 

şi trecu un deget pe unul dintre pasajele 
încercuite cu roşu şi se apucă să citească cu voce 
tare. 

— Loialitatea în primul rând. 

Işi ridică privirea ca să-l ţintuiască pe bărbatul 
din faţa lui. 

— Aproape că mi-au dat lacrimile, Alan. 

Umerii lui Alan se lăsară deodată în jos, de parcă 
o mare greutate i se aşezase brusc în spinare. 

— Mda. Numai că n-o să mai fie aşa de amuzant 
când o să afli că într-adevăr nu poţi să-l răstorni. Şi 
până când Scrope Electronics nu primeşte 
contractul Cheetah, Alan, în Javelin o să continue 
să apară tot felul de articole despre cum onorabilul 
A. Rawlston ar fi un prim-ministru mai bun decât 
dobitocul care se află acum la Numărul Zece. 

Alan păru să se prăbuşească în interior. 


225 


— O să văd ce pot să fac cu treaba asta Gerald, 
promit, îi zise cu gravitate. Din păcate însă 
consilierii mei au rămas la aceeaşi părere şi anume 
că Cheetah nu trebuie să ajungă la Scrope 
Electronics. Ultimul nostru contract cu Scrope ne-a 
costat mult mai mult decât se hotărâse iniţial. 

— lar părerea mea rămâne la fel de neschimbată 
alături de ceea ce ţi-am zis adineauri, Alan. Am 
crezut că tu eşti cel care conduce ministerul, nu un 
civil idiot, un servitor. 

— Sfatul ăsta, Gerald, vine din partea unuia 
dintre consilierii civili de vârf din minister, îi 
răspunse Alan pe un ton îndurerat. Dacă iese la 
iveală că nu am ţinut cont de sfatul lui, atunci e 
mai bine să fiu pregătit să mă apăr cum pot mai 
bine în Camera Comunelor. 

Dădu din cap indicând panelurile din încăpere 
care purtau toate blazonul Camerei Comunelor. 

— la mai dă-o naibii cu Camera Comunelor, se 
înfurie Gerald. Să nu-mi spui mie că nu i-ai putea 
convinge să semneze un contract şi cu un 
urangutan, dacă îţi pui mintea la aşa ceva. Te-am 
văzut acţionând în Camera Comunelor - susţinând 
opoziţia până-n pânzele albe. Se spune că eşti unul 
dintre cei mai buni parlamentari. Asta a fost unul 
dintre motivele pentru care te-am susţinut, Alan. 
Dar poţi să fii al naibii de sigur că vreau şi eu ceva 
în schimb. Băga-mi-aş picioarele să mi le bag, dar 
n-am ajuns să fiu Moş Crăciun pentru tine. 

— O să ai contractul ăla, o să-l ai, Gerald. Odată 
ce ajung la Numărul Zece o să vezi ce prieten bun 
sunt. 

— Dacă-cţi închipui c-o să stau cuminte pe fundul 
meu aşteptând să vină ziua în care să plec spre 
Paradis, amice, atunci îţi faci iluzii. N-o să ajungi 
niciodată acolo, dacă nu-mi faci rost de contractul 
ăla. 

Pentru un moment, trupul rotofei al lui Alan fu 
scuturat de un fior. Aşa de important cum era 
Gerald pentru ambițiile lui, el, ministrul Apărării, nu 
avea de gând să se lase împins într-o parte sau 
alta de un neavenit. Se ridică în picioare. 

— Conversaţia asta n-o să ne ducă nicăieri, 
Gerald. O să te sun mâine după ce o să avem 
răgazul necesar să ne răcorim puţin. 

— Dacă m-aş simţi ceva mai răcorit de atât, 
atunci aş fi mort. Mai bine te-ai aşeza şi te-ai 
asigura că această conversaţie ajunge undeva cu 
viteza luminii. Vezi tu, Alan, m-am gândit şi la alte 
abilităţi ale tale ca politician. Aşa că hai să vorbim 
pe şleau. Ai fost un adevărat geniu, un inspirat 
pentru că ţi-ai ţinut problemele financiare departe 
de ochii celorlalţi. 

Rămas în picioare, Alan îi zise cu răceală. 

— Orice persoană de bun-simţ are grijă să-şi ţină 
problemele personale departe de ochii lumii. 

— Mada. Dar ce mare ruşine ar fi dacă anumite 
probleme de acest gen n-ar mai fi aşa de ferite de 
ochii celorlalţi - cum ar fi taxele şcolare pe care eu 
le-am plătit pentru copiii tăi câtă vreme ai fost în 
opoziţie şi vacanţele alea lungi şi plăcute pe care 
familia Rawlston le-a petrecut în Bahamas şi în 
sudul Franţei. 

Gerald îi dărui un zâmbet aşa de rece, încât pe 

Alan îl trecură iarăşi fiorii. 

— Să nu cumva să mă înţelegi greşit, Alan; nu 
mă deranjează deloc să-ţi fac viaţa ceva mai 
plăcută. Toată lumea ştie că plata pe care o 
primesc miniştrii noştri e o glumă sinistră faţă de 
ce primesc  congresmenii americani. Nici 
parlamentarii nu sunt plătiţi mai bine. Şi apreciez 
în mod deosebit faptul că vrei să-mi dai ceva în 
schimb pentru ajutorul meu atunci când vei ajunge 
în poziţia dorită. Eu nu uit niciodată o favoare, 
Alan. 

Gerald se opri să-şi aprindă un trabuc, fără să se 
grăbească. După care puse degetul pe cel de-al 
doilea paragraf încercuit cu roşu în vreme ce Alan 
îl privea încremenit. 

— N-ar fi prea bine dacă anumite lucruri ar fi 
făcute publice, amice. 

Gerald îl privea deja destul de amuzat. 

— Bănuiesc că în cazul ăsta ar trebui să-ţi dai 
demisia, Alan. Şi ar fi mare păcat. Mi-ar lipsi 
conversațiile astea plăcute din încăperea asta. Dar, 
ce să-i faci, asta-i viaţa. 

Ochii lui Alan se îngustaseră din cauza furiei. 

— Am impresia că ai început să mă ameninţi, 
Gerald. Sper din tot sufletul să mă înşel. 

Gerald trase tacticos din trabuc. 

Alan se aşeză. Acum devenise şi el rece şi calm. 
Nu degeaba căpătase reputaţia de a fi un politician 
extraordinar, mai ales atunci când trecea în 
apărare. Se hotărî să schimbe tactica. 

— Dacă-i obligatoriu să nesocotesc sfaturile 
primite de la cel mai de seamă consilier al meu în 

cazul contractului Cheetah, rosti apăsat, atunci fie 
şi aşa. 

Imediat după asta schimbă subiectul, trecând la 
obiective mai puţin primejdioase. 

Când ceva mai târziu se ridică iarăşi în picioare, 
vorbi mai liniştit. 

— O să te sun cât de curând, Gerald. Tonul îi era 
aşa de amabil de parcă ar fi vorbit despre un 
aranjament social şi nimic mai mult. 

Gura lui Gerald se destinse într-un zâmbet larg; 
contractul Cheetah era al lui. Strivi trabucul în 
scrumieră după care se ridică şi el. 

— Desigur, cum să nu? rosti pe un ton prietenos. 
Aşa să faci, Alan. 


Lui Marigold îi plăcea la nebunie controlul 
efectuat de departamentul special al poliţiei la 
porţile clădirii din Downing Street, aşa cum îşi 
roteau oglinzile pe sub maşină. Acea latură 
copilărească a soţiei sale mereu îl mişca pe Miles. 

— la uite, îi zise ea, atrăgându-i atenţia spre 
aleea din faţa lor, ministrul de Externe şi soţia lui 
tocmai coboară din maşină. Majoritatea miniştrilor 
şi secretarilor de stat aveau să fie prezenţi, ştia 
bine, la dineul oferit de primul ministru în onoarea 
preşedintelui Comunităţii Europene. 

— Bună seara, doamnă. Bună seara, domnule. 
Polițistul de pe scările clădirii cu Numărul Zece 
arăta prietenia celui care se ştie asigurat. 

Pe holul de la intrare, alţi poliţişti din echipa 
specială păreau neimpresionaţi de sosirea atâtor 
notabilităţi ale Londrei. Cu Miles alături de ea, 

Marigold îşi adună fusta largă ca să poată urca 
scările impozante, încântată că putea admira 
gravurile primilor miniştri de pe peretele din 
cealaltă parte, aproape douăzeci de bărbaţi şi o 
femeie care prezidaseră în casa aceea încă din 
1971 când sir Robert Walpole devenise primul 
prim-ministru cu puteri totale. Miles îi spusese că 
în zilele de şcoală fusese intrigat de acest Walpole, 
acel bătrân etonian care se folosise de curaj, 
îndrăzneală şi corupţie ca să transfere întreaga 
putere la Camera Comunelor şi lui. 

Cu soţia şi oaspetele de onoare alături, Martin 
Mather îşi întâmpina oaspeţii la intrarea în Salonul 
Alb. Era mai puţin impresionant decât se aşteptase 
Marigold, dar mai apoi îşi aminti că politicienii erau 
de regulă mai micuţi în carne şi oase decât aşa 
cum arătau atunci când apăreau la televizor. 

După ce un valet le strigă numele, ea o şi porni 
înainte ca să dea mâna cu gazdele. Deşi Miles se 
mai întâlnise cu primul ministru în diferite ocazii, 
asta era prima dată când Marigold îl întâlnea pe 
Martin Mather. 

Zâmbindu-i, se folosi de strângerea de mână 
pentru a o împinge mai departe spre oaspetele de 
onoare. Pe dinăuntru, Marigold se simţi teribil de 
jignită; primul ministru ar fi putut arăta ceva mai 
mult interes pentru frumoasa soţie englezoaică a 
lui Miles Brewster. 

Cu Miles rămase să schimbe câteva cuvinte 
înainte ca acesta să se depărteze din proprie 
iniţiativă permițându-le şi celorlalţi să intre. 

Sorbeau din paharele de şampanie în salonul cu 

coloane, discutând cu ministrul de Externe, când 
Marigold descoperi în mulţime ceafa şi umerii lui 
Gerald. La capătul încăperii, chiar în spatele 
coloanelor ionice, erau o pereche de oglinzi mari 
care încadrau o pictură de Zoffany. Într-una din ele 
îi observase ea părul roşcat şi umerii largi perfect 
îmbrăcaţi de haina de seară. Trupul i se încordă pe 
dată. 

Dacă ar fi fost un eveniment particular, una ca 
asta nu s-ar fi întâmplat. Un lord al presei al cărui 
ziar căuta să-l submineze pe primul ministru, în 
niciun caz n-ar fi fost invitat în casa de la Numărul 
Zece. Dar acesta nu era un dineu particular; ci o 
ocazie oficială. Şi ceilalţi proprietari ai ziarelor de 
frunte erau acolo şi, ca lordul Scrope să fie exclus, 
ar fi însemnat o bătaie de cap mult prea mare. 
Javelin ar fi trâmbiţat imediat acest lucru ca pe o 
dovadă că Martin Mather îşi petrece toată vremea 
citind ziarele şi căutând cu lumânarea şi cea mai 
mică critică, ca atare fiind prea suspicios şi ofensiv 
ca să poată conduce treburile ţării. Primul ministru 
strânsese mâna lordului Scrope cu cea mai mare 
răceală. 

Marigold se mută ceva mai într-o parte, căutând 
să vadă ceva printre oamenii adunaţi în grupul 
dintre ea şi Gerald. Era imposibil. În cele din urmă 
reveni în poziţia iniţială unde măcar îi putea vedea 
imaginea reflectată în oglindă. 

Câteva momente mai târziu oamenii o porniră 
spre sufrageria de stat, iar ministrul Apărării se 
materializă deodată alături de Marigold. 

— Dă-mi voie să te conduc, îi zise Alan cu voie 

bună. 

Ca şi ceilalţi membri ai guvernului, pe drumul 
spre Downing Street se pusese la curent cu 
evenimentul citind trei ziare - în care apăruseră 
biografiile oaspeţilor plus planul mesei. Niciun 
serviciu civil nu putea să scoată la iveală detalii 
aşa de meticuloase cum era cel britanic. 

— Cunoştinţele mele de germană vor fi aspru 
criticate probabil de unul dintre vecinii de masă, îi 
mărturisi lui Marigold. Slavă Domnului că voi avea 
marea plăcere să vă am pe dumneavoastră de 
cealaltă parte. 

Probabil că niciodată Dispatch nu-l va susţine în 
vreun fel şi nu-l va lăuda - iar Miles era teribil de 
distant ori de câte ori se întâlneau dar nu avea 
nimic de pierdut dacă o peria puţin pe Marigold 
Brewster. Şi nici măcar nu era aşa de greu; era o 
femeie uimitor de frumoasă şi cu un spirit ascuţit. 
O conduse până la locul ei, care avea în faţă un 
portret al ducelui de Wellington foarte mândru, cu 
o banderolă de mătase roşie petrecută peste piept. 

— Ştii de ce invitaţii francezi au fost aşezaţi de 
cealaltă parte a mesei? o întrebă, răspunzând 
singur întrebării imediat după aceea. La două 
secole după bătălia de la Waterloo încă sunt 
scandalizaţi dacă sunt puşi în situaţia de a sta 
undeva de unde ar putea să-l privească pe 
învingătorul englez. 

Marigold izbucni în râs. Mai auzise de treaba asta 
şi înainte pe undeva. 

— Şi ce fac francezii când unul dintre portretele 
lor naţionale supără pe vreun vizitator important? 

întrebă. A 

— Îl acoperă cu vreo draperie. Îşi închipuie că 
suntem la fel de susceptibili ca şi ei. Foarte ciudaţi, 
francezii ăştia. 

ÎI putea vedea foarte bine pe Gerald aşezat de 
cealaltă parte a mesei, ceva mai departe, alături 
de soţia ambasadorului francez. 

— Probabil că-l cunoaşteţi destul de bine pe 
lordul Scrope, nu se putu abţine să nu spună. 

— Un om remarcabil, Gerald Scrope, îi răspunse 
Alan, alegându-şi cu delicateţe cuvintele cu care 
să-şi laude stăpânul. Marea Britanie ar avea nevoie 
de cât mai mulţi oameni asemeni lui. Cu voinţă de 
fier. Vitalitate. Mai succint spus: cel mai bun din 
Anglia. Îl cunoaşteţi bine? 

— Nu. Am stat doar alături de el la un dineu 
oferit de ambasada engleză de la Washington - pe 
când James Wharton mai era ambasador. 

— Ce întâmplare tristă, rosti Alan, scuturând din 
cap. Cu tot respectul pentru înțelepciunea 
amfitrionului nostru din această seară, nu a fost 
deloc cea mai inspirată mişcare de-a lui. Wharton 
era excelent în postul ăla. Păcat că o asemenea 
decizie pripită, aş zice, a scos unul dintre puţinii 
ambasadori pe care i-am avut acolo şi care aveau 
legături strânse cu Pentagonul. 

Scutură iarăşi din cap. 

— Lordul Scrope a făcut foarte bine că a reuşit 
să-l ia în serviciul său, continuă. 

Marigold se decise repede că nu era cazul să 
facă vreo referire la sentimentele pe care le 
avusese Miles atunci când James îi mărturisise că 

acceptase oferta lui Scrope. 

— Am înţeles că James nu este tocmai fericit la 
Javelin, comentă Marigold. 

Auzind una ca asta, Alan mai că se înecă cu 
vinul. Când reuşi să-şi regăsească răsuflarea, îi 
răspunse: 

— Ai spus-o foarte delicat, doamnă Brewster. 
Talentele cu care a fost dăruit lordul Scrope nu 
includ şi delicateţea în relaţiile patron-angajat. Sau 
cel puţin aşa am auzit eu. lar şeful lui de cabinet 
este totuşi un angajat şi nimic mai mult. 

Marigold observă că oamenii aproape că-şi 
terminaseră crema de legume, iar ea încă dorea să 
audă cât mai multe despre Gerald. 

— Şi care sunt prietenii apropiaţi lordului Scrope? 
întrebă la repezeală. 

— Pot să spun că mă număr printre aceştia, îi 
răspunse Alan foarte mândru de sine. 

Dar, înainte ca ea să poată adânci subiectul în 
discuţie, chelnerii îşi făcură apariţia pentru a lua 
bolurile de supă şi pentru a aduce la masă peştele. 
Şovăitoare, Marigold se întoarse spre ambasadorul 
italian care stătea de cealaltă parte. 

La ora zece fix, primul ministru se ridică de la 
masă, iar uşile de la salonul cu coloane fură 
deschise larg. În vreme ce Marigold se îndrepta 
spre ele, Gerald o prinse din urmă. 

— Doamnă Brewster, îi zise în maniera sa 
formală. 

Ea ezită o secundă, nesigură de cum ar fi trebuit 
să procedeze. 

— Lord Scrope, îi răspunse, dându-şi pe dată 


234 


seama de unda de flirt care se strecurase pe lângă 
acel salut formal. 

El îşi înclină uşor capul, ca o persoană care 
tocmai cântărea ceea ce i se pusese în faţă. 

Oamenii se  aranjaseră în grupuleţe mici, 
discutând aprins. Gerald îl văzu pe şeful de la 
Bundesbank apropiindu-se. 

— Mai bine vino să stăm jos, îi zise repede lui 
Marigold, conducând-o spre o canapea aşezată în 
spatele coloanelor ionice. 

Ea se aşeză foarte înţepată. Cu o încetineală 
deliberată ochii lui prinseră a-i cerceta corpul, iar 
atunci când reveniră asupra chipului erau aspri şi 
luminoşi. 

Marigold se simţi aşa de înfierbântată, încât se 
întrebă dacă nu cumva tocmai era pe cale să leşine 
ca o proastă. 

— Cum de-ai obţinut apartamentul ăla din St. 
James fără să trebuiască să aştepţi douăzeci de 
ani? o întrebă de-a dreptul. 

— Miles i-a oferit proprietarului un preţ mult 
deasupra valorii pe piaţă. 

— Mda. Ai observat vreodată, doamnă Brewster, 
că în lumea asta poţi cumpăra orice dacă eşti 
capabil să stabileşti corect preţul? 

— Tot ce se poate, îi răspunse ea. Dar cu 
oamenii lucrurile stau cu totul altfel. Pe unii dintre 
ei pur şi simplu nu-i poţi cumpăra. 

— Asta-i numai o legendă, o contrazise el. 
Fiecare dintre noi avem preţul pus pe undeva. E 
nevoie doar să ştii unde anume să cauţi. 

Gerald luă un bol de coniac de pe tava ce-i 

fusese oferită de un valet. Marigold preferă 
şampanie. 

— Unii oameni habar n-au că preţul este atârnat 
de ei şi efectiv se bălăngăne în faţa celorlalţi. 
Nimeni nu-i mai uimit decât ei atunci când le ridici 
colţul hainei şi le arăţi - sau al fustei - şi tragi de 
acolo bonuleţul pe care este înscris preţul, clar ca 
lumina zilei. 

— Aşa ne faci pe toţi să părem ca nişte 
prostituate potenţiale, feminine sau masculine. 

— Mda. 

Urmară câteva momente de linişte. 

— Unii oameni fac greşeala destul de gravă să 
considere că acest preţ se referă doar la bani. 
Pentru că, dacă ar fi aşa, atunci viaţa ar fi ca o 
plimbare pe bicicletă. Oricine poate să facă rost de 
bani - sau să-i ia în căsătorie - dacă ţine morţiş la 
treaba asta. Uite, pun pariu că tu nu te-ai căsătorit 
cu bătrânul lord numai pentru banii pe care-i avea 
- deşi probabil că-i considerai o recompensă 
frumuşică. Tu voiai tot respectul şi distracţia ce 
veneau odată cu rangul. Şi în fond, de ce nu? 

Chiar în vreme ce vorbea, Gerald îşi înclinase 
uşor capul spre ea aşa de puţin, încât Marigold avu 
impresia că doar i se păruse. 

Pentru a se calma puţin, sorbi cu delicateţe din 
cupa cu şampanie. 

— Şi cum rămâne cu Miles Brewster? Ai primit cu 
mult mai mult decât un titlu sau bani atunci când 
te-ai căsătorit cu el. Odată cu toate astea ai primit 
şi puterea - tot ce şi-ar dori o doamnă frumoasă, 
sexy - făcu o mică pauză - şi deşteaptă. Sau 

236 


aproape totul. 

Inţepătura cerea neapărat o replică. 

— Conversaţia dumitale este întotdeauna aşa de 
personală, lord Scrope? îl întrebă încinsă. 

— Vorbesc despre oameni aşa cum sunt ei în 
realitate. Faptele sunt fapte. Şi dacă recunoşti 
faptele, atunci nu mai poţi să te înşeli. 

— Aţi fost întotdeauna aşa de sigur de 
dumneavoastră? 

Pentru prima dată de la începutul conversaţiei, 
Gerald zâmbi. 

— Intotdeauna. Imi daţi voie să fac o sugestie, 
doamnă Brewster? Mă interesaţi. Eu vă interesez. 
Poate că putem învăţa câte ceva unul de la 
celălalt. 

Indignarea ei lăsă loc unui adevărat vârtej de 
îndoieli. Voia să-l vadă din nou. Lui Miles nu i se 
păruse niciodată ciudat când ea mai lua prânzul în 
restaurantele favorite cu vreun prieten. Şi asta 
pentru că avea încredere în ea. Numai că lordul 
Scrope intra într-o altă categorie - şi ar fi fost 
deplasat să ia un prânz în doi în public tocmai cu 
el. 

El îi citi gândurile. 

— Dă-mi voie să te invit să iei prânzul cu mine, în 
apartamentul meu, îi zise. Este la ultimul etaj din 
clădirea aceea rafinată de cealaltă parte a râului, 
având în faţă Parlamentul. O privelişte foarte 
plăcută. Am un bucătar foarte bun. Totul cât se 
poate de convenabil. 

Marigold începu să sucească inelul cu rubine 
tăiat în formă de floare de pe inelar. Cu grijă, 

Gerald încercă să-şi mărească avantajul: 

— Nu e nevoie să-mi daţi un răspuns chiar acum. 
O să vă mai întreb o dată. Doar să-mi spuneţi când 
e cel mai potrivit moment să vă sun. Daţi-mi 
numărul de telefon, doamnă Brewster. 

Ca şi cum ar fi fost vrăjită, îi spuse numărul 
secret. Pentru o fracțiune de secundă, avu 
impresia că prin vene îi curgea lavă şi nu sânge. 

— Vă închipuiţi că n-o să-l ţin minte, doamnă 
Brewster. În acest caz vă înşelaţi. Nu uit nici cel 
mai mic detaliu atunci când ceva mă preocupă şi 
vreau să obţin. 


Atunci când maşina lor se îndepărtă de Downing 
Street, Miles o întrebă: 

— Cum te-ai împăcat cu Alan Rawlston? 

Mintea ei însă era ca o foaie albă de hârtie. Până 
atunci nu se gândise decât la Gerald. Cu un mare 
efort, reuşi să-şi amintească de conversaţia avută 
cu Alan. 

— A fost fermecător în felul lui greoi, după cum 
poate îţi dai seama, îi răspunse. Am discutat puţin 
şi despre cei doi Wharton. Şi atunci Alan Rawlston 
a făcut o remarcă subtilă - mă rog, relativ subtilă - 
în legătură cu primul ministru, pentru felul pripit în 
care a acţionat atunci când l-a demis pe James. Mă 
întreb ce simte Martin Mather despre toate 
speculaţiile astea cum că va fi împins să 
demisioneze. 

— Până când nu a venit cu treaba asta Javelin, 
nu existau niciun fel de speculaţii, îi zise Miles cu 
amărăciune. Apoi lucrurile încep să ia amploare, un 

ziar preia ce scrie în altul şi umflă şi mai tare 
gogoaşa. Primul ministru părea extrem de obosit în 
seara asta. 

Căzură iarăşi pe gânduri, fiecare cu ale lui. Când 
maşina trecu prin St. James Place, Marigold îşi 
ridică privirea spre turnurile nevăzute pe cerul de 
un roz-închis al nopţii. 

— Ţi-a plăcut trăncăneala cu lordul Scrope? o 
întrebă Miles deodată. 

— A fost destul de bine. Nu sunt însă tocmai 
sigură că-l interesează prea tare femeile. 

Din nou se reîntoarse fiecare la gândurile lui. 

Lui James nu-i venea deloc uşor să se întoarcă la 
Washington aşa de repede după ce fusese expulzat 
din ceea ce el considerase a fi un adevărat Eden. 
Se gândi la ceea ce-i spusese Jancie chiar înainte 
de plecare. 

— Cât de cumplit ar fi să lucrezi pentru lordul 
Scrope, el este unul dintre puţinii englezi, lăsând-o 
deoparte pe Margaret Thatcher, al cărui nume să 
însemne efectiv ceva pentru americani. Şi când vei 
merge la Pentagon ca să vinzi produse Scrope 
mahărilor, mergi pentru că tu eşti ceea ce eşti, 
altfel nu ar fi fost posibil pentru banditul ăla care ți- 
e şef să ajungă până acolo. Câţi alţi englezi mai au 
acces la un asemenea nivel? Poţi să fii mândru, 
James. 

Îşi îndreptă umerii. 

Nu era ca şi cum ar fi vândut bunuri casnice. 

Reputația internaţională a lui Scrope Electronics 
pentru tehnica înaltă pe care o folosea era bine 
cunoscută şi impresionantă. James era încrezător 
în valoarea produsului pe care încerca să-l vândă. 

Simţi cum avionul Concorde se cutremură atunci 
când mai reduse ceva din puterea motoarelor. Sub 
el se vedeau munţii Blue Ridge ai Virginiei, culorile 
pălind în depărtare. Avionul se îndrepta cu viteză 
spre aeroportul Dulles. 

Prima întâlnire pe care o avea era cu şeful 
achiziţiilor din partea forţelor aeriene. Apoi cu 
generalul care se ocupa de produsele pentru 
artilerie. Amândoi răspundeau nevoii lui James de a 
da spre cumpărare ceea ce ei căutau. Când se 
întoarse în camera sa de la Willard, era sigur de 
bunele lor intenţii. 

In seara aceea când el şi Peter se întâlniră la o 
băutură în barul Round Robin, James îl rugă pe 
Peter să pună o vorbă bună la Comitetul Serviciilor 
Armate a senatului pentru un alt sistem de arme 
ce-i aparţinea lui Scrope şi pe care armata deja se 
hotărâse să-l cumpere, şi care avea numai nevoie 
de aprobarea senatului pentru bugetul cerut. 

— Am putea oferi şi noi ceva în schimb, continuă 
James foarte calm. Lordul Scrope are relaţii destul 
de bune cu ministrul Apărării Britanice. O fabrică 
de motoare cum ar fi, să spunem, Danvers, ar 
putea găsi o uşă larg deschisă pentru un contract 
guvernamental, dacă neapărat Comitetul pentru 
Serviciile Armate ar privi favorabil  Scrope 
Electronics pentru noul program radar al NASA. 

Danvers era o firmă de motoare din statul lui 

Peter. Fusese lovită destul de rău de recesiune. 
Imediat Peter se şi apucă să calculeze numărul 
slujbelor ce puteau să se ivească dintr-un 
asemenea contract - şi numărul de voturi - pe care 
acest contract guvernamental le-ar putea aduce. 

— Dacă tu personal îl susţii pe Scrope, îi zise, şi 
dacă am asigurarea că o parte din treabă se va 
face efectiv în statul meu, poţi să-i spui atunci 
lordului tău că voi fi fericit să împing toată 
afacerea prin Comitet. 

— Atunci totul s-a aranjat, răspunse James, 
întinzându-se după paharul de băutură. 

__— Ce bine că Zoe nu e şi ea de faţă, oftă Peter. 
Incă mai e şocată atunci când afaceriştii şi 
politicienii stau laolaltă. Incă mai are nişte idealuri. 

James se strâmbă. 

— Nu-i uşor nici în ziaristică şi nici în politică, iar 
munca ei le combină pe amândouă. 

In vreme ce semna nota de plată, James întrebă 
deodată: 

— Apropo, cunoşti cumva vreun individ pe nume 
Speers Jackson? 

— L-am întâlnit de câteva ori, îi răspunse Peter. 
Texan. Chiar acolo şi trăieşte. Vine la Washington 
din când în când. Are teren de vânătoare pe ţărmul 
de est al Marylandului. E un om de afaceri cu câte 
un deget vârât în mai multe plăcinte. Când 
asociaţia vânătorilor a făcut o contribuţie pentru 
campania mea electorală, el a fost cel care a 
semnat scrisoarea de acoperire. De ce mă întrebi? 

— Mâine trebuie să fac o călătorie rapidă până-n 
Texas. Mai precis la Austin. 

— Scrope are o fabrică de electronică pe acolo, 
nu? 

— Da. Şi eu trebuie să mă întâlnesc cu acest 
Speers Jackson. Călătorie organizată de Gerald 
Scrope. 


Imediat ce pasagerii coborâră din avion, deşi era 
târziu în octombrie, aerul uscat îi învălui, 
sufocându-i aproape. Douăzeci de minute mai 
târziu, James îşi luă o cameră la cel mai de soi 
hotel din Austin şi, imediat ce se întoarse să-l 
urmeze pe hamal, un bărbat cu un chip plăcut îi 
ieşi înainte. 

— Eu sunt Speers Jackson, domnule ambasador. 
Bun venit în Texas. 

Strângerea lui de mână era puternică, plăcută. 
Chiar de la bun început lui James îi plăcu farmecul 
robust al lui Speers Jackson. Era o caracteristică 
americană care avea o savoare deosebită pentru 
manierele lui rigide. 

— După ce vă duceţi bagajele, ce-ar fi să 
coborâţi? V-aș putea conduce cu maşina până la 
fabrică, dar ce rost ar avea să vă plictisiţi privind 
spre cactuşi şi spre tufişuri? Mai bine vă duc până 
acolo cu avionul. 

Cessna 337 era unul din duzina de avioane 
micuţe care aşteptau pe un aeroport particular de 
la marginea Austin-ului, acolo unde nenumăratele 
fabrici de produse electronice de-abia începeau. 
Toate aceste fabrici erau centrul economiei din 
Austin. Până în momentul în care cei doi bărbaţi 
ajunseră să-şi pună centura de siguranţă în 

carlinga avionului, îşi spuneau pe numele mic. 

Speers zbura jos, căutând să facă un tur cât mai 
complet pentru oaspetele său. Atunci când Austin- 
ul rămase undeva departe în spatele lor, sub ei nu 
se mai văzu decât pământul întinzându-se până la 
orizont şi o mulţime de cactuşi de statura unui om 
şi tufişuri dese şi încâlcite. Şoseaua părea să 
împartă pământul în două, iar nenumărate drumuri 
de ţară se încrucişau în apropierea fermelor. 

— Toate coarnele alea pe care le vezi ieşind de 
prin tufişuri aparţin fie caprelor sălbatice, fie 
cerbilor cu coada albă. Cerbii ăştia nu apucă să se 
relaxeze prea mult din octombrie, cam de pe la 
finele lunii şi până în decembrie, dar, din păcate, 
trebuie să ai grijă şi să porţi cizme cât mai înalte şi 
jambiere de piele ca să te fereşti de muşcătura 
şerpilor cu clopoței. 

— Şi cu câinii vânătorilor ce se întâmplă? întrebă 
James curios. 

— Le pui şi lor un fel de cizmuliţe ca să-i fereşti 
de ţepii de cactus. Se obişnuiesc aşa de mult cu 
ele, încât unii câini nici nu ies pe câmp fără să fie 
încălţaţi. 

— Dar de ce fabrica lui Scrope e aşa de departe? 
întrebă James. 

— Ei bine, unii oameni ţi-ar putea spune că aerul 
este cu mult mai curat aici. Camerele purificate 
sunt absolut critice la fabricarea chipurilor. Orice 
firişor de praf le poate strica. Dar, dacă stai să te 
gândeşti ai putea să-ţi faci fabrica şi în mijlocul 
Austin-ului şi să reuşeşti să ai camere albe, cum le 
zice, cu un sistem complex de purificare a aerului. 

Bănuiesc că adevărul este că lordul a vrut să le 
facă viaţa amară celor care îşi vâră nasul în oala 
lui. E mare concurenţa pe-aici.  Scrope 
Southwestern produce o mulţime de lucruri - 
următoarea generaţie de micro-procesoare pentru 
birotică, chipuri logice pentru computerele multi- 
media, o mulţime de chestii din astea. Uite-o. Toţi 
cei douăzeci de acri în interiorul gardului ăluia 
electrificat. Bătrânul spion care dă târcoale 
fabricilor o să-şi ardă fundul dacă încearcă să sară 
pârleazul la noi. 

Aterizară, pe scurta pistă care separa hangarul 
de fabrica ale cărei clădiri aveau pe acoperişuri 
imense antene satelit. 

— A costat şapte sute de milioane de dolari 
construirea fabricii aici. Dacă plăteşti o asemenea 
sumă de bani, amice, atunci trebuie să fii tare sigur 
de contractele pe care le primeşti pentru că 
indivizii ăia de la bancă stau cu ochii pe tine toată 
vremea. 

Parcă avionul chiar în faţa hangarului, după care 
coborâră, James mulţumit să constate că rămăsese 
în bună formă încă. Singura lui nemulţumire cu 
ocazia acestei vizite făcute la Washington fusese 
faptul că nu avusese deloc vreme să dea fuga 
până la Annapolis unde vasul său era legat în port. 
Prea puţine ape puteau rivaliza cu cele de pe 
coasta estică a Statelor Unite, atât ca provocare 
cât şi plăcere sportivă. 

Prin aerul acela uscat şi fierbinte se lăsă condus 
de Speers spre complexul industrial. Un zumzăit 
asemănător unui cablu de înaltă tensiune părea să 

se intensifice tot mai mult pe măsură ce se 
apropiau de prima clădiră. Odată ajunşi la uşa de 
oţel, Speers scoase o cartelă magnetică pe care o 
băgă în fanta unui aparat de control instalat pe 
zidul din apropiere, după care uşa se deschise cu 
un clic silențios. 

— la te uită, rosti, scoțând două permise de 
trecere sub formă de cartelă din biroul instalat 
lângă uşă. Aceasta este pentru bunul meu prieten, 
ambasadorul. Trebuie să-i arătăm că şi noi, cei din 
Texas, ştim să ne purtăm elegant. 

Bărbatul de la securitate mărâi din dosul biroului, 
după care apăsă pe o manetă. Speers deschidea 
drumul. Zumzăitul era deja mult prea puternic şi 
greu de suportat, oftă James în gând. Se opriră în 
faţa unei uşi închise pe care Speers o deschise fără 
să se mai deranjeze să bată înainte. 

— Imi pare bine că ne aşteptai, îi zise voios 
bărbatului îmbrăcat în kaki care bea cafea aşezat 
la un birou cu gulerul descheiat şi cu mânecile 
suflecate pe braţele groase. Se întoarse spre 
james: Fă cunoştinţă cu managerul lui 
Southwestern, Mickey Finn. 

Speers şi Finn se bătură unul pe celălalt pe 
spate. 

— Îți jur că ăsta-i numele lui adevărat, deşi pare 
caraghios. Acesta este ambasadorul Wharton. Doar 
ai auzit cu siguranţă de el. A venit tocmai de la 
Londra ca să inspecteze fabrica noastră. 

James dădu mâna cu Finn. 

Inspecţia avea să se asemene cu un tur obişnuit 
la oricare altă fabrică. 

— Eu deja am văzut totul de mai multe ori decât 
mi-aş fi dorit, le zise Speers, optând să rămână în 
birou alături de filtrul de cafea. Finn îl conduse pe 
James dintr-o cameră purificată în alta - deşi lui 
James i se părea a fi mai degrabă hale şi nu 
camere - unde tehnicieni îmbrăcaţi în alb lucrau în 
linişte, zumzetul de-abia fiind auzit în unele zone, 
iar în altele fiind de nesuportat. 

— Bine aţi venit înapoi, le ură Speers, ridicându- 
se din scaunul managerului pe care stătuse până 
atunci. Luaţi o cană cu cafea. Fac cinste. 

Finn începu să râdă. 

In vreme ce-şi sorbeau cafeaua, Speers i se 
adresă lui Finn. 

— Ai pregătit documentele alea pe care trebuie 
să le semneze domnul ambasador? 

Finn luă de pe birou câteva dosare. 

— Lordul Scrope a sunat de la Londra chiar azi- 
dimineaţă, îi explică Speers lui James. Voia să 
verific dacă avem totul pregătit pentru semnat. ŞI 
ne-a spus că ai împuternicire de avocat în călătoria 
asta. Ambasadorul este singurul om în care am 
încredere să semneze pentru mine, ne-a spus 
lordul. 

— Dar de ce atâta grabă să fie semnate toate 
hârtiile astea chiar azi? întrebă James. Întrebarea 
fusese îndreptată spre Finn. 

Cel care răspunse însă fu Speers. 

— Componente de maşini-unelte în valoare de 
treizeci de milioane de dolari au fost deja încărcate 
în camioane, gata de livrat în urma unei comenzi 
urgente din Mexico. Ştii foarte bine cum stă treaba 

la vamă - tărăgăneală de dragul tărăgănelii. Te ţin 
să aştepţi până-ţi adoarme şi fundu’. Dar dacă pe 
formularele astea este semnătura lordului Scrope - 
în cazul nostru a ta - atunci te lasă în pace şi 
primeşti lumina verde. 

Formularele pentru vamă aveau pagini întregi în 
rânduri scrise foarte mărunt. James se aşeză într- 
un colţ al biroului şi începu să citească, semnând la 
fiecare paragraf acolo unde era nevoie. 

—  Christoase, ce limbaj nenorocit, oftă el, 
chinuindu-se să citească mai departe. Nici n-am 
auzit de mare parte dintre maşinăriile astea. Cine 
are chef să-i fraierească pe băieţii de la vamă îi 
poate orbi cu toate detaliile astea idioate. 

— La revedere, îl salută Speers pe bărbatul de la 
poartă, atunci când el şi cu James trecură în sens 
invers de bariera de la uşa de la intrare. Afară, 
soarele era o minge albă în înaltul cerului, iar aerul 
frigea. 

De cealaltă parte a pistei, un alt avion micuţ 
tocmai dispărea în hangarul enorm. James observă 
că înăuntru, în afară de avioane, erau şi nişte 
camioane. Apoi uşile se închiseră. 

Speers şi James tocmai deschiseseră uşile 
micuţului Cessna când din hangar îşi făcu apariţia 
un mexican singur, care imediat îşi trase 
sombrero-ul mai jos pe frunte. Atunci când Pedro 
Lopez trecu pe lângă ei, îşi ridică privirea de sub 
borul lat al pălăriei ca să întâlnească ochii lui 
Speers Jackson. Niciunul dintre bărbaţi nu dădu 
vreun semn că s-ar fi cunoscut. 

Pe drumul de înapoiere, Speers îi arătă iarăşi 

împrejurimile. 

— Vezi ferma aia de dedesubt? Şapte mii de acri 
de cactuşi şi tufişuri. Aparține preşedintelui unei 
companii petroliere. Membrii consiliului o închiriază 
de la el pentru partide de vânătoare. Arc cu săgeți 
în sezonul cerbilor, sau puşcoace. Weatherby 270, 
iată ce-mi place mie. Numai în est oamenii folosesc 
puşti de-alea automate. Când mergi pe acolo după 
vânat, trebuie neapărat să fii îmbrăcat în costum 
special de piele, altfel te înţeapă cactuşii, şi poţi să 
şi mori, străpuns, dacă nimereşti vreun ţap mai 
mare. Incepu să chicotească. Avem tot ce înţeapă, 
împunge sau muşcă. 

— Şi cum e cu contrabandiştii de cocaină, cum îi 
opreşti să treacă graniţa ca să arunce încărcătura 
pe-aici? întrebă James. 

— Nu faci nimic. Şapte mii de acri de tufişuri şi 
cactuşi este mult teren ca proprietarul să poată fi 
atent şi să aibă grijă de tot. Arătă în faţă. Ferma de 
colo are optsprezece mii de acri. Patruzeci de 
puțuri petroliere care dau ţiţei. Un mexican bătrân 
şi bun de gură - cred că are peste şaptezeci de ani 
- mi-a zis că a făcut găuri în betonul pistei ca să se 
ferească de zborurile de noapte ale avioanelor. Mi- 
a zis că aude deseori avioane de-astea micuţe care 
zboară foarte jos, fără lumini. Admiratorii fermelor 
se trezesc cu plicuri pline de bani în cutiile poştale 
- Şi vorbesc de mii de dolari - cu instrucţiuni clare 
să-şi ţină poarta principală deschisă în anume 
nopţi sau lucruri rele or să se abată asupra lor. Un 
fermier pe care-l cunosc şi-a găsit taurul premiat şi 
o duzină de vaci Longhorn împuşcate atunci când 

n-a urmat instrucţiunile. 

— Şi cum reuşesc avioanele contrabandiştilor să 
treacă de reţeaua radar de la graniţă? întrebă 
James. 

Speers chicoti încântat. 

— Statele Unite au cheltuit două miliarde de 
dolari pe reţeaua aia antidrog. Baza acesteia sunt 
aerostatele - baloane de mare înălţime pline de 
echipament radar foarte sofisticat - mare parte din 
el făcut de Scrope, în caz că nu ştiai. Numai că 
aerostatele astea nu se pot menţine sus pe un vânt 
ce depăşeşte viteza de cincizeci de kilometri pe 
oră. Insă avioanele n-au probleme din punctul ăsta 
de vedere. Când cei de la vamă te zăresc trecând 
graniţa pe vreme rea, pot să-şi trimită avioanele să 
te urmărească. Numai că trebuie să te prindă la 
pământ cu tot cu marfă. Asta sunt Statele Unite. 
Noi nu doborâm avioanele. 

James se întoarse să privească spre chipul haios 
al bărbatului de lângă el, care continua să 
sporovăiască fără să-şi abată atenţia de la cer. 
După-amiaza, o mulţime de directori îşi pilotau 
avioanele înapoi la bază. 

Odată ajunşi în faţa hotelului, Speers îi zise: 

— Vin să te iau pe la şapte şi un sfert. O să ai 
parte de cea mai bună friptură pe care ai mâncat-o 
vreodată. 

Când se despărţiră târziu în seara aceea, James 
spuse cu mare sinceritate în suflet. 

— Sper să ne mai vedem. Cât de curând. 

Era ziua în care ministrul Apărării urma să fie 
interpelat în Camera Comunelor. La două şi 
jumătate fix, prima femeie preşedinte în Camera 
Comunelor strigă: 

— Domnul Alan Rawiston. În Cameră, numai 
preşedintele putea să-i strige pe miniştri pe nume. 

Alan se ridică greu în picioare şi, cu graţia 
elefantină a oamenilor graşi, o porni spre locul în 
care avea să răspundă întrebărilor. 

Prin lentilele ochelarilor ochii îi străluceau de ură 
atunci când aruncă o privire spre băncile opoziţiei. 
Unul dintre motivele pentru care era un 
parlamentar aşa de bun era că devenea belicos 
fără probleme. Când primul ministru privea într- 
acolo, el vedea doar bărbaţi şi femei nu prea 
diferiţi ca personalitate, nici mai buni nici mai răi, 
decât aceia care stăteau alături. Pentru Alan însă, 
aceştia reprezentau inamicul şi îi ura aşa cum ura 
pe oricine încerca să i se pună în cale. 

O comisie parlamentară studia problemele după 
care formula întrebările urmând ca ministrul cu 
acea problemă să fie, mai apoi, interpelat în 
parlament. De această dată era vorba despre mult 
discutatul contract Cheetah. 

Cu vocea sa răsunătoare, Alan răspunse la prima 
întrebare. 

— Onorabili prieteni, cred că veţi fi bucuroşi să 
auziţi că azi am semnat două scrisori către două 
firme prin care le spuneam că am acceptat cererile 
lor. Amândouă firmele sunt britanice. Northwest 
Metals vor produce carcasa proiectului Cheetah. 

Sistemul electronic va fi executat de către Scrope 
Electronics. 

Un fluierat ascuţit străpunse urletele şi 
huiduielile de pe băncile opoziţiei. Bărbaţi şi femei, 
cu toţii furioşi, se ridicaseră în picioare agitând 
frenetici foaia cu ordinea de zi, sperând să prindă 
atenţia preşedintelui. 

—  Linişte! Linişte! strigă preşedintele. Apoi 
văzând că nu obținea niciun rezultat, începu să 
lovească masa cu ciocănelul. Chemă pe unul dintre 
membrii de vază ai opoziţiei să adreseze ce 
întrebări dorea. 

Acru, acesta întrebă pe un ton de superioritate: 

— Ar vrea ca prea onorabilul gentleman să spună 
Camerei dacă nu cumva decizia i-a fost influenţată 
- fiind vorba de un contract de cinci sute de 
milioane de lire - de eforturile pe care le face 
lordul Scrope cu ajutorul ziarului Javelin, de a-l face 
pe prea onoratul nostru domn următorul prim- 
ministru? 

Ooo-uri ironice se ridicară deodată de pe băncile 
opoziţiei. Suporterii guvernului rămaseră cu toţii 
tăcuţi. 

Alan se ridicase iarăşi în picioare, privind la 
parlamentul care-i pusese întrebarea, ca la un 
vierme de-abia ieşit dintr-un măr putred. 

— Întrebarea acestui onorabil domn, doamnă 
preşedinte, putea fi pusă numai de către o... - se 
opri câteva secunde - persoană - care ea însăşi 
măsoară bunăstarea naţiunii doar după ce poate 
domnia sa câştiga din această treabă. Face 
aceeaşi greşeală a celor care trăiesc în ghetou; îşi 

închipuie că toată lumea are acelaşi orizont limitat 
ca şi al lor. p 

Alan se trânti la loc pe scaun. In spatele lui 
participanții la şedinţa Camerei râdeau şi strigau 
cât îi ţinea gura. 

— Zi-i mai departe tot aşa! 

În cele din urmă preşedintele adunării chemă la 
bară o femeie din opoziţie. 

— Poate prea onoratul gentleman să ne spună pe 
ce bază a dat acest contract valoros unei firme 
deţinute de tocmai cel mai aprig susţinător al 
partidului din care domnia sa face parte? 

Alan era iarăşi în picioare. 

— Sunt fericit să-i explic onorabilei doamne 
motivele care au stat la baza alegerii mele. Scrope 
Electronics se bucură de cea mai bună reputaţie, 
atât în ţara noastră cât şi în altele, mai ales pentru 
calitate. Scrope Electronics se poate încadra în 
timpul pe care l-am stabilit în contract. Scrope 
Electronics are preţuri la fel de rezonabile ca 
oricare altă firmă britanică. lar propunerile erau la 
fel de competitive ca acelea primite din partea 
firmelor americane - cu o singură excepţie. 

Aici Alan făcu o pauză de parcă ar fi fost în 
pragul unei mărturisiri măreţe. Parlamentarii se 
încordară. Îşi împinse ochelarii în sus pe nas. 

Ceea ce urmă reuşi să abată atenţia de la alte 
oferte din partea unor firme britanice la fel de 
bune. 

— O firmă reputată de electronică, americană, 
îndeplinea atât specificaţiile contractului cât şi 
costurile, la fel ca şi Scrope Electronics. Ofertele şi 

termenii fiind egale în toate privinţele, mi-am 
asumat răspunderea să ofer acest contract unei 
firme britanice. 

Intorcându-se la o sută optzeci de grade privi cu 
atenţie băncile ocupate de opoziţie dintr-un capăt 
în celălalt. 

— Voi face tot ce pot în mod legal şi legitim, 
doamnă preşedinte, să ajut industria britanică şi să 
creez cât mai multe locuri de muncă noi în ţară, 
spre deosebire de membrii opoziţiei al căror 
interes este să puncteze cât mai mult, indiferent 
de câte prejudicii ar putea aduce economiei 
britanice. 

Se auziră imediat ţipete furioase din băncile 
opoziţiei. 

Nenumărate aclamații şi „Bravo” din partea 
susținătorilor guvernului, pentru că, indiferent de 
ce gânduri aveau guvernanţii şi ceilalţi susţinători 
alături de motivele lui, întotdeauna le plăcuse 
combativitatea ministrului Apărării. 

Preşedintele Camerei Comunelor începu să 
lovească tribuna cu ciocănelul. 


Un scurt raport asupra contractului 
guvernamental apăru în josul primei pagini din 
Javelin. Două  fiţuici de scandal fuseseră 
preocupate doar să vâneze familia regală. Toate 
celelalte ziare relatau cu multe amănunte istoria 
contractului Cheetah. 

Nu era arătat nici cel mai mic interes pentru 
faptul că Northwest Metals câştigase contractul 
pentru carcasele proiectilelor. Contractul pentru 

electronică era fierbinte - para mălăiaţă ce picase 
în poala lordului Scrope. 

Asaltul ucigaş veni din partea ziarului Dispatch. 

Corespondentul de la Apărare îşi făcuse temeinic 
treaba, ajungând să afle că ministrul fusese sfătuit 
de consilieri să nu dea contractul lui Scrope. Miles 
reuşise să convingă o personalitate oficială - 
făgăduindu-i să nu-i divulge numele - să confirme 
această ştire uluitoare. 

Titlul lung spunea fără drept de apel: Ministrul îşi 
nesocoteşte singur consilierii. 

O linişte mai încrâncenată decât de obicei 
răzbătea din birourile secretarelor, atunci când 
James îşi făcu apariţia. 

— Bună dimineaţa, le salută politicos, deşi din 
tonul lui reieşea cât se putea de clar că nu era 
nimic bun. 

La câteva secunde după ce se aşeză la birou, 
buzerul roşu de lângă birou începu să ţârâie ca 
freza unui dentist. 

— Prietenul tău o să plătească pentru asta, îi zise 
vocea plată de la celălalt capăt. 

În vreme ce se pregătea să deschidă uşa de la 
biroul preşedintelui, James încerca să se oţelească 
împotriva valului de furie care bănuia că avea să 
urmeze. 

Împrăştiate pe podea în jurul mesei de lucru, 
erau ziarele de dimineaţă, unele mototolite şi rupte 
pe la margini, altele aruncate intacte după o privire 
aruncată asupra lor. Pe masă era deschis Dispatch, 
cu prima pagină în lumină. 

— Nu m-am aşteptat ca Miles Brewster să 

transforme bătălia noastră în atac la persoană, 
rosti James. Probabil c-ai reuşit să-l scoţi bine din 
fire. 

Cele două fotografii stăteau deasupra celor şase 
coloane. Una îl arăta pe Gerald la intrarea 
gardienilor călări de la Ministerul de Apărare - 
prietenul ministrului. Cealaltă îl arăta pe Alan 
Rawlston, făcând cu mâna de pe treptele clădirii de 
la Numărul Zece - ministrul recunoscător. 

—  Aristocratul nostru american joacă tare, 
mormăi Gerald. 

Nu era nici urmă de furie în tonul lui. Pur şi 
simplu expusese un fapt. 

— Am fost exact o singură dată la minister, 
continuă, pentru o recepţie când era în vizită 
ministrul american al Apărării. lar fotografia aceea 
cu Alan pe scările de la Numărul Zece ar fi putut fi 
făcută după orice întâlnire a cabinetului. Dar îl face 
să arate de parcă ar sărbători faptul că a devenit 
prim-ministru. Ce al dracului de deştept din partea 
lui. 

— Când o să citeşti tot ce scrie acolo, îi zise 
james, o să vezi că au descris foarte clar 
circumstanţele în care au fost făcute aceste 
fotografii. 

— Mda. Maestrul Miles se asigură din vreme că 
totul este foarte clar explicat ca să nu fie acuzat 
mai apoi că trişează. Dar e la fel de sigur ca iadul 
că ştie toate şmecheriile ca să-şi facă mesajul citit. 
Nimeni nu se înghesuie să citească ce e scris cu 
litere aşa de mici. Şi n-au cum să rateze editorialul 
special băgat în mijlocul primei pagini - cu 

chenarul ăla negru în jur şi semnat de băiatul 
nostru minune, de parcă ar fi chiar Dumnezeu 
dând verdictul. 

Era prima dată când Miles se folosise de 
şmecheria asta ca să atragă atenţia cititorilor care 
nu ajungeau poate niciodată la pagina rezervată 
redactorului şef sau editorului. lar ceea ce avusese 
de spus o făcuse foarte pe scurt: 

„Nu numai soţia lui Caesar trebuie să fie mai 
presus de orice suspiciune. 

Domnul Rawlston a cedat un contract de cinci 
sute de milioane de lire sterline unei firme ce 
aparţine unui industriaş şi magnat al presei, lordul 
Scrope. Publicul - care plăteşte impozite din greu - 
cred că poate întreba fără ocol; poate fi o simplă 
coincidenţă faptul că ziarul de frunte al lordului 
Scrope, renumitul Javelin, duce o campanie destul 
de dubioasă care susţine numirea lui Alan Rawlston 
ca înlocuitor al lui Martin Mather ca prim-ministru? 

Este firesc doar ca suspiciunea să se înfiripe în 
minţile multora dintre noi că domnul Rawlston nu 
este decât un umil servitor la picioarele 
puternicului său susţinător, promovându-i astfel 
interesele financiare”. 

O linie roşie, groasă începu să înconjoare textul 
ofensator. 

Şi cu toate astea Gerald parcă era calmul 
întruchipat atunci când spuse: 

— Până şi cei mai idioţi pot să-şi dea seama că 
Brewster s-a limitat cât a putut de mult în a nu 
încălca vreo lege, iar treaba asta îi face să se 
gândească şi mai al naibii la substratul acestui 

text. 

Îşi aprinse un trabuc. 

— Spune-mi, domnule ambasador, câtă vreme ai 
stat la Washington, nu se poate să nu-i fi auzit pe 
oameni vorbind despre acel mic accident petrecut 
în Mexico, poate că ştii ceva mai multe despre 
asta? 

— Aici chiar nu vă pot ajuta, domnule preşedinte. 

De când cu recenta călătorie a lui James la 
Washington, relaţiile dintre el şi Gerald, deşi 
rămăseseră tensionate, fuseseră cel puţin demne. 
(Bine, bine, domnule ambasador. Nimeni altcineva 
n-ar fi putut pleda cazul nostru aşa de bine ca 
dumneata.) Dădu răspunsul pe care l-ar fi dat alte 
încă o sută de persoane din Washington. 

— Oamenii speculează, dar niciunul dintre ei nu 
poate pretinde că ştie exact ce anume s-a 
întâmplat în Mexico când Miles era aşa de tânăr. 

— Mda. Şi care-i cel mai bun loc în care poţi găsi 
articole vechi din ziarele din toată America? 

— Biblioteca Congresului, răspunse James. Orice 
american i-ar fi putut spune treaba asta lui Gerald. 

— Vei contacta imediat trei reporteri de 
investigaţii de la ziarele mele din America, 
domnule ambasador. Asigură-te că lucrează pentru 
trei ziare diferite. Spune-le să-şi mişte fundurile 
grase până la biblioteca Congresului sau cum îi mai 
spune şi să stea acolo până când prind rădăcini 
sau găsesc ce vreau eu. Oricâtă vreme le va trebui, 
vreau să găsească neapărat ceva - chiar dacă este 
un amărât de articol de şase rânduri - şi care să 
spună ceva despre accidentul tânărului Miles 

Brewster. 

In mod cu totul neaşteptat, zâmbi. 

— Spune-le că şi ceilalţi doi nebuni lucrează la 
acelaşi caz şi că, oricare dintre ei descoperă ceva 
în cele din urmă, va avea parte de recunoştinţa 
prețioasă a lui Gerald Scrope. 

James rămăsese în acelaşi loc, în faţa biroului, 
unde se oprise atunci când intrase în cameră. În 
unele zile Gerald îl lăsa să stea aşa şi pentru zece 
minute întregi în care aveau o discuţie. Însă 
onoarea moştenită de generaţii, se ridică deodată 
în James. 

— Imi pare rău, domnule preşedinte. Mă pui într- 
o poziţie imposibilă, cerându-mi să caut dovezi cu 
care să-mi termin un vechi prieten. 

james era conştient de faptul că era foarte 
țeapăn aşteptând diatriba care ştia că va urma. 
Aproape că spera să se întâmple aşa ceva. După 
ce reuşise cu succes să facă atâtea pentru Scrope, 
dacă pleca de acolo chiar în ziua aceea - la naiba 
şi cu banii şi cu statutul social - în necunoscut, dar 
ca om liber, Gerald avea curând să-şi dea seama 
că-şi furase singur căciula şi că din învingător 
ajunsese învins. 

Gerald îl privi cu luare aminte. 

— Oricine poate deveni sentimental pentru ceva 
anume, domnule ambasador, rosti în cele din 
urmă. lar eu nu vreau să te pun într-o situaţie 
jenantă. Vrei să-i spui redactorului de la ştirile 
externe să vină imediat la mine? Domnul Fleet va fi 
mai mult decât bucuros să facă toate 
aranjamentele pe care le doresc. 

Marigold era agitată şi răspunse la telefon 
imediat ce începu să sune. 

— Alo? 

În momentele de tăcere care urmaseră îşi auzise 
numai inima bătându-i în urechi. Ceva mai târziu, 
zăcând trează în noapte, se întrebă singură cum de 
ştiuse atunci, când încă tăcerea mai dăinuise pe 
fir, că acela trebuia să fie Gerald? Şi mai ştiuse că 
şi el ştia că în momentul acela Miles nu era acasă. 

— Doamna Brewster, spusese în cele din urmă. 

— Lord Scrope, răspunsese şi ea. 

— Ţi-am spus că-mi voi aminti numărul. Vreau să 
te invit să iei prânzul cu mine. In apartamentul 
meu. Ai agenda de întâlniri pe aproape? 

Fusese acea întrebare convenţională, îşi dădu ea 
seama după ce reconstitui dialogul în noapte, care 
îl făcuse să fie sigur că aveau să se întâlnească. 
Nu-i lăsase vreme să se gândească. Pusese doar 
întrebarea şi aşteptase răspunsul. 

Restul se presupunea de la sine. 


Zoe se întoarse la Dispatch imediat după ora 
unu. Fusese să-l vadă pe ambasadorul american - 
unul neobişnuit de candid - ca parte din pregătirea 
pe care o făcea în vederea interviului cu prima 
doamnă. 

Redacţia era aproape goală, majoritatea celor de 
acolo fiind plecaţi în pauza de prânz. Ea avea parcă 
un sandviş păstrat în birou, cugetă în vreme ce-şi 
aranja notițele. 

Aruncă o privire fugitivă spre biroul lui Miles. Nu 

era nimeni acolo. Poate că reuşea să-l vadă ceva 
mai târziu. Voia neapărat să-i spună cât de mult îi 
plăcuse editorialul de pe prima pagină. Ciudat, 
cugetă. Putea câteodată să te scoată din sărite. Şi 
cel mai ciudat era faptul că reacţiile lui contau aşa 
de mult pentru ea. Nu voia ca el să fie de acord cu 
ceea ce scria, dar cu siguranţă ar fi vrut să-l 
impresioneze. 

Mesajul îi fusese lăsat pe birou. 

„Sună-l pe Peter Stainsley la casa din 
Washington. Cât mai repede”. 7 

Aruncă o privire spre ceasul de la mână. Iin 
Washington era de-abia trecut de opt dimineaţa. 
Acasă. Ea mereu îl sunase la biroul pe care-l avea 
la senat. Cât mai repede. 

Stomacul i se strânse. 

— Reşedinţa domnului senator şi a doamnei 
Stainsley, răspunse valetul pe un ton jalnic. 

— Sunt Zoe Hare. Sun de la Londra. Poate 
domnul senator Stainsley să vină până la telefon? 

Câteva momente mai târziu, Peter ridică 
receptorul unei extensii. 

— Zoe. Mulţumesc că m-ai sunat. 

Vocea lui Peter avea intonaţii foarte ciudate. 

— Este totul în regulă acolo? întrebă destul de 
nesigură. 

— Nu. 

Îşi simţi ceafa cum se răcea şi înţepenea. 

— Nevastă-mea tocmai venea ieri spre casă 
dinspre Baltimore. Un camion care venea din 
cealaltă parte a aruncat-o peste barieră. E moartă. 

— Nu. 

Vocea i se subţiase cumplit. 

— Doamne Dumnezeule! 

— A murit instantaneu. 

Rămaseră amândoi tăcuţi. 

Zoe încerca să şi-l imagineze. Oare stătea întins, 
cu telefonul în braţe, încercând să mai uşureze 
povara unor astfel de veşti? Sau poate că stătea pe 
un scaun cu o mână acoperindu-şi ochii? 

Mai vorbiră puţin. 

Vocea lui parcă nu mai avea vlagă. La un 
moment dat îşi pierdu controlul un moment. 

— Tu ştii foarte bine ce mult am iubit-o, îi zise. 

— Ştiu asta. Mereu am ştiut-o, Peter. 

Mai stătură puţin de vorbă, după care Zoe preluă 
conducerea. 

— Nu mi se pare corect ca eu să stau aici. Pot 
veni la Washington chiar în seara asta. 

— Cred că ar fi mai bine dacă ai rămâne acolo 
unde eşti, îi răspunse el. 

După ce închise, Zoe rămase multă vreme 
nemişcată, cu bărbia în pumni. 

Niciodată nu gândise că putuse fi şi altfel decât o 
căsătorie bună, sănătoasă. El avea să fie tare 
zguduit de moartea ei. Deja era. 

Chiar şi atunci când cea mai cumplită tragedie te 
loveşte, gândurile triviale tot ajung să-ţi pătrundă 
mintea. 

Oare când avea să se hotărască valetul că era 
timpul potrivit să înceteze să mai spună „Reşedinţa 
domnului senator şi a doamnei Stainsley”? După 
înmormântare? 

Apoi se întoarse la gândurile tulburătoare şi la 

durere. 

Oare cum aflaseră copiii de moartea mamei lor? 
Peter fusese cel care le spusese? Oare auziseră de 
la altcineva, înainte ca el să le poată da de ştire? 
Poate că auziseră ceva la radio? Sau la televiziune? 
Poate că auziseră înainte să se fi întors acasă de la 
şcoală. 

Zoe rămase să privească absentă de-a lungul 
redacţiei pustii. 


Partea a treia 
Capitolul 26 


Se întoarse, dându-şi la o parte părul de pe faţă, 
în somnul acela neliniştit când crezi că de fapt nu 
dormi, în vreme ce tot felul de gânduri ciudate îţi 
trec prin minte. Alarma ceasului o trezi, ceea ce 
însemna că până la urmă totuşi dormise. Draperiile 
trase întunecau încăperea făcând mobilele să pară 
nişte fantome mătăhăloase. 

Chiar şi trează fiind, imaginile cele ciudate 
continuară să-şi facă de cap. Inmormântările erau 
făcute de asemenea şi pentru cei rămaşi. Sau 
poate mai cu seamă pentru cei rămaşi? Ar fi vrut 
să fie alături de el în durere. S-ar fi putut duce ca 
să stea undeva în fundul bisericii. Dar, era totuşi 
înmormântarea soţiei lui. Nu i se părea deloc 
corect să meargă şi să participe la înmormântarea 
soţiei lui. 

lar acum el nici măcar nu mai avea o soţie. 
Imediat ce Zoe se gândi cam la ce putea însemna 

asta pentru ea, un val de ruşine şi de vinovăţie o 
copleşi. Soţia lui era moartă. Peter era dărâmat. Şi 
ea stătea şi se întreba cum va afecta treaba asta 
viitorul ei. Cât de revoltătoare putea să fie? Dădu 
cuverturile deoparte, după care trase draperiile. Un 
cer noros părea să se lase greoi pe acoperişurile 
caselor din faţă. Până şi copacii de pe marginea 
străzii păreau plumburii. 

Trebuia să plece. Ziariştii ca ea, care făceau 
portrete, profiluri şi interviuri rareori trebuiau să fie 
la redacţie şi seara, dar categoric trebuiau să fie 
acolo dimineaţa devreme. Işi dori deodată ca 
interviul acela stupid cu avocatul acela plicticos să 
nu fi fost programat pentru ziua aceea. Cine fusese 
cel care inventase cafeaua ar fi trebuit să 
primească mai multe premii Nobel, cugetă 
bosumflată în vreme ce se îndrepta spre bucătărie. 
Chiar înainte să ajungă până acolo, imagini 
disparate cu membrii familiei Stainsley începură 
iarăşi să-i joace prin faţa ochilor. 

— Of, moarte, unde ţi-e coasa? Vorbi tare şi cu 
răceală. 

Niciodată nu putuse să sufere replica asta. Cum 
ar fi putut întreba careva un asemenea lucru? 


— Cam de multă vreme nu ne-am mai văzut, 
amiga. Poate doar prin ziare. 

Uf, mai bine pleacă şi lasă-mă. 

— Nici nu mai pot să deschid Dispatch în ultima 
vreme fără să dau peste numele tău scris cu litere 
de-o şchioapă. Unde te duci? 

Se postase pe marginea intersecţiei de la 

Lambeth Bridge, căutând momentul potrivit ca să 
treacă spre Millbank. Simon tocmai prânzise cu un 
oficial de la Ministerul de Externe, la un restaurant 
din apropiere şi o zărise pe Zoe în fundul sălii cu un 
binecunoscut avocat australian. Nu i se păruse 
deloc prea veselă. Oare o ceartă între îndrăgostiţi? 
se întrebase imediat. Dar mai apoi o văzuse 
luându-şi notițe. 

Nu se mai văzuseră de când sosiseră la Londra. 

— Cum grădinile de la Victoria Tower sunt chiar 
acolo, vreau să arunc şi eu o privire spre Rodin 
înainte să mă întorc la birou, îi răspunse, dând la 
vreme înapoi atunci când un autobuz supraetajat 
trecu cu roţile din faţă peste marginea trotuarului. 

— Parcă e prea urât afară să mai stai să admiri o 
sculptură ce-i reprezintă pe înţelepţii oraşului 
legaţi împreună, îndreptându-se spre o moarte 
cumplită, chicoti Simon. Dacă aş fi fost în locul lor 
m-aş fi furişat afară din oraş şi mi-aş fi găsit un alt 
loc în care să trăiesc, lăsându-l pe regele englez să 
distrugă cetatea, dacă asta poftea să facă. Oricum 
mie nu mi-a plăcut niciodată Calais. 

Zoe reuşi cu greu să zâmbească oarecum 
politicoasă. 

— Deci, am putea să facem două lucruri, zise 
Simon. Ai putea să mergi şi să-i priveşti pe 
înţelepţii de bronz şi eu aş putea să te însoțesc ca 
să îţi ofer umărul şi batista în caz că te podidesc 
lacrimile. Sau, ne-am putea întâlni să bem un 
pahar într-un loc ales de tine, la finele unei zile 
grele de muncă - ba chiar să luăm şi cina, dacă 
eşti liberă. Aveam o mulţime de discutat. 

— De fapt mi-ai oferit trei soluţii, mustăci Zoe. 

Adevărul era că nu-i prea venea să-şi petreacă 
seara de una singură. 

— O să accept cea de-a doua soluţie. Ce-ai zice 
de o băutură într-un local pe la jumătatea drumului 
dintre Javelin şi Dispatch? 

— Ai un simţ cu totul deosebit pentru ceea ce e 
potrivit, Zoe. Asta-i unul dintre nenumăratele 
lucruri pe care le-am admirat întotdeauna la tine. 

Se hotărâră asupra localului, după care Zoe 
traversă în cele din urmă spre Millbank. 

În pofida rezervelor lui Simon alături de cetăţenii 
din Calais care, cu şapte sute de ani înainte, se 
predaseră în faţa lui Edward al lIll-lea ca să-şi 
salveze oraşul de la distrugere, găsi monumentul 
pe cât de mişcător pe atât de sumbru. Incet, îi 
dădu ocol. Era şi o bancă în apropiere, aşa că îşi 
lăsă poşeta să cadă pe ea, după care se aşeză ca 
să privească la figurile de bronz. Se gândi fără să 
vrea la bunicul ei. Şi el ar fi procedat exact ca ei. 

Se apropie iarăşi ca să le poată privi mai bine 
feţele, încercând să-şi închipuie ce anume 
simţiseră în vreme ce se îndreptau spre moarte. 
Mergând spre partea grădinii care era chiar pe 
malul râului, rămase să privească Tamisa cum 
continua să se rostogolească spre mare, scânteind 
în lumina palidă a soarelui ce răzbătea anemic 
printre nori. Timpul, ca un fluviu necruţător, îşi 
ducea la vale toţi fiii... Aruncă o privire spre ceas. 
Era mai bine dacă se întorcea la redacţie. 

Dacă n-ar fi fost aşa de absorbită de ea însăşi, 
atunci ar fi observat de cealaltă parte a râului 

clădirea înaltă şi strălucitoare, care se profila pe 
înaltul cerului, iar ultimul etaj era înconjurat parcă 
de un brâu de verdeață. 


Marigold se trezi devreme în dimineaţa aceea, 
imediat după şase, în vreme ce Miles încă mai 
dormea alături de ea. Întinsă pe spate, cu ochii larg 
deschişi, îşi frecă uşor spatele de cearşaf. Incet, îşi 
depărtă picioarele până când, cu unul dintre ele îl 
atinse pe Miles. Un fior îi străbătu şira spinării. Işi 
strânse picioarele şi rămase nemişcată. 

Imediat după ora unu cobori dintr-un taximetru şi 
intră în holul ostentativ decorat. 

— Lordul Scrope mă aşteaptă. 

Fie datorită grabei ei evidentă, fie instrucţiunilor 
pe care i le dăduse Gerald, recepţionerul renunţă 
să mai întrebe de numele ce trebuia comunicat 
sus, în apartamentul excelenţei sale. Imediat ce 
puse receptorul în furcă îi şi zise: 

— Luaţi ascensorul spre apartamentul A de la 
ultimul etaj, doamnă. Veţi fi întâmpinată atunci 
când veţi ajunge. 

Era singură în ascensorul plin de oglinzi, care 
urca teribil de silențios. Fiecare firicel minuscul de 
păr de pe braţe i se zbârlise. 

În cele din urmă uşile se deschiseră. Ea păşi 
direct într-un hol elegant. Intr-una dintre cele două 
oglinzi Sheraton pereche ce vegheau o arcadă, 
văzu cum uşile se închideau încet, lăsând-o ca 
prinsă într-o capcană. 

Precum o frumoasă insectă prinsă într-o orhidee 
carnivoră, trecu prin arcadă până când ajunse într- 

o încăpere imensă, cu peretele din spate făcut 
numai din sticlă. Într-un fotoliu, alături de peretele 
cu ferestre, stătea Gerald care vorbea la telefon. 

Continuându-şi convorbirea, o urmări cum 
înaintă până-n mijlocul camerei, oprindu-se mai 
apoi în faţa lui, nesigură. Când puse receptorul jos 
continuând s-o privească cu insistenţă, se întinse şi 
apăsă un buton. 

— De acum nu ne vor mai deranja niciun fel de 
telefoane până când nu terminăm cu prânzul, o 
asigură. Bine ai venit, doamnă Brewster. 

Nu făcu nici cel mai mic gest că ar fi intenţionat 
să se ridice din fotoliu. 

Ea rămase mai departe înţepenită pe loc, tentată 
fiind să înceapă să vorbească despre nimicuri din 
cauza nervozităţii, dar rămânând tăcută din cauza 
felului în care era privită. Simţea cum sângele îi 
urca în obraji. 

Tocmai când tensiunea ajunsese să fie aproape 
de nesuportat pentru ea, Gerald binevoi să se 
ridice din scaun. Se întoarse spre ferestre. 

— Vino să vezi priveliştea mea. 

Pentru prima dată de când intrase, privi în jur. Un 
decorator transformase salonul după fantezia unui 
om foarte bogat: canapele supradimensionate şi 
fotolii din mohair şi piele moale, măsuţe placate cu 
marmură din oţel strălucitor, şi pe jos un covor aşa 
de gros şi de moale, încât putea fi luat drept pat. 

Ca prin vis, Marigold traversă încăperea şi i se 
alătură. 

— Nu e prea rău pentru un proprietar de garaj 
din sudul Londrei, îi zise, privind la râul şerpuitor 

de dedesubt, la casa parlamentului de cealaltă 
parte, alături fiind St. James Park şi palatul 
Buckingham. Cu ochii fixaţi asupra turnului 
Victoria, îi spuse mai departe, foarte mulţumit de 
sine: Dacă turnul Casei Lorzilor nu ne-ar sta în 
drum, ai putea vedea până la clădirea în care 
locuieşti. 

Mecanic, cugetă Marigold, nemulțumită din 
cauza conotaţiei pe care englezii o dădeau acestui 
cuvânt. Dur, insolent, mitocan, opusul a ceea ce 
era Miles. 

Deodată se întoarse şi o porni spre mijlocul 
camerei. 

Gerald se întoarse şi el, dar rămase mai departe 
lângă ferestre. 

— N-o să pun mâna pe tine, doamnă Brewster. 

Se opri, reflectând câteva momente. 

— Nu până când n-o să fii gata pentru aşa ceva. 

Făcu semn spre încăperea alăturată. 

— l-am spus menajerei că nu vreau prea mulţi 
oameni să se agite în jurul meu, continuă să 
vorbească, deschizând drumul. Bucătăreasa s-a 
întrecut pe sine. Totul este aşezat pe bufet. 
Serveşte-te, te rog. 

Marigold admiră tăcută mobila Chippendale. 
Totul din încăpere era greoi şi prea pretenţios, 
asortându-se însă de minune cu caracterul lui 
Gerald, chiar şi oglinda aceea imensă atârnată pe 
peretele opus ferestrelor. Atârnase mai demult 
deasupra unui şemineu dintr-o reşedinţă din 
secolul optsprezece. Însă tavanul jos al unui 
apartament modern făcea acea oglindă greoaie să 

atârne până aproape de podea. 

Pe o farfurie de argint era aşezat un somon 
întreg, ornat cu jumătăţi de lămâie tăiate sub 
formă de coroană. Pe un alt platou de porțelan 
fusese aşezată friptură rece de vacă, bine făcută, 
tăiată destul de gros ca să-i poţi savura gustul. 

— Exact cum îmi place, murmură Gerald, 
umplându-şi farfuria. 

Se servi şi ea. Totul era foarte bine gătit, numai 
că, din păcate, era mult prea încordată ca să poată 
lua mai mult de câteva înghiţituri. 

După ce termină de mâncat şi împinse farfuria 
deoparte, Gerald rămase s-o privească foarte calm. 

— Spune-mi ce motive am să te doresc, doamnă 
Brewster, i se adresă pe un ton îngheţat. 

Pentru un minut întreg, sau chiar mai mult, 
Marigold rămase tăcută. Apoi, vorbind foarte clar şi 
răspicat, ca la un interogatoriu, răspunse: 

— Sunt frumoasă. Bărbaţii sunt întotdeauna 
atraşi de mine. Am stil. Aici se opri. 

— Şi? 

O privea impasibil de parcă încerca să hotărască 
ce notă să-i pună. 

Ea rămase să mai aştepte o bucată de vreme 
înainte să răspundă la fel de clar. 

— Şi sunt soţia lui Miles Brewster. 

Gerald rânji mulţumit. 

Marigold îşi lăsă privirea în jos. Îşi ţinea mâinile 
în poală. Prinse să se joace cu inelele de pe inelar. 

— Ce faci de regulă la această oră din zi? o 
întrebă. 

Probabil că uitase să mai inspire, cugetă 

Marigold, inhalând cu nesat aerul, uşurată că 
Gerald era în stare să pună şi întrebări fireşti. 

— În prima lună după ce am venit aici m-am 
concentrat la redecorarea apartamentului. Dar 
acum iau deseori masa cu prietenii. În fond, până 
în urmă cu cinci ani, şi eu am trăit tot aici. Cunosc 
un mare număr de persoane în Londra. 

li dărui un zâmbet cald. 

— Am primit azi-dimineaţă o scrisoare de pe 
Strada Downing nr. 10, în care mi se transmitea că 
este un loc liber în comitetul consilierilor la Galeria 
Naţională a portretelor. Mi-au cerut să devin 
consilier. 

— Pe cât vrei să pui pariu că s-au gândit că dacă 
faci parte din comitet, ar putea să obţină în felul 
ăsta şi o donaţie grasă din partea soţului tău? 

— Tot ce se poate, răspunse Marigold înţepată, 
dar se întâmplă să fiu un bun consilier. Arta este 
unul dintre puţinele lucruri la care mă pricep foarte 
bine. 

— O să ţin minte treaba asta, îi răspunse Gerald. 

— Asta însemnând ce? 

El îi zâmbi. 

— Vom mai vedea, doamnă Brewster. 

Îşi privi ceasul de la mână, după care rămase s-o 
privească pe ea. 

— O doamnă englezoaică elegantă, îmbrăcată 
impecabil, rosti. Am face un cuplu foarte 
interesant, doamnă Brewster. 

O privi cum îşi încrucişa picioarele. 

Deodată îşi împinse scaunul în spate. 

— Şoferul mă va lăsa la Javelin după care vă va 

duce acolo unde doriţi, îi zise. 

— O să iau mai bine un taxi, îi răspunse ea, aşa 
cum de altfel bănuise şi Gerald că va face. 

În ascensor niciunul dintre ei nu vorbi. Când 
traversă holul, bărbatul de la recepţie se prefăcu a 
nu-i observa. 

In vreme ce şoferul făcea semn unui taxi pentru 
ea, Gerald îi spuse: 

— O să vă mai sun, după care urcă în Rolls. 

Imediat ieşi din maşină şi se întoarse lângă ea. 

— Nu sunt un om cu multă răbdare, doamnă 
Brewster, mărturisi. 

După aceea se întoarse şi urcă în maşină. 


Capitolul 27 


Cu o jumătate de oră înainte ca să o întâlnească 
pe Zoe, Simon ieşi din redacţia ziarului Javelin. Se 
presupunea că în local aveau să fie mulţi alţi 
ziarişti, câţiva veniţi să bea câteva pahare înainte 
să plece acasă, alţii doar ca să bea o duşcă înainte 
să se ducă la redacţie. Altcineva ar fi putut 
presupune că, după o zi întreagă petrecută în 
nebunia unei redacţii, ar fi ales o cu totul altă 
companie cu care să se relaxeze puţin. Numai că, 
principala lor distracţie rămăsese bârfa cu ceilalţi 
ziarişti, surescitaţi atunci când prindeau câte o 
bombă şi urma să apară în ziarul de a doua zi, trişti 
atunci când nu mişca mai nimic în domeniul lor, 
schimbând ultimele anecdote făcute la adresa 
redactorilor lor şefi. 

Şi nu se ştie de unde poate să sară iepurele, îşi 

zise Simon. Dacă arunca din întâmplare, de 
exemplu, numele lui Miles Brewster, poate apărea 
vreun indiciu mai deosebit. Fusese grandios 
efectiv, atunci când luase legătura cu cei trei 
ziarişti din America şi le spusese să stea în 
biblioteca Congresului până „când prindeţi rădăcini 
sau găsiţi ce-mi trebuie”, după cum foarte delicat îi 
explicase şi lui preşedintele. 

Lui Zoe îi plăcea acea parte a zilei petrecută pe 
malul sudic al râului, oamenii mergând spre casele 
lor, de fapt nişte căsoaie de prin secolul 
nouăsprezece cu terase minunate însă, unele încă 
ocupate de familii care trăiseră acolo generaţii 
întregi. Apoi mai erau şi mozaicurile de la 
Hawksmoor care scânteiau în soarele roşu care se 
pregătea să apună, iar din depărtare se auzeau 
bătăile grave ale clopotelor de la Lambeth Palace, 
care aminteau de prezenţa Domnului. 

Planurile ei pentru seara aceea se schimbaseră 
de când vorbise cu Simon. Jancie o sunase să-i 
spună că James rămânea să lucreze până târziu. 
Zoe era teribil de fericită că putea să se vadă cu ea 
în seara aceea. Aşa că acum, în loc să meargă 
acasă după întâlnirea de la cârciumă, avea să se 
ducă la familia Wharton. 

Simon stătea la bar cu doi redactori politici, iar 
atunci când o zări în oglindă, o întâmpină 
zgomotos. 

— O, tu, cea frumoasă, poţi aduce lumină în 
întuneric. 

Toţi patru rămaseră să mai trăncănească puţin 
înainte ca ea şi cu Simon să-şi ducă paharele cu 

băutură la o masă. 

— Tocmai am auzit de soţia lui Peter Stainsley, 
începu Simon. 

Îşi ridicase sprâncenele întrebător. 

— Te-am văzut luând prânzul cu el, de câteva 
ori, continuă. 

— Ceea ce de fapt înseamnă că probabil m-ai 
văzut luând masa cu el o singură dată, îi ripostă 
Zoe cu uşurinţă. Nimeni nu se pricepea mai bine ca 
el să ridice ecrane de fum. Se gândi să dirijeze 
conversaţia spre câţiva prieteni comuni de la 
Washington. 

Simon îşi sorbi tot paharul deodată. 

— Eşti gata pentru încă un rând, amiga? o 
întrebă mai mult din politeţe pentru că Zoe de-abia 
dacă sorbise o dată din paharul ei. 

Întorcându-se cu un pahar plin, luă o înghiţitură 
bună din el înainte să se aşeze iarăşi la masă. 

— Aduce ghinion să pierzi chiar şi un strop, îi 
mărturisi el. Trebuie să ai posibilităţi şi trebuie să 
ai şi noroc. Niciuna nu e de ajuns fără cealaltă. 
Cum mai merge viaţa ta amoroasă? 

— Nimic care să te facă să te înverzeşti de 
invidie, îi răspunse Zoe. 

Urmă o scurtă pauză în conversaţie. 

Apoi Simon păru să-şi ia inima în dinţi şi-i zise: 

— Ce mai face Jancie? Am auzit că se descurcă 
foarte bine la BBC. 

— În seara asta luăm cina împreună. Dar, în 
general, se descurcă bine. Cel mai bun exemplu 
pentru o femeie care şi-a refăcut căsătoria având o 
slujbă în afara casei. Ea şi cu James au reintrat pe 

cursul normal. 

— M-am gândit eu că or să se descurce până la 
urmă şi or să se împace, comentă Simon. Trecutul 
e trecut şi mereu am zis că Jancie, cu cât îşi dă mai 
repede seama de asta, cu atât e mai bine pentru 
ea. Problema ei a fost că niciodată n-a înţeles 
diferenţa netă dintre o căsnicie şi o relaţie 
amoroasă. 

Rânji încântat. 

— Şi nimeni nu ştia treaba asta mai bine ca tine, 
Zoe, eh? 

— Ce bine pentru tine că sunt bine crescută, 
Simon. Câteodată mă faci să-mi doresc să-ţi pot 
trage un pumn zdravăn drept în gură. 

— Gata, mă predau, îi zise el râzând, ridicând 
mâinile. Am cel mai mare respect pentru tine, 
amiga. Şi pentru Jancie. E o fată tare dulce. Niciuna 
nu-i mai drăguță ca ea. Ar face orice pentru un 
amic. 

Prin faţa ochilor îi trecu o imagine cu Jancie 
întinsă pe patul din camera lor de la Crabshell Inn, 
făcându-l să-şi umezească buzele pofticios. 

— Zoe, dragă, tu ai crezut că am profitat de 
Jancie, dar lucrurile astea sunt cu două feţe, doar 
ştii. Orice fată mai are nevoie şi de câte o mică 
escapadă din timp în timp. Face bine la sănătate. 
Tu, de exemplu, ai vrea să fii măritată cu James? 
Are într-adevăr o grămadă de realizări babane la 
activ. Dar, pentru numele Domnului, este bărbatul 
de onoare perfect şi tot restul. 

Zoe aruncă o privire spre ceas. Ar fi trebuit să 
ghicească că o băutură cu Simon nu avea să fie o 

plăcere deosebită. 

— Tu şi James daţi des unul peste celălalt, la 
Javelin? întrebă. i 

— Nu prea des. Indrăznesc să spun că nu se 
distrează cine ştie ce fiind şef de cabinet - Simon 
începu să râdă după ce folosi acel titlu - aşa cum 
stă în camera aia din faţa biroului preşedintelui, 
constant la discreţia dispoziţiei schimbătoare a 
acestuia. 

Dădu din cap, ca şi când tocmai ar fi fost 
aplaudat pentru cuvintele iscusite pe care le 
rostise. 

— In felul ăsta trebuie să-i spună toţi cei din 
organizaţie lui Gerald  Scrope... continuă 
împleticit... preşedinte. Chiar şi atunci când nu-i în 
jur. 

— Ţi-e teamă de el? întrebă Zoe. 

— Bineînţeles că mi-e afurisit de frică de el. 

— Dar de Miles Brewster ţi-era teamă, atunci 
când încă mai lucrai pentru el? 

Simon îşi goli paharul. 

— Mă întorc într-o secundă. Tu eşti O.K? 

Zoe încuviinţă din cap. 

Când se întoarse la masă, sorbi îndelung din 
pahar înainte să-i răspundă la întrebare. 

— Gerald Scrope este înspăimântător tot timpul 
pentru că e capricios - plus că are o doză masivă 
de sadism în el. Nu ştii de la un minut la altul dacă 
mai ai sau nu o slujbă. 

Luă o altă înghiţitură bună. 

— Cu Miles Brewster ştii întotdeauna când ai 
trecut linia a ceea ce el considera a fi acceptabil - 

şi dacă află, îţi dai seama foarte bine că te-ai ars. 
In felul lui ultraelegant, te trimite în exil tocmai în 
Siberia. 

li aruncă o privire rapidă. 

— Ai luat vreodată prânzul cu el? o întrebă pe 
neaşteptate. 

— Cu Miles? se zăpăci Zoe. Cred că o dată. 

— Şi despre ce ţi-a vorbit? 

Zoe izbucni în râs, ridicându-şi garda. 

— Nu pot să-mi amintesc, Simon, în afară de 
faptul că am stat doar la taclale şi atât, nimic 
important. 

— Dacă un tip are un secret personal, încercă 
Simon să-i explice, atunci cu alţii efectiv stă numai 
la taclale - mai ales un bărbat perfect. 

Cam la fel îl caracterizase şi Peter, îşi aminti Zoe. 

— Nici măcar nu suportă să se gândească, 
continuă Simon, că s-au lăsat sub propriile lor 
standarde. 

Obişnuit să bea din greu, cuvintele abia îi 
fuseseră uşor împleticite şi neclare. 

— Oare să-ţi mărturisesc ceva, Zoe? Am de gând 
să-l spulber pe ticălosul ăsta până-n tăria cerului. 
Crede că poate scăpa de ce-a făcut în Mexico în 
urmă cu cincisprezece ani - când şi-a paradit 
piciorul. Un picior beteag betegeşte şi sufletul. 
Bănuiesc că ai ştiut că sunt şi poet, nu, frumoasa 
mea? Şi ceea ce caut este dreptate poetică. 
Cercetarea a şi început. Şi când se va termina, 
secretul lui Miles Brewster va aparţine întregii lumi. 

Se putea spune că reuşise să cadă în melancolie, 
dar veninul din cuvinte fusese foarte real. 


276 


— Ce-ai vrut să spui cu „cercetarea a şi început”, 
Simon? 

Aplecându-se puţin spre ea, începu să dea din 
deget, foarte încet, a dojană, plină de înţeles. 

— E secret, îi zise cu un zâmbet lăbărţat. Dar n-o 
să treacă multă vreme până când o să afli mai 
multe. 

Zoe îşi termină băutura. 

— Acum trebuie să plec, Simon. 


Nell fu cea care îi deschise uşa. 

— Eu şi cu Fanny ne-am contrazis în legătură cu 
culoarea ochilor tăi. Eu am zis că sunt aceeaşi 
nuanţă de verde ca şi haina mamei, numai că el 
susţine că sunt puţin mai spre albastru. A făcut 
vărsat de vânt. 

— Vai de mine, oftă Zoe, scoţându-şi haina, 
atunci bănuiesc că tu vei fi următoarea. Deşi, dacă 
mă gândesc mai bine, cred că e preferabil să faci şi 
tu tot acum ca să scapi. Ştii, nu, că asta o faci o 
singură dată? 

Nu multă vreme după ce cobori, ea şi cu Jancie 
desfăcură o sticlă de Chardonnay. 

— Aha, să nu uit, mormăi Zoe. Azi am dat nas în 
nas cu Simon. Pentru prima dată de când am venit 
la Londra. 

Pe faţa lui Jancie se aşternu deodată dorinţa şi 
dorul. 

— Am băut un pahar împreună, astă-seară, după 
orele de muncă. Aproape imediat m-a şi întrebat 
de tine. 

— Şi ce-a zis? întrebă Jancie cu un glas încordat. 

— Că a auzit că te descurci de minune la BBC. Eu 
i-am spus că slujba asta te-a ajutat să-ţi pui iarăşi 
căsnicia pe roate. 

— Şi nu a menţionat pe altcineva - mă refer la o 
altă femeie? 

— Neh. În general am discutat de diferenţa 
dintre munca la Gerald Scrope şi la Miles. Simon 
caută mizerii din trecutul lui Miles. Dacă mă întrebi 
pe mine, alergătura asta după sânge, vânătoarea 
în sine, înseamnă pentru Simon mai mult decât 
orice altceva în viaţă. 

Câteva momente, sorbiră vinul în tăcere. 

— Încearcă să descopere ce anume s-a întâmplat 
în Mexico cu nişte ani buni în urmă, rosti Zoe. 

— Şi o să-i spui şi lui Miles de treaba asta? 
întrebă Jancie. 

— Nu ştiu. Nu vreau să-l fac să creadă că-mi bag 
nasul în treburile lui. Dar, de vreme ce ne 
cunoaştem destul de bine, mi s-ar părea nenatural 
să nu-l avertizez să-şi ia măsuri de precauţie. 

Discutară vreme îndelungată despre soţia lui 
Peter. Jancie aflase deja de moartea ei, dar nu 
cunoştea niciun fel de detalii. 

Zoe intenţiona să descrie doar ce anume se 
întâmplase pe autostrada dintre Baltimore şi 
Washington. Niciodată nu se încrezuse în nimeni, 
nici măcar în Jancie, ca să povestească ceva 
despre Peter. 

— Şi cum ţi s-a părut el, atunci când ai vorbit la 
telefon? întrebă Jancie. 

— Terminat. 

După un moment de ezitare, Jancie se hotărî să 

meargă mai departe. 

— O dată sau de două ori mi-a trecut prin minte 
că între tine şi Peter e ceva. 

Zoe se înroşi toată. 

— N-a fost niciodată ceva care să ducă undeva, 
răspunse, ferindu-şi privirea. Are o căsnicie solidă. 
Avea, se corectă singură stingherită. 

Ochii albaştri şi rotunzi ai lui Jancie n-o slăbeau o 
clipă. 

Chipul lui Zoe exprima o adevărată 
amestecătură de vinovăţie şi uşurare că acum 
putea discuta liber cu Jancie, şi ceva în plus ce 
Jancie nu a putut descifra. 

— Moartea ei nu te-a adus în punctul cel mai 
favorabil? întrebă. 

— Poate. Nu-mi place să mă gândesc acum la 
aşa ceva, răspunse, întâlnind privirea lui Jancie. 

— Pentru că acum poate duce undeva? îndrăzni 
Jancie să şoptească. 

Zoe zâmbi trist. 

— M-am gândit şi eu la asta, azi-dimineaţă, când 
m-am trezit, mărturisi şi, pentru prima dată de 
când îl cunosc pe Peter, mi-a fost ruşine de 
gândurile mele. 

— Bine ai venit în clubul celor cu gânduri 
vinovate, oftă Jancie. 


Miles o chemă în biroul lui a doua zi. Voia un 
articol despre ultima ameninţare cu impozitarea 
drastică a comerţului şi a importurilor făcută de 
preşedintele Lambert. 

Faţa i se lumină atunci când ea îşi făcu apariţia 

în birou. Trecându-şi o mână prin păr în vreme ce 
se ridica, ocoli biroul ca să se aşeze alături în timp 
ce-i explica ce anume dorea să facă. Oare femeile 
şi bărbaţii de afaceri îşi dădeau seama ce miză 
mare era la mijloc dacă America şi Marea Britanie, 
singurii aliaţi instinctivi ai vestului, ridicau o 
adevărată barieră economică între ele? 

Când el termină de discutat despre sarcina pe 
care i-o dăduse, se ridică în picioare, Zoe, 
urmându-i exemplul. 

Apoi rămase mai departe în birou, simțindu-se 
stingheră şi nehotărâtă. 

— Ştii, începu, am înţeles că Simon Fleet a 
început să lucreze peste program ca să afle ce 
anume s-a întâmplat în Mexico cu cincisprezece ani 
în urmă. 

Pe sub pistrui, toată căldura dispăru. Rămăsese 
aşa de nemişcat şi de încordat, încât Zoe se sperie. 

După ce tăcerea rigidă se înstăpâni în birou mai 
multe secunde, în cele din urmă se întoarse să 
plece. 

— Cine ţi-a spus aşa ceva? o întrebă el pe 
neaşteptate. 

— Simon Fleet. Era beat. 

Alte momente de tăcere încordată. 

Cu vocea sa scrupulos de politicoasă, Miles se 
adresă: 

— În viitor, aş fi fericit dacă nu te-ai mai îngrijora 
pentru viaţa mea particulară. 

Faţa o ustura de parcă el ar fi pocnit-o cu dosul 
palmei. leşind cu paşi mari din birou, închise cu 
putere uşa în urmă. 

Capitolul 28 


A doua zi, Miles se opri alături de biroul ei. 

— Oul ăla afurisit pe care l-am mâncat ieri la 
micul dejun probabil a fost stricat, îi zise cu un 
zâmbet strâmb. 

Pentru un moment, Zoe se gândi să-i arate 
răceală pentru felul jignitor în care o tratase, dar 
din cauza uşurării pe care o simţea pentru că Miles 
revenise la sentimente mai bune, îi zâmbi la rându- 
i. 

Câteva zile mai târziu, Miles se opri iarăşi lângă 
biroul ei. 

— Ai vrut să vorbeşti cu mine despre Nona 
Lambert, îi zise. Ce-ai zice dacă am sta de vorbă 
chiar acum? 

Cu carneţelul în mână, îl urmă până în biroul cu 
pereţii de sticlă. Se aşeză fiecare în faţa unei 
măsuţe de cafea. 

— Ce-ţi voi spune acum n-o să adauge prea 
multe faţă de ceea ce vor putea să-ţi zică sursele 
tale din Washington, începu el. 

— Ştii foarte bine care-i problema cu sursele, 
răspunse Zoe. Cei care sunt apropiaţi, vor pretinde 
că sunt cinstiţi, când de fapt nici prin cap nu le 
trece să spună ceva rău de cei doi Lambert. lar cei 
care nu-şi mai freacă umerii cu puterea îşi pot 
permite să fie cinstiţi, dar supărarea personală va 
distorsiona amintirile. 

— Supărarea personală, râse Miles scuturând din 
cap. Asta a fost ce a marcat întreaga istorie a 

umanităţii. Este un adevărat blestem pe capul 
nostru şi nu-i ceva ce ar putea fi eradicat. 

Ea rămase în aşteptare, cu capul înclinat, 
sperând că va dezvolta şi mai mult ideea. 

— Mda, mormăi el, pe un ton de hai-să-trecem- 
mai-bine-la-afaceri. Nona a avut întotdeauna o 
părere excelentă - şi pe bună dreptate - despre 
propria ei inteligenţă. Chiar şi la colegiu, ştia precis 
unde anume voia să ajungă. Diferenţa dintre ea şi 
Frank Lambert este clară; dacă el este ambițios, ea 
în schimb este sigură. Chiar şi pe atunci - mă refer 
la zilele din colegiu - el aspira să devină 
preşedinte. Ce politician american n-o face? Numai 
că Nona ştia că vor ajunge la Casa Albă. Nu 
neapărat printr-un noroc - deşi au avut nevoie şi 
de aşa ceva - ci prin hotărâre, bună organizare, 
gândindu-se zi de zi, de dimineaţă până seara 
numai la treaba asta. 

Privind-o cum lua notițe, chipul lui se îmblânzi, 
dar se înăspri imediat ce continuă să vorbească 
mai departe. 

— Frank a făcut absolut fiecare pas necesar în 
această lungă călătorie. Şi nu a jucat deloc teatru; 
a profitat foarte serios de ocaziile ivite ca senator 
ca să transforme viaţa oamenilor în mai bine. Ţinea 
în mod sincer la ei. 

Aşteptă ca Zoe să-l ajungă din urmă cu scrisul. 

Stătea la trei paşi distanţă şi simţea o aromă 
subtilă despre care nu putea spune sigur dacă era 
sau nu un parfum. Poate că aşa mirosea ea. Oare 
era adevărat ce se spunea, că un miros anume te 
poate atrage? 

— Cu Nona lucrurile au stat mai altfel. Desigur, 
n-a fost niciodată o ipocrită, pretinzând că are 
emoţii pe care nu le simţea. Ea nu răspundea firesc 
la anumite lucruri, pentru că, pentru ea, acestea 
erau împărţite în ceea ce era folositor şi ce nu, ca 
să-şi atingă mai repede telul. 

Rămase să-i privească părul întunecat aplecat 
asupra carneţelului şi genele lungi şi întoarse. li 
putea vedea buza de jos prinsă între dinţi, semn că 
era concentrată. In cele din urmă Zoe îşi ridică 
privirea. 

— Ai putea s-o descrii ca fiind rece, chiar şi în 
tinereţe? întrebă. 

— Ţinând cont de faptul că pentru ea acest ţel 
însemna totul - da. Dar nu era o răceală din aceea 
răutăcioasă. Era condusă de dorinţa înflăcărată că 
trebuiau să ajungă la Casa Albă - că Frank ar fi fost 
mai bun pentru ţară decât oricare dintre 
compatrioţii săi. Această convingere îi dădea o 
căldură pe care numai fervoarea o mai poate 
egala. Te făcea să doreşti să-i ajuţi să-şi atingă 
țelul dacă, unul ca mine, de exemplu, le 
împărtăşeai ideile şi credeai că odată ajunşi în 
poziţie favorabilă aveau să le şi pună în acţiune. 

— Şi cum accepta ea criticile pe care tu le-ai 
adus preşedintelui? întrebă Zoe. 

— Ei bine, nimănui nu-i place să fie criticat, 
zâmbi Miles. 

Zoe îşi ridică privirea spre el cu ochi strălucitori. 

— Deci ai observat. 

El se strâmbă. 

— Dar în pofida acelor cowboys pe care Frank i-a 


283 


adus cu el pe post de consilieri, încă mai cred că 
este cel mai potrivit om pentru slujba asta. Are 
curajul de a rezolva probleme mai vechi şi 
modestia de a accepta înţelepciunea oamenilor 
testaţi de multe ori pentru a rezolva problemele 
noi. 

li dădu câteva secunde pentru a nota totul. 

— O mulţime dintre problemele cruciale - 
naţionale şi internaţionale - ar fi fost puse în 
pericol dacă n-ar fi fost el la biroul oval. Nu am 
niciun fel de regrete - se opri şi lui Zoe îi trecu prin 
cap că era nesigur de cum să exprime în cuvinte 
ceea ce voia să spună mai departe - pentru 
ajutorul pe care l-a primit din partea ziarelor mele. 

Zoe era acum sigură că nu asta voise el să spună 
de fapt. 

Când văzu că isprăvise de scris, Miles se ridică în 
picioare. 

— Când o să te întorci să-mi dai şi mie de ştire 
de cum a mers, îi zise prietenos, fără a depăşi însă 
măsura, aşa cum poate că ar fi făcut-o cu oricare 
dintre ziariştii săi care urma să plece în străinătate 
cu o misiune grasă. 


Zoe fusese de cel puţin o duzină de ori la Hay- 
Adams pe când încă mai scria pentru Washington 
Express. „O insulă de civilizaţie într-un ocean de 
putere” îl numise cineva. 

Fusese construit acolo unde fuseseră cele două 
case din secolul al nouăsprezecelea în care John 
Hay şi Henry Adams stătuseră unul lângă celălalt, 
cu o uşă tăiată între cele două cămine ale lor. 

Contrar starurilor politice, ei rămăseseră prieteni 
buni până la sfârşit. Apoi, în 1927, cele două case 
celebre fuseseră înlocuite de hotelul Hay-Adams cu 
băile sale de marmură şi dependinţele pentru 
personal, holul de la intrare făcut în aşa fel, încât 
să dea oaspeţilor impresia că intrau într-o 
reşedinţă englezească de ţară. 

Numai că Zoe fusese acolo doar când luase 
interviul oamenilor politici de ultimă oră în Camera 
Adams, care rămăsese favorita puterii pentru 
prânz sau mic-dejun - mereu plătite de fapt de 
altcineva. 

De această dată efectiv stătea la acest hotel. Ca 
şi celelalte ziare, Dispatch nu se înghesuia să le 
ofere ziariştilor săi birouri separate, camere mai 
mari în care să poată lucra redactorii în clădirea în 
care se afla ziarul, dar, atunci când angajaţii săi 
plecau peste hotare, conducerea se aştepta din 
partea lor să trăiască în mare stil ca să nu facă de 
râs bunul renume al ziarului pe care-l reprezentau. 
Când taximetrul trase în faţa porticului de la hotel, 
simţi deodată o puternică undă de surescitare. 
Numai la o sută de metri depărtare putea vedea 
Decatur House, căminul eroului ei din copilărie. 

Imediat ce se instală în cameră, cobori iarăşi în 
hol. leşită afară traversă şoseaua în ceața de după- 
amiază lăsată peste Lafayette Square, observând 
în depărtare Casa Albă, nedesluşită şi puţin 
fantomatică. Pe sub arţari, pământul era tapetat în 
roşu, în vreme ce alte multe frunze rezistau 
agăţate pe ramuri. În Vermont culorile trebuiau să 
fie de-a dreptul fantastice. Se îndreptă spre banca 

aşezată cu faţa spre Decatur House, aceeaşi pe 
care stătuse şi în ziua aceea caldă de iunie, când 
îşi completase coloanele încercând să hotărască 
dacă să accepte sau nu propunerea lui Miles. 

Acum era mai nervoasă ca niciodată la gândul că 
avea să-l întâlnească pe Peter, aşa cum nu fusese 
nici măcar la începutul relaţiei lor. Avea să arate 
altfel acum că rămăsese văduv? Avea să se 
comporte altfel? 

întoarsă în cameră, tocmai isprăvise să se 
îmbrace când sună telefonul. 

— Zoe. Sunt jos, în hol. Să te aştept aici? 

Îi descoperi spatele imediat, umerii lui laţi şi 
părul drept şi castaniu. Admiră tapiseria Medici 
care ocupa aproape un perete întreg. Se opri 
înainte să ajungă la el, speriată ca nu cumva dacă-l 
atingea fără ştire să nu-l facă să tresară. 

— Bună, Peter. 

Atunci când se întoarse, chipul său părea cu mult 
mai tânăr decât îl ştia. Îşi aminti de mama unei 
prietene care murise într-un accident la Vassar, 
avusese o privire aproape copilărească, uluită, 
tensiunile normale ale adultului fiind înlocuite cu 
ceva mult mai adânc, încât muşchii încordaţi ai 
feţei se înmuiaseră, se îmblânziseră. Aşa arăta şi 
Peter. 

Chipul i se lumină de un zâmbet cald. Se 
îmbrăţişară - ca nişte prieteni apropiaţi sau ca 
membrii ai aceleiaşi familii veniţi să împărtăşească 
aceeaşi durere. Nu că ar fi fost capabilă să-i 
împărtăşească suferința. Cine ar fi putut? 
Exceptându-i poate pe copii. 

— Eşti sigură că nu ai prefera să mergem în altă 
parte? o întrebă. Mie mi s-a părut parcă mai simplu 
să stăm şi să mâncăm aici. 

— Cred că ar fi mai liniştitor dacă am sta într-un 
singur loc, răspunse Zoe, petrecându-şi mâna pe 
după braţul lui. Hai să găsim un loc liniştit înainte 
să mergem să cinăm. Mor după o băutură. Mai bine 
şi-ar fi tăiat limba decât să fi spus ce tocmai 
spusese, cugetă cu amărăciune. 

Imediat ce dădură comanda, el îi zise: 

— Despre mine putem să vorbim şi ceva mai 
târziu. Pentru că a fost ceva cumplit. 

Cuvântul exact, cugetă ea, măsurându-l din 
priviri. 

— Hai mai bine să începem cu tine, continuă el 
repede. Te superi? 

Ea îşi aşeză mâna peste a lui, pentru un moment. 

— Bine, oftă, imitându-l fără să vrea pe Miles. Eu. 
Ei bine, iată-mă întoarsă şi foarte nesigură, de 
asemenea, numai la gândul că-i voi lua un interviu 
Nonei Lambert. 

— Nu sunt deloc surprins, îi zise Peter. Este o 
femeie formidabilă. Şi o să vrea să aibă controlul 
de la început şi până la sfârşit. Câtă vreme ţi-a 
acordat? 

— O oră. 

— Mă rog, este oricum o provocare. 

Le sosiră şi paharele cu băutură. Înainte să 
guste, Zoe ridică puţin paharul. El îl ciocni uşor cu 
paharul său. 

— Cum suportă copiii această tragedie? întrebă. 

El rămase să se gândească înainte să răspundă. 

— Încă nu realizează pe deplin ce s-a întâmplat. 
Au rămas în stare de şoc. 

Rămaseră tăcuţi o vreme. 

Apoi el începu să vorbească repede: 

— Mă tot întreb ce anume a simţit ea atunci când 
camionul acela a aruncat-o peste parapet. Este 
adevărat că atunci vezi întreaga viaţă cum îţi trece 
prin faţa ochilor. O moarte înceată trebuie să fie 
ceva teribil. Dar cel puţin le dă oamenilor ocazia 
să-şi spună ce au de spus - să se despartă aşa cum 
se cuvine. 

Zoe fu iarăşi uimită de cât de tânăr părea chipul 
lui cu expresia aceea pierdută aşternută peste el. 

— Niciodată n-am discutat despre cealaltă parte 
a vieţii mele, continuă cu aceleaşi cuvinte repezi. 
După ce ne-am căsătorit, la început, când ne 
simţeam grozav împreună în pat, câteodată îmi 
mai spunea: „N-aş putea suporta dacă ai vrea să 
faci treaba asta şi cu altcineva”. Dar mai târziu, pe 
când aveam o legătură discretă - Doamne, vorbesc 
de parcă dacă a fost discretă atunci nici n-a contat 
- ea nu mi-a mai spus ce-mi spunea înainte. Aşa 
că, bănuiesc că a ghicit, dar n-a vrut să discute 
despre asta. 

Zoe observă cum îi tremura mâna din cauza 
tensiunii. Peter dădu peste cap restul băuturii. Zoe 
termină şi ea. Apoi se ridicară împreună. 

Camera Adams rămăsese exact aşa cum îşi 
amintea ea - vechea marcă a Washington-ului de 
formal şi nonconformism, cu pereţi acoperiţi de 
tapiserie aurie şi candelabre de cristal, feţe de 
mese albe ca neaua şi bine scrobite ce ajungeau 

aproape de podea, draperii grele la ferestre. 
Mesele erau aşezate destul de departe unele de 
altele, cât să se poată conversa în linişte, iar seara, 
în locul politicienilor şi al afaceriştilor, care de 
regulă veneau în timpul zilei, mesele erau ocupate 
de cupluri sau familii de câte patru. Se gândi 
imediat la familia lui Peter, destrămată. 

După ce dădură comanda pentru cină, el se porni 
din nou să se jeluiască pe acelaşi ton repezit. 

—  Şaptesprezece ani înseamnă un timp 
îndelungat să stai cu cineva. Experienţa comună şi 
multe amintiri. Relaţii comune cu alţi oameni - 
copii, prieteni. 

Ezită puţin, după care dădu glas cumplitei 
întrebări ce nu mai putea avea răspuns. 

— Oare în suflet, ar fi preferat să discutăm - 
despre infidelităţile mele, vreau să spun? Tu ştii 
foarte bine că nu am sărit dintr-un pat în altul cu o 
grămadă de femei. Nu există aşa de multe femei 
cu care să vreau să-mi petrec vremea. 

Expresia de pe chipul lui era una pe care ea n-o 
mai văzuse niciodată până atunci - chinuită, 
neliniştită. 

— Să-ţi spun ce mi-a zis ea prima dată când i-am 
dat o bijuterie drept cadou de iertare. Era un inel 
cu aquamarin. Am ales piatra eu însumi. Era 
neobişnuit de mare şi atunci când a deschis cutia 
mi-a zis: „Mama obişnuia să spună că poţi oricând 
să-ţi dai seama dacă mariajul unui cuplu este 
perfect şi dacă soţii sunt fideli unul altuia, numai 
după bijuteriile pe care le poartă soţia. Mai cu 
seamă atunci când pietrele sunt aşa de discrete că 

289 


aproape nu le poţi vedea”. Când prietenii noştri or 
să vadă mărimea pietrei, or să înceapă să 
vorbească. Râdea când mi-a spus toate astea. 

— Şi care a fost ultima bijuterie specială pe care 
i-ai dăruit-o? întrebă Zoe. 

El lăsă să-i scape un hohot cavernos. 

— O broşă cu safire şi piatră de lună. Nu poartă 
nicio altă piesă de bijuterie cu ea. 

Nici măcar nu observase că trecuse la timpul 
prezent, vorbind ca şi cum ar fi fost încă în viaţă. 

Pe Zoe însă o trecură toţi fiorii. Îşi amintea foarte 
bine de broşa cu pricina. O observase atunci când 
soţia lui stătuse chiar în faţa ei la dineul de la 
ambasada engleză. Luă o înghiţitură bună din 
paharul cu vin. 

— l-am dat-o curând după ce tu şi cu mine... 

Işi pierdu siguranţa şi se opri ca să-şi golească 
paharul cu vin. 

Schimbară subiectul ca să nu se mai tortureze 
inutil. 

Discutară despre viaţa din Londra. Cum era să 
lucreze pentru Miles. Ce mai fac cei doi Wharton. 

In vreme ce ieşeau din Camera Adams, Zoe 
cugetă că  ascensoarele separate încă erau 
convenabile şi discrete, chiar dacă nu mai era 
nevoie să se ferească precum înainte. 

— Eu o iau înainte. Camera e 310, îi zise. 

— Ne vedem cât de repede. 

Când el îi ciocăni în uşă un sfert de oră mai 
târziu, Zoe se schimbase deja într-un chimono 
roşu. Peter ştia foarte bine că ei nu-i plăcea s-o 
dezbrace altcineva. Nu discutaseră despre asta, 

dar se părea că deciseseră de comun acord, fără 
vorbe, să nu facă dragoste în seara aceea. El 
rămase proptit de uşă ca s-o privească. Îi plăcea la 
nebunie atunci când îi vedea părul căzându-i liber 
pe umeri. 

O luă în brațe, iar ea încercă să-l mai 
reconforteze puţin, sărutându-l uşor pe gât şi 
mângâindu-i obrazul cu o mână. În cameră era 
atâta linişte, încât îşi putea auzi bătăile inimii. 

Când se retraseră ca să se poată dezbrăca şi el, 
rămaseră la intenţia de dinainte de a dormi fără 
sex, doar de a se reconforta unul pe celălalt. Zoe 
îşi scoase chimonoul, după care îl trase alături de 
ea în pat, cu un braţ petrecut în jurul umerilor lui, 
sărutându-l uşor, de parcă ar fi fost un copil. Când 
el începu să-i întoarcă sărutările, acestea deveniră 
mai lungi. Işi mută mâna de pe obrazul ei pe sâni. 

Curând după aceea el adormi încă stând peste 
ea, cu braţele ei în jurul taliei. Zoe rămase în 
această poziţie un timp, după care încercă să se 
strecoare de sub greutatea lui. El se întoarse în 
somn şi-o cuprinse cu un braţ. lar mai târziu în 
noapte, când el se întorcea pe-o parte se întorcea 
şi ea, cuprinzându-l cu braţul. 

Peter se trezi puţin după ora şase când lumina 
palidă a zorilor alunga cu greu umbrele 
întunericului. Ea rămase să-l privească 
îmbrăcându-se ca să se întoarcă acasă, ridicându- 
şi braţele atunci când se aplecă iarăşi asupra ei. 
Apoi plecă. 

Când Simon se întoarse de la un prânz prelungit, 
mesajul deja îl aştepta de o bucată de vreme. 
Urgent. Venea din partea unuia dintre reporterii pe 
care Îi  însărcinase să pieptene Biblioteca 
Congresului din Washington. 

Reporterul dăduse peste ceva în Boston G/obe. 
Cu cincisprezece ani în urmă. Două paragrafe. 

„Domnul Miles Brewster, proprietarul lui 
Massachusetts Gazette şi a lui New Brunswick 
Echo, a fost grav rănit într-un accident de maşină 
petrecut în Mexico. A fost adus acasă din 
Monterrey şi se află acum în spitalul Massachusetts 
General, unde se pare că va rămâne un timp 
îndelungat. Se afla la finele unei vacanțe de două 
săptămâni atunci când a avut loc acel accident. 

Domnul Brewster, douăzeci şi şapte de ani, este 
un absolvent al Universităţii Harvard. Cu patru ani 
în urmă şi-a ales cariera de publicist. Tatăl său, 
domnul Harvey Brewster Il, este partener principal 
la firma de avocatură Whitney, Brewster & Dunn”. 

Simon chiui de încântare. Nimic altceva în viaţă 
nu era mai plăcut decât să cauţi şi să scoţi la 
iveală ceva ce altul dorea să rămână ascuns. 

Işi sună secretara. 

— Dă-mi toate informaţiile pe care le poţi obţine 
despre zborurile spre Mexico. Vreau să am baza la 
Monterrey. Nu ştiu câtă vreme voi fi obligat să stau 
acolo. Ca urmare a aranjamentelor dintre mine şi 
preşedinte, cer cel mai bun hotel din zonă - ca 
acela la care am tras câtă vreme am stat în 
Guatemala. Un peon venea şi împrăştia în piscină 

câte o mie de gardenii proaspete în fiecare 
dimineaţă. Şi să inhalezi parfumul acela delicat în 
vreme ce înoţi poate să facă adevărate minuni 
pentru un om. [Încearcă să-mi obţii toate 
informaţiile încă de azi. 


În biblioteca de la Casa Albă, secretara de presă 
se învârtea, nervoasă, aranjând un casetofon 
guvernamental pe o măsuţă din apropierea 
căminului. 

Zoe îl puse pe al său alături. Încercând să pară 
cât mai degajată, începu să se plimbe prin 
încăpere, căutând să prindă cât mai multe detalii 
pe care le nota în nelipsitul carneţel. 

Biblioteca era mai puţin formală decât Etajul de 
Stat de dedesubt - draperii uşoare, paneluri 
pictate, perne de culoarea coralilor care mai 
luminau mobila greoaie, federală. Pe un raft de 
cărţi era aşezat un ceas ale cărui limbi erau la 2: 
25. 

Se apropie să vadă al cui portret se afla în 
medalionul ceasului şi fu foarte mulţumită să 
constate că era al lui Lafayette - unul dintre eroii 
favoriţi ai bunicului său. 

O pictură de Gilbert Stuart ce-l reprezenta pe 
George Washington atârna deasupra căminului. Pe 
peretele din cealaltă parte erau portretele 
indienilor americani. 

Zoe zâmbi amintindu-şi de tinerii de prin pieţele 
londoneze care imitau pieptănăturile mohicanilor şi 
aveau urechile împodobite cu bijuterii ca acelea pe 
care le avea şi şeful de trib agăţat pe perete - 

numai că ale indianului erau parcă ceva mai 
feminine, cugetă ea, perlele înşirându-se pe 
marginea exterioară a urechii şi apoi căzând ca o 
cascadă spre umeri. 

Privi mai departe la cele două fotolii plasate de 
fiecare parte a căminului, cam la cinci paşi distanţă 
unul de altul, care nu păreau deloc locul ideal de 
purtat o conversaţie - şi asta din cauză că fuseseră 
aşezate ca pentru doi adversari înverşunaţi. 

Un foşnet o făcu să se întoarcă. Un bărbat de la 
Serviciile Secrete tocmai se aşeza într-un colţ. 
Nona Lambert şi o ajutoare erau în pragul uşii, 
cântărind-o parcă. Nona rămase nemişcată câteva 
momente, lansând mesajul foarte clar. „Eu sunt 
prima doamnă şi nu care cumva să uiţi de treaba 
asta”. 

Apoi începu să înainteze, cu mâna întinsă, 
lansând un mesaj total opus celui de dinainte: ea, 
Nona Lambert, era pe picior de egalitate cu Zoe 
Hare. Cu un zâmbet larg, care nu se prea asorta cu 
privirea îngrijorată, prima doamnă îi zise: 

— Ne-am întâlnit la Leila Sherman. 

— Da, îi răspunse Zoe. Tocmai admiram aceste 
picturi ale indienilor americani. Cine sunt? 

— Te referi probabil la americanii nativi, o 
corectă înţepată Nona. Tonul ei era ca o lovitură de 
linie peste încheieturile degetelor. Au fost invitaţi 
la Casa Albă în 1821 - ca să-l întâlnească pe 
„marele lor tată”. 

Ultimele cuvinte le rostise cu acreală, strâmbând 
din nas. Avea un chip interesant, arăâtos, deşi mai 
degrabă puternic decât drăguţ. 

— Preşedintele Monroe era îngrijorat că 
expansiunea spre vest avea să fie încetinită de 
triburile războinice din Marile Câmpii. Aşa că şefii 
acestor triburi au fost invitați să viziteze cele mai 
formidabile forturi ale națiunii, iar Casa Albă a fost 
piesa de rezistență. 

Sprâncenele  Nonei se adunaseră deasupra 
nasului în semn de adâncă dezaprobare. 

Zoe îşi făcu mental o notă: directă, dură, fără pic 
de tact. 

— Gândul administraţiei din acele timpuri a fost 
că astfel îi putea zăpăci şi înspăimânta, continuă 
Nona, arătând spre indianul impresionant cu 
pieptul gol, pene lungi şi încântătoarele perle ce-i 
atârnau din urechi. ie ţi se pare zăpăcit sau 
înspăimântat de măreţia ce-i fusese arătată? 

Fiindu-i evident că întrebarea fusese pur retorică, 
Zoe tăcu, căutând să memoreze totul cât mai 
exact. Se apucase chiar să ia notițe în carneţel. 

Secretara de presă se foi neliniştită, aruncând o 
privire nerăbdătoare spre casetofonul din cealaltă 
parte a încăperii. 

Dar Nona nu comentă deloc. Era o profesionistă 
încrezătoare care prefera să-i fie notate spusele 
cât mai exact decât să fie amintite pe jumătate 
doar şi apoi răstălmăcite. Şi ştia că Zoe Hare avea 
referinţe bune. 

— lar femeia aceea minunată, continuă cu 
emoție arătând spre portretul calmei şi drăguţei 
Vultur încântător a luat pojar în timpul vizitei. A 
murit curând după întoarcerea acasă în Marile 
Câmpii. 

— Credeţi că a luat pojarul tocmai de la Casa 
Albă? întrebă Zoe, încercând să-şi amintească dacă 
preşedintele Monroe avea copii mici în acea 
perioadă. 

— Nu efectiv, îi răspunse Nona nerăbdătoare. 
Dar simbolizează foarte clar soarta nativilor 
americani atunci când au luat contact îndeaproape 
cu strămoşii noştri. Mai bine hai să ne aşezăm. 

Scaunele cu spătar înalt, îmbrăcate în brocart, le 
obligau pe cele două femei să stea mai drepte 
decât ar fi făcut-o în mod natural. Secretara de 
presă se făcu una cu mobila, acum, când 
îndatoririle ei se sfârşiseră. Cele două femei erau în 
raza de înregistrare a celor două casetofoane. 
Imediat după aceea apăru un majordom cu o tavă 
de argint. Pe ea fuseseră aşezate trei pahare cu 
apă şi două cu apă cu cuburi de gheaţă. Nona era 
o perfecţionistă. 

— N-am ştiut dacă nu cumva lunile petrecute în 
Anglia nu te-au întors împotriva gheții din apă, îi 
explică. 

Zoe îi zâmbi politicoasă în vreme ce luă un pahar 
cu cuburi de gheaţă. Nu-i păsa prea mult dacă apa 
avea cuburi de gheaţă sau nu, dar se simţea puţin 
stânjenită de faptul că Nona credea că a renunţat 
la obiceiurile ei americane. 

— Toată lumea ştie că sunteţi cel mai de nădejde 
consilier al preşedintelui, începu. Cum vă faceţi 
judecăţile asupra celorlalţi oameni? 

Chipul primei doamne se înăspri. 

— În primul rând în funcţie de moralitate. Şi nu 
mă refer doar la moralitatea persoanei în cauză, ci 

la moralitatea socială reprezentată de un individ. 

— De exemplu? întrebă Zoe. 

— De exemplu, schimbarea recentă făcută în 
cabinet. Noul ministru al Educaţiei nu este numai 
ea personal de cel mai bun calibru - ci este şi 
reprezentanta a doua culturi care au fost constant 
reprimate încă de când societatea a fost croită de 
către primii masculi anglo-saxoni. Este femeie. Şi 
este africano-americană. 

— Şi este foarte deschisă în privința 
lesbianismului ei, adăugă Zoe. 

— Domnişoară Hare. 

Nona îşi strânse buzele dezgustată. 

— Aş vrea să-ţi amintesc că am rămas singura 
superputere într-o lume care este zilnic ameninţată 
cu anihilarea prin foamete, boli şi din cauza 
fundamentaliştilor musulmani. Din această cauză, 
preocuparea pentru apucăturile sexuale ale unei 
persoane rămâne doar de un interes marginal. 

In vreme ce-şi lua notițe, Zoe zâmbi observând 
duritatea şi felul în care Nona căuta să evite 
treburile neplăcute. 

Ridicându-şi privirea de pe notițe, întrebă: 

— Acum, că tabăra socialiştilor practic nu mai 
există, credeţi că fundamentaliştii musulmani au 
preluat rolul antagonic? 

— Domnişoară Hare, dă-mi voie să mă fac bine 
înţeleasă. Nu avem absolut nimic împotriva 
arabilor născuţi în America şi împotriva religiei lor. 
Ceea ce ne supără pe noi şi ne face să obiectăm 
este amestecul dintre politică şi religie - indiferent 
de religie. După cum probabil că îţi aminteşti, unul 

dintre predecesorii recenți ai soţului meu şi-a 
fondat campania politică din plin sub steagul 
fanatismului religios. 

Vârful unuia dintre pantofii Nonei lovi nervos 
podeaua. 

— Şi cred că nu mai este nevoie să-ţi spun că 
este în contradicţie cu constituţia noastră. Aş 
îndrăzni să afirm că este chiar şi împotriva 
Domnului. 

— Doamnă, îmi daţi voie să vă întreb dacă 
credeţi că există un Dumnezeu? 

— Mi se pare că tocmai am răspuns la această 
întrebare. 

Nona aştepta ca Zoe să-şi termine de notat în 
carneţel. 

— Oamenii care v-au cunoscut încă din colegiu, 
începu Zoe, spun că, încă de atunci eraţi sigură că 
Frank Lambert va ajunge preşedinte într-o bună zi. 

Imaginea lui Miles îi pluti în faţa ochilor câteva 
fracțiuni de secundă în vreme ce parafraza ceea 
ce-i spusese. 

— Şi mi s-a mai spus că această determinare a 
făcut să nu mai puteţi răspunde spontan, firesc, că 
eraţi mult mai detaşată decât soțul dumneavoastră 
în relaţiile cu ceilalţi oameni. 

Zoe fusese gata-gata să spună „mai rece”, dar 
se corectase la timp. 

— Este o oarecare doză de adevăr în spusele lor, 
răspunse Nona. Membrii unei echipe sunt eficienţi 
doar atunci când se completează unii pe ceilalţi. 

— Vorbiţi acum despre o echipă formată din doi? 
întrebă Zoe. 

— Da. Soţul meu este o persoană deschisă, gata 
să comunice cu o mare varietate de oameni. 

O expresie ciudată apăru pe chipul primei 
doamne, după care dispăru înainte de a putea fi 
bine analizată. Zoe îşi dădu seama că era de fapt 
vorba de vulnerabilitate. 

— Sunt circumstanţe în care valorile morale nu 
sunt uşor de deosebit şi înţeles, continuă Nona. 
Negrul poate apărea drept alb şi viceversa, aşa că 
este nevoie să priveşti foarte bine înainte să te 
apuci să faci ceva. 

Moralitatea, aceasta era tema principală ce 
răzbătea din întregul interviu. 

Când Zoe o întrebă cum i se păruse călătoria în 
Marea Britanie, Nona răspunse: 

— Sunt multe lucruri pe care le-am admirat în 
Marea Britanie, dar am fost preocupată de 
frivolitatea morală de peste tot. 

— Cum ar fi? întrebă Zoe. 

— Simplul fapt că regina permite fumatul la 
Buckingham Palace. Este binecunoscut faptul că 
fiul său se preocupă îndeaproape de problemele 
ecologice. De aici rezultă că există o adâncă 
discrepanţă filosofică între membrii familiei regale. 

Până în acel moment mâinile Nonei, capabile, 
bine întreţinute, fuseseră strânse în poală. Acum le 
întinsese şi-şi agita pumnii spunând foarte 
convingător: 

— Liderii unei naţiuni trebuie să conducă ţara 
prin puterea exemplului. 

Îşi lăsă mâinile să i se aşeze iarăşi cuminţi în 
poală. 

— Să presupunem că se iveşte o situaţie, îi zise 
Zoe neimpresionată, în care trebuie să alegeţi fie 
să conduceţi prin puterea exemplului, fie să faceţi 
compromisuri pentru mai binele naţiunii, ce aţi 
face atunci? 

Nemişcarea primei doamne trăda o adâncă 
încordare. Îşi cântări bine răspunsul înainte să 
spună: 

— M-ar durea foarte tare să fac compromisuri 
atunci când este la mijloc o comportare decentă. 
Dar, dacă circumstanţele mă forţează să recunosc 
că un compromis este necesar pentru prosperarea 
naţiunii, în acest caz ar trebui să trăiesc cu 
regretul. Sper din suflet să nu mă confrunt 
vreodată cu o asemenea situaţie. 

Îşi ridică puţin încheietura mâinii ca să-şi poată 
vedea ceasul. 

De cealaltă parte a camerei, secretara de presă 
îşi drese glasul. 

Omul de la Serviciile Secrete se foi neliniştit în 
scaun. 

Zoe aruncă o privire la ceasul care ticăia mai 
departe pe raftul cu cărţi. Mai rămăseseră numai 
două minute până la ora convenită. 

Punând deoparte stiloul şi adunându-şi carnetul 
şi hârtiile ca să arate că interviul oficial luase 
sfârşit, ridică un ultim subiect în discuţie, doar 
pentru a-şi satisface curiozitatea personală. 

— Am înţeles că dumneavoastră şi preşedintele 
aţi fost prieteni apropiaţi cu editorul meu pe când 
eraţi cu toţii mai tineri. Vă mai vedeţi şi acum la fel 
de des? 

Nona zâmbi, deşi în privire i se putea citi clar 
îngrijorarea. 

— Avem cea mai mare admiraţie pentru Miles 
Brewster, îi răspunse foarte calmă. Dar drumurile 
noastre s-au despărţit, aşa cum în general se 
întâmplă în viaţă. 

— Dar ţelurile politice au rămas aceleaşi, n-o 
slăbi Zoe. Ziarele lui, în pofida unor critici aduse, 
sunt printre cele care-l susţin cel mai mult pe soţul 
dumneavoastră. 

— Da, răspunse Nona înţepată. După o scurtă 
ezitare adăugă: Domnul Brewster este un om 
distins, cu o mare influenţă. Dar responsabilităţile 
soţului meu s-au mărit considerabil, aşa cum bine 
ştiţi. Din păcate nu mai este timp pentru foştii 
noştri prieteni din tinereţe. 

Fusese singurul moment în care prima doamnă 
păruse să fi intrat în defensivă, cugetă Zoe. 

Mâinile Nonei se strânseseră aşa de tare în 
poală, încât încheieturile i se albiseră. Atunci se şi 
ridică. 

— A fost o plăcere să ne revedem, îi spuse cu un 
zâmbet strălucitor. Uşa bibliotecii se deschise. În 
prag aştepta una dintre asistentele ei. Prima 
doamnă plecă, cu omul de la Serviciile Secrete la 
doi paşi în urmă. Secretara de presă opri 
casetofonul în vreme ce Zoe îl băgă pe al ei în 
poşetă. Observă în treacăt că limbile ceasului 
arătau 3: 31. 

Odată ieşită afară, respiră adânc, privind la cerul 
albastru ce se întindea deasupra oraşului. Era ceva 
ciudat la Nona Lambert, numai că nu reuşea să-şi 

dea seama despre ce anume putea fi vorba. 
Capitolul 30 


Imediat după ce se lumină de ziuă, Peter ieşi de 
sub  cuvertură. Ea rămase să-l privească 
îmbrăcându-se şi, atunci când se aşeză pe 
marginea patului ca să se poată încălţa, se întinse 
spre el. El îi simţi intenţia şi îi permise să-l mai 
îmbrăţişeze o dată. 

Şi, cu toate astea, atunci când roţile avionului se 
învârteau cu mare viteză, înaintea acelui moment 
de nesiguranţă dinaintea decolării, ea deja uitase 
de el şi se gândea la ceea ce o aştepta înainte. 
Deodată avionul se desprinse de sol, devenind una 
cu cerul. In zumzetul stabil care urmă, Zoe se 
surprinse gândindu-se cum va intra în redacţia de 
la London Dispatch şi cum îl va vedea pe Miles de 
cealaltă parte a peretelui de sticlă. 


Discută cu redactorul ei la telefon. După care 
rămase acasă toată ziua ca să lucreze la articol. Nu 
mai era vreme să se gândească la oboseala 
călătoriei. 

Ca să împletească materialul obţinut de la surse 
cu propriile ei impresii şi cu citatele Nonei Lambert 
se dovedea a fi o sarcină mai dificilă decât de 
obicei - în parte din cauza sentimentelor 
contradictorii pe care Zoe le nutrea faţă de prima 
doamnă. 

Ambiţia acesteia ieşită din comun şi certitudinile 
ei morale o înfrigurau pur şi simplu. De mai multe 

ori încrederea ei în sine se transformase în 
aroganță pe parcursul interviului. lar gândul că 
puritanismul ei era perfect era pur şi simplu 
înnebunitor. 

Însă preşedintele probabil că n-ar fi ajuns la Casa 
Albă nici într-o mie de ani dacă n-ar fi fost ambiția 
şi obstinaţia soţiei sale. Şi în general ştiai pe ce 
picior dansai cu Nona Lambert, cugetă Zoe. 

Sau nu? 

Pentru că ea reuşise să vadă crăpăturile largi din 
armura strălucitoare a primei doamne. Văzuse 
acea expresie subtilă de vulnerabilitate înainte ca 
vizorul armurii să se lase la loc. Şi defensiva 
neaşteptată atunci când încercase să explice de ce 
familia Lambert şi Miles nu mai erau prieteni. 


Miles se tolănise comod într-un fotoliu, cu 
picioarele întinse înainte. 

— Hei, ce s-a întâmplat? Ce te sâcâie? întrebă el. 

— Nimic cu adevărat important, îi răspunse 
Marigold. 

Tocmai beau un ultim pahar înainte de culcare, 
după ce luaseră cina la ambasada franceză. Cinau 
pe afară aproape în fiecare seară a săptămânii, la 
adunări sociale care făceau parte din păienjenişul 
de contacte cu politicieni de frunte, editori, baroni 
ai televiziunii, scriitori, bancheri internaţionali. 
Aceste ocazii nu aveau nimic în comun cu cinele 
liniştite şi plăcute alături de prietenii pe care-i 
cunoşteai de o jumătate de viaţă şi cu care stăteai 
pentru că doreai să te simţi bine. Aşa cum nu 
semănau cu cinele luate în compania coioţilor de la 

Hollywood unde, după ce conversaţia se termina, 
odată cu încheierea cinei, toţi invitaţii se mutau 
într-o sală de proiecţie particulară să vadă ultima 
noutate în materie de filme. 

La adunările londoneze la care participau cei doi 
Brewster, oamenii rămâneau alerţi şi pe fază 
întreaga seară; conversațiile, purtate erau de fapt 
schimburi de informaţii din interior. lar dacă 
directorul de teatru care o încolţise pe Marigold 
sperase ca astfel să ridice un pod până la Miles, 
era cert că îi şi făcuse plăcere să se ştie în 
compania ei. 

— Nu te cred, îi zise Miles, cu un ton blând. 

Nu voia s-o necăjească în vreun fel. Era sincer 
îngrijorat. 

— Ascultă, scumpo, ne cunoaştem deja destul de 
bine unul pe celălalt. Ceva te frământă şi nu-ţi dă 
pace. 

Ea îşi cobori privirea şi începu să se joace cu 
inelele de pe degete. 

— Dormi prost, continuă el. Şi, câteodată, când 
crezi că nu te vede nimeni, pari tare nefericită. Nu- 
mi place să mă gândesc că eşti poate nefericită. 

Marigold se ridică şi o porni spre fotoliul lui. 
Luându-i paharul din mână, i se aşeză pe genunchi. 

Lui Miles îi plăcea parfumul ei - curat şi proaspăt 
şi cu o uşoară aromă de mosc. | se potrivea de 
minune. 

Ea începu să-şi plimbe o palmă peste cămaşa lui, 
fără s-o desfacă, ci doar simţindu-i căldura 
trupului. 

— M-ai făcut mai fericită decât aş fi avut dreptul 

să fiu, încercă ea să-l asigure. 

— Haide, îi răspunse el, prinzându-i mâna şi 
punându-şi-o peste faţă şi gură. Ai toate drepturile 
la întreaga fericire ce există în lume. 


Aproape imediat ce ea îşi retrase braţele din 
jurul lui, Miles adormi. Aţipi şi ea câteva minute 
după care se trezi. 

De ce risca totul? Când fusese a doua oară în 
apartamentul acela uluitor, conversaţia fusese la 
fel de încordată ca şi prima oară. Însă data viitoare 
când avea să mai meargă acolo, ceva se va 
întâmpla, era sigură. „Nu sunt un om prea 
răbdător, doamnă Brewster”. Şi trebuiau să se 
întâlnească chiar a doua zi. 

Cum putea să aibă asemenea sentimente 
frumoase pentru soţul său şi totuşi să se 
întâlnească cu Gerald? Işi pusese această întrebare 
de o sută de ori. | se părea că trecuse prin eoni de 
introspecţie. Da, descoperise pe când era 
adolescentă că oamenii corupți exercitau o 
fascinaţie ciudată asupra ei. Dar niciodată nu 
lăsase acest sentiment să scape de sub control, 
niciodată nu-l lăsase să-i primejduiască ambiția 
sau siguranţa. Şi, de când îl întâlnise pe Miles, 
fusese îngropat în adâncul sufletului, în siguranţă. 
Oricum, ceea ce simţea deja pentru Gerald 
crescuse mult peste măsură, întunecându-i 
raţiunea. 

Devenise o adevărată obsesie. 


— Eleganta doamnă englezoaică, îi zise Gerald 

după ce puse receptorul jos. 

Ea rămăsese chiar sub arcadă. 

El rămase în fotoliul său de lângă ferestre, 
inspectându-i haina închisă pe gât până la gleznele 
fine şi picioarele încălţate în pantofi costisitori. 
Marigold simţi cum dorinţa o inundă. 

El apăsă pe butonul instalat alături de telefoane 
şi se ridică. 

Ea rămase în acelaşi loc. 

El trecu pe lângă ea ca să blocheze uşa 
ascensorului. Apoi trecu în sens invers, fără s-o 
atingă. La uşa sufrageriei se opri. 

Ea simţea cum sufletul parcă voia să i se 
desprindă de trup. 

— Vino să luăm prânzul, doamnă Brewster. Nu aş 
vrea să crezi că n-am maniere chiar deloc. li zâmbi. 

Conversaţia care urmă nu fu la fel de 
stânjenitoare ca alte dăţi, dar cu mult mai 
tensionată. Cel puţin pentru ea, tensiunea sub care 
se afla era mai mult decât putea să îndure. 

Încercă să guste ceva din antreuri, dar curând 
după aceea renunţă şi rămase cu mâinile în poală, 
privind cum Gerald îşi devora mâncarea foarte 
concentrat deasupra farfuriei. N-o dezgusta acea 
lăcomie fără margini. Ba, dimpotrivă, părea s-o 
fascineze. 

Când termină de mâncat, Gerald îşi întoarse 
atenţia asupra ei. 

— Am spus că nu te voi atinge, doamnă Brewster 
- până când nu vei fi pregătită. 

Încăperea devenise deodată insuportabil de 
încinsă. Marigold îşi scoase haina. Işi simţea gura 

uscată şi trupul scăldat în sudori. 

Ochii lui erau la fel ca atunci când fuseseră 
câteva momente singuri la dineul dat de primul 
ministru. 

— Cred că acum eşti pregătită, doamnă 
Brewster. 

Întorcându-se cu spatele la el, Marigold se ridică. 

Când se întoarse cu faţa, el rămăsese aşezat, 
privind-o cu atenţie. 

Se ridică şi el. li puse o mână grea pe spate. Cuo 
singură smucitură brutală rupse materialul bluzei 
în două, lăsându-l mai apoi să atârne pe deasupra 
fustei. 

Sutienul fin se încheia în partea din faţă. 

— Pe ăsta tu-l desfaci, o îmboldi el. 

Îi privi mâinile subţiri şi îngrijite cu unghii de 
coral cum deschideau încuietoarea complicată, 
deşi ochii ei îl priveau în continuare, de parcă ar fi 
fost vrăjită. 

— Frumoase mâini, o complimentă. Aşa de 
elegante... 

Îi scoase sutienul. Pentru câteva momente nu 
mai spuse nimic. Se mulţumi doar să dea din cap 
în semn de apreciere. Marigold începu să gâfâie. 

— Miles Brewster e un bărbat norocos. 

O conduse până la oglinda ornată ce atârna din 
tavan şi până aproape de podea. Rămase în 
spatele ei, privind peste umărul gol în vreme ce 
părul ei moale îi dezmierda obrazul. 

— Nu ar fi deloc potrivit, îi zise, ca eleganta 
doamnă Brewster să plece de aici cu fusta 
zdrenţuită. Cred c-ar fi mai bine s-o scoţi tot tu. 


307 


Priviră amândoi cum frumoasa femeie, cu un 
machiaj perfect, ieşea cu eleganţă din cercul 
mătăsos al fustei ce căzuse pe covor. 

Ochii lui albaştri se întunecaseră aşa de tare, 
încât nu se mai putea deosebi pupila de iris, mai 
ales în oglindă. Marigold se gândi în acele 
momente că semăna cu un satir. 

— Cu restul mă descurc şi singur, îi mai zise. 


Capitolul 31 


Aşezat în colţul de nord-est al Mexico-ului, nu 
prea departe de graniţa formată de Rio Grande, 
Monterrey era poarta de intrare pentru traficul 
aerian. Afacerile nou începute încă mai beneficiau 
de scutirea de impozite aşa cum fusese prevăzut 
încă de la înfiinţarea oraşului în 1888, acesta 
devenind cel de-al doilea oraş industrial mare din 
Mexico. 

Birocraţia însă rămăsese la fel de susceptibilă la 
mită ca şi cu un secol în urmă. Câte un Jack 
Daniels pe gratis era suficient pentru majoritatea 
scopurilor pe care le doreai atinse, dar oficialii de 
la vamă cereau cu mult mai mult ca să nu arunce 
priviri indiscrete la bunurile ilegale - sau chiar să 
uşureze puţin trecerea prin vamă care altminteri 
era mult amânată. 

Valizele lui Simon nu aveau în ele nimic necurat 
de această dată, iar mita pe care o dădu era 
simplă rutină, băgată repede în buzunar de către 
un ofiţer plin de acnee, de parcă ar fi fost cel mai 
firesc lucru din lume. 

Hotelul era cel mai bun din oraş, în stil colonial 
spaniol modernizat, cu un fax disponibil la recepţie. 
Din cameră Simon putea vedea munţii albăstrui, 
înecaţi în ceaţă, întinzându-se spre orizontul vestic, 
înţepând cerul de un albastru azuriu. Poetul din el 
de-abia aştepta apusul. 

Până atunci însă, cobori la piscină ca să înoate 
puţin în speranţa că astfel avea să mai scape puţin 
de oboseala călătoriei. Când o porni spre cameră, 
se opri la recepţie şi-i trimise un fax secretarei din 
Londra: „Niciun fel de gardenii proaspete care să 
plutească în piscina hotelului. Informează-l cât mai 
urgent pe ambasadorul mexican de această 
neglijenţă”. 


Apoi începură căutările şi zbuciumul. 

— Biblioteca trebuie mai întâi văzută ca să-ţi 
vină a crede aşa ceva, se jelui Simon celor două 
englezoaice tinere pe care le agăţase în bar. Ai 
crede că păzesc bijuteriile coroanei în loc să-şi facă 
treaba şi să se pună la dispoziţia clienţilor şi aşa 
foarte rari. 

Adevărul era că se dusese la bibliotecă şi-i 
spusese foarte de sus bibliotecarului: 

— Miles Brewster a omorât pe cineva într-un 
accident de maşină petrecut lângă Monterrey cu 
vreo cincisprezece ani în urmă. Probabil că s-a 
făcut dosar pentru proces. Ce date aveţi despre 
treaba asta? 

Patruzeci de minute mai târziu individul se 
întorsese el ştia de unde cu un zâmbet lăţit pe 
toată faţa. 

— Nimic despre acest señor Miles Brewster, îl 
anunţase mândru de parcă se bucura sincer că 
putea să-l dezamăgească. 

— lisuse, oftă Simon după ce termină de povestit 
păţania celor două fete care-l  ascultaseră 
încântate. 

Atunci crezuse că-l pierduse pe tip. 

— Dar ce credeţi, când s-a întors, a avut cel puţin 
bunul-simţ să arate ca şi cum i-ar fi părut rău 
atunci când mi-a zis pe tonul ăla nesuferit: „Nimic 
în legătură cu señor Miles Brewster”. Şi nicio 
vorbuliţă despre faptul că ar fi trebuit să-mi dea 
înapoi biştarii pe care i-am cheltuit pe nimic. 

Cele două fete se puseră pe chicotit, iar Simon le 
mai oferi o băutură, din partea lordului Scrope cu 
complimente, cugetă, fără însă să le spună ceva. 

Examinarea dosarelor de la tribunal era un 
adevărat coşmar de obstrucţie, piedici, 
incompetenţă. Ochi opaci şi ridicări nepăsătoare 
din umeri. Găsise ani întregi în care existau găuri 
de luni sau săptămâni în care parcă în Monterrey 
nu se mai judecaseră niciun fel de cazuri, cât de 
mici. 

— Dacă vreţi să comiteţi o crimă, le zise Simon 
fetelor în altă seară, atunci aveţi grijă s-o faceţi în 
Monterrey. Nimeni n-o să ştie niciodată de ea. 

Dosarele de la poliţie erau încă şi mai vagi. 
Teancurile de bancnote pe care Simon continua să 
le scoată din buzunare nu scoaseră nimic la iveală. 

— Ai putea crede că singurul motiv pentru care 
am venit aici este să le îndulcesc eu viaţa pentru 
că ei sunt prost plătiţi, se plânse Simon ultimei 

prietene de la bar, dat fiind că englezoaicele 
plecaseră mai departe spre Mexico City. 

Dosarele spitalului principal deveniseră practic 
non-existente după ce  birocraţii de acolo 
încercaseră fără succes să le treacă pe dischete, 
de aici rezultând haosul. Niciun fel de dosar sau 
fişă despre Miles Brewster pe nicăieri, îi spusese 
administratorul spitalului după ce-şi primise 
bacşişul consistent. 

Consulul american, plictisit şi căutând să-şi 
omoare timpul cât îi mai rămăsese până la 
schimbarea într-un post mai bun, era fericit să-şi 
ştie serile luminate şi însufleţite de cinele luate cu 
redactorul de ştiri externe de la Javelin. 

— Pregătim un profil Miles Brewster, îi explică 
Simon, de parcă obiectivitatea ar fi fost singura lui 
grijă, iar marea lipsă din povestea vieţii lui este 
accidentul ăsta afurisit. Ce-i cu misterul ăsta care 
pluteşte în jurul lui? Şi ce dacă a condus după ce 
băuse câteva păhărele? Nu e ceva neobişnuit în 
viaţa unui tânăr. Predecesorul dumneavoastră care 
a fost aici şi acum cincisprezece ani trebuie să ştie 
ceva despre afacerea asta. Vezi dacă nu poţi veni 
cu ceva informaţii despre cazul ăsta, amigo, îl 
îmboldi pe consul, după care mai comandă o sticlă 
cu un vin de Burgundia excelent pe care-l 
descoperise din întâmplare pe lista băuturilor. 

Dar nici în dosarele consulatului nu exista nici 
cea mai mică referire la Miles Brewster. 

— Poate că nu era destul de important pe atunci, 
chiar dacă a fost cineva omorât, îi zise consulul, 
sincer dezamăgit că trebuia să-l supere pe 

amfitrionul său. Viaţa din Mexico nu are aceeaşi 
valoare pe care i-o dau cei din Boston, de exemplu. 
Simon înjură în barbă. 


Miles se concentra să scrie articolul de fond 
despre ultima ispravă a arabilor care se folosiseră 
de armele chimice ca să-i elimine pe dizidenţi. 
Ceva îl făcu parcă să-şi ridice privirea. 

Zoe tocmai îşi făcuse apariţia în redacţie. O privi 
trăncănind cu un alt ziarist înainte să-şi ducă 
articolul în biroul redactorului. Avea părul strâns în 
coadă de cal. Nu reuşise însă să-şi dea seama dacă 
avea vreo semnificaţie felul în care şi-l împletea la 
ocazii mai speciale, sau atunci când îşi mai lăsa 
câteva şuviţe să-i atârne pe lângă obraji. Probabil 
că pentru ea nu însemna nimic, doar obişnuinţă. 
Insă în pat trebuia să-l lase pe spate, îşi termină 
articolul de fond. Numai câteva momente după 
aceea intră şi el în redacţie. 

— Cum a mers? 

Ea îşi ridică privirea, zâmbindu-i larg. 

— Va trebui să-l întrebi pe redactorul meu. 

Deja ştia ce anume urma să-i spună lui Miles. 
„Minunat, îi spusese el. Lasă-mă să te duc să iei 
masa la Savoy ca să sărbătorim evenimentul”. 

— O să-l întreb chiar acum, îi zise Miles. Mă 
bucur să te văd înapoi. 

Cu coada ochiului îl văzu ieşind din biroul 
redactorului ei cu articolul cuiva într-o mână. Era 
sigură că era al ei. Cu paşii aceia uşor împiedicaţi, 
se duse spre biroul său pe o altă rută, oprindu-se 
pe drum să mai discute cu doi ziarişti. 

Imediat după aceea, telefonul de pe biroul ei 
începu să sune. 

— E Miles. Vrei să vii puţin? 

Zoe începu să facă slalom printre birouri. Exista 
o uşă directă spre biroul lui, dar ea prefera să 
treacă mai întâi prin biroul asistentei lui personale. 
Asistenta era unul dintre foarte puţinii lui angajaţi 
care se purta cu cea mai mare naturaleţe faţă de 
ceilalţi şi asta pentru că se ţinea departe de 
politica biroului. 

— Cum a fost Nona, înspăimântătoare? o întrebă 
aceasta înainte să apese pe un buton. 

Zoe îşi ridică ochii spre tavan cu o expresie de 
exasperare. 

— Zoe Hare a venit. 

Miles era aşezat comod în spatele mesei de 
lucru. 

— Superb, o felicită, arătându-i un scaun din 
apropiere. Deştept realizat, perceptiv, plin de 
descrieri potrivite. Ce mai, grozav. Şi ai reuşit să 
primeşti nişte răspunsuri trăsnet din partea ei, ai 
ştiut cum s-o iei. 

Zoe simţea cum un zâmbet i se revărsă de pe 
buze. 

— Dar este o singură problemă. 

Zoe oftă din rărunchi. 

— Partea de la final. Ar merge foarte bine într-un 
roman, îi zise, dar acesta este doar un reportaj. 
Spui aici: „Avem cu toţii ceva de ascuns”. Aşa că 
nu văd rostul următoarei fraze în care te întrebi ce 
anume ascunde Nona. Acelaşi lucru se poate spune 
despre oricare individ de sub soare. Articolul este 

mai puternic fără aceste două fraze de la final. 

— Lasă-mă să-l mai citesc o dată, îi ceru Zoe. 

El îi întinse foaia peste birou. 

În vreme ce o privea citind ultima pagină, gândul 
îi fugi la un student absorbit în întregime de foaia 
de examen. 

Nu mult după aceea, Zoe îşi ridică privirea. 

— Am înţeles ce-ai vrut să spui. Dar încă mai 
cred că-i mai bine aşa cum l-am scris. In fond şi la 
urma urmei nu-i doar un simplu reportaj; sunt 
introduse şi răspunsurile mele către ea. In mare 
parte Nona apare aşa de sigură pe ea şi de 
controlată, încât am vrut să lansez un mic dubiu în 
mintea cititorului măcar la final. 

În faţa ochilor ei chipul lui Miles începu să se 
înăsprească. 

— Asta nu înseamnă nimic, îi zise sever. la 
articolul şi vezi dacă nu-i poţi schimba sfârşitul 
astfel încât să fie mai puternic. 

Zoe se ridică să plece. 

— Să mi-l aduci atunci când îl termini, adăugă el 
pe un ton plat. 

— Bine, îi răspunse ea, cu faţa întunecată. 


Se strădui foarte serios să găsească un final mai 
bun. În fond, poate că el avea dreptate. 

O oră mai târziu era iarăşi în biroul lui. 
Înmânându-i foile de hârtie se aşeză pe scaun. 

Înainte ca el să apuce să citească, îi zise: 

— Am încercat nenumărate alte finaluri, dar încă 
mai cred că felul în care l-am scris prima dată este 
tot cel mai bun. Aşa că l-am pus la loc din nou. 

Ochii lor se întâlniră, chipul lui de necitit, al ei 
provocator. 

— Poate că ar fi mai înţelept dacă l-aş citi ceva 
mai târziu, îi zise el. 

In vocea lui nu se simţise clar ameninţarea, dar 
ea găsea înţelesul foarte exact. Avea de gând să-şi 
pună la lucru creionul roşu asupra celor două fraze 
de la final care-l deranjaseră atâta. Chiar dacă 
avea dreptate, dar ea ea se convinsese deja că se 
înşela, simţea că se ambalase cam de pomană şi 
asta după ce o lăudase cât o lăudase. 

Ridicându-se să plece, rosti cu un glas perfect 
controlat: 

— Datorită felului de-a dreptul straniu în care tu 
şi Nona vă referiţi unul la celălalt, ar fi foarte 
posibil ca redactorul şef să nu fie tocmai cel mai 
bun judecător al articolului meu, nu? 

— Asta vrând să însemne ce? 

— Asta arătând clar că atunci când ţi-am spus 
prima dată de Nona mi-ai răspuns foarte supărat 
că n-ai avea prea multe de adăugat. Deşi era clar 
că o cunoşteai foarte bine. 

Odată ce începu să vorbească pe şleau, furia nu 
mai cunoscu limite, dând pe dinafară. Vocea îi 
rămase joasă, dar amândoi auziră duritatea tonului 
atunci când continuă înfierbântată: 

— Şi ea a început să se comporte de-a dreptul 
ciudat ca să nu spun altfel atunci când am 
menţionat prietenia strânsă dintre voi. Dar cu toate 
astea sunt o mulţime de oameni care se 
îndepărtează de prietenii din tinereţe, dar, pentru 
numele Domnului, nu fac din asta o taină cumplită 

care nu trebuie şoptită nici pe patul de moarte. 
Se auzi mai apoi imitând-o pe Nona: 
„Responsabilităţile soţului meu au crescut 
considerabil, doar ştii foarte bine. Din nefericire nu 
mai este timp pentru toate prieteniile din tinereţe”. 

Miles aruncă o privire spre articolul de pe masă. 

— Nu, treaba asta nu am adăugat-o, îl linişti. 
Măcar atâta lucru mi-a trecut şi mie prin cap să nu 
mă refer chiar la editor în propriul lui ziar. Şi, 
oricum, discutam în afara interviului când ea a 
scăpat perla asta. 

Urmă un moment de tăcere în care se încruntă 
vizibil, apoi o întrebă înnegurat la faţă: 

— Şi când aţi discutat în afara interviului, ea a 
fost aceea care a adus în discuţie subiectul 
prieteniei dintre noi? 

Zoe simţi cum i se înroşeau obrajii. De ce naiba 
nu-i putea rămâne chipul la fel de impenetrabil ca 
al lui? 

— Eu l-am adus în discuţie, îi răspunse în 
defensivă. 

De această dată încruntarea se adânci periculos 
de mult. Nemişcarea lui era parcă şi mai rău 
prevestitoare decât dacă ar fi tunat şi fulgerat. Lui 
Zoe îi displăcea faptul că o făcea să se simtă de 
parcă tocmai comisese cine ştie ce crimă. 

— Doamne! izbucni deodată. După felul în care 
vă purtaţi, cineva ar putea crede că tu şi Nona aţi 
avut o legătură sălbatică. 

Pe o voce încordată, Miles rosti foarte calm: 

— Îmi pare rău că am eşuat prima dată să mă fac 
clar înţeles. Dar dă-mi voie să mai încerc încă o 

dată. De ce mama naibii nu-ţi vezi de afurisitele 
tale de treburi? 

Zoe rămase să-l privească uluită. După care se 
răsuci pe călcâie şi ieşi în goană din birou. 


Capitolul 32 


O mică casetă înserată pe prima pagină atrăgea 
atenţia cititorilor asupra interviului realizat de Zoe 
Hare cu prima doamnă. li fusese rezervată o 
întreagă pagină, cu fotografii uimitoare deasupra şi 
dedesubt, fără să i se fi tăiat nici măcar un singur 
cuvânt. 

Zoe aproape că nu-şi mai încăpea în piele de 
mândrie. Dar uşurarea pe care o simţea în acele 
momente era foarte complexă. Fericită că 
materialul rămăsese aşa cum îl scrisese ea de la 
bun început, descoperi că de fapt ţinea cel mai 
mult la faptul că Miles se hotărâse să n-o 
cenzureze. N-ar fi trebuit să spună prostia aceea 
despre el că a avut o relaţie amoroasă cu Nona. 
Dar, chiar şi aşa, cuvintele lui încă o dureau. Poate 
că şi el le regreta şi, ca să-şi ceară iertare, lăsase 
articolul neatins. 

Nu coborâse încă din birourile directorilor de sus 
când ea sună la biroul lui din redacţie, spunându-i 
asistentei personale: 

— Trebuie să discut ceva cu redactorul şef. Vrei 
să-l anunţi, te rog? 

Tocmai se aşezase la birou când telefonul începu 
să sune. 

— Superb, o felicită Jancie. Un real triumf. Toţi 

ziariştii de pe Fleet Street probabil că-şi rod 
unghiile de invidie. Cred că a sosit timpul să 
sărbătorim. Eşti liberă diseară? James trebuie să se 
ducă el ştie pe unde cu ştii-tu-cine, aşa că vom fi 
numai noi două. Şi, dacă stăm la mine acasă, e şi 
mai bine. 

— S-a făcut. 

Cum închise, telefonul începu să sune iarăşi. 
Ridică receptorul. 

— Domnişoară Hare. 

Toate simţurile intrară în alertă. Era sigură că 
mai auzise tonul acela plat şi înainte. 

— Da, răspunse, pe un ton clar de nedumerire. 

— La telefon Gerald Scrope. Voiam numai să te 
felicit pentru articolul de azi-dimineaţă. 

— Mă bucur că v-a plăcut, îi răspunse Zoe, 
privind prin încăperea redacţiei fără să vadă de 
fapt mare lucru, în vreme ce încerca să-şi dea 
seama de ce anume o căutase. A fost un articol 
dificil de la început şi până la sfârşit. 

— Mda. Când crezi că ai putea să iei prânzul cu 
mine? 

Zoe se simţea luată pe nepregătite de 
bruscheţea lui. 

De parcă ea şi lordul Scrope ar fi discutat de 
nenumărate ori făcând planuri pentru a lua prânzul 
împreună. Nu se mai întâlniseră de când cu 
întrevederea din Washington la un pahar. 

— Eşti liberă astăzi? 

Nu mai avea timp la dispoziţie să se gândească 
dacă era bine sau nu să-l întâlnească pe rivalul 
şefului ei. 

— Ei bine, da, sunt liberă. 

— Atunci ne vom întâlni la /vy. Ora unu. La 
revedere, domnişoară Hare. 

— La revedere, îi răspunse ea, deşi el probabil că 
n-avusese cum s-o mai audă, pentru că, după ce 
sfârşise de vorbit, aşezase receptorul în furcă. 

La telefonul ei veni tonul de ocupat. 

Puse receptorul în furcă şi, după nici două 
secunde, se porni să sune din nou. 

— Redactorul şef este în biroul lui, Zoe, dacă ai 
de gând să-l vezi acum, o informă asistenta 
personală. 

Miles rămase aşezat în spatele mesei de lucru, 
iar Zoe în picioare în faţa lui. 

— N-am vrut decât să-ţi mulţumesc pentru felul 
în care ai mânuit articolul despre Nona Lambert, îi 
zise. 

— Ai reuşit să-ţi pledezi cazul foarte convingător, 
Zoe, îi răspunse el. 

Era prima dată când îi spunea pe nume de când 
cu cearta despre familia Lambert. Studiindu-i 
expresia, lui Zoe îi veni în minte că părea uşurat, 
de parcă ar fi fost bucuros că ea reuşise să câştige 
runda. 

— Numai pentru asta am venit până aici, adăugă 
Zoe. 

Încerca să zâmbească împăciuitor. 

— Îţi mulţumesc, Zoe, îi răspunse, lăsându-şi 
repede capul în jos, de parcă deodată s-ar fi simţit 
ruşinat. 


— Lordul Scrope de-abia a sosit, îi zise şeful de 

sală în vreme ce o conducea. 

li văzu imediat părul des dat pe spate; citea 
meniul pe care-l întinsese pe masă. Observă mai 
apoi şi un bărbat înghiontindu-şi vecinul de masă 
când văzu încotro se îndrepta Zoe. 

— Domnişoară Hare. 

Gerald ridică mâna ca să poată privi la ceas. 

— Mult mai bine decât data trecută. 

Zoe începu să râdă oarecum stânjeniţi. 

Imediat ce dădură comanda - „Să vină totul cât 
mai repede”, adăugase Gerald - trecură imediat la 
afaceri. 

— Cum de ai obţinut interviul ăla? o întrebă fără 
ocol. 

— Poate că m-a ajutat şi faptul că am făcut 
cunoştinţă cu Nona Lambert pe când mai eram 
încă la Express. 

— Aha, da. 

Luă o înghiţitură lungă din paharul cu whisky. 
Gerald rareori întrecea măsura la băutură. Zoe încă 
mai aştepta să-i fie adus vinul. 

— Nu ţi-e dor de traiul din America? continuă 
Gerald cu întrebările. 

— Nu în felul în care am crezut c-o să-mi fie, îi 
răspunse ea. Poate că eu, spre deosebire de alţi 
oameni, trăiesc mai mult în prezent. 

— Adică nu prea stai să priveşti în urmă, aşa-i 
domnişoară Hare? Dar îţi place să stai şi să priveşti 
înainte? 

Zoe  zâmbi.  larăşi începea unul dintre 
catehismele lordului Scrope. 

El îi citi gândul. 

— Prefer calea mea de a afla ceea ce vreau 
neapărat să ştiu, domnişoară Hare. 

Imediat îşi strămută atenţia asupra cotletelor pe 
care i le prezentă chelnerul şi, când un altul îi 
prezentă garniturile de legume, Gerald făcu semn 
cu o mână că dorea să fie servit cu de toate. Zoe 
de-abia dacă reuşise să mănânce cam o jumătate 
din primul cotlet când Gerald îşi aşeză cuțitul şi 
furculiţa peste farfuria goală. 

Reluă conversaţia de acolo de unde o lăsase. 

— Trebuie să ştiu dacă viaţa, la prezentă este 
legată de anumite restricţii care să te împiedice să 
te muţi unde şi când vrei. 

— Ce vreţi să spuneţi cu asta? întrebă Zoe 
nedumerită. 

— Dacă ţi s-ar oferi o slujbă în Statele Unite - o 
slujbă, domnişoară Hare, pentru care alţi ziarişti şi- 
ar vinde şi mamele - ai putea să fii liberă s-o 
accepţi? Poate că te-ai îndrăgostit nebuneşte de 
vreun etnic de aici. 

Zoe abandonă mâncarea rămasă în farfurie. 
Stomacul i se strânsese. 

Nu-i răspunse în niciun fel. 

— Nu-ţi place ca un străin să-ţi invadeze viaţa, 
domnişoară Hare. Imi pare sincer rău că mă 
priveşti ca pe un străin. 

De această dată primi răspunsul dorit. 

— Nu e niciun mister pe care să-l cauţi înfocat, 
lord Scrope, veni replica înţepată. Nu m-am 
îndrăgostit nebuneşte de niciun etnic. Deşi poate 
că ar fi fost mai bine, adăugă în şoaptă. 

— Dragostea, rosti el. Marea iluzie. Când în fine o 

prindem, dispare în opusul ei - moartea. Buddha 
spunea că toată suferinţa umană este cauzată de 
speranţă şi aşteptare. 

Zoe îl privi uluită. Ochii lui deveniseră tare 
ciudati. 

— Buddha? reuşi să se bâlbâie. 

El începu să râdă încet. 

— Da, domnişoară Hare. Niciodată să nu trageţi 
concluzii pripite. Doar pentru că nu am făcut cine 
ştie ce şcoală nu înseamnă neapărat că nu ştiu să 
citesc. Trebuie să încerci să nu vezi lumea prin 
prisma stereotipiei, domnişoară Hare. 

Zoe aproape că icni. Chipul lui se transformase 
miraculos, contururile feţei i se îmblânziră dintr- 
odată, iar ochii i se întunecaseră aşa de tare, încât 
nu le mai putea citi expresia. 

— Nu moartea este trădătoarea. Moartea 
reprezintă realitatea - pură şi foarte simplă. Numai 
că noi părem incapabili să înţelegem ceea ce este 
pur şi extrem de simplu, nu, domnişoară Hare? 
Asta este marea noastră problemă. Te simţi 
vinovată faţă de soţia senatorului Peter Stainsley 
pentru că este moartă, dar nu e deloc bine. Poate 
că ar fi trebuit să simţi această vinovăţie atunci 
când încă mai era în viaţă, dar asta este deja o altă 
chestiune. 

Zoe se albi la faţă. 

— Părinţii tăi au murit de foarte tineri, 
domnişoară Hare. Ai trăit într-o lume a fanteziei cu 
mult mai evoluată decât ai fi cunoscut-o dacă 
lucrurile n-ar fi stat aşa - stând şi ascultând vechile 
discuri şi imaginând aventuri eroice mult mai 

dramatice decât dacă ai fi dus o viaţă normală. 

— Cum de ştii toate astea? Nimeni altcineva nu 
ştie. 

— Nu te speria, domnişoară Hare. Cu toţii 
suntem făcuţi din acelaşi aluat. lţi vorbesc aşa de 
direct, pentru că eşti destul de modestă ca să 
asculţi. 

— Ce vrei să spui? Nu reuşesc deloc să te 
înţeleg. 

El îi dărui un zâmbet mic care nu mai avea urmă 
de sarcasm în el. 

— Vreau să spun că majoritatea oamenilor sunt 
orbi şi surzi pentru că nu au pic de modestie în ei. 
Sunt prea ocupați gândindu-se că sunt fie 
superiori, fie inferiori, nemernici sau martiri. 
Christos a fost întruchiparea modestiei. Acum ai 
început să pricepi ce-ţi spun, domnişoară Hare? 

Zoe nu-i răspunse. Se simţea deodată cumplit de 
tristă. 

Rămăseseră un minut sau două tăcuţi, fiecare 
cufundat în gândurile sale. 

Apoi ea îi zise aproape cu umilinţă: 

— Ai iubit vreodată pe cineva mult de tot, 
dureros de mult? 

— Eu? Cu multă vreme în urmă. Şi odată, a fost 
foarte dur, nu mai vreau să mai încerc încă o dată. 

Ea rămase tăcută. 

— Tu aveai doi ani. Dacă ai fi avut paisprezece, 
continuă el, ar fi fost mult prea târziu să evadezi 
într-o lume a fanteziei. 

— Atâţia ani aveai atunci când... s-a întâmplat ce 
s-a întâmplat? 

— Pe mama am iubit-o enorm. 

— Şi cum de a murit? 

— Cine, mama? Bătrânul a snopit-o în bătaie. 

Urmară alte momente de tăcere. 

— Şi ce s-a întâmplat cu el? 

Gerald întârzia cu răspunsul. 

— Până la urmă a ieşit cu totul din poveste. 

— Vrei să spui că a plecat? 

— Se poate spune şi aşa. 

Îşi băgă o mână în buzunar ca să prindă 
marginea cuţitului Stanley, cu lama retractată, pe 
care-l cărase după el încă de atunci. După vreun 
minut îşi retrase mâna, după care luă o înghiţitură 
bună din pahar. 

— Există destule plăceri în viaţă şi fără dragostea 
de care tot vorbeşti. Mâncarea. Sexul. Să joci cât 
mai dur şi să câştigi. lar asta nu înseamnă să faci 
lumea mai rea decât este. Oricum e ca o groapă 
plină cu şerpi. Înseamnă numai că nu încurci 
lucrurile cu emoţii care nu fac decât să te 
zăpăcească. 

Linia dură a gurii late reapăru ca trasă cu un 
creion foarte ascuţit. Orice urmă de blândeţe - 
oare doar îşi imaginase ea aşa ceva? - dispăruse 
cu totul. Încă se mai simţea scuturată de fiori. 

Gerald îşi aprinse un trabuc. 

— După cum probabil ştii foarte bine, perla 
revistelor mele din America este The Monecle, 
rosti. Pe care o tratez diferit faţă de celelalte ziare 
sau reviste. 

Era ca şi cum discuţia despre afaceri nu fusese 
deloc întreruptă. Zoe avea impresia că înnebunea. 

— Nu mă bag deloc în politica ei, continuă el. 
Dar... 

Făcu o pauză pentru a-şi sublinia mai bine 
spusele. 

— Asta nu înseamnă deloc, după cum pare să 
gândească redactorul-şef de acum, că sunt făcut 
din bani şi că pot turna cu nemiluita de câte ori dă 
el greş. Şaizeci şi cinci de mii de abonaţi au 
dispărut ca un fum numai anul trecut. Numărul de 
săptămâna asta are cu opt pagini mai puţin de 
reclame decât avea săptămâna de dinainte. Nu am 
de gând să las treaba asta să continue. 

Se lăsă puţin în faţă. 

— Ai un simţ cu totul neobişnuit pentru ceea ce 
se întâmplă în America, domnişoară Hare. Să nu 
cumva să mă înţelegi greşit. Am citit şi ce-ai scris 
despre Marea Britanie şi nu-i rău deloc. Dar 
articolul ăsta despre Nona Lambert intră într-o altă 
categorie, are stil. 

— Mă rog, şi ea face parte dintr-o categorie 
aparte, murmură Zoe, întrebându-se ce altceva 
mai ştia lordul Scrope despre viaţa ei. 

— La fel şi tu, domnişoară Hare. 

Scutură trabucul în scrumiera de pe masă. 

Zoe încercă să-şi relaxeze puţin muşchii de la 
ceafă. 

— Ai un simţ deosebit despre tot ce pare să-i 
intereseze pe cititori, domnişoară Hare. 

Aproape aceeaşi frază pe care o folosise şi Miles 
când îi propusese să se mute la Dispatch. 

— Acum o să te întreb iarăşi. Cât de departe 
înainte îţi plănuieşti viaţa? 

— Nu prea departe, îi răspunse încordată, 
adăugând repede după aceea: Deşi, dacă mă 
hotărăsc să cobor dintr-un tren ca să urc în altul, o 
fac destul de repede. 

— O să-ţi spun ceva, rosti Gerald cu gravitate. A 
venit vremea să-ţi împachetezi toate talentele de 
care dispui într-o valiză şi să sari într-un alt tren. Îţi 
ofer postul de redactor-şef la The Monecie, 
domnişoară Hare. 

Zoe rămase efectiv fără grai. Mai întâi 
schimbarea totală de personalitate. Şi acum şi asta 
- cea mai prestigioasă revistă americană pentru 
vulturii culturii şi pentru aceia care vor să ştie ce 
anume gândesc vulturii culturii, o revistă care se 
afla obligatoriu pe fiecare măsuţă de cafea din 
toate birourile cu adevărat importante din ţară. 

El rămăsese în aşteptare. 

— N-am fost niciodată redactor-şef, îi zise ea. 
Vreau să spun, n-am fost niciodată nici măcar 
redactor, şeful vreunei secţii de la vreun ziar. Mi s- 
a oferit, este adevărat, să devin căpetenia unei 
secţii, vreau să spun, dar eu am preferat să rămân 
la aspectul scriitoricesc al ziaristicii. 

Se auzea singură cum bătea câmpii în vreme ce 
încerca să-şi adune gândurile. 

— Numai iepurii de casă sunt timizi, domnişoară 
Hare. Intotdeauna am avut impresia că iepurii de 
câmp sunt mult mai îndrăzneţi?. 

Zoe roşi violent. 

— lată ce-ţi propun, îi zise mai departe. De azi în 


2 Joc de cuvinte: HARE în limba engleză înseamnă şi iepure 
de cîmp. 

zece zile: iei un Concorde spre New York. Se opri, 
gândindu-se la ceva. Atunci când traversezi 
Atlanticul obişnuieşti să zbori cu un Concorde? 

— N-am zburat niciodată cu un Concorde. 

— De acum încolo numai aşa o să călătoreşti. 

Lui Zoe maxilarele i se încleştară. 

— Cred că mă înţelegi greşit, domnişoară Hare. 
Nu vreau să-ţi ofer o mită vulgară. M-am folosit de 
exemplul cu acel Concorde ca să-ţi dai seama de 
nivelul de trai pe care o să-l ai atunci când vei 
deveni redactorul-şef al lui The Monocle. 

— Dar n-am spus că accept propunerea 
dumitale, lord Scrope, îi răspunse pe un ton 
aproape plângăreţ. Trebuie să mă gândesc la asta. 
Şi, oricum, am contract cu Dispatch. Nu pot să-l 
încalc cât ai clipi. 

Gerald lovi aerul cu palma de parcă ar fi alungat 
o muscă. 

— Niciun editor serios nu ar ţine cu forţa un 
ziarist odată ce i se spune că ziaristul cu pricina 
are o ocazie măreaţă în faţă. 

Rămase o secundă pe gânduri, după care 
continuă neabătut mai departe, pe aceeaşi temă. 

— Când am băut împreună paharul acela la 
Willard, mi-ai vorbit de bunicii tăi. Mi s-a spus că 
ferma lor se află pe malul lacului Champlain. 

— Şi treaba asta cine ţi-a mai spus-o? întrebă 
Zoe imediat. 

— Domnul Fleet. Deci vei zbura spre New York de 
azi în zece zile. Vei avea trei zile la dispoziţie ca să 
faci cunoştinţă cu echipa de la revistă. S-ar putea 
să faci primele schimbări de personal aşa cum fac 


327 


mai toţi redactorii-şefi ca să arate cine conduce 
acolo. Asta însă rămâne la latitudinea ta, 
domnişoară Hare. După aceea vei avea la 
dispoziţie două săptămâni ca să mergi spre lacul 
Champlain, sau să zbori pe lună, dacă aşa vrei. 

Pe chip îi apăru unul dintre rarele zâmbete pline 
de umor. 

— La finele acestei mini-vacanţe vei prelua 
efectiv The Monocle. 

li dădu timp ca să absoarbă mai bine strălucitorul 
proiect. 

Chipul ei însă părea o mască a nefericirii. 

— Desigur, merse Gerald mai departe, va trebui 
să-ţi găseşti o casă în New York. Când vei ajunge 
acolo prima dată, mă aştept ca redactorul-şef de la 
The Monocle să stea la Waldorf. Dar va trebui să-ţi 
găseşti un apartament cât mai repede. Vom 
discuta mai încolo cât din chirie şi din cheltuieli va 
suporta revista, mai ales că vei fi nevoită să dai 
petreceri de tot felul pentru a-i întreţine şi distra pe 
contribuabili şi pe cei care-şi fac reclamă în 
paginile noastre. 

Orice urmă de zâmbet dispăru de pe faţa lui 
Gerald. Expresia de pe chipul lui era una de 
încăpățânare. 

— Insă deocamdată cred că ajunge cu detaliile 
practice, domnişoară Hare, îi zise fără s-o 
slăbească din priviri. Vreau ca tu să fii redactorul- 
şef de la The Monocle pentru că ştii cum să 
stârneşti interesul cititorilor. Şi mai mult ca sigur 
că nu-i vom aduce pe cei care-şi fac reclamă înapoi 
înainte să ne recâştigăm toţi cititorii pe care i-am 

328 


pierdut. Ce zici, accepţi provocarea? 

Din cauza încordării, ceafa îi înţepenise de tot. 

— Dă-mi voie să te întreb ceva, îi zise. Te 
foloseşti de Javelin ca să-ţi promovezi interesele. 

El o întrerupse cu bruscheţe. 

— Dar Miles Brewster? Ce crezi tu că face el? Nu 
trebuie să confunzi stilul cu substanţa, conţinutul, 
domnişoară Hare. 

Spusele lui o descumpăniră şi mai mult. Începu 
să se foiască neliniştită în scaun. 

— Părerea ta este că Miles este motivat de 
idealuri, continuă Gerald la fel de aprins. Tu crezi 
că eu mă las condus de propriile-mi interese 
imediate. Dar dacă acţionăm totuşi similar, ce 
contează motivele care ne împing s-o facem? Cu 
siguranţă că angajatului puţin îi pasă. El e individul 
care trebuie să suporte doar consecinţele. Asta-i 
ceea ce-l interesează pe el. 

Ea rămase tăcută, stânjenită. 

— Acum te rog să continui să mă întrebi ce 
doreai, o îndemnă. 

— Mi-aţi zis că trataţi The Monocle diferit de 
toate celelalte ziare şi magazine. Şi, adevărul este 
că l-am citit mai departe şi după ce l-aţi cumpărat 
dumneavoastră şi n-am avut impresia că vă folosiţi 
de el aşa cum vă folosiţi de celelalte ziare. Da, 
chiar şi aşa, i-aţi putea cere redactorului-şef să 
folosească ziarişti care văd lucrurile aşa cum le 
vedeţi dumneavoastră. 

— Cai de curse, îi răspunse el. Îţi plac cursele, 
domnişoară Hare? 

Nu mai aşteptă să audă răspunsul ei. 

— The Monecle este frumuseţea care participă la 
derby, alergătorul elegant şi rapid care arată lumii 
o parte neaşteptată a lui Gerald Scrope - zâmbi 
încântat - cea civilizată, cum ar spune unii, 
domnişoară Hare. Niciodată n-am hăituit vreun 
redactor-şef de la The Monade să urmeze vreo linie 
politică dictată de mine. Cearta mea cu redactorul 
de acum n-are legătură cu treaba asta. 

Zoe arăta distrusă. 

— Ei bine, sunt măgulită de oferta făcută, începu 
ea. Evident, nu este ceva ce pot lăsa să treacă pe 
lângă mine cu uşurinţă... dar există şi unele 
dificultăţi. Se opri nehotărâtă. Am nevoie de timp 
ca să mă gândesc la ofertă. 

— Desigur. 

Făcu semn chelnerului să-i aducă nota de plată. 

— Mi-ai spus că nu-ți faci planuri de viaţă pe 
termen lung, îi zise, zâmbetul plăcut reapărând. 
Crezi că te poţi gândi atât de departe cum ar fi un 
prânz mâine, în acelaşi loc? 

Tensiunea se destrămă. Zoe zâmbi şi ea. Dar mai 
apoi chipul i se întunecă iarăşi. 

— Poţi să mă suni mâine dimineaţă? întrebă. 

— Sigur că da. Şi poate că mâine vei avea mai 
multă poftă de mâncare decât azi, domnişoară 
Hare. 

Imediat ce ieşiră îi zise repezit portarului: 

— Fă rost de un taxi pentru domnişoara Hare. 
Imediat. 

Se urcă în Rol//s-ul care-l aştepta. 

Zoe rămase să-l privească îndepărtându-se şi, 
prin fereastra din spate, îi văzu ceafa. 

Capitolul 33 


— Asta n-o să fie cine ştie ce sărbătorire, oftă 
Zoe. De fapt, s-a putea chiar să încep să plâng. 

— Dar pe s-a întâmplat? 

— Nu ştiu. Asta simt eu acum. 

Jancie umplu paharele. Erau aşezate la masa din 
bucătărie, iar gemenii erau deja sus, în pat. 

— Am luat prânzul cu Gerald Scrope. De ce se 
întâmplă mereu că tocmai atunci când încep să mă 
simt în siguranţă într-o slujbă nouă, sunt pusă în 
faţa unei dileme? 

— Ei, nu mă-nnebuni! Ţi-a oferit o slujbă. Şi fără 
îndoială cea mai grozavă din lume, rosti Jancie, 
lăsându-se cu scaunul doar pe picioarele din spate, 
aşteptând să audă noutăţile. 

— De fapt, mulţi oameni aşa ar zice, recunoscu 
Zoe cu o voce tulburată. Vrea ca eu să fiu 
redactorul şef de la The Monocle. 

— Cum? 

Picioarele din faţă ale scaunului lui Jancie se 
loviră de podea cu zgomot. 

— Asta-i ceea ce mi-a oferit, repetă Zoe 
mohorâtă. 

— Şi tu ce-ai spus? 

— Nici măcar nu pot să-mi amintesc. Cred că am 
intrat în stare de şoc. Două şocuri, de fapt, unul 
pleaşcă peste celălalt. 

— Şi care a fost celălalt? Te-a cerut şi de 
nevastă? 

Asta o făcu pe Zoe să râdă cu atâta poftă, încât 

în cele din urmă se înecă şi se porni să tuşească. 
După ce-şi reveni răspunse: 

— Chiar când îmi povestea despre The Monocle - 
„O slujbă, domnişoară Hare, pentru care alţi ziarişti 
ar fi în stare să-şi vândă şi mamele” - fără nici cel 
mai mic semn de avertizare, a început să 
vorbească foarte ciudat, înspăimântător, despre 
Buddha şi Christos şi despre trecutul meu. Ca un 
fel de proroc sau altceva de genul ăsta. 

Jancie îi aruncă o privire amuzată. 

— Eşti sigură că nu e în genul lui Rasputin? 

— Dă-o naibii, Jancie, nu pricepi nimic. Are ori 
puteri paranormale ori raze deosebite ca să poată 
privi aşa de bine în cine mai ştie câte zone ascunse 
din sufletul meu. A fost al naibii de înspăimântător. 
S-a referit şi la moartea soţiei lui Peter. Dar ce mi-a 
spus despre el a fost şi mai neliniştitor. Ştii foarte 
bine că fiica lui Peter are paisprezece ani. Gerald - 
bănuiesc că mă pot referi la el acum în felul ăsta - 
mi-a spus că avea numai paisprezece ani atunci 
când a murit mama lui. 

— Tu l-ai adus în discuţie pe Peter? 

— Bineînţeles că nu. 

Sorbiră amândouă din paharele cu vin. 

— Cred că mama lui Gerald a murit în urma unei 
bătăi mai dure pe care a primit-o de la tatăl lui. Nu 
mi-a spus foarte clar. Probabil că nu mai vrea să 
treacă iarăşi prin toată durerea de atunci. După 
asta n-a mai iubit pe nimeni niciodată. 

— Şi ce s-a ales de tatăl lui? 

— Cineva l-a scos cu totul din poveste, mi-a zis 
el. Însă n-a spus cine anume. Nu ştiu ce să zic, 

poate că l-a omorât chiar Gerald. 

Jancie împinse sticla cu vin mai aproape de Zoe. 
Pentru câteva minute singurul zgomot care se auzi, 
în afara ticăitului monoton al ceasului, fu acela 
făcut de un pahar aşezat pe masa lustruită. 

— Crezi cumva că Miles şi Gerald Scrope sunt de 
fapt cam de aceeaşi factură? întrebă Zoe deodată. 

— Ei nu, asta chiar le întrece pe toate! exclamă 
Jancie. 

— Ştiu, mormăi Zoe nefericită. Dar, odată ce ţi-ai 
vârât gândul ăsta în căpăţână, începi să te întrebi 
dacă diferenţa dintre ei este chiar aşa de mare 
cum ai crezut la început. Miles este un tip onorabil, 
în vreme ce Gerald este un ticălos sută la sută. 
Dar, cu toate astea, amândoi se folosesc de ziarele 
lor în scopuri propagandistice, aşa că, atunci, 
unde-i marea diferenţă? 

Se apucă să scormonească prin buzunarele 
hainei pe care o atârnase de spătarul scaunului 
până când găsi un şerveţel. 

— Este de-a dreptul ridicol, mormăi în vreme ce- 
şi sufla nasul. 

Jancie se ridică ca să destupe o altă sticlă cu vin. 

— Serveşte-te, o invită, aşezându-se pe locul ei. 
După cum ar spune şi mama, eşti întoarsă pe dos, 
draga mea. Bine, şi acum hai să privim toate astea 
pe bucățele. Eu una îl urăsc pe Gerald Scrope 
pentru că îl umileşte în asemenea hal pe James. 
Mi-aş fi dorit tare mult ca James să fi rezistat 
tentaţiei şi să fi aşteptat până când Miles îi dădea 
răspunsul, deşi bănuiesc că şi în acest caz scumpul 
nostru lord Scrope i-ar fi oferit lui James condiţii cu 

mult mai îmbietoare doar ca să-l prindă în plasă. 

— Acum e totul în regulă între James şi Miles? 

— Da, deşi nu mai e ca înainte. Miles se poartă 
însă la fel cu mine. Însă continuă ea, nu-i niciun 
motiv să crezi că Gerald Scrope va încerca să 
procedeze şi cu tine la fel, adică să te umilească. 
Toată lumea ştie că nu-şi bagă nasul în treburile 
celor de la The Monocle. Cel mai rău lucru care se 
poate întâmpla ar fi să te înlocuiască cu un alt 
redactor-şef tocmai când o să crezi că totu-i bine şi 
roz. Cât de mult îţi doreşti să editezi revista asta? 
Desigur, are mare dreptate când spune că oricare 
ziarist ar sări pe o astfel de ocazie. 

— Şi eu probabil aş proceda la fel, răspunse Zoe 
nesigură, dacă n-aş avea un contract cu Dispatch. 
Chiar dacă Miles ar fi de acord să-l anuleze, eu tot 
aş simţi că e de datoria mea să rămân. 

— De ce nu vorbeşti mai bine cu Miles despre 
treaba asta? 

— Nu mi se pare corect, răspunse Zoe. E vorba 
de cel mai mare duşman al lui. Ar părea neloial. 
Este neloial. 

— Termină, Zoe. Miles nu ţi-a oferit slujba asta 
doar pentru că are inima bună şi generoasă. S-a 
gândit că erai cea mai bună pentru ea. Vorbeşti de 
datorie, de parcă ţi-ar fi iubit sau altceva de genul 
ăsta. 

Jancie o privi deodată cu luare aminte pe Zoe. 

— Sper că nu e, nu? 

— Nu fi nebună, oftă Zoe cu faţa roşie ca racul. 
Nu am obiceiul să mă încurc cu un milion de 
bărbaţi însuraţi odată, adăugă ea în defensivă. 

Luă o înghiţitură de vin. 

— Spune-mi, crezi că Miles şi Nona Lambert au 
fost cumva încurcaţi, pe când erau ceva mai tineri? 
îndrăzni Zoe să întrebe în cele din urmă. 

— De unde până unde ţi-a venit o asemenea 
idee? 

— Se poartă amândoi aşa de ciudat când vine 
vorba de celălalt. 

jJancie aşteptă,  întrebătoare, să audă şi 
continuarea. 

— leri, când credeam că Miles avea de gând să- 
mi taie frazele de final din articolul cu Nona, mi-am 
ieşit din sărite şi i-am spus că se poartă precum 
cineva care a avut o relaţie pe care acum vrea s-o 
păstreze secretă. 

— lisuse! Şi el ce-a zis? 

— Mi-a spus să dispar din faţa lui - în felul acela 
cumplit despre care auzisem, dar nu mai 
experimentasem.  Azi-dimineaţă ne-am împăcat 
după ce am văzut c-a lăsat articolul aşa cum l-am 
scris. Când i-am mulţumit, mi-a spus că mi-am 
exprimat foarte clar punctul de vedere şi că am 
reuşit să mi-l impun. 

Ceasul continuă să măsoare scurgerea vremii. 
Tic-tac... tic-tac. 

— Cu Peter ai discutat despre The Monocle? 
întrebă Jancie. 

— Nu. 

— De ce nu-l suni - măcar să-ţi limpezeşti 
mintea? 

— Dar am acum mintea foarte clară. Vreau să 
rămân la Dispatch. 

— Doar din pură loialitate? 
— Nu. Doar pentru că acolo vreau să rămân. 


De-abia dacă se aşezase la birou a doua zi 
dimineaţă când telefonul începu să sune. 

— Gerald Scrope te deranjează. 

— |mi pare nespus de rău că nu pot accepta 
amabila dumneavoastră invitaţie pentru prânz, 
răspunse Zoe, maimuţărind o replică cât mai 
formală pentru a menţine atmosfera mai calmă, pe 
un ton prietenos. 

— Asta înseamnă că nu ai de gând să-mi dai 
răspunsul pe care-l doream. 

Fiecare cuvânt pe care el îl rostea o făcea pe ea 
să se simtă tot mai rău. 

— Dacă m-ai fi întrebat când aş fi fost la finele 
contractului, atunci răspunsul ar fi fost probabil 
diferit, îi zise, dorind să mai îndulcească puţin 
situaţia. Dar, după ce ne-am despărţit, mi-am dat 
seama că nici măcar nu are rost să mă gândesc la 
asta. 

— Nu vreau să aud felul în care procedezi atunci 
când gândeşti, domnişoară Hare. Îţi doresc numai 
bine. 

Clic. 

Puse receptorul în furcă încet, uşurarea fiind 
temperată de un uşor regret. Până cu o zi în urmă 
nici măcar nu-şi imaginase cealaltă parte a lui. Şi 
nu-i plăcea deloc gândul că poate rănise grav acea 
parte delicată. 


Întorcându-se în cameră după partida zilnică de 

înot - singurul lucru care-l mai ţinea în toate 
minţile în acel orăşel ridicol, era sigur de asta - 
Simon se încordă tot atunci când auzi telefonul 
sunând. Renunţase să se mai aştepte ca cineva din 
Monterrey să înapoieze telefonul primit. 

— Mi se pare destul de greu de crezut, domnule 
Fleet, îi zise vocea cu accent sud-londonez fără 
niciun fel de preambul, că după mai mult de o 
săptămână petrecută la cel mai scump hotel din 
Monterrey nu ai reuşit să descoperi absolut nimic. 
Poate că ar fi bine să mă gândesc să-mi găsesc un 
nou redactor la ştiri externe pentru Javelin. 

— Dacă există ceva, eu sunt singurul care poate 
descoperi acest ceva, domnule preşedinte. Trebuie 
să aveţi încredere în mine. 

— De ce? Eu nu am încredere în nimeni. 

De fapt, Simon mai avea puţin până să cadă în 
cea mai adâncă stare de disperare. 

Când se întoarse de la înot a doua zi dimineaţă, 
telefonul începuse deja să sune pe când încă se 
mai chinuia să deschidă uşa. Işi privi ceasul. Era 
ora la care preşedintele îl sunase cu o zi în urmă. 
Simon se aruncă pe spate în pat înainte să ridice 
receptorul. La fel de bine putea să stea întins 
atunci când avea să primească lovitura de graţie. 

— Señor Fleet? 

— Si. 

— Eu sunt Luis. De la tribunal. 

Simon îşi ţinu respiraţia. 

— Señor Fleet? 

— Da, Luis, da, ştiu cine eşti. 

— Am găsit ceva ce cred că v-ar putea interesa, 

señor Fleet. 

— Vin la tine în douăzeci de minute, Luis. 

Luându-şi haina, portofelul, paşaportul, 
carneţelul. 

Simon se grăbi să iasă din cameră. Ignorând 
ascensorul o porni în goană pe scări. 

Faţa lui Luis era impenetrabilă atunci când îl 
conduse prin holurile labirintice ale tribunalului 
într-o odăiţă nu mai mare decât o debara. Se 
aşezară pe scaunele de lemn, faţă în faţă, la o 
masă şubredă. Simon îşi dădu seama cu o uşoară 
nelinişte că picioarele de la scaunul său ar fi avut 
mare nevoie să fie întărite. 

— Eşti în pragul disperării, señor Fleet. Da? 

— Da. 

— În cazul ăsta, señor Fleet, o să-ţi spun de ce 
suntem incapabili să găsim dosarul procesului lui 
señor Miles Brewster. 

Simon încercă să se oțelească pentru tot ce era 
mai rău. 

— Aţi crezut, señor Fleet, că dosarul s-a pierdut 
sau a fost făcut pierdut. Poate din neglijenţă. Poate 
cu intenţie. Cine poate să mai fie sigur de aşa 
ceva? Îşi ridică mâinile cu palmele în sus. Dar 
câteodată mai există şi o altă explicaţie foarte 
simplă pentru care nu suntem în stare să găsim un 
astfel de dosar. Să vă spun care anume? 

Simon rămase absolut nemişcat. 

— N-a fost niciun fel de proces. 

Chipul lui Simon se descompuse. 

— Am impresia că nu înţelegeţi această ţară, 
señor Fleet, continuă cu calm Luis. Suntem cu mult 

mai răbdători decât vă închipuiţi. Nu ne grăbim să 
aducem vreo acuzaţie unui om şi asta pentru că 
există multe complicaţii, multe greutăţi, señor 
Fleet, şi e mai bine pentru toată lumea dacă 
înainte să fie depusă o plângere părţile se înţeleg 
între ele la preţ. 

— Vrei să spui mite, mormăi Simon. 

— Simplificaţi prea mult lucrurile, señor. Orice pe 
lumea asta costă bani. Pentru mexicani. Pentru 
americani. Toată lumea are nevoie de bani. Luis 
întinse mâinile într-un gest de neputinţă. Bănuiesc 
că aţi făcut cercetări şi la bancă. 

— Nicio teamă, Luis. Am oferit o mică avere 
pentru niscaiva informaţii. Managerul m-a privit de 
parcă tocmai i-aş fi oferit o viperă. 

O umbră de zâmbet lumină faţa de altfel 
posomorâtă a lui Luis. 

— Am făcut şi eu cercetările mele, señor Fleet. 

Luis făcu o pauză semnificativă. 

— De cincisprezece ani, banca primeşte o sumă 
de bani în fiecare lună din partea unei firme de 
avocaţi din Boston. 

Luis scoase un mic carneţel din buzunarul de la 
piept şi se apucă să întoarcă paginile liniate până 
găsi ceea ce căuta. 

— Whitney, Brewster & Dunn. 

Simon simţi deodată claritatea de cristal a minţii 
de vânător care se ştie aproape de vânat. 

— Şi cine colectează banii la capătul ăsta? 
întrebă pe o voce perfect controlată. 

— Pedro Lopez. Tatăl Teresei Lopez. Trăiesc în 
apropiere de Saltillo. 

Simon sări în picioare. 

— Şi unde mama dracului e şi Saltillo, Luis? 

— Nu chiar aşa de departe, señor Fleet. Două ore 
pe şosea. Aţi văzut munţii care se ridică la vest de 
Monterrey. Saltillo e de cealaltă parte a lor. Pot 
aranja să vă fac rost de un şofer, dacă vreţi. 

Un zâmbet mic şi timid apăru pe chipul care 
înainte fusese cuprins de disperare, de parcă i-ar fi 
fost frică de prea multă încântare. 

— Mai e ceva, señor. Am aflat că señorita Lopez 
vorbeşte o engleză excelentă. 

Băgând mâna în buzunarul interior al hainei, 
Simon scoase la iveală un plic. Scoase din el un 
teanc de bancnote. 

— O să fac mereu tot ce pot ca să vă ajut, señor 
Fleet, rosti foarte solemn Luis, lăsând bancnotele 
pe masă pentru câteva momente ca să arate că nu 
era genul de om hrăpăreţ. Apoi le adună meticulos 
şi le băgă în buzunar. 


Capitolul 34 


Când ajunseră de cealaltă parte a lui Huasteca 
Canyon, urcuşul adevărat în munţi de-abia atunci 
începu. Munţii se întindeau în faţă cât de departe 
putea vedea Simon. Îi displăceau intens înălțimile. 
Scrâşnetul cutiei de viteze începu să-i calce pe 
nervi. 

— la spune-mi, amigo, o ţinem tot drumul numai 
într-a doua? întrebă, după care regretă imediat 
atunci când şoferul se întoarse rânjind spre el, 
arătându-şi dinţii  pătaţi cu excepţia celui 

strălucitor îmbrăcat în aur, în vreme ce maşina o 
pornise foarte repede spre marginea drumului şi 
spre prăpastia ce se zărea sub ea. Simon trase de 
volan. 

— Señor, señor, îi zise şoferul râzând, cunosc 
drumul spre Saltillo aşa cum o cunosc şi pe 
nevastă-mea. 

Douăzeci de minute mai târziu maşina întoarse 
pe un drum de ţară îngust, aşa de tare, de parcă ar 
fi fost pietrificat. Ferma Lopez era aşezată pe 
marginea unui mal erodat de fluviul secat acum. 
Tufişurile erau împrăştiate peste tot, mai groase 
însă pe lângă casă ca să oprească vitele să intre pe 
peluză s-o mănânce. O mică alee le apăru în faţă. 

Pentru Pedro Lopez fusese muncă de durată să 
fac aleea practicabilă. Cu ajutorul unui om de la 
fermă, legase un lanţ greu de două tractoare ca să 
scoată tufişurile din rădăcini, tăind drumul pe un 
mai mult de zece metri pe zi muncind din zori şi 
până-n noapte. 

— Oare toţi fermierii mici şi-au croit alei în faţa 
caselor? întrebă Simon. 

Şoferul ridică din umeri nepăsător. 

— Poate că o avea omul vizitatori numeroşi. 

Două clădiri lungi de cărămidă se vedeau într-un 
luminiş, iar în spatele lor se înălța casa. 

Simon aruncă o privire spre plantele ce se 
căţăraseră pe pereţi de-o parte şi de alta a uşii din 
faţă. Ştia ce anume erau şi luă drept semn bun că 
erau înflorite. Nu împărtăşea deloc admiraţia 
celorlalţi faţă de bobocii de boungainvillaea, când 
aceştia îl făceau să se gândească la globuri uriaşe 

de sânge. Ciocăni la uşa grea de lemn. 

Aşteptă câteva momente, după care ciocăni din 
nou. 

— Poate că-şi fac siesta, señor, îi strigă şoferul 
din maşină. Era două şi jumătate după-amiaza. 

— Hola’?! începu Simon să strige. 

Câteva minute mai târziu uşa se deschise şi în 
prag apăru o femeie care-şi păstră mâna pe clanţă, 
cu un chip împietrit. 

— Buenas tardes, începu Simon. Esta señorita 
Teresa Lopez aqui? Es importante“. 

li dădu femeii cartea de vizită. Sub nume stătea 
scris cu litere delicat gravate că era redactor de 
ştiri externe de la Javelin. 

Lăsând uşa întredeschisă, femeia dispăru. 

Când reapăru, la fel de lipsită de orice expresie, 
deschise larg uşa şi le arătă calea. Ochii lui Simon 
care de-abia se ajustaseră puţin la 
semiobscuritatea din casă fură orbiţi de lumina 
puternică venind din curtea interioară în jurul 
căreia fusese construită casa. 

Apărată de strălucirea dură a soarelui de munţii 
din spatele casei, fiecare obiect în parte apărea 
foarte clar trasat. Pe un leagăn mare stătea o 
femeie, sprijinită de un maldăr de perne colorate, 
cu părul strâns în jurul capului ca o coroniţă. Era 
îmbrăcată în alb şi peste picioare avea o pătură 
târcată cu nuanţe de roşu. O maimuţă mică şi 
maronie stătea cocoţată pe spătarul leagănului. II 


3 Hei, alo! (sp.) 
4 Bună ziua. Domnişoara Teresa Lopez este acasă? E 
foarte important, (sp.) 

priveau amândouă pe Simon cum se apropia, 
curiozitatea citindu-li-se în din priviri. 

— Señorita Lopez, zise oprindu-se la câţiva paşi 
depărtare, înclinându-şi capul în semn de respect. 

Nu era unul dintre saluturile lui ironice obişnuite. 
Ceva din nemişcarea femeii şi de pe chipul ei ce 
părea neatins de ani îl făcea să se simtă intimidat 
şi plin de respect în acelaşi timp. 

— Am venit să vorbim despre Miles Brewster, îi 
zise. 

Îi observă imediat graţia atunci când îi făcu semn 
să se aşeze pe scaunul de răchită aşezat în 
apropierea leagănului. 

— Îl cunoaşteţi pe Miles? întrebă Teresa. 

— Eram redactor de ştiri externe la Washington 
Post atunci când l-a cumpărat, îi răspunse Simon. 
Am cea mai mare admiraţie pentru domnul 
Brewster. Dar eu sunt englez şi vara trecută am 
simţit că sunase ceasul să mă întorc în ţara mea. 
Atunci am devenit redactorul ştirilor externe de la 
ziarul londonez Javelin. Dacă aş fi ştiut că Miles 
Brewster intenţiona să cumpere Dispatch-ul şi să 
se mute la Londra, acum aş fi lucrat încă pentru el. 

— Aşa târziu în an se face frig în curte, oftă 
Teresa. N-aţi vrea o cană cu ciocolată fierbinte? 

Vorbi ceva în spaniolă cu femeia fantomatică 
care dispăru imediat. 

— Pregătesc un profil al lui Miles Brewster pentru 
ziarul meu, continuă Simon. Este, desigur un om 
de mare influenţă şi s-au scris foarte multe despre 
el. Javelin se mândreşte însă cu acurateţea 
informaţiilor tipărite. Sper că mă veţi ajuta, pentru 

că vreau ca portretul domnului Brewster pe care-l 
pregătesc să-i facă dreptate. 

Era o tehnică destul de cunoscută, perfecționată 
însă de ani îndelungaţi de practică. Trebuia să fie 
destul de voluntar ca să pară cât mai franc. 
Trebuia să sugereze că în ziare apăruseră mai 
multe informaţii decât existaseră de fapt. Niciodată 
nu se dăduseră publicităţii rapoarte contradictorii 
în legătură cu accidentul de maşină. Doar referiri 
foarte vagi. Dar, dacă era necesar scopului său, 
atunci puteai minţi cu neruşinare, asta era tactica 
lui. 

Aruncând o priviră spre picioarele inerte a căror 
formă se întrezărea sub pătură, îi zise: 

— Îmi pare rău pentru... Probabil că aveţi multe 
momente de amărăciune. 

— Regrete, da, e de la sine înţeles, îi răspunse. 
Dar nu amărăciune. Nimeni n-a vrut să se întâmple 
aşa. 

Femeia cea tăcută se întoarse cu o tavă pe care 
o aşeză pe măsuţa joasă de lângă leagăn. 

Teresa făcu un semn către platoul cu bizcochos 
lângă care erau aşezate cănile aburinde cu 
ciocolată. 

— Vă rog, îl îmbie pe Simon. Din nou el îi 
remarcă graţia mişcărilor. Probabil că fusese o 
frumuseţe năucitoare când încă mai putuse umbla. 

— Câtă vreme aţi stat internată în spital? o 
întrebă înainte să soarbă cu precauţie din ciocolata 
fierbinte ca să nu-şi ardă limba. 

— Nu mai ţin minte, îi răspunse. Imediat ce a 
devenit clar că toate eforturile făcute în vederea 

reabilitării erau în van, m-am întors la ferma tatălui 
meu. 

— Aici? 

— Era aici. 

— Aţi spus „era” ca şi cum în ziua de azi ar fi cu 
ceva diferită. 

— Foarte adevărat. Ferma tatălui meu nu este 
mare, dar este cu mult mai prosperă decât era 
înainte, veni răspunsul calm. Acum are mai multe 
păşuni. Casa a devenit ceva mai mare şi mult mai 
confortabilă. 

— Aţi fost duşi la spitalul din Saltillo atât 
dumneavoastră cât şi domnul Brewster? se 
aventură Simon să întrebe. 

— De acolo am fost mutaţi la spitalul principal 
din Monterrey. După care, desigur, a fost firesc ca 
Miles să fie mutat la un spital din apropierea casei 
lui. 

— În Boston, rosti Simon. Şi eforturile făcute 
pentru reabilitarea dumneavoastră despre care 
tocmai aţi vorbit, au fost făcute la Monterrey? Sau 
aţi mers în Statele Unite pentru tratament? Boston- 
ul este faimos pentru serviciile medicale pe care le 
oferă. 

— Da. 

Rupse o bucăţică de bizcocho şi privi cum 
maimuța o luă pofticioasă între degetul mare şi 
arătător. 

— Îmi pare rău, dar nu înţeleg, se necăji Simon. 
Da, aţi fost în State pentru tratament? 

— Pentru o vreme, veni răspunsul ei molatic. 

Teresa sorbi delicat din ceaşcă. 

Pe Simon îl mâncau palmele să-şi scoată 
carneţelul ca să ia notite şi să înceapă totul 
sistematic de la A la Z, dar n-o putea face pentru 
că fata nu-şi ieşea deloc din calmul olimpian pe 
care-l afişa. Îşi închipuise că o fată ce se dădea de 
partea dreptăţii, ar fi prins volubilitatea celui 
supărat şi plin de reproşuri. În loc de asta, se 
confrunta acum cu demnitatea ei şi cu rezerva de 
gheaţă, făcându-l nesigur de pasul pe care trebuia 
să-l facă mai departe. 

— Aţi mai avut ceva veşti de la domnul Brewster 
de când cu accidentul? întrebă la nimereală. 

— Oh, da. 

— Vreţi să spuneţi că vă scrie? se înecă Simon. 

— Când a avut loc accidentul eram prieteni, îi 
răspunse Teresa. Şi nu este deloc neobişnuit, 
domnule Fleet, ca prietenii să continue să ţină 
legătura unul cu altul. 

După ce termină de vorbit propti o mână pe 
pământul tare făcând vânt leagănului care-şi 
continua mişcarea înceată de înainte şi înapoi. 

— Nu mi-am dat seama că vrei să scrii de fapt 
povestea vieţii mele, domnule Fleet. O spusese pe 
un ton plăcut, dar lui Simon i se păru că în cap 
tocmai i se prăvălise un zid de beton. 

Maimuţa îşi găsi din nou locul la picioarele ei. 
Blana ţepoasă care-i creştea de la sprâncene până 
pe creştet îl făcea să-şi dorească să zâmbească, 
dar şi-ar fi dorit foarte mult să nu-l mai fixeze cu 
ochişorii de culoarea mierii. Zumzetul unui greier îl 
făcu să tresară pentru că părea să vină de foarte 
aproape. 

Luă încă o înghiţitură din ciocolata aromată. Nu 
avea nicio grabă. Era singurul vânător plecat după 
vulpe. Data viitoare avea să vină cu un casetofon 
pregătit sub haină. 

— Văd că citiţi noua biografie a lui Cortes, găsi 
un alt subiect de conversaţie după ce observă 
cartea deschisă în poală, cu coperţile în sus. 

— Da. lzbânda lui a fost cu adevărat măreaţă. 
Crudă şi remarcabilă - atât de puţini oameni în 
stare să terorizeze şi să subjuge o rasă de 
războinici de temut. 

— Bine, dar aztecii nici nu mai văzuseră cai 
înainte, sau arme, interveni Simon, fericit că se 
afla pe teritoriu neutru, unde putea arăta că nu era 
vânătorul de ştiri obstinat pe care probabil îl 
crezuse ea de la început. De altfel era sincer 
intrigat de detaşarea şi calmul ei atunci când 
vorbea despre o istorie care parcă turna gaz în 
venele mexicanilor. 

— Adevărat, răspunse Teresa. 

Îi zâmbi. 

— Îți poţi imagina teama şi nedumerirea la 
vederea acelor oameni în armuri călări pe caii cu 
armuri, crezând că erau o singură creatură străină? 
Unde stai acum? îl întrebă fără tranziţie între cele 
două subiecte. 

— În Monterrey, îi răspunse Simon. 

— Pentru mai multă vreme? 

— Probabil numai câteva zile, îi răspunse. Jocul 
putea fi practicat în doi, îşi zise în gând. 

Îşi termină ciocolata, după care se ridică. 

— A fost o onoare să vă cunosc, señorita, rosti. O 

mare onoare. Sper ca potecile să ni se încrucişeze 
cât mai curând. 

Tocmai când se întoarse să plece, femeia cea 
fantomatică apăru ca din pământ ca să-l conducă. 
Chiar când se apropiau de uşa din faţă, aceasta se 
deschise dându-se de perete. Din silueta îndesat 
vizibilă contra luminii, nu se putea desluşi mai bine 
decât imensul sombrero tras mult pe frunte. 

Simon făcu un pas în spate. 

Femeia spuse ceva în spaniolă. Bărbatul îi 
răspunse pe o voce mânioasă. Simon auzi numai 
cuvântul gringo pronunţat ca o înjurătură. Bărbatul 
îşi scoase pălăria cum intră şi astfel Simon îi putu 
vedea faţa. Incruntarea însemna mai mult decât 
proastă dispoziţie; resentimente suprimate îşi 
arătau semnele în linia gurii şi a bărbiei. 

— Señor Lopez? 

— Si. 

— Numele meu este Simon Fleet. Sunt englez. 
Vorbind rar şi răspicat, scoase din portofel o carte 
de vizită. Sunt redactor de ştiri externe la un ziar 
cunoscut în Londra, Javelin. 

Inclinându-se puţin, îi prezentă cartea de vizită. 

— No hablo ingles’, îi răspunse politicos Pedro 
Lopez. 

Stătea chiar în faţa lui Simon, blocând uşa 
rămasă deschisă. Se mută însă deoparte dându-i 
clar de înţeles lui Simon că era cazul să plece cât 
mai repede din casa lui. 

Zâmbind, Simon începu din nou, vorbind în 
spaniola cu fraze culese din ghidul de conversaţie. 


5 Nu vorbesc engleza 
348 


— Soi editor extranjero de Londres Javelin. 
Zâmbetul îi deveni şi mai larg. Excuse mi pobre 
español, señor. Señorita Teresa habla ingles. Ella 
ayuda...” 

Întinzând deodată un braț cu pumnul strâns de 
parcă ar fi vrut să zdrobească un inamic nevăzut, 
Pedro arătă spre uşa deschisă. 

Simon o porni în acea direcție fără grabă, de 
parcă n-ar fi fost ameninţat de nimic, şi, chiar 
înainte să iasă în bătaia soarelui orbitor, se 
întoarse în prag ca să se mai încline o dată în fața 
lui Pedro. Data următoare când aveau să se mai 
întâlnească, alături de el va fi şi un afurisit de 
interpret. Nu că Simon ar fi crezut chiar şi o 
secundă că Pedro Lopez nu vorbea engleza, dar, 
dacă aşa trebuia jucată partida, atunci aşa să fie. 

— Señor Lopez, adios. Adios, señor.: 

În momentul în care atinse cu picioarele 
pământul tare de afară, auzi uşa trântindu-se cu 
putere în spate. Şoferul aşezat în spatele volanului 
rânji cu subînţeles. 


Când auzi zgomotul puternic al motoarelor, 
Pedro Lopez ieşi iarăşi afară ca să privească spre 
cerul orbitor de luminos. Privi cum micul Cessna 
făcea un ocol larg în faţa munţilor, venind uşor 
către pantele mai domoale unde se afla ferma 
Lopez. Merse grăbit peste păşune ca să ajungă în 


6 Sînt editor de ştiri externe al ziarului Javelin din Londra 
7 Vă rog să-mi scuzaţi spaniola săracă, domnule. 
Domnişoara Teresa vorbeşte bine engleza. Ea mă ajută... 
8 Domnule Lopez, la revedere. La revedere domnule. 

locul unde se întrezărea pista, în vreme ce roţile 
atingeau pământul. 

Din motive de securitate, el şi Speers Jackson 
niciodată nu-şi dădeau telefoane şi nici nu-şi 
scriau. Fără să aibă interese comune de afaceri, 
probabil că drumurile lor nu s-ar fi întretăiat 
niciodată. Însă, după cum stăteau lucrurile, 
deveniseră oarecum prieteni. Când Speers îşi făcu 
apariţia din carlingă, Pedro se grăbi să-l întâmpine. 


Capitolul 35 


Ziarul Dispatch era întins pe biroul lui Gerald. 
Oricare individ important pentru el avea să 
recunoască stilul usturător şi incisiv al articolului 
de fond. Atacul lui Miles era pe trei fronturi. 

„Avem un ministru al Apărării care cu pioşenie îşi 
declară loialitatea faţă de primul ministru, în vreme 
ce pe la spate caută să-l răstoarne. 

Avem bancheri susținători care-şi  înfăşoară 
interesele personale în steagul Marii Britanii. 

Avem şi cinismul imens al lordului Scrope care-şi 
trâmbiţează patriotismul şi hăituieşte cu ajutorul 
lui Javelin pe oricine se pune în calea intereselor lui 
Scrope Opportunities Inc." 

Acest atac cerea neapărat o replică pe măsură. 
Gerald avea prea multe mize mari ca să permită să 
fie mătrăşit în acel moment. Citind iarăşi articolul 
de fond al lui Miles, dădu încet din cap. 


El şi cu Marigold stăteau pe fotoliile comode de 
lângă fereastră. De pe masă se auzi buzzerul. In 

mod normal Gerald refuza orice convorbire atunci 
când era şi ea cu el. Acum însă îşi privi ceasul după 
care ridică receptorul. 

— Mda? Fă-mi legătura. Dă-mi un trabuc, îi zise 
lui Marigold. E pe un birou după uşa aceea. 

Când deschise uşa mirosul de tutun era cu mult 
mai puternic decât în celelalte camere ale lui 
Gerald. Nu mai fusese în cămăruţa aceea niciodată 
înainte. Probabil că fusese amenajată pentru 
menajeră, cugetă, intrând în odăiţa îngustă şi 
aglomerată. Biroul şi scaunul semănau cu acelea 
pe care le puteai observa în treacăt în biroul 
managerului vreunui magazin dosnic. Un fotoliu 
dărăpănat îmbrăcat într-un fel de material 
imprimat pe alocuri ros până la urzeală. Pereţii 
erau pătaţi de nicotină. Tatăl ei fusese tot aşa, un 
fumător înrăit, aşa că ştia bine maroniul-auriu 
aşezat pe zugrăveala pereţilor. 

Se îndreptă spre fereastră. Sudul Londrei se 
întindea în faţă cât putea cuprinde cu privirea, 
şiruri întregi de căsuțe cu terasă, iar mai spre 
dreapta se vedea Wandsworth Common. 

Aşezată lângă peretele opus era o bibliotecă 
ieftină de lemn, cu toate rafturile la aceeaşi 
înălţime. Unele cărţi deveniseră gri, titlurile se 
şterseseră, iar cotoarele li se crăpaseră şi colţurile 
se îndoiseră. Altele în schimb aveau învelitori. 
Câteva erau stivuite pe orizontală pentru că 
rafturile nu erau destul de înalte ca să le poată ţine 
drepte. 

Îi trebuiră câteva momente ca să-şi dea seama 
ce avea în faţa ochilor; Gerald păstrase toate 

vechiturile acelea toată vremea. Oare le 
achiziționase atunci când îşi cumpărase primul 
garaj? Biblioteca putea proveni dintr-o epocă 
anterioară. Mirosul puternic de trabuc şi culoarea 
pereţilor indicau cât se poate de clar că încă stătea 
acolo ca să citească. Simţi cum o copleşea o 
emoție cu totul nouă - compasiune, ba chiar uimire 
pentru că privea acum la o parte secretă a lui 
Gerald, pe care el continua s-o protejeze şi s-o 
iubească. 

— Vrei să te grăbeşti, te rog? strigă după ea. 

Luând cutia de trabucuri de pe birou, închise 
încet uşa în spate. El încă era la telefon. În vreme 
ce traversa covorul gros spre locul în care se afla, 
Gerald observă imediat uimirea înscrisă pe chipul 
ei şi atunci zâmbi ca pentru sine. 


— Să arunci o privire la casa aia goală de pe 
Berkeley Square, îi zise câteva zile mai târziu, 
aprinzându-şi un trabuc şi lăsându-se comod pe 
spate în fotoliu. Poţi să dai jos câte ziduri ai chef şi 
să redecorezi magherniţa aia afurisită de sus şi 
până jos. 

Deja de fiecare dată când Marigold trecea pe sub 
arcadă, simţea bucuria omului care ştie că nu 
trebuie să-şi mai înfrângă dorinţele, în cazul ei fiind 
vorba de cea carnală. De fapt, simţea mai mult de 
atât. Cina rituală luată la masa imensă devenise o 
adevărată durere chinuitoare, el aşezat la capătul 
îndepărtat de oglindă şi ea la dreapta lui. Deseori 
rămâneau să mai vorbească după ce el împingea 
deoparte farfuria goală, şi asta până când ea 


352 


începea să se bâlbâie, iar expresia din privirea lui 
se schimba. 

— Instalează galeria unde vrei tu - la subsol, la 
parter sau în pod. Flutură o mână. Colecţia va fi în 
întregime opera ta. O să-i facem pe cei de la 
Satchis să arate ca nişte colecționari de scoici. 

Desigur, aşa ceva nu se putea întâmpla. Zâmbi 
în sinea ei numai gândindu-se să meargă acasă şi 
să-i spună lui Miles: „Oh, apropo, Gerald Scrope 
vrea ca eu să-i pun pe picioare o colecţie de artă”. 
Adevărul era că se bucura de fantezie doar de 
dragul ei, nu mai mult. 

— Şi cu celelalte camere ce mă fac? E ditamai 
casa. 

— In ele o să locuieşti. 

O umbră îi întunecă chipul. 

— Gerald, nu am de gând să-l părăsesc pe Miles. 

— Şi de ce nu, mă rog? 

— ÎI iubesc. El mi-a dat mereu tot ce mi-am dorit. 

— Nu, nu-i adevărat. Urmă un moment de 
tăcere. lar eu am ce vrei tu. 

Marigold se foi neliniştită în fotoliu. 

El rămase s-o privească gânditor. 

— Am puterea pe care o are şi el şi o să am şi 
mai multă. Pot şi eu să-ţi cumpăr ce-ţi poate lua el 
ba chiar mai mult. Nu sunt un aristocrat ca el, în 
schimb am un titlu, iar oamenii mă respectă pentru 
că le este teamă de mine. Până aici suntem 
aproape la egalitate - eu cu el. 

— Şi? 

— Şi pe deasupra, rânji Gerald, eu sunt mai tare 
în pat, aşa cum îţi place ţie. 

Imediat ce Luis îl conduse în cămăruţa cât o 
cutie de chibrituri, Simon văzu pe masă 
documentul îngălbenit de vreme. Din nou se 
aşezară pe scaunele şubrede de-o parte şi de alta 
a mesei. 

— Si, señor Fleet, este aici. Eu am făcut 
aranjamentele. Aranjamente costisitoare, señor 
Fleet. Raportul poliţiei trebuie să fie înapoiat mâine 
la comisaria din Saltillo. Inţelegi sper că este un 
raport formal de poliţie. 

Simon se holbă la documentul decolorat ce 
zăcea într-o magnifică solitudine pe masa jerpelită. 
Întinzându-se după el, observă că mâna îi tremura 
din cauza tensiunii. 

— Nu prea am încredere în spanioleasca mea, 
Luis. Tradu-l tu pentru mine. Por favor, adăugă. 

Luis îi zâmbi timid în vreme ce-şi căuta ochelarii 
în buzunar şi apoi în vreme ce-şi aşeza ramele de 
metal pe după urechi. Se ridică mai bine în scaun. 
După care se apucă să citească încet şi cu un glas 
răsunător: 

— „Pe 11 august, acolo unde drumul dinspre 
Saltillo traversează munţii, maşina condusă de 
señor Miles Brewster, în vârstă de douăzeci şi 
şapte de ani, din Boston, Massachusetts, USA, a 
lovit-o şi a omorât-o pe Perdita Orozco, în vârstă de 
şapte ani, fiica lui Roberto Orozco, pe locul în care 
stătea la marginea drumului”. 

Luis îşi ridică privirea. 

— Va trebui să scuzaţi stilul telegrafic în care 
poliţia şi-a scris raportul, señor, se scuză el. 

— Da, da, se burzului Simon. 

— „Maşina a trecut de margine şi s-a lovit de 
tufişuri. Señor Brewster şi o pasageră, señorita 
Teresa Lopez, în vârstă de douăzeci şi doi de ani, 
fiica lui Pedro Lopez, au fost grav răniţi. Ceilalţi doi 
pasageri americani au avut numai poco - dându-şi 
seama de greşeală se corectă imediat - au avut 
numai răni superficiale şi...” 

— Cum? 

Pedant, Luis se întoarse la paragraf şi începu din 
nou. 

— „Señor Brewster şi o pasageră, señorita 
Teresa Lopez, în vârstă de douăzeci şi doi de ani, 
fiica lui Pedro Lopez, au fost grav răniţi. Ceilalţi doi 
pasageri americani au avut numai răni superficiale 
şi au reuşit să urce până la şosea unde au oprit un 
camion. Señor Brewster şi señorita Lopez au fost 
întinşi pe platforma din spate a camionului şi toţi 
patru au fost duşi mai apoi la spitalul din Saltillo, 
împreună cu trupul neînsufleţit al copilului Perdita 
Orozco. 

—  Reciteşte ultimele două fraze, îl îmboldi 
Simon. 

Luis se execută imediat. După care rămase în 
aşteptare. 

Simon dădea din cap, părând să se gândească la 
ceva anume. 

— Să continui cu cititul, señor? 

— Da. 

— „Señor Brewster a acceptat întreaga 
responsabilitate pentru accident. Testele efectuate 
arătau că avea alcool în sânge”. 

Simon se lăsă pe spate în scaunul rablagit. După 
un moment se aplecă în faţă. 

— Este normal, Luis, ca dosarele poliţiei 
mexicane şi rapoartele să nu cuprindă şi numele 
celorlalţi doi pasageri dintr-un accident de maşină 
fatal? 

— Nimic nu este normal în rapoartele poliţiei 
mexicane, señor, răspunse Luis cu amărăciune. 

— Citeşte totul încă o dată, dar foarte încet, îl 
sfătui Simon, pregătindu-şi carneţelul. După ce 
termină de scris, rosti: O să am nevoie de o 
fotocopie a documentului. 

Chipul lui Luis se transformă într-o mască a 
tristeţii: 

— S-ar putea să nu fie posibil, señor Fleet. 

— Pentru numele lui Dumnezeu, oftă Simon, 
chiar şi în Mexic trebuie să fie posibil să fotocopiezi 
două bucățele de hârtie. 

Luis ridică din umeri, întinzându-şi braţele în 
lături a neputinţă. 

Simon îşi vâri o mână în buzunarul de la piept. 

— Desigur, intenţionez să-ţi acopăr toate 
cheltuielile de care ai nevoie, Luis. 

Aşeză un teanc de bancnote pe document. 

— Spune-mi, Luis, nu este posibil să mai existe 
vreun document al poliţiei anterior raportului 
ăstuia? De exemplu ce s-a întâmplat cu maşina? S- 
a dizolvat în fum? Cunoşti pe careva de la secţia de 
poliţie din Saltillo care să facă şi alte săpături 
aprofundate? 

— Multe lucruri se dizolvă în fum, señor Fleet. O 
să vorbesc din nou cu locotenentul Marquez atunci 

când se va întoarce la secţia de poliţie din Saltillo. 
Cred că şi-a luat concediu de boală pentru opt zile. 

Simon nu comentă despre cum de putea Luis să 
spună de pe acum că locotenentul se îmbolnăvise 
pentru opt zile. 

— Şi nu este posibil să-l văd cumva pe 
locotenentul Marquez înainte de acest termen? 
întrebă. 

— Nu, señor. Şi ar fi mult mai bine, o să vedeţi, 
dacă vorbesc eu primul cu el. 

— Pentru numele lui Dumnezeu, Luis, anunţă-mă 
dacă se întoarce mai repede din concediul de 
boală. 

Luis părea descumpănit, regretând că nu-l putea 
ajuta mai mult sau asta dorind să arate. 

Scoţând iarăşi plicul, Simon se apucă să numere 
bancnotele rămase. 


Capitolul 36 


— Unde ţi-a dispărut imaginaţia? întrebă Gerald. 
Gândeşte-te numai la ce cuplu interesant am face. 
Am fi cea mai şocantă pereche din oraş. 

Marigold zâmbi şi mai luă o bucăţică din carnea 
de pui. 

— Tu şi cu Miles Brewster sunteţi genul de 
pereche stilată la care oamenii se aşteaptă. Aşa e, 
el e american şi tu englezoaică, dar treaba asta nu 
cutremură pământul. Cu mine, ai avea putere şi 
bani - plus felul în care oamenii s-ar înghionti unul 
pe celălalt atunci când ne-am face apariţia pe 
undeva. 


357 


Trase din trabuc. 

— „Lordul Scrope i-a furat-o lui Miles Brewster”, 
ştii tu, spuse, imitând accentul de aristocrat de 
ţară. 

— Dacă n-aş fi fost soţia lui Miles, interveni ea, 
mă întreb cât de mult m-ai mai fi dorit atunci. 

— Genul ăsta de speculație e o tâmpenie. Asta 
când n-ai ce face. Ai da vreun ban pe Diana dacă 
n-ar fi prinţesa de Walles? Numai că este prinţesa 
de Walles. S-ar mai excita toate muierile alea 
gândindu-se la Frank Lambert dacă amărâtul n-ar fi 
preşedinte? Numai că este preşedinte. La fel de 
bine ai putea să mă întrebi dacă aş simţi acelaşi 
lucru pentru tine dacă ai fi cheală. 

Ochii lui se fixară asupra părului ei minunat. 

— Este ca un fel de pachet. Faptul că eşti 
doamna Miles Brewster face parte din pachetul 
ambalat şi frumos prezentat. Sau faptul c-o să fii 
ex-doamna Miles Brewster. 

Marigold îşi aşeză o mână pe braţul lui. 

— Încearcă să înţelegi, Gerald, îi zise. Nu pot lua 
hotărârea pe care o doreşti tu. Trebuie să rămână 
aşa cum este acum. O să vin la tine ori de câte ori 
o să vrei. Dar lui Miles n-o să-i spun niciodată. 

El se descotorosi de mâna ei. 

— Mai bine priveşte treaba asta şi din cealaltă 
parte, perseveră ea. Dacă relaţia noastră ar fi fost 
deschisă şi respectuoasă - folosind acel cuvânt 
pentru ei, ochii păreau să-i râdă, dar redeveni 
foarte serioasă când continuă -, atunci n-am fi avut 
ceea ce avem acum. Să vin la tine în secret este 
cea mai pură surescitare pe care am cunoscut-o 

vreodată. 
— Pură! mormăi el. Stinse trabucul în scrumieră, 
rupându-l pe din două. După care dădu din cap. 
Marigold se ridică de pe scaun. De această dată 
prin faţa ochilor îi trecea imaginea unei statui de 
Bernini, sfânta Teresa în extaz, şi el nici măcar nu 
începuse. 


Aşezat în spatele biroului său, locotenentul 
Marquez semăna cu un idol aztec îmbrăcat în 
cămaşă cu mâneci lungi de culoare kaki. Foarte 
încet, închidea şi deschidea ochii. Apoi făcu un 
semn neglijent spre scaunul de metal de cealaltă 
parte a mesei de lucru, din biroul altminteri gol. 

Era un bărbat chipeş, bine făcut, cu unghii îngrijit 
tăiate. Nu avea privirea chinuită la care se 
aşteptase Simon, mai ales că individul lipsise de la 
post pe motiv de boală. 

— Ştiu că treaba asta vă va lua mult timp, 
locotenente. Dar este important, foarte important 
să aflu... 

— Ştiu ce anume vreţi, señor Fleet. Mi-a spus 
Luis. 

— Dacă a mai existat un raport al poliţiei asupra 
accidentului, ce naiba putea să se întâmple cu el? 
întrebă Simon. Ar putea fi îngropat sub un strat de 
rahat şi în altă parte decât în Saltillo? 

Pe chipul poliţistului apăru o umbră de zâmbet. 

— Imposibil de spus, señor. Locotenentul 
Marquez îşi luă o mutră de om care văzuse foarte 
multe în viaţa lui. Ceea ce este sigur în lumea asta 
este incertitudinea. 

Simon începu să se foiască iritat în scaun. 
Dăduse peste un afurisit de filosof. 

— Ascultă-mă,  locotenente, zise deodată, 
adoptând tonul unui om de lume care putea 
înţelege un alt om de lume. Ştiu de la Luis că 
tocmai v-aţi întors dintr-un concediu de boală. Sper 
că acum să vă fi revenit pe deplin. 

Idolul înclină capul ca să-şi arate aprecierea faţă 
de îngrijorarea lui Simon. 

— Ar fi cumva mai bine, locotenente, să plec 
acum şi să mă întorc mâine dimineaţă ca să ai 
ceva mai mult timp la dispoziţie? 

Simon băgă mâna în buzunarul de la piept unde 
umpluse un plic cu banii gheaţă pe care-i avea. 

— Ştiu că cercetarea prin hârţoage care merg 
până în urmă cu cincisprezece ani implică şi unele 
cheltuieli. Puse plicul pe masă. 

Locotenentul Marquez nu dădu vreun semn că l- 
ar fi interesat cumva. 

— Dacă găseşti ce vreau eu, continuă Simon, 
şeful meu va fi la fel de recunoscător ca şi mine. Ar 
fi chiar ofensat dacă nu aţi accepta ceva şi pentru 
dumneavoastră. 


Mirosul acru de amoniac care te lovea imediat ce 
intrai părea mai puternic în ziua aceea. Oare ce 
putea să însemne? Se întrebă, aşa cum o făcuse 
mereu la intrarea într-o secţie de poliţie. Mirosuri 
fireşti dinspre toaletele înfundate? Sau cele induse 
de frică şi durere? Trei mexicani stăteau pe o 
bancă, departe unul de celălalt, privind în jos, între 
picioare. Peretele acoperit cu plastic din spatele lor 

era pătat şi rupt, şi graffiti pe jumătate răzuite se 
întindeau până sub bancă. 

— Buenos dias. Locotenentul Marquez mă 
aşteaptă, vorbi Simon în direcţia celor doi poliţişti 
ce-l priveau neimpresionaţi din spatele recepţiei 
înalte. Incercase cu o zi în urmă să explice ce 
anume voia şi fusese întrerupt cu brutalitate 
pentru că se chinuise s-o spună în spaniola lui 
rudimentară. Unul dintre poliţişti vorbea bine 
engleza. 

Zece minute după aceea fu condus prin coridorul 
îngust. 

— Stai jos, señor Fleet. 

Incă o dată se aşeză pe scaunul tare aşezat în 
faţa biroului. 

— N-a fost deloc uşor, señor. Chiar deloc. 
Locotenentul Marquez purta pe chip obişnuita 
expresie de indiferenţă. 

Instinctiv, Simon îşi aşeză o palmă pe piept. Ar fi 
putut la fel de bine să-şi numere bătăile inimii sau 
să se pregătească de o serenadă. De fapt, nu voise 
decât să se asigure de prezenţa plicului gras de 
acolo. 

Ochii opaci ai poliţistului urmăriră mişcarea. 
Precum un actor dintr-o melodramă, nu se grăbi să 
vorbească iarăşi. 

— Señor, cred că vi se pare dificil să mai aveţi 
răbdare şi pe mai departe. 

— Da. 

Faţa tuciurie se lumină de un zâmbet strălucitor. 
Locotenentul Marquez deschise un sertar. 

— Esta agu’, îi zise triumfător, scoțând la iveală 
câteva foi de hărtie liniată, rupte pe la margini şi 
prinse cu o agrafă de birou ruginită şi aşezându-le 
pe birou. Paginile arătau ca şi cum ar fi fost rupte 
dintr-un caiet cu multă vreme în urmă. A fost 
întocmit la spitalul din Saltillo unde au fost aduşi 
răniții odată cu trupul Perditei Orozco. Un nume 
foarte potrivit pentru bietul copil, aşa cred. Chipul 
îi deveni de necitit iarăşi. Cred că mexicanii au 
nevoie mai mult decât voi, cei din nord, de nume 
triste. 

Simon îşi cobori capul în semn de deferenţă faţă 
de marea tristeţe a mexicanilor. După care trecu la 
afaceri, spunând: 

— Locotenente, spaniola mea nu e tocmai bună, 
aşa că te rog, tradu-mi tu raportul. 

Locotenentul Marquez se apucă să citească încet 
şi fără inflexiuni, în acelaşi stil în care raportul 
fusese scris cu cincisprezece ani în urmă. 
Descrierea accidentului se potrivea perfect cu 
raportul formal care se afla deja în posesia lui 
Simon. Atunci când locotenentul trecu la o altă 
pagină, îşi ridică şi Simon privirea. 

— Ceea ce vă citesc eu acum nu este tocmai o 
traducere exactă, señor Fleet. Polițistul care l-a 
întocmit nu stăpânea prea bine limba scrisă. 

Simon făcu un semn de apreciere la adresa 
bunelor cunoştinţe de spaniolă şi engleză ale 
locotenentului. 

Locotenentul Marquez continuă: 

— „Cei doi pasageri americani din maşină ale 

căror răni au fost superficiale, señor F.R. Lambert 
şi señora N.T. Lambert, au spus că vor face 
aranjamentele pentru...” 

— lisuse Christoase. Ce-ai spus? 

— Cei doi pasageri americani din maşină ale 
căror... 

— Numele lor, strigă Simon. 

Trase pagina din mâna locotenentului, urmărind 
cu degetul scrisul ca picioarele de păianjen. Privi 
cele două nume, ca lovit de leucă, inima bătându-i 
cu putere. 

— Dumnezeule? Oftă în cele din urmă. 

După un moment dădu pagina înapoi, cu mare 
grijă, de parcă i-ar fi fost teamă să nu se sfărâme. 

— Continuă, locotenente. 

— m... au spus că vor face aranjamentele 
necesare ca maşina să fie scoasă din ravină. 
Maşina, un Chevrolet, înregistrată în Maine cu 
numărul CLN 821, era trecută pe numele lui N.T. 
Lambert”. 

Verifică ordinea paginilor înainte să le aranjeze şi 
să le prindă cu agrafa cea ruginită. 

— Cred că au fost foarte norocoşi, señor, dacă au 
fost în stare să urce până la şosea şi să oprească 
un camion. Spitalul din Saltillo este bine echipat. 
Poate că nu la fel de bine echipat ca acela din 
Monterrey. Dar destul de bun pentru cei de aici. 

Făcu o pauză semnificativă din care Simon 
deduse că urma o remarcă sarcastică. 

— Dar, desigur señor, nici cel mai bun 
echipament din lume n-ar fi putut aduce la viaţă 
copilul. 

După un moment de reculegere, Simon îl rugă: 
__— Te rog, locotenente, mai citeşte-l o dată. Încet. 
Işi scoase carneţelul şi pixul. 

Când polițistul termină de citit şi tradus, Simon 
scoase din buzunarul hainei plicul nedeschis, 
aşezându-l pe birou. 

— O să am nevoie şi de o fotocopie a acestui 
raport, locotenente. 

Idolul, cu gâtul încordat, făcu o plecăciune gravă. 

— Atunci întoarce-te mâine, la aceeaşi oră, în 
acest birou, señor Fleet. 


Scrisese scrisoarea pe hârtia hotelului. O 
întocmise în aşa fel, încât să nu poată fi prezentată 
în justiţie în cazul în care tipa avea de gând s-o mai 
arate şi altor ziarişti sau avocaţi. 

„Dragă señorita Lopez, 

Tocmai în ajunul plecării mele din ţara 
dumneavoastră, s-a ivit ceva ce mi se pare esenţial 
şi despre care trebuie să vă vorbesc. Dacă nu vă 
pot întâlni, există marea primejdie a unei mari 
neînţelegeri. 

Al dumneavoastră sincer, Simon Fleet”. 

In vreme ce traversă peluza, şoferul rămase să-l 
privească din spatele volanului. Simon ciocăni la 
uşă. 

Când uşa se deschise, dădu scrisoarea. 

A doua oară uşa se dădu de perete, lăsându-l să 
intre. 

Scrisoarea lui se afla în poala ei, în vreme ce ÎI 
privea cum se apropia, pe chip având o expresie 
plăcută care nu o angaja cu nimic. Înclinându-se, 

Simon se aşeză pe scaunul de trestie de lângă 
leagăn. De această dată, Teresa nu-i mai oferi 
ciocolată fierbinte. 

— Mă bucur că aţi putut să mă primiţi, señorita, 
începu el. 

Ea înclină capul în semn de înţelegere, fără să-l 
slăbească din priviri. 

— Când am vorbit data trecută, îi zise, aţi 
menţionat în treacăt că este foarte normal ca 
prietenii să păstreze legătura. Ceilalţi doi pasageri 
din maşină au menţinut şi ei legătura cu 
dumneavoastră? 

Încet, Teresa îşi cobori pleoapele cu gene grele 
deasupra ochilor. Întinse o mână spre pământ ca 
să-şi facă vânt. Maimuta îşi găsi o altă poziţie. 

Atunci când în fine îşi ridică privirea, îi răspunse: 

— Care era acea neînțelegere gravă de care aţi 
pomenit, domnule Fleet? 

Simon nu se simţea deloc în apele lui sub 
privirea aceea scrutătoare. 

— Ştiu cine erau aceşti pasageri, señorita. 

— Nu zău? 

Ce vicleană, cugetă. Nu voia să-şi asume riscuri 
în cazul în care era vorba de o simplă cacealma. 

— Ştiu că e vorba de preşedintele Lambert - pe 
atunci numai congresman şi de soţia lui, zise. 

După o pauză de o fracțiune de secundă, Teresa 
îl întrebă senină: 

— Şi care-i problema, señor Fleet? 

Simon rămase cu gura căscată. 

— Nu aţi menţionat acest mic amănunt la prima 
noastră discuţie, senorita. 

— Nici nu aţi întrebat, îi răspunse. Reuşise să-şi 
păstreze expresia senină pe chip, deşi ochii îi 
străluceau supărător de ameninţători. 

Părăsind casa, Simon îşi menţinu pasul vioi de 
parcă nu i-ar fi păsat că femeia îl luase în aşa hal 
peste picior. 

Coborârea pe serpentine era la fel de hazardată 
ca şi urcarea, dar izbucnirile, iritarea din cauza 
schimbării dese a vitezelor fură relativ puţine. În 
majoritatea timpului a fost absorbit de notițele pe 
care le făcea în carneţel. Când ajunseră la 
Huasteca Canyon, puse deoparte pixul şi rămase 
posomorât, gândindu-se la tot ce aflase. 


Capitolul 37 


Aşezată la măsuţa de toaletă, Marigold încheia 
mici nasturi perlaţi pe faţa rochiei decoltate. 
Intotdeauna se străduia să arate cât mai ispititoare 
atunci când urmau să ia cina acasă, numai ei doi. 
Când auzi uşa deschizându-se şi-l văzu stând în 
prag prin oglindă, cu o mână încă pe clanţă, ceva 
din încremenirea lui o făcu să-şi simtă inima 
strânsă cât un purice de teamă. Ştia. Imposibil. 
Dar, cumva ştia. Se întoarse cu spatele la oglindă. 

Chipul lui era cenuşiu şi descompus. 

— Cred c-ar fi mai bine să stăm puţin de vorbă, îi 
zise. 

Marigold îl urmă până în birou. Miles turnă de 
băut în două pahare. După ce ea se aşeză în unul 
dintre cele două fotolii aşezate în faţa căminului - 
putea simţi aroma parfumului care-i plăcea aşa de 

mult - îi înmână o foaie de hârtie satinată de 
culoarea cafelei cu lapte, după care se aşeză pe 
celălalt fotoliu. Marigold spera din suflet ca el să 
nu-i fi observat tremurul mâinilor atunci când 
despăturise hârtia. 

Avea în partea de sus emblema Camerei Lorzilor 
şi era semnată de Gerald. Până atunci nu-i mai 
văzuse scrisul de mână - clar, uşor aplecat într-o 
parte şi apăsat. 

„Dragă domnule Brewster, 

Ţi-am scris pentru a te informa că intenţionez să 
mă însor cu soţia dumitale. Nu am intenţia să 
anunţ acest lucru în public câtă vreme ea mai stă 
sub acoperişul casei dumitale. 

De-abia aştept să primesc de ştire de la 
dumneata sau de la soţia dumitale cât de curând 
are de gând să părăsească locuinţa comună. 

Al dumneavoastră cu sinceritate, Gerald Scrope”. 

Cu faţa la fel de albă ca peretele, Marigold 
exclamă furioasă: 

— Ce scrisoare impertinentă! O aruncă pe podea. 
Cum de putuse să-i facă una ca asta? 

— Şi de câtă vreme ţinea tărăşenia asta? întrebă 
Miles cu amărăciune. 

Oare perioada de timp chiar conta? se întrebă 
singur. Dacă nevastă-sa l-ar fi înşelat numai de o 
lună, atunci gustul ca de cenuşă pe care-l avea în 
gură ar fi fost mai puţin amar decât dacă ar fi ştiut 
că făcea acelaşi lucru de un an, sau cinci sau de un 
deceniu? Pusese întrebarea numai pentru că toţi 
oamenii aflaţi în situaţia lui făceau exact la fel? 
Doar ca să-şi mai acorde puţină vreme ca să 

absoarbă lovitura? 

— Oh, Miles. Asta e ultimul lucru pe care mi-l 
doresc. 

In cameră se făcuse foarte frig, remarcă ea în 
treacăt, de parcă deodată s-ar fi lăsat gerul. 
Incepând să tremure, căută în zadar să-şi oprească 
trupul să se mai mişte. 

— Şi unde te întâlneai cu el? 

Urmă o pauză lungă. 

— În apartamentul lui. 

Era la fel de conştientă ca şi el de bâlbâiala 
subită, întrebările lui o făceau să se simtă mâhnită, 
ca o şcolăriţă pedepsită pe nedrept, din punctul ei 
de vedere, deşi îşi dădea seama la modul dureros 
că el era cel care avea cea mai mare nevoie de 
reconfortare şi susţinere. 

O linişte ca de mormânt se instalase în încăpere. 

După un timp, Miles deschise iarăşi vorba. 

— Şi cum se face că - el căută cu disperare un 
cuvânt care să exprime succint intimitatea 
dormitorului lor - atitudinea ta faţă de mine nu s-a 
schimbat deloc? 

— Aş putea să-ţi spun că eşti un amant minunat, 
îi zise, ceea ce este perfect adevărat. Dar motivul 
principal este că te iubesc. 

O spusese cu simplitate şi cu naturaleţea unei 
fetiţe. Miles sorbi din pahar, cu chipul golit de orice 
expresie. 

— Şi lordul Scrope? Şi lui îi faci declaraţii 
asemănătoare? Oare cu el se reproduce modelul 
puţin schimbat faţă de cum e cu mine - aşa că ştii 
de la bun început la ce să te aştepţi? 

Marigold rămăsese încordată toată din cauza 
tensiunii, în vreme ce căuta răspunsul salvator. 

— Este altceva, Miles, îi zise. Este partea mea 
întunecată. Este ceva cu totul diferit faţă de 
sentimentele pe care le am pentru tine. 

— Probabil că sunt îngrozitor de insensibil, îi 
răspunse el sardonic, dacă n-am reuşit să-mi dau 
seama de această parte întunecată a ta. 

— A stat îngropată undeva în adânc vreme 
îndelungată, îi răspunse. Incă de când te-am 
întâlnit. 

Rămaseră amândoi tăcuţi. Marigold observă că 
faţa lui începuse să mai prindă o urmă de culoare. 
Oare să fie asta începutul îndoielilor că o judecase 
mult prea aspru? Se aruncă în crăpătura pe care 
reuşise s-o facă în zidul cu care Miles se 
înconjurase. 

— Dar a fost mereu acolo, prezentă, se grăbi să 
continue. Aş fi dat orice să fi rămas pe mai departe 
îngropată. Nici măcar nu-mi place. În vreme ce 
vorbea aproape că uita cât de mare fusese 
impulsul care o aruncase în braţele lui Gerald. 

Privindu-şi nevasta care căuta să se explice, 
Miles luă o înghiţitură zdravănă de whisky. Parcă 
nu mai avea niciun gust. 

— Undeva, poate în adâncul inimii, nu crezi că ai 
putea să mă înţelegi? întrebă ea pe un ton umil. 
Habar n-am de ce m-am pricopsit de mic copil cu 
această latură întunecată. Dar asta nu are niciun 
efect asupra sentimentelor pe care le am pentru 
tine. Absolut niciunul. Îţi promit. 

— Ce trebuie să înţeleg, că vrei să ne iei şi pe 

mine şi pe lordul Scrope în tandem? 

— Spus foarte simplist, îi răspunse. 

— Simplist sau nu, nu ăsta era programul tău? 

Marigold sări de pe scaun şi rămase în picioare în 
faţa lui. 

— Miles, o să renunţ la el, doar acordă-mi un 
răgaz. 

El îşi feri privirea. Expresia de asprime care 
apăruse de ceva timp parcă se mai îmblânzise. 
Marigold fusese mai demult la spital ca să-şi 
viziteze un prieten care fusese grav rănit. Faţa lui 
era exact ca acea a lui Miles. 

Numai că acum chipul lui Miles se transformase 
într-o mască. 

— Îmi ceri prea mult, îi răspunse. 

Marigold ţipă atunci de parcă ar fi avut dureri 
mari şi se azvârli în braţele lui, cuprinzându-l pe 
după gât. Miles simţea cum lacrimile ei îi îmbibau 
cămaşa. Propriul lui conflict interior era de 
nesuportat. 

Dar chipul lui păstra masca impasibilităţii, 
nearătând nimic din frământările lăuntrice. 

După un timp, Marigold se retrase. Faţa mânjită 
de lacrimi îi îndurera inima, o faţă care altfel era 
perfectă. Scormoni în buzunar după o batistă pe 
care i-o dădu. 

Cu batista strânsă în pumn, Marigold se ridică din 
braţele lui şi, încet, foarte încet, ieşi din cameră, 
lăsând uşa întredeschisă în urmă. 

Limbile ceasului de pe  noptieră parcă 
încremeniseră. După o eternitate observă că 
trecuseră zece minute. Apoi altele. După ce trecu 


370 


astfel o jumătate de oră de chinuri, începu să-şi 
dea seama de realitate, Miles nu avea de gând să 
vină după ea. Avusese grijă Gerald de treaba asta. 
Acum devenise posesiunea lui. 


Partea a patra 
Capitolul 38 


Timpul pe care-l petreceau împreună era ca o 
parodie grotescă a unui film în care un cuplu se 
desparte. Faptul că dormeau deja în camere 
separate era formula delicată pentru a exprima 
rezilierea oricărei intimităţi. Dar niciunul dintre ei 
nu mai ştia cum să procedeze mai departe. 

El nu comunicase deloc cu Gerald Scrope. Se 
înţelesese ca Marigold să fie cea care să-i spună că 
ea şi cu Miles se vor separa în mod oficial imediat 
ce va fi posibil, păstrând o urmă de demnitate în 
întregul proces. Miles nu spusese încă nimănui. 
Trebuia să-l informeze cât de curând pe avocatul 
lui, dar, deocamdată, îi era greu să facă faţă 
acestei despărţiri bruşte. 

Serile pe care le petreceau mergând la alţi 
oameni erau mai puţin dureroase ca aceea pe care 
urmau s-o petreacă singuri în vastul lor 
apartament. Orice încercare de conversaţie pe 
marginea a ceea ce făcuse fiecare în timpul zilei a 
fost repede abandonată, singurele sunete prezente 
în sufragerie rămânând cele ale tacâmurilor 
zăngănind pe farfuriile de porțelan. Uşa batantă 
dinspre bucătărie probabil că avea o balama 

ruginită; de regulă împinsă cu putere de către 
menajeră nu făcea decât un mic fâşâit însă, în 
seara aceea, gemea de fiecare dată când femeia 
intra sau ieşea cu farfuriile şi platourile. 

După masă, în vreme ce părăseau sufrageria 
somptuoasă, Marigold, care nu mai putea suporta 
absenţa unor răspunsuri normale, întinse mâna să- 
| atingă. Rămaseră să se privească lung unul pe 
celălalt. Chipul lui era aşa de cumplit de trist încât, 
Marigold avu impresia că mai putea avea o şansă 
de împăcare. El însă reuşi să-i zâmbească strâmb 
înainte să-i întoarcă spatele şi să se refugieze în 
biroul său. 


La două ore după ce sosise să-l ducă pe Miles la 
birou, şoferul încă mai aştepta în faţa clădirii. În 
apartament, Miles şi Marigold, asistați de doi 
avocaţi, erau prinşi în cea mai dureroasă 
conversaţie pe care Miles o purtase în 
cincisprezece ani. Nu aveau de gând să anunţe 
nimic oficial încă, dar aranjamentele fizice şi 
financiare trebuiau stabilite din vreme. 

Curând după plecarea avocatului său, Miles se 
hotărâse să o pornească şi el spre sediul ziarului. 
Ziua era posomorâtă, apăsată de un cer jos şi gri, 
asemănător cu griul care-i murdărise sufletul. 
Şoferul îl salută şi, fără un alt cuvânt, se instală în 
spatele volanului. Văzuse imediat încordarea şi 
oboseala care-şi lăsaseră urmele pe chipul lui 
Miles. 

Când cobori în redacţie după-amiază, Zoe fu 
şocată de înfăţişarea lui. Ce naiba i se întâmplase? 


372 


Arăta de parcă îi murise cineva drag. Trecuse pe 
lângă biroul ei fără ca măcar s-o observe. 


Tocmai se îmbrăcase în pijama în seara aceea şi 
se instalase comod în pat pentru lectură când auzi 
buzerul. Privi nedumerită spre ceas. Aproape zece. 
Fiecare apartament avea câte un buzzer legat de 
uşa din faţă, dar nu şi interfon. Poate că cineva 
apăsase doar pe butonul greşit. 

Data următoare buzerul ţâţâăi prelung. Fir-ar să 
fie. Dădu deoparte cuverturile şi o porni către holul 
care avea fereastra chiar în dreptul intrării în 
clădire. Terasa de deasupra scărilor de la intrare o 
oprea să vadă bine cine o caută, exceptând o 
pereche de picioare în pantaloni şi nişte pantofi 
care cu siguranţă aparţineau unui bărbat. 

Deschise fereastra şi se aplecă peste pervaz. 
Frigul o pişcă de obraji şi îi înfioră trupul îmbrăcat 
în pijamaua subţire. 

— Hei! strigă. 

Pantofii prinseră să coboare scările şi, de pe 
trotuar, Miles îşi înălţă capul în direcţia ei. 

— Te deranjez? o întrebă. 

Deşi trupul îi era biciuit de aerul rece, Zoe simţea 
fierbinţeala emoţiei neaşteptate încălzind-o. 

— Dar tu ce cauţi aici la ora asta? îi strigă 
râzând. 

— Nu vrei să-mi oferi ceva de băut? Treceam 
doar prin zonă. 

— A ta ar fi trebuit să fie o „noapte liniştită”. Tot 
mai râdea. 

— În cazul ăsta o să-mi beau paharul în linişte. 

— Cobor într-o secundă. 

Închizând fereastra cu putere, alergă în dormitor 
de unde îşi luă din dulap un chimono gros. Aruncă 
o privire şi în oglindă. Doamne! Spera doar să-i 
placă feţele bine spălate seara, înainte de culcare. 
Cu picioarele goale, cobori jumătate de etaj până 
la uşa de la intrare pe care, lăsând-o deschisă, 
porni mai departe până la intrarea principală a 
clădirii. 

— Bună seara, o salută el cu căldură. N 

Era ceva mai altfel în felul în care i se adresă. Işi 
dădu seama ce anume se întâmplase după ce 
închise uşa şi izul de whisky al răsuflării lui ajunse 
până fi nasul ei. 

— Sper că-ţi place urcuşul pe munte, îi zise, 
deschizând calea. 

Odată ajunşi la ea, Zoe îl privi cum închidea uşa 
în urmă. După care îl conduse pe scări o jumătate 
de etaj, intens conştientă că venea pe scări în 
urma ei, cu faţa cam la acelaşi nivel la care se 
aflau şoldurile ei. 

Din când în când, Zoe mai oferea câte un pahar 
vreunui tip cu care avea întâlnire, înainte să plece 
să ia cina, dar evita cu grijă să lase pe cineva să 
mai urce pentru o cafea sau un pahar înainte de 
culcare. Intimitatea apartamentului ei o făcea să se 
simtă cam prea expusă cu un bărbat care părea 
interesat de ea - şi îşi dădea seama mereu când 
era aşa sau nu. 

Salonul era confortabil, neaglomerat, intim. 

— Aşa era aranjat când l-ai închiriat? întrebă 
Miles. 

— Oarecum. Am mai mutat lucrurile şi am mai 
adăugat câte ceva. Se strâmbă gândindu-se la 


ipocrizia ei - petrecuse nenumărate seri şi 
weekend-uri aranjând casa ca să pară cât mai 
plăcută. 


— Îmi place, mormăi Miles. 

Se îndreptă spre canapea, făcându-se comod. 

Ceasul victorian bătu ora zece. 

— Ceasul ăsta a venit cu mine tocmai din 
Vermont, îi zise nesigură. 

— Şi asta îmi place. 

— Vrei ceva de băut? îl întrebă Zoe, încă în 
picioare. Pentru numele Domnului, aceasta era 
casa ei. De ce să se simtă stânjenită? 

— Ai cumva posibilitatea să faci un cocktail 
straşnic? o întrebă, privind în jur şi slăbindu-şi 
puţin nodul de la cravată. 

— Nu am niciun fel de bourbon pentru cocktail. 
Dar am nişte scotch. 

— Perfect. 

Zoe izbucni în râs. Se simţea extraordinar de 
fericită, indiferent de motivul care-l împinsese să 
vină. 

— Mă întorc imediat, îi zise, plecând repede din 
salon, înainte ca el să se hotărască să vină după 
ea. 

Se întoarse din bucătărie cu o sticlă, două 
pahare şi cu un sifon ţinut sub un braţ. 

— Să-mi spui când mă opresc, îl atenţionă atunci 
când se apucă să toarne în pahar. 

Gâl, gâl, găl. 

Se opri şi-şi ridică privirea întrebătoare spre el, 

cu sticla încă deasupra paharului. 

— lartă-mă, mă uitam la tine, se scuză el. Atât. Și 
mult sifon, te rog. Nu te-am mai văzut până acum 
cu părul lăsat liber. 

După ce-şi turnă şi în paharul ei băutura cu sifon, 
se aşeză pe fotoliul din faţa măsuţei de cafea. 

— De ce crezi că genul ăsta de masă a fost 
numită de cafea? o întrebă el. Luă o înghiţitură 
mică din pahar după care-l puse jos. Îşi întinse 
picioarele. Am uitat să-ţi mulţumesc. 

După care se retrase în tăcere. 

Ea rămase să-l privească nedumerită, sorbindu-şi 
încet băutura. Nu mai părea aşa de zguduit cum 
apăruse la birou. Acum nu mai avea nicio expresie. 
Dar ce, Doamne iartă-mă, făceau ei doi stând 
acolo, holbându-se unul la altul? Ea una încerca să 
pară degajată, deşi nervii aproape că-i ieşeau prin 
piele. 

— Te deranjează prezenţa mea aici? o întrebă în 
cele din urmă. 

— Nu, îi răspunse Zoe precaută. Mă întrebam 
doar de ce n-ai dat un telefon înainte. 

— Poate pentru că nici n-am plănuit să vin. 

Işi lăsase capul pe spate, sprijinit de pernele 
negre ale canapelei, în aşa fel încât ochii şi chipul îi 
erau umbrite şi Zoe nu-i mai putea citi expresia în 
vreme ce el continua s-o urmărească atent. 

— Conştient, adăugă el în cele din urmă. 

— Te aşteaptă şoferul? 

— Nu. l-am dat seară liberă. 

Ea îşi încrucişă picioarele. 

— iți dă un sentiment ciudat, începu el, să lucrezi 

îndeaproape la birou cu cineva care-ţi place şi pe 
care-l admiri, şi pentru care ai un sentiment 
irezistibil de dorinţă. Ai simţit vreodată aşa ceva? 

Zoe se încordă toată. 

El încă îi aştepta răspunsul. 

— Inţeleg ce vrei să-mi spui, îi zise. 

— Numai o jumătate de răspuns. 

Tăcerea se lăsă iarăşi grea asupra lor. Ea fu 
singura care mai luă o înghiţitură din băutură, mai 
mult ca să-şi facă de lucru. El nu se mai atinsese 
de pahar. 

— Dacă aş fi fost disponibil, după cum se spune, 
rosti el cu grijă, bănuiesc că m-aş fi aruncat la 
picioarele tale cu multă vreme în urmă. 

Imaginea victoriană era ciudat de mişcătoare, 
deşi fusese expusă printr-un fel de autoironie 
amară. In liniştea care urmă în încăpere se auzea 
doar tic-tac-ul delicat al ceasului. 

— Lucrurile se schimbă în feluri noi şi 
neaşteptate, îi zise, şi niciodată nu mai sunt la fel. 
Ca într-un caleidoscop. Ai acolo un număr nelimitat 
de modele, unele dintre ele chiar foarte frumoase, 
dar niciodată nu-l mai poţi avea pe cel iniţial 
înapoi. 

Era ca şi cum ar fi vorbit în cimilituri, iar Zoe nu 
mai ştia ce puteau însemna toate acele simboluri. 

— Te-ar deranja dacă te-aş atinge? o întrebă. N-o 
să te arunc pe podea, nu vreau decât să te ating. 

Zoe inspiră încet şi adânc. 

El se ridică şi dădu ocol măsuţei de cafea. Stând 
în picioare lângă ea, întinse o mână şi-i atinse 
buzele cu vânturile degetelor. 

După un moment rosti: 

— Îmi place faţa ta aşa cum e acum, fără farduri. 
Începu să-şi mişte uşor degetele pe suprafaţa ei, 
precum cineva care voia să traseze toate 
contururile şi să simtă textura unui obiect de mare 
valoare. 

Apoi o trase în picioare. 

Stăteau în centrul camerei, cu braţele atârnând 
în părţi. El începu să-i sărute uşor faţa, părul, gura, 
sărutări moi care nu cereau răspuns. Până când 
Zoe nu se sprijini de el, Miles nu îndrăzni s-o 
cuprindă cu braţele, după care sărutările se 
schimbară. După un moment. 

Zoe putu face ceea ce-şi dorise de luni întregi: 
ridică braţele şi-i înconjură gâtul în vreme ce se 
sărutau cu pasiune. 

Nu mult după aceea însă, se retrase deodată, 
întorcându-i spatele şi respirând cu greutate, 
precum un câine pe moarte, aşa cum văzuse mai 
demult pe când era copil. Murea de dorinţă, cugetă 
cu amărăciune, aproape de punctul din care nu 
mai exista cale de întoarcere. 

— Urăsc să nu fiu în stare să fac ceea ce vreau, 
rosti pe o voce strangulată în vreme ce se 
împleticea spre colţul camerei. 

Când se întoarse cu faţa spre el, cu părul răvăşit, 
făcu o încercare de a arăta că avea inima uşoară. 

— Cred c-ar fi mai bine dacă aş menţine o mobilă 
între noi, îi zise, după care îi zâmbi cu blândeţe. 

El îi răspunse la zâmbet, rămânând locului. 

— Lucrurile nu sunt ceea ce par, rosti Miles 
îngândurat. Ar fi mai bine să avem o discuţie lungă 

cât de curând. Găsesc singur ieşirea. Mulţumesc 
pentru băutură. 

Rămaseră încă un moment să se privească lung 
unul pe celălalt. 

— Mă întreb dacă ai cea mai vagă idee de cât 
eşti de frumoasă, îi zise într-un final. Apoi se 
întoarse şi plecă. 

Zoe îi auzi paşii inegali coborând scările 
apartamentului. Apoi se auzi uşa. Rămase să 
asculte cu atenţie. Poate că se răzgândea câtă 
vreme mai era încă în casă. Işi dorea cu disperare 
să-l audă din nou urcând scara. 

Undeva mai jos auzi uşa clădirii trântindu-se. 

Ca într-un vis, alergă la fereastra de pe hol. 
Treptele de sub terasă erau părăsite. Se întoarse în 
salon şi stinse lumina, rămânând în 
semiobscuritatea creată de felinarul din faţa casei. 
Trase de draperie. Inima îi săltă atunci când văzu 
umbra care şchiopăta uşor apropiindu-se de King's 
Road. Apoi, Miles dădu colţul şi dispăru din vedere. 


Capitolul 39 


Nu putea să doarmă. Nici nu voia să doarmă. 
Voia să-şi amintească de fiecare secundă de când 
buzzerul sunase prima dată. 

Aruncând deoparte cuverturile se întoarse în 
salon şi trase draperiile. Trotuarul era pustiu acolo 
unde îl văzuse ultima dată. Ceaţa de noapte 
transforma fiecare felinar în câte o lună plină în 
miniatură. Razele de lumină de la farurile maşinilor 
semănau cu nişte fantome alergând de-a lungul 

porțiunii scurte din King's Road pe care ea o putea 
zări de la fereastră. Se întoarse în dormitor şi dădu 
deoparte draperiile de la ferestre. Ceaţa se agăța 
de geamuri, lânoasă şi alburie. 

Se întinse în pat ca s-o privească. 

Nu mai încerca să-şi reprime dorinţa copleşitoare 
pe care o nutrea pentru el. Şi el simţea acelaşi 
lucru - cel puţin din punct de vedere fizic. Dar ce 
altceva mai simţea Miles? Ea cel puţin cunoştea 
splendoarea dragostei, chinurile ei. Faptul că putea 
s-o recunoască o umplea de uşurare. 

Ceaţa rămăsese nemişcată, chiar şi acolo unde 
lăsase fereastra întredeschisă. 

Era însurat. Nu putea s-o ia iarăşi de la capăt cu 
bărbaţii însuraţi. N-ar duce-o nicăieri. Trebuia să 
înceteze. Acum. Trebuia să se oprească. Poate că 
Miles regretase chiar înainte de a pleca de acolo. 
Oricum fusese beat, cu siguranţă, atunci când 
venise. Oare adormise imediat ce ajunsese acasă 
şi se urcase în pat? Soţia lui îl aşteptase trează? Cu 
părul acela roşcat împrăştiat pe pernă? Oare cum 
avea să se simtă când se va trezi dimineaţa şi îşi 
va aminti ce s-a petrecut în salonul de pe World's 
End? Mă rog, de fapt, nu prea s-a întâmplat nimic. 
Şi totuşi se întâmplase. 

O luă de la început, amintindu-şi de secunda în 
care buzzerul sunase, trecând peste fiecare detaliu 
în parte şi tânjind în singurătate după el. 

Singur în camera sa din apartamentul de pe St. 
James nr. 26, Miles zăcea întins în pat, perfect 
treaz. 

Imediat ce intră în redacţie, privi în jur, căutând 
s-o vadă pe Zoe la biroul ei sau printre ceilalţi 
colegi. Nici urmă de ea. Instalat la birou, mereu îşi 
ridica privirea să vadă dacă n-a venit. 

Când în cele din urmă o observă venind, rămase 
să aştepte să se aşeze la masa de lucru. De-abia 
atunci ieşi din birou ca să se apropie de ea. 

— Bună, o salută, trăgându-şi un scaun aproape. 

Zoe îşi ridică privirea. 

Miles era incapabil să-i citească zâmbetul. 

— Sper că n-am creat prea multă tulburare în 
mijloc de noapte, se scuză. 

Prea copleşită de bucuria de a-l vedea din nou şi 
de teama de ceea ce putea urma, nu reuşea să 
gândească clar ca să poată da un răspuns coerent. 
După un moment îi răspunse, încă zâmbind. 

— Mi-a plăcut foarte mult, chiar dacă am depăşit 
puţin măsura. 

Urmară câteva momente de tăcere stânjenitoare. 

E| se lăsă pe spate, privindu-i cu atenţie chipul. 

Până şi pentru Zoe, zâmbetul pe care-l purta pe 
faţă începea să pară fals şi forţat. Şi chiar era fals; 
ea îşi dorea în acel moment să sară peste birou şi 
să i se aşeze în braţe. 

— lar ţi-ai prins părul în coadă, observă el. 

Zoe, instinctiv, îşi duse mâna la elasticul care 
ţinea părul strâns, după care, dându-şi seama de 
gest, îşi lăsă mâna să cadă neputincioasă în poală, 
nesigură de ce ar fi putut face tocmai în mijlocul 
redacţiei, când nu-şi dorea decât să-l poată 
strânge în braţe. 

El îi zâmbi radios înainte să se ridice de pe scaun 

ca să se înapoieze în biroul lui. 


În seara aceea, în Camera Comunelor, alţi trei 
foşti miniştri sau aspiranţi la ministeriat merseră în 
biroul ministrului Apărării. Acolo Alan explică foarte 
clar, aşa cum o făcuse şi cu celelalte grupuleţe 
care fuseseră să-l vadă, că vor avea cu toţii un rol 
de jucat în orice guvern se va forma după ce 
Martin Mather avea să fie împins să demisioneze. 
În seara aceasta se decisese deja că toţi acei 
aspiranţi la ministeriat trebuiau să formeze un grup 
compact care să pară de încredere oamenilor. lar 
deviza lor avea să fie: „Mai întâi Marea Britanie!” 

Obiectivul lor declarat era să convingă actualul 
guvern să ridice embargoul impus arabilor, 
indiferent de părerea americanilor. lar țelul 
nedeclarat era să-l ducă pe onorabilul Alan 
Rawlston să ocupe clădirea cu Numărul Zece. 


— Bine, foarte bine, domnule ambasador. Numai 
o minte luminată şi antrenată ar fi putut expune 
acest caz aşa de clar. 

Ori de câte ori mişcarea antiembargo părea să 
piardă teren şi să se mişte cu încetineală, Javelin 
începea să facă presiuni, redactorul-şef, mult prea 
îngăduitor, făcând oricâte compromisuri ca să-l 
mulţumească pe preşedinte. Cum James refuzase 
să facă asemenea lucruri, trebuia împins de la 
spate mai toată vremea. 

Obiectivitatea  ocazională reuşea mereu să 
zăpăcească adversarul, aceasta era una dintre 
axiomele preferate ale lui Gerald pe care o punea 

din când în când în aplicare. 

Existau multe argumente bine echilibrate în 
articolul de fond pe care James îl terminase de 
scris cu o oră în urmă. În primul rând cauzele 
morale care îndemnau la continuarea embargoului. 
lar apoi preţul plătit de industria britanică, care din 
cauza acestui embargo pierdea profiturile şi 
trebuia să reducă drastic locurile de muncă. Fusese 
în stare să scrie totul cu integritate şi sinceritate. 
Cele două părţi ale unui subiect controversat 
ocupau mult spaţiu în ziar, dar, din fericire, nu 
apăreau decât o dată pe săptămână, autorul 
acestor analize fiind James cu obişnuita lui 
obiectivitate. 

— Dar nu am avut curajul să aduc argumente pro 
embargo cât mai solide, îi mărturisi James lui 
Jancie chiar în aceeaşi seară, pentru că, după cum 
bine bănuieşti, vreau ca acest embargo afurisit să 
rămână şi pe mai departe în vigoare. 

— Ascultă, îi zise ea, în secunda în care te 
hotărăşti să scrii exact ce vrei pentru amărâtul ăla 
de ziar şi ţi se arată uşa, o să-i trimit lordului 
Scrope urările mele de bine, frumos împachetate. 

El îi zâmbi recunoscător. 

Jancie nu avea să cunoască niciodată pasiunea 
sălbatică cu James. Dar dragostea adâncă pe care 
o nutrea pentru el o ajutase să treacă peste 
primele zile ale refacerii căsniciei lor când îi fusese 
cumplit de greu. Acum puteau chiar să treacă 
săptămâni de-a rândul fără să simtă nevoia să-şi 
lege mâinile la spate ca să le oprească să apuce 
receptorul şi să formeze numărul lui Simon. 

James îşi ridică privirea de la masa de lucru şi-l 
văzu pe Simon trecând prin faţă, făcându-i cu o 
mână în vreme ce în cealaltă ducea un dosar. 

— Te-ai hotărât să te întorci, domnule Fleet, rosti 
Gerald. Bănuiesc că ai adus măcar informaţii cât să 
acopere cheltuielile dumitale de deplasare. 

— Pot să stau jos? 

Gerald făcu semn cu mâna spre scaunul din faţa 
biroului. Simon ura scaunul acela de milog. 

— Am găsit ceea ce căutaţi, domnule preşedinte. 

Se întinse ca să pună dosarul pe masă. 

Gerald îl deschise fără grabă. Aşteptase de multă 
vreme acest moment. 

Privi cu atenţie fotocopiile - nu erau prea multe - 
după care le citi pe îndelete. Declaraţii bancare 
selectate vreme de cincisprezece ani care arătau 
clar că fuseseră trimise cecuri lunare de la o bancă 
din Boston. Raportul formal al poliţiei copiat de 
Luis. Primul raport pe care-l scosese la iveală 
locotenentul Marquez. 

— Spune-mi şi restul, domnule Fleet. 

Simon îi relată tot ce se întâmplase în Monterrey 
şi Saltillo. Descrise în amănunt fiecare vizită făcută 
la ferma Lopez. 

— Tipa nu vrea să intre în joc, domnule 
preşedinte. lar tatăl ei, dacă ar fi de capul lui, şi-ar 
lustrui maceta pe spinarea mea. Dar deja avem 
destule dovezi. 

Gerald se lăsă pe spate în scaun. 

— Te-ai descurcat bine, domnule Fleet. 

Rămaseră cufundaţi în tăcere, chipul lui Gerald 

gânditor, al lui Simon la pândă. 

—  Scrie-l, domnule Fleet. După care adu-mi 
articolul. O să-l tipăresc atunci când o să vină 
momentul potrivit. lar acesta va veni foarte 
curând. 

O umbră de zâmbet apăru pe buzele lui Gerald, 
dar nu avea pic de căldură în el. 

— Spune-mi, ai mai avut plăcerea să ai parte de 
compania doamnei Wharton în ultima vreme? 

— Jancie? Simon fusese luat pe nepregătite. 

— Este o femeie foarte atrăgătoare, domnule 
Fleet. Am înţeles că s-a lansat în relaţiile publice de 
la BBC precum rața proverbială pe apă. Mi-a trecut 
prin minte că ar fi foarte agreabil dacă dumneata 
şi cu mine am întreţine-o pe doamna Wharton la 
un prânz. În apartamentul meu. Oferă-i două 
întâlniri. Nu am îndoieli că la cel puţin una dintre 
ele voi fi şi eu prezent. Bună ziua, domnule Fleet. 


Capitolul 40 


Când se întoarse din pauza de prânz, telefonul 
din birou sună. 

— Buenos dias, hermosa seriora, îi zise Simon cu 
veselie, de parcă ar fi ţinut legătura în mod 
constant ca doi buni amici. 

Jancie auzi sângele cum îi bătea cu putere în 
urechi. 

Trebuia să-şi joace bine rolul, la rece. 

— Am auzit că ai fost în Mexic, îi zise senină. 

Simon începu să cânte încetişor. 

— „La sud de graniţă, pe drumul Mexicului, acolo 

m-am îndrăgostit, iar stelele de pe cer au prins să 
danseze...” 

Incepu să râdă bine dispus. 

— De fapt, n-a fost deloc aşa. Pot spune cu mâna 
pe inimă că urăsc Mexicul. Şi nici nu m-am mai 
îndrăgostit de când Jancie Wharton m-a dat cu 
picioarele în sus. Ce mai faci? 

— Fără să fie din cauza ta, sunt foarte bine, îi 
răspunse râzând, realizând pentru a mia oară că, 
atunci când Simon voia să facă pe plac cuiva, 
persoana respectivă uita de toate nemulţumirile 
trecute. 

— Acum, că eu şi soţul tău avem acelaşi şef, mi 
se pare indicat să te invit la prânz în apartamentul 
preşedintelui. 

— Dacă o singură persoană mai spune 
„preşedinte” o să încep să latru la lună, oftă Jancie. 

— N-ai decât să-i spui cum vrei tu, însă este un 
mare admirator al tău. Vrea să facă frumos, sau 
aşa bănuiesc eu, cu BBC-ul. N-o să fim decât noi 
trei. Şi trebuie să-ţi spun că detestă să plănuiască 
astfel de întâlniri cu săptămâni înainte. Dacă mă 
prostern la celălalt capăt al telefonului, vrei să 
amâni persoana cu care te întâlneşti mâine sau 
poimâine? Stai puţin să mă întind pe podea. Gata. 
Au! Deci, care-i verdictul? 

Izbucnind iarăşi în râs, Jancie îi răspunse: 

— Îmi pare rău dacă ai făcut reumatism. Dar 
acum poţi să te ridici. Cred că pot să vin miercuri. 
Şi trebuie să ai grijă să-mi rămână în minte că 
trebuie să protejez interesele BBC-ului. Nu vreau 
să uit de mine şi să-l numesc pe lordul Scrope 

„gunoi”. 

— Rămâi favorita mea pentru totdeauna. Ştii pe 
unde e apartamentul lui? 

— In blocul ăla turn arătos de cealaltă parte a 
râului, în faţa Parlamentului? 

— Ala e. Ora unu. Nici nu-ţi dai seama cât de 
nerăbdător sunt să te văd mi amor. 


James ajunse acasă în seara aceea la o oră 
relativ decentă. El şi cu Jancie se instalaseră în 
biroul lui, discutând noutăţile zilei. 

— L-am văzut pe Peter Stainsley când am fost la 
Washington, îi zise James. 

— Şi ce mai face? întrebă Jancie. 

— Nu prea bine. l-am spus cât de tristă ai fost 
când ai auzit de soţia lui - cum te gândeşti mereu 
cum trebuie să fie ca persoana pe care o iubeşti şi 
cu care ai stat vreme de şaptesprezece ani să 
dispară aşa, dintr-odată. N 

Jancie zâmbi plină de afecțiune. Işi putea 
imagina scena în amănunt, James găsind mai uşor 
să-şi exprime sentimentele, vorbind despre 
tristețea ei pentru nenorocirea lui Peter. 

Tocmai când se gândeau să se pregătească de 
culcare, Jancie Îi zise: 

— N-ai să ghiceşti niciodată unde o să iau 
prânzul miercuri. În apartamentul fiorosului tău 
preşedinte. Vrea să vorbească despre BBC. Ştii 
cumva ce năzdrăvănie i-a trecut de data asta prin 
minte? 

James se văzu nevoit să-şi ascundă un val de 
iritare. In fond, el era acela, nu soţia lui, care lucra 

pentru Gerald Scrope. Dar de ce n-ar fi trebuit 
Jancie să ia prânzul în apartamentul patronului 
său? 

— N-am nici cea mai mică idee, îi răspunse. Dar 
o să încerc să aflu înainte să te întâlneşti cu el. Ştii 
cumva cine mai trebuie să vină acolo? 

După o fracțiune de secundă de ezitare, Jancie îi 
răspunse cu francheţe: 

— Simon Fleet. 

James îşi strânse buzele şi intră în baie fără să 
mai scoată un cuvânt. 


De la fereastra taximetrului, Jancie privi în 
treacăt la steagul care flutura deasupra palatului 
Buckingham. Când James era ambasador, fuseseră 
chemaţi de urgenţă la Londra pentru tot ceea ce-l 
privea pe preşedinte şi politica dusă de acesta. De 
când fusese dat afară din post, fuseseră acolo 
numai o singură dată. Din când în când se mai 
gândea la strălucirea de odinioară, dar uita repede 
de ea atunci când îşi amintea de protocolul rigid al 
vieţii oficiale. lritată, privi la traficul din faţă, 
aşteptând să traverseze mai repede podul din 
dreptul Parlamentului pe malul celălalt. 

— lau prânzul cu lordul Scrope. 

— Şi pe cine să anunţ? 

— Doamna Wharton. 

În ascensorul cu pereţi de oglindă, îşi studie cu 
grijă înfăţişarea. Pentru ea nu conta reacţia lordului 
Scrope. Oare o să i se pară mai diferită lui Simon? 
Se îmbrăcase cu cel mai grozav costum al ei, fusta 
încinsă pe sub haină cu o curea lată, picioarele 

care se vedeau lungi, încălţate în pantofii cu toc şi 
cârlionţii jucându-i pe umeri. Nu arăta rău deloc. Şi, 
în pofida nervozităţii, chipul îi era strălucitor de 
nerăbdare. 

Când uşile glisară, Simon o aştepta pe hol. Îşi 
desfăcu braţele şi, când ea îi zâmbi încântată, o 
prinse într-o îmbrăţişare de urs şi o sărută pe 
amândoi obrajii. In una dintre oglinzi, Jancie 
observă că uşile ascensorului se închiseseră în 
vreme ce cuşca elegantă cobora. 

— Eşti parcă şi mai frumoasă şi mai ispititoare 
decât îmi aminteam, îi zise Simon, dându-se câţiva 
paşi în spate ca s-o poată admira mai bine. O luă 
de braţ cu un gest de proprietar. Hai înăuntru ca să 
vezi şi să te cruceşti. 

Ca un cuplu căsătorit, intrară în salonul 
spectaculos, covorul gros cedând elastic sub paşii 
lor, în vreme ce el o conducea spre ferestre. 

— S-ar putea să găseşti decorul, să zicem, puţin 
ieşit din comun, dar trebuie să admiri priveliştea, îi 
zise Simon. 

Ea îşi ridică privirea spre el, râzând. 

— Toată casa asta e extraordinară. Oamenii 
vorbesc mereu de afrodiziacul atot-tămăduitor care 
se cheamă putere. Locul ăsta este esenţa lui. 

— Îmi sfâşii inima, îi zise Simon. De ce nu puteai 
să spui că prezenţa mea are acest efect asupra ta? 

Ea îi aruncă o privire provocatoare. 

— Apropo, gazda noastră pe unde umblă? 
întrebă. 

— Un sughiţ serios în ultima clipă, răspunse 
Simon. Mi-a cerut mie să îl scuz în faţa ta. Şi a 

insistat ca noi doi să ne vedem mai departe de 
prânz. Menajera lui a pregătit totul. Poţi să-ţi ofer 
ceva de băut? 

Privindu-l cum traversa încăperea spre comoda 
ornată unde paharele şi sticlele stăteau aliniate ca 
un detaşament, avu sentimentul de exuberanţă pe 
care-l mai avusese şi în primele zile, în 
apartamentul lui din Washington. Sentimentul era 
aşa de copleşitor, încât simţea nevoia să-l lase să 
se arate câteva minute înainte să încerce să-l 
suprime. 

Simon îi aduse un pahar cu Puligny Montrachet şi 
atunci ochii lui îi întâlniră pe ai ei. 

— Încă mai ai acelaşi efect pentru mine, Jancie, îi 
mărturisi pe un ton foarte serios. 

Se aşezară pe canapele separate. Conversaţia 
era la fel de calmă şi de măsurată, de parcă între 
ei n-ar fi intervenit niciun fel de ruptură. 
Împărtăşiră din bârfele pe care amândoi le 
savurau. O abundență de interese comune. Umorul 
lui usturător amintind de spiritualitatea ei ascuţită. 
Niciunul dintre ei nu făcu nici cea mai mică referire 
la James. 

— Întotdeauna mi-a plăcut să fiu în casa cuiva 
fără ca acesta să fie prezent, zise Jancie, privind cu 
interes în jur. E ca şi cum ai trece pragul unei uşi 
ca să te găseşti după aceea pe o scenă. 

— Ştiu. Devii deodată actor într-o dramă care n- 
are nimic de-a face cu tine. 

Când Simon o conduse în sufragerie, deşi Jancie 
nu băuse decât jumătate din paharul cu vin, se 
simţea deja ameţită. 

Făcând pe amfitrionul, Simon îi arătă cu mâna 
platourile aşezate pe bufet. 

— Obiceiul casei este ca oaspeţii să se servească 
singuri. Menajera aşază totul şi aranjează masa, 
după care pleacă. Aşa îi place preşedintelui. 

De această dată nu cuvântul „preşedintele” o 
irita, ci implicaţia din spusele lui Simon: nici măcar 
menajera nu era cu ei în apartament. 

Jancie preferă să nu comenteze. Dacă tăcea, 
ceva neplăcut nu avea să se spună şi nu aveau să 
existe niciun fel de consecinţe. James nu-i apăru în 
minte - doar sentimentul instinctiv că trebuia să se 
păzească să nu facă ceva. Un lucru pe care să-l 
regrete amarnic pe urmă. 

Simon desfăcea sticla de vin din frapieră în 
vreme ce ea se servea cu somon. Trei locuri 
fuseseră aranjate la unul din capetele mesei 
imense. Parcă era ceva interzis în scaunul mare cu 
speteze pentru braţe aflat în capul mesei. Jancie se 
aşeză pe scaunul dintr-o parte. Simon se aşeza în 
faţa ei, după care turnă vinul în pahare. 

— Pentru femeia pe care am iubit-o mai mult 
decât pe celelalte, toastă el cu paharul ridicat. 

— Pentru bărbatul care are un fel tare ciudat de 
a o arăta, îi răspunse ea veselă, în vreme ce ridică 
paharul. 

Pe tot parcursul mesei trăncăniră animati. 
Amândoi aveau sentimentul că ceea ce 
experimentau nu era deloc viaţa reală - că 
păşiseră de fapt prin oglindă, precum Alice. Faţa lui 
Jancie strălucea. 

După ce termină şi cel de-al doilea pahar de vin 

era deja beată de bucurie. La un moment dat, 
Simon se întinsese peste masă şi-şi aşezase 
arătătorul pe bluză, în locul în care se întrezărea 
foarte vag sfârcul. Jancie se oprise din vorbit şi, cu 
trupul foarte ţeapăn, privise la mâna pe care mai 
demult o adorase. El o retrase şi, clătinând din cap, 
lăsă impresia clară că încerca să alunge un gând 
nu tocmai curat. 

Când se ridicară ca să meargă spre bufet să-şi ia 
cafea, braţul lui se atinse de braţul ei. Jancie 
respiră adânc expirând încet, în vreme ce dorinţa o 
cuprindea ca o văpaie. Avea de gând să mai 
savureze un moment acel deliciu interzis după care 
avea să încerce să-l controleze. 

Rămaseră pe lângă bufet, în vreme ce el îi studia 
chipul cu atenţia unui războinic întors de departe la 
cei dragi de acasă. Farfurioara şi ceşcuţa din mâna 
ei tremurau uşor. El nu-i putea vedea frământarea, 
dar o putea intui. Deodată Simon simţi aceeaşi 
dorinţă de a o poseda ca prima dată când o 
sedusese. Şi numai un sfânt, îşi zise singur, ar 
putea rezista acestei ocazii providenţiale. 

— De dragul vechilor vremuri? o întrebă. 

Îşi aşeză un deget între buzele ei, ca să-l poată 
gusta. li luă din mână ceaşca şi farfurioara pe care 
le aşeză la loc pe bufet. Şi, atunci când îşi ridică 
degetul, Jancie îi zări vârful limbii umezindu-i 
buzele. 

Buzele i se desfăcură şi, când el se aplecă spre 
ea, gemu din cauza dorinţei prea îndelung reţinute. 

— Tu eşti scumpetea mea, îi şopti el. 

Niciunul dintre ei nu mai vorbi atunci când el o 

conduse în salon. Se auzi o uşă deschizându-se. 
Prin ea, Jancie văzu un pat enorm a cărui cuvertură 
de culoarea vinului atingea covorul. 


Capitolul 41 


— Am un sentiment foarte ciudat în legătură cu 
fabrica din Austin, domnule Jackson, rosti răspicat 
Gerald. 

Erau în biroul lui. Documente şi fotocopii zăceau 
răspândite pe măsuţa joasă dintre fotolii. Speers 
sosise la Londra chiar în acea dimineaţă. 

— Stau în încăperea asta şi conduc un imperiu, 
continuă Gerald, iar Speers privi în jur ca pentru a 
admira mobila elegantă, şi asta pentru că devin 
foarte atent atunci când am astfel de sentimente 
ciudate. 

Speers îl zâmbi cu simpatie. 

— Şi care-i alternativă, lord Scrope? Ei bine, 
domnule, aţi putea să renunţaţi la negocieri şi să 
lăsaţi o altă firmă de electronică să se mute acolo, 
mai ales dacă nu-i prea mofturoasă. 

Gerald îşi încleştă pumnii. 

— De vreme ce aveţi acest sentiment ciudat - şi 
ştiu ce vreţi să spuneţi cu treaba asta, lord Scrope 
- cu siguranţă vreţi să vă spun ceea ce doriţi să 
auziţi. Dar nici nu se pune problema ca 
preşedintele Statelor Unite să ridice embargoul 
atâta vreme cât dictatorul scoate limba la el şi 
continuă să arunce peste dizidenţi bombe chimice. 

Chipul lui Gerald se posomori şi mai tare. 

— Şi cred că nu eu trebuie să vă mai spun, 

continuă Speers, un alt motiv pentru care 
conduceţi acum un adevărat imperiu. 

— Şi care ar fi ăla? 

— Cum ar fi faptul că vă place să vă asumaţi 
anumite riscuri. Caracteristica principală a unui 
adevărat clăditor de imperii. 

Ar mai fi putut adăuga încă un motiv - lăcomia -, 
dar Speers era un texan mult prea plin de tact ca 
să dea glas gândului. 

După plecarea lui Speers, Gerald se duse la 
ministrul Apărării, în biroul acestuia de la Camera 
Lorzilor. 

— Cred c-ar fi bine pentru toţi dacă te-am muta 
al naibii de repede la Numărul Zece, Alan, îi zise. 


— Domnişoară Hare. 

Imediat Zoe recunoscu vocea de la celălalt capăt 
al firului. 

— Vreau să stăm de vorbă despre ceva. Când 
crezi că am putea lua prânzul împreună? 

— Nu sunt tocmai sigură, încercă ea să mai 
tărăgăneze puţin lucrurile. 

— Ce s-a întâmplat cu mintea ta clară, 
domnişoară Hare? 

Zoe se încruntă. După care o jumătate de 
zâmbet îi apăru fără voie pe buze. Avea el un fel al 
lui de a fi care-i atingea o coardă sensibilă. 

leşind pe uşa din faţă a lui Dispatch ca să cheme 
un taxi, întinse gâtul să vadă dacă maşina lui Miles 
aştepta la curbă. El era cel cu care ar fi vrut să 
discute. În ultimele zile nu trecuse una în care să 
nu se oprească măcar câteva minute pe la biroul 

ei. Şi de fiecare dată nu venise cu nicio aluzie la 
ceea ce devenise centrul gândurilor sale. Adevărul 
era că Miles îi păruse teribil de încordat. lar ea era 
mult prea mândră ca să-i spună că voia să-i 
vorbească. 

Înainte ca el să vină la ea acasă în noaptea 
aceea, luaseră prânzul împreună de trei ori - putea 
să-şi amintească precis fiecare detaliu al întâlnirilor 
lor - şi de fiecare dată avusese sentimentul că se 
înțelegeau unul pe altul din ce în ce mai bine. Oare 
putea să-l întrebe direct dacă mai puteau să ia 
prânzul împreună? 

Privi în jos spre Tamisa care curgea neobosită 
spre mare. Repetase de nenumărate ori în gând ce 
avea să-i spună. Avea de gând să-l întrebe dacă n- 
ar fi fost mai bine dacă se întorcea iarăşi la 
Washington Express. 

Dar mai bine pentru care dintre ei? Pentru el, 
pentru că ea devenise deodată un fel de povară 
stânjenitoare? El era mult prea drăguţ şi bine 
crescut ca să i-o spună pe şleau. Pentru că probabil 
ghicise de când fusese la ea ce anume simţea 
pentru el. Mai bine atunci pentru ea? Să nu-l mai 
vadă în fiecare zi, dorindu-şi din inimă să se 
oprească la biroul ei chiar dacă nu-i spunea mai 
nimic câtă vreme rămânea acolo discutând despre 
articole? 

Din seara aceea nu mai criticase deloc articolele 
scrise de ea, deşi vreo două nu fuseseră deloc prea 
grozave. Era ca şi cum ar fi vrut să-i arate în felul 
ăsta că ţinea foarte mult să nu-i rănească 
sentimentele. În felul în care nici ea nu voia să 

rănească sentimentele lui Peter şi nu-i spunea că 
se îndrăgostise de altcineva într-un fel în care 
înainte nici măcar nu crezuse c-ar fi fost cu 
putinţă? 

Taximetrul în care se afla se opri. Observă de- 
abia atunci că se aflau în faţă la /wy. Pentru prima 
dată probabil că reuşise să ajungă şi ea ceva mai 
devreme. Dar, atunci când privi la ceas, văzu că 
trecuse deja de unu. 

Gerald era la aceeaşi masă. Când îşi ridică 
privirea, dădu uşor din cap ca pentru a-i spune: „ai 
întârziat, dar eşti iertată”. 

Imediat ce dădură comanda, intră direct în 
subiect. 

— Vreau să discutăm despre oferta pe care ţi-am 
făcut-o. Cu cine ai discutat despre afacerea asta? 

După un moment de ezitare, Zoe răspunse: 

— Cu Jancie Wharton. 

— Mă gândeam eu că aşa s-a întâmplat, mormăi 
el. Lumea asta e ca o mare pânză de păianjen. 

— Cu tine în mijlocul ei? 

El preferă să-i ignore remarca nepotrivită. 

— Şi doamna Wharton ţi-a dat vreun sfat? 

— Nu în adevăratul sens al cuvântului. Lord 
Scrope, ţi-am mai spus şi înainte, am un contract 
cu Dispatch. 

— Cu alte cuvinte ai un contract cu Miles 
Brewster, completă el. 

Zoe se înroşi violent. 

— Sau nu? Poate că ar fi mai bine să discuţi 
despre treaba asta şi cu el. 

Zoe simţi cum părul de pe braţe i se ridică. 

— Dacă nu are ceva special trecut în agendă 
pentru tine, nu te-ar ţine legată de contract ca 
specialist în interviuri când ţi s-a oferit pe tavă să 
devii redactor-şef la The Monocle. Ce soi de om ar 
face aşa ceva? 

Zoe îşi feri privirea. 

— Te-ai îndrăgostit de el? o întrebă Gerald de-a 
dreptul. 

— Nu, îi răspunse ea cu bruscheţe, susţinându-i 
privirea. 

— În cazul ăsta ar trebui să-i dai ocazia să judece 
şi el, o sfătui Gerald. 

Imediat ce se înapoie la Dispatch îl sună pe Peter 
la birou. Două minute mai târziu îi auzi vocea. 

— Putem sta de vorbă, îl întrebă zorită, sau am 
nimerit într-un moment nepotrivit? 

— Dă-i drumul. 

Începu să povestească de la început cum venise 
Gerald cu oferta, întrebându-se de ce nu discutase 
cu Peter din capul locului. 

— Mi-a spus că ar trebui să-i dau lui Miles ocazia 
măcar să afle despre toată tărăşenia asta. Poate că 
în fond i-ar conveni şi lui, adăugă posomorâtă - 
ceea ce pentru Peter nu avea prea multă logică, 
neştiind ce se întâmplase între ea şi Miles. 

Însă nu voia să-i spună şi despre asta. Oricum, 
nu încă. 

— Crezi că ar trebui să-i spun şi lui Miles sau ar 
trebui pur şi simplu să uit de toată afacerea asta 
cu Monocle? 

Peter tăcu o bucată de vreme, gândind probabil 
la spusele ei. 

— Hai s-o luăm pe bucățele, îi zise în cele din 
urmă. În primul rând, felicitări. Asta-i o ofertă 
afurisit de rară. 

— Ştiu. Glasul aproape că-i dispăruse. 

— Şi mai cred că lordul Scrope are dreptate. 
Amândoi cunoaştem destule exemple de ziarişti 
deveniți peste noapte redactori-şefi şi care au avut 
un mare succes. 

Zoe rămase tăcută. Apoi zise: 

— Ştiu şi asta. 

Peter continuă: 

— Cât de tare te îngrijorează faptul că vei lucra 
pentru un om imprevizibil? Oricând, pentru 
Dumnezeu ştie ce motive personale, se poate 
întoarce fără niciun avertisment împotriva ta. Cu 
Miles, slujba ta este mult mai sigură din punctul 
ăsta de vedere. 

Zoe păru să se dezmeticească. 

— Nici măcar nu ştiu dacă vreau să lucrez pentru 
cineva aşa cum este Gerald Scrope, rosti. De 
fiecare dată când îl văd, cu atât mai puţin sunt în 
stare să-l înţeleg. 

— Ei, haide, Zoe. Chiar trebuie să-i înţelegi pe 
toţi aceia pentru care lucrezi? Ceea ce contează 
aici este faptul că Monocle este cunoscut ca o 
revistă liberă de orice influenţă din partea 
proprietarului. Şi, apropo, nu poţi spune acelaşi 
lucru despre Dispatch. Miles se foloseşte toată 
vremea de el ca să promoveze ceea ce crede el că- 
i mai bine. 

— Dar lui cel puţin nu-i pasă dacă obţine ceva 
pentru el personal din toată treaba asta, îi 

398 


răspunse Zoe înfierbântată. Şi, oricum, el este şi 
redactorul-şef. Are dreptul să-şi exprime opiniile. 

— Oricine te ascultă ar crede că eşti îndrăgostită 
de Miles, oftă Peter. Dar nu eşti, nu? 

— Nu fi ridicol. 

— Ascultă, Miles şi Gerald Scrope au valori 
diferite. Dar ce are asta de-a face cu decizia ta de 
a fi sau nu redactorul-şef de la Monocle? Tot aşa 
cum nu contează faptul că Gerald se poartă ca un 
pirat şi te-a suflat de sub nasul rivalului său. E mult 
prea viclean să încerce să se răzbune pe Miles 
oferindu-ţi postul de redactor-şef doar de dragul 
răzbunării; este limpede că este sincer când spune 
că este convins că ai putea să insufli puţină viaţă 
în revistă. 

Zoe începu să-şi muşte buzele. 

— Cu cât mă gândesc mai mult la oferta asta, 
continuă el, cu atât mi se pare o idee bună. O să 
editezi o revistă care în principiu se ocupă de 
interviuri de prima mână - lucru la care te pricepi 
cel mai bine - şi nu ştiri zi de zi şi editoriale despre 
tot ce se întâmplă pe întregul mapamond. Din 
partea redactorului-şef al lui The Monocle nimeni 
nu se aşteaptă să aibă o părere imediată despre 
tot ce se petrece sub soare. 

Cu coatele sprijinite de birou, cu mâna liberă 
ferindu-şi faţa de cei din redacţie, Zoe mai avea 
puţin şi începea să plângă. 

— De ce mama naibii nu discuţi tu despre toate 
astea cu Miles? întrebă Peter. Nu e o statuie de 
porțelan care crapă numai dacă trânteşte careva 
uşa. Oricum, tu nu trânteşti nicio uşă. Nu faci decât 

să discuţi despre această ofertă cu el. 

— Ei bine, în cazul ăsta, cred c-o să stau de 
vorbă şi cu el, îi zise pe un ton posac. Asta dacă nu 
mai ai ceva de adăugat. 

— Bănuiesc că ar trebui să-mi declar interesul, îi 
răspunse Peter. Dacă te muţi pe aceste meleaguri, 
asta mi-ar bucura tare mult inima, după cum 
obişnuia bunică-mea să spună. Şi eu vreau să 
discut ceva cu tine. 


Imediat ce Zoe intră în birou, Miles îşi ridică 
privirea de la articolul pe care-l citea. Încordarea 
de pe faţa lui păru să mai dispară. 

— Vino şi stai jos, Zoe. 

li arătă canapeaua, după care ocoli masa de 
lucru ca să se aşeze pe un fotoliu alăturat. 

— Am nevoie de sfatul tău, Miles, îi zise. 

Privindu-i faţa, atât de deschisă, atât de lipsită 
de orice urmă de nesinceritate sau viclenie, simţi 
deodată cum uşurarea se ridică din sufletul lui, o 
uşurare pe care nu crezuse că avea s-o mai simtă 
vreodată. Oare voia să ridice problema nopţii 
aceleia şi tot ce însemnase ea? El nu voia să o 
aducă în discuţie câtă vreme Marigold se mai afla 
sub acoperişul lui. Dar Zoe nu ştia nimic despre 
ceea ce se întâmplase cu căsnicia lui. Şi dacă voia 
să vorbească despre ea şi el - sau să facă cel puţin 
aluzie - Doamne, ce uşurare ar fi! 

Studiindu-i înfăţişarea caldă şi plăcută, Zoe 
simţea cum sângele îi alerga prin vene cu viteză 
sporită. Poate că temerile ei că el voia ca ea să 
dispară din viaţa lui fuseseră total nefondate. 

— Gerald Scrope mi-a făcut o ofertă, începu. 

Pentru o secundă, avu impresia că Miles 
tresărise, dar probabil doar îşi imagina. 

Emoţia pe care Miles o văzu în ochii ei îl făcu să 
se gândească la o fecioară vorbind despre alesul 
inimii. Oare şi Zoe căzuse în mrejele lui Gerald 
Scrope? 

Ea observă imediat cum chipul lui se 
descompunea. Acesta era momentul, testul. 

— Vrea ca eu să devin redactorul-şef de la The 
Monocle, continuă. 

Miles se albi tot la faţă. 

— Desigur, văd avantajele ce decurg de aici, 
adăugă ea repede. 

ÎI implora din priviri. 

lisuse  Christoase, cugetă el. Nevastă-sa îl 
implorase s-o înţeleagă de ce anume dezertase la 
inamic. Acum şi Zoe făcea acelaşi lucru. 

— Dar mie - ezită nesigură - îmi place foarte 
mult să lucrez pentru Dispatch. 

Se opri, zăpăcită de lipsa de expresie de pe faţa 
lui, disperată să audă rugând-o să rămână. 

Nervoasă încercă să continue. 

— Mi-ai arătat multă încredere atunci când mi-ai 
propus să mă mut la Londra. Am fost foarte fericită 
lucrând la Dispatch. Poate că unii oameni or să mă 
creadă nebună să refuz să fiu redactor-şef al lui 
Monocle. Adevărul este că vreau să ştiu părerea ta. 

Asta era. Testul îi fusese aşezat în faţă. Ea 
rămăsese încordată din cauza tensiunii. 

Ochii lui se fixaseră asupra ochilor ei. Apoi el clipi 
ca şi cum ar fi încercat să-şi clarifice vederea. 

Deodată se ridică în picioare mişcându-se cu 
stângăcie. 

— Fă cum crezi că-i mai bine, îi răspunse. 

Se întoarse la locul din spatele biroului, luând 
articolul pe care-l citise mai devreme. Se apucă de 
citit de parcă Zoe n-ar fi fost în aceeaşi încăpere cu 
el. 

Ea rămase să-l privească uluită. După câteva 
momente se ridică. Işi simţea picioarele ca nişte 
lemne, separate de ea, ducând-o spre uşă din 
propria lor voinţă. 

În vreme ce tocmai o deschidea, el îi zise din 
spate: 

— Desigur, cred că-ţi dai seama că poţi renunţa 
la contractul cu Dispatch oricând doreşti. 

Zoe se întoarse să-l privească, dar el se apucase 
iarăşi de citit. 

Închise uşa foarte încet, de parcă cineva drag 
tocmai murise în acel moment. 

— Te simţi bine, Zoe? o întrebă unul din ziarişti. 

Zoe încuviinţă din cap, fără ca măcar să-l vadă. 

Se apucă să-şi golească sertarele. Până să 
ajungă la cel de-al doilea, dezamăgirea amară se şi 
transformase în mânie. incepu să tremure din 
toate încheieturile. 

Ziariştii din apropiere se apucară să schimbe 
priviri mirate între ei, acestea devenind treptat de 
îngrijorare legitimă. Câţiva chiar se ridicară şi se 
apropiară de biroul ei. 

— Ce s-a întâmplat? 

— Plec de-aici, le răspunse pe un ton încordat. 
Acum era furioasă de-a binelea. 

— Dar de ce? 

Zoe ridică din umeri apucându-se să-şi strângă 
lucrurile de pe birou. 

Doi dintre colegi o ajutară să care cutiile până la 
ascensor şi apoi până jos în hol. 

— Vă mulţumesc pentru ajutor, le zise după ce 
se urcă într-un taxi, simțind cum o podideau 
lacrimile. O să-mi fie dor de voi. 

După ce taximetrul se puse în mişcare, automat 
îşi privi ceasul. Limbile negre erau ca nişte insecte 
lunguleţe şi nu păreau să mai aibă vreun rost. 


Un minut sau două după ce Miles o văzu ieşind 
din redacţie cu cutiile încărcate, îşi părăsi biroul de 
redactor-şef şi urcă în biroul direcţiei unde nu 
existau pereţi de sticlă. li spuse secretarei că nu 
voia să fie deranjat, şi, atunci când închise uşa, 
femeia auzi cum fusese şi încuiată cu cheia. 

Miles se îndreptă direct spre dulapul cu băuturi 
unde-şi turnă o porţie generoasă de whisky, bând 
jumătate pe loc. Traversând încăperea până în 
dreptul ferestrelor, văzu un taximetru care tocmai 
pleca de lângă intrare. 

Se aşeză la birou, dar, aproape imediat, se ridică 
în picioare şi se porni să măsoare camera neliniştit. 
Se întoarse la dulapul cu băuturi şi-şi umplu 
paharul până la buză. Apoi se aşeză la masa de 
lucru şi deschise primul dosar aşezat acolo pentru 
a fi studiat. Luă o înghiţitură bună de whisky. Cu 
coatele pe birou, se apucă de lucru, umbrindu-şi 
faţa cu palmele. 

Capitolul 42 


Zoe mai visase în culori şi înainte. În visul acela 
însă Miles stătea în cealaltă parte a camerei, palid, 
descompus, foarte înalt, ca un strigoi întors din 
moarte. Apoi a început să înainteze spre ea, iar 
Zoe văzu cum culorile se întorceau în obraji, 
dându-şi seama că revenea la viaţă, că venea la 
ea. În acel moment se trezi, deşi amintirea clară a 
visului rămăsese, după care încercă să se 
refugieze iarăşi în lumea somnului ca să continue 
visul întrerupt. Dar visul îi tot scăpa, iar ea rămase 
amorţită înăuntrul unui corp care nu mai părea să 
fie al ei, o carcasă în jurul unei găuri. 

Lumina apoasă se filtra printre draperii. Intoarse 
capul ca să se uite la ceas. Ziua de dinainte fusese 
una de telefoane neîntrerupte. Nu mai avea 
energie. Încerca să readucă la suprafaţă ziua în 
care venise la Londra. În minte derulă şi reînvie 
sentimentul acela uluitor că era în viaţă într-o altă 
tară, bucuria ei când se mutase în acest 
apartament în care acum zăcea nemişcată şi cu 
draperiile trase. Numai că nu mai putea retrăi 
emoţiile simţite atunci. Toate speranţele îi fuseseră 
luate. Se întoarse pe-o parte, cu faţa spre perete. 

Apelul telefonului o făcu să tresară violent. Se 
întinse după receptor, dar telefonul încetă să mai 
sune. Dacă era ceva important, cel care o căuta 
avea să mai insiste. Oricum, avea să fie aşa cum îi 
descrisese Jancie mai demult: „Când sună şi e 
altcineva, urăsc persoana respectivă pentru că nu 
e Simon”. Ascultă la apelurile telefonului, ca o 

persoană care auzea telefonul sunând la vecini. 
Apoi sunetul strident cedă loc liniştii. 

O jumătate de minut mai târziu, începu iarăşi. De 
această dată Zoe ridică receptorul. 

— Pentru numele Domnului, ce se petrece cu 
tine? Era Jancie. 

— Nimic deosebit, răspunse Zoe. Auzise şi ea 
lipsa de intonaţie din glas şi asta o sperie. 

— James tocmai m-a sunat de la Javelin. Prima 
chestie pe care a auzit-o când a ajuns acolo a fost 
că ai plecat de la Dispatch ca să fii redactorul-şef 
de la The Monocle. O să se anunţe oficial în după- 
amiaza asta. Aha, da: felicitări. Dar nu-i cam 
bruscă toată treaba? 

— Bănuiesc că da. 

— Pentru numele lui Dumnezeu, Miles ce-a spus? 

— Mi-a spus să fac cum vreau eu. Işi dădu seama 
că mânia îi răzbătuse în ton. 

Jancie tăcea. 

— Apoi s-a apucat să citească mai departe un 
articol. 

— Of, Zoe! 

Urmară alte câteva momente de linişte, până 
când Zoe mormăi: 

— Mă rog, asta e... 

— Şi când o să pleci? 

— Imediat ce sfârşesc cu toate aranjamentele. 
Gerald, aşa cum îl numesc acum - îi rostise numele 
cu precizie, de parcă ar fi citat pe cineva - se 
aşteaptă să descind la Monocle până în zece zile. 

Se simţea furioasă pe el. 

— Mai precis, în zece zile începând cu ziua de 


405 


ieri. 

După un moment, Jancie îi zise: 

— Ei bine, cel puţin mi-ai mai luat gândurile de la 
problemele mele. Poţi să vii pe aici? Vreau să spun 
cât mai repede. Am intrat şi eu în bucluc. 

— Dar ce s-a întâmplat? 

— L-am văzut pe Simon acum două zile. Dacă ţi 
se pare că sunt calmă şi liniştită la afurisitul ăsta 
de telefon, să n-o crezi. Când o să intri în casă ar fi 
mai bine dacă ai avea la tine şi o umbrelă. 

Zoe se forţă să se dea jos din pat şi să tragă 
draperiile. Soarele strălucea anemic pe un cer 
impersonal. Acoperişurile plate ale caselor cu 
terasă păreau neimpresionante; văzuseră tot ce se 
putea vedea în materie de vreme. Se întoarse cu 
spatele la fereastră. 

Se apucă iarăşi de telefoane - agenţia de 
călătorii, proprietăreasa, banca, nişte cecuri - de 
parcă ar fi fost robot. Până şi telefonul la bunicii ei 
fusese sec şi aspru. Dar, până la finele dimineţii, 
era iarăşi furioasă foc. Fir-ar afurisit să fie! Ce stil 
dezgustător a avut atunci când a vorbit cu ea - de 
parcă ar fi fost o  şcolăriţă obraznică şi 
nedisciplinată. 

Furia care clocotea în sufletul ei fu întreruptă de 
un telefon din partea ziarului londonez Evening 
Standard. 

— Lordul Scrope tocmai a anunţat că sunteţi 
redactorul-șef al revistei The Monocle. Vrem să 
băgăm articolul în ultima ediţie. 

Douăzeci de minute mai târziu un reporter şi un 
fotograf au apărut în apartamentul lui Zoe. 

— Ce părere are Miles Brewster că aţi fost luată 
şi avansată tocmai de duşmanul lui? o întrebă 
reporterul. 

— Va trebui să-l întrebaţi pe el, îi răspunse Zoe. 

„Domnul Brewster a refuzat să comenteze în 
vreun fel”, se spunea în articolul apărut în ziarul 
din acea seară. 

Restul zilei îl petrecu primind telefoane de la 
ziarele de pe ambele ţărmuri ale Atlanticului şi, din 
când în când, telefoane de felicitare din partea 
prietenilor. Vorbind în  neştire, continuă să 
zâmbească în conformitate cu mesajele pe care le 
transmitea tuturor, mai puţin lui Jancie. Ochii ei 
aveau expresia ameţită a cuiva care tocmai fusese 
atacat şi tâlhărit la drumul mare. 


— Te superi dacă desfac şi cealaltă sticlă? 
întrebă Zoe şi se şi apucă de treabă fără să mai 
aştepte răspunsul. Cunoştea bucătăria aproape la 
fel de bine ca şi soţii Wharton. Dintr-un dulap 
scoase o cutie cu şerveţele. 

Plecase din World's End plină de furie. Dar, până 
să ajungă în Kensington Park Road, gândurile îi 
deveniseră iarăşi confuze. Apoi Jancie deschisese 
uşa şi îi văzuse faţa. 

— Alege ce vrei mai întâi, îi zise Zoe, punând 
sticla şi şerveţelele în mijlocul mesei. 

Jancie trase un şerveţel şi-şi şterse nasul. 

— Suntem o pereche grozavă, tu şi cu mine. 

— Te-a mai sunat de atunci? 

— Simon? Tu ce crezi? Dacă suna ar fi trebuit să- 
şi exprime regretul faţă de ce s-a întâmplat. lar el 

niciodată în viaţă nici măcar n-a sugerat că ar 
regreta vreo faptă. Nici nu cred că-i trece prin cap 
că ar trebui măcar din când în când. Nu că felul în 
care m-am purtat eu ar fi fost cumva mai grozav, 
adăugă. 

Nu ea îl obligase în vreun fel să-i facă declaraţiile 
acelea sforăitoare în vreme ce stătuseră în patul 
lordului Scrope. „Am lăsat să treacă atâtea luni 
fără să te văd doar pentru că nu mai aveam 
încredere în propriile mele sentimente. Am crezut 
de altfel că ar fi mai bine şi pentru tine dacă nu ne 
întâlneam”, îi spusese. „Dar cel mai bine ar fi să 
tragem linie sub tot ce s-a întâmplat până acum. 
Să începem din nou”. Şi, în momentul în care 
cuvintele îi ieşiseră din gură, Simon fusese foarte 
sincer. 

— Aş da orice să desfac ce-am făcut, mărturisi 
Jancie. Şi, cu toate astea, dacă mi-ar cere, m-aş 
duce iarăşi la el. E ca un fel de dependenţă. Cred 
că n-o să mă eliberez niciodată de el, cel puţin 
până când unul din noi o să fie mort. 

Tic-tac-ul zgomotos al ceasului stârnea ecouri în 
liniştea ce se lăsase în bucătărie. 

— Ceasul ăsta face un tărăboi cumplit, observă 
Zoe. 

Rămăsese tăcută câteva momente, după care 
întrebă: 

— Ai de gând să-i spui şi lui James ce s-a 
întâmplat? 

— Nici măcar nu ştiu ce să fac. Mă simt atât de 
vinovată. 

— Te-ar putea face să te simţi mult mai bine 


408 


dacă i te-ai confesa lui James, dar e mai mult ca 
sigur că pentru el o să fie extrem de dur, rosti Zoe. 
Dacă nu-i spui, s-ar putea să rămână într-o 
ignoranță fericită. Şi poate că e mai bine să te 
simţi tu vinovată decât să-l faci pe el să se simtă şi 
mai rău. 


Spre deosebire de englezi, cărora nu le plăcea 
ploaia care cădea adeseori peste oraşul lor, lui Zoe 
îi plăcea şi sunetul şi priveliştea. La fermă, obişnuia 
să se ducă la fereastra ce dădea spre lac din 
camera de muzică, pentru a îngenunchea pe 
canapeaua ponosită ca să privească stropii alburii 
de ploaie ce se contopeau cu suprafaţa cenuşie a 
apei. 

Acum rămăsese în pat în ultima zi pe care o mai 
petrecea la World's End nemişcată, în vreme ce 
ploaia îi bătea în geamuri şi cădea cu zgomot pe 
caldarâm, purtată din când în când de palele de 
vânt în lateral. Se sculase din pat cât să dea 
deoparte draperiile, după care se urcase înapoi, ca 
să privească la şuvoiul de apă ce se scurgea de 
sus. Îşi dorea să toarne la nesfârşit. Cauciucurile 
unei maşini scrâşniră pe pavaj. Trebuia să se 
scoale. 

După ce băuse cam o jumătate de cană cu cafea, 
furia o copleşise iarăşi. Nimic din toate astea n-ar fi 
trebuit să se întâmple. N-ar fi trebuit să plece din 
locul acela pe care-l iubea dacă Miles nu s-ar fi 
purtat ca un porc. Doamne, nu era decât un ticălos 
fără pic de inimă! 

Taximetrul pe care-l luase opri mai întâi la 

agenţia imobiliară unde lăsă cheile casei, după 
care o porni mai departe pe Great West Road, în 
vreme ce ea privea la clădirile gri ce se întrezăreau 
prin ploaie. Când ieşi din oraş, câmpurile i se 
părură şi ele gri şi urâte. Îşi aminti că Miles îi 
spusese odată că, din cauza stării de spirit, culorile 
puteau deveni foarte şterse. 

Dispoziţia i se mai îmbunătăţi atunci când urcă în 
Concorde. Dar, atunci când avionul decolă, nu avu 
parte decât de amintirea exuberanţei - aşa cum 
fusese atunci când decolase avionul după ce luase 
interviul Nonei Lambert şi ştia că se întorcea la 
Miles. 

Îşi dorea din suflet să se poată înfuria din nou ca 
să mai alunge ceva din sentimentul apăsător de 
tristeţe şi regret. 


Din câte îşi putea aminti James, era una dintre 
cele mai rele neînţelegeri dintre el şi preşedinte. 
Totul pornise de la Gerald care voia ca el să scrie 
un articol de fond în care să-l elogieze pe Alan 
Rawlston şi în care să-i ceară primului ministru să 
demisioneze. 

Ca majoritatea ziariştilor, James era în stare să 
suporte politica proprietarului, atâta vreme cât nu 
era silit s-o susţină. Era într-un profund dezacord 
cu Gerald care milita cu disperare pentru ridicarea 
embargoului asupra Orientului Mijlociu. Însă avea 
suspiciuni mult prea mari în privinţa caracterului 
lui Alan Rawlston. Şi, deşi regreta lipsa de carismă 
a lui Martin Mather, respecta sinceritatea primului 
ministru şi competenţa, şi îl privea ca pe cel mai 

bun candidat pentru Marea Britanie în acele 
momente. 

— Oricine altcineva ar fi încântat că i s-a ivit 
şansa să bage cuțitul în individul care l-a izbit în 
boaşe când se aştepta mai puţin, îi zise Gerald. 

Era aşezat la birou, iar James stătea în picioare în 
faţa lui. 

— Lui Martin Mather nu i-a făcut absolut nicio 
plăcere să mă recheme de la Washington, îi 
răspunse James supărat. la pe altcineva care să 
scrie articolul de fond. 

— Nimeni nu are stilul şi experienţa ta, domnule 
ambasador. Asta este unul din motivele pentru 
care mă bucur că te-am angajat. 

James roşi violent. 

— Nu am nevoie de postul dumitale, domnule 
preşedinte. 

Gerald începu să se învârtă uşor cu scaunul. 

— Te crezi mult prea nobil ca să scrii ceea ce-ţi 
cere Gerald Scrope. Nu faci decât să te amăgeşti 
singur, domnule ambasador. Lumea nu seamănă 
nici pe departe cu afurisitele alea de terenuri de 
sport de la Eton. Onoare, onoare. Loialitate. Sunt 
numai nişte mituri, domnule ambasador. 

— Nu şi pentru mine, domnule preşedinte. Nu 
pentru foarte mulţi oameni. Nu te apuca să-i judeci 
pe ceilalţi după tine. 

Gerald încetă să se mai învârtă. Până în acel 
moment nu se hotărâse ce anume avea să urmeze. 
Intinse mâna să deschidă un sertar. 

— Atunci o să judec după standardele doamnei 
Wharton, îi zise, scoțând patru fotografii şi 

înmânându-i-le lui James. 

Erau imagini de pe un film video. Chiar înainte ca 
James să apuce să identifice chipurile, recunoscu 
cârlionţii lui Simon şi picioarele lui Jancie. 

— Amintiri din lumea reală, rosti Gerald pe un 
ton sec. Păstrează-le. O zi bună în continuare, 
domnule ambasador. 


În seara aceea, James îi dădu lui Jancie 
fotografiile. 

— N-am vrut să se întâmple aşa, îi zise Jancie. Nu 
are absolut nimic de-a face cu noi doi. Nu are nimic 
de-a face cu nimic. Nu pot să-ţi explic. Aş vrea să 
pot. Am crezut că m-am eliberat de el pentru 
totdeauna. Aş vrea să fiu moartă şi îngropată de 
multă vreme. 

Se ridică din scaunul ce se afla în faţa celui în 
care se aşezase greoi soţul ei şi părăsi camera. Nu 
voia să-i vadă reacţiile. 


La St. James Place, Marigold stătea trează în 
dormitorul pe care nu-l mai împărțea cu soţul ei. 

El se retrăsese în biroul lui, cu un pahar de 
whisky într-o mână. Cărţile aliniate frumos pe 
lângă peretele indigo formau şiruri lungi, colorate. 
Privind în direcţia lor din scaunul în care se 
aşezase, Miles nu vedea decât şiruri lungi de griuri 
în diferite nuanţe, ca o fotografie veche, fanată, de 
o imensă scurgere a vremii. 


Capitolul 43 


412 


— Dumnezeule, sunt cumplit de nervoasă. N-ai 
ghici nici într-o mie de ani că eu trebuie să fiu şefa, 
se plânse Zoe. 

Vorbea la telefon cu Peter. Sosise la aeroportul 
Kennedy cu o după-amiază în urmă, iar o oră după 
aceea luase un apartament la Waldorf-Astoria. 

În cameră o aştepta un aranjament floral uluitor 
de frumos. Din partea echipei de la The Monocle. O 
făcea să se gândească la unul dintre majordomii 
regali despre care îi povestise Miles, a căror 
prezenţă era pentru regină o constantă aducere 
aminte că protocolul şi ceremonialul erau absolut 
necesare. Zoe însă era sigură că, dacă regina ar fi 
stat în acel apartament, ar fi preferat mai repede 
un buchet foarte simplu. 

— O să te descurci de minune odată ajunsă 
acolo, o îmbărbătă Peter. E destul să-ţi aminteşti 
că toţi cei de la The Monocle sunt îngroziţi de ce ai 
putea să le faci. 

Maşina trebuia să vină s-o ia la ora nouă. 

Se învârti prin dormitor încercând să se asigure 
că arată aşa cum trebuia să se prezinte un 
redactor-şef. 

— Codiţă idioată, murmură furioasă, scuturând 
sălbatic din cap. Maşina dumneavoastră, spuse cu 
glas tare, vizualizând fiecare cuvânt cu litere mari 
şi negre. Absurd. Găunos, aşa cum i se părea acum 
viaţa. 

Când cobori din ascensorul decorat stil art-deco, 
directorul, în costumul său de înmormântare, se 
apropie de ea. 

— Maşina vă aşteaptă în faţă, domnişoară Hare, 

murmură respectuos, escortând-o până la uşa 
principală. | se spusese că trebuia să fie un Buick. 
Însă în faţa intrării aştepta un Cadillac. Portarul îşi 
scoase şapca şi deschise portiera din spate. Chiar 
când se pregătea să urce îşi dădu seama că pe 
bancheta somptuoasă, capitonată, mai aştepta 
cineva. Se opri din mişcare şi, cu un picior încă 
afară, se întoarse mirată spre portar. 

— Bună dimineaţa, domnişoară Hare. 

În acel moment Zoe se întoarse şi privi precaută 
în interiorul maşinii. 

— Nu cumva să-ţi închipui, domnişoară Hare, că 
te voi escorta până la birou în fiecare dimineaţă. S- 
a întâmplat doar să se potrivească perfect cu 
planurile pe care mi le-am făcut, îi zise Gerald, 
amuzându-se grozav de întreaga situaţie. Sosise cu 
zborul de seară al Concorde-ului. 

Maşina întoarse pe 52nd Street, iar el făcu semn 
cu capul spre clădirea care se înălța înaintea lor. 

— Când o să te bag pe uşa aceea, viaţa ta nu va 
mai fi aceeaşi, îi spuse. 

Zoe o luă înaintea lui prin uşa rotativă. De 
cealaltă parte a holului de marmură, un bărbat şi o 
femeie se grăbiră să le iasă în întâmpinare, fiind 
probabil comitetul de primire. Două rânduri de 
dinţi perfecţi străluciră atunci când redactorul-şef 
provizoriu se prezentă. Dar, înainte de a apuca s-o 
prezinte şi pe colega care-l însoțea, zâmbetul i se 
şterse. Lordul Scrope tocmai îşi făcuse apariţia. 

Gerald părea farmecul întruchipat, salutându-l pe 
şeful provizoriu şi pe femeia care era numărul trei 
în ierarhia revistei, de parcă ar fi fost vechi 


414 


prieteni. În ascensor singurul care părea perfect 
relaxat şi bine dispus era numai Gerald. 

— Deschide dumneata calea, îi zise politicos 
şefului provizoriu, dacă nu cumva te deranjează să 
ai pe cineva venind din spate, desigur. 

Omul deschise o uşă şi îi conduse pe toţi 
înăuntru. 

— Bună dimineaţa, îl salută Gerald pe asistentul 
personal care se ridicase în picioare. Sunt sigur că 
eşti de acord cu mine. 

Zoe dădu mâna cu el. 

— Vă rog, zise Gerald în continuare cu un braţ 
întins, lăsând-o pe ea să iasă prima ca să meargă 
mai departe într-un birou imens, mobilat cu gust, 
cu pereţii decoraţi cu caricaturile înrămate ale 
foştilor redactori-şefi şi contribuabili de seamă. 

Zoe  traversă încăperea până în dreptul 
ferestrelor, privind în jos la traficul aglomerat. 
Claxoanele rituale ce răsunau pe stradă păreau să 
vină dintr-o altă lume. 

— Vreţi să fiţi aşa de amabili să-i chemaţi pe toţi 
şefii de departamente în biroul redactorului-şef? îi 
spuse Gerald asistentului personal. Imediat. 

În numai câteva minute, cam şase bărbaţi şi 
femei se prezentară în birou şi rămaseră în 
picioare cu spatele sprijinit de perete. Zoe se 
întoarse cu spatele la ferestre. Gerald se postase 
lângă biroul redactorului-şef. 

— Am venit până aici de la Londra ca să îl prezint 
pe noul redactor-şef, se adresă tuturor. 

Atitudinea prietenoasă de la început dispăruse, 
dar era încă neagresiv: 

— Întotdeauna am avut pentru The Monocle cel 
mai mare respect. Voi continua să mă ţin departe 
de politica editorială. li veţi răspunde astfel numai 
şi numai domnişoarei Hare. 

Ochii lui trecură de la unul la altul, de parcă ar fi 
vrut să le fotografieze chipurile ca să le stocheze în 
depozitul minţii. 

— Am mare încredere că noul vostru şef va şti să 
răsplătească din plin talentul - făcu o scurtă pauză 
-, dacă acesta există într-o formă comprehensibilă 
şi pentru cititori. 

Zoe simţi cum chipul i se înroşea tot mai mult. 
Unul sau doi oameni se foiră neliniştiţi. Pe sub 
covor o scândură scârțâi. 

— Am să-l îndemn pe şeful vostru acum şi aici, 
continuă, să nu arate pic de îngăduinţă celor care- 
şi folosesc talentul doar pentru a-şi impresiona 
colegii. Se înclină uşor în faţa şefilor de 
departamente. Vă las pe mâini bune. 

Trase scaunul de la birou şi îi făcu semn lui Zoe. 
Chipul ei era roşu ca sfecla din cauza stânjenelii. 
Fără un cuvânt, Gerald trecu pe lângă angajaţii săi, 
plecând din cameră. 


Primele ei zile ca şef trecură pline de emoţii. 
Ceea ce-i spusese Peter deveni clar ca bună ziua. 
Ea învăţă toate sforăriile de la The Monecle fără ca 
autoritatea să-i fie ştirbită cu ceva în ochii 
celorlalţi. Increderea în sine care părea să crească 
tot mai mult era uimirea ei din fiecare dimineaţă. 

Nu că înainte ar fi fost cumva timidă. Dar nici nu 
aparținuse acelei elite a ziariştilor care nu erau 

angajaţii cuiva, care dacă redactorul-şef sau 
proprietarul nu acceptau articolul lor, atunci pur şi 
simplu îl vindeau altui ziar. In cei şapte ani ai ei de 
ziaristică, Zoe nu avusese nicio clipă îndoieli că 
fiecare articol scris fusese supus unui test. Acum 
stătea în scaunul redactorului-şef. Dar unde era 
sentimentul acela de împlinire şi bine? Ar fi 
preferat mai repede să fi rămas să lucreze pentru 
Miles. 

În cea de-a doua zi află că un om din echipă 
plecase deja prin Manhattan să caute un 
apartament potrivit. Schimbările produse de 
maşina ei erau la fel de miraculoase - nu doar 
comoditatea şi faptul că scutea multă vreme, dar şi 
lipsa de grijă atunci când ploaia turna din cer. Dar 
unde rămăsese plăcerea de a se ascunde de ploaie 
pe sub porticuri şi apoi să alerge până la adăpostul 
oferit de Dispatch, când Londra părea să fie 
inundată? 

În fiecare după-amiază asistentul personal venea 
la ea cu agenda de întâlniri sub braţ. Întâlniri pe 
luni înainte fuseseră deja aranjate, alcătuite şi 
programate cu grijă, iniţial pentru predecesorul ei. 

— Încă nu am discutat detaliile celor două 
săptămâni de vacanţă înainte să te apuci efectiv 
de lucru, îi zise asistentul. 

— O să fiu la fermă. Lacul Champlain, răspunse 
Zoe. 

— Şi cum vrei să ajungi de-acolo la Washington? 
Există un nou serviciu de transport care face 
legătura directă între aeroporturile Burlington şi 
Dulles. 

— Şi de ce, mă rog, crezi că aş vrea să merg la 
Washington în mijlocul vacanței pe care o petrec în 
Vermont? întrebă Zoe supărată. 

— Atunci este dineul de la Casa Albă. Pe 12. 

— Ce dineu oferit de Casa Albă? 

Asistentul rămase cu gura căscată. 

— Nu ţi-a spus nimeni până acum? Redactorul- 
şef de la The Monocle merge deseori la Casa Albă 
cu diferite ocazii de acest gen. De data asta ar 
trebui să fie amuzant. O mulţime de oameni din 
lumea mass-mediei vor fi prezenţi. Invitaţia 
originală a venit pe numele fostului redactor-şef. 
Dar o alta nouă trebuie să sosească deja oricând. 

— Vrei să spui că predecesorului meu i s-a retras 
invitaţia? întrebă Zoe albă la faţă. 

— Este o lume foarte dură, îi răspunse asistentul. 
să vă fac rezervare la Wi/lara? 

Devreme în seara aceea, Peter prinse avionul 
care făcea curse speciale de la aeroportul naţional 
Washington. Căzuseră de acord s-o lase puţin să se 
obişnuiască cu noile îndatoriri. 

— Vino sus să vezi ce privelişte am, îi zise Zoe 
când o sună de jos din hol. 

Când îl văzu în pragul uşii, îl îmbrăţişă 
bucuroasă. 

— Şi acum turul cu ghid, îi zise. la uită-te la asta! 
la priveşte aici! Incepu să sară în sus parodiind 
bucuria. Sub ei se întindea Park Avenue, felinarele 
scăpărând de o parte şi de alta a străzii late de pe 
trotuarele destul de înguste, în vreme ce maşinile 
treceau domol şi silențios. Mai bine anulăm 
rezervarea care am făcut-o la Le Cirque, continuă 

să vorbească veselă. Serviciul la cameră de la 
Waldorf este de-a dreptul fabulos! Apoi izbucni în 
lacrimi. 

Peter o luă atunci în braţe. 

În noaptea aceea, se trezi doar pe jumătate ca 
să simtă căldura trupului lui alături de al ei, 
sentimentul de confort şi de siguranţă făcând-o să 
simtă că pasiunea ilicită şi furtunoasă pe care o 
avusese pentru Peter la începuturi se găsea la ani 
lumină depărtare. N 

Se treziră amândoi devreme. In vreme ce Peter 
se îmbrăca, ea ceru să i se aducă micul dejun 
pentru o singură persoană. Când chelnerul sosi, 
Peter deja plecase spre aeroport să prindă cursa 
înapoi spre Washington. 

Rămase gânditoare în faţa cănii cu cafea. Inainte 
să înceapă o altă zi nebună, voia să se gândească 
la noaptea care tocmai trecuse. 

Ceea ce se întâmplase cu Miles însemna de fapt 
că Peter nu mai era la fel de tulburător ca înainte. 
Dar schimbarea era departe de a fi neplăcută. 
Putea conta pe Peter. Şi era un bărbat extrem de 
atrăgător. În plus, o iubea. Şi avea acum nevoie de 
ea cum nu i se întâmplase înainte. Intr-un fel 
ciudat aproape că acum îl iubea mai mult ca 
înainte - şi probabil că şi avea nevoie de el mai 
mult decât era dispusă să recunoască. 


— O să mă gândesc la asta după ce mă întorc, îi 

zise Zoe redactorului-şef adjunct. 
Chiar şi în primele zile îşi dăduse seamă că 
trebuia să facă nişte schimbări în personalul din 

apropierea ei. Unii redactori-şefi schimbau toată 
echipa, ştiind că echipa de dinainte avea să se 
plângă la cea mai mică nemulţumire spunând că 
redactorul-şef anterior fusese mult mai bun. Dar, 
una era să fie fermă, îşi zise Zoe, şi altceva să se 
descotorosească de nişte oameni pe care de-abia îi 
cunoscuse. 

Oricum îşi scosese antenele. În ultima zi dădu 
câteva telefoane la Washington Express ca să 
încerce să aducă la Monocle doi oameni buni cu 
care lucrase acolo. Deja auzise că starea de spirit 
de la Express era cam proastă de când Miles îşi 
mutase cartierul general la Londra. Miles. Numai 
gândul la el o umplea de mâhnire. 

Ştia că trebuia să ajungă la lacul Champlain ca 
să se calmeze, să-şi cerceteze bine sufletul înainte 
de a se apuca efectiv de treabă în noua slujbă. 


Plăcerea cu avioanele micuţe era că aveai efectiv 
senzaţia de zbor. Zoe îşi presase fruntea de geam, 
aşa că putea vedea destul de bine elicea cum 
căpăta tot mai multă viteză de rotaţie până când 
dispărea efectiv din vedere, după care urma 
decolarea şi elicea se oprea şi apoi părea să se 
retragă puţin, ceea ce mereu o întrista pe Zoe şi o 
făcea să simtă un anume regret. Miles. 

Sub ea apărură Munţii Verzi, cu zăpadă pe 
vârfurile mai înalte, cu hambare roşii şi silozuri 
argintii în vale, fiecare sătuc de jucărie cu biserica 
vopsită în altă şi grădină minunată în jurul ei. Apoi 
apăru şi lacul ce părea mai întunecat la orizont, şi 
o mulţime de şlepuri şi barje în depărtare. 

Numai doi pasageri coborâră la Burlington. În 
vreme ce Zoe traversă pista, îşi ridică privirea spre 
ferestrele sălii de aşteptare şi-l zări pe bunicul. 

O oră mai târziu intrară cu maşina prin 
deschizătura gardului, la stânga aleii presărate cu 
pietriş văzând imensul plop peste peluza întinsă şi 
lacul în spatele lui, iar munţii ridicându-se pe lângă 
lac, totul nemişcat, cu excepţia unui pescăruş care 
zbura pe deasupra balizei roşii. 

Opriră alături de imensa rocă de granit care 
înainte fusese folosită la urcarea pe cal. De 
această parte a aleii iarba era scurtă şi încreţită 
din cauza frigului. Hambarul şi parcul neîngrijit 
rămăseseră absolut neschimbate de când le 
văzuse ultima dată. Casa i se părea ceva mai mică, 
dar altminteri aceeaşi, cu vopseaua scorojită, cu 
veranda tivită cu alb şi cupola semeaţă. Uşa din 
faţă se deschise deodată şi bunica o porni pe scări 
în jos, grăbită s-o întâmpine. 

Pe la patru se şi întunecase. Când veni ora cinei, 
Zoe se aşeză cu faţa spre fereastră, ca să 
privească nuanțele de negru de afară - plopul, 
lacul, munţii, luminile vesele ale unei barje care 
tocmai traversa lacul prin apropierea casei lor. Işi 
lăsase părul liber să-i fluture pe umeri. Putea să 
pară la fel de bine şi o şcolăriţă, cugetă bunica, şi 
nu neapărat ziarista stăpână pe sine, aşa cum voia 
Zoe să-i facă pe ceilalţi s-o vadă. 

Luară cafeaua în camera de muzică, unde 
televizorul era aşezat sub portretul  stră- 
străbunicului, cu o mână proptită pe măciulia de 
argint a  bastonului, privirea mândră de sub 

sprâncenele fioroase aţintindu-te parcă. Bunicilor 
lui Zoe le plăcea să urmărească buletinul de ştiri 
care se difuza seara. Dând atenţie doar pe 
jumătate temei muzicale care anunţa începerea 
ştirilor, Zoe îşi simţea deja trupul cum se relaxa 
ştiindu-se sub tavanul înalt al încăperii îndrăgite 
încă din copilărie. Vechiul Victrola era la locul său 
tot aşa cum la locul lor erau şi pozele de familie 
înghesuite pe măsuţa îmbrăcată în pielea care deja 
se rosese. 

„Bună seara. Casa Albă a refuzat orice 
comentariu în legătură cu articolul apărut în ziarul 
londonez Javelin şi care-i leagă pe preşedinte şi pe 
doamna Lambert de un accident de maşină fatal 
petrecut cu cincisprezece ani în urmă în Mexic. 
Articolul a apărut în ziarul de mâine dimineaţă şi 
care deja a fost distribuit în toată Anglia”. 

În prim-plan apăru prima pagină a ziarului şi o 
fotografie a proprietarului acestuia, lordul Scrope. 

„Când a avut loc accidentul, domnul Miles 
Brewster, magnatul presei, se părea că şofa cu 
viteză mult prea mare prin munţii nordici, pe 
şoseaua dificilă dintre Monterrey şi Saltillo. Maşina 
a lovit o fetiţă de şapte ani care stătea pe 
marginea drumului şi, în prăbuşirea care a urmat, 
tovarăşa de drum a domnului Brewster, în vârstă 
de douăzeci şi doi de ani, Teresa Lopez, a fost grav 
rănită, de pe urma acestui accident rămânând 
paralizată pe viaţă. Domnul Brewster a suferit 
leziuni serioase ce i-au incapacitat un picior pe 
viaţă”. 

Prim-plan cu o fotografie în care Miles tocmai 

ieşea din maşină, cu un picior încă în interiorul ei. 
O fotografie făcută la absolvire la o şcoală catolică 
din Saltillo, camera mărind puţin imaginea unei 
fete din centrul primului rând. 


„Javelin declară mai departe că preşedintele 
Lambert, pe atunci ajuns numai în Camera 
Reprezentanţilor, şi soţia sa erau şi ei pasageri în 
maşină atunci când a avut loc accidentul soldat cu 
moartea unui copil. N-au fost răniţi şi au putut 
astfel să cheme ajutoare. Se pare că toţi cei patru 
pasageri ai maşinii băuseră destul de mult”. 

Prim-plan pe o fotografie recentă a preşedintelui 
şi a primei doamne. 

„Din relatările din Javelin, raportul formal al 
poliţiei din Saltillo nu conţinea nici cea mai mică 
referire a congresmanului Lambert şi a doamnei 
Lambert că ar fi fost în maşină. Dar redactorul de 
la secţia de ştiri externe a descoperit un prim 
raport al poliţiei făcut la spital, în care erau numiţi 
şi pasagerii nevătămaţi, drept R.R. Lambert şi N.T. 
Lambert. În Javelin se declară că maşina cu care s- 
a produs accidentul fusese înregistrată pe numele 
de N.T. Lambert”. 

Prim-plan cu Nona, degajată şi zâmbind, 
sprijinită de un Chevrolet demodat. 

„Ziarul Javelin îi acuză pe Miles Brewster de 
conspirație pentru acoperirea prezenţei 
preşedintelui şi a soţiei sale în ceea ce putea fi un 
incident cu potenţial periculos din punct de vedere 
politic. Casa Albă a refuzat până acum să 
comenteze”. 

În vreme ce comentatorul trecuse mai departe la 
evenimentele din Orientul Mijlociu, domnul Hare 
rosti: 

— Acum s-a descătuşat tot iadul. 

Zoe rămăsese fără grai. 

Cuprinsă de febra neliniştii, se apucă să comute 
televizorul pe alte canale. O fotografie cu Frank 
Lambert şi Miles de când erau la colegiu, amândoi 
cu schiurile în picioare, prostindu-se. Preşedintele 
cu un braţ în jurul taliei Nonei la un picnic, 
fotografie făcută cu cel puţin cincisprezece ani în 
urmă. Miles şi Marigold în haine de seară sosind la 
o petrecere la Casa Albă cu un an în urmă. 

Trezindu-se devreme a doua zi, Zoe se întoarse 
în camera de muzică, de-abia respirând şi 
trăgându-şi scaunul aşa de aproape de televizor, 
încât părea lipită de el. La opt şi jumătate îl sună 
pe adjunctul ei de la The Monecle. 

— Trebuie să văd totul despre cei doi Lambert şi 
Miles Brewster. Javelin. Ediţiile internaţionale ale 
celorlalte ziare englezeşti. Toate ziarele americane 
importante. Totul. Trebuie să mi le aduci până aici 
în fiecare zi printr-un curier. Imediat ce văd tot ce a 
apărut azi o să te sun. Şi o să am nevoie şi de un 
fax. Pune-o pe secretara mea să organizeze toată 
treaba. Dar până mâine să fie totul pus la punct. 

Se forţă să iasă din casă, coborând poteca dură 
care ducea până la malul apei, aproape nevăzând 
vechea barcă legată de mesteacănul argintiu. 

Curenţii erau puternici în dimineaţa aceea, dar nu 
la fel de puternici ca aceia ai Tamisei care te 
puteau trage dedesubt. Fără stare, ca un drogat 
care are nevoie de o doză, se repezi înapoi în casă 
şi dădu drumul la televizor. 


Când auzi zgomotul făcut de roţile unei maşini 
pe aleea de pietriş, fugi la fereastră. Din spatele 
camionetei curierului, bărbatul care venise tocmai 
scosese un pachet de dimensiuni mari şi-l aşeză pe 
piatra pentru călărie, întorcându-se spre camionetă 
imediat după aceea. Zoe se grăbi să coboare 
treptele verandei în întâmpinarea lui. 

Articolul apărut în Javelin era mai rău decât îşi 
închipuise. Simon interferase în articol faptele pe 
care le aflase cu propriile, comentarii, care aveau 
la fel de multă greutate. 

De ce nu apăruseră numele lui Frank şi Nona 
Lambert în raportul formal al poliţiei? Ce s-a 
întâmplat cu maşina Nonei după accident? 

De ce refuzase Miles Brewster mereu să 
răspundă la întrebările presei, legate de acest 
accident? Încerca oare să acopere doar prezenţa 
familiei Lambert într-o tragedie neplăcută? Sau 
încerca să ascundă şi comportarea lui în acele 
momente, ceva ce încă nu se aflase? 

De ce nu fusese domnul Brewster acuzat într-un 
tribunal mexican pentru că produsese moartea 
unui copil şi condamnase la infirmitate pe viaţă o 
altă persoană deoarece băuse şi condusese fără 
pic de prudenţă? Simon nu declarase sus şi tare că 
poliţia fusese mituită, dar implicaţiile erau destul 

de clare. 

Oare Teresa Lopez fusese şi ea cumpărată ca să 
nu spună niciodată ce anume se întâmplase cu 
adevărat în acel accident? 

Zoe se simţea scăldată în sudoare. 

După ce reuşise să dea de tatăl copilului mort, 
Simon putea acum să relateze: „ln timpul 
săptămânilor de după moartea Perditei Orozco, 
părinţilor li s-au dat bani serioşi de către o 
persoană care reprezenta interesele lui Miles 
Brewster”. „A fost ca un fel de mită, mi-a spus 
Robert Orozco”. „Acel gringo şi-a închipuit că un 
mexican nu poate să aibă şi el sentimente. Nicio 
sumă de bani nu-mi poate aduce copilul înapoi a 
continuat domnul Orozco. 

Firma de avocatură din Boston la care tatăl lui 
Miles a fost partener principal, continuă şi acum să 
depună bani într-o bancă din Monterrey, deşi o 
bancă din Saltillo ar fi fost mai potrivită şi lui Pedro 
Lopez i-ar fi fost mai uşor să ajungă. Dar, în acest 
fel, tranzacţia ar fi devenit cam dubioasă, într-un 
orăşel aşa de mic”, adăugase Simon cu răutate. 

Legătura sa din Boston reuşise să facă rost de 
fişele medicale vechi de cincisprezece ani. Miles 
Brewster fusese dus de la aeroport la spital cu o 
ambulanţă. 

„Curând după asta”, continua articolul, „domnul 
Brewster şi-a început lunga şedere în cel mai bun 
sanatoriu de recuperare din Massachusetts. Numai 
atunci a fost adusă şi Teresa Lopez din spitalul din 
Monterrey. Când domnul Brewster a părăsit 
spitalul, două luni mai târziu, a fost în stare să 

meargă, cu o uşoară incapacitate a piciorului. Dar 
Teresa Lopez n-a fost la fel de norocoasă. Şederea 
ei acolo a fost scurtată şi a fost făcută pachet şi 
trimisă înapoi în Mexic. Picioarele i-au rămas 
paralizate. Un distins neurolog de la sanatoriu a 
refuzat să ne spună astăzi dacă nu cumva Teresa 
Lopez ar fi reuşit să îşi revină dacă ar fi continuat 
tratamentul”. 

Zoe sări de pe scaun şi se îndreptă spre 
fereastra cu privelişte spre lac, dar, chiar înainte 
de a apuca să privească orbeşte afară, se întoarse 
la ziar şi la chin. Articolul continua pe o pagină din 
interior. 

Simon scria aşa de colorat, încât Zoe putea să 
vadă efectiv cea de-a treia vizită făcută la ferma 
Lopez când - chiar şi cu un interpret mexican după 
el - nu reuşise să extragă vreo informaţie din 
partea unui Pedro Lopez posomorât și 
necomunicativ. Teresa refuzase cu graţie să mai 
răspundă la alte întrebări. Simon raportase lipsa lor 
de cooperare cam în felul următor: 

„Pedro Lopez suferă de furia tăcută a 
mexicanului care-şi vede fata victimă a unui 
american bogat. Teresa Lopez, încă foarte 
frumoasă la treizeci şi şapte de ani, are stoicismul 
femeii mexicane care s-a resemnat să se lase 
folosită de americanii veniţi în vacante în ţara ei. 
Nenorocită pe viaţă de acţiunile lui, poate că 
refuză să accepte cuvântul «abandonată» - dar 
acesta se poate citi cu uşurinţă pe buzele celor din 
jur”. 

Articolul se încheia acolo. 

Ochii lui Zoe îşi pierdură orice expresie atunci 
când priviră iarăşi la ziarul întins în faţă. Se simţea 
demoralizată. 

După o vreme oftă din rărunchi. Oricum ar fi 
privit cineva articolul, de acolo reieşea clar că 
Miles nu era altceva decât un ticălos mizerabil. Şi 
că minţise prin omisiune, ceea ce era foarte rău 
pentru că, nu numai că avea un adevărat imperiu 
al presei, dar în plus se mai şi făcuse redactor-şef 
al ziarului său de pe Fleet Street. 

Numai că nu era preşedinte al Statelor Unite. 
Ceea ce îi deranja pe americani era faptul că le 
fusese ascunsă prezenţa preşedintelui şi a primei 
doamne ca participanţi la un accident de maşină 
care se sfârşise tragic din cauza abuzului de alcool. 
Până la jumătatea dimineţii, fiecare ziar mare şi 
companie de televiziune făcuseră rezervări la toate 
hotelurile disponibile din Monterrey şi Saltillo 
pentru echipele de cameramani, reporteri şi 
fotografi. 

Când prima echipă de acest fel ajunse la cotitura 
dinspre ferma Lopez, găsiră drumul de ţară blocat 
de o barieră de tufişuri ţepoase. Alături de ea 
stăteau mai mulţi oameni de securitate ale căror 
insigne nu aveau altceva decât un număr. Puteau fi 
mexicani sau amestecați cu americani. Cu toţii 
vorbeau engleza şi spaniola la fel de bine. Nadie 
puede entrar. Nimeni nu poate intra aici. 


Oamenii de securitate apăruseră cu numai 
câteva ore mai devreme, nu mult după ce un 
Cessna trecuse peste munţi şi coborâse apoi pe 

pista improvizată de la ferma Lopez. Speers 
Jackson petrecu puţină vreme cu Pedro şi, când 
intră s-o vadă şi pe Teresa, se scuză că o deranja. 
Curtea interioară era mult prea friguroasă în acea 
perioadă din an, aşa că leagănul fusese mutat în 
casă. 

După ce avionul decolase, Pedro şi doi muncitori 
de la fermă se apucaseră să taie tufişurile şi să le 
tragă pe şosea. Apoi se urcaseră într-un jeep şi o 
porniseră de-a lungul drumului de ţară spre locul în 
care acesta întâlnea şoseaua. Acolo tăiaseră alte 
tufişuri pentru o blocadă. 

Pe la prânz oamenii de securitate sosiseră pe 
şosea. O parte din ei ocupaseră poziţie chiar lângă 
barieră care fu trasă deoparte pentru a permite 
celorlalte două maşini ale securităţii să treacă. 
Când ajunseseră în luminiş, se răspândiseră pe 
lângă gard şi hambare şi pe tot cuprinsul păşunilor. 
Doi rămaseră în poziţie în faţa casei. 


În Londra, un poliţist patrula în sus şi în jos pe St. 
James Place. 

— Nu vă puteţi opri aici, se răsti la şoferul unei 
alte camionete care voia să descarce echipament 
de televiziune. Dar nu există nimic care să 
împiedice ziariştii sau reporterii de televiziune să 
se pregătească chiar şi în cele mai dificile condiţii. 
Majoritatea luau deja imagini sau făceau fotografii 
clădirii moderne de la numărul 26 care părea să fie 
un fel de fortăreață asediată. Ca să-şi mai treacă 
timpul, câţiva fotografi se îndreptară spre scuarul 
pavat ca să examineze partea din faţă a casei 

Spencer, care părea de un calm regal, în faţa 
mulţimii agitate. 

In cele din urmă uşile de sticlă şi bronz de la 
numărul 26 se deschiseră, iar Miles ieşi. Chipul lui 
părea de nepătruns. 

— Când veţi răspunde acuzațiilor care v-au fost 
aduse, domnule Brewster? 

— În acest moment nu am nimic de declarat, le 
răspunse Miles foarte calm în vreme ce se urcă în 
scaunul din faţă al maşinii, alături de şofer. 

In faţa clădirii care adăpostea ziarul Dispatch îl 
aştepta o altă îmbulzeală. 


Speranţele nebuneşti pe care şi le făcuseră cu 
toţii de a o vedea şi eventual intervieva pe soţia 
acuzatului fură spulberată pentru că Marigold 
rămase în interiorul clădirii cu numărul 26, 
prizonieră a circumstanțelor. Atât Miles cât şi 
Gerald aveau motive puternice să nu dea la iveală 
drama din vieţile lor personale. 

Şi în timpurile bune Miles nu putea suporta ca 
rufele lui murdare să fie spălate în public. lar acum 
era momentul cel mai prost cu putinţă pentru a se 
anunţa despărţirea lor iminentă. 

Gerald ştia foarte bine că atacurile zilnice ale lui 
Javelin şi adresa caracterului lui Miles nu ar mai fi 
avut un impact la fel de mare dacă publicul ar fi 
ştiut că lordul Scrope avea un motiv personal 
foarte bun să dorească să murdărească numele 
rivalului său. 

Fără ca aceşti doi bărbaţi să fi schimbat măcar 
un cuvânt împreună, amândoi ajunseseră la 

concluzia că Marigold aparţinea deja lui Gerald. 


Încarcerată în camerele pe care le mobilase cu 
atâta drag, era obligată să se ţină cât mai departe 
de ferestrele dinspre Green Park. Era furioasă pe 
aceia care, cocoţaţi în copaci, înarmaţi cu camere 
de luat vederi cu lentile speciale, căutau s-o 
surprindă în propria-i casă, obligând-o să stea cu 
jaluzelele de la ferestre trase toată ziua. Ca un 
gest de sfidare, şi ea lăsase delicatele jaluzele 
japoneze să rămână pe trei sferturi ridicate. Nu 
putea să suporte perdelele, dar fusese obligată să 
le pună ca să împiedice privirile indiscrete. 
Câteodată rămânea nemişcată lângă fereastră, 
privind pe furiş prin ochiurile fine. 


Stând la fereastra ce dădea spre lac, Zoe privi la 
baliza roşie care se legăna în vânt şi la pescăruşul 
care se cocoţase pe ea, mulţumit de mişcare, 
bănuia Zoe. Vântul bătea din partea de nord şi 
valurile erau înalte. Trebuia să existe un motiv bun 
pentru comportarea lui Miles, îşi zise singură, fără 
să mai vadă baliza sau lacul de dincolo de 
fereastră. Dacă fusese descris ca un ipocrit, atunci 
cum de putea să aibă aceste sentimente pentru el 
în continuare? De ce nu spusese nimic ca să 
clarifice situaţia? Cu siguranţă că până seara avea 
să dea o declaraţie. 

Işi dorea cu disperare să-l apere. Chiar dacă The 
Monocle era o revistă şi nu un ziar, putea totuşi 
scrie ce dorea în pagina rezervată comentariilor de 
la început. 

Le putea aminti oamenilor ce fel de persoană era 
cu adevărat Miles Brewster, indiferent de ceea ce 
se întâmplase cu toţi acei ani în urmă. Putea alege 
o poză pentru coperta care putea prezenta dilema 
lui cu mai multă simpatie. 

Dar treaba unui redactor era aceea de a înfăţişa 
adevărul. lar Miles nu făcuse nimic de genul ăsta. 

Telefonul începu să sune în camera de alături. 
Măcar de i-ar fi dat telefon, pentru că Zoe părea 
sigură că ar fi putut clarifica totul imediat. 

Insă era Peter şi nu Miles. 

— Ce mai faci? o întrebă pe un ton care spunea 
că îşi dădea seama prin ce momente grele trecea. 

— Nu mai sunt în stare să pricep ce se întâmplă. 
Vocea ei părea disperată. 

— Nu eşti singura în cazul ăsta, îi răspunse el. 
Dar cel puţin nu trebuie să-ţi exprimi părerea. Nici 
măcar n-ai preluat hăţurile puterii la revistă. ŞI 
oricum cred că ar trebui să refuzi cumva să faci 
vreun comentariu pe seama lui Miles. Nu trebuie 
să-ţi spui părerea despre el. 

— Dar vreau, îi răspunse ea disperată. Trebuie să 
existe vreo neînțelegere la mijloc. Nu cred că Miles 
este ticălosul care a fost descris prin ziare. 

— Sper să nu sugerezi acum să te foloseşti de 
The Monocle ca să spui treaba asta lumii, Zoe, rosti 
Peter pe un ton încordat. Faptul că soţii Lambert 
erau pasageri când s-a întâmplat nenorocirea este 
menit să-l distrugă pe Frank. lar decizia lui Miles de 
a încerca să ascundă povestea îi face şi mai mult 
rău. Dacă te hotărăşti să-l disculpi în The Monocle 
o să cazi în aceeaşi capcană. Dacă din motive 

personale vrei să-i cureţi numele lui Miles, fă-o în 
particular - nu ca redactor-şef al lui Monocle. 

Când puse receptorul în furcă, mai privi o dată 
prin ziare, după care se aşeză obosită pe canapea, 
privind la fotografia înrămată a fetiţei de doi ani 
ţinută de mână de o femeie surâzătoare şi de un 
bărbat plăcut ca înfăţişare, îmbrăcat în cămaşă cu 
mâneci scurte şi pantaloni de mătase. 


După un timp se duse în cealaltă cameră şi se 
apucă să formeze numărul de telefon al adjunctului 
ei. Oare trecuseră numai două zile de când 
căzuseră de acord că nu era cazul să fie ţinută la 
curent cu producţia revistei înainte să preia efectiv 
conducerea? 

„Nu te plânge niciodată şi nu da explicaţii”. 
Mereu uita care dintre primii-miniştri britanici 
spusese treaba asta. 

— Este clar că pozele de pe copertă trebuie să 
reflecte cumva povestea asta Brewster-Lambert, îi 
zise adjunctului fără preambul, pe un ton sec. 
Vreau să alegi trei variante de copertă care-ţi plac 
mai mult şi să mi le trimiţi mâine. O să te sun după 
aceea să-ţi spun ce am ales. 

Stătu puţin în cumpănă, după care continuă: 

— Cât despre pagina de comentarii, mai avem 
câteva zile înainte să intre revista la tipar. Scrie ce 
crezi că-i mai bine. Apoi transmite-mi prin fax 
propunerile tale. Te sun eu mai apoi dacă vreau 
vreo schimbare. 


În seara aceea ştirile se  deschiseră cu 

următoarele cuvintele: 

„Nu s-a dat încă niciun fel de declaraţie din 
partea Casei Albe sau din partea magnatului presei 
Miles Brewster”. 

In vreme ce ştirile se derulau mai departe în 
camera de muzică, cei trei Hare rămăseseră tăcuţi 
şi cufundaţi în gânduri. 


Capitolul 45 


Orice redactor, ziarist şi fiecare om din public 
avea o teorie alui. 

„A fost o nebunie din partea soţilor Lambert să 
încerce să ascundă faptul că erau în maşina aceea. 
Ce naiba poate spune întâmplarea asta despre 
bunul lor simţ? Dar ce spune despre moralitatea 
lor? Dacă n-ar fi fost deja la Casa Albă, n-ar mai fi 
avut nici cea mai mică şansă să se apropie de ea”. 

„Ce se poate spune despre moralitatea unui 
magnat al presei care a organizat o acoperire de 
dragul avansării politice a lui Frank Lambert? Cum 
să mai poţi respecta ziarul Dispatch după una ca 
asta?” 

„De când scenele prezidenţiale ale senatorului 
Edward Kennedy se duseseră naibii cu nenorocirea 
de la podul Chappaquiddick, toţi politicienii se 
temeau ca de dracul de vreun incident care să fie 
mai apoi comparat, oricât de injust, cu 
comportarea lui Kennedy din noaptea aceea”. 

„Nu e ca şi cum cei doi Lambert ar fi fost 
responsabili pentru cele întâmplate. Ci faptul că s- 
au străduit să ascundă prezenţa lor acolo care te 

face să te gândeşti dacă vrei ca un astfel de om să 
fie preşedinte”. 

„Aţi uitat cât de vulnerabili au rămas politicienii 
de când cu incidentul Chappaquiddick. Şi aţi uitat 
şi de climatul ultimilor douăzeci de ani - masculul 
american alb este agresorul, etnicul este victima. 
Numai simplul fapt că s-ar fi putut afla în Mexic 
când a avut loc accidentul şi tot ar fi fost folosit 
împotriva familiei Lambert, dar să fi fost chiar 
prezenţi acolo?” 


Încă de la început, Javelin a stabilit tonul în felul 
în care urma să fie percepută imaginea lui Miles. 
Chiar în ziua în care dezvăluirile au apărut, articolul 
de fond era ca un fel de parodie a editorialului scris 
de Miles cu numai câteva săptămâni în urmă în 
care-l înfiera pe lordul Scrope. 

„Bogatul magnat american al presei a venit pe 
țărmurile noastre să predice sentimente de care se 
pare că toţi americanii sunt încântați să le 
răspândească - dreptate pentru omul simplu, 
plăcintă cu mere pe fiecare masă, libertatea 
presei. 

Acum am descoperit că Miles Brewster se 
foloseşte de o dreptate numai a lui personală. 
Plăcintele cu mere sunt pline de bancnote pentru 
cei cărora vrea să le cumpere tăcerea. Ziarele sunt 
cumpărate numai pentru foloase personale. 

Vreme de cincisprezece ani acest bogătaş 
american a reuşit să ascundă faptul că Frank şi 
Nona Lambert erau pasageri în maşina care a 
secerat viaţa copilului de la marginea şoselei şi a 

distrus pentru totdeauna speranţele şi planurile 
unei femei de douăzeci şi doi de ani. 

Preşedintele Lambert ar trebui acum să iasă în 
faţă şi să ne spună de ce el şi soţia sa au acceptat 
să fie acoperiţi şi tocmai acum să suporte 
consecinţele dezastruoase pentru ei. Prietenul lor, 
Miles Brewster, a reuşit în fine să-i tragă după el în 
mocirlă”. 

Peste noapte Miles deveni inamicul public 
numărul unu. 


O parte dintre consilierii prezidenţiali îl sfătuiră 
pe şeful lor să nu declare nimic. Dacă spunea 
cumva că numele lui şi al Nonei fuseseră lăsate 
deoparte în raportul formal al poliţiei, atunci ar fi 
părut să se apere. Şi nici nu putea fi văzut 
înfundându-şi un prieten la greu. Era preferabil să 
menţină tăcerea până când trecea furtuna. 

Dar în cea de-a treia zi această speranţă se 
spulberă în cele patru vânturi. Ceva trebuia spus. 
Casa Albă dădu atunci o declaraţie. 

„Preşedintele nu crede că este tocmai potrivit să 
comenteze un accident de maşină petrecut cu 
cincisprezece ani în urmă în Mexic, pentru care 
Miles Brewster şi-a asumat întreaga 
responsabilitate. Aceasta este o chestiune care îl 
priveşte numai şi numai pe domnul Brewster”. 


Două ore mai târziu, s-a dat din Londra un 
comunicat din partea lui Miles Brewster, după 
comunicatul de presă de la Casa Albă, care 
spunea: 

„Domnul Miles Brewster vrea să confirme că el 
este responsabil pentru accidentul de maşină din 
Mexic şi toate evenimentele petrecute în urmă cu 
cincisprezece ani. Niciodată congresmanul Lambert 
sau soţia sa nu au negat prezenţa lor ca pasageri 
ai maşinii cu care s-a produs accidentul. Cum era 
irelevant pentru raportul formal al poliţiei în 
legătură cu tragicul accident, numele lor nu au mai 
fost menționate. Domnul Brewster vrea de 
asemenea să declare că regretă profund şi va 
regreta întotdeauna moartea Perditei Orozco şi 
rănile care au provocat paralizia Teresei Lopez”. 


De câte ori se afla în casă, Zoe asculta cu atenţie 
să audă scrâşnetul roţilor pe aleea cu pietriş şi 
zgomotul făcut de motorul ambalat al maşinii. 
Curierul cu pachetul său de ziare - viaţa ei de 
acum înainte - întotdeauna ambala cu putere 
motorul înainte de a-l opri. 


Pentru o zi povestea păru să se potolească. Dar 
mai apoi clevetirile şi luările de poziţie au 
reînceput. Preşedintele şi Miles Brewster minţiseră 
prin omisiune atunci când avusese loc accidentul. 
Minţeau prin omisiune şi acum. 

Chiar şi în primul raport al poliţiei, Frank Lambert 
nu fusese identificat drept congresman american. 
De ce el şi Nona preferaseră să-şi dea numai 
inițialele în locul numelor întregi? 

Apărătorii preşedintelui scoaseră în evidenţă 
faptul că rapoartele poliţiei mexicane erau mai 
degrabă degajate. 

Sigur că da, interveniseră atacatorii, punând 
cuvântul între ghilimele: „degajate”, devenind 
astfel numele de cod pentru „uşor de mituit”. 

Asta îi acuza pe apărători şi mai rău. Sugeraţi 
cumva, se repeziseră ei să întrebe, că mexicanii au 
o moralitate mai joasă decât a noastră dacă unul 
dintre ei acceptă mită? Dar despre noi ce putem 
spune, că ne permitem să cumpărăm pe toată 
lumea? 


— Au fost prinşi în cârlig, oftă domnul Hare, 
stingând televizorul. După cum se arată lucrurile, 
toată lumea crede că soţii Lambert au plecat de 
lângă un accident îngrozitor. Dacă încearcă acum 
să explice ce s-a întâmplat, asta o să înrăutăţească 
lucrurile şi mai mult. Şi dacă până acum nu şi-au 
dat seama de riscurile unei astfel de tăinuiri, asta 
spune ceva despre felul în care sunt capabili să 
judece. lar în cazul unui preşedinte, felul în care 
judecă este crucial. 

— Dar din ceea ce contează cu adevărat nu s-a 
ascuns nimic, îl contrazise Zoe. Din câte ştim noi 
acum s-ar putea spune că poliţistului i-a venit mai 
uşor să completeze raportul numai cu inițialele lor. 
Se poate să vrei să spui că ar fi trebuit să se ofere 
ca voluntari ca să se completeze cât mai 
amănunţit raportul? Nu era altceva decât un 
poliţist de birou, pentru numele Domnului, în niciun 
caz un preot la confesiune. Şi, oricum, numele lor 
nu ar fi afectat cu nimic toată ancheta. 

— Asta este ceea ce spun mereu oamenii atunci 
când întorc spatele unei responsabilităţi, mormăi 

acru domnul Hare. 

— Asta cel puţin este un lucru sigur de care Miles 
nu poate fi acuzat, rosti Zoe înfierbântată. 

Urmă o perioadă lungă de linişte înainte ca 
domnul Hare să spună: 

— Păcat că n-a dat nicio declaraţie înainte să nu 
mai aibă de ales. 

— Dar aşa este Miles! exclamă Zoe. Este un om 
reticent. Nu poate să suporte să discute despre 
viaţa sa personală. 

Chiar în vreme ce rostea acele cuvinte îşi dădu 
seama de acuzaţia care se întrezărea dincolo de 
ele. 

— Ceea ce este aşa de trist, interveni în cele din 
urmă bunica, este că, dacă n-ar fi fost proprietarul 
şi redactorul-şef al unui ziar de o asemenea 
influenţă, ar fi părut totul diferit. 

Zoe sări de pe scaun şi ieşi val-vârtej din casă. 

larba ţeapănă strălucea albăstruie în lumina rece 
a lunii. Ramurile plopului păreau braţe descărcate. 
Zoe rămase pe malul lacului, privind la luna ce se 
reflecta în apa încremenită, auzind parcă aievea 
cuvintele tipărite. În Javelin, ca şi cum cineva i le-ar 
fi citit cu voce tare. 

„Acum am aflat că predicatorul nostru este la fel 
de corupt ca ultimul dintre puşcăriaşi. Astăzi el 
reprezintă cel mai mare manipulator în acoperirea 
faptelor celui mai puternic cuplu din lume”. 


Când se duse ceva mai târziu în dormitorul ei, 
cineva aprinsese deja veioza de pe noptieră. 
Alături văzu cartea lui Jean Rhys, Marea 

Sargaselor, cu coperta ruptă uşor pe la margini. 
Zoe o deschise acolo unde o bucată de hârtie 
albastră folosită de doamna Hare era pusă aproape 
de final. 

„Dragă Zoe”, scrisul bunicii era foarte clar şi citeţ 
- „în vreme ce tu erai pe afară, mi-am dat seama 
că mă gândeam la următoarele rânduri. 
Intotdeauna m-au hăituit”. Creionul subliniase 
câteva rânduri în partea de jos a paginii. 

p+.. lar eu am spus: 

— Nu e aşa cum pare să fie. 

— Ştiu. Niciodată nu e aşa, mi-a răspuns el...” 

Zoe luă bucata de hârtie şi o lipi la piept. 


Capitolul 46 


Asediul asupra fermei Lopez continua. Filmările 
făcute din aer familiarizaseră lumea cu acoperişul 
roşu al casei vopsite în alb ce părea să se rotească 
în jurul ei, în centru fiind curtea interioară. 
Cameramanii se înghesuiau la barieră şi unul 
dintre ei, reuşi să prindă pe film detaşamentul ca 
de roboţi al oamenilor de securitate care scanau cu 
atenţie chipurile ziariştilor. 

„Cine plăteşte toate aceste gărzi care-i păzesc 
pe Pedro şi pe Teresa Lopez?” se întrebau ziariştii 
şi cei de la televiziune cu indignare. Preşedintele 
refuza să răspundă la întrebări. „Miles Brewster îşi 
alege cuvintele cu cea mai mare grijă. Publicul are 
dreptul să ştie cine a aranjat această acoperire”. 

Plutoane de reporteri vâjâiau prin Monterrey şi 
Saltillo. Oameni ciudaţi începură să apară cu tot 

felul de fantezii. 

Un mexican declară că fusese la secţia de poliţie 
din Saltillo şi auzise o conversaţie purtată în 
camera alăturată. Declara că vocea bărbatului 
semăna perfect cu cea a preşedintelui Lambert. ŞI 
că acesta spusese: „O să-ţi dau o mie de dolari 
dacă nu treci numele pasagerilor”. Povestea făcu 
înconjurul lumii înainte să se descopere că pe 
vremea aceea individul nu avea mai mult de patru 
ani. 

O femeie declară că fusese pacientă în camera 
vecină cu cea în care fusese adusă Teresa. Susţinu 
sus şi tare că auzise o voce care striga 
deznădăjduită: „Nu mă părăsi, Miles. Of, Miles, nu 
mă părăsi”. lar şi iar. Declară mai departe presei 
că nu avea să uite niciodată întâmplarea. 

Un mecanic de la un garaj din Saltillo spuse că îşi 
amintea că pusese benzină la un camion şi că 
şoferul îi povestea cum adusese la spital nişte 
oameni şi un copil mort. Nu, nu ştia numele 
şoferului de pe camion, dar ştia că maşina era 
albastră, marca Ford. „Imi amintesc ce-a spus, de 
parcă totul s-ar fi petrecut ieri. Mi-a povestit cum 
toţi au mers pe platforma camionului, doi dintre ei 
răniţi destul de rău şi sângerând pe platformă. În 
vreme ce conducea în viteză o auzise pe frumoasa 
femeie mexicană ţipând de durere, iar pe 
americanul pe care ceilalţi îl numeau Frank 
spunându-i să tacă”. 


Câteva ore mai târziu Frank îi tot spunea să tacă, 
devenise articolul de fond din oricare ziar 

important, gărzile de la bariera de tufişuri se 
traseră deoparte atât cât să poată trece o maşină. 
La volan era Speers Jackson. 

În salonul alb cei doi bărbaţi se aşezaseră lângă 
Teresa. Ghetele lui Pedro semănau cu nişte 
trunchiuri de copaci plantate înaintea lui, în vreme 
ce cu pumnii se sprijinea pe coapse. Speers stătea 
foarte comod, lăsat pe spate în scaun, cu un picior 
plasat peste genunchiul celuilalt picior, în vreme ce 
căuta să-i convingă pentru a doua oară. 

— No quiero hablar con reporteros,' repetă 
Pedro încăpățânat, hotărât să nu mai vorbească în 
engleză nici măcar cu Speers. 

— Es necesario; totalmente necesario!!, îi zise 
Speers, iar restul conversaţiei o purtară numai în 
spaniolă. Trebuie să schimbăm tactica, zise calm în 
continuare Speers. Amândoi trebuie să discutaţi cu 
reporterii. Nu cu mulţi. Numai cu un grup restrâns. 
Poate două echipe de la televiziune. Şi două de la 
ziare cu fotografii lor. 

— Poate că o să-mi pună şi alte întrebări, mormăi 
posomorât Pedro. Nu cred că ţi-ar plăcea una ca 
asta. Nici mie nu mi-ar plăcea aşa ceva. 

Speers se întoarse cu faţa spre Teresa, care îi 
privea cu ochi ageri, după care, fără grabă, şi fără 
să aibă vreo expresie pe chip, întoarse capul spre 
Pedro. Faţa lui Pedro prinse să se înroşească. 

— O să le spui numai ceea ce ştii despre 
accident, Pedro, asta-i tot ce-o să le spui. Nimic 
altceva, rosti răspicat Speers. Pentru că deja ştiu 

de banii pe care Miles îi transfera în fiecare lună la 
banca din Monterrey. Nu e nevoie să mai adaugi 
ceva în plus. lar Teresa nu trebuie să adauge ceva 
faţă de ceea ce i-a spus lui Simon Fleet. 

Speers se întoarse spre ea. 

— Am fost impresionat, o felicită. Te-ai descurcat 
de minune. 

Ea întinse o mână spre podeaua de gresie ca să 
împingă leagănul. 

După câteva momente de tăcere, Pedro întrebă 
pe o voce posacă: 

— Şi cât de mulţi bani o să primim? 

— De treaba asta o să mă ocup eu, răspunse 
Speers. Ştii foarte bine că poţi avea încredere în 
mine. 

— Eu nu cer niciun fel de plată, interveni Teresa 
pe un ton tăios. Imediat maimuța se aşeză în poala 
ei. 

Speers îşi întoarse atenţia asupra ei. 

— O să ţi se ofere o sumă frumoasă numai 
pentru exclusivitatea poveştii înainte să se termine 
totul. 

— O să spun ce vreau eu să spun, îi răspunse ea. 
Şi pot să fiu sigură că nimeni nu-mi răstălmăceşte 
spusele numai dacă nu sunt plătită. 


După plecarea lui Speers, Pedro rămase alături 
de leagăn, cu coatele strânse pe lângă corp şi 
pumnii încleştaţi în faţă. Mirosul neplăcut al 
pantalonilor - miroseau a sânge, a abator - se 
amesteca cu parfumul suav al mimozei care 
creştea într-un ghiveci la fereastră. 

— Nu mi-ai spus niciodată că pasagerii ceilalţi 
erau persoane importante - că el era congresman. 
Chiar şi atunci, imediat după ce s-a întâmplat şi 
erai pe patul de spital, nu mi-ai spus nimic. 
Autocompătimirea se amestecase cu frustrarea. 

— Sunt o mulţime de congresmeni americani, îi 
răspunse ea. După o mică pauză adăugă: Nu era 
deloc important să ştie cineva cine anume era şi, 
în vreme ce rostea aceste cuvinte, ochii îi deveniră 
impenetrabili. 

— lar următorul lucru pe care o să mi-l, spui este 
că nu a fost deloc important nici atunci când a 
devenit preşedinte, izbucni furios Pedro. Poate că 
pentru mine ar fi fost important să ştiu toate astea. 
Poate că atunci eu aş fi fost primul care să spun 
lumii că Miles Brewster - aproape că-i scuipă 
numele - a ascuns faptul că preşedintele Statelor 
Unite era acolo când s-a întâmplat ce s-a 
întâmplat. Pentru mine ar fi valorat foarte mult. lar 
acum e prea târziu. 

Ochii ei scăpărau atunci când îi întâlniră pe ai lui. 

— Tu eşti singura - vocea lui ajunsese la nivelul 
unui țipăt - care poate scoate bani frumoşi din 
chestia asta. Şi refuzi. Eşti o proastă. 

— Am făcut bani pentru tine vreme de 
cincisprezece ani, îi zise Teresa cu răceală. Poţi să 
te duci la banca din Monterrey în fiecare lună 
pentru tot restul vieţii mele. Amândoi am fost 
plătiţi mai mult decât bine. 

Se împinse iarăşi în pardoseală. Pedro rămase să 
privească leagănul mişcându-se înainte şi înapoi. 
După un minut ieşi ca o furtună din încăpere. 

Echipele presei şi ale televiziunilor îşi aleseră 
reprezentanţii şi cu echipamentul în spinare se 
urcară într-o camionetă. Bariera fu trasă deoparte 
ca să-i lase să treacă. Gardienii de la uşa casei îi 
priviră fără interes, în vreme ce grupul intra în 
casă. 

În salonul luminos cu ferestrele îndreptate spre 
munţi, bărbaţi şi femei se aşezau în poziţiile-cheie, 
liniştiţi şi ordonaţi, ca o mică scenă dintr-un balet 
tăcut. Sunetistul se încruntă după care privi pe 
fereastră la cerul azuriu şi la elicopterul care 
trecea zgomotos pe deasupra casei. 

— Pentru numele lui Dumnezeu, strigă în micuțul 
aparat de emisie-recepţie, faceţi ceva cu dobitocul 
ăla care filmează din aer. Afurisitul ăla de elicopter 
parcă e aspiratorul maică-mii când e pe cale să se 
strice. 

Pedro strălucea efectiv alături de fiică-sa, încălţat 
cu cele mai bune cizme pe care le avea. Işi spuse 
replicile mecanic - îi erau mai mult decât 
cunoscute - şi deşi cei de la televiziune urmau să 
aibă nevoie de traducere pentru public, toată 
lumea putea vedea după faţa lui că vorbea din 
inimă şi că inima lui căuta răzbunare. 

Miles Brewster sosise din nord, un gringo care 
voia doar să se distreze. Aceşti gringo tratau 
Mexicul ca pe terenul lor de joacă. Nu, Pedro nu-l 
întâlnise pe Miles înainte de accident. Prima dată îl 
văzuse zăcând pe un pat de spital. 

Nu, Pedro nu-i întâlnise pe cei doi Lambert. Şi, 
până cu o săptămână în urmă habar nu avusese că 

pasagerii fuseseră persoane importante. 

Da, Miles Brewster plătise o sumă de bani în 
fiecare lună. Şi de ce să nu plătească dacă a făcut 
ce-a făcut? Poate că încă se mai simţea vinovat. Şi, 
oricum, ce însemnau banii aceia pentru un gringo? 
Nimic. Nici toţi banii din lumea largă nu-i vor putea 
face fiica să meargă din nou. 

Asta era tot ce ştia, le zise reporterilor, cu mare 
sinceritate. 

Sunetistul trebui să-şi potrivească microfonul 
pentru vocea joasă a Teresei. O cameră de luat 
vederi era aşezată mai departe ca să cuprindă tot 
leagănul în cadru, iar telespectatorii aveau să 
arate ceva mai târziu spre maimuţica care-şi 
făcuse apariţia în imagine, instalându-se în poala 
Teresei. O altă cameră de luat vederi era aşezată 
aproape pentru prim-planuri. Faţa ei purta prea 
puţine semne ale timpului, aşa cum te-ai fi 
aşteptat la o femeie de treizeci şi şapte de ani... 
Părul negru împletit în jurul capului ca o coroniţă, 
trăsăturile delicate, ochii translucizi, era un fel de 
vis devenit realitate pentru cameraman. 

Le răspunse reporterilor cu un calm încărcat de 
demnitate. Scurt şi la obiect. Fără pic de 
resentimente. Până şi cel mai cinic dintre jurnalişti 
trebuia să accepte faptul că această femeie nu 
avea să-i înşele în vreun fel. Ca şi publicul care o 
urmări la televizor câteva ore mai târziu, cu toţii 
erau impresionați de felul ei direct de a vorbi. 

Înainte de accident era profesoară de engleză. 
Încă mai preda engleza elevilor care se deplasau 
până la ferma Lopez. Ferma, nu prea mare nici în 

zilele acestea, era cu mult mai mică atunci. lar 
casa era mai mare acum decât fusese înainte. 
Mama ei murise pe când era copil. Mătuşa ei, sora 
mamei, se mutase acolo şi o crescuse. 

Îi întâlnise pe Miles şi pe soţii Lambert la o seară 
de dans. Erau împreună cu fiul proprietarului 
fermei Las Ballas. O fermă foarte mare, care era 
proprietatea unui venetic de spaniol. Şi se afla de 
cealaltă parte a munţilor. 

Serile de dans erau mereu amuzante. Oricine 
putea cumpăra bilete la astfel de seri, mai puţin 
cei cunoscuţi drept scandalagii. Oamenii puteau 
să-şi cumpere şi băuturi. Vorbeau unul cu altul. 
Dansau după muzica zgomotoasă produsă de o 
formaţie mexicană. 

— Am dansat cu Miles. Şi cu Frank Lambert, le 
zise. De la bun început i-am plăcut pe amândoi. Şi 
pe Nona am plăcut-o. Era foarte prietenoasă. 

Da, desigur, Miles îi spusese că Frank era în 
Camera Reprezentanţilor. 

— La finele serii m-au condus cu toţii până 
acasă. Miles şi cu mine am aranjat să ne întâlnim a 
doua zi ca să mergem să călărim. 

Nu, soţii Lambert nu mai erau cu el a doua zi. 
Aveau maşina lor şi voiau să meargă la Mexico 
City. Miles stătea la ferma Las Ballas şi au călărit 
împreună în fiecare zi. 

— Nu, răspunse la o altă întrebare, tata nu l-a 
întâlnit deloc şi asta pentru că era plecat. La 
Torrien. La târgul de vite de acolo, cel mai mare 
din ţară. 

Da, desigur, mătuşa ei l-a cunoscut pe Miles. ŞI l- 

a plăcut chiar foarte mult. Din nefericire, mătuşa 
nu mai era în viaţă. 

Da, petrecuse multe seri împreună, cu Miles. 
Luau cina la hotelul cel mare din Saltillo. O dată 
chiar şi în Monterrey. În diferite locuri. 

— Nu mi s-a părut nimic ciudat dacă o femeie de 
douăzeci şi doi de ani se întâlnea cu un bărbat liber 
de orice obligaţii, le zise reporterilor pe un ton de 
batjocură. 

— Chiar dacă el provenea dintr-un alt mediu 
decât al tău? o întrebă un reporter din New York. 

— Am crezut că americanii cred cu tărie că ne 
naştem cu toţii egali, îi ripostă Teresa, cu un 
zâmbet care-l făcu pe cameraman să-şi dorească 
să poată dansa de bucurie. 

Se îndrăgostise de Miles Brewster de prima dată 
când se întâlniseră? 

— Să mă îndrăgostesc? întrebă ea cu o uşoară 
asprime. Vreţi să spuneţi aşa, ca în poveşti? 

Pentru un moment păru să cântărească totul cu 
grijă în minte, după care continuă: 

— Am început să-l iubesc destul de repede după 
prima întâlnire. Era un bărbat teribil de atrăgător. 
Şi aşa a rămas şi până acum. Întotdeauna îi trata 
pe ceilalţi oameni cu respect. Dar am ştiut de la 
bun început că avea să se întoarcă la viaţa lui. 
Niciodată n-a dat de înţeles altceva. 

— Când ţi-ai dat seama că urma să se întoarcă 
înapoi, i-ai purtat resentimente de vreun fel pentru 
că te-a sedus? 

— Să mă seducă? Cine v-a dat o asemenea idee? 

— Vrei să spui că n-ai avut nicio legătură 

amoroasă cu el? Am înţeles că s-a mutat într-un 
hotel din Saltillo pentru ultimele zile de vacanţă. 

Incet, pleoapele îi acoperiră ochii. Când le ridică 
iarăşi, răspunse foarte calmă: 

— Nu am nimic de spus despre o legătură 
amoroasă cu Miles Brewster sau cu oricine 
altcineva. Dacă vreţi să speculaţi despre aşa ceva, 
asta e deja treaba voastră. E o ţară liberă. 

Ajunseră în final la punctul principal: accidentul. 

— Ah, accidentul, le zise. Întinse mâna şi se 
împinse uşor în podea. Unul dintre cameramani 
înjură în barbă. Maimuţa sări din poală pe spătarul 
leagănului ca să se bucure de mişcare. 

Se întâmplase cu o zi înainte de plecarea lui 
Miles înapoi în nord. Soții Lambert se întorseseră la 
Las Ballas înainte să plece şi ei înapoi spre casă. 
Nu-şi mai amintea de ce plecaseră cu toţii cu 
maşina celor doi Lambert şi nu cu maşina lui Miles. 
Da, desigur, ştiuse că maşina fusese înregistrată 
pe numele Nonei. 

— Cum ar putea să nu ştie careva în ziua de azi, 
poate dacă hibernează, mormăi ea, tonul ei 
sugerând clar că fusese o întrebare prostească. 
Dar atunci nu avusese nicio importanţă. 

Făcuseră un picnic sus pe munte. Nu mai ştia 
câte sticle de vin se băuseră. Cu toţii se 
delectaseră cu vinul bun. Miles se aşezase la volan 
după aceea pentru că el cunoştea drumul mai 
bine. Ea se aşezase în faţă, alături de el. 

— Conducea prea repede pentru serpentinele 
acelea, le zise, cu un glas pierit. Ne-am apropiat de 
o curbă strânsă care parcă nu se mai termina. 

Maşina a derapat spre margine şi apoi în faţă le- 
a apărut deodată fetiţa. 

Apoi urletul frânelor. Zguduiturile maşinii. Maşina 
derapând periculos. Căderea peste marginea 
şoselei. Tufişurile care se apropiau amenințătoare. 

Teresa se opri din povestit. Singurul sunet din 
cameră era ţârâitul unui greiere ascuns prin vreun 
colţ. Teresa păru să se dezmeticească şi, întinzând 
mâna, puse leagănul iarăşi în mişcare. 

Zguduitura aceea cumplită, zgomotul, sticla 
spartă, presiunea aceea teribilă pe care o simţise o 
secundă. Totul se petrecuse aşa de repede, încât 
nu-şi mai amintea să fi simţit vreun fel de durere. 
In nemişcarea care a urmat şi-a dat seama că 
zăcea pe pământ, iar maşina răsturnată pe-o parte 
era căzută peste picioarele ei. Şi-a pipăit faţa şi, 
când şi-a privit mâna după aceea, a văzut că era 
plină de sânge. Şi-a pipăit tot trupul şi apoi şi 
picioarele. Atunci de-abia şi-a dat seama că nu le 
putea mişca. 

— Este absurd ceea ce a spus mecanicul de la 
garaj, să susţină că şoferul camionului m-ar fi auzit 
ţipând de durere şi că Frank Lambert mi-ar fi spus 
să tac. Nu simţeam absolut nimic acolo unde ar fi 
trebuit să mă doară. 

Apoi îi văzuse pe soţii Lambert stând alături de 
ea. A apărut şi faţa lui Miles, acoperită toată de 
sânge. Se târa. Nu putea merge. Nu reuşeau s-o 
scoată de dedesubt şi nu mai găseau cricul. Cei doi 

Lambert au încercat din răsputeri să ridice maşina 
de pe ea. 

— Ştiţi foarte bine cam cât poate să cântărească 
o maşină, le zise, dar ei au continuat să încerce. 
Ori de câte ori reuşeau s-o mai ridice cu un 
centimetru, Miles mai băga câte o ramură de tufiş 
dedesubt. 

Le auzise foarte bine gemetele, de parcă ar fi 
fost gâfâieli de epuizare. Apoi soții Lambert 
reuşiseră să ridice destul maşina ca Miles s-o poată 
trage de dedesubt. Miles era tot umed şi lipicios. 
Totul fusese ca un vis, deşi ştia foarte bine că nu 
fusese vis, ci realitate. 

— Miles mi-a spus după aceea că cei doi soţi au 
plecat după ajutoare. Foarte repede, sau aşa mi s- 
a părut mie, s-au şi întors. Un mexican era cu ei. 
Au luat bancheta din spate a maşinii şi m-au 
aşezat pe ea ca pe o targă. Aşa au reuşit să mă 
ducă pe şosea. 

Toţi patru şi copilul mort au mers pe platforma 
deschisă a camionului. Miles era întins pe spate în 
apropiere de ea. 

După asta nu-şi mai amintea prea multe. 
Luminile albe de deasupra ei când au ajuns la 
spital. lar după aceea şi mai puţine. 

— Soții Lambert au venit să te vadă la spital? 

— Nu ştiu, pentru că nu eram conştientă de 
prezenţa lor, le răspunse Teresa. Am fost bolnavă, 
în şoc, bănuiesc. Cei de acolo mi-au spus că a fost 
atinsă coloana. Nici măcar nu-mi amintesc când 
am fost mutată de la spitalul din Saltillo în cel din 
Monterrey. Numai tata - şi Miles - au avut 

permisiunea de a mă vizita. Patul lui Miles era adus 
din altă cameră. Nu putea să stea multă vreme. ŞI 
el era la fel de bolnav. 

— Câte uşi de la maşină s-au deschis în timpul 
căzăturii? o întrebă un reporter. 

— Mi-e teamă că eram conştientă numai de cea 
de lângă mine. 

— Am înţeles că maşina stricată a fost luată din 
ravină. Cine a aranjat treaba asta şi ce s-a 
întâmplat cu maşina? 

— Nu cunosc răspunsul la niciuna dintre aceste 
întrebări, le zise. Subiectul acesta, cu recuperarea 
maşinii din râpă, nu reprezenta cea mai mare 
preocupare a mea în acele momente. 

Apoi Miles fusese mutat cu avionul într-un spital 
din Boston. Când şi ea a putut fi mutată a fost dusă 
tot la Boston. Sanatoriul de recuperare de acolo 
era mai bun decât oricare altul de acest fel din 
Mexic. Miles era şi el tot acolo. 

— Şi cine a plătit? 

Întrebarea nu fusese pusă pe un ton agresiv, dar 
semnificaţia ei nu era mai mică din această cauză. 

— Miles, le răspunse Teresa. 

Când a devenit clar că nicio mişcare sau senzaţie 
nu mai putea fi percepută de picioarele ei, s-a 
întors la casa ei din Mexic. 

— Ai avut un sentiment de amărăciune atunci 
când Miles Brewster a refuzat să se însoare cu tine 
după ce ai paralizat? 

— De ce să simt amărăciune pentru ceva ce nu 
se discutase şi nu se pusese problema înainte de 
accident şi nu a avut loc după? Căminul meu este 

în Mexic. Viaţa lui Miles este în altă parte. 

— Când l-ai văzut ultima oară? 

— Nu cu mult timp în urmă. 

— Când mai precis? 

— La începutul anului. Mi se pare firesc ca 
prietenii să se mai întâlnească din când în când. 

— Cât de curând după accident ai aflat că vă va 
plăti ţie şi tatălui tău bani pentru tot restul vieţii 
tale? 

— Nu mai ţin minte, când am aflat despre treaba 
asta. 

— Oamenii cred azi că a fost un fel de mită, 
señorita Lopez - un fel de asigurare că n-o să 
dezvăluiţi nimic din ceea ce Miles Brewster vrea să 
fie ţinut secret. Oamenii cred că cineva i-a mituit 
pe poliţişti ca să nu treacă numele pasagerilor în 
raportul formal. 

— Ştiţi câte fantezii s-au iscat în jurul acestui 
accident - ca mai apoi să fie considerate 
neserioase şi răuvoitoare, le răspunse, împingând 
iarăşi în podea ca să facă leagănul să se mişte. Nu 
cu vigoare, ci numai cu blândeţe, uşor, înainte şi 
înapoi. 

— Deja aţi spus despre accident, señorita Lopez, 
că a fost ca un vis. Este posibil să nu vă fi trecut 
prin minte că Miles Brewster putea avea un motiv - 
altul decât compensarea normală pentru rănile pe 
care le-aţi suferit - pentru a trimite încă plata 
lunară în banca din Monterrey? 

Teresa părea jignită în demnitatea ei. Asta făcu 
întrebarea să pară impertinentă şi cu totul lipsită 
de necesitate unui mare număr de oameni. 

— Întrebarea pe care mi-aţi pus-o este lipsită de 
sens, răspunse. La fel de bine puteaţi întreba dacă 
nu cumva doar mi se pare că nu pot să merg. 


În scaunul din faţa televizorului, Speers îşi trecu 
gânditor un deget peste buze. Era o performanţă 
formidabilă. Cu toate astea ştia foarte bine că 
spectrul care se ridicase nu avea să dispară, oricât 
de impresionantă şi de nepărtinitoare avea publicul 
s-o găsească pe Teresa Lopez. 


Un multimilionar texan anunţă că avea de gând 
să-i plătească Teresei cel mai bun tratament din 
America de care banii puteau face rost, până când 
va putea umbla din nou. 

Plicurile ce-i erau adresate zilnic erau înmânate 
gărzilor de la barieră. Majoritatea scrisorilor 
conţineau o cerere pentru un interviu în 
exclusivitate, de regulă oferindu-se şi sume mari 
de bani. Altele erau din partea unor impresari care 
se ofereau să acţioneze în numele ei, contra 
obişnuitului procent din încasări. 

In săptămâna aceea apăru pe coperta revistei 
Newsweek. Tot acolo apărea şi maimuţica maronie 
cu părul galben de pe frunte care creştea începând 
de la sprâncene. 


Situaţia din Orientul Mijlociu devenise aproape 
de netolerat. În mod deschis dictatorul sfida 
soldaţii americani şi britanici a căror prezenţă la 
graniţă ar fi trebuit să-l intimideze. În fiecare zi, 
preşedintele intra în camera de conferinţe ca să 

răspundă întrebărilor presei dacă avea de gând 
sau nu să autorizeze un atac aerian. In fiecare zi, 
imediat ce termina cu declaraţia, prima întrebare 
care urma era: „Domnule preşedinte, ne puteţi 
spune de ce n-a ieşit la iveală până acum că 
dumneavoastră şi doamna Lambert eraţi pasageri 
în maşina care a ucis micuța mexicană şi a lăsat 
femeia cealaltă paralizată pe viaţă?” 


În camera de muzică, Zoe stătea cu coatele 
sprijinite de-o parte şi de alta a revistei Newsweek, 
privind la fotografia de pe copertă, zguduită. 
Semăna uimitor de bine cu autoportretul Fridei 
Kahlo, pe care-l văzuse în biroul lui Miles de 
deasupra redacţiei ziarului Washington Express. 

Telefonul o făcu să tresară. Alergă împiedicată 
până în camera alăturată ca să răspundă. 

— Eşti în regulă, Zoe? 

— Of, Jancie! Disperarea care se simţea în glasul 
lui Zoe spunea totul. 

— Mda. Şi aici presa este destul de proastă, oftă 
Jancie. 

— Interviul cu Teresa Lopez a mai îmbunătăţit 
lucrurile puţin în partea ta de ocean? 

Pauza care urmă fu aşa de lungă, încât Zoe avu 
impresia că legătura se întrerupsese. 

— Jancie? 

— Ei bine, a mai pacificat anumiţi oameni, da. ŞI 
cu siguranţă că soţii Lambert au ieşit cu faţa curată 
după povestirea ei. M-am gândit că poate a reuşit 
să-i scoată din gura rechinilor. Dar, în numai 
douăzeci şi patru de ore presa era iarăşi în plină 

furie, cu Javelin care conducea parada. James a 
avut o ceartă îngrozitoare cu lordul Scrope din 
cauza asta. După cum a spus Teresa şi singură, de 
ce să se fi însurat Miles cu ea, doar pentru că a 
rămas paralizată? 

Zoe îşi muşcă buzele. 

— Asta-i linia pe care a apucat-o acum Javelin? 
întrebă într-un final. 

— Una dintre ele. Nu pot să-mi dau bine seama 
ce anume s-a întâmplat în biroul lordului Scrope, 
continuă Jancie, dar cred că James şi-a dat demisia 
şi lordul cel măreț l-a convins să rămână. James 
este într-o stare depresivă pronunţată. Dar 
bănuiesc că nu la fel de rău ca bietul Miles. 

— Cu Miles ai reuşit să vorbeşti? 

— L-am văzut şi pe el şi pe Marigold seara 
trecută, la un dineu. Nu păreau să se simtă deloc 
în largul lor, unul lângă celălalt. Dar în aer exista o 
anumită încordare pentru noi toţi. Numai 
fermecătorul nostru ministru al Apărării a dat-o în 
bară spunând să-l audă toată lumea: „Cum se mai 
prezintă lucrurile dinspre Mexic, Miles?” Dar nimeni 
altcineva nici n-a menţionat în treacăt subiectul. 

Jancie râse amar. 

— Toată lumea vorbeşte numai de treaba asta şi 
cu toate astea, toţi zece am luat cina împreună 
fără să facem nici cea mai mică aluzie. 

Mâna liberă a lui Zoe se aşezase peste ochi. 

— L-am sunat când a apărut prima oară articolul, 
continuă Jancie. Era foarte calm, prietenos, mi-a şi 
mulţumit pentru grijă. Dar nu vrea să discute 
despre toate astea. Dar tu ce faci? 

— Vrei să mă întrebi dacă l-am sunat? 

— Da. 

— Aşa aş fi vrut. Dar mi-am dat seama că el ar 
prefera mai degrabă să nu mai audă de mine - mai 
ales că acum lucrez pentru Gerald Scrope, că după 
ce că l-am părăsit să-l sun ca să-mi exprim 
regretele... 

După ce-şi luară la revedere, Zoe se întoarse să 
contemple mai departe poza de pe coperta 
revistei. Bătrânul Victrola se afla acum pe podea 
pentru că în locul lui fusese instalat faxul, iar când 
zumzetul începu, Zoe îşi ridică privirea. Foaia care 
tocmai ieşea purta antetul lui 7he Monocle. Era de 
fapt pagina de comentarii pe care adjunctul ei o 
pregătise pentru săptămâna aceea. 

Îşi centrase atenţia asupra moralității presei. 
Independenţa de care se bucura revista faţă de 
influenţele proprietarului însemna că redactorul-şef 
adjunct putea să scrie dintr-o poziţie confortabilă. 
Tonul lui privitor la nenorocirea prin care trecuse 
Miles nu era deloc agreabil. 

Cu toate astea, se forţa Zoe să admită, se părea 
că toată lumea ajunsese la această concluzie 
implacabilă ca şi adjunctul ei: Miles Brewster 
făcuse în aşa fel, încât să ascundă identitatea 
pasagerilor din maşina condusă de el şi cu care 
făcuse accidentul. Era destul de rău că fusese 
pregătit să facă una ca asta ca simplu cetăţean, 
dar dezonoarea a fost mult mărită atunci când s-a 
făcut singur redactor-şef. Treaba unui redactor-şef 
era aceea de a descoperi adevărul, nu invers. 

Oftă din rărunchi. Oare îndoielile pe care le avea 

privind integritatea lui Miles vor rămâne să-i 
întunece mintea întreaga viaţă? 

— Chiar de-ar fi aşa, zise tare în direcţia 
portretului strămoşului ei care părea s-o studieze 
cu atenţie pe sub sprâncenele fioroase, cu 
siguranţă că n-o să traversez strada atunci când l- 
oi vedea venind spre mine. 

Dar dacă nu spunea ceva în mod public acum, ar 
fi fost ca şi cum ar fi traversat grăbită strada să nu 
dea nas în nas cu ei. Sau cel puţin asta era părerea 
ei. li mai rămăsese puţină decenţă. Şi voia ca şi 
Miles să ştie asta. 

Aruncând paginile adjunctului său pe canapea, 
mâzgăli în grabă un bilet: „O să-ţi trimit prin fax un 
articol de-al meu până-n două ore. O să aibă 
aceeaşi lungime”. Trimise biletul prin fax. 

Cu un teanc de hârtii sub braţ, se apucă să urce 
scara veche. Balustrada galbenă şi treptele de 
cedru parfumau întregul palier, aroma care o făcea 
mereu să se gândească la mirt. In dormitorul pe 
care cu multă vreme în urmă îl folosiseră părinţii 
ei, dulapul mare avea acelaşi parfum ca şi scările. 
Maşina portabilă de scris marca Olivetti era pe un 
raft în spate. Luă maşina de acolo şi o aşeză pe o 
măsuţă, cu faţa spre ferestrele ce dădeau spre lac. 

Îşi intitulă articolul: Un om reticent. 

Spuse din nou întreaga poveste, scriind-o cât mai 
simplu. Dacă găseai un adverb în tot articolul. Nu 
existau cuvinte ca „îndoielnic”, sau „năvalnic” sau 
„Sfielnic” - acele adverbe calificative care puneau 
amprenta ziaristului pe articolul respectiv. Centrul 
atenţiei publicului - rolul celor doi Lambert - nu era 

punctul central al articolului ei. Acela era Miles. 

Se întoarse la acele părţi ale poveştii de care 
avea nevoie pentru a-şi pleda mai bine cauza. 

„Să presupunem că Miles Brewster, aşa rănit 
cum era, nu ar fi fost hotărât să ridice maşina de 
pe Teresa. Soții Lambert nu ar fi reuşit singuri şi 
fiecare minut în parte în care maşina îi presa 
cumplit pe picioare însemna că sângele nu mai 
putea circula. 

să presupunem că Miles Brewster nu i-ar fi 
aranjat să fie mutată în cel mai bun sanatoriu de 
recuperare. În fond exista un astfel de stabiliment 
şi în Mexic. 

să presupunem că el a făcut un aranjament 
financiar, lăsând trecutul în urmă. Povestirea 
Teresei spune clar că niciodată n-au intenţionat să 
se căsătorească, în schimb au rămas prieteni. 

Ce spun toate aceste fapte despre omul în 
chestiune?” 

Mult timp după aceea rămase cu bărbia sprijinită 
în mâini, privind orbeşte la maşina de scris, 
gândindu-se. 

„Ce spun toate celelalte fapte ale sale, ale 
proprietarului de ziare devenit redactor-şef? 

Datoria unui redactor este aceea de a spune 
adevărul în ziarul său. Dar acesta este un teren 
mai spinos decât ne-ar plăcea să admitem. In mod 
firesc nu se aşteaptă din partea lui să-şi expună 
viaţa personală. În mod firesc nu ar fi admirat dacă 
ar publica ceva ce i s-a spus în particular din cauza 
încrederii pe care prietenii o au în el. In mod firesc 
prietenia joacă şi ea un rol important - de apărat în 

termenii comportării decente acceptate, de 
neapărat în sensul foarte îngust strict jurnalistic”. 

Orice redactor care vă spune că n-a fost 
niciodată influenţat de prietenie, fie minte, fie este 
inuman. 

Îşi aşeză iarăşi coatele pe masă, încercând să-şi 
ordoneze ideile cât mai bine. 

„Dacă lucrurile pe care le ascunde au legătură cu 
o crimă sau ar putea da la iveală o slăbiciune 
semnificativă la un preşedinte american, balanţa, 
echilibrul acestei dileme va fi alterat în vreun fel? 
Răspunsul trebuie să fie pozitiv. 

Dar acel teribil accident din Mexic nu a fost un 
act criminal, aşa cum înţelegem noi termenul. Nu 
există niciun fel de dovezi că s-au dat mite ca să 
fie ascunsă identitatea soţilor Lambert. 

lar prezenţa lor ca pasageri, nu avea oricum 
nicio importanţă în derularea accidentului, deşi, 
după aceea, fără ajutorul lor, Teresa Lopez 
probabil că azi n-ar mai fi fost în viaţă. 

Miles Brewster de la bun început şi-a asumat 
întreaga responsabilitate pentru ceea ce s-a 
întâmplat pe şoseaua spre Saltillo. Nu a dat de 
ştire lumii despre acest accident nici atunci şi nici 
mai târziu. Şi, până când reticenţa va deveni o 
crimă, acesta este încă dreptul omului reticent, de 
a păstra tăcerea în legătură cu viaţa sa personală”. 


Partea a cincea 


Capitolul 48 

Oamenii se îmbrăcau şi se aranjau pentru dineul 
de la Casa Albă simțind o surescitare deosebită. 
Oare preşedintele sau prima doamnă aveau să 
menţioneze în vreun fel marea ameninţare care se 
afla deasupra capetelor lor? 

Era unul dintre acele dineuri foarte mari pe care 
cei doi Lambert le plănuiseră din timp şi cu grijă 
pentru a demonstra atitudinea lor deschisă şi 
lipsită de prejudecăţi. Câţiva şefi de la Serviciile 
Speciale aveau să fie acolo, câţiva dintre capii 
poliţiei, lideri de sindicat, câţiva profesori. La fel 
primiseră invitaţii şi anumiţi judecători, vreo doi 
generali şi unul sau două dintre starurile favorite 
ale familiei prezidenţiale aveau să fie acolo 
aducând cu ele şi strălucirea Hollywood-ului. Nona 
se asigurase cu grijă că fiecare minoritate din ţară 
fusese reprezentată. 

Şi mass-media. Reprezentanţii lor erau jucătorii 
cheie din orice strategie ticluită de Casa Albă, iar 
dacă preşedintele avea de gând să-i lovească pe 
arabi din aer, bunăvoința mass-mediei era 
esenţială. Preşedinţi de televiziune şi directori 
importanţi, proprietari de ziare şi cei mai influenţi 
redactori ai lor fuseseră invitaţi împreună cu câţiva 
editori de oraşe mici de prin toată ţara cu grijă 
selectaţi. 

Invitaţiile fuseseră trimise cu multă vreme 
înainte. Imediat după izbucnirea scandalului cu 
Mexicul când ajutoarele de la Casa Albă realizaseră 
că nu avea să se stingă aşa de repede, 
agonizaseră efectiv verificând şi revăzând toate 
listele de invitaţi. Oare chiar nu exista nicio cale ca 

să retragă invitaţiile acelor capi însetaţi de sânge 
care  mătrăşiseră cel mai rău perechea 
prezidenţială? Cum rămânea cu nemernicul de 
Scrope? De ce naiba trebuia ticălosul ăla care 
începuse totul să stea şi să strâmbe din nas în 
sufrageria de stat? Ce-ar fi fost dacă se anula toată 
treaba? 

Dar preşedintele nici nu voia să audă de aşa 
ceva. Nu exista cale prin care să anuleze dineul 
fără să pară că avea ceva de ascuns. Nona era şi 
ea de acord cu soţul ei, aşa că totul rămase 
precum fusese stabilit de la bun început. 

Pe invitaţie scria că dineul începea la şapte şi 
jumătate. Cu buza de jos prinsă între dinţi, Zoe se 
apucă să-şi aranjeze părul. In oglindă se reflecta un 
aranjament floral spectaculos, aşezat în vaza de 
cristal de pe masa din spatele ei. Cartea de vizită 
fusese scrisă probabil de mâna vânzătoarei de la 
florărie, teribil de elaborat. „De la Gerald Scrope”. 

Începu să sune telefonul. Era recepţionerul. 

— Vă rog să mă scuzaţi că vă deranjez, 
domnişoară Hare, dar am vrut să mă asigur că aţi 
făcut toate aranjamentele pentru o maşină care să 
vă ducă la Casa Albă. 

— O să merg pe jos. In fond am de străbătut o 
stradă şi jumătate, răspunse Zoe. 

— Da, doamnă, ştiu asta, dar o să fiţi îmbrăcată 
în rochie de seară. Lăsă restul frazei oarecum în 
suspensie. 

— Mulţumesc foarte mult. Prefer însă să merg pe 
Jos. 

Când ieşi din hotel, portarul îşi atinse respectuos 

şapca. 

— Vreau să merg pe jos, mulţumesc. 

— Lordul Scrope vă aşteaptă, doamnă, îi 
răspunse portarul, deschizând portiera Cad;/lac-ului 
care aştepta în faţă. 

Oare ce însemnau toate astea, un compliment 
sau o ameninţare? The Monocle apăruse în ziua 
aceea, iar Gerald cu greu putea fi mulţumit de 
comentariul ei. 

— Bună seara, domnişoară Hare. 

Oricât de bine ar fi fost croit costumul lui de 
seară, impresia generală era că părea gata-gata să 
plesnească din cauza energiei pe care acesta o 
emana în jur. 

— O să iau eu asta, îi zise luându-i invitaţia din 
mână şi dându-i-o şoferului său. 

— Nici măcar n-am ştiut că ai venit în America, îi 
zise Zoe. 

El privea însă la maşinile din faţă care păreau să 
se mişte cu viteza melcului. Cu excepţia oaspeţilor 
de onoare, toată lumea trebuia să intre pe poarta 
de est datorită barierelor antitero din faţă. 

Zoe îşi cobori geamul. O lanternă i se aprinse în 
faţă şi un chip privi cu ochii mijiţi înăuntru. Auzi 
imediat după aceea un țipăt şi la câteva secunde 
după aceea lanterna se aprinse de cealaltă parte, 
la geamul lui Gerald. Chiar şi americanii cărora nu 
le păsa care magnat al presei avea un anume lanţ 
de ziare îl cunoşteau deja pe lordul Scrope, măcar 
din auzite, ca fiind englezul al cărui ziar scosese la 
iveală trecutul preşedintelui. 

Imediat ce intrară în grădina Casei Albe, plină de 

maşini, Zoe i se adresă iarăşi lui Gerald: 

— De ce naiba nu coborâm ca să mergem pe jos? 
Avem numai câţiva metri de străbătut. 

— Dă-mi înapoi invitaţiile, se răsti Gerald la 
şofer. 

Odată trecuţi de filtrul de securitate şi ajunşi în 
holul de la intrare, se întâlniră cu un adevărat 
cordon al presei - fotografi, oameni de la 
televiziune, reporteri de toate soiurile - însă toţi 
erau foarte politicoşi şi aveau acreditări. 

Un angajat al Casei Albe în uniformă de paradă îi 
conduse până la etajul la care avea loc recepţia. In 
vreme ce străbăteau covorul roşu ce-i amintea lui 
Zoe de vizitele oficiale, Gerald încă nu-i spusese 
niciun cuvânt. Cu o jumătate de oră încercă să se 
acomodeze cu dispoziţia lui, în ce vreme cealaltă 
jumătate încerca să absoarbă imaginile din jur. 
Aruncă priviri prin fiecare uşă întredeschisă pe 
lângă care treceau, recunoscând Biroul Oval 
prezidenţial după fotografiile pe care le studiase 
mai înainte cu diferite ocazii, nesigură în privinţa 
camerei albastre pe lângă care tocmai trecuse, 
următoarea fiind una verde. 

Murmurul vocilor păru să înceteze atunci când 
intrară în camera auriu cu alb denumită încăperea 
Estica, unde, cu multă vreme în urmă copiii lui 
Teddy Roosevelt se dăduseră ca pe gheaţă pe 
parchetul lustruit şi alţi şapte preşedinţi îşi 
invitaseră oaspeții, dintre care trei fuseseră 
asasinați. 

— Zoe. 

Era Leita Sherman. Petrecerea ei din Georgetown 

părea să fi avut loc cu o sută de ani în urmă. 

— İl cunoaşteţi pe lordul Scrope? întrebă Zoe, 
după care îi prezentă. 

Chipul Leilei Sherman se înnegură pentru un 
moment. După care păru să se decidă să se poarte 
ca şi cum bomba lansată de Javelin şi 
repercusiunile ei nu aveau nici cea mai mică 
importanţă. 

— Probabil că sunteţi foarte mulţumit, lord 
Scrope, cu debutul noului dumneavoastră redactor- 
şef de la The Monocle. A fost un articol strălucitor, 
Zoe, atât de deosebit de tot ce s-a scris până acum 
de când s-a pornit isteria asta în masă. O mulţime 
de oameni vorbesc despre comentariul tău. 

Impasibil, Gerald privea la ceilalţi oaspeţi care 
sorbeau cele mai fine vinuri californiene, privind 
apoi peste umăr la cei care discutau animat în 
spate. 

Oricât de adânc era resentimentul ei pentru 
bărbatul al cărui ziar londonez începuse această 
criză, Leila în niciun caz nu se aşteptase din partea 
lui s-o ignore pur şi simplu. Ca una dintre cele mai 
îndrăgite amfitrioane ale Washington-ului, era 
obişnuită să i se dea atenţie. Când Gerald termină 
cu privitul prin sală, îi observă imediat supărarea. 

— Dumneata eşti doamna care practic a semnat 
nota de plată a campaniei prezidenţiale a lui Frank 
Lambert, îi zise posac. 

După o scurtă pauză de gândire, Leila îi răspunse 
înţepată: 

— Sunt fericită că am putut juca un mic rol în 
această reuşită a lui. 

— Dar în seara asta sunteţi la fel de fericită, 
doamnă Sherman? 

— Mi-a făcut plăcere să te revăd, Zoe, zise 
deodată Leila. Sper să nu găseşti lucrul la lordul 
Scrope mult prea intolerabil. Este cea mai 
necioplită persoană pe care am cunoscut-o 
vreodată. 

Fără să-i mai arunce lui Gerald nici măcar o 
singură privire, se îndepărtă foarte demnă. 

— Lord Scrope. Era redactorul-şef de la 
Newsweek. 

— Pe Zoe Hare bănuiesc că o cunoşti, rosti 
Gerald. 

— Mi-a plăcut articolul, i se adresă direct 
redactorul-şef. Probabil că ai ajuns să-l cunoşti 
destul de bine pe Miles Brewster cât ai lucrat la 
Dispatch. 

— Mă întreb dacă o să-şi arate mutra aici în 
seara asta, mormăi Gerald. 

Zoe roşi violent. 

Deodată toţi cei din încăpere tăcură, chipurile 
fiind întoarse spre uşă. Zoe se mută puţin într-o 
parte ca să poată vedea ceva peste umerii celor 
din faţă. 

Preşedintele părea relaxat. Şi prima doamnă 
zâmbea, deşi chipul îi era puţin încordat. Angajaţii 
Casei Albe începură să conducă oaspeţii spre 
perechea prezidenţială. 

Redactorul-şef de la New York Times reuşise să 
capteze atenţia lui Gerald, aşa că Zoe profită ca să 
se strecoare cât mai departe de el. Tocmai stătea 
de vorbă cu un judecător şi cu soţia sa când unul 

dintre ajutoarele în uniformă o trase deoparte şi-i 
spuse: 

— Prima doamnă ar fi bucuroasă să vă poată 
saluta, domnişoară Hare. 

Zoe se simţi cuprinsă de nervozitate. 

— Felicitări pentru postul de redactor-şef la The 
Monocle, îi zise Nona degajată. 

Zoe îşi aminti de privirea ei încordată din timpul 
interviului. 

— Nu sunt tocmai sigură ce părere să am despre 
comentariul tău de săptămâna asta, dar cel puţin a 
fost original. 

Silueta îndesată a lui Gerald se materializă 
deodată alături de ele. 

— Gerald Scrope, se prezentă singur. 

Faţa Nonei se întunecă, după care deveni 
inexpresivă. Se scuză şi se îndreptă spre următorul 
invitat din invitaţie, Zoe ştia că nu avea să stea la 
aceeaşi masă cu Gerald, lucru pentru care mulţumi 
în gând celui care întocmise planul în vreme ce 
toată lumea se îndrepta spre sufrageria de stat - 
cincisprezece mese rotunde cu câte zece locuri 
fiecare, damascul alb strălucind şi vesela aruncând 
scânteieri de lumină. Pe un perete, deasupra 
căminului de marmură, preşedintele Lincoln părea 
să reflecteze adânc, aşezat pe un scaun roşu. 
Numai că în mintea tuturor nu exista loc decât 
pentru gânduri legate de viitorul preşedintelui 
aşezat printre ei. 

Aproape de sfârşitul desertului, nu veni nicio 
cerere formală de a se face linişte. Preşedintele 
Lambert pur şi simplu îşi împinse scaunul în spate 

şi se ridică, iar liniştea se propagă firesc pe la toate 
celelalte mese. Preşedintele arăta de parcă n-ar fi 
avut nicio grijă pe lume. 

— Prieteni, rosti, privind cu atenţie în jur. Şi 
neprieteni. 

Râsete nervoase se auziră de pe la mese. 

— Un discurs ar fi teribil de nepotrivit într-o 
ocazie fără formalitate ca aceasta, aşa că voi 
spune numai câteva cuvinte. Seara aceasta a fost 
plănuită în aşa fel, încât unii dintre noi să aibă 
posibilitatea să întâlnească alţi oameni pe care nu 
i-am cunoscut şi pe care doream să-i ştim mai 
bine. Intotdeauna am crezut că pot afla mai multe 
dacă întâlnesc persoane în carne şi oase, în loc să 
citesc numai despre ei. Se opri. 

Oamenii se priviră unii pe alţii. 

Vreme de câteva minute, preşedintele amestecă 
glumele cu politica. Un compliment făcut unui 
administrator de spital fu urmat de o scurtă 
prezentare a rezultatelor obţinute de guvern în 
urma reformei sănătăţii. După o glumă prietenoasă 
despre unul dintre generalii prezenţi, merse drept 
la ţintă cu o remarcă valabilă apropo de 
îngrijorătoarea criză arabă. 

Oaspeţii aleşi cu grijă înainte pentru a fi 
menţionaţi reacționară diferit, fie umflându-se în 
pene în faţa privirilor celorlalţi, fie afectând o 
modestie falsă pentru acea onoare. 

— Nona şi cu mine, continuă preşedintele, 
suntem extrem de încântați că baronul presei 
englezeşti, lordul Scrope - ziarul său londonez, 
Javelin probabil că v-a captat atenţia în ultima 


468 


vreme - a putut veni ca să fie alături de noi în 
această seară. 

Făcând eforturi disperate de a se stăpâni, nimeni 
de la masa lui Gerald nu îi aruncă o privire. 

— Şi Nonei şi mie ne pare extrem de rău că Miles 
Brewster n-a putut veni aici în seara asta. l-am 
trimis însă urările noastre de bine în marele necaz 
care s-a abătut asupra lui. 

Necazul lui, cugetă Zoe furioasă. 

— Şi acum vă rog să vă simţiţi cât mai bine în 
restul serii. 

Preşedintele se aşeză. 

După un moment de linişte  copleşitoare, 
izbucniră aplauze frenetice - entuziaste (Leila 
Sherman) sau circumspecte (redactorul-şef de la 
Newsweek). Stând nemişcat pe scaun, Gerald 
rămăsese cu pumnii încleştaţi aşezaţi alături de 
farfuria cu desert pe care o mâncase înainte să fi 
început discursul. Zoe rămăsese tăcută. 

La unsprezece fix totul se termină. In vreme ce 
oaspeţii se revărsau în grădină ca să-şi caute 
maşinile, adevăratele comentarii despre 
cuvântarea preşedintelui începură aprinse. Zoe 
profită de debandadă ca să se strecoare singură pe 
stradă. Tocmai traversase East Executive Avenue 
când Gerald o ajunse din urmă. 

— Ar trebui să bem un pahar înainte de culcare, 
domnişoară Hare. 

— Îmi pare rău, lord Scrope, dar parcă nu am 
chef în seara asta. Mă simt uşor îngreţoşată. 

Restul drumului îl făcură în tăcere. 

Ajunşi în holul hotelului, Zoe îi zise: 

— Acum vă spun noapte bună. Trebuie să mă 
duc să-mi iau cheia. 

Când reveni ca să urce în ascensor, Gerald se 
strecură pe lângă ea. Erau singuri. Rămaseră unul 
lângă celălalt, ascultând fâşâitul mecanismului 
silențios. Zoe trebuia să coboare prima. Atunci 
când uşile începură să se deschidă, Gerald întinse 
un braţ pe lângă ea şi apăsă pe butonul care 
menținea uşile deschise. 

— Dumneata şi cu mine trebuie să stăm de 
vorbă, domnişoară Hare. 

Expresia de pe faţa ei spunea totul fără să mai 
fie nevoie de cuvinte. 

— Nu, nu în seara asta, domnişoară Hare. Acum 
eşti în dispoziţia de iepure fricos. O să ne întâlnim 
mâine pentru masa de prânz. La ora unu. In 
Camera Willard. Somn uşor, domnişoară Hare. 

Luă degetul de pe buton şi îi permise să coboare. 

În vreme ce întorcea cheia în broască, telefonul 
din cameră începu să sune. 

— Zoe, bună. 

Era James Wharton cu o voce destul de nesigură. 
Băutură? Oboseală? Stres? Poate că şi vocea ei era 
la fel şi asta pentru două din cele trei motive. 
Băuturile se serviseră cu moderație, ceea ce-i 
convenise de minune lui Zoe care nu era mare 
băutoare. 

— Ştiam că încă nu te-ai culcat, îi zise. 
Preşedintele mi-a spus c-o să mergi la dineul de la 
Casa Albă. A menţionat măcar în treacăt că am 
venit şi eu cu el în Washington? 

Fuseră amândoi cu amărăciune. 

— Nu că ar fi cineva cu el efectiv, adăugă James. 
E aici şi Simon Fleet. Trebuie să petrec douăzeci şi 
patru de ore cu tot felul de mărimi ca să mă 
căciulesc şi să le împing în faţă un alt contract. 
Numai Dumnezeu mai ştie ce anume face Fleet - 
se făleşte cu gloria căpătată, bănuiesc. Trebuie să 
te văd, Zoe. 

— Of, James, ce-o să ne facem? Mâine zbor 
înapoi în Vermont. Şi mai trebuie să iau şi prânzul 
cu lordul Scrope înainte să plec. 

— Este urgent. 

— E totul în regulă cu Jancie? 

— Şi da şi nu. 

— Nu e bolnavă, nu? Acum devenise neliniştită. 

— Nu în felul la care te-ai referit adineauri. Dar 
trebuie neapărat să stau de vorbă cu tine. 

— O să mai rămân aici şi mâine seară şi o s-o 
pornesc spre nord tocmai sâmbătă. 


Capitolul 49 


Pentru un moment nici nu ştiu unde se află. Se 
întinse după ceas - 8: 00 - după care se întinse la 
loc ca să privească modelul floral al draperiilor, 
deşi petalele florilor aproape nu se vedeau în 
camera pe jumătate întunecată. Pe jumătate 
luminată, se corectă. Trebuia neapărat să 
gândească pozitiv. 

Întoarse capul ca să privească la florile reale din 
camera pe jumătate luminată. De la Gerald Scrope. 

Se întinse după telefon şi ceru micul dejun. 

— Pe o tavă, vă rog. 

Apoi se întinse iarăşi rămânând nemişcată ca un 
cadavru şi încercând să-şi golească mintea. Dar 
imaginile continuau s-o hăituiască. Preşedintele 
zâmbind amabil în vreme ce-i trimitea lui Miles 
cufundat în necazuri urările lui de bine. Miles, cu 
expresia aceea caldă şi prietenească şi apoi 
răceala subită cu care se retrăsese în carapace 
atunci când îi spusese de oferta lui Gerald. Poza de 
pe coperta lui Wewsweek care în mintea ei 
ajunsese să se confunde cu autoportretul lui Kahlo. 
Noaptea cu Peter la Waldorf, doi oameni stând 
îmbrăţişaţi, căutând puţină alinare. Degetul lui 
Gerald înfipt în butonul care menținea uşile 
ascensorului deschise. 

Se simţi uşurată atunci când auzi chelnerul 
bătându-i la uşă. 

Puțin după ora zece traversă holul mozaicat plină 
de încredere în sine, mimând o persoană care ştia 
precis unde anume merge şi ce anume vrea. Cel 
puţin ştia unde trebuia să ajungă. Cam pe când 
sorbise jumătate din cea de-a doua cană cu cafea, 
se hotărî deodată că trebuia să folosească timpul 
pe care-l avea la dispoziţie până la întâlnirea cu 
Gerald. 

Probabil că existau o sută de taximetre care de- 
abia aşteptau clienţi la colţul lui 14th Street, dar i 
se părea urât să-i lase pe portar fără cei doi dolari 
bacşiş. Gerald, punea pariu, i-ar fi dat cinci, dacă 
nu chiar zece. Dar era la fel de posibil să nu-i dea 
absolut nimic. 

Portarul acceptă cei doi dolari ai ei de parcă ar fi 
fost nişte perle. Oamenii din Washington aveau 

maniere minunate, indiferent de zona din care 
proveneau, Maryland sau Virginia, mai ceva decât 
mult lăudatele maniere ale sudiştilor. Şi mult mai 
frumoase decât cele din Londra, cugetă mai 
departe. Se urcă în taximetru. 

Clădirea care adăpostea Washington Express 
părea parcă mai mică decât şi-o amintea, uşa din 
faţă mai puţin impunătoare. Dar nimic nu se 
schimbase de cealaltă parte a străzii, acolo unde 
căsuţa minunată întrerupea şirul blocurilor imense. 
Bătrâna magnolie încă mai umbrea treptele din 
faţa uşii. Vopseaua albastră nu arăta semne de 
îmbătrânire, iar obloanele arătau ca şi cum de-abia 
fuseseră vopsite. Când intră în holul de la Express 
se simţi cuprinsă de un sentiment cald, ca şi cum 
s-ar fi întors acasă după o lipsă îndelungată. 

Nu spusese nimănui că avea de gând să treacă 
pe acolo. De altfel, foarte puţini se adunaseră. Cei 
doi cu care luase legătura ca să-i convingă să vină 
la The Monocle săriră primii în picioare când o 
văzură. 

Rămase să  trăncănească cu ziariştii și 
secretarele cu care se înţelesese cel mai bine. Cu 
toţii văzuseră poza de pe prima pagină a ziarului 
lor rival din Washington - Gerald cu un chip 
împietrit în vreme ce privea pe fereastra maşinii, 
Zoe uimită. 

Redactorul-şef pentru care lucrase Zoe nu mai 
era acolo; cu câteva săptămâni înainte devenise 
redactorul-şef al celui mai important ziar al lui 
Gerald din America. 

— Au avut loc o grămadă de schimbări de când 

ai plecat tu de aici, îi zise fostul ei redactor în 
vreme ce-şi sorbeau cafeaua în biroul lui. 
Majoritatea dintre ele în rău. Până să se mute Miles 
la Londra, nici măcar nu mi-am dat seama cât de 
crucial era în conducerea zi de zi a măgăoaiei 
ăsteia. Eram cu toţii uimiţi de el, bănuiesc, dar nu 
ne-am dat seama cât bine ne făcea din punct de 
vedere al moralului, care pe atunci era ridicat la 
cote mult superioare. Noul redactor-şef şi-a adus 
oamenii lui peste cei mai buni oameni din echipa 
noastră. Nimeni nu ştie dacă Miles este conştient 
de cât de demoralizaţi am ajuns. 

— Am crezut că vine la Washington în mod 
regulat, oftă Zoe. 

— Da, dar nu e acelaşi lucru ca atunci când era 
sus şi venea jos de câte ori aveam nevoie de el. Cu 
toţii ştiam că redactorul-şef se ducea la el cel puţin 
o dată pe zi. Ai auzit cumva cum se descurcă Miles 
acum, c-a fost pus cu spatele la zid? Trebuie să fie 
al naibii de greu. A fost al naibii de neplăcut, Zoe, 
trebuie să mărturisesc sincer, să trebuiască să mă 
folosesc de propriul lui ziar ca să-i denunţ 
încercarea de muşamalizare. Bănuiesc că ar fi 
trebuit să-şi fi dat seama că în cele din urmă orice 
chestie de genul ăsta se descoperă şi-ţi 
explodează în faţă. 

— Asta-i o declaraţie tâmpită, nu-l iertă Zoe. Prin 
natura lucrurilor, nici n-ai habar de muşamalizările 
care nu sunt descoperite. Redactorul rânji încântat. 

— Ai rămas aceeaşi, Zoe. Mereu logică. Apropo, 
să ştii că mi-a plăcut comentariul tău din The 
Monocle. Probabil c-a fost o pastilă cam amară 

pentru lordul Scrope. 


— Mi-a trecut prin cap că s-ar putea, să sari să iei 
pistolul. La început am fost nemulţumit. Foarte 
nemulţumit, domnişoară Hare. 

De-abia se aşezase la masa din colţ la care se 
afla Gerald din Camera Willard. 

— Cel de-al doilea gând a fost că era foarte bine 
pentru The Monocle. Oamenii vorbeau de tine chiar 
înainte să te muţi în scaunul redactorului-şef. 

— Şi credeţi că acest comentariu al meu a fost 
cinstit, lord Scrope? îl întrebă, curioasă să audă ce 
avea de spus. 

— Când oamenii lucrează pentru mine îmi spun 
„domnule preşedinte”, domnişoară Hare. 

Zoe înghiţi în sec. 

— Ce aţi dori să comandaţi? 

Alese plăcinta cu crabi Maryland - nu numai 
pentru că nimeni din Anglia nu ştia să facă o 
plăcintă de crabi bunicică, dacă nu bună, ci pentru 
că era şi foarte uşor de mâncat. Încordarea care o 
încerca la întâlnirile cu Gerald îi făceau mişcările 
greoaie şi nu era în stare să se descurce cu tăiatul 
sau cu mestecatul unui cotlet de miel. 

Imediat ce chelnerul se îndepărtă cu comanda, 
Gerald se apucă să-i repete spusele: 

— „Orice editor care îşi spune că n-a fost 
influenţat niciodată de prietenie, fie minte fie este 
inuman”. 

Zoe încercă să se oţelească. 

— Cum rămâne cu proprietarul, domnişoară 
Hare? întrebă. Mă vezi pe mine fie minţind, fie de-a 

dreptul inuman? 

— Nu am fost conştientă de faptul că ai pretins 
că n-ai fost influenţat niciodată de prietenie. Aşa e, 
domnule preşedinte? 

El flutură o mână prin aer în loc de răspuns. 

Atunci ea continuă: 

— Când am luat a doua oară prânzul la /vy, de ce 
mi-ai spus toate lucrurile acelea despre dumneata? 

Nu reuşea deloc să-i descifreze expresia în 
vreme ce el o privea ţintă. 

— Poate că te plac, Zoe. 

Niciodată înainte nu-i mai spusese aşa. Niciunul 
dintre ei nu mai spuse nimic. El privea cu atenţie în 
farfurie, examinând crabii imperiali pe care îi avea 
în faţă. Luă furculiţa şi se apucă să mănânce. 

Zoe înceapă să guste din plăcinta ei cu crabi. 

Când Gerald împinse deoparte farfuria, rosti: 

— Încă mai vrei să crezi că, într-un fel sau altul, 
Miles Brewster îmi este superior - din punct de 
vedere moral. Mereu te-ai dat în vânt şi ai crezut 
bazaconii de genul „un ţel înalt, mai mult bine”, şi 
altele de genul ăsta. Micuța domnişoară Puritate. 

Zoe era hotărâtă să nu-şi arate sentimentele cu 
niciun chip. 

— Sunt convinsă că el crede că are motive mai 
nobile decât ale mele. Dar ai observat că face aşa 
cum îl taie capul ca să obţină ce vrea. Sau aşa a 
făcut până când l-am prins cu mâţa-n sac. 

Ce tare o dureau cuvintele lui. Însă ochii lui nu 
aveau nimic  ameninţător. Nu încerca s-o 
intimideze. Încerca doar s-o convingă. 

— Nu trebuie să cazi în fund în faţa marilor 

idealuri. Pentru că acestea nu ajută pe nimeni 
până la coadă. Trebuie să priveşti lumea aşa cum 
este ea. E mai bine şi pentru tine şi e mai bine şi 
pentru lume. 

Făcu o scurtă pauză, permițându-i să absoarbă 
aceste noi idei. 

— Pentru o fată care a ajuns aşa de departe ca 
tine, ai rămas din anumite puncte de vedere tot un 
copil, Zoe. Te-aş putea învăţa o mulţime de lucruri. 
Chipul i se îmblânzi deodată. Chiar dacă inimile şi 
florile nu sunt stilul meu. 

Ea îi zâmbi deodată. 

— Nu pot să mă pronunţ în privinţa inimilor, dar 
sus în cameră, am un buchet de flori la fel de mare 
ca un urs, îi zise. „De la Gerald Scrope”. 

— Când ai de gând să te întorci în Siberia ta? 

— Mâine dimineaţă. lar asta înseamnă că-mi mai 
rămân exact cinci zile din vacanţa de recuperare 
până să preiau efectiv conducerea la The Monocle. 

— Lasă-le să fie numai patru, îi zise el. 

Ea rămase nemişcată în scaun. 

— Am avut câte ceva de rezolvat la Washington, 
continuă el. lar mâine mă duc pe Coasta de Est. 

— Nu mi te pot imagina în afara unui oraş, îl 
necăji Zoe. 

— Vino cu mine şi-o să vezi un Gerald Scrope pe 
care nici nu ţi l-ai imaginat până acum. 

Nu-i dădu timp să-şi ridice scuturile de apărare. 

— Un prieten texan a apărut pe neaşteptate în 
Washington. Are o cabană de vânătoare pe 
undeva, într-un loc uitat şi de oameni şi de 
Dumnezeu, care se cheamă Tilghman Creek. Noi 

doi mai avem câte ceva de discutat împreună. 
Cred c-o să-ţi placă. 

Îi zâmbi. 

— Nu trebuie să redevii iarăşi domnişoara lepure, 
Zoe Hare. Are destule dormitoare de oaspeţi. Toate 
foarte bine dotate. 

— Imi place la nebunie Coasta de Est, îi mărturisi 
roşie la faţă. Dar le-am promis bunicilor că mâine 
mă întorc. Nu pot să-i amân iarăşi. 

— Ba da, Zoe, sigur că poţi. 


Capitolul 50 


Restaurantul se afla pe o stradă liniştită de 
cealaltă parte a râului Potomac. James era deja 
aşezat la o masă dintr-un colţ, aşa de preocupat de 
gândurile lui, încât nici n-o observă până când nu 
se aplecă să-l sărute. 

James comandă un whisky pentru ea şi încă unul 
dublu pentru el. Se apucase să bea mult şi repede. 
Cam pe la jumătatea celui de-al doilea îi zise: 

— Trebuie să spun treaba asta cuiva în care am 
încredere şi care o iubeşte pe Jancie. 

Zoe îşi dădu seama că trebuia să se concentreze 
asupra fiecărui cuvânt pentru că nu erau coerente 
şi James îşi exprima gândurile în valuri. 

— Lucrurile erau deja puse pe tapet cu 
preşedintele. Noi doi reuşiserăm să punem 
oarecum lucrurile la punct şi un mod de muncă 
care devenea intolerabil numai din când în când. 
Apoi - trebuie să se fi întâmplat imediat după 
plecarea ta - am refuzat să scriu un articol de fond 

în care să spun că Alan Rawiston este salvatorul 
naţiunii şi ca atare ar trebui să preia 
responsabilitatea - un punct de vedere care, din 
nefericire, s-a cam întins, chiar foarte mult. Acum, 
cel puţin o treime dintre sprijinitorii primului 
ministru au început să conspire împotriva lui. 
Atunci preşedintele a deschis un sertar de la birou. 

Faţa lui James devenise cenuşie. 

— Camera video a fost probabil instalată în 
dormitorul din apartamentul lui. Turnul ăla de sticlă 
în care stă este chiar vizavi de parlament. Se ridică 
ca o puţă. Ca a lui Fleet. Când e cu Jancie. 

Îşi trecu nervos o mână peste faţă. 

Zoe îşi aşeză o mână pe braţul lui. 

— James, să ştii că nu înţeleg. 

— Erau imagini îngheţate. Ale lui Fleet cu Jancie. 
Ca nişte bucăţi de carne. Asta-i ceea ce-i făcea să 
pară aşa de dezgustători. 

Zoe inspiră adânc. 

— l-am arătat pozele lui Jancie în aceeaşi seară. 
Niciodată n-o să se poată elibera de el. 

Zoe îşi lăsă mâna mai departe pe braţul lui. 

— Când preşedintele mi le-a dat, eram prea 
şocat ca să mai spun ceva. Chiar ca nişte bucăţi de 
carne, repetă James cu ochi goi. A doua zi 
dimineaţă m-am dus să-l văd înainte să mă apuc 
să-mi strâng lucrurile de pe birou. l-am zis că dacă 
vrea să mă dea în judecată pentru ruperea 
contractului, atunci aşa să fie. Se opri. 

— Şi? 

— A închis şi apoi şi-a deschis ochii foarte încet. 
Şi mi-a zis - aici James încercă să imite accentul lui 

Gerald - „Nu-mi convine deloc, domnule 
ambasador, să  demisionezi într-un astfel de 
moment”. 

Zoe îşi retrase mâna şi luă o înghiţitură zdravănă 
din băutură. 

— A deschis iarăşi sertarul ăla monstruos de la 
birou. De această dată a scos la iveală un dosar cu 
documente. Pagini întregi de birocraţie, toate 
bătute la maşină la un singur rând. 

James îşi ridică servieta pe care o lăsase lângă 
piciorul mesei. Scoase de acolo un dosar pe care-l 
deschise la prima pagină. Zoe observă imediat că 
era vorba de o fotocopie. El îşi trecu un deget 
peste margine. 

— A întors paginile foarte încet. Foarte, foarte 
încet. Oriunde se afla o mică pauză la capătul unei 
secţiuni, am putut să-mi văd şi semnătura. Il imită 
iarăşi: „Tu ai autorizat exportul acestor 
componente de maşinării, domnule ambasador. 
Stimabilul om de onoare, însuşi James Wharton, n- 
a văzut nimic rău în încălcarea embargoului 
armelor pentru arabi”. 

Zoe îşi simţea gâtul uscat iască. 

— Fabricile electronice ale lui Scrope sunt 
împrăştiate prin toată America, continuă James. 
Luna trecută m-a trimis la cea din Austin, Texas. 
Scrope Southwestern. Amfitrionul meu a fost unul 
dintre cei mai drăguţi tipi pe care ţi-i poţi imagina. 
Peter îl cunoaşte. Până şi numele - Speess Jackson 
- mă făcea să zâmbesc. Incă nu cunosc legătura lui 
cu Scrope, dar are un fel de carte albă cu intrare 
liberă acolo. Am descoperit că preşedintele îmi 

dăduse autoritatea unui avocat ca să semnez 
actele pentru vamă pentru un transport urgent 
către Mexic. Pagini întregi de limbaj tehnic despre 
componente de maşini-unelte. 

Râse uscat. 

— Acestea includeau şi componentele 
electronice cu care - aşa cum delicat s-a exprimat 
al nostru vajnic preşedinte - garantau că armele 
chimice ale arabilor loveau drept la ţintă. Dacă 
stau să mă gândesc acum, îmi dau seama că le 
trimiteau în felul ăsta de ceva vreme. Care este 
motivul lui să mă incrimineze pe mine, numai 
bunul Dumnezeu mai poate să ştie. 

Zoe îşi aşeză iarăşi mâna pe braţul lui. 

— Mi-e teamă însă că nu am ajuns la final, 
continuă James. Bănuiesc că deja ştii, motivul 
pentru care dictatorul îndrăgostit de super-arma sa 
nu a folosit-o încă este că nu are componenta 
electronică esenţială. Ei bine, se pare c-o s-o aibă 
şi pe asta cât de curând. Era în transportul ăla pe 
care eu l-am autorizat. 

Răsfoi repede paginile până când ajunse aproape 
de final, după care întoarse dosarul ca să poată citi 
ea. Işi aşeză degetul alături de un nume. 

— Pedro Lopez. De data aceasta râse sălbatic. 
Nimic nu se poate compara cu componenta lipsă a 
super-armei, cu excepţia unei mici glume macabre 
la final. 

— Oare este aceeaşi persoană cu tatăl Teresei? 
întrebă Zoe. 

— Dumnezeu ştie. În păienjenişul ăsta de 
coşmar, este foarte posibil să fie unul şi acelaşi. 

Câteodată cuvintele lui James erau chiar ale lui, 
deşi ieşeau afară cu greutate. Apoi trecu iarăşi la 
spusele lui Gerald. 

„Cocaină paraşutată la fermele texane e o 
nimica toată, domnule ambasador”. Se pare că 
mult, cu mult mai multă, trece graniţa în 
camioane, ascunsă acolo unde nici dracu' n-o 
poate găsi, asta pentru cazul în care vameşii se 
hotărăsc să  cotrobăie. Adevărul este că 
inspectează mai puţin de un camion la zece. Ca să 
verifice mai mult ar însemna să blocheze comerțul 
de la graniţă. 

Privi la chipul stupefiat al lui Zoe şi îi zâmbi 
tulburat. 

— „Ar trebui să te felicit, domnule ambasador” îl 
imită iarăşi pe Gerald, „pentru interesul tău 
apropiat faţă de comerţul de graniţă. Dar sunt 
unele lucruri care trebuie ţinute mai în secret. 
Dacă un anumit lucru din acest comerţ practicat pe 
acolo devine public, am să neg că am cunoştinţă 
de aşa ceva”. 

Inchise dosarul şi-l împinse spre Zoe. 

— Păstrează-l tu, Zoe. 

— Şi eu de ce să-l vreau? întrebă ea, retrăgându- 
se de parcă James tocmai se pregătea să-i arunce 
în poală un şarpe cu clopoței. | 

— Zoe, te rog, păstrează-l. Incuie-l pe undeva. 
Vreau să ştiu că-i în siguranţă dacă vreodată o să 
am nevoie de el. 

După câteva momente, Zoe îi răspunse încet: 

— Bine, s-a făcut. 

Urmară alte câteva momente de tăcere 

stânjenitoare. 

Apoi Zoe sparse gheaţa şi-l întrebă: 

— Când m-ai sunat seara trecută, nu mi-ai spus 
că ai venit aici cu Gerald Scrope? 

— Nicio grijă. De săptămâna viitoare nu voi mai fi 
şeful lui de cabinet. Ce farsă îngrozitoare. Aş fi 
plecat de săptămâna trecută, dar am simţit nevoia 
să-mi clarific puţin gândurile. 

Zoe se întinse şi, pentru un moment, îi mângâie 
uşor obrazul. 

— Speers Jackson, oftă James visător, de parcă 
ar fi încercat să aducă în prim-plan o imagine ce 
aştepta la marginea minţii. Să fiu înşelat de un 
asemenea om drăguţ a mai adăugat ceva la şocul 
iniţial. 

Niciunul dintre ei nu se atinsese de mâncarea 
care se răcise în farfurii. Zoe se scuză şi se 
îndreptă grăbită spre toaleta doamnelor. Reuşi să 
ajungă până la prima chiuvetă înainte să înceapă 
să vomeze violent. 


Cu dosarul într-o mână, închise uşa de la 
dormitor şi întoarse cheia. Chiar înainte să fi 
apucat să se întoarcă simţise ceva ciudat înăuntru. 

Niciodată nu mai văzuse ceva asemănător 
exceptând poate o pictură erotică de-a Georgiei C- 
Keefe. 

Erau probabil cel puţin o duzină, petalele florilor 
nefiind ridicate şi ascuţite ca acelea ale crinului, cu 
care la prima vedere se asemănau, ci rotunjite, 
aducând cu ale lalelelor. Nu aveau coada prea 
lungă şi fuseseră strânse în aşa fel, încât păreau să 

explodeze centrifugal, dintr-un fel de miez. Fiecare 
floare se deschisese aproape cu totul, partea 
interioară fermă şi umedă întinzându-se în lături, 
expunând stamina purpurie, obraznică. 

Deschise plicul ce însoţise buchetul. În locul 
scrisului îngrijit al vânzătoarei dădu peste un 
cartonaş scris în grabă de o mână fermă. „De 
această dată de la Gerald.” 


Capitolul 51 


Compuse scrisoarea încă din avion. Când o să 
ajungă la fermă o s-o scrie la maşină. În cele din 
urmă reuşi să compună ceva foarte scurt şi foarte 
la obiect. 

„Dragă Gerald, 

M-am simţit onorată prima dată când m-ai invitat 
să fiu redactorul-şef de la The Monocle. Îmi pare 
rău că trebuie să renunţ la acest post înainte chiar 
să fi început să lucrez. Dar, gândindu-mă mai bine, 
mi-am dat seama că, oricât de mult aş admira The 
Monocle, în niciun caz nu vreau să lucrez pentru 
Scrope Opportunities Ltd. 

Ca întotdeauna, Zoe Hare”. 


Fusese mai mult decât un capriciu. Ideea îi 
venise lui James prima dată când avionul se 
apropia de aeroportul Dulles. 

Deja îşi plănuise încă de pe atunci să mai 
rămână o zi după ce-şi termina treburile la 
Washington. Majoritatea  cunoscuţilor lui din 
capitală de regulă  dispăreau în timpul 

weekendurilor, dar tot trebuiau să mai rămână 
măcar câţiva. 

Apoi se gândise că tot ceea ce voia de fapt cu 
adevărat era să se afle iarăşi pe ambarcaţiunea lui, 
navigând prin Chesapeake Bay de unul singur. Un 
iaht de patruzeci şi patru de metri proiectat pentru 
curse era cam prea mare pentru a putea fi condus 
de un singur om. Şi mare parte din bucuria de a 
naviga şi de a se lua la întrecere cu marea şi cu 
vântul provenea din faptul că ştia că viaţa lui 
depindea de îndemânarea celuilalt coechipier. Dar 
mai ieşise şi singur cu vasul de câteva ori. Işi 
aminti, pe râurile dosnice de pe Coasta de Est, şi o 
dată şi în golf când marea era foarte calmă. Atâta 
vreme cât se folosea numai de pânza cea mare, nu 
aveau să apară probleme. Ce ciudat i se părea, 
imediat ce-i venise această idee, avea impresia că 
de fapt îl însoţise toată vremea în subconştient. 

Imediat ce achită nota de plată de la Willard, 
sună la portul din Annapolis şi le spuse celor de 
acolo să-i pregătească vasul pentru sâmbătă 
dimineaţă. 

Intotdeauna îi plăcuse Annapolis-ul. Căsuţele din 
secolul optsprezece construite din cărămidă adusă 
de  schoonerele englezeşti care, imediat ce-o 
descărcau îşi umpleau calele cu baloturile de tutun 
care aşteptau în incinta vămii. Eleganţa tăcută a 
Casei de Stat în stil colonial unde fusese ratificat 
tratatul dintre Paris şi Anglia. Severitatea impusă a 
Academiei Navale ce fusese construită în 
apropierea râului, piatra albă reflectând razele 
soarelui mai ceva decât şepcile aspiranţilor. 

Locul unde se afla vasul era aproape de gura 
râului. Toată lumea părea să se bucure să-l revadă. 
Murmurul domol al motorului era alinător, mai ales 
atunci când se retrase de lângă locul de ancorare, 
făcându-le cu mâna celor rămaşi - împătimiţi ai 
iahtului - aşteptând nerăbdător la cârmă în vreme 
ce echipajul se străduia să verifice totul, câţiva 
pescari cu plasele înghesuite în fundul bărcii plate, 
cu care aveau de gând să meargă să prindă crabi 
şi stridii. Lui James îi plăcea nespus să simtă briza 
şi soarele dimineţii. 

Când ieşi în larg, blocă cârma în vreme ce ridica 
pânza cea mare. Preluă iarăşi cârma şi pânza albă 
bubui, desfăşurându-se şi umflându-se în vânt, 
vasul legănându-se dintr-o parte în alta pe valuri, 
căutând să prindă curenţii favorabili. 

Imediat ajuns în largul golfului, se îndreptă spre 
pod, mergând repede cu fluxul ce avea să ajungă 
în Baltimore o oră mai târziu. Îşi ridică privirea spre 
podul imens în care tone întregi de oţel legau 
trupul Marylandului de apendicele său estic, ţărmul 
plat în care timpul părea să se scurgă alene şi 
vechile familii încă mai locuiau în casele imense de 
lângă râuri şi unde, în partea îndepărtată a 
peninsulei, Atlanticul părea să fiarbă. 

Se îndreptă spre Love Point, cu pânzi umflată de 
vânt şi bubuind ca un ciocan deasupra capului, 
fără să mai fie prins ca într-o capcană în el însuşi. 
Se eliberase de toată umilinţa adunată şi de 
imaginile care nu-i mai dădeau pace. 

Când mai slăbi puţin odgonul pânzei ca să 
întoarcă într-un fel de buzunar al golfului, zâmbi 

văzând casele de bătrâni adunate pe mal, unde, pe 
trepte, deşi era prea tărziu în an, încă mai stăteau 
trei moşuleţi cu chipurile arse de soare şi de vânt. 
Chiar alături era un mic han proţăpit deasupra 
apei. Câteva mingi de sticlă pătate străluceau în 
soare, delimitând locul în care peştele era prins de 
plasa agăţată de ele. El şi cu Jancie stătuseră la 
nişte prieteni care-şi aveau casa pe undeva pe 
aproape. Desfăcu pânza şi trase iahtul la doc. 
Hanul servea crabi proaspăt prinşi şi bere 
englezească decentă. 

Dar, curând, deveni nerăbdător s-o pornească 
iarăşi pe mare. Când golful se lărgi, celelalte 
iahturi deveniră mici triunghiuri rămase undeva 
departe. La Love Point valurile deveniră mai mari, 
iar el chiui de încântare. 

Mai rămase puţin să se bucure de zbuciumul 
valurilor, după care întoarse, iahtul. Işi rezervase o 
cameră pentru noapte la Crabshe!// Inn la Kent 
Narrows şi voia să ajungă acolo la timp ca să se 
spele, să bea un bourbon şi o cină mai devreme, 
înainte să se întoarcă la ambarcaţiune pentru o 
mică plimbare de seară. Îi plăcea să străbată apele 
întunecate cu singura lumină provenită doar de la 
stele şi lună. Dacă dădea peste vreun împătimit pe 
la Crabshell Inn, poate că accepta să fie membru al 
echipajului. 

Bău o bere mare la tocana de stridii şi 
sentimentul de bunăstare continuă să-l ţină în 
mrejele lui. Ştia că acesta venea de la vas, din 
faptul că-l putea controla în vreme ce provoca 
adâncurile, că-şi controla astfel destinul, fără să 

mai fie la bunul plac al unui om care nu-i dorea 
deloc binele. 

Sufrageria era destul de goală, aşa că era firesc 
să fie atent când îl văzu pe şeful de sală 
conducând la masă o pereche nou-sosită. James îşi 
ridică privirea ca să vadă o fată uluitor de 
frumoasă, o adevărată fantezie sexy. Imediat în 
spatele ei însă venea Simon Fleet. 

Nici zece minute după aceea - încă discutând 
meniul cu fantezia sexy şi arătându-şi cunoştinţele 
în materie de oferte suculente ale golfului, Simon 
fu chemat la telefon. Deja îl văzuse pe James aşa 
că se opri la masa lui pentru o secundă ca să-i 
spună: 

— Pe cât facem pariu că ăsta trebuie să fie 
preşedintele? Îi zâmbi cu o urmă de disperare în 
privire. Primul lucru care mi s-a spus când am 
ajuns la Javelin a fost că seamănă cumplit de mult 
cu Argus. „Oriunde te afli unul din ochii lui te 
vede”. 

Simon nu se putu reţine să nu rânjească. 
Redactorul-şef îi spusese asta. lar luni avea să se 
anunţe că Simon era acela care-l înlocuia. 


Speers Jackson invitase câţiva oameni care-şi 
petreceau sfârşitul de săptămână pe Coastă să 
vină să ia cina în seara aceea la cabana lui de 
vânătoare ca să-l cunoască pe lordul Scrope. 
Fuseseră aleşi cu grijă pentru afaceri - senatorul 
de Maryland din Comitetul Senatului pentru 
Serviciile Armate împreună cu soţia; cel mai 
puternic om din opoziţie, Jock Liddon, cu o 


488 


prietenă. Pentru ei nu fusese deloc un drum uşor; 
cabana lui Speers era ascunsă lângă Tilgham 
Creek, un paradis al vânătorilor de rațe. 

Peluza casei se întindea până la cheiul de lemn 
de pe marginea apei şi toată ziua vântul aducea 
aerul umed de pe celălalt mal unde erau ascunse 
cuiburile rațelor printre trestii. Gerald nu avea 
stare. Nu-i prei plăcea oricum viaţa din afara 
marilor oraşe, şi, din punctul lui de vedere, coasta 
estică a Marylandului era ca un fel de junglă, chiar 
dacă plopii îşi pierduseră frunzele şi tufişurile se 
uscaseră. 

Incă ofuscat din cauza faptului că Zoe nu venise, 
simţea nevoia de acum familiară de a face pe 
cineva să sară prin laţul întins de el. Ştia - 
întotdeauna ştia unde putea să-i găsească atât pe 
şeful său de cabinet cât şi pe viitorul nou redactor- 
şef. Dar de chemat avea de gând să-l cheme 
numai pe Simon. Asta avea să-l facă pe James să 
se simtă nesigur. 

— Luni dimineaţa am de gând să anunţ că noul 
redactor-şef de la Javelin este Simon Fleet, anunţă 
plin de emfază după ce toată lumea se aşeză cu 
câte un pahar cu băutură alături. 

Cu toţii ştiau şi fără să li se mai spună cine 
anume era Simon Fleet. 

— Cred că buna noastră gazdă nu se va supăra 
dacă o să-l sun pe domnul Fleet să-i spun să ni se 
alăture la cină. Stă la Kent Narrows cu un prieten, 
închipuindu-şi prosteşte că nu are niciun fel de 
responsabilitate în această seară. 

Speers zâmbi cu amabilitate. 

— Dar o să-i trebuiască o eternitate ca să ajungă 
până aici cu maşina, oftă nevasta senatorului. Va 
trebui să ocolească pe toate drumurile astea de 
ţară. lar unele drumeaguri sunt extrem de înguste. 

— Asta este deja problema domnului Fleet, 
răspunse Gerald, îndreptându-se spre birou. 

— Atunci spune-i să închirieze o barcă, îi strigă 
Speers din urmă. 


Când se întoarse de la telefon, Simon se opri 
iarăşi la masa lui James. De această dată expresia 
de disperare de pe faţa plinuţă nu mai era deloc 
amuzantă. 

— lisuse, trebuie să ajung acolo unde stă el. La 
capătul pământului lângă un râu care se cheamă 
Tilgham. Imediat. Sunt zeci de mile de aici şi până 
la drumeagurile alea afurisite şi bătute de 
Dumnezeu. Şi nu pot s-o iau şi pe amica de colo. 
Fir-ar afurisită să fie de treabă. Aruncă o privire 
îngrijorată spre fata care sorbea delicat din 
cocktail. 

— Te duc eu, interveni James. Barca mea e mai 
rapidă decât orice maşină şi categoric mai rapidă 
decât orice barcă ai reuşi să închiriezi. Să-ţi pui 
haine groase. Am o vestă de salvare şi pentru tine. 

Strălucirea lunii era palidă ca o stafie, iar cerul 
ameninţător şi întunecat deasupra plopilor ce 
semănau cu nişte schelete ridicate chiar pe țărm. 
James ridică pânza cea mare. 

— Să nu uiţi să ridici vela de furtună atunci când 
vom intra în golf, îl instrui pe Simon. O să zburăm 
ca vântul. 

Simon mai navigase de nenumărate ori cu 
iahturile în decursul anilor petrecuţi la Washington, 
dar mereu se asigurase că erau ieşiri de plăcere în 
timpul lungilor luni de vară. Dacă împrejurările 
erau potrivnice, dacă nu avusese de ales, făcuse 
parte din echipaj, dar mereu neîndemânatic şi fără 
tragere de inimă. Ştia cum să ridice afurisita de 
pânză şi cum s-o coboare, dar n-ar fi spus că-i 
făcea plăcere în vreun fel. 

Vela de furtună aproape că-l pocni peste obraz 
atunci când o înălţă şi când vântul o umflă cu un 
pocnet. Se strecură înapoi la locul său, de după 
cabine, cu picioarele sprijinite pe copastie, având 
grijă să-şi ţină capul la adăpost de rafalele de vânt. 
Îşi privi ceasul. Îi spusese fetei că avea să se 
întoarcă înainte de miezul nopţii. Şi ea nu primise 
deloc bine vestea că el trebuia să plece. 

Când trecură de Insula Morilor de Vânt, vântul de 
nord-vest îi izbi cu toată puterea, iar valurile se 
înălţară enorme. Luna dispăruse. Simon căuta în 
van să vadă măcar o stea. În vreme ce botul 
iahtului spinteca valurile; apa se scurgea în neştire 
peste bord. Buzele aveau gust de sare. Işi privi 
pantalonii care i se lipiseră de picioare. Îşi dorea 
nespus să fi fost destul de inspirat şi să-şi fi pus un 
al treilea pulover peste cămaşă. Îngheţase al naibii 
de tare. Se răsuci ca să strige după James. James 
arăta parcă mai mare decât şi-l amintea Simon. O 
siluetă întunecată profilată pe cerul negru. Din 
cauza vestei de salvare părea un fel de războinic 
de pe alte tărâmuri. 

Simon îşi puse palmele la gură şi strigă cât putu 

de tare. 

— Nu ne-am îndepărtat prea mult? Arătă 
disperat la şiragul subţiratic de lumini care 
reprezenta punctul din care plecaseră. 

James răsuci cârma ca să prindă şi mai mult 
vânt. Zgomotul făcut semăna cu cel scos de un 
tren în plină viteză care tocmai trecea printr-un 
tunel. Simon tremura tot mai tare de frig. Dacă 
putea intra sub punte - nu suporta să se ştie acolo 
jos, în cabinele strâmte; de parcă ar fi fost într-un 
coşciug plutitor - putea să-şi ia haina de acolo 
unde o pusese ca s-o ferească de umezeală. In 
acest caz ar fi trebuit să rămână acolo destulă 
vreme ca să-şi scoată vesta de salvare şi să-şi 
tragă haina peste toate acele pulovere şi apoi să-şi 
pună iarăşi vesta. Dar murea dacă nu mai punea 
ceva pe el contra afurisitului de vânt care devenea 
mai pătrunzător cu fiecare minut care trecea. 

In patru labe, se îndreptă de-a lungul punţii spre 
adăpostul cabinelor ocolind adăpostul de până 
atunci, însă, chiar atunci o rafală puternică de vânt 
făcu nava să se încline, aşa că el rămase 
suspendat de balustradă privind îngrozit în jos, la 
munţii de apă clocotitoare. 

— Pentru numele Domnului, ce ai de gând să 
faci, măi omule? urlă cât îl ţineau plămânii. 

James întoarse cârma. Puntea se ridică atât de 
violent şi apoi se înclină, încât Simon fu azvârlit în 
picioare. Încercă să se agaţe de balustradă, dar, 
înainte să ajungă până acolo, vântul umflă deodată 
pânza de furtună şi capătul ei îl izbi cu putere în 
ceafă. Ca un baston de golf care loveşte mingea 

aruncând-o prin aer, aşa şi lovitura primită îl 
aruncă pe Simon direct peste balustradă în apa de 
dedesubt. Probabil că nici măcar nu ştiuse ce 
anume îl lovise. 

james se agăţă de cârmă. Schimbă imediat 
cursul  iahtului dinspre  Tilgham Creek spre 
Chesapeake Bay. Era ud leoarcă, dar nu-i păsa. 
Apa era rece ca moartea aşa cum venea, când 
dintr-o parte a punţii, când din cealaltă, dar era 
plăcută aşa cum îi biciuia faţa şi, atunci când 
furtuna izbucni în toată măreţia ei, nu mai putu 
spune care era apa de mare şi care erau stropii de 
ploaie. Le provocase pe amândouă şi avea să 
câştige acea întrecere. 

Când văzu în cele din urmă luminile de la Bloody 
Point, forţa vântului ajunsese probabil la opt. 
Menţinu cursul iahtului drept. El era stăpânul 
destinului său. Răsuci cârma în aşa fel, încât 
ambarcaţiunea să fie în unghi potrivit cu vântul şi, 
în momentul dinaintea umflării pânzei de către 
vânt, rafala subită lovi cu putere pânza dintr-o 
parte. Catargul iahtului ajunsese aproape paralel 
cu apa atunci când dădu drumul cârmei. Inainte să 
se răstoarne mai apucă să chiuie cât îl ţineau 
puterile în semn de triumf şi de uşurare. 


Capitolul 52 


Zoe îşi atârnă în dulap hainele pe care le purtase 
la Casa Albă. Scrisoarea pentru Gerald avea s-o 
redacteze la maşina de scris a tatălui ei de 
dimineaţa următoare, în fond nu era grabă. 

După cină, luară cafeaua în camera de muzică. 
Ştirile de la televiziune deveniseră un fel de drog 
pentru Zoe. Primul subiect al ştirilor de-abia 
începuse. 

„O patrulă de soldaţi britanici din trupele de 
menţinere a păcii din vest, masate la frontiera 
arabă, a fost ambuscată de arabi musulmani, iar 
soldaţii forţaţi să predea armele. Treizeci de 
indivizi înarmaţi cu arme de ultimă oră au ţinut o 
mitralieră la tâmpla comandantului, făcându-i pe 
cei şase soldaţi din patrulă să se întindă pe jos şi 
să îi lase pe musulmani să-i dezbrace. Cu o ultimă 
umilinţă, soldaţii britanici au fost obligaţi să facă 
flotări în mijlocul drumului. Atacatorii au pretins că 
sunt luptători independenţi, dar comandantul 
patrulei nu are nicio îndoială că aceştia sunt de 
fapt ataşaţi la armata dictatorului. Erau înarmaţi cu 
arme sofisticate foarte noi şi de un model cum 
comandantul patrulei n-a mai văzut încă. 

Într-un incident separat trei soldaţi arabi au fost 
împuşcaţi şi omorâţi şi alţi cinci capturați după ce 
au tras cu arme chimice de mână într-un grup de 
civili aflaţi sub protecţia trupelor Naţiunilor Unite. 
Examinările preliminare asupra armelor luate de la 
soldaţii arabi indică că sunt de dată recentă. O 
cercetare amănunţită ar putea indica ce părţi-cheie 
din aceste arme au fost manufacturate în Statele 
Unite sau Marea Britanie”. 

Zoe deveni atentă la cel de-al doilea subiect care 
aducea în prim-plan reacţiile congresmenilor faţă 
de criza de încredere a Casei Albe, legată de 
incidentul cu acoperirea urmelor accidentului. 

Acesta duse direct spre cel de-al treilea subiect 
al serii. 

„Cadavrul  persoanei-cheie în descoperirea 
muşamalizării de la Casa Albă a fost descoperit 
plutind pe un râu de lângă Chesapeake Bay, drept 
urmare a furtunii cumplite care a lovit seara 
trecută coasta estică. Simon Fleet, redactorul de 
ştiri externe de la Javelin în vârstă de treizeci şi 
cinci de ani, încă mai avea pe el vesta de salvare 
portocalie. A primit o lovitură fatală în ceafă. 
Investigaţiile domnului Fleet au fost primele care 
au scos la iveală faptul că preşedintele şi prima 
doamnă erau în maşină cu magnatul presei Miles 
Brewster atunci când a avut loc accidentul de pe 
şoseaua spre Saltillo”. 

Câteva momente fu prezentat un fotomontaj. 

„Domnul Fleet naviga cu fostul ambasador 
britanic la Washington, James Wharton. Incă mai 
există speranţe că domnul Wharton ar mai putea fi 
în viaţă”. 

Amândoi bunicii se întoarseră tăcuţi spre Zoe. 
Prezentatorul ajunsese acum la un atac rasist 
petrecut în Los Angeles. Zoe se ridică şi închise 
televizorul. Se aşeză mai apoi pe locul ei şi-şi luă 
cafeaua. 

— Nu, nu mai este în viaţă, oftă ea. 

Lacrimile începură să-i şiroiască pe obraji, iar 
cafeaua începu să se verse în farfurie din pricina 
tremurului. Aşeză cana cu farfurioara pe masă şi 
plecă din cameră. 

O puteau vedea foarte bine aşa cum stătea, 
siluetă fragilă, pe ţărmul stâncos al lacului. 

Un pescar ieşit cu barca în larg zări vesta de 
salvare portocalie două dimineţi mai târziu. Se 
înţepenise sub cheiul de lemn al unei cabane de 
vară. Peter fu cel care identifică pe loc cadavrul. 
Nu mai văzuse înainte un cadavru care să fi stat în 
apă două zile, îi mărturisi lui Zoe mai târziu. Zoe 
luă primul avion spre Londra din seara aceea. 

Lăptarul tocmai îşi făcea turul atunci când ajunse 
ea în Kensington Park Road. Danny fu cel care-i 
deschise uşa. Uşa de la dormitorul mamei lor era 
încă închisă, o informă. Dar ştia că avea să se 
bucure de venirea lui Zoe, continuă. El şi cu Nell 
tocmai se pregăteau să plece la şcoală. Profesoara 
le spusese că trebuiau să încerce să se poarte ca şi 
cum totul ar fi fost normal. Le spusese că aşa era 
cel mai bine şi pentru mama lor şi pentru ei. Danny 
stătea foarte drept, mai drept decât alţi copii de 
şapte ani, foarte demn şi corect. li spuse lui Zoe că 
avea să-i ducă el valiza până în dormitor. Numai că 
atunci când se aplecă s-o sărute, izbucni în lacrimi 
amare. 


Capitolul 53 


Ce se întâmplase pe vas? Din toate întrebările, 
aceasta era aceea care n-o slăbea nici măcar 
pentru o secundă. Ea şi Zoe stăteau întinse pe pat, 
îmbrăcate, dar fără pantofi, proptite de perne, 
sorbind din paharele cu whisky, privind cu ochii goi 
pe fereastră la hornurile ce se zăreau dincolo de 
Kensington Park Road. 

Dormitorul ei, îi spusese lui Zoe. Oribil. Fusese 
dormitorul lor. Luase băutura de pe măsuţa 
specială din biroul lui James. lar dacă erai extenuat 
şi copleşit de durere parcă ţi-era mai uşor să 
vorbeşti stând întins sau puteai să rămâi pur şi 
simplu tăcut, privind pe fereastră, odihnindu-te 
îndurerat. 

— Oricine mai cunoaşte câte ceva despre 
furtunile din Chesapeake Bay spune că trebuie să fi 
fost un accident, rosti Zoe. Soarta străbătând 
lumea cu cizmele ei mari. Sunt convinşi că Simon a 
fost lovit în cap de pânza umflată de vânt. 
Cunoscându-l pe James, sunt sigură că era încă la 
cârmă când vasul a fost răsturnat. Ţi-l poţi imagina 
pe James renunțând la cârmă? 

Privi câteva secunde profilul lui Jancie, după care 
se întoarse iarăşi spre fereastră. 

— Din punctul de vedere al lui James, Jancie, 
cred că a fost cel mai frumos mod de a muri. Poţi 
să-ţi închipui o altă cale pe care ar fi ales-o? 

Ciudat, cugetă Zoe. Oamenii erau în stare să 
inventeze tot felul de lucruri atunci când nu voiau 
să mărească durerea cuiva. Peter era singura 
persoană căreia îi spusese tot ce ştia. El îi 
răspunsese că mai întâi trebuia să verifice poliţa 
înainte de a-i da de ştire, deşi poliţele de asigurare 
pe viaţă de cele mai multe ori nu erau plătite dacă 
se vădea cel mai mic semn că era vorba de o 
sinucidere. Dar nu asta o preocupa cel mai tare pe 
Zoe. Dacă Jancie credea că asta fusese voia lui 
James, numai Dumnezeu ştia cum avea să se simtă 
tot restul vieţii. Era destul de rău şi fără asta. 

— Ce ţi-am spus atunci, începu Jancie, despre 
cum n-o să mă pot elibera de Simon până când 
unul dintre noi n-o să moară... Câteodată spui 
unele lucruri pentru că asta-i ce simţi în focul 
momentului. Dar asta nu înseamnă neapărat că 
trebuie să fie şi adevărate. Acum nu mai ştiu dacă 
am vorbit serios atunci. 

Fără s-o privească, Zoe îşi aşeză o mână pe 
mâna lui Jancie, nu mult, doar pentru un scurt 
moment de alinare. 

— Dar se pare că cineva te aude spunând, 
continuă Jancie, şi face în aşa fel încât să se 
adeverească, într-un mod în care nu ţi l-ai putea 
închipui nici în cele mai cumplite coşmaruri. 

Nell apăru în pragul uşii. Când ea şi cu Danny 
reveniseră de la şcoală, Zoe îi însărcinase să 
răspundă la uşă. 

— E domnul ăla care-l duce pe tati la serviciu 
dimineaţa, le comunică Nell. Nimeni nu observă că 
se folosise de timpul prezent. Cu toţii făceau la fel. 

Zoe îşi cobori picioarele din pat. 

— Mă întorc imediat, îi zise lui Jancie. Nell 
deschidea drumul. 

Şoferul rămăsese în faţa uşii de la intrare. 

— Am o scrisoare pentru doamna Wharton, 
doamnă, îi zise. Din partea preşedintelui. Mi s-a 
spus să aştept răspunsul. 

Îi înmână lui Zoe un plic. 

— Dacă doamna Wharton nu poate citi 
scrisoarea acum, pot aştepta cât o fi nevoie, 
continuă. Sau mă pot întoarce. Cum credeţi că-i 
mai bine. Omul părea nefericit şi nu se simţea 


498 


deloc în largul lui. 

— Stai puţin, îi răspunse Zoe. li duc scrisoarea 
chiar acum. 

Fusese scrisă chiar de Gerald. 

„Dragă doamnă Wharton, 

Până când înmormântarea şi ceea ce urmează 
vor rămâne undeva în urmă, s-ar putea să găsiţi de 
ajutor să aveţi maşina şi şoferul la dispoziţia 
dumneavoastră. L-am instruit pe fostul şofer al 
soţului dumneavoastră să vă stea la dispoziţie în 
fiecare minut ăl săptămânii care urmează. 

Al dumneavoastră sincer, Gerald Scrope”. 

Priveau amândouă albe la faţă scrisoarea din 
mâna lui Jancie. Ea fu prima care-şi regăsi sângele 
rece. 

— Spune-i să se ducă naibii, rosti furioasă, 
aruncând scrisoarea, întorcându-şi iarăşi faţa spre 
fereastră, cu un chip aşa de împietrit, că i-ar fi 
putut aparţine statuii ce întruchipa furia. Şi dă-i şi 
scrisoarea înapoi. Nu vreau nimic în casa asta care 
să aparţină cumva lui Gerald Scrope. 

Împăturind-o şi vârând-o la loc în plic, Zoe i-o 
duse înapoi şoferului care aştepta nemişcat în faţa 
intrării. l-o înapoie fără vreo explicaţie. 

— N-o să avem nevoie de tine, îi zise foarte 
simplu. 

Omul îşi atinse şapca cu mâna şi o porni pe alee 
când, deodată, se întoarse. 

— M-aş bucura mult, doamnă, dacă i-aţi spune 
doamnei Wharton că tare rău îmi pare pentru 
necazul dumneaei. Un om aşa de bun. 

Din Colorado sosiră mama lui Jancie cu sora 

acesteia şi cumnatul. Zoe îi cază într-un hotel 
micut din apropiere. Peter veni şi el de la 
Washington şi se cază la Hyde Park la o distanţă de 
zece minute de ele. 

— Am vrut să fiu aici, îi zise lui Jancie. Erau 
amândoi legaţi prin pierderile pe care le suferiseră. 


— Bineînţeles că nu merg la înmormântare, rosti 
Marigold. Întotdeauna au fost mai degrabă prietenii 
tăi, nu ai mei. 

Lui Miles nu-i părea rău. De fiecare dată când 
trebuiau să apară amândoi în public, legătura 
firavă dintre ei se încorda intolerabil de mult. 

— Cred că amândoi o să ne simţim mult mai bine 
când o să se sfârşească ziua de azi, vorbi iarăşi 
Marigold. 

Erau amândoi în biroul lui. Prin uşa deschisă se 
puteau vedea o parte din valizele ei aşezate pe 
hol, gata să fie luate în după-amiaza aceea. El îi 
admiră părul frumos ce strălucea în lumina clară a 
soarelui de dimineaţă. 

— Sper să-ţi meargă cât mai bine, îi zise Miles. 

— Mulţumesc, Miles. Marigold ezită câteva 
secunde. Mi-aş dori ca tot ceea ce s-a întâmplat în 
Mexic să se clarifice odată. Nu-mi plac deloc toate 
aceste atacuri la integritatea ta. 

— Mulţumesc. Am crezut că poate or să-ţi dea o 
bună justificare pentru faptul că mă părăseşti în 
favoarea lui Gerald Scrope. 

— Nu. 

ÎI sărută pe obraz. 

— Sper să-ţi meargă cât mai bine, repetă el. 

Slujba urma să se ţină la St. Bride's de pe Fleet 
Street, cunoscută încă drept biserica ziariştilor, 
deşi clădirile redacţiilor de odinioară erau acum 
ocupate de alte firme de o altă factură. De la 
cartierele lor generale situate în diferite puncte ale 
Londrei, cincizeci sau şaizeci de ziarişti se grăbiră 
să-şi facă apariţia înaintea prânzului. Veniseră şi de 
la Washington câţiva. Peter se strecurase într-o 
strană fie la mijlocul bisericii. Miles alese să stea 
singur în spate. Lordul Scrope nu-şi făcu apariţia. 

Din prima strană, de-o parte şi de alta a lui 
Jancie, se vedeau numai vârfurile capetelor blonde 
ale lui Nell şi Danny. Familia sosită din Colorado şi 
Zoe se aşezaseră chiar în spatele lor. Când toată 
lumea se ridică ca să cânte imnul marinarilor şi se 
ajunse la versul „Şi acum ne rugăm Domnului 
nostru pentru aceia în primejdie pe mare”, Jancie 
începu să tremure convulsiv. Zoe întinse o mână, 
masându-i uşor umărul până când tremurul se mai 
potoli. 

În afara bisericii, Zoe îl văzu pe Miles. Stătea 
deoparte. Se apropie de el ca să vorbească. 
Amândoi se simțeau stânjeniţi. 

— Cei de la BBC i-au plătit lui Jancie un fel de 
concediu până când îşi va reveni, indiferent de 
câtă vreme va însemna asta, începu Zoe. Îi iau pe 
toţi trei cu mine la fermă, lângă lacul Champlain, 
pentru câteva săptămâni. 

— Te rog să-i transmiţi dragostea mea, îi 
răspunse Miles. 

Continuară să stea descumpăniţi sub arcada lui 

Wren care lui Zoe i se păruse dintotdeauna cel 
puţin ciudată - spirala ei i se părea că seamănă cu 
diferite componente ale unui telescop, scoase la 
vedere. 

—  Bănuiesc că n-ai apucat să-mi citeşti 
comentariul din The Monocle? îndrăzni să-l întrebe 
în cele din urmă. 

— Ba l-am citit. Mulţumesc. 

— Am pus la poştă scrisoarea în care-mi dădeam 
demisia cu o zi înainte să vin la Londra. 

Ar fi putut jura că îl văzuse cum înghiţise în sec, 
dar ăsta fusese singurul semn de exteriorizare. 

Se despărţiră fără un cuvânt şi o porniră în 
direcţii diferite. 


Ceva mai târziu în seara aceea, când Zoe părăsi 
dormitorul lui Jancie şi cobori la parter, Peter era 
încă acolo, aşezat într-un fotoliu şi citind din 
poemele lui John Donne. Puse un semn în faţa 
aceluia intitulat Moarte, nu te mânari. Se gândea 
că poate Jancie avea s-o găsească alinătoare. Ştia 
prea bine că atenţia celor îndoliaţi nu putea fi 
menţinută mai îndelung decât citirea unei poezii, 
dacă nu era şi aşa prea mare efortul. 

El şi Zoe ieşiră pe Kensington Park Road să ia 
puţin aer şi să se plimbe înainte ca ea să se 
întoarcă acasă şi el la hotel. Afară liniştea străzii 
era tulburată de câte o maşină al cărei şofer grăbit 
părea un curier obligat să bată din uşă în uşă. 
După o vreme, Peter o cuprinse cu un braţ pe după 
umeri. 

— Când o să se termine totul, începu, cred c-ar 

trebui să ne gândim foarte serios să ne căsătorim. 
Avem mare nevoie unul de celălalt. 

Ea îşi lăsă capul pe umărul lui, în vreme ce-şi 
continuau plimbarea nocturnă. 


Capitolul 54 


La o zi după înmormântare erau deja cu toţii în 
taximetru când Jancie le spuse chiar înainte de 
plecare: 

— Trebuie să cobor, am uitat să verific dacă uşa 
e bine încuiată. 

Cobori şi străbătu aleea scurtă încă o dată. Când 
se întoarse nimeni nu spuse nimic. Taximetrul 
plecă în trombă spre aeroportul Heathrow. 


Oamenii puteau să creadă. Sau poate că nu. Dar 
nu puteau pune la îndoială înţelesul spuselor. Miles 
se ridică din scaun şi intră în camera de conferinţe. 
Era plină deja de reporteri de la ziare şi echipe de 
la televiziune cu toată aparatura necesară. 

Preferase să-şi facă declaraţia din birourile de 
unde conducea întreaga corporație şi care se aflau 
deasupra redacţiei ziarului Dispatch. Nu voia să-l 
arate cineva cu degetul - şi era sigur că ar fi făcut- 
o cu toţii - dacă ar fi dat această declaraţie din 
biroul său de redactor-şef vorbind despre un 
eveniment pe care mereu încercase să-l ascundă. 

— Vreau să fie clar de la bun început că regret 
circumstanţele şi toate implicaţiile accidentului de 
maşină petrecut în Mexic cu cincisprezece ani în 
urmă şi de care doar eu singur sunt răspunzător. În 

maşină, alături de mine, au mai fost încă trei 
oameni; Teresa Lopez, Nona Lambert şi Frank 
Lambert. Maşina îi aparţinea doamnei Lambert. Ea 
şi soţul ei o foloseau mai ales atunci când plecau în 
vacante. Fără vreun motiv anume am decis cu toţii 
să mergem cu maşina ei şi nu cu a mea ca să 
facem acel picnic în munţi. 

Trei Hare şi trei Wharton priveau încremeniţi 
ecranul televizorului, Danny şi Nell aşezaţi comod 
pe podea şi sorbind din cănile pântecoase 
ciocolată fierbinte. 

— Totul a început ca o ocazie fericită, aşa că toţi 
patru am băut ceva mai mult vin decât 
intenţionaserăm. Eu cunoşteam ceva mai bine 
drumul decât soţii Lambert, iar Teresa Lopez îl 
cunoştea bine, aşa că m-am aşezat eu la volan pe 
drumul de întoarcere. Teresa Lopez era alături de 
mine pe scaunul din faţă. Soții Lambert stăteau pe 
bancheta din spate. 

Jancie comentă pe o voce joasă şi neliniştită. 

— Până aici totul corespunde cu povestea 
Teresei. 

Miles continuă: 

— Evenimentele de la acel accident îmi sunt 
foarte clare în memorie. Conduceam mult prea 
repede. Maşina a cam derapat la o curbă şi roţile 
dintr-o parte au ieşit de pe drum pe marginea 
râpei. Tocmai mă chinuiam să trag toată maşina 
pe şosea când am zărit copilul în faţă. Am tras de 
volan cât de tare am putut spre stânga şi am 
crezut că am reuşit s-o evit. Dar mai apoi am auzit 
lovitura şi mi-am dat seama de ceea ce tocmai se 

întâmplase. 

Pauza făcută între cuvinte fusese atât de mică, 
încât oamenii ar fi trebuit să revadă şi să audă 
întreaga scenă de mai multe ori ca să-şi dea 
seama de ea. Chipul şi glasul îi erau la fel de 
impasibile ca şi cele ale unui coroner, cugetă Zoe. 

— Din cauza efectului frânelor puse brusc şi din 
cauza faptului că trăsesem aşa de tare de volan, 
maşina a fost cât pe ce să intre într-un stâlp de 
înaltă tensiune. Am tras de volan în cealaltă parte 
şi, până să pot redresa maşina, a şi sărit peste 
parapet. Când s-a lovit de tufişurile dese din râpă, 
uşile s-au deschis, după care s-a răsturnat pe o 
parte. Domnişoara Lopez şi cu mine am fost 
aruncaţi afară. lar picioarele ei au rămas prinse 
sub maşină. 

larăşi o ezitare de-o fracțiune de secundă? Zoe 
nu era deloc sigură. 

— Capota a rămas blocată iar cricul nu mai putea 
fi scos. Frank şi Nona Lambert au încercat să ridice 
maşina, în vreme ce eu băgăm dedesubt ramurile 
mai solide ale tufişurilor. De fiecare dată când 
reuşeau să ridice maşina puţin mai mult eu mai 
băgăm câte o ramură până când am putut s-o 
tragem pe domnişoara Lopez de acolo. 

Faţa îi era deja scăldată în sudoare sub 
puternicele  reflectoare ale echipelor de la 
televiziune. Inima lui Zoe se strânse. 

— Frank şi Nona Lambert s-au căţărat din râpă 
până pe şosea ca să aducă ajutoare. S-au întors în 
cele din urmă cu şoferul unui camion care i-a ajutat 
să scoată din maşină scaunul din spate, de care s- 

au folosit după aceea, ca de o targă, ca s-o ducă 
pe domnişoara Lopez până pe şosea. Cum eu nu 
mă mai puteam folosi de un picior, am încercat să 
urc râpa târându-mă pe mâini şi pe genunchi. 
Frank Lambert şi şoferul maşinii au coborât însă 
după mine şi şoferul m-a ajutat să mă caţăr în 
spatele lui Frank. Frank m-a cărat în spinare până 
pe şosea. Şoferul camionului ne-a dus pe toţi, şi 
trupul micuţei omorâte, până la spitalul din Saltillo. 

De această dată pauza care urmă era deliberată, 
ca un fel de spaţiu între două capitole. 

— Mi-a plăcut partea asta cu preşedintele, oftă 
Danny. 

— Domnişoara Lopez şi cu mine am fost duşi 
imediat la camera de urgenţă. Declaraţia pentru 
polițistul care a venit la spital a fost făcută de 
Frank Lambert. Şi nu a fost nimic neobişnuit pentru 
polițistul mexican să treacă numele americanilor 
cu iniţiale. Ziua următoare atât eu cât şi 
domnişoara Lopez am fost transferați la spitalul din 
Monterrey. Soții Lambert au făcut toate 
aranjamentele necesare ca maşina să fie ridicată 
din râpă şi apoi dusă la cimitirul de maşini de lângă 
Monterrey. De altfel ei au şi plecat în State la o zi 
sau două după aceea. 

O altă întrerupere. Arăta foarte bine, remarcară 
un mare număr de privitori de pe ambele maluri 
ale oceanului, părea foarte stăpân pe sine. Dar nu- 
ţi puteai da seama ce anume gândea. 

Zoe îşi ţinu răsuflarea. 

Miles continuă: 

— Frank şi Nona Lambert nu aveau aproape nicio 

legătură cu evenimentele petrecute, cu excepţia 
ajutorului neprecupeţit pe care l-au dat. 

Aceasta era fraza-cheie care avea să fie spusă şi 
tipărită ca să invalideze orice argument contra 
soţilor Lambert, şi anume că nu avuseseră legătură 
cu toată acea poveste tristă, nu fusese vina lor şi 
nu făcuseră decât să îi ajute pe ceilalţi. 

— După o săptămână am fost transportat la 
spitalul Massachusetts General unde am rămas 
pentru zece zile. După care am fost mutat la 
sanatoriul de recuperare. Trei zile mai târziu a fost 
adusă şi Teresa Lopez la acelaşi sanatoriu din 
Boston. Până în acel moment se crezuse că era 
prea periculos să fie mutată. 

Imagini vii îi trecură iarăşi prin minte. Urletele lui 
de furie de-a lungul dureroaselor ore de exerciţii 
istovitoare. Suspinele ei de frustrare în vreme ce el 
o ţinea în braţe, încercând s-o ajute ca prin voinţă 
să-şi mişte măcar un deget de la picioare. Zilele 
tăcute de deprimare. Zgomotul de vase sparte 
atunci când ea aruncase tava cu mâncare pe jos. O 
greutate rămasă în iarbă după ce o aruncase pe 
fereastra închisă, zgomotul sticlei sparte. 

Părul nisipiu îi era ud, observă Zoe, acolo unde 
mărginea faţa. 

— Două luni mai târziu doctorii au ajuns la 
concluzia că nu exista cale prin care să mai poată 
fi refăcută coloana vertebrală, în locul în care 
fusese lezată, foarte aproape de bază. Nu multă 
vreme după aceea a fost iarăşi transportată la 
Monterrey şi apoi acasă. 

Privi în jurul încăperii, ochii lui rămânând câte o 

secundă pe chipurile cunoscuţilor, dar fără să arate 
vreun semn de recunoaştere. 

— Toate aranjamentele financiare au fost făcute 
de mine, fără să aibă nici cea mai mică legătură cu 
Frank sau cu Nona Lambert. In săptămâna de după 
accident, domnul Matthew Dunn, partener la firma 
de avocatură la care era şi tatăl meu, Whitney, 
Brewster & Dunn, a luat avionul spre Monterrey 
acţionând în numele meu. O compensație 
bănească pentru moartea Perditei Orozco a fost 
plătită părinţilor - din nou ochii lui Miles cercetară 
cu atenţie feţele curioase ale celor din jur - pentru 
pierderea fiicei lor, deşi ştiam că nimic pe lume nu 
putea recompensa moartea unui copil. Sume 
lunare pentru Pedro Lopez au fost expediate încă 
de atunci ca să fie ridicate pentru fiica lui, pentru 
motivul foarte clar de a încerca să-i fac viaţa mai 
suportabilă după ce a fost păgubită atât de crud de 
acţiunea mea iresponsabilă. 

Rămase tăcut câteva clipe, cufundat în gânduri. 

— Are cineva de pus întrebări? 

Zoe se aşeză pe marginea scaunului, neputând 
să mai stea locului. 

— Domnule Brewster, primul raport al poliţiei, cel 
făcut la spital, consemnează prezenţa lui F.R. 
Lambert şi a lui N.T. Lambert. Cine a aranjat în aşa 
fel, încât numele lor să nu fie consemnate în 
raportul întocmit mai târziu? 

— Nimeni n-a aranjat nimic în genul sugerat de 
dumneavoastră, răspunse Miles. Rapoartele poliţiei 
din Mexic variază ca şi cele din Statele Unite. Nu 
era nicio nevoie ca soţii Lambert să fie consemnați 

ca martori la accident, de vreme ce nu eram 
acuzat de nicio crimă. Nu era niciun motiv ca 
domnul şi doamna Orozco sau domnul Lopez să mă 
dea în judecată de vreme ce aranjamentele 
financiare pe care le făcusem pentru ei erau cu 
mult mai mari decât ceea ce ar fi primit din partea 
tribunalului mexican. 

— Domnule, unii oameni cred că autorităţile 
mexicane au fost mituite ca să nu se ajungă la un 
proces. 

— Sunt unii oameni care ar crede orice, ripostă 
Miles. Soții Lambert nu aveau niciun motiv ca să-i 
mituiască pe cei de la poliţie, şi nici eu, sau ca 
avocatul meu sau altcineva s-o facă în interesul lor 
sau al meu. 

Zoe îşi strânsese mâinile în poală, frământându- 
le nervoasă. 

— Domnule Brewster, ceea ce noi numim mită, 
în anumite sectoare ale poliţiei mexicane se 
cheamă aranjament. Se crede că vreun poliţist, 
acţionând independent de statutul său, să vă fi 
sugerat un asemenea aranjament dumneavoastră 
sau avocatului, ca pe ceva perfect normal. 

— Va trebui să mergeţi cu întrebarea 
dumneavoastră la un expert care tocmai îşi scrie 
doctoratul în jurisprudenţa mexicană, răspunse 
Miles. O parte din chipurile împietrite din faţa lui se 
destinseră deodată într-un zâmbet amuzat. Eu vă 
pot spune numai ce s-a întâmplat în cazul meu şi 
asta este exact ce am şi făcut. 

— Domnule, câte uşi de la maşină s-au deschis 
după impactul cu pământul şi tufişurile din ravină? 

— Eu am avut impresia că toată maşina a 
explodat, încercă Miles să explice, dar n-am ştiut 
precis nici după aceea, deşi cred că toate patru. 

— Cine v-a spus aşa ceva? 

— Am putut să văd şi singur că amândouă 
portierele maşinii de pe partea care rămăsese în 
aer atârnau deschise. Cât despre uşile prinse 
dedesubt, n-am nici cel mai mic dubiu că 
domnişoara Lopez a fost aruncată mai întâi, până 
să se răstoarne maşina peste ea. Doamna Lambert 
a mărturisit după aceea că avusese impresia clară 
că uşa ei se deschisese înainte ca maşina să se 
lovească de pământ. 

— Domnule, nu v-a mirat faptul că soţii Lambert 
au fost tare norocoşi că au rămas în maşină în 
vreme ce dumneavoastră şi domnişoara Lopez aţi 
fost aruncaţi afară? Şi asta de pe scaunele din 
faţă? 

— Nu-mi amintesc să mă fi gândit prea mult la 
soţii Lambert în acele clipe, răspunse Miles. 

Zoe zâmbi strâmb. 

— Domnule Brewster, cine a plătit ca maşina să 
fie luată din ravină şi dusă la cimitirul de maşini? 

— Soții Lambert. 

— Dar, domnule, de ce să se mai ostenească să 
ia maşina de acolo şi s-o ducă la un cimitir de 
maşini? După cum bine se ştie, o mulţime de 
oameni ar fi lăsat-o unde era, nu încurca circulaţia, 
aşa că de ce să-şi mai bată capul? 

— Trebuie să recunoaşteţi că Frank Lambert are 
un simţ al afacerilor şi al economiei demn de 
invidiat, răspunse Miles amuzat. Cimitirul de maşini 

le-ar fi dat o dovadă la mână ca să-şi poată 
recupera banii de la compania de asigurări, nu? 
Cunoaşteţi la fel de bine interesul Nonei pentru 
protecţia mediului înconjurător. Nici măcar n-ar fi 
visat să lase acolo maşina stricată ca să 
ruginească şi să pângărească panta muntelui. 

Zoe începu să bată din palme tăcută. 

Acelea erau fraze-cheie de un alt gen. Nu numai 
că sunau foarte sincere şi fără îndoială adevărate 
în urechile telespectatorilor, dar îi făceau să 
zâmbească. Schimbarea opiniei publice în favoarea 
lui Frank şi a Nonei Lambert începu. 


— l-a scos din cârlig, comentă domnul Hare cu 
admiraţie. 

— Zoe, ştii cumva dacă Perdita, atunci când a 
omorât-o Miles, avea aceeaşi vârstă ca mine şi cu 
Dany? întrebă Nell deodată. 

Zoe tresări îndurerată. 


Capitolul 55 


Două zile mai târziu, pe prima pagină a lui Javelin 
a apărut un scurt anunţ. 

„Doamna Miles Brewster a părăsit casa soţului 
ei, preşedintele şi directorul executiv de la 
Brewster Media Corporation şi redactor al ziarului 
London Dispatch. Imediat ce divorţul se va 
definitiva, doamna Brewster se va căsători cu 
lordul Scrope, preşedinte şi director executiv la 
Scrope Opportunities Ltd”. 

Marigold ar fi vrut ca primul ei nume să apară pe 


511 


undeva în acel anunţ laconic. Se gândise chiar că 
n-ar fi fost deloc rău dacă ar fi apărut şi o menţiune 
despre căsătoria ei anterioară cu lordul. Gerald 
însă nici nu voise să audă de aşa ceva. El voia 
numai declaraţia simplă şi clară că o luase pe 
doamna Miles Brewster de la rivalul său. 
Redactorii-adjuncţi de la Javelin fură instruiți cu 
duritate că niciun cuvânt nu putea fi şters sau 
adăugat în acel anunţ. 


— Este cineva interesat să meargă la 
Washington pentru douăzeci şi patru de ore? 
întrebă Zoe. Zbor acolo mâine şi rămân peste 
noapte. 

— Dar ce vrei să faci? o întrebă Jancie. 

— Vreau să termin nişte afaceri nerezolvate. 

— Zoe are un prieten, începu să se 
maimuţărească Nell. Din cauza asta şi-a lăsat şi 
părul pe spate. 

— Domnişoară, mi-am lăsat părul liber pentru că 
suntem la lacul Champlain, în statul Vermont, 
răspunse Zoe, şi aici nu trebuie să mă prefac că 
sunt ditamai femeia matură. Deşi mă îndrept cu 
mare viteză spre aşa ceva, adăugă în beneficiul 
bunicii sale. 

Nell şi Danny începură să chicotească. 

— Mai mult, domnişoară dragă, continuă Zoe pe 
acelaşi ton sever, există şi alte motive pentru care 
o fată să vrea să meargă la Washington, în afară 
de scuza răsuflată că se întâlneşte cu un prieten. 
Ai auzit vreodată de grădina zoologică de la 
Washington? 

Însă nimeni nu avea chef să meargă la 
Washington. Jancie prefera să meargă pe malul 
iacului în fiecare zi. Când apa era liniştită, îi plăcea 
să iasă în larg cu barca, singurul sunet prezent 
fiind plescăitul vâslelor. 


Peter reuşi în cele din urmă să dea de urma lui 
Speers Jackson care tocmai trebuia să vină în 
capitală. 

Ar fi fost bucuros chiar, declarase Speers, s-o 
vadă pe Zoe oricând în timpul weekendului, la 
cabana sa de pe Coastă. Fu aranjat să o aştepte o 
maşină şi un şofer la hotelul la care trăsese pentru 
o noapte, ceva mult mai modest decât locurile 
elegante în care fusese până atunci pe cheltuiala 
patronilor. 

In frig, pietrele aleii din faţa cabanei scrâşneau 
parcă mai ascuţit pe sub roţile maşinii. Bărbatul 
care ieşi în uşă s-o întâmpine era exact aşa cum îl 
descrisese James. Un texan amabil. 

Se aşezară în salon cu ceştile de cafea în fată. 
Speers alesese un balansoar vechi de lemn. Îi 
părea extrem de rău pentru accidentul cu iahtul în 
care pierise James. 

— Bun om, James. 

Chipul lui Zoe se aspri de furie şi supărare. 

— Cu o zi înainte de accident, mi-a spus că i-aţi 
pus la cale o înscenare urâtă, rosti. 

Ridurile fine de la colţurile ochilor albaştri ai lui 
Speers se adânciră. 

— Un mod grosolan de a descrie adevărul, îi zise 
cu un zâmbet amuzat. Imi place să mă gândesc la 

mine ca la un om meticulos. Care se pregăteşte 
pentru orice eventualitate. 

Avea chipul netulburat. 

— Pregătit pentru o serie întreagă de neplăceri 
care adesea survin în viaţă, Zoe Hare. Gândeşte-te 
numai la ce se întâmplă în bucătăriile oamenilor 
înainte ca masa de seară perfectă să fie adusă la 
masă. 

Expresia de pe faţa lui Zoe începu să se schimbe. 
ÎI făcea pe Speers să se gândească la un copil care 
studia fascinat o specie nouă. 

— Ai putea să-mi spui că un agent federal are 
cea mai limpede minte din câte există, continuă el. 
Văzând lucrurile din atâtea părți diferite. 
Nepărtinitor din cauza emoţiilor conflictuale. Să-l 
ajut pe lordul Scrope să-şi livreze produsele de la 
Southwestern servea şi altor interese de-ale mele. 

— Şi de câtă vreme îl - ezită, nesigură cum să 
aleagă următorul cuvânt - ajutaţi? 

— Deja s-au cam împlinit câţiva anişori. Însuşi 
ministrul britanic al Apărării, Alan Rawlston, l-a 
învăţat pe lordul Scrope cum să completeze 
formele ca să se strecoare pe sub embargoul 
anglo-american pus asupra arabilor. Şi cine să ştie 
mai bine decât Rawlston toate chichiţele? După 
cum singură le-ai amintit cititorilor în interviul pe 
care l-ai publicat şi în care el era eroul principal, 
înainte să se mute la Apărare a fost ministru al 
Comerţului. La vremea aceea Scrope Electronics 
exporta componente pentru armele chimice în 
beneficiul britanicilor. Desigur, am ştiut despre 
afacerea asta. 

— Alan Rawilston i-a arătat lordului Scrope cum 
să facă să treacă fără probleme în mod ilicit prin 
vama englezească? 

Speers îi zâmbi cu blândeţe. 

— Încearcă să priveşti din punctul de vedere al 
lui Alan Rawlston, domnişoară Zoe. La Comerţ, 
treaba lui era să îmbunătăţească tranzacţiile 
făcute pentru britanici. La apărare, ştia foarte bine 
că dictatorul este cel mai bun cap de pod împotriva 
gloatei islamice cu adevărat înspăimântătoare. 
Perfect, deci Anglia şi America sunt de partea 
dreptăţii în acest război al arabilor. Avem un 
embargo împotriva trimiterii armelor acestora. 
Asta arată că avem inima acolo unde trebuie. Şi că 
nici unuia dintre noi nu-i place să trimită arme 
individului care ne urăşte de moarte. 

Făcu un gest de nepăsare mişcând leneş dintr-o 
mână. 

— Alan Rawlston îşi ţinea inima şi capul bine 
separate. Să trimită acele componente electronice 
arabilor îi convenea de minune. Şi nouă, de altfel. 
Ştii, domnişoară Zoe, că Scrope are nişte fabrici de 
electronică al naibii de bune? Mai vrei cafea? 

Zoe îl refuză scuturând din cap. Atunci el îşi 
turnă doar în ceaşca lui încă o porţie. 

— Nimic din componentele maşinăriilor n-a fost 
manufacturat pentru scopuri militare, mai ales 
componentele care mergeau la export. Cam ăsta 
era mesajul. Dar, mai apoi, marfa provenită din 
Anglia a încetat să mai sosească. Lucrurile se 
încinseseră prea tare cu vama englezească. Atunci 
am intrat eu în scenă. 

Adăugă zahăr în cană şi se apucă să amestece 
tacticos. 

— Lordul Scrope a fost teribil de bucuros să aibă 
ajutorul meu. Şi berbecul ăla de Alan Rawlston - să 
nu-ţi închipui că încerc să fiu obraznic; am petrecut 
o mulţime de vreme cu Alan - a fost mai mult 
decât încântat că s-a putut face un aranjament la 
Southwestern. Scopul final era acelaşi. Numai că 
de această dată marfa mergea pe filiera 
traficanţilor de arme din Monterrey. 

— Gerald Scrope ştia, măcar în mare, cam cu ce 
afaceri te ocupai? 

— Nimeni nu a spus cu voce tare, silabisind, 
ocupaţia mea. Dar ştia. N-ai observat că parcă are 
un fel de a doua vedere? Ca un fel de telepatie? li 
convenea de minune afacerea asta şi putea 
oricând să renunţe sau să intre şi mai adânc în ea. 

Chipul lui Zoe păli. 

— Şi de ce a trebuit să fie şi James târât în toată 
afacerea asta? întrebă furioasă. 

— Lordul Scrope avea sentimentul ciudat că 
operaţiunea Southwestern avea să explodeze. 
Numele lui James Wharton pe documentele alea 
urma să aibă un alt impact dacă rahatul avea să se 
întindă. Transportul pe care l-a autorizat el 
conţinea şi componenta esenţială pentru acea 
super-armă pe care dictatorul o îndrăgise aşa de 
tare. 

Scaunul lui Speers începu să pârâie în vreme ce 
se legăna - nu mereu, doar din când în când. 

— Şi de ce-mi spui mie toate astea? 

— Nu trebuie să te superi pe mine, domnişoară 

Zoe, dar n-ai cum să demonstrezi că eu am jucat 
vreun rol în toată încurcătura asta. Dar, chiar şi 
aşa, cu riscul de a mă considera mitocan, tot am 
aruncat o privire indiscretă în poşeta ta în vreme 
ce admirai priveliştea mea asupra râului. În plus - 
doar ştii cât de prevăzători trebuie să fim în zilele 
astea - o să sune ceva foarte discret în interiorul 
bătrânei mele haine dacă ai ceva fire şi microfoane 
indiscrete pe sub hainele matale. Dar n-am crezut 
niciodată că ai fi genul acela de doamnă care să 
înregistreze o convorbire fără ca partenerul de 
discuţie să ştie. 

Zoe îi zâmbi anemic. 

— Ştii, sentimentul acela ciudat pe care îl avea 
lordul Scrope s-a dovedit a fi corect în cele din 
urmă, rosti îngândurat Speers. 

Se  legănă încet câteva momente bune, 
gândindu-se la această ciudăţenie. După care 
continuă cu povestirea: 

— Contractul meu cu lordul Scrope s-a apropiat 
de final. Am de gând să întrerupt relaţiile. 

— Ce vrei să spui? întrebă Zoe. 

— De acum înainte nu mai serveşte cu nimic 
intereselor mele majore. Pentru o vreme a fost în 
regulă să-i lăsăm pe arabi să-şi consolideze puţin 
poziţiile faţă de mulţimea fundamentalistă. Cât nu 
dădeam de veste întregii lumi despre ce făceam. 
Dar componenta aia a super-armei este mai 
riscantă decât credeam. Dictatorul a devenit acum 
o ameninţare mult prea mare pentru propria mea 
ţară. 

li aruncă o privire care o făcu să se gândească 

imediat la un cetăţean onest care este gata să facă 
tot ce trebuie pentru a îndrepta un rău. 

— Şi a trebuit să-l fac pe lordul Scrope să 
priceapă bine că n-o să-l poată sâlta pe Alan 
Rawlston până la Downing Street Numărul Zece. 
Dacă acum acolo ar fi stat Rawlston ne-am fi putut 
lua rămas-bun de la ceea ce a mai rămas din 
relaţia anglo-americană. 

Râse dispreţuitor. 

— Dar să nu uiţi, continuă, i-am fost lordului 
Scrope la fel de folositor pe cât mi-a fost şi el mie. 
A făcut o grămadă bună de bani din toată treaba 
asta, plus fiorul riscului. Ai putea spune că într-un 
fel chiar am fost prieteni. Dar eu sunt un american 
patriot şi nu-mi place când un străin - chiar dacă 
este prieten - se apucă să atace la persoană chiar 
pe preşedintele american. Aşa că, într-un fel, mi- 
am cam retras prietenia. 

După câteva momente, Zoe întrebă: 

— Preşedintele a ştiut din capul locului că 
embargoul a fost încălcat de Scrope Southwestern? 
A ştiut despre componentele pentru armele 
chimice ale arabilor şi despre programul nuclear? 

— Ce-ai zice dacă am prepara nişte băuturi 
înainte să pleci din nou spre Washington? o întrebă 
Speers. Bourbon? Gin? 

Zoe rămase nemişcată până când Speers se 
întoarse cu două pahare. După ce se întinse iarăşi 
cât mai confortabil în scaun, îi răspunse la 
întrebare. 

— Încă mai ai multe lucruri de învăţat despre 
viaţă, domnişoară Zoe. Cred că până acum nu ţi-ai 

dat seama ce om ocupat poate să fie preşedintele 
Statelor Unite. Nu-l putem deranja cu tot ce se 
întâmplă sub soare. 

Aţintind-o cu privirea, Speers sorbi cu plăcere din 
băutură. 

— Dacă te amesteci în diferite cercuri, merse el 
mai departe cu explicaţiile, atunci ai şti câte ceva 
despre metrica operaţiunilor acoperite. 

— Am crezut că metrică este legată de 
măsurătoarea distanțelor, oftă Zoe disperată. 

El îi zâmbi cu înţelegere. 

— În cazul nostru asta înseamnă loialitate de jos 
în sus şi de sus în jos protecţie în ambele direcţii. 
De asta ţi-am şi spus mai devreme că nu o să poţi 
dovedi că am jucat vreun rol în toate astea. 

Părea aşa de amabil, cugetă ea. Insă propria faţă 
şi-o simţea ca o mască. După un timp expiră aerul 
sub forma unui suspin. 

— James mi-a spus, începu, că acele documente 
pe care le-a semnat includeau şi o autorizaţie 
pentru Pedro Lopez în care acesta se făcea 
responsabil de întoarcerea camioanelor de la 
Monterrey. Când Gerald a dat cărţile lui oribile pe 
faţă, i-a spus lui James că Pedro Lopez se folosea 
de aceste camioane ca să aducă cocaină peste 
graniţă până în Texas. 

— Mă rog, tot ce se poate, dar nu trebuie să te 
simţi tulburată de toate afacerile astea, micuță 
doamnă, îi zise Speers foarte calm. Dacă n-ar fi 
fost camioanele de la Scrope Southwestern, ar fi 
fost ale altei firme. Dacă Pedro Lopez n-ar fi fost 
catârul, atunci ar fi fost un altul. 

— Dar fata lui ştie? Teresa? întrebă Zoe. 

— Nu cred c-a existat vreun motiv ca ea să 
cunoască afacerile tatălui ei. Pedro nu scotea prea 
mulţi bani din treaba asta. Cei de sus de tot scot 
biştari frumoşi. Ceilalţi mai mici, mă refer la 
afacerile cu droguri, de-abia reuşesc să păstreze 
banii. Mai ales catării care aduc marfa. lar Pedro 
era un catâr în toată legea. 

Foarte senin, continuă să se legene în scaun. 

— Cam tot ce reuşea să scoată Pedro cu asta, 
pierdea în Monterrey. Îi plac la nebunie cazinourile. 
Ăsta a fost şi unul dintre motivele pentru care 
Teresa primea de fiecare dată confirmarea plăţii de 
la banca din Boston înainte ca Pedro să meargă să 
scoată banii din banca din Monterrey. 

Zoe nu se atinsese de băutură. 

— Ceea ce-l făcea pe Pedro să fie aşa de eficient 
în organizarea transporturilor în şi din Monterrey 
era faptul că nu avea nevoie de bani la fel ca toţi 
ceilalţi mexicani, ca atare nu-şi asuma riscuri 
inutile atunci când trecea la treabă. Şi nu avea 
nevoie de bani pentru că primea cecurile lunare pe 
care Miles Brewster le trimitea pentru fiica lui. Ce 
mică-i lumea. 

Ridurile i se adânciră iarăşi în jurul ochilor. 

— l-aş fi putut spune lordului Scrope cu multă 
vreme în urmă că tipul care se ocupă de 
camioanele cu marfă de la Southwestern este şi 
tatăl femeii de care are grijă Miles Brewster. Numai 
că nimeni nu m-a întrebat. Oamenii se grăbesc aşa 
de tare să mă folosească pentru un singur scop, 
încât nici măcar nu se gândesc să mă întrebe şi de 

altele. 

După câteva momente de tăcere, întreruptă doar 
de scârţâitul balansoarului, Zoe întrebă: 

— Oare Gerald Scrope avea şi el partea lui din 
afacerea cu droguri? N 

— Cine ştie? Ciudat om, lordul Scrope ăsta. li 
place să înhaţe cât poate de mult, aşa că e posibil. 
Dar, iarăşi, cine ştie, poate că nu. Un bărbat 
imprevizibil. 

Pe când Zoe se pregătea de plecare, Speers o 
întrebă într-o doară: 

— Apropo, ai rămas în legătură cu Miles Brewster 
sau totul s-a terminat între voi? 

— De ce mă întrebi? 

— AŞ putea să-i dau o mână de ajutor la 
campania dusă de ziarele lui în încercarea de a-l 
opri pe Alan Rawlston să caute să-l mai răstoarne 
pe premierul britanic. Martin Mather este un bun 
prieten al Americii. 

Îi dădu lui Zoe o casetă. 

— Fiind o doamnă curioasă de felul tău, mă 
aştept s-o asculţi cu atenţie înainte să i-o pasezi lui 
Miles Brewster. Aşa că vei descoperi chiar de la 
început că este o înregistrare a convorbirii dintre 
Alan Rawlston, pe când se mai afla la Comerţ, cu 
lordul Scrope, în care acesta explică cum poţi să 
fraiereşti vama şi să exporţi componente ilegale 
din Marea Britanie. Lordul Scrope a înregistrat 
toată discuţia şi mi-a dat şi mie o copie. lar eu am 
făcut o altă copie după copia mea. O vrei? 

Pe drumul de întoarcere, se opri la un magazin 
de electronice ca să mai facă două copii după 
casetă, magazin pe care-l frecventase încă din 
primele zile când începuse să lucreze pentru 
Express. Ajunsă în camera de la hotel, îşi scoase 
grăbită casetofonul din valiză. După ce ascultă cu 
atenţie toată banda, dădu telefon şi ceru un curier. 

Se porni s-o asculte şi a doua oară, după care se 
opri. Avea numărul de telefon al lui Speers de la 
cabană. li răspunse imediat. 

— In legătură cu chestia aceea pe care mi-ai dat- 
o, începu, ai ceva similar şi despre camioanele 
care s-au întors la Austin - despre ce e în ele? 

De la celălalt capăt al liniei se auzi un râs 
amuzat. 

— Bunicul tău nu ţi-a spus să păstrezi 
întotdeauna şi o a doua puşcă în rezervă? întrebă 
Speers. Ceea ce ţi-am dat o să facă treaba până 
una-alta. Cealaltă dovadă prefer s-o păstrez în 
rezervă. Nu ştii niciodată cum vine treaba cu sud- 
londonezii ăştia. Îţi rezervă o mulţime de surprize. 

Când curierul plecă cu caseta, sună imediat la 
Dispatch. Miles era la birou. Conversaţia fu scurtă 
şi la obiect. Plicul era doar pentru a fi deschis de el 
şi numai de el, îi zise. Inima îi bătea cu putere 
atunci când puse receptorul în furcă. 

Glasul lui nu fusese impersonal, chiar deloc, dar 
nu era sigură de intonaţia lui. Se întinse pe pat, cu 
ochii fixaţi în tavan. Într-un fel se bucura că Peter, 
aşa cum făcea mereu la finele săptămânii, se 
ducea în statul pe care-l reprezenta. Era mult prea 

îngândurată şi mult prea obosită. Ceru recepţiei s-o 
scoale devreme a doua zi dimineaţă, trase 
draperiile şi se dezbrăcă. Când recepţionerul o 
trezi, nici măcar nu-şi mai amintea bine când se 
strecurase în pat. 


Trei zile mai târziu Dispatch publică povestea în 
care ministrul Apărării, Alan Rawlston, pe când era 
ministru al Comerţului, nu se ruşinase să încalce 
embargoul Angliei fixat asupra arabilor. 
Transcrierea  conversaţiei de pe casetă era 
şocantă. Ba chiar ridica întrebarea dacă nu cumva 
secretarul de stat de la Comerţ nu luase el toate 
loviturile în locul lui Alan atunci când se îngroşase 
gluma. 

Era clar că banda fusese înregistrată în biroul lui 
Alan de la Camera Comunelor. Discuţia dintre el şi 
Gerald fusese întreruptă de câteva ori de sosirea 
altor miniştri pe care Alan îi şi prezentase. După ce 
se auzise foarte clar uşa închizându-se, discuţia 
dintre Alan şi Gerald continuase. 

Miles nu se mai apucă să scrie un editorial pe 
această temă. Transcrierea casetei vorbea de la 
sine. 

În acea după-amiază, ministrul Apărării 
demisionă. 


Un ministru fusese acela care-l învățase pe lordul 
Scrope cum să se fofileze pe lângă embargoul 
impus armelor. În cele din urmă, procurorul 
general al Angliei declară că nu erau destule 
dovezi împotriva lordului Scrope pentru a putea fi 

pus sub acuzaţie. Toată lumea înghiţi această 
explicaţie ca pe sarea amară. 

Dar absolut toate ziarele, mai puţin al său, 
puseră sub semnul îndoielii credibilitatea lordului 
Scrope. La fel şi publicul: „Javelin ne îndemna să 
punem ţara noastră mai întâi, iar acum am aflat că 
lordul Scrope îl ajuta pe monstrul acela să-şi 
construiască arsenalul chimic şi nuclear”. 

O parte dintre cei mai mari afacerişti care-şi 
făceau publicitate la Javelin rezidară contractele. 
Ceilalţi rămaseră să aştepte să vadă cum va afecta 
acest scandal rata circulaţiei. Mii de cititori 
dezgustaţi îşi anulară abonamentele. Dar ziarul 
continua să apară în standuri - oamenii voiau să 
ştie ce avea de replicat Javelin la acest atac. 

Oricum nimeni nu mai lua în serios campania 
lordului Scrope prin care încerca să-l doboare pe 
Martin Mather. Deodată toată lumea îşi dăduse 
seama că Mather era un premier puternic şi 
hotărât care nu avea de gând să se lase măturat 
din funcţie. Ceea ce avea nevoie Anglia, spuneau 
cu toţii acum, era calmul şi viziunea lui Mather, 
care să scoată ţara din dificultăţile financiare, în 
acelaşi timp lăsându-i pe britanici să-şi ţină 
capetele ridicate pe scena internaţională. 

Bancherii şi industriaşii nemulţumiţi continuau să 
susţină că embargoul trebuia ridicat. „Suntem o 
naţiune de neguţători, pentru numele Domnului”. 
Dar cu cei doi lideri discreditaţi şi cauza pătată rău, 
îşi dădeau seama foarte bine că pierduseră o 
bătălie decisivă. 

„Rawlston” devenise sinonim cu dezonoarea. 

— În cazul ăsta să-i ia naiba pe toţi, îi declară 
furios Gerald lui Marigold. 


Prea puţini oameni simțeau că un anumit lucru 
nu fusese tocmai în ordine cu declaraţia publică a 
lui Miles Brewster. Dar fură obligaţi să accepte că 
nu exista nici cea mai mică dovadă că prezenţa 
soţilor Lambert fusese ascunsă intenţionat. ŞI 
comportamentul lui Frank pe panta muntoasă 
câştigă respectul tuturor. Şi felul în care se 
comportase Nona, desigur, dar Frank fusese cel 
care îl cărase în spate pe Miles Brewster. 

Desigur, daunele politice rămaseră, mai ales în 
Statele Unite, unde conta cel mai mult. 

„Este o ruşine faptul că Frank şi Nona Lambert 
au permis unui om beat să conducă maşina”. „ŞI 
cu un asemenea sfârşit tragic pentru victimele 
mexicane, de altfel uşor de prevăzut”, adăugară 
alţii. 

Asupra soţilor Lambert se lăsase un fel de 
umbră. Dar stricăciunile produse mai puteau fi încă 
reparate, deşi, dacă povestea ar fi ieşit la iveală cu 
mulţi ani înainte, Frank n-ar mai fi ajuns 
preşedinte. 

Oricum, majoritatea americanilor se simțeau 
uşuraţi că perechea prezidenţială de la Casa Albă 
înfruntase cu bine furtuna. 


Pata de pe integritatea lui Miles ca redactor-şef 
nu avea să se şteargă în întregime niciodată. Dar, 
în general, emoţiile întunecau judecata sănătoasă. 

Oamenii fuseseră teribil de impresionați atunci 
când îl văzuseră la televizor: nu agresiv, nu 
plângăcios, ba chiar plin de umor la finele 
interviului, când se apucase să glumească chiar cu 
acuzatorii săi. 

Uşurarea lui Zoe era imensă. Dar rămăsese cu 
nişte sentimente contradictorii de care nu mai 
putea scăpa. Era evident că Miles ar fi ascuns 
pentru totdeauna faptul că soţii Lambert fuseseră 
cu ei în maşină, dacă Simon Fleet nu i-ar fi forţat 
mâna. 

— Poate că de la bun început n-ar fi trebuit să-l 
aşez pe un piedestal aşa de înalt, îi mărturisi lui 
Jancie. 

Stăteau şi sorbeau cafeaua pe canapeaua din 
camera de muzică, sprijinită de fereastra ce dădea 
spre lac. Soarele de după-amiază era palid. Crusta 
de gheaţă care acoperise pământul era neatinsă 
exceptând locul în care două perechi de cizmuliţe o 
spărseseră. 

— Nu eşti tu prima persoană care-a făcut 
greşeala asta, comentă Jancie. Mai întâi aşezi 
statuia pe piedestal. Apoi dai vina pe ea atunci 
când cade. 

Zoe se întrebă dacă Jancie se gândea la cineva 
anume, dar nu întrebă ca să nu aducă vorba 
cumva de Simon Fleet. De fapt, nu se mai refereau 
la el în niciun fel. Şi nici la Gerald Scrope, dacă aşa 
ceva era cu putinţă. 


Persoana care nu fusese câtuşi de puţin 
impresionată de performanţa lui Miles era chiar 

Miles. Ce fel de idiot fusese, se beştelea de unul 
singur, când îi intrase în cap să devină redactorul- 
şef de la Dispatch? Oare chiar nu-şi dăduse seama 
că era nepotrivit? Că obligaţiile morale erau 
diferite, mult diferite de cele ale unui proprietar? 

Dar acum nu mai avea ce face. Trebuia să 
trăiască mai departe cu afurisenia asta de 
greşeală. 

— Ei bine, odată ce ajungi până aici vezi cât e de 
frumos, îi zise Peter. 

Sunase cu două seri înainte, chiar de Crăciun, ca 
să le ureze ce se putea ura atunci când ştiai că 
moartea era în sufletul oamenilor. 

— Poţi să-mi găseşti şi mie o cămăruţă în care să 
stau? Cam pe la finele săptămânii? o întrebase 
atunci. 

Cu toţii erau foarte bucuroşi să-l vadă. Jancie îl 
cunoscuse prima dată pe când era soţia 
ambasadorului de la Washington. Ştiuse foarte 
bine cum să discute cu Danny şi Nell atunci când 
fusese la Londra pentru înmormântare. Bunicii lui 
Zoe ştiau că era o persoană foarte specială în viaţa 
lui Zoe şi mureau de curiozitate să-l cunoască. Mai 
era un dormitor micuţ rămas neocupat şi care 
probabil că înainte fusese camera menajerei. Peter 
îl luă în primire. 

Deşi iarna se înstăpânea asupra regiunii, nu 
căzuse nici măcar un fulg de zăpadă. Când nu erau 
deloc valuri, stâncile la care ajunsese apa 

străluceau de gheaţa care scârţâia şi trosnea 
delicios atunci când copiii o spărgeau cu tocurile 
cizmelor. Îmbrăcaţi ca nişte eschimoşi, înfruntau 
vremea ca să se plimbe cu barca cu vâsle cu 
domnul Hare - doamna Hare declarase că prefera 
să rămână acasă pentru că avea lucruri mai bune 
de făcut. 

— Cred că-i încă mult prea repede pentru tine să- 
ţi faci planuri de viitor, i se adresă Peter lui Jancie 
în vreme ce se plimbau cu Zoe pe păşunea pe care 
mai demult păscuse Fern. 

— O să-i duc pe copii înapoi la Londra săptămâna 
viitoare. Pentru început o să mă întorc la BBC. In 
timp, o să încerc să mă hotărăsc dacă chiar vreau 
să rămân acolo sau să mă întorc aici şi să-mi caut 
o slujbă. Îţi dai seama câtă vreme a trecut de când 
n-am mai lucrat la o televiziune americană? 
Probabil că acum am mai mulţi prieteni la Londra 
decât aici. Aşa că încă nu ştiu. 

— Asta înseamnă că suntem două care nu luăm 
nicio decizie cu privire la viitor, oftă Zoe. 

— Tu probabil c-o să primeşti oferte de la ziare 
de pe amândouă continentele, Zoe, observă Peter. 

— Mă rog, tot ce se poate. Să sperăm c-aşa o să 
fie. Dar nu m-ar deranja să am un mic respiro vreo 
două săptămâni, să nu mai am nicio legătură cu 
presa. 

Când ieşiră din sufragerie în seara aceea, Zoe ÎI 
trase pe Peter deoparte şi-i spuse: 

— N-ai vrea să faci o plimbare cu mine, sub 
razele lunii? 

l-ar fi fost cu mult mai uşor să spună ceva 

neplăcut dacă erau afară şi se plimbau, se 
hotărâse Zoe ceva mai devreme, decât să stea 
într-o încăpere, faţă în faţă. O luară pe drumul de 
ţară care făcea înconjurul fermei Hare. 

— Nu sunt sigură cum am lăsat lucrurile atunci 
când ne-am plimbat ultima dată, începu Zoe. După 
înmormântare, adăugă fără să fie nevoie. Peter îşi 
dădu seama imediat de ce avea să urmeze. 

— Parcă trebuia să ne gândim foarte serios să ne 
căsătorim, îi răspunse, prinzându-i o mână şi 
scoţându-i mănuşa ca să i-o bage în buzunarul lui 
îmblănit. 

Cizmele făceau un zgomot sec pe pământul 
îngheţat. 

— Fiecare dintre noi a fost ca un fel de port 
adăpostit pentru celălalt când era aruncat în ape 
furtunoase, rosti Zoe nesigură. Dar nu e la fel cu 
căsnicia. Eu una cred că poate degrada cea mai 
frumoasă prietenie pe care am avut-o vreodată cu 
un bărbat. 

ÎI privi coada ochiului. Profilul lui părea 
impenetrabil, de parcă ar fi discutat despre o 
teorie de-a lui Einstein în vreme ce se plimbau prin 
noaptea clară, luna  strălucindu-le deasupra 
capetelor. 

— Nu trebuie să te gândeşti prea mult ca să-ți 
dai seama cam ce-ar simţi copiii tăi alături de 
mine. Nimeni nu ştie cum aş fi din punct de vedere 
matern, bună sau rea, continuă să vorbească 
stânjenită. 

Bocănitul cizmelor pe drum şi plescăitul valurilor 
pe țărm erau singurele sunete ce se auzeau în 

noapte. 

— Şi mai cred că, zise ea cu blândeţe, ceea ce 
simţi acum pentru mine este din cauză că viaţa ta 
a fost întoarsă pe dos. Vreau să spun că şi dacă n- 
aş fi avut sentimentul ăsta că o căsătorie între noi 
nu este bună, ai fi tare nebun, scumpul meu Peter, 
să iei o astfel de decizie chiar în momentele astea. 

— Asta trebuie s-o judec eu, nu tu, îi zise el. 

Dar nu încercă s-o convingă. Se cunoşteau mult 
prea bine unul pe celălalt. 

Când o luară înapoi spre casă, Zoe îşi puse la loc 
mănuşa. Pe când se apropiau, acoperişul li se 
părea fantomatic în strălucirea palidă a lunii. 
Atunci îndrăzni Zoe să vorbească iar: 

— Ai de gând să menţii legătura şi pe mai 
departe cu Jancie? Şi ea are mare nevoie de un 
port sigur. 

El se aplecă puţin şi o sărută pe obraz, după 
care, mână în mână, traversară grădina de legume 
îngheţată bocnă. 

A doua zi dimineaţă Jancie le spuse: 

— Ce-ar fi să-l conduc eu pe Peter la Burlington? 
Dacă este toată lumea de acord, desigur. 


Cu două zile înainte de plecarea familiei 
Wharton, se treziră cu toţii într-o nemişcare tăcută. 
Zăpada căzuse peste noapte. 

— Parcă e prea frumoasă ca s-o pângăreşti cu 
urme de paşi, oftă Jancie. 

— Oare ne scufundăm de tot dacă încercăm să 
mergem prin ea? întrebă Danny. 

Ceva mai târziu în dimineaţa aceea, urmele de 

cizme ajungeau până la plop şi apoi îi înconjurau 
trunchiul. Alte urme mergeau până la marginea 
stâncilor şi înapoi. 

După prânz, Zoe îşi puse iarăşi cizmele şi ieşi să 
se plimbe singură, lăsând urmă pe lângă 
mestecenii ieşiţi parcă din poveştile lui Andersen şi 
până pe malul lacului. Era greu de mers, dar frigul 
nu mai era aşa de muşcător ca înainte. Se 
încinsese prea tare, aşa că-şi scoase căciuliţa de 
lână groasă şi o băgă în buzunarul hainei. 

Când ajunse la stâncile plate pe care le ştia de 
mic copil, se opri fermecată de tăcerea albă care o 
înconjură, festonată pe margini de apa întunecată 
care se întindea cât cuprindea cu privirile. Incet, îşi 
cufundă un picior în faţă şi apoi pe celălalt, până 
când ajunse la cea mai mare moviliţă de zăpadă 
unde rămase nemişcată ca să privească la lac şi la 
baliza roşie pe care se aşezase un pescăruş. 
Pescăruşul rămăsese  nemişcat. Ea rămăsese 
nemişcată. Timpul încetă să mai existe. 

Ceva însă o făcu să se întoarcă după câteva 
clipe. Nu putuse fi un sunet, întreaga zonă era 
tăcută. Miles stătea în spatele ei cu zăpada 
ajungându-i până aproape de marginea de sus a 
cizmelor. 

Când se mai apropie, îi strigă: 

— Data viitoare n-ai putea să laşi urme mai 
mari? 

Puse apoi un picior în faţă, lărgind urma lăsată 
de ea. 

Când ajunse în apropierea ei, se opri. Feţele le 
străluceau de încântare, parcă râdeau pe tăcute, 

savurându-se din priviri. 

După o vreme Miles deschise vorba iarăşi: 

— Te-am mai văzut aşa, cu părul lăsat pe umeri, 
numai o singură dată. 

— Ce mai faci? reuşi să-l întrebe cu greu Zoe. 

— Sunt bine. 

Zoe îşi întoarse faţa spre lac. 

— Vei putea să mă ierţi vreodată? îl întrebă. 

— Te-am iertat atunci, în faţa bisericii St. Bride's. 

De-abia atunci îndrăzni Zoe să-l privească iarăşi. 

— Ceea ce am făcut n-a fost bine deloc. Dar nici 
chiar aşa de rău cum poate ai crezut. 

— Nici eu nu ţi-am făcut viaţa tocmai uşoară. 

Ea rămase tăcută, cercetându-i chipul. 

El se apucă să-i repete cuvintele cu o intonaţie 
diferită. 

— Ceea ce am făcut eu n-a fost bine deloc. Şi nu 
mai poate fi îndreptat vreodată. 

Ea întinse mâna ca să-i atingă braţul. Chipul îi 
era îmblânzit de tandreţe atunci când se întoarse 
să privească iarăşi spre lac. 

— Când pescăruşii se aşază pe balize, crezi că o 
fac ca să doarmă? 

— Ştiai că eu şi Marigold ne-am despărţit? De 
tot? 

— Nu. Habar nu am avut. 

— Se mărită cu Gerald Scrope. 

— Aha. 

El îi atinse părul care se odihnea pe haină, 
ridicând după aceea câteva şuviţe, frecându-le 
între arătător şi degetul mare. 

Ea îl privi drept în faţă. 

— Ştiai că arcada aia din faţa bisericii St. Bride's 
este cea mai înaltă pe care a făcut-o Wren? 
întrebă. 

Atunci Miles o luă în braţe. 

După o vreme, pescăruşul se scutură pe baliză, 
după care o porni în zbor. 

— Mă gândesc la viitor, îi zise. Dar tu, cu munca 
ta, ce ai de gând să faci? 

Stăteau pe canapeaua din camera de muzică, 
Miles cu picioarele întinse în afară. Faxul dispăruse. 
Bătrânul Victrola îşi reluase locul obişnuit. 

— Încă nu mă gândesc la asta, îi răspunse Zoe. 
Faptul că stau acasă înseamnă că sunt oarecum 
stabilă din punct de vedere financiar, mai bine 
decât dacă aş pierde vremea prin alte părţi. 

— Ai văzut şi singură atunci când ai fost la 
Washington, îi zise el, că echipa de la Express este 
teribil de demoralizată - ziarişti de mâna a doua 
aduşi în locul celor cu adevărat buni. Redactorul- 
şef de acum nu este în stare să facă mai nimic. Aş 
vrea să preiei tu conducerea acolo. 

— Să fac... ce? 

— Să editezi Express. Din punctul ăsta de 
vedere, se pare că Scrope a fost mai rapid decât 
mine, dându-şi seama de potenţialul pe care-l ai. 

Zoe era mult prea uluită ca să mai fie în stare să 
şi vorbească. Nell intră alergând în cameră, lăsând 
cu cizmele o dâră în urmă, în vreme ce pe un obraz 
zăpada topită curgea în râuleţe. 

— Eu şi cu Danny am fost de acord să nu ne 
lovim în faţă. Dar el nu s-a ţinut de cuvânt. 

Miles izbucni în râs şi se ridică în picioare. 

— Hai, îi zise, luând-o de mână, trebuie să 
îndreptăm cumva răul ăsta. 

Când se întoarse, el şi cu Zoe se apucară să 
discute la modul serios propunerea lui. 

De câteva ori ochii ei se mutară asupra 
fotografiei înrămate de pe masă. Işi întinse 
picioarele în faţă şi-şi lăsă capul pe speteaza 
canapelei. După care se ridică iarăşi. 

— O să continui să-ţi menţii cartierul general la 
Londra? îl întrebă. 

— Deocamdată, îi răspunse el. Deşi asta nu 
înseamnă neapărat că n-o să vin destul de des ca 
să văd cum se descurcă noul redactor-şef de la 
Express. 

— O să iau treaba asta în considerare, îi zise Zoe 
cu ochi strălucitori. 

— Ei bine, ce părere ai? o îmboldi Miles. 

— Pot să mă gândesc mai întâi bine? întrebă 
Zoe. 

El îşi privi ceasul, chicotind, în vreme ce jucau 
iarăşi aceeaşi scenă petrecută în biroul lui cu şapte 
luni în urmă. 

— Acum e abia trecut de patru. 

— În regulă, atunci o să-ţi dau răspunsul înainte 
de cină. 


Miles oftă uşurat atunci când îi dădu răspunsul. 
— Crezi că poţi începe în două săptămâni? 
— De ce nu? îi răspunse ea. 

— Mai e ceva. 

Zoe se încordă toată. 

— Am vrut să aflu ce ai hotărât înainte să-ți 
spun, îi mărturisi. N-o să fiu acolo când o să preiei 
ziarul, dar, până-n două luni o să-mi mut sediul 
înapoi la Washington - sus, în birourile corporației, 
deasupra redacţiei. Ce părere are noul redactor-şef 
de treaba asta? 

Zoe avea impresia că o bandă de oţel îi presa 
tâmplele şi fruntea. Dacă se desfăcea avea 
senzaţia clară că atunci va exploda şi se va 
împrăştia în cele patru vânturi. Sări în picioare şi se 
îndreptă spre uşa din faţă. De-a lungul verandei 
fusese croită o potecă prin zăpada groasă. Rămase 
acolo îmbrăcată subţire şi cu tenişi în picioare, fără 
să bage în seamă gerul, ci doar privind în neştire 
spre suprafaţa întunecată a lacului. 

Miles veni după ea. 

— Gândul ăsta te face fericită sau tristă? 

— Bănuiesc că e vorba de fericire, îi răspunse. 
Dar niciodată înainte n-am mai simţit aşa ceva. Ca 
atare nu ştiu bine cum anume să descriu ceea ce 
simt. 

— Am încercat să-mi dau seama de câtă vreme 
te iubesc, rosti el. Ştiam atunci când am venit la 
World End, în seara aceea. Inainte însă, probabil că 
ştiam undeva, în adâncul minţii, dar nu 
conştientizam. Aşa că mi-e greu să fiu sigur. 

O luă pe după talie cu un braţ. 

— Doamne, parcă sunt iar la şcoală şi vizitez 
familia prietenei mele, murmură, privind prin 
fereastra uşii de la verandă la doamna Hare care 

îşi făcea ordine între hârtii. 
Petrecu noaptea în camera în care stătuse şi 
Peter. 


A doua zi dimineaţa se apucară să discute alte şi 
alte detalii. Zoe avea să stea pentru început în 
unul dintre hotelurile care închiriau apartamente 
pe o perioadă îndelungată de timp. Persoana care-i 
închiriase apartamentul de lângă Potomac avea un 
contract care dura încă trei luni. 

— Peter trebuie să ştie un loc potrivit. E foarte 
bun când vine vorba de chestii de genul ăsta, zise 
plină de încredere. 

Merseră doar ei singuri până la aeroportul 
Burlington, cu Miles la volan. Cam la jumătatea 
drumului Zoe deschise vorba: 

— Te-ar deranja foarte tare dacă m-aş duce s-o 
văd pe Teresa? Mi-ar plăcea tare mult s-o cunosc. 

Lui îi trebui aşa de multă vreme ca să-i răspundă, 
încât Zoe întoarse capul ca să-i studieze profilul. 

— Dacă asta-i ceea ce doreşti, îi răspunse. O 
privi cu un zâmbet ironic. Ceea ce nu e la fel cu „Fă 
cum pofteşti”. 

Luă o mână de pe volan ca să şi-o pună peste 
mâinile ei încleştate în poală. 

Atunci când intrară în parcarea mare a 
aeroportului, el îi zise deodată: 

— Nici n-am apucat să discutăm despre o 
mulţime de lucruri. S-ar putea să avem nevoie deo 
viaţă întreagă ca să le parcurgem pe toate. Nu 
cumva să-ţi treacă prin cap să te măriţi cu cineva 
fără ca mai întâi să-mi spui mie. Imediat ce se mai 

îndreptă puţin lucrurile, va trebui să avem o 
discuţie lungă şi serioasă. 

Când se întoarse acasă, Zoe intră imediat în 
camera de muzică. Nimeni nu era în jur. De pe un 
raft de deasupra bătrânului Victro/a, luă un disc 
foarte vechi şi puţin crăpat. Aşeză pe platan cu 
grijă duetul de dragoste din Tristan şi Isolda. Discul 
vechi începu să pârâie, dar pârâise de când îşi 
amintea ea, însă muzica o înduioşa mai mult decât 
o făcuse în copilărie, dacă aşa ceva era cu putinţă. 
Sau poate că diferenţa era că de această dată 
avea imaginile a două persoane. Se lăsă purtată de 
muzică şi de mesajul ei, ridicându-şi braţele 
deasupra capului şi legănându-se ca vrăjită. 


A doua zi făcu iarăşi drumul spre aeroport cu 
Jancie alături de ea, iar Nell şi Danny în spate 
împreună cu valizele care nu mai încăpuseră în 
portbagaj. 

Zoe zâmbi atunci când văzu în oglinda 
retrovizoare chipurile fericite ale copiilor. 

— Dragii mei, nu vreau niciun fel de remarci 
necuviincioase despre nimic, e clar? 


Joia care urmă domnul Hare o conduse până la 
aeroport. 

Peter îi găsise un hotel bunicel care închiria 
apartamente pe termen mai lung pe strada 
Pennsylvania de lângă strada 16. Era de fapt un fel 
de miniatură de apartament, dar avea un farmec 
de necontestat. Şi exista o debara încăpătoare şi 
un dulap cât toate zilele. Exact ceea ce avea ea 

nevoie, îşi aminti singură, ca să-şi înceapă noua 
carieră. Prima zi la ziar urma să fie lunea care 
venea. 

Se culcă foarte devreme şi visă foarte mult, doar 
pe jumătate conştientă şi încercând să menţină 
visul înainte să-i scape. Intr-un din visele de atunci, 
Soarta stătea pe un scaun, îmbrăcată toată în 
albastru. Zoe zărise în treacăt ce cizme imense 
avea, dar, oricât se străduise, nu reuşise să-i 
desluşească faţa. 

Vineri dimineaţă luă avionul spre Monterrey. 

Zoe se îndreptă spre ferestre.  Priveliştea 
munţilor albăstrui profilaţi pe cerul senin şi 
strălucitor aproape că-i tăia respiraţia. Aroma 
plăcută a mimozei care creştea într-un ghiveci de 
pe pervaz o îmbăta. După câteva momente în care 
se pierdu în contemplaţie, se întoarse la scaunul 
de lângă leagăn. 

Se plăcuseră de la prima vedere. Chipul Teresei, 
văzut de aproape, semăna mai puţin decât se 
aşteptase Zoe cu autoportretul lui Kahlo. Dar 
existau totuşi unele asemănări. În majoritatea 
timpului discutară despre Miles. 

— A fost o legătură romantică de-o vară, oftă 
Teresa. După accident s-a dezvoltat într-o prietenie 
pe viaţă. 

Miles o vizitase de cincisprezece sau de douăzeci 
de ori de atunci. Câteodată mai luau legătura şi la 
telefon. 

Când începu să se aştearnă înserarea şi 
ferestrele căpătară o nuanţă de albastru-închis, 
Zoe se ridică să plece. 

Atunci Teresa observă: 

— Miles are încredere în tine mai mult decât în 
oricine pe lume, acum. 

Pauza pe care o făcuse înainte de acel „acum” 
fusese aşa de scurtă, încât Zoe ar fi putut foarte 
bine nici să n-o remarce. Apoi îşi dădu seama: în 
toţi acei ani, Miles probabil că avusese o încredere 
oarbă în Teresa. 

Pentru câteva minute niciuna dintre ele nu spuse 
nimic. 

Apoi Teresa sparse liniştea. 

— Nu e aşa cum pare. 

— Niciodată nu e, răspunse Zoe. 

— Când maşina a sărit peste parapet şi s-a izbit 
de tufişuri, începu Teresa, uşile din spate au fost 
singurele care s-au deschis. Aşa am fost azvârliți 
afară eu şi cu Miles. Soții Lambert stăteau în față. 
lar Frank conducea. 

Incet, Zoe se aşeză din nou pe scaun. Ţârâitul 
greierului făcea tăcerea să pară şi mai apăsătoare. 

Pe o voce joasă, Teresa continuă să povestească. 

Minciuna fusese hotărâtă atunci când se aflau în 
spatele camionului şi trupul copilului mort era 
alături de ei, pe drumul spre spitalul din Saltillo. 
Deşi camionul se hurducase destul de tare, nu 
simţise niciun fel de durere. Deşi fusese conştientă 
toată vremea. 

Nona ridicase problema. Să conducă cu prea 
multă băutură în el. Omorând un copil. Asta urma 

să ruineze orice şansă a lui Frank să ajungă cândva 
la Casa Albă. Miles deja îi spusese că toţi trei 
credeau că Frank avea să ajungă un preşedinte 
reformator într-o bună zi. Şi niciunul dintre ei nu 
avusese nevoie să-şi amintească ce însemnase 
Chappaquiddick pentru Edward Kennedy şi pentru 
planurile pe care şi le făcuse, ce stricăciuni 
produsese comportarea lui, stricăciuni care nu 
putuseră fi reparate nici de averea familiei şi nici 
de ambiţie. 

Dacă Miles ar fi susţinut că fusese la volan, s-ar fi 
reflectat rău asupra lui, desigur, dar n-ar fi afectat 
cu absolut nimic cariera lui de publicist începător. 

— Trebuie să ţii cont că eram cu toţii şocaţi. lar 
cei doi Lambert cum nu-ţi poţi imagina. Miles era în 
agonie din cauza durerii şi a sângerării abundente. 
Eu eram pasivă - pentru mine nu prea conta cine 
condusese -, dar, deşi am înţeles treaba mult mai 
târziu, am fost părtaşă la decizia de a spune 
minciuna. 

Un poliţist apăruse curând după ce ajunseseră la 
spital. Li se făcuse un test al sângelui la toţi patru. 
Frank Lambert, după cum aflase mai târziu, reuşise 
să descrie destul de bine întâmplarea, după cum a 
reieşit din primul raport al poliţiei. 

Cam atunci când ne-au mutat la spitalul din 
Monterrey, Miles şi-a dat seama de prostia făcută 
atunci când spuseserăm minciuna doar de dragul 
ambiţiei politice. Ar fi fost cu mult mai bine să fi 
spus adevărul din capul locului, acceptând toate 
consecinţele. Şi cine ştie? Publicul american poate 
că ar fi iertat acest tragic accident din tinereţea 

bărbatului pe care aveau să-l voteze ca preşedinte. 
Nu a fost deloc ceva asemănător cu 
Chappaquiddick. Dar, odată minciuna spusă, nu 
mai putea fi retractată fără a înrăutăţi şi mai mult 
lucrurile şi în niciun caz de scos la iveală că viitorul 
preşedinte intrase în panică într-un moment de 
criză. 


Când Zoe se întoarse la hotelul său din 
Washington, găsi un mesaj în care se spunea să-l 
caute pe Miles Brewster la Londra. 

— Trebuie să le spunem celor de la hotel, intră el 
direct în subiect, că nu vei rămâne toate cele trei 
luni până să te poţi muta în apartamentul tău. 

— Şi de ce nu? 

— În câteva săptămâni o să vrei să te muţi în 
altă parte. 

— Aha, mormăi Zoe, răsucindu-se în scaun. Şi te- 
ai gândit la un loc anume? 

— Femeia care este proprietara casei albastre de 
vizavi de Express vrea să se mute pe Coasta de Est 
ca să fie mai aproape de fiica ei. Am cumpărat 
casa de la ea. 

— Cum? Zoe era gata-gata să cadă de pe scaun. 

— Poate că vreodată o să-i laşi pe directorii 
corporației să se folosească de parter pentru 
conferinţe, dar etajul de sus ar fi o locuinţă destul 
de confortabilă pentru redactorul-şef. Numai câţiva 
pereţi vor trebui daţi jos. 

La capătul liniei din Washington se lăsă tăcerea. 

Miles începu să chicotească. 

— M-am gândit eu c-o să fii mulţumită, îi zise. 

Aha, da, şi încă un lucru. Redactorul-şef va trebui 
să-i plătească neapărat companiei o chirie 
simbolică şi să-şi plătească singură toate celelalte 
cheltuieli. Când o să mă mut şi eu în casa aia cu 
tine, o să ne mai gândim la toate astea. 

— Aha, mormăi Zoe a doua oară, simțind cum 
pieptul i se umfla de atâta fericire, toată venită 
deodată. 


Epilog 


Străzile erau aproape pustii. De la fereastra 
maşinii, Gerald recunoscu silueta ce trecea pe sub 
strălucirea palidă a felinarelor. Miles străbătea 
strada goală în acelaşi sens cu el. 

— Opreşte cam la două sute de metri, în faţa 
clădirii aceleia. Chiar aici. 

Sări din maşină şi se postă sub un felinar de 
unde era perfect vizibil pentru Miles. 

Miles se opri la câţiva paşi depărtare. Se 
cercetară unul pe celălalt. 

— Cum îţi mai merg treburile, amice? 

— Scrope, bună seara. 

— i-am spus încă de la bun început, Brewster; 
nimic personal. 

Miles râse cu amărăciune. 

— Cu toţii trebuie să ne jucăm rolurile, Brewster. 

Gerald începuse să ţipe, deşi stătea perfect 
nemişcat. 

— Data viitoare poate c-o fi invers, Brewster. 

— Cum zici tu, Scrope - indiferent de joc, tu doar 
numeşte.-l. 

Gerald îşi ridică încet o mână, într-o imitație de 
salut, după care se întoarse pe călcâie şi plecă. Nu 
mult după aceea se urcă în maşină şi dispăru. 

Miles îşi continuă drumul, cu mâinile în buzunare, 
dispărând la rându-i după primul colţ. 


Sfârşit 

Cu un talent de neegalat, Susan Crosland 
descrie afrodisiacul numit putere, | 
nisipurile mișcătoare ale căsătoriei, | 
mașinaţiile făcute din lăcomie și dorință, 

obsesie și dragoste. 

În lupta dintre cei doi magnați, viețile 

tuturora sînt schimbate, trădările, iubirile, 
culminînd cu un final neașteptat... 


„O carte înflăcărată, extrem de incitantă.“ 
SUNDAY EXPRESS 


„Un roman strălucitor și inteligent.“ 
DAILY EXPRESS 


„Una dintre cele mai bune scriitore într-un 
domeniu în care concurența e acerbă...“ 
„O naratoare de excepție... o adevărată 
plăcere să-i citeşti cărțile.“ da 
SUNDAY TIMES 
iii 
„Ca și în JOCURI PERICULOSE, autoarea 
reușește să ne stirnească iarăși uimirea cu 
inteligența-i ascuțită.“ 
VOGUE 


Lei 6900 

